
         1
1 Hih in Zeisu Khazih khang ciamtehna ahi hi. Amah in David tapa hi a, David in Abraham
         tapa ahi hi.
         2 Abraham tapa Isaac, Isaac tapa Jacob, Jacob tapa Judah le a sanggam pasal teng ahi
         hi.
         3 Judah in a zi Tamar tawh a neih a tapa Perez le Zerah, Perez tapa Hezron, Hezron
         tapa Ram,
         4 Ram tapa Amminadab, Amminadab tapa Nahshon, Nahshon tapa Salmon,
         5 Salmon in a zi Rahab tawh a neih a tapa Boaz, Boaz in a zi Ruth tawh a neih a tapa
         Obed, Obed tapa Jesse,
         6 Jesse tapa kumpipa David ahi hi. David in Uriah zi tawh a neih a tapa Solomon,
         7 Solomon tapa Rehoboam, Rehoboam tapa Abijah, Abijah tapa Asa,
         8 Asa tapa Jehoshaphat, Jehoshaphat tapa Joram, Joram tapa Uzziah,
         9 Uzziah tapa Jotham, Jotham tapa Ahaz, Ahaz tapa Hezekiah,
         10 Hezekiah tapa Manasseh, Manasseh tapa Amon, Amon tapa Josiah ahi hi.
         11 Jeconiah le a sanggam pasal tengin Babylon gamah sala a kipaipih madeuh in a suak
         Josiah tate ahi uh hi.
         12 Babylon gama saltan khit ciangin Jeconiah in a neih a tapa Shealtiel, Shealtiel tapa
         Zerubbabel,
         13 Zerubbabel tapa Abiud, Abiud tapa Eliakim, Eliakim tapa Azor,
         14 Azor tapa Zadok, Zadok tapa Achim, Achim tapa Eliud,
         15 Eliud tapa Eleazar, Eleazar tapa Matthan, Matthan tapa Jacob,
         16 Jacob tapa Joseph hi a, Joseph in Khazih a kici Zeisu a hong suahna Mary pasal ahi
         hi.
         17 Tua hi a, Abraham khang panin David khang ciang a vekin khang sawm le khang li, David
         khang panin Babylon gama saltang dinga a kimat hun ciang khang sawm le khang li, Babylon
         gama saltan hun pan Khazih khang ciang khang sawm le khang li mah ahi hi.
         18 Zeisu Khazih a suahzia hih bang ahi hi. A nu Mary pen Joseph zi dingin zuthawl kipiasa
         hi a, a kiteenma un Kha Siangtho hangin gai hi ci in kithei hi.
         19 A lawmpa Joseph in mi lungsim hoih hi a, a lawmnu Mary min daisak nuamlo ahih manin
         maksim dingin a ngaihsun hi.
         20 Tua banga a ngaihsut laitak in Topa vantungmi khat a mang sungah kilang a, “David
         tapa Joseph aw, na lawmnu Mary na teenpih ding lauthawng kei in. Banghang hiam cihleh
         a sunga a paai nau pen Kha Siangtho hangin nau a paai ahi hi.
         21 Amah in tapa khat nei dinga, tua tapa in ama mite a mawhna panun honkhia ding ahih
         manin a min ZEISU na phuak ding hi,” a ci hi.
         22 Topa in kamsangpa tunga a gensa thu a tangtun nadingin hih thu khempeuh a piang ahi
         hi.
         23 Kamsangpa in, “Ngai un, nungak siangtho khat gaai in Tapa khat nei dinga, ama min
         Immanuel kici ding hi,” a ci hi. Immanuel a khiatna in, “Eite tawh Pasian hong omkhawm
         hi,” a cihna ahi hi.
         24 Joseph a ihmutna panin khanglo a, Topa vantungmi thupiakna bangin a lawmnu a teenpih
         hi.
         25 Ahi zongin tua a tacil a suah khit mateng in a lawmnu luppih lo a, a suah ciangin
         a min dingin ZEISU a phuak hi.

1 Kumpipa Herod a maan laitak in Judea gam Bethlehem khua ah Zeisu a suak hi. A suah
         khit ciangin en in, nisuahna lam panin a hong pai mipilte Jerusalem khuapi a hong
         tung uh hi.
         2 Amaute in, “Judah mite Kumpi dinga hong suakpa koi ah om ahi hiam? Nisuahna lam panin
         ama aksi ka muh uh ciangin amah bia dingin kong pai uh hi,” a ci uh hi.
         3 Kumpipa Herod in tua thu a zak ciangin Jerusalem khua mi khempeuh tawh a patau mahmah
         uh hi.
         4 Herod in siampi liante le thukhamhilh siate khempeuh kaikhawm in Khazih suah nading
         mun a dong hi.
         5 Amaute in, “Judea gam Bethlehem khua ah a suak ding hi. Banghang hiam cihleh kamsangpa
         in,
         6 ‘Judah gam Bethlehem khua aw, Judah gam ukpite lakah khuaneu khua ginalo pen na hi
         kei hi. Banghang hiam cihleh keima mi Israelte a cing ding Ukpa khat nangma sung panin
         a piang ding hi,’ ci in a gelh khinzo hi,” a ci uh hi.
         7 Tua khit ciangin Herod in mipilte samsim a, aksi kilat hun teltak in a dong hi.
         8 Amah in Bethlehem khua ah amaute sawl a, “Pai unla, tua naupangno va mukhia hamtang
         un. Kei zong pai in ka va biak theih nadingin na muh khit uh ciangin ka kiangah hong
         zasakkik un,” a ci hi.
         9 Amaute in kumpipa vaikhakna a zak khit uh ciangin, a paikhia uh hi. Tua ciangin nisuahna
         lama a muhsa uh aksi in naupangno omna tung a tun masiah amaute mai ah a pai hi.
         10 Aksi a muh uh ciangin a lungdam mahmah uh hi.
         11 Inn sungah a lut uh ciangin naupangno le a nu Mary mu uh a, bokin amah a bia uh hi.
         A van manphate uh suahkhia in kham, paknamtui le paknamtui kha‑teɠ letsong in a pia
         uh hi.
         12 Herod kiangah a paikik nawnloh nadingun Pasian in amaute mang sungah hilh ahih manin
         lampi dang tawnin amaute gamah a ciahkik uh hi.
         13 Mipilte a ciah khit uh ciangin Topa vantungmi khat Joseph mang sungah va kilang a,
         “Tho inla, naupangno le a nu Egypt gamah taipih in. Herod in naupangno that nuam in
         zong ding ahih manin thu kong zaksakkik mateng tualai ah va om phot un,” a ci hi.
         14 Joseph zong tho in naupangno le a nu zankimpi mahin Egypt gamah a paikhiatpih hi.
         15 Herod a sih mateng tualai ah a va om uh hi. Hih in, “Egypt gam panin ka Tapa ka samkhia
         hi,” ci a, kamsangpa tungtawn in Topa gensa thu a tangtun nading ahi hi.
         16 Herod in mipilte khemna a theih ciangin heh mahmah 2:11 paknamtui: Greek ah “libanos”
         kici a, zatui leh biakpiakna a kizang khawm paknamtui nam khat ahi hi. hi. Tua ahih
         manin mipilte a dotna panin a hun ding seh a, Bethlehem khua le a kim gam sunga om
         pasalno kum nih le a nuaisiah khempeuh a thatsak hi.
         17 Kamsangpa Jeremiah in a gensa thu hihlai ah a tangtung hi. Amah in,
         18 “Ramah khua ah, Tamlawhna, kahna le nakpi in thumna aw kiza hi. Rachel in a tate
         kahkah a, Amaute om nawnlo ahih manin, A kihehnep ding a ut kei hi,” a ci hi.
         19 Herod a sih khit ciangin, en in, Egypt gama om Joseph mang sungah Topa vantungmi
         khat a va kilang hi.
         20 Amah in, “Naupangno a that nuamte si khinzo ahih manin tho inla naupangno le a nu
         Israel gamah ciahpih in,” a ci hi.
         21 Amah zong tho a, naupangno le a nu tawh Israel gam hong zuan uh hi.
         22 Archelaus in a pa Herod za luahin Judea gam uk hi cih thu a zak ciangin tua gamah
         pai ngamlo a, Pasian in a mang sunga a hilhkholh mah bangin Galilee gamah a pai hi.
         23 “Amah Nazareth mi kici ding hi,” ci a, kamsangte gensa thu a tangtun nadingin Nazareth
         kici khua ah hong pai in tualai ah a teeng hi.

1 Tua hun in Judea gam gamlak ah Tuiphumpa John thuhilh in hong pai a,
         2 “Vantung kumpigam hong nai zo ahih manin na mawhna uh kisikkik un!” ci in a tangko
         hi.
         3 Kamsangpa Isaiah in, “Gamlak a kikopa awging in, ‘Topa pai nading lam na sial unla,
         Ama lampite na tangsak un,’ ci hi,” ci a, a genpa in hih John ahi hi.
         4 John in kala‑oh mul tawh a kigan puan silhin savun kawnggak tawh a kawng gak a, kauphe
         le gamlak khuaizu an in a nei hi.
         5 Tua hun sungin Jerusalem a kipan Judea gam sung khempeuh le Jordan gunkuam mun khempeuh
         panin John kiangah mite a va pai uh hi.
         6 Amaute in a mawhnate uh pulak in John in Jordan gunah a tuiphum hi.
         7 Pharisee pawlte le Sadducee pawlte tampi tui kiphum dinga hong pai John in a muh
         ciangin amaute kiangah, “A gupha gul suante aw, a hong tung ding Pasian hehna panin
         a kihemkhia dingin kua in hong hilhkhol ahi hiam?
         8 Tua ahih manin kisikkikna tawh a kilawm gah na gah un.
         9 Note lungsim sungah, ‘Ka pa uh Abraham hi,’ ci in kimuang kha kei un. Banghang hiam
         cihleh ken kong cih in ah Pasian in hih suangte nangawn Abraham tate a suaksak thei
         hi.
         10 Tu mahmah in zong singphung tengah hei kinga zo hi. Tua ahih manin gah hoih a gahlo
         singkung khempeuh kiphuk in meikuang sungah kikhul ding hi.
         11 “Kisikkikna tungtawn in note tui kong phum hi. Ahi zongin keima khit ciangin a hong
         pai ding pa in kei sangin vanglian zaw a, ama khedap tawi dingin zong ka kilawm kei
         hi. Amah in note Kha Siangtho le mei tawh hong phum ding hi.
         12 Amah in a buhcilna tual hahsiang dingin a khutah ansi zapna a tawi hi. Antak teng
         a ansal sungah sung dinga, ansite ahih leh a mit ngeilo meikuang sungah a khul ding
         hi,” a ci hi.
         13 Tua ciangin John tui kiphumsak dingin Galilee gam panin Jordan gunah Zeisu a hong
         pai hi.
         14 Ahih hangin John in, “Nangmah in kei nong tuiphum ding hi zaw napi in banghang in
         kei kiangah hong pai zawsop na hi hiam?” ci in a mang nuam kei hi.
         15 Tua ciangin Zeisu in, “Thuman khempeuh i tangtungsak ding kilawm ahih manin tu in
         hong mang in,” a cih ciangin John in zong a mang hi.
         16 Zeisu tui a kiphum khit ciangin tui sung panin a dingto pah hi. Tua laitak in, en
         in, vantung kihong a, Pasian Kha in vakhu bangin hong kumsuk in Zeisu tungah a khawl,
         John in a mu hi.
         17 Vantung pan thakhat in aw khat hong gingkhia a, “Hihpa in a hong lungdamsak mahmah
         ka it ka Tapa ahi hi,” a ci hi.

1 Tua khit ciangin Dawimangpa ze‑etna thuak dingin Kha in gamlak ah Zeisu a paipih
         hi.
         2 Zeisu in sun 40 le zan 40 an a tan khit ciangin a gil a kial hi.
         3 Tua ciangin a ze‑et ding pa ama kiangah va pai a, “Pasian Tapa na hih leh hih suangte
         anlum a suah nadingin thu pia in,” a ci hi.
         4 Ahih hangin Zeisu in, “ ‘Mihing in an bek tawh a nungta hilo in Pasian kam panin
         a pusuak thu khempeuh tawh a nungta ding hi zaw hi,’ zci in Lai Siangtho sungah kigelh
         hi,” ci in a dawng hi.
         5 Tua khit ciangin Dawimangpa in khuapi siangtho sungah Zeisu lutpih in biakinnpi khumdawn
         ah a koih hi.
         6 Tua ciangin ama kiangah, “Pasian Tapa na hih leh lengkhiasuk in. Banghang hiam cihleh,
         ‘Amah in nang hong kem dingin, Ama vantungmite thupia dinga, Na khe le suang a kitah
         khakloh nadingin, A khut uh tawh nang hong dom ding uh hi,’ ci in Lai Siangtho sungah
         kigelh hi,” a ci hi.
         7 Zeisu in ama kiangah, “ ‘Topa na Pasian na ze‑et kei ding hi,’ ci in Lai Siangtho
         sungah kigelh hi,” a ci hi.
         8 Dawimangpa in mualsang mahmah khat dawn ah Zeisu paitohpih a, leitung gam khempeuh
         le tuate thupina teng a vekpi in a lak hi.
         9 Tua ciangin ama kiangah, “Bokin hong bia leteh hih na khempeuh kong pia ding hi,”
         a ci hi.
         10 Zeisu in ama kiangah, “Satan aw, ka nungah kihemkhia in! ‘Topa na Pasian na bia dinga,
         ama na bek na sem ding hi,’ ci in Lai Siangtho sungah kigelh hi,” a ci hi.
         11 Tua ciangin Dawimangpa in amah nusia a, en in, vantungmite hong pai in amah a kem
         uh hi.
         12 Thong sungah John a kikhiatna thu Zeisu in a zak ciangin Galilee gamah a pai hi.
         13 Nazareth khua nusia in Zebulun le Naphtali gamnawl, tuilipi gei‑a om Capernaum khua
         ah a teeng hi.
         14 Tua in kamsangpa Isaiah gensa thu a tangtun nading ahi hi. Amah in,
         15 “Zebulun gam le Naphtali gamke‑te in, Jordan gungal tuili zuatna lampidung ah om
         a, Gentile‑te teenna, Galilee gamhuam ahi hi.
         16 Khuamial sunga om tua mite in, A tang mahmah khuavak mu uh a, Sihna gam sung le sihna
         lim nuai‑a om, Tua mite tungah, Khuavak a tang ta hi,” a ci hi.
         17 Tua hun a kipan Zeisu thuhilh kipan a, “Vantung kumpigam hong nai zo ahih manin na
         mawhna uh kisikkik un,” a ci hi.
         18 Galilee tuilipi gei ah Zeisu a pai laitak in unau nih mu a, Peter a kici Simon le
         a sanggampa Andrew‑te ahi hi. Amaute ngabeng mi ahih manun tuili ah ngen khuh in a
         om uh hi.
         19 Tua ciangin amah in, “Ka nung hong zui un, mi mante kong suaksak ding hi,” a ci hi.
         20 Amaute in a ngen uh nusia in Zeisu nung a zui pah uh hi.
         21 Tua mun pan a paikhiat ciangin a dang unau nihte a mu hi. Amaute in Zebedee tapa
         James le a sanggampa John hi a, a pa uh Zebedee tawh gunkuang sungah ngen khui in
         a om uh hi. Amah in amaute a sap ciangin,
         22 thakhat in a gunkuang le a pa uh nusia in amah a zui uh hi.
         23 Galilee gam sungteng ah Zeisu vak kawikawi a, kikhopna innte ah thuhilh in vantung
         kumpigam tawh kipawl lungdamna thu a tangko hi. Amaute laka cinate le natna tuamtuam
         a nei khempeuh zong a damsak hi.
         24 Syria gam sung khempeuh ah a minthanna kizel in natna le zawngkhalna a tuamtuam a
         nei cina khempeuh le dawilutte, a sibuptheite, pumzawte hong paipih uh a, amah in
         a damsak hi.
         25 Galilee gam, Decapolis gam, Jerusalem a kipan Judea gam le Jordan gungal panin hong
         pai mihonpi in amah a zui uh hi.

1 Zeisu in mihonpite a muh ciangin mualtung ah kahto in tu a, ama kiangah a nungzuite
         in hong naih uh hi.
         2 Tua ciangin amah in thu a hilh inah,
         3 “A lunggim mite in mihampha ahi uh hi. Banghang hiam cihleh vantung kumpigam in amaute
         aa ahi hi.
         4 A dah a kapte in mihampha ahi uh hi. Banghang hiam cihleh amaute in hehnepna a ngah
         ding uh hi.
         5 A lungnemte in mihampha ahi uh hi. Banghang hiam cihleh amaute in leitung a luah
         ding uh hi.
         6 Gilkial dangtak banga dikna thu a lunggulhte in mihampha ahi uh hi. Banghang hiam
         cihleh amaute a gilvah ding uh hi.
         7 Midang a hehpih theite in mihampha ahi uh hi. Banghang hiam cihleh amaute in hehpihna
         a ngah ding uh hi.
         8 Lungsim siangthote in mihampha ahi uh hi. Banghang hiam cihleh amaute in Pasian a
         mu ding uh hi.
         9 Kilemna a bawlte in mihampha ahi uh hi. Banghang hiam cihleh amaute in Pasian tate
         cihna a ngah ding uh hi.
         10 Dikna thu hanga bawlsiatna a thuakte in mihampha ahi uh hi. Banghang hiam cihleh
         vantung kumpigam in amaute aa ahi hi.
         11 “Keima hangin zahkona, bawlsiatna, a maanlopi a mawhsakna namkim na thuak uh ciangin
         mihampha na hi uh hi.
         12 Vantung ah thaman lianpi sang ding na hih manun kipak unla lungdam mahmah un. Note
         ma‑a kamsangte zong tua bangin a bawlsia zo uh hi.
         13 “Note in leitung mite aa dingin ci na hi uh hi. Ahih hangin ci pen al nawn kei leh
         bangci bangin ki‑alkiksak thei ding ahi hiam? Paikhia a mite tuatcil gawp ding longal
         a kimanna om lo hi.
         14 “Note in leitung mite aa dingin khuavak na hi uh hi. Mual dawna om khua kiliah theilo
         hi.
         15 Kuamah in mei a vak khit ciangin seeng a khuh ngei kei hi. Inn sunga om mi khempeuh
         in khuavak a ngah theih nadingin meivak tunna tungah meivak a koih zaw uh hi.
         16 Tuamah bangin mite in note gamtatphate mu a, vana om na Pa uh a phat theih nadingun
         mite mai ah na khuavak uh na tangsak un.
         17 “Thukham ahi a, Kamsangte laibu‑te ahi zongin a beisak dinga hong pai hong sa kei
         un. A beisak dinga hong pai hilo in a kicingsak dinga hong pai ka hi zaw hi.
         18 “Aman takpi kong cih in ah, van le lei a mangthang zongin thukham khempeuh a tangtun
         khit mateng laimal neu khat ahi a, laimal them khat nangawn ahi zongin a mangthang
         kei ding hi.
         19 Tua ahih manin thupiakte lak panin a neupen khat nangawn palsat a, midangte zong
         a palsat dinga a hilh mi peuhmah vantung kumpigam sungah a neupen kici ding hi. Ahi
         zongin hih thupiaknate zui in midangte zong a zui dingin a hilh mi peuhmah vantung
         kumpigam sungah milian a kici ding hi.
         20 Tua hi a, ken kong cih in ah na dikna uh in thukhamhilh siate le Pharisee‑te dikna
         a khup zawh kei leh vantung kumpigam sungah na lutthei kei ding uh hi.
         21 “ ‘Mi na that kei ding hi. Mithatte in thukhenna thuak ding uh hi,’ ci a, tanglai
         mite tunga a kigensa thu na zazo uh hi.
         22 Ahih hangin ken kong cih in ah a sanggampa tungah a thu omlopi a a heh mi in thukhenna
         a thuak ding lauhuai hi. A sanggampa kiangah, ‘Nang, miginalo‡!’ a ci mi in zong thukhenteɠ
         thusitna a thuak ding lauhuai hi. A sanggampa kiangah, ‘Nang, mihai!’ a cite hellɠ
         meikuang sungah a kikhul ding lauhuai hi.
         23 “Biaknatau ah Pasian biak nading nate tawi‑a na om laitak in na sanggampa nang tungah
         lungkim lo hi ci a, na phawk leh,
         24 Pasian na biak nading nate pen biaknatau mai ah koihphot in ciahkik inla, na sanggampa
         tawh va kilem masa in. Tua khit ciangin paikik inla Pasian na biakna nate piapan in.
         25 “Na langpa tawh thukhen zum lam na zuat kawmkawm mahin kilem mengmeng in. Tua hi
         kei leh amah in thukhenpa tungah hong khia in thukhenpa in palikte tungah hong ap
         dinga, palikte in thong sungah a hong khum ding uh hi.
         26 “Aman takpi kong cih in ah, na liausum dangka na piak khit mateng in thong panin
         na suakta thei kei ding hi.
         27 “ ‘Ang na kawm kei ding hi,’ ci a, tanglai mite tunga a kigen thu na zazo uh hi.
         28 Ahih hangin ken kong cih in ah mawhnopna lungsim tawh numei khat a en mi peuhmah,
         tua numei tungah a lungsim mawh zo hi.
         29 “Tua ahih manin na taklam mitin hong khialhsak leh khelkhia inla pai in. Banghang
         hiam cihleh hellɠ sungah na pumpi bupin hong kikhiat sangin na pumpi nate khat kisia
         leh a hoih zaw hi.
         30 Na taklam khutin hong khialhsak leh sattan inla pai in. Na pumpi bupin hellɠ sungah
         hong kikhiat sangin na pumpi nate khat kisia leh a hoih zaw hi.
         31 “Tua banah, ‘A zi a ma nuam mi peuhmah in, a zi tungah kikhenna lai pia tahen,’ a
         cihna thu na thei zo uh hi.
         32 Ahih hangin ken kong cih in ah mi khatpeuh in pasal dang tawh a mawhna longal thu
         dang khatpeuh hangin a zi a mak leh a zi midang tawh a mawh dingin a bawl ahi hi.
         A kimasa numei a teenpih mi peuhmah zong mi zi tawh a mawh ahi hi.
         33 “Tua banah, ‘A manlopi in na kiciam kei dinga, ahi zongin Topa tunga na kamciamte
         tangtungsak in,’ ci in tanglai mite tunga a kigen thu na thei zo uh hi.
         34 Ahih hangin ken kong cih in ah na kiciam peuhmah kei un. Vantung in Pasian tokhom
         ahih manin vantung tawh kiciam kei un.
         35 Leitung in ama khengakna ahih manin leitung tawh kiciam kei un. A lian Kumpipa khuapi
         ahi Jerusalem min tawh kiciam kei un.
         36 Na lutang uh tawh zong kiciam kei in. Banghang hiam cihleh na samzang khat na kangsak,
         na vomsak thei kei hi.
         37 Ahi thute, ‘Hi mah hi,’ ci unla, a hilo thute, ‘Hilo hi,’ ci un. Hih zah val in a
         tam zawk leh gilopa kiang panin a hong piang ahi hi.
         38 “ ‘Mittang khat tangin mittang khat, hatang khat tangin hatang khat,’ a cihna thu
         na zazo uh hi.
         39 Ahih hangin ken kong cih in ah mi gilopa na dokik kei un. Mi khatpeuh in na pang
         taklam a hong bet leh a langkhat zong na dawh in.
         40 Mi khatpeuh in na puanak a hong suh nop manin zumah khiat a hong sawm leh na puan
         tungsilh zong na piak beh in.
         41 Zawhthawh thu tawh taiɠ khat hong paipih nuamte, tai nih dong na zui in.
         42 Hong ngente na pia in. Hong leitawi nuamte na nungngat kei in.
         43 “ ‘Na vengte it inla, na galte mudah in,’ cih thu na zazo uh hi.
         44 Ahi zongin ken kong cih in ah na galte na it un. Hong samsiate thupha na pia un.
         Hong mudahte tungah thupha na bawl un. A hong simmawh mite le hong bawlsia mite aa
         dingin thu na ngetsak un.
         45 Tua hi leh vana om na Pa uh tate na hi taktak ding uh hi. Banghang hiam cihleh amah
         in mihoihlote le mihoihte tungah a kibang in ama ni suaksak a, midikte le midiklote
         tungah guah zong a zusak tuak hi.
         46 Hong itte bek it le uh teh bang lemlawh tuam ding na hi uh hiam? Siahdongte nangawn
         in zong amau a itte it uh hilo ahi hiam?
         47 Na lawmte bek maitai le uh teh midangte sangin na hoih zawkna uh bang om tuan ding
         ahi hiam? Siahdongte nangawn in zong tua bangmah in hih uh hilo ahi hiam?
         48 Tua ahih ciangin vana om na Pa uh a hoihkim bangin note zong na hoihkim un,” a ci
         hi.

1 “Na hoih na sep uh ciangin mite muh theihtheih dingin na hih khakloh nadingun kidawm
         un. Tua hi kei leh vantung a om na Pa un thaman a hong pia kei ding hi.
         2 “Tua ahih manin a kitangsam mite huhna na piak uh ciangin a kineihkhem mite piak
         bangin pia kei un. Amaute in midangte pahtak ding lametna tawh kongzing lak le kikhopna
         innte ah pengkul tumkawmsa in a pia uh hi. Aman takpi kong cih in ah, amaute in thaman
         a ngah zo uh hi.
         3 Ahi zongin note in a kitangsam mite huhna na piak uh ciangin na taklam khut tawh
         na piakte uh na veilam khut theisak kei un.
         4 Tua hi leh a kitangsam mite na huhnate uh kilangkhia lo dinga a kilanglote a mu na
         Pa un a kilangtang in thaman hong pia ding hi.
         5 “Thu na nget uh ciangin zong a kineihkhem mite hih bangin hih kei un. Amaute in mite
         muh theihtheih dingin kikhopna innte le lamkabom khawng ah dinga, thunget ding a ut
         uh hi. Aman takpi kong cih in ah, amaute in thaman a ngah zo uh hi.
         6 Note in thu na nget uh ciangin inndei sungah lut unla kong na khak khit uh ciangin
         a kilanglo a om na Pa uh kiangah ngen un. Tua hi leh a kilanglote a mu na Pa un a
         kilangtang in thaman hong pia ding hi.
         7 Thu na nget uh ciangin lawkite bangin na gen sasa uh gen phapha kei un. Amaute in
         gen pha kikkik le uh a ngahdeuh ding kisa uh hi.
         8 Tua ahih manin amaute bang hi kei un. Banghang hiam cihleh na Pa un na kisapnate
         uh na ngetma un a thei khinzo hi.
         9 “Tua ahih manin hih bangin thu na ngen un, Vantung a om kote Pa aw, Na min siangtho
         kizahtak hen.
         10 Na kumpigam hong piang tahen. Vantung ah na deihna a kisep mah bangin, Leitung ah
         zong kisem tahen.
         11 Tuni a ka nek ding uh an hong pia in.
         12 Ko tunga hong khialte ka maisak uh bangin, Kote khialhna zong hong maisak ta in.
         13 Ze‑etna sungah hong lutsak kei inla, Gilopa kiang panin hong honkhia in. Banghang
         hiam cihleh ukzawhna, Vangliatna le minthanna, Nang aa ahi tawntung hi. Amen.
         14 “Mite khialhnate na maisak uh leh vana om na Pa un zong note khialhnate hong maisak
         ding hi.
         15 Mite khialhnate na maisak kei uh leh na Pa un zong note khialhna hong maisak lo ding
         hi.
         16 “Tua banah an na tan uh ciangin, a kineihkhem mite bangin na mai uh vulsak kei un.
         Banghang hiam cihleh amaute in antang ahihna uh mite mai ah a kilat theih nadingin
         a maipuak uh a khel uh hi. Aman takpi kong cih in ah, amaute in thaman a ngah zo uh
         hi.
         17 Ahi zongin note in an na tan uh ciangin na lu uh sathau nilh unla na mai uh phiat
         un.
         18 Tua hi leh na antan lam uh mite mai ah kilang lo dinga, a kilanglo a om na Pa uh
         mai bekah a kilang ding hi. Tua ciangin a kilanglote a mu na Pa un a kilangtang in
         thaman a hong pia ding hi.
         19 “Na sum na paite uh nget in a nek theihna, a kekseu theihna le gutate in luh in a
         guk theihna hih leitung ah khol kei un.
         20 Nget in a nek theih lohna, a kekseu theih lohna, gutate in luhin a guk theih lohna
         vantung ah khol zaw un.
         21 Banghang hiam cihleh na sum a omna munah na lungsim zong a om ding hi.
         22 “Mittang in pumpi aa dingin meivak ahi hi. Tua ahih manin na mit a ciim leh na pumpi
         bup a vak ding hi.
         23 Ahih hangin na mit a mial leh na pumpi bup a mial ding hi. Tua ahih manin na sunga
         om khuavak pen khuamial hi leh a nak mial mahmah ding hi.
         24 “Kuamah in to nih na semkhawm zolo hi. Banghang hiam cihleh khat mudah in khat a
         it ding hi. Ahih keileh khat tungah kipia in khat a simmawh ding hi. Note in Pasian
         aa ding le sum le pai aa dingin na na semkhawm zo kei ding uh hi.
         25 “Tua ahih manin note kianga kong cih in ah, bang ne in bang dawn ding ka hi hiam
         ci in nuntak nading lunghimawh kei un. Bang silh bang teeng ding ka hi hiam ci in
         pumpi aa ding lunghimawh kei un. Nek le dawn sangin nuntakna thupi zaw a, silh le
         teen sangin pumpi thupi zaw hilo ahi hiam?
         26 Vana leng vasate en dih un. Amaute in khaici tuh lo, an zong la loin bem le salah
         zong an a khol kei uh hi. Ahi zongin, vana om na Pa un amaute an a vak hi. Vasate
         sangin manpha zaw hilo na hi uh hiam?
         27 Na lunghimawh manun na tun uh tong khat nangawn a behlap thei kua om na hi uh hiam?
         28 “Tua ahih leh banghang in puansilh ding lunghimawh na hi uh hiam? Gamlak a unokpakte
         khankhiatzia ngaihsun dih un. Amaute in na sem loin khau zong khek lo uh hi.
         29 Ahih hangin ken kong cih in ah Solomon in a minthanna puan tawh kizem a a om laitak
         nangawn in hih pakte khat zahin hoih zo nailo hi.
         30 Upna neu mite aw, tuni in oma zingciang in meikhuk ah a kikhul ding gamlak a pakte
         nangawn Pasian in tua bangin puansilh guan ahih leh note hong limguat zawkan ding
         hilo ahi hiam?
         31 Tua ahih manin, ‘Bang ka ne dinga, bang ka dawn ding hiam, bang silh dinga bang teeng
         ding ka hi hiam?’ ci in lunghimawh kei un.
         32 Gentile‑te in hih thute khempeuh a zon pipen uh ahi hi. Vana om na Pa un hih na khempeuh
         na kisap lam uh a hong thei hi.
         33 Tua ahih manin Pasian kumpigam le ama dikna zong masa un. Tua hi leh amah in hih
         nate khempeuh a hong piak beh ding hi.
         34 Tua ahih manin zingciang aa dingin lunghimawh khol kei un. Banghang hiam cihleh zingciang
         vai ding zingciang mahin hong lunghimawh ding hi. Tuni a lungkhamna pen tuni aa dingin
         kicing khin hi.

1 “Thukhenna na thuak loh nadingun midangte tungah thu na khen kei un.
         2 Banghang hiam cihleh midangte tunga thu na khen bangun no tungah zong thu hong kikhen
         ding hi. Note zat tehna tektek mah tawh note aa dingin a hong kitehsakkik ding hi.
         3 “Nangma mita singluang phawk kha loin banghang in na sanggampa mita ninthem muhsak
         na hi hiam?
         4 Ngaihsun dih in na mit ah singluang khat om napi banghang in na sanggampa kiangah,
         ‘Na mita ninthem hong lakkhiatsak ning,’ ci thei na hi hiam?
         5 A kineihkhem mipa aw! Nangma mita singluang lakhia masa in. Tua hi leh na sanggampa
         mita ninthem telmuh in na lakkhiatsak thei pan ding hi.
         6 “A siangtho nate uite pia kei un. Kepsuangmanphate zong vokpi mai ah lot kha kei
         un. Na lotkhak leh a khe tawh tuangawp in kihei in nang a hong petgawp ding hi.
         7 “Ngen un, hong kipia ding hi. Zong un, na mu ding uh hi. Kiu un, hong kihon ding
         hi.
         8 Banghang hiam cihleh a ngente in ngah a, a zongte in mu in, a kiute kong kihon hi.
         9 “Note lakah a ta in anlum ngen leh suang a pia ding,
         10 ngasa ngen leh gul a pia ding kua om na hi uh hiam?
         11 No mihoihlote nangawn in na tate uh na hoih piak ding thei na hih uh leh vana om
         na Pa un ama kianga a ngente na hoih hong pia zawthamlo ding ahi hiam!
         12 Tua ahih manin note tunga hong kibawl dinga na deih khempeuh uh midangte tungah zong
         na bawl un. Thukham le Kamsangte laibu‑te zong hih thu mah ahi hi.
         13 “Kong kawcik ah lut un. Banghang hiam cihleh siatna mun tun nading kongpi zai a,
         lampi zong tanzau ahih manin mi tampi in tua lampi a tawn uh hi.
         14 Nuntakna mun tun nading kong kawcik a, lampi zong neu ahih manin mi tawmcik bekin
         a zui uh hi.
         15 “A lungsim tawng uh ngia bangin gilo napi tuuvun silh a, note kianga a hong pai kamsangzuaute
         na kidawm un.
         16 Amaute bangci mi hiam cih a gah panun na thei ding uh hi. Lingkung panin lenggah
         kilo thei ahi hiam? Thangling kung panin theigah kilo thei ahi hiam?
         17 Tua ahih manin singkung hoih leh a gah hoih in singkung hoih kei leh a gah zong a
         hoih kei hi.
         18 Singkung hoih in gah hoihlo gah theilo a, singkung hoihlo in gah hoih a gah thei
         kei hi.
         19 Gah hoih a gahlo singkung khempeuh kiphuk in meikuang sungah kikhul ding hi.
         20 Tua ahih manin amaute bangci mi hiam cih a gah panun na thei ding uh hi.
         21 “ ‘Topa aw, Topa aw,’ hong ci peuhmah vantung kumpigam sungah a lutkim kei ding uh
         hi. Vana ka Pa deih banga a gamtate bek a lut ding uh hi.
         22 Tua ni ciangin mi tampi in, ‘Topa aw, Topa aw, nangma min tawh kamsang in thugen
         hilo ka hi uh hiam? Nangma min tawh dawite hawlkhia in nangma min tawh nalamdang bawl
         hilo ka hi uh hiam?’ hong ci ding uh hi.
         23 Tua ciangin, ‘Note kong thei ngei kei hi. Siatna a bawl mite aw, ka kiang panin paikhia
         un!’ ka ci ding hi.
         24 “Tua ahih manin hih ka thugente za‑a a zui mi khatpeuh in suangpi tunga innlam mipilpa
         tawh kibang hi ci in ka gen ding hi.
         25 Guahzu in tui hong khang a, huihpi nungin tua inn a nawk hangin suangpi tungah kilam
         ahih manin a puk kei hi.
         26 Hih ka thugente za napi in a zuilo mi in, sehnel tunga innlam mihaipa tawh kibang
         hi ci in ka gen ding hi.
         27 Guahzu in tui hong khang a, huihpi nungin tua inn a nawk ciangin a puk hi. Tua pukna
         in a lian mahmah pukna ahi hi,” a ci hi.
         28 Zeisu in hih thute a gen khit ciangin mihonpite in a thuhilhna lamdang a sa mahmah
         uh hi.
         29 Banghang hiam cihleh thukhamhilh siate bangin hilh loin thuneipa bangin a hilh hi.

1 Zeisu mualtung pan hong kumsuk khit ciangin mihonpite in amah a zui uh hi.
         2 Tua ciangin, en in, miphak khat hong pai in amah bia a, “Topa aw, hong damsak nuam
         lecin nong damsak thei hi,” a ci hi.
         3 Zeisu in a khut zanin amah lawng a, “Kong damsak nuam hi, damta in,” ci a, thu a
         piak ciangin thakhat in a dam pah hi.
         4 Tua ciangin Zeisu in ama kiangah, “Hih thu kuama kiangah gen kei in. Ahi zongin pai
         inla siampipa kiangah va kilak in. Amaute tungah teci ahi dingin Moses hong thupiakna
         bangin biakpiakna khat va pia in,” a ci hi.
         5 Capernaum khua ah Zeisu a lut ciangin galkap 100 ukpa khat hong pai in,
         6 “Topa aw, ka inn ah ka nasempa a pumzaw in lumcip a, genthei mahmah hi,” ci in a
         ko hi.
         7 Zeisu in ama kiangah, “Hong pai in amah ka damsak ding hi,” a ci hi.
         8 Tua ciangin galkap 100 ukpa in dawngkik a, “Topa aw, ka inn sunga nong lut ding ka
         kilawm kei hi. Thu pia ziau leteh ka nasempa a dam ding hi.
         9 Banghang hiam cihleh kei zong mite khutnuai‑a om ka hi a, kei khut nuai ah zong galkapte
         a om hi. Khat kiangah, ‘Va pai in,’ ka cih ciangin a pai hi. A dang khat kiangah,
         ‘Hong pai in,’ ka cih ciangin a hong pai hi. Ka nasempa kiangah, ‘Hih sem in,’ ka
         cih ciangin a sem hi,” a ci hi.
         10 Zeisu in tua thu a zak ciangin lamdangsa mahmah a, amah a zui mite kiangah, “Aman
         takpi kong cih in ah, Israel mite lak nangawn ah hi zahtak a lian upna a nei ka mu
         ngei kei hi!
         11 Ken kong cih in ah nisuahna le nitumna lam panin mi tampi hong pai in Abraham, Isaac
         le Jacob‑te tawh vantung kumpigam sungah a tukhawm ding uh hi.
         12 Ahi zongin tua kumpigam tate ahih leh a pualam khuamial lakah a lawnkhia ding hi.
         Tua munah kahna leh hagawina a om ding hi,” a ci hi.
         13 Tua khit ciangin Zeisu in galkap 100 ukpa kiangah, “Ciahkik in. Na upna bangin nang
         aa dingin piang tahen,” a ci hi. Tua hun lian mahin a nasempa a dam hi.
         14 Tua khit ciangin Peter inn ah Zeisu hong hawh in Peter sunghnu nattun in lupna tunga
         lum a mu hi.
         15 Amah in tua nu khut a lawn ciangin a natna dam a, tho in amaute zin a do pah hi.
         16 Nitak lam ciangin dawilut mi tampi Zeisu kiangah hong paipih uh a, tua dawite kam
         khat pauna bek tawh a hawlkhia ziau hi. Cina khempeuh zong a damsak hi.
         17 Hih thu in, “Amah in i zawngkhalna teng lakhia in, I cinatna teng a pua hi,” ci a,
         kamsangpa Isaiah in a gensa thu a tangtunna ahi hi.
         18 Zeisu in ama kima om mihonpite a muh ciangin gal khat lamah galkah dingin a nungzuite
         thu a pia hi.
         19 Tua laitak in thukhamhilh siapa khat ama kiangah hong pai a, “Sia aw, na paina peuh
         ah kong zui ding hi,” a ci hi.
         20 Zeisu in ama kiangah, “Ngiate in kua nei uh a, vana leng vasate in zong bu a nei
         uh hi. Ahih hangin Mihing Tapa in a lutang ngakh nading mun a nei kei hi,” a ci hi.
         21 Tua khit ciangin ama nungzuite khat in, “Topa aw, ka pa vui dingin hong paisak masa
         phot in,” a ci hi.
         22 Ahih hangin Zeisu in ama kiangah, “Hong zui in. Misi pen misite mahin na vui uh hen,”
         a ci hi.
         23 Gunkuang sungah amah a kahtoh ciangin a nungzuite in zong a zui uh hi.
         24 Tua ciangin tuilipi tungah thakhat in huih khauh mahmah hong nung a, tuihual in gunkuang
         a tum dekdek hi. Zeisu ahih leh a ihmu hi.
         25 A nungzuite ama kiangah pai in phong uh a, “Topa aw, a simang ding ka hita uh hi,
         hong hon in!” a ci uh hi.
         26 Zeisu in, “Upna neu mite aw, banghang in hi zahtak in lau na hi uh hiam?” a cih khit
         ciangin tho a, huihpi le tuihual a taii leh a dai pah hi.
         27 Amaute in lamdangsa mahmah uh a, “Hihpa bangci bang mi hi zawzen ahi hiam? Huihpi
         le tuihualte nangawn in ama thu a mang tazen uh hi,” a ci uh hi.
         28 Zeisu tuilipi galkhat a om Gergesa mite teenna kuam a tun ciangin dawilut mi nih
         han pan hong paikhia uh a, amah a na dawntuah uh hi. Amaute gilo in gamhtat mahmah
         uh ahih manin kuamah in tua lampi a tawn ngam kei uh hi.
         29 Amaute thakhat in awng uh a, “Pasian Tapa Zeisu aw, nang tawh ka kisaina uh bang
         om ahi hiam? A hun tung nailopi in kote bawlsia dinga hong pai na hi hiam?” a ci uh
         hi.
         30 Amaute tawh a kigamla simsim ah vok honpi khat a om hi.
         31 Dawite in ama kiangah, “Nong hawlkhiat leh hualai a vok honte sungah hong lutsak
         in,” ci in a thum uh hi.
         32 Tua ciangin Zeisu in, “Pai un,” ci in thupia a, tua dawite paikhia in vok honte sungah
         a lut uh hi. Thakhat thu mahin vok hon khempeuh ken lakah taiphialsuk uh a, tuilipi
         sung kidenna in a si khin uh hi.
         33 Vokcingte tai pah vingveng uh a, dawilut mite tunga thupiang khempeuh khua sungah
         a va ko uh hi.
         34 Tua ciangin tua khua mite a khuazang un Zeisu en dingin hong paikhia uh a, a muh
         uh ciangin amau gam panin a paikhiat nading a thum uh hi.
         
            

         
      
   
      
         9
1 Tua ciangin Zeisu gunkuang tuangin galkah a, ama khua a tung hi.
         2 Tua leh, en in, pumzaw mi khat a lupna tawh zawng in ama kiangah a hong paipih uh
         hi. Zeisu in amaute upna a muh ciangin pumzawpa kiangah, “Ka ta aw, lungnuam in na
         mawhnate hong kimaisak zo hi,” a ci hi.
         3 Tua thu a zak phetun thukhamhilh siate pawlkhat in a lungsim uh ah, “Hihpa Pasian
         tungah a pausia hi!” a ci pah uh hi.
         4 Zeisu in amaute lungsim thei ahih manin, “Banghang in note lungsim sungah thusia
         ngaihsun na hi uh hiam?
         5 ‘Na mawhnate hong kimaisak zo hi,’ cih ding le, ‘Tho inla lampai in,’ cih ding koi
         baih zaw ahi hiam?
         6 Ahi zongin Mihing Tapa in leitung ah mawhmaisak theihna thu a neih lam na theih nadingun,”
         a cih khit ciangin pumzawpa kiangah, “Tho in, na lupna pua inla, na inn ah ciah in,”
         a ci hi.
         7 Tua pa zong tho in a inn ah a ciah hi.
         8 Mihonpite in hih thupiang a muh uh ciangin, lamdangsa mahmah uh a, mihingte tungah
         tua bang vangliatna a pia Pasian a phat uh hi.
         9 Tua mun panin Zeisu paisuak a, siahdonna buuk sunga a tu Matthew kici mi khat a muh
         ciangin, “Hong zui in,” a ci hi. Matthew zong dingkhia in Zeisu a zui hi.
         10 Inn sungah Zeisu an ne‑a a tut laitak in, en in, siahdongte le mawhneite tampitak
         hong pai in Zeisu le a nungzuite tawh ankuang a umkhawm uh hi.
         11 Pharisee pawlte in a muh uh ciangin a nungzuite kiangah, “Banghang in na siapa un
         siahdongte le mawhneite tawh an nekhawm ahi hiam?” a ci uh hi.
         12 Tua thu a zak ciangin Zeisu in amaute kiangah, “Mi cidamte aa dingin siavuan kisam
         lo a, mi cinate aa ding bekin kisam hi.
         13 Ahih hangin va pai unla, ‘Gangawh biakna sangin hehpihna ka deih zaw hi,’ a cihna
         thu a khiatna va kantel phot un. Banghang hiam cihleh midikte sam dinga hong pai ka
         hi kei hi. Mawhneite a kisikkik theih nadingun a sam dinga hong pai ka hi hi,” a ci
         hi.
         14 Tua khit ciangin John nungzuite a kiangah hong pai uh a, “Kote le Pharisee pawlte
         in an ka tang zelzel uh hi. Banghang in na nungzuite in antang lo uh ahi hiam?” a
         ci uh hi.
         15 Tua ciangin Zeisu in, “Zineipa tawh a omkhop sungun a lawm a gualte thum le tau in
         ombuang ding uh ahi hiam? Ahih hangin amaute kiang pan zineipa a kilakkhiat hun hong
         tung dinga, tua ciangin bel an a tang ding uh hi.
         16 “Puan lui a kiphop ciangin kuamah in a ton nailo puanbek a thak tawh a phop kei hi.
         Tua bangin phop leh a phopna puanbek a thak in puan lui kaikek in, a kekna a zai semsem
         ding hi.
         17 Kuamah in savun um lui sungah lenggahtui thak a thun kei hi. Tua bangin kithun leh
         savun um puakkham in lenggahtui teng luangkhia dinga, savun um zong a kisia ding hi.
         Lenggahtui thakte savun um thak sung mahah a kithun hi. Tua hi leh a nih tuakin bitkhawm
         in sawtveipi kikoih thei hi,” a ci hi.
         18 Hih thute a gengen laitak in, en in, makaipa khat hong pai in amah bia a, “Ka tanu
         tu mahmah in a si hi. Ahi zongin nang hong pai in a tungah na khut nga leteh a hing
         ding hi,” a ci hi.
         19 Zeisu dingkhia in amah zui a, a nungzuite in zong a zui uh hi.
         20 Tua laitak in kum sawm le kum nih sung tawntung siluang natna a vei numei khatin
         Zeisu nunglam panin a puanmongtep thakhat in a va lawng hi.
         21 Amah in a lungsim sungah, “A puan va lawng beek leng zong ka dam ding hi,” a ci hi.
         22 Zeisu a nunglam ah kihei a, amah a muh ciangin, “Ka tanu aw, lungnuam in, na upna
         in a hong damsak zo hi,” a ci hi. Tua hun lian mahin tua numei a dam hi.
         23 Makaipa inn sungah Zeisu a lut ciangin tamngai tumte le kap a gamlum ngeingai mihonpi
         a mu hi.
         24 Tua ciangin amah in tua mite kiangah, “Na awn un. Numeino a si hilo in a ihmu ahi
         hi,” a cih leh amaute in zahpih in a nuihsan uh hi.
         25 Ahih hangin Zeisu in mihonpi a pusuahsak khit ciangin inn sungah lut a, numeino khut
         a let ciangin numeino a tho hi.
         26 Hih thu tua gam mun khempeuh ah a kizel hi.
         27 Tua mun pan Zeisu a paikhiat ciangin, mittaw nih in amah zui uh a, “David Tapa aw,
         kote hong hehpih in!” ci in a kiko uh hi.
         28 Inn sungah amah a lut ciangin, mittaw nihte in zong a zui uh hi. Tua ciangin Zeisu
         in, “Na mit uh a vaksak thei dingin nong um uh hiam?” ci in dong a, amaute in, “Kong
         um uh hi Topa aw,” a ci uh hi.
         29 Tua ciangin amah in a mit uh lawnsak a, “Na upna bangun, note tungah hong piang tahen,”
         a cih leh,
         30 a mit uh kihong pah hi. Zeisu in amaute kiangah, “Hih thu kuamah theisak peuhmah
         kei un,” ci in khauhtak in thu a pia hi.
         31 Ahih hangin amaute paikhia uh a, tua gam sung khempeuh ah ama thu a kizelsak uh hi.
         32 Tua mi nihte a paikhiat laitak mah un, en in, a pautheilo dawilut mi khat ama kiangah
         hong paipih uh hi.
         33 Amah in dawi a hawlkhiat ciangin, a pautheilo pa hong pauthei pah hi. Mihonpi in
         lamdangsa mahmah uh a, “Israel mite lakah hih bang i mu ngei kei hi!” a ci uh hi.
         34 Ahih hangin, Pharisee‑te in, “Amah in dawi mangpipa min suangin dawigilote a hawlkhia
         ahi hi,” a ci uh hi.
         35 Tua bangin khuapi khuata kici tengah Zeisu vak kawikawi in amaute kikhopna innte
         ah thu a hilh hi. Pasian kumpigam lungdamna thu tangko in cina le natna tuamtuam a
         nei mi khempeuh a damsak hi.
         36 Amah in mihonpite a et ciangin hehpihhuai a sa mahmah hi. Banghang hiam cihleh amaute
         a cing omlo, a thabei, a kithehthang zelzul tuute tawh kibang uh hi.
         37 Tua hi a, a nungzuite kiangah, “An lak ding tam mahmah napi nasemte a tawm hi.
         38 Tua ahih manin an la ding nasemte hong sawl nadingin an nei Topa kiangah ngen un,”
         a ci hi.

1 Zeisu in a nungzui sawm le nihte sam a, dawigilote hawlkhiat theih nading le cinatna
         nam khempeuh le natna namkim a damsak theih nadingun thuneihna a pia hi.
         2 Tua sawltak sawm le nihte min in a khatna ah Peter kici Simon le a sanggampa Andrew,
         Zebedee tapa James le a sanggampa John,
         3 Philip le Bartholomew, Thomas le siahdongpa Matthew, Alphaeus tapa James, Thaddaeus
         a kici Lebbaeus,
         4 Canaan mi Simon le amah a lehhekpa Judas Iscariot‑te ahi uh hi.
         5 Zeisu in tua sawm le nihte sawlkhia in amaute kiangah, “Gentile‑te kiangah pai kei
         unla, Samaria mite khua ah zong lut kei un.
         6 Tuu banga a gammang Israel innkuante kiang bekah pai un.
         7 Na pai ciangun, ‘Vantung kumpigam hong naita hi,’ ci in tangko un.
         8 Cinate damsak unla, miphakte damsak un. Misite thosak in dawite hawlkhia un. Man
         piak loh a na ngah bangun manngen loin na pia un.
         9 Kham, ngun le sumngote sumbawm sungah keng kei un.
         10 Lampi a na zat ding uh thungip, puanak nih, khedap le ciangkhut cihte zong keng kei
         un. Banghang hiam cihleh nasempa in a nekkhop a ngah dingin a kilawm hi.
         11 “Khuapi khuata mun khatpeuh ah na lut uh ciangin, zintun nadingin a kilawm mi kan
         unla, na ciah mateng un tua inn ah tamsuak un.
         12 Inn khatpeuh ah na lut uh ciangun hopih un.
         13 Tua innkuan in nopna ngah dinga a kilawm leh note piak nopna ngah henla, a kilawm
         kei leh note tungah tua nopna hong tungkik hen.
         14 Note hong nolha na thu uh a ngai nuamlo mi khatpeuh a om leh tua inn hiam tua khua
         hiam pan na ciah uh ciangin note khe tunga leivuite singkhia un.
         15 Aman takpi kong cih in ah, thukhen ni ciangin Sodom le Gomorrah khuate thuakna in
         tua khua thuakna sangin a thuaknop zaw lai ding hi!
         16 “Ngai un, ngiahon laka a kikhah tuute bangin note kong sawlkhia hi. Tua ahih manin
         gul bangin pilvang unla, vakhu bangin migi un.
         17 Mite in thukhente khut ah hong apin kikhopna innte ah hong sat ding uh ahih manin
         kidawm un.
         18 Keima hangin kumpite le mangpite mai ah hong puak ding uh a, tua in amaute le Gentile‑te
         tungah teci na suah nading uh ahi hi.
         19 Amaute in hong ap uh ciangin bang thu genin bangci gen ding cih lungkham khol kei
         un. Banghang hiam cihleh na thu gen ding uh a hun lianin hong kihilh ding hi.
         20 A gen ding note hilo in note sung panin na Pa uh Kha in a gen ding hi.
         21 “Unau khat le khat a sih nadingun a kilehhek ding uh hi. Pa in a tate lehhek dinga,
         tate in a nu le a pa langpan in a si dingin a lehhek ding uh hi.
         22 Keima min hangin mi khempeuh in note hong mudah ding uh hi. Ahi zongin a tawp donga
         a kipte in hotkhiatna a ngah ding uh hi.
         23 Hih khua ah hong kibawlsiat leh khua dang khat ah tai un. Aman takpi kong cih in
         ah, Israel gam khua khempeuh na khitma un Mihing Tapa a hong pai ding hi.
         24 “Nungzuipa in a siapa sangin lian zawlo a, nasempa in a topa sangin lian zawlo hi.
         25 Nungzuipa in a siapa tawh hong kibang a, nasempa in a topa tawh a kibat leh phazo
         hi. A inntekpipa Beelzebubɠ hi ci khin uh ahih teh a innkuanpih dangte bel nakcih
         zawkan lo ding uh ahi hiam!
         26 “Tua ahih manin amaute kihta kei un. Banghang hiam cihleh a kilang lo dinga a kisincip
         thei le a kithei lo dinga a ki‑iimcip thei bangmah a om kei hi.
         27 “Khuamial sunga kong gen thute khuavak ah gen un. Na zak thute uh innkhumzang panin
         tangkokhia un.
         28 Pumpi bek that thei‑a kha a that theilote kihta kei un. Ahi zongin kha le pumpi a
         nih in hellɠ sungah a khia theipa kihta un.
         29 Kawlgit nih ciangin dangkasanɠ tang khat tawh kizuak hilo ahi hiam? Tuate khat nangawn
         na Pa uh deihna om loin lei ah a mawkkiat kei hi.
         30 Note lutung a samzang khempeuh zong a kisim khinzo ahi hi.
         31 Tua ahih manin lau kei un. Kawlgit tampi sangin na manpha zaw uh hi.
         32 “Tua hi a, mite mai ah kei a hong pawlpih mi peuhmah vana ka Pa mai ah zong ka sang
         ding hi.
         33 Mite mai ah kei a hong nial mi peuhmah vana ka Pa mai ah zong ka nial ding hi.
         34 “Leitung ah kilemna bawl dinga hong pai hi ci in hong ngaihsun kei un. Ahi zongin
         kilemna bawl ding hilo in namsau khah dinga hong pai ka hi zaw hi.
         35 Tapa le a pa, tanu le a nu, monu le teknu a kilangpansak dinga hong pai ka hi hi.
         36 Mi khat galin ama innkuanpihte mah ahi ding hi.
         37 “Kei sangin a nu a pa, a tanu a tapa a it zawte kei tawh kipawl theilo hi.
         38 Ama singlamteh pua loin ka nung a hong zuite zong kei tawh kituak lo hi.
         39 A nuntakna a hu nuam mi in a nuntakna tan dinga, keima hanga a nuntakna a tan mi
         in nuntakna a ngah ding hi.
         40 “Note hong sang mi in kei hong sang hi a, kei hong sang mi in kei a hong sawlpa zong
         a sang ahi hi.
         41 Kamsang khat pen kamsang ahih mana a sang mi in tua kamsangpa ngah bangbang thaman
         a ngah ding hi. Midik khat pen midik ahih mana a sang mi in tua midikpa ngah bangbang
         thaman a ngah ding hi.
         42 Aman takpi kong cih in ah, hih naupangnote khat peuhpeuh keima nungzui ahih mana
         tuivot haikhat nangawn a suah mi peuhmah in thaman ngah loin a om kei ding hi,” a
         ci hi.

1 Zeisu in nungzui sawm le nihte thu a piak khit ciangin khuapite ah thugen ding le
         thuhilh dingin tua mun panin a paikhia hi.
         2 John in thongsung panin Khazih nasepnate a zak ciangin a nungzuite nih sawl a,
         3 “Hong pai ding pa mah na hi hiam, ahih keileh a dang khat lamen lai ding ka hi uh
         hiam?” ci in a dongsak hi.
         4 Zeisu in amaute kiangah, “Pai unla, na muhsa na zaksa khempeuh uh John kiangah va
         gen un.
         5 Mittawte in khuamu in khebaite lam a pai uh hi. Miphakte damsiang uh a, bengngongte
         in khua a za uh hi. Misite kithokiksak a, mizawngte tungah lungdamna thu a kihilh
         hi.
         6 Keima hanga a puklo mi in mihampha ahi hi,” ci in a dawng hi.
         7 Amaute a paikhiat khit uh ciangin John tawh kisai Zeisu in mihonpite kiangah a gen
         in ah, “Bang en dingin gamlak ah paikhia na hi uh hiam? Huihin a mut ciangin a kihuang
         diamdiam pumpeng kungte en dinga paikhia na hi uh hiam?
         8 Ahih keileh bang en ding na hi uh hiam? Puansilh nel niknek tawh a kizem khatpeuh
         en dinga paikhia na hi uh hiam? En un, puannel niknek a silhte in kumpi inn sunga
         a teengte ahi uh hi.
         9 Tua ahih leh bang en ding taktak a paikhia na hi uh hiam? Kamsangpa khat en dinga
         paikhia na hi uh hiam? Hi takpi hi. Note kong gen in ah, amah in kamsang mawkmawk
         khat ciang bek hilo hi.
         10 Banghang hiam cihleh Lai Siangtho ah a kigelh mah bangin, ‘En in, nangma lampi a
         sialkhol dingin, Na mai ah ka kamtaipa ka sawl ding hi,’ a cihpa in amah ahi hi.
         11 “Aman takpi kong cih in ah, numei sung panin a suak mite lakah Tuiphumpa John sanga
         a lianzaw kuamah a om kei hi. Ahi zongin vantung kumpigam sunga a neupenpa nangawn
         amah sangin a lianzaw hi.
         12 Tuiphumpa John hun a kipan tuhun dong vantung kumpigam in zawhthawh bawlna thuak
         a, a zawhthawh bawlte in thagum suangin a la uh hi.
         13 Banghang hiam cihleh thukham le kamsangte khempeuh in John hun donga a piang ding
         thute a genkhol hi.
         14 Note in na sannop uh leh hong pai ding hi ci a, a kigenpa Elijah in amah ahi hi.
         15 Zak nading bil a nei mi in za tahen!
         16 “Hih khang mite bang tawh genteh ding ka hi hiam? Sumbuuk ah tu in a lawmte kiangah,
         17 ‘Tamngai ka tumtum uh hangin, Na lam tuan kei uh a, Ka tamlawh uh hangin lah, Na
         kap tuan kei uh hi,’ a ci naupangte tawh kibang uh hi.
         18 “Banghang hiam cihleh John hong pai in an ne lo, tuidawn lo‑a a om ciangin amaute
         in, ‘Dawilawm neipa hi,’ a ci uh hi.
         19 Mihing Tapa hong pai a, anne tuidawn in a om ciangin lah, ‘En un, anhai, zuhaipa,
         siahdongte le mawhneite zawlpa,’ a ci zel uh hi. Ahih hangin ciimna in a gamtatnate
         panin hong kilangkhia hi,” a ci hi.
         20 Zeisu in nalamdang a tam pen a bawlna khuapite a mawhna uh kisikkik lo uh ahih manin,
         21 mawhsak a a taii in ah, “Chorazin khua aw, gimna na thuak ding hi! Bethsaida khua
         aw, gimna na thuak ding hi! Banghang hiam cihleh no tunga hong kibawl nalamdangte
         Tyre khua le Sidon khuate ah a kibawl hi leh tanglai pekin amaute in ippi puan silhin
         vut kibuak in a mawhna uh kisikkik khinzo ding uh hi.
         22 Tua ahih manin ken kong cih in ah thukhen ni ciangin Tyre khua le Sidon khuate thuakna
         in note thuakna sangin a thuaknop zaw ding hi.
         23 Vantung donga hong kilamto Capernaum khua aw, Hadesɠ dongah hong kikhiasuk ding hi.
         Banghang hiam cihleh nangma sunga hong kibawl nalamdangte Sodom khua ah a kibawl hi
         leh tuni dongin tua khua kiplai ding hi.
         24 Tua ahih manin ken kong cih in ah thukhen ni ciangin Sodom khuapi thuakna in nangma
         thuakna sangin a thuaknop zaw ding hi,” a ci hi.
         25 Tua laitak mahin Zeisu in, “Vantung le leitung a uk ka Pa aw, hih nate mipil misiamte
         kiang pan selin naungekte tungah lakkhia na hih manin nang tungah ka lungdam hi.
         26 Hi hi, Pa aw, tua banga a pian ding hoih na sak ahi hi.
         27 “Ka Pa in na khempeuh kei tungah a hong ap khinzo hi. Pa simloh kuamah in Tapa a
         thei kei hi. Tapa le Tapa in a kitheihsak nop mite simloh kuamah in Pa a thei kei
         hi.
         28 “Vangik pua‑a a gim mi khempeuhte aw, ka kiangah hong paita un, tawldamna kong pia
         ding hi.
         29 Keima hakkol kisuan unla, ka kiangah hong kisin un. Banghang hiam cihleh keimah in
         lungnem in a kiniamkhiat mi ka hi hi. Tua hi leh lungsim tawldamna na ngah ding uh
         hi.
         30 Banghang hiam cihleh keima hakkol puaknop a, ka van zong a zang hi,” a ci hi.

1 Tua hun sung Sabbath ni khatin buhlei kantan in Zeisu a pai hi. A nungzuite gilkial
         uh a, buhvuite zutin a bak uh hi.
         2 Pharisee‑te in a muh uh ciangin, “En in, na nungzuite in Sabbath ni‑a sep dinga thukham
         in a phalloh na a sem uh hi!” a ci uh hi.
         3 Ahih hangin Zeisu in amaute kiangah, “David le a pawlte a gilkial laitak un,
         4 Pasian inn sungah lut uh a, amah le a pawlte nek theih ding a hilo, siampite bek
         nek theih ding Ompihna Anlumte ne uh hi cih thu sim ngeilo na hi uh hiam?
         5 Ahih keileh Sabbath ni in siampite in biakinnpi sungah Sabbath ngeina a palsat uh
         hangin mawhna in kiciamteh lo ahihlam thukham laibu sungah sim ngeilo na hi uh hiam?
         6 Ken kong cih in ah biakinnpi sangin a lianzawpa hi lai ah a om hi.
         7 Ahih hangin, ‘Gangawh biakpiakna sangin hehpihna ka deih zaw hi,’ a cihna thu theitel
         hi le uh teh khialhna a neilo mipa na mawhsak kei ding uh hi.
         8 Banghang hiam cihleh Mihing Tapa in Sabbath ni zong a Ukpa ahi hi,” a ci hi.
         9 Tu in tua mun panin amah paikhia in amaute kikhopna inn sungah a lut hi.
         10 En in, tua lai ah a khut langkhat a si mi khat a om hi. Amaute in Zeisu a mawhmat
         nop manun, “Sabbath ni in cina damsak ding thukham tawh a kituak hiam?” ci in a dong
         uh hi.
         11 Tua ciangin Zeisu in amaute kiangah, “Sabbath ni in tuu khat bek a neih guam sungah
         kia leh a lakhia lo ding note lakah kua om na hi uh hiam?
         12 Tuu khat sangin mihing khat manpha zaw mahmah hilo ahi hiam? Tua ahih manin Sabbath
         ni in a pha bawl ding thukham tawh kituak hi,” a ci hi.
         13 Tua khit ciangin mipa kiangah, “Na khut zan in,” a ci hi. A zan ciangin a lang khat
         lam tawh a kibangkik hi.
         14 Tua khit ciangin Pharisee‑te paikhia in amah thah theih nading thu a kikum uh hi.
         15 Zeisu in tua thu a theih ciangin tua mun pan paikhia a, mihonpi in a zui uh hi. Amah
         in amaute khempeuh a damsak hi.
         16 Ama thu kuama kiangah a gen loh nadingun a kham hi.
         17 Hih in kamsangpa Isaiah gensa thu a tangtun nading ahi hi.
         18 Isaiah in, “En un! hihin ka teelsa ka nasempa, Ka itpa le ka lung hong damsak mahmah
         pa ahi hi! Ama tungah ka Kha ka koih dinga, Gentile‑te tungah thuman a hilh ding hi.
         19 Amah in thu sel loin, A aw sangkhai lo dinga, Kongzing lakah zong kuamah in, Ama
         aw a za kei ding hi.
         20 Thuman thutang a gualzawhsak mateng in, A kitamsa pumpeng kuaitan loin, A tanglai
         meivak a sumit kei ding hi.
         21 Gentile‑te in ama min a muang ding uh hi,” a ci hi.
         22 Tua khit ciangin a mittaw in a pautheilo dawilut mi khat Zeisu kiangah hong paipih
         uh hi. Zeisu in tua pa damsak ahih manin mittaw in a pautheilo pa pauthei in khua
         zong a mu thei hi.
         23 Tua ciangin mipi khempeuh in lamdangsa mahmah uh a, “Hihpa in David Tapa hi thei
         ding ahi hiam?” a ci uh hi.
         24 Tu in Pharisee‑te in hih thu a zak uh ciangin, “Hihpa in dawite mangpipa Beelzebubɠ
         min suangin dawite a hawlkhia ahi hi,” a cihsan uh hi.
         25 Zeisu in amaute ngaihsutnate thei ahih manin amaute kiangah, “Kumpigam khat peuhpeuh
         amah le amah kilangkhen a, a kido leh a mangthang lel ding hi. Khua sung khat ahi
         a, innkuan khat ahi zongin amau le amau a kilem kei uh leh ding zolo ding uh hi.
         26 Satan in Satan hawlkhia in amah le amah kilem kei leh ama kumpigam bangci in kip
         thei ding ahi hiam?
         27 Beelzebubɠ suangin dawite hawlkhia ka hih leh na tate un kua min suangin dawite hawlkhia
         uh ahi hiam? Tua ahih ciangin amaute in note tungah thu a hong khente a suak ding
         uh hi.
         28 Ahih hangin Pasian Kha tawh dawite hawlkhia ka hih manin note tungah Pasian kumpigam
         hong tung zo hi.
         29 Ahih keileh mi khatin mi thahat khat hencip masa lopi in a inn luhin a neih a lamte
         bangci laksak thei ding ahi hiam? A hencip khit ciang bekin a inn a luh zo pan ding
         hi.
         30 Kei tawh a hong pangkhawmlo peuhmah ka langpang hi a, a hong kaihkhoppihlo peuhmah
         a thehthang mi ahi hi.
         31 “Tua hi a, ken kong cih in ah mawhna namkim le Pasian tunga pausiatna peuhmah a kimaisak
         ding hi. Ahi zongin Kha tunga pausiatnate a kimaisak kei ding hi.
         32 Mihing Tapa langpanna kam a paute kimaisak dinga, Kha Siangtho langpanna kam a paute
         ahih leh tu khang le hong tung ding khang dongin a kimaisak kei ding hi.
         33 “Singkung a hoih leh a gah hoih a, singkung a hoih kei leh a gah hoih lo hi. Banghang
         hiam cihleh singkungte a gah panin a kithei hi.
         34 A gupha gul suante aw! Mi hoihlote na hih manun kamhoih bangci zat theih ding na
         hi uh hiam? Banghang hiam cihleh lungsim sunga a dimlet thute kam panin a hong phulkhia
         ahi hi.
         35 Mihoih in ama lungsim hoih sunga a khol thuhoihte genkhia a, mihoihlo in thusia khol
         in thusia mah a genkhia hi.
         36 Ken kong cih in ah mite in kimanna neilo, a mawkpauna kammalte uh hangin thukhen
         ni ciangin sittelna a thuak ding uh hi.
         37 Banghang hiam cihleh na kampauna zui in dik hong kitangsak dinga, na kampauna mah
         zui in hong kimawhsak ding hi,” a ci hi.
         38 Tua ciangin thukhamhilh siate le Pharisee‑te pawlkhat in, “Sia aw, limlamdang khat
         hong lak leteh ka mu nuam uh hi,” a ci uh hi.
         39 Tua ciangin Zeisu in dawngkik a, “A gilo le a paktat tulai khang mite in limlamdang
         a nget uh hangin kamsangpa Jonah tunga piang limlamdang longal a dang kilak lo ding
         hi.
         40 Jonah in ngapi gil sungah sun thum le zan thum a om bangin Mihing Tapa zong lei sungah
         sun thum le zan thum a om ding hi.
         41 Thukhen ni ciangin Nineveh khua mite hong dingto in tulai khang mite a mawhsak ding
         uh hi. Banghang hiam cihleh Jonah tangkona hangin amaute mawhna a kisikkik uh hi.
         En un, Jonah sanga a lianzawpa hi lai ah a om hi.
         42 Thukhen ni ciangin Khanglam gam kumpinu in tulai khang mite tawh dingkhawm in amaute
         a mawhsak ding hi. Banghang hiam cihleh Solomon pilna a ngai dingin leimong khat panin
         amah a hong pai hi. En un, Solomon sanga a lianzawpa hi lai ah a om hi.
         43 “Dawigilo in mi khat sung pan a paikhiat khit ciangin tawlngak nading zongin munkeuna
         tengah a vak kawikawi hangin a mu zo kei hi.
         44 Tua ciangin amah in, ‘Ka paikhiatna inn mahah ciahkik ning,’ a ci hi. A tun ciangin
         tua inn na awngin kiphiat kipuah sinsen a om a mu hi.
         45 Tua ciangin amah sanga a gilo zaw dawi sagih va zawn a, tua inn ah lutpih in a teeng
         uh hi. Tu‑a tua pa dinmun in a masa sangin a sia zaw hi. A gilo tulai khang mite tungah
         zong tua bangin a piang ding hi,” a ci hi.
         46 Zeisu in mihonpite thu a hilhhilh laitak in a nu le a sanggamte in amah hopih nuamin
         innpua ah a ding uh hi.
         47 Tua ciangin mi khat in, “En in, na nu le na sanggamte in nang hong hopih nuamin innpua
         ah a ding uh hi,” a ci hi.
         48 Ahih hangin Zeisu in tua mi kiangah, “Ka nu kua hi a, ka sanggamte kua ahi hiam?”
         ci in
         49 a nungzuite lamah a khut zan a, “En un, hih mite in ka nu le ka sanggamte ahi uh
         hi!
         50 Banghang hiam cihleh vantung a om ka Pa deihna bangin a gamta mi khat peuhpeuh ka
         sanggampa, ka sanggamnu le ka nu ahi uh hi,” a ci hi.

1 Tua ni mahin inn pan Zeisu paikhia a, tuilipi gei ah a tu hi.
         2 Mihonpi hong kikhawm uh ahih manin gunkuang tungah kahto in tu a, mipi khempeuh ahih
         leh tuili gei ah a ding uh hi.
         3 Amah in thugentehna tawh thu tampi a hilh in ah, “Ngai un, khaici vawhpa in khaici
         vawh dingin a kuankhia hi.
         4 Amah in khaici a vawh laitak in pawlkhat lamdung ah kia a, vasate hong pai in tawmin
         a ne uh hi.
         5 Pawlkhatte suang kitawphah lei tawmna munah kia in lei dai ahih manin thakhat in
         a po pah hi.
         6 Ahih hangin ni hong sa in halvul a, zungkha zo loin, a keumang hi.
         7 Pawlkhatte ling lakah kia a, lingkungte hong khangin tuate a depgawp hi.
         8 Ahih hangin a dangte lei hoihna ah kia a, pawlkhatte a zah 100, pawlkhatte a zah
         60, pawlkhatte a zah 30 a gah hi.
         9 Zak nading bil a nei mi in za tahen!” a ci hi.
         10 A nungzuite in va naih uh a, “Banghang in gentehna tawh amaute thu hilh na hi hiam?”
         ci in a dong uh hi.
         11 Amah in dawngkik a, “Vantung kumpigam tawh kisai a kisel thusimte theihtheihna note
         hong kipiak hangin amaute kipia lo hi.
         12 A neite kipiak beh in tampitak a nei ding uh hi. A neilote ahih leh a neih sunsun
         nangawn uh a kilakkhiatsak ding hi.
         13 Amaute in enen napi mu theilo, ngaingai napi za theilo in a theih theihloh nadingun
         thugentehna tawh ka hilh ahi hi.
         14 Tua mite tungah Isaiah genkholhna a tangtung hi. Amah in, ‘Note in zaza napi in,
         Na telthei kei ding uh hi. Mumu napi in na phawk thei kei ding uh hi.
         15 Banghang hiam cihleh hih mite a lungsim uh mawl in, A bil un khuaza hak mahmah a,
         A mit uh zong a sicip uh hi. Tua hi kei leh a mit un khuamu in, A bil un khua a za
         ding hi. A lungsim un theitel in, Hong kiheikik ding uh a, Amaute ka damsak ding hi,’
         a ci hi.
         16 “Ahih hangin note na hih uh leh na mit un khuamu in na bil un khuaza ahih manin mihampha
         na hi uh hi.
         17 Aman takpi kong cih in ah, kamsangte le midikte in note muhte a muhnop uh hangin
         a mu kha kei uh hi. Na zakte uh a zaknop uh hangin a za kha kei uh hi.
         18 “Tua ahih ciangin khaici vawhpa tawh thugentehna na ngai un.
         19 Mi khatin vantung kumpigam thu a zak ciangin theitel zolo ahih manin gilopa hong
         pai in ama lungsim sunga kivawhsa khaici a lakkhiatsak hi. Tua mi in lamdung a a kia
         khaici ahi hi.
         20 A nuai ah suang om a, a tungtham lei tawm a omna munah a kia khaici in thu a zak
         ciangin lungdamna tawh a sang pah mi ahi hi.
         21 Ahih hangin ama sungah zungkha lo ahih manin tawlkhat sung bek a kip hi. Banghang
         hiam cihleh Pasian thu hanga haksatna ahih keileh bawlsiatna hong tun ciangin a lungkia
         pah hi.
         22 Tu in ling laka a kia khaici in thu za napi leitung nuntakna aa ding lunghihmawhna
         le khemna tawh kidim hauhnopna in ama thu sansa depgawp ahih manin a gah zolo mi ahi
         hi.
         23 Ahi zongin lei hoihna muna a kia khaici in thu a zak ciangin theitel a, gahsuah in
         a pungsak mi ahi hi. Pawlkhatte a zah 100, pawlkhate a zah 60, pawlkhatte a zah 30
         a gah uh hi,” a ci hi.
         24 Zeisu in thugentehna a dang khat a gen in ah, “Vantung kumpigam in lolai a khaici
         hoih a vawh mi tawh kibang hi.
         25 Ahih hangin mi khempeuh a ihmut kalin ama galpa hong pai in tang lakah tahum tang
         a vawh khit ciangin a paikhia hi.
         26 Tang tangte hong po in a vuih ciangin tahum kungte zong hong dawkkhia hi.
         27 Lo neipa nasemte hong pai in ama kiangah, ‘Pu aw, na lo‑a na vawh khaici hoih hilo
         ahi hiam? Tahum kungte koi pana hong piang himawk ahi hiam?’ a ci uh hi.
         28 “Amah in, ‘Galpa vawh ahi hi,’ a ci hi. “Nasemte in, ‘Tua ahih leh kote va pai in
         tahum kungte ka botkhiat ding uh na deih hiam?’ a ci uh hi.
         29 “Amah in, ‘Botkhia nai kei un tahum kung le tang kung na botkhawm kha ding uh hi.
         30 Anlak hun dong a nih in khangkhawmsak phot un. Anlak hun ciangin anlate kiangah,
         “Tahum teng bot masa unla, mei‑a khul dingin lomhen un. Tang ahih leh ka ansal ah
         hong sung un,” ci in ka vaikhak ding hi,’ ” a ci hi.
         31 Amah in gentehna dang khat a gen in ah, “Vantung kumpigam in mi khatin lolai a a
         vawh ankamtang tawh kibang hi.
         32 Ankamtang in khaici tang khempeuh lakah a neupen ahih hangin a khan khit ciangin
         anteh kung dangte sangin golzaw a, a kung lianpi khat hong suak hi. Vana leng vasate
         in zong a hiang lakah bu a tom thei uh hi,” a ci hi.
         33 Amah in thugentehna dang khat a gen in ah, “Vantung kumpigam in numei khatin annel
         lawhbeuɠ thum a tawk dinga a sawh silngo tawh kibang hi,” a ci hi.
         34 Zeisu in hih thute khempeuh thugentehna tawh mihonpite hilh a, thugentehna loin thu
         a hilh kei hi.
         35 Banghang hiam cihleh, “Thugentehna tawh thu ka hilh dinga, Leitung piancil a kipan
         a ki‑iimcip thute ka pulak ding hi,” ci a, kamsangpa gensa thu a tangtun nading ahi
         hi.
         36 Zeisu in mihonpi a ciahsak khit ciangin inn sungah a lut hi. A nungzuite in amah
         hong naih uh a, “Lolai a po tahum kung thugentehna a khiatna hong gen in,” a ci uh
         hi.
         37 Tua ciangin Zeisu in, “Khaici hoih vawhpa in Mihing Tapa ahi hi.
         38 Lo in leitung ahi hi. Khaici hoihte pen kumpigam sung mite hi uh a, tahum kungte
         pen gilopa mite ahi uh hi.
         39 Tahumtang a vawh galpa in Dawimangpa ahi hi. Anlak hun pen leitung hun beina hi a,
         tang late in vantungmite ahi uh hi.
         40 “Tahum kungte botkhia in mei sungah a kikhul bangin hih leitung hun a bei ciangin
         a piang ding hi.
         41 Mihing Tapa in ama vantungmite sawl dinga, amaute in mi a puksak khempeuh le siatna
         a bawl mi khempeuh ama kumpigam sung panin a paikhia ding uh hi.
         42 Meikhukpi sungah amaute khul dinga, tua munah kahna le hagawina a om ding hi.
         43 Tua ciangin midikte in a Pa uh kumpigam sungah ni bangin a tang ding uh hi. Zak nading
         bil a nei mi in za tahen!
         44 “Tua banah vantung kumpigam in lolai a kisel sum tawh kibang hi. Mi khatin tua sum
         a muh ciangin selkik in lungdam mahmah in ciah a, a neihsa khempeuh zuak in tua lo
         a lei hi.
         45 “Vantung kumpigam in a hoih mahmah kepsuangmanpha a zong sumbawlpa tawh kibang hi.
         46 Amah in a mantam mahmah kepsuangmanpha khat a muh ciangin ciah a, a neihsa khempeuh
         zuak in tua kepsuang a lei hi.
         47 “Vantung kumpigam in tuili sungah a kikhuh ciangin ngasa namkim a man ngenpi tawh
         kibang hi.
         48 Tua ngenpi ah ngasa a dimtak a awk ciangin tuili gei ah kaikhia in tu uh a, a hoih
         teng bawm sungah guangin a hoihlo teng a paikhia uh hi.
         49 Leitung hun a bei ciangin zong tuamah bangin a piang ding hi. Vantungmite hong pai
         ding uh a, midikte lak panin migilote a khenkhia ding uh hi.
         50 Meikhukpi sungah amaute khul ding uh a, tua munah kahna le hagawina a om ding hi,”
         a ci hi.
         51 Zeisu in amaute kiangah, “Hih thute a vekpi in na theitel ta uh hiam?” ci a, a dot
         ciangin amaute in, “Topa aw, ka theitel ta uh hi,” a ci uh hi.
         52 Tua ciangin amah in, “Vantung kumpigam thuhilhna a sang khin thukhamhilh sia peuhmah
         in ama sumkoihna sung panin a lui a thak a lakhia ziauziau thei innneipa tawh kibang
         hi,” a ci hi.
         53 Zeisu in hih thugentehna khempeuh a gen khit ciangin tua mun panin a paikhia hi.
         54 Ama khankhiatna khua a tun ciangin amaute kikhopna inn sungah thu a hilh hi. Amaute
         in lamdangsa mahmah uh a, “Hihpa in hih pilna le nalamdang pipi sep theihnate koipan
         ngah ahi hiam?
         55 Amah khutsiampa tapa hilo ahi hiam? A nu zong Mary a kici nu hi a, a sanggamte zong
         James, Joses, Simon le Judah‑te hilo uh ahi hiam?
         56 Ama sanggam numei khempeuh zong eite kiangah om hilo uh ahi hiam? Tua hi napi, hih
         mipa in hih thuteng koipan ngahkhia ahi hiam?” a ci uh hi.
         57 Tua ahih manin ama hangin a lungkia uh hi. Ahih hangin Zeisu in, “Kamsang kici peuhmah
         ama khua le ama innkuan sung simloh mundang khempeuh ah pahtawina ngah loin a om kei
         hi,” a ci hi.
         58 Amaute in um lo uh ahih manin tualai ah nalamdang tampi a bawl kei hi.

1 Tua huna gam uk mangpa Herod in Zeisu thu a za hi.
         2 Tua ciangin a nasemte kiangah, “Hihpa in Tuiphumpa John hi a, misite lak pan hong
         thokik ahih manin hih nalamdangte a bawl ahi hi,” a ci hi.
         3 Herod in a sanggampa Philip zi Herodias tawh kisai in John manin hen a, thong sungah
         a khum hi.
         4 Banghang hiam cihleh John in ama kiangah, “Na sanggampa zi na teenpih pen thukham
         tawh kituak lo hi,” ci in a gen ngei hi.
         5 Herod in John a thahnop hangin mipite a kihta hi. Banghang hiam cihleh mihonpite
         in kamsang khatin John ngaihsun uh hi.
         6 Herod in ama suahpawi bawl a, amaute mai ah Herodias tanu a lam hi. Tua ciangin amah
         lungdam mahmah a,
         7 “Nong nget peuhpeuh kong pia ding hi,” ci in kamciam a pia hi.
         8 Tua nu in a nu sawlna bangin, “Tuiphumpa John lutang kuangdai sung khatah hong pia
         in,” a ci hi.
         9 Kumpipa dah mahmah a, ahi zongin a kiciamna sa le amah tawh omkhawm mite hangin tua
         nu ngetna piak dingin thu a pia hi.
         10 Tua bangin mi sawl pah a, thong sunga om John ngawng a tansak hi.
         11 Amaute in John lutang kuangdai tawh hong tawi in nungakno pia uh a, nungakno in a
         nu kiangah a puak hi.
         12 Tua ciangin John nungzuite hong pai in a luang la in vui uh a, tua khit ciangin Zeisu
         kiangah a va ko uh hi.
         13 Tu in, hih thu Zeisu in a zak ciangin tua mun panin gamdaihna mun khatah gunkuang
         tuangin a kihemkhia hi. Ahih hangin mihonpi in hih thu a zak uh ciangin amau khua
         ciat pan khe tawh hong pai in amah a zuan uh hi.
         14 Zeisu gamdaihna mun a hong tun ciangin mihonpi mu a, amaute hehpihhuai sa ahih manin
         cinate a damsak hi.
         15 Nitak lam ciangin a nungzuite ama kiangah hong pai uh a, “Hih mun in gamlak ahih
         banah ni niamta ahih manin mihonte an lei dingin khua sungah paisak in,” a ci uh hi.
         16 Zeisu in, “Amaute mundang a paikhiat ding uh kul lo hi. A nek ding uh bang khat peuhpeuh
         pia un,” a ci hi.
         17 Amaute in, “Anlum nga le ngasa nih bek ka nei uh hi,” ci in dawng uh hi.
         18 Amah in, “Tuate ka kiangah hong la un,” a ci hi.
         19 Tua khit ciangin mihonpite lopa tungah a tusak hi. Anlum nga le ngasa nihte la in,
         vantung lam ento a thupha a piak khit ciangin anlumte balkham in nungzuite pia a,
         nungzuite in mihonpite lakah a hawm uh hi.
         20 A vekpi un gilvahtak in ne uh a, a kikhamval a themneng teng a khop uh ciangin lawh
         sawm le lawh nih dim a ngah uh hi.
         21 Anne mi peuhmah numei le naupang simloh pasal bekbek 5,000 bang a pha uh hi.
         22 Zeisu in mihonpite a ciahsak laitak in a nungzuite zong gunkuang tungah tuangsak
         mengmeng a, ama mai ah a galkahsak hi.
         23 Mihonpite a ciahkhiatsak khit ciangin thungen dingin mualtung ah amah bek a kahto
         hi. Khuamial ciangin tualai ah amah guak a om hi.
         24 Ahih hangin gunkuang pen tuili laizang ah om a, huihin lehmut ahih manin tuihual
         in a lokgawp hi.
         25 Zanvil lina ciangin amaute lam manawh in Zeisu tui tungah a khe tawh hong pai hi.
         26 Nungzuite in amah tui tunga pai a muh uh ciangin patau uh a, ‘Sikha hi!’ ci in lau
         in a kiko uh hi.
         27 Zeisu in zong, “Lungnuam un! Keimah ka hi hi. Lau kei un,” a ci hi.
         28 Peter in, “Topa aw, nangmah na hih leh tui tungtawn in nang kiangah kong pai theih
         nading thu hong pia in,” a ci hi.
         29 Zeisu in, “Hong pai in,” a cih ciangin gunkuang pan Peter kumkhia in, Zeisu kiang
         zuanin tui tungah a pai hi.
         30 Ahih hangin huihpi kizial a muh ciangin lau a, tui sungah tum dektak ahih manin,
         “Topa aw, hong hon in,” ci in a kiko hi.
         31 Zeisu in thakhat in a khut zanin len a, “Upna neu mipa aw, banghang in muanglah na
         hi hiam?” a ci hi.
         32 Amau gel gunkuang sung a tun uh ciangin huihpi a dai hi.
         33 Tua ciangin gunkuang sunga mite hong pai in, “Pasian Tapa taktak na hi hi,” ci in
         amah a bia uh hi.
         34 A gal khat ah a kah khit uh ciangin Gennesaret gamah a pai uh hi.
         35 Tua muna om mite in amah ahihlam a theih uh ciangin khuakim khuapam ah thu zasak
         uha cina khempeuh ama kiangah a hong paipih uh hi.
         36 Ama puanmongtep tawm a lawnziau theih nadingun ngen uh a, a lawng kha zahzah in damsiangthona
         a ngah uh hi.

1 Tua khit ciangin Jerusalem khuapi a om thukhamhilh siate le Pharisee pawlte Zeisu
         kiangah hong pai uh a,
         2 “Na nungzuite in banghang in tanglai ngeina palsat in khutsil lopi in an ne uh ahi
         hiam?” a ci uh hi.
         3 Zeisu in, “Banghang in note in zong tanglai ngeina paulam in Pasian thupiak palsat
         na hi uh hiam?
         4 Banghang hiam cihleh Pasian in, ‘Na nu le na pa zahtak in. A nu ahi a, a pa ahi zongin
         a samsiate in thahna thuak tahen,’ ci in thu hong pia hi.
         5 “Ahi zongin note in, ‘Mi khatin a nu le a pa kiangah, “Kei tung pana na ngah ding
         khempeuh uh Pasian ka pia khinzo hi,”
         6 ci peuh leh a nu le a pa piak kul nawnlo hi,’ na ci uh hi. Tua bangin tanglai ngeina
         paulam in Pasian thupiakna a mawkna na suaksak uh hi.
         7 A kineihkhem mite aw, Isaiah in note thu a genkholhna a maan mahmah hi. Amah in,
         8 ‘Hih mite in a kam uh tawh kei hong zuanin, A kam uh tawh a hong pahtawi uh hangin,
         A lungsim uh kei tawh kigamla hi.
         9 Mihing phuahtawm thupiakte kihilh uh ahih manin, Kei hong biak uh hangin a mawkna
         a suak hi,’ ci hi,” ci in a gen hi.
         10 Amah in mihonpite ama kiangah a sap khit ciangin, “Hih thu ngai unla theitel un.
         11 Kam sunga a lutsukte in mihing ninsak lo a, kamsung pan a pusuakte bekin mihing a
         ninsak hi,” a ci hi.
         12 Tua khit ciangin a nungzuite ama kiangah pai uh a, “Pharisee‑te in hih na thugen
         zadah mahmah uh hi cih na thei hiam?” a ci uh hi.
         13 Ahih hangin Zeisu in, “Vantung a ka Pa in a suanloh peuhmah kibotkhia ding hi.
         14 Tua mite awlmawh kei un. Amaute in mittawte a makaih mittaw makaite ahi uh hi. Mittaw
         in mittaw makaih leh a nih un guam sungah kia ding uh hi,” a ci hi.
         15 Tua ciangin Peter in, “Hih thugentehna a khiatna hong hilh in,” a ci hi.
         16 Tua ciangin Zeisu in, “Note nangawn in hih thu tel zo nailo lailai na hi uh hiam?
         17 Kam sunga a lutsuk peuhmah gilpi sung tung a, tua panin kithakhia hi cih thei lo
         na hi uh hiam?
         18 Ahih hangin kam sung pana a pusuakte in lungsim pan hong paikhia ahih manin mihing
         a ninsak hi.
         19 Banghang hiam cihleh ngaihsut hoihlote, mithahna, mi zi tawh mawhna, numei pasal
         mawhna, guktakna, a maanlopi a teci panna le kosiatnate lungsim sung panin a hong
         paikhia ahi hi.
         20 Hite in mi ninsak a, ahih hangin khutsil lo a annekna in mi a ninsak kei hi,” a ci
         hi.
         21 Tua ciangin tua mun panin Zeisu paikhia in, Tyre le Sidon gamah a pai hi.
         22 En un, tua gam pana hong pai Canaan numei khat in, “David Tapa, Topa aw, kei hong
         hehpih in. Ka tanu dawilut a, nasiatak in bawlsiatna a thuak hi,” ci in a kiko hi.
         23 Ahih hangin Zeisu in kam khat beek a dawng kei hi. A nungzuite zong hong pai in,
         “Eite nungah hih numei hong kiko niloh ahih manin hawlkhia in,” ci in a kun uh hi.
         24 Ahih hangin amah in, “Tuu banga a mangthang Israel minamte kiang longal ah kei hong
         kisawl lo hi,” ci in a dawng hi.
         25 Tua ciangin tua nu hong pai in, “Topa aw, hong huh in,” ci in a bia hi.
         26 Zeisu in, “Tate annek lai lakhia in uite piak ding kilawm lo hi,” ci in a dawng hi.
         27 Tua nu in, “Hi mah hi, Topa aw, ahi zongin uite in a pu sabuai pana anneng kiate
         ne khasam uh hilo ahi hiam,” a ci hi.
         28 Tua ciangin Zeisu in, “Numei aw, na upna a lian hi. Na lunggulhna bangin nang tungah
         piang tahen,” a ci hi. Tua hun lian mahin a tanu a dam pah hi.
         29 Zeisu in tua mun nusia in Galilee tuilipi lamah pai a, mualtung ah kahto in tualai
         ah a tu hi.
         30 Tua ciangin mihonpite ama kiangah hong pai uh a, khebai, mittaw, pautheilo le a poite
         a kipan a dang cina tampi hong paipih uh a, Zeisu khebul ah nga in amah in tuate khempeuh
         a damsak hi.
         31 A pautheilote pau thei uh a, a poite damkik in, khebaite lampai thei uh a, mittawte
         in khua a mukik uh hi. Mihonpite in tuate a muh uh ciangin lamdangsa uh a, Israel
         Pasian a phat uh hi.
         32 Tu in Zeisu in a nungzuite ama kiangah sam in, “Hih mihonpite ni thum tawntung kei
         tawh omkhawm uh a, nek ding bangmah neilo uh ahih manin hehpihhuai ka sa hi. Lamkal
         ah phukhong vei kha ding uh ahih manin gilkialsa in ka ciahsak nuam kei hi,” a ci
         hi.
         33 Tua ciangin a nungzuite in, “Mihon hi zah kham ding an hih gamlak ah koi pan ngah
         mawk ding i hi hiam?” a ci uh hi.
         34 Zeisu in, “Anlum bangzah na nei uh hiam?” ci in a dot ciangin amaute in, “Anlum sagih
         le ngasaneu tawmkha ka nei uh hi,” a ci uh hi.
         35 Tua ciangin Zeisu in mihonpite leilak ah a tusak hi.
         36 Tua ciangin anlum sagih le ngasa la in lungdam a koh khit ciangin balnen a, a nungzuite
         a pia hi. Nungzuite in mihonpite lakah a hawmkhia uh hi.
         37 Amaute khempeuh in khamtak in a nek khit uh ciangin nungzuite in a kikhamval a themneng
         teng kaikhawm uh a, lawhbeu gol sagih dim a ngah uh hi.
         38 Anne mi numei le naupang simloh pasal bekbek 4,000 a pha uh hi.
         39 Zeisu in mihonpite a ciahsak khit ciangin gunkuang tuangin Magdala gamah a pai hi.

1 Tua ciangin Sadducee‑te le Pharisee‑te hong pai uh a, amah a ze‑et nadingun, “Vantung
         pan theihsakna limkhat hong lak in,” ci in a ngen uh hi.
         2 Zeisu in, “Note in, ‘Nitak lam in meiisan hong suah leh khua pha ding hi,’ na ci
         uh hi.
         3 Zingsang lam ahih leh, ‘Tuni in meiisan in khua nim ahih manin khuahun a sia ding
         hi,’ na ci uh hi. A kineihkhem mite aw, tua bangin van maitang khentel thei napi uh
         cin banghang in a hun zui a piang theihsakna limte khentel theilo na hi uh hiam!
         4 A gilo le angkawm hat tulai khang mite in limlamdang a nget uh hangin kamsangpa Jonah
         tunga piang limlamdang bek a kipia ding hi,” a ci hi. Tua khit ciangin amaute nusia
         in a paikhia hi.
         5 Tu in a nungzuite a gal khat hong tun uh ciangin anlum a puak ding uh a mangngilh
         lam a phawk uh hi.
         6 Tua ciangin Zeisu in amaute kiangah, “Pharisee‑te le Sadducee‑te silngo kidawm un,”
         a ci hi.
         7 Tua ciangin amaute in, “Anlum i puak loh manin hih bangin a hong gen hi ding hi,”
         ci in a kikum uh hi.
         8 Ahih hangin Zeisu in tua thu a theih ciangin, “Upna neu mite aw, banghang in anlum
         na puak loh uh kikum na hi uh hiam?
         9 Theitel nailo lailai na hi uh hiam? Mihing 5,000 in anlum nga a nek khit un ciangin
         a khamval lawh bangzah pha cih mangngilh ta na hi uh hiam?
         10 Mihing 4,000 in anlum sagih a nek khit uh ciangin a khamval uh lawhbeu gol bangzah
         pha cih phawk nawnlo na hi uh hiam?
         11 Annek tawh kisai thu gen ka hi kei a, Pharisee‑te le Sadducee‑te silngo na kidop
         ding uh a gen ka hih lam banghang in tel zolo na hi uh hiam?” a ci hi.
         12 Tua ciangin annel laka kisawh silngo hilo in Pharisee‑te le Sadducee‑te thuhilhna
         kidawm un Zeisu in a cihna ahihlam amaute in a tel pan uh hi.
         13 Tu in Caesarea Philippi gamah Zeisu a hong tun ciangin a nungzuite kiangah, “Mite
         in keimah, Mihing Tapa, kua hi hong ci uh hiam?” ci in a dong hi.
         14 Amaute in a gen in ah, “Mi pawlkhat in, Tuiphumpa John, pawlkhat in Elijah, Jeremiah,
         ahih keileh kamsangte khat peuhpeuh hi hong ci uh hi,” ci in a dawng uh hi.
         15 Amah in amaute kiangah, “Tua ahih leh note in kei kua hi nong ci uh hiam?” a ci hi.
         16 Tua ciangin Simon Peter in, “Nang in a nungta Pasian Tapa, Khazih na hi hi,” ci in
         a dawng hi.
         17 Zeisu in, “Jonah tapa Simon aw, mi hampha na hi hi. Banghang hiam cihleh hih thu
         ci le sa in a hong theihsak hilo in vana om ka Pa in a hong theihsak ahi hi.
         18 Ken kong cih in ah nang in Peter na hi hi. Hih suangpi tungah ka pawlpi ka lam dinga,
         Hadesɠ kongpite in a zo kei ding uh hi.
         19 Vantung kumpigam kong honna tawhtang nang kong pia ding hi. Leitung a na hen khempeuh
         vantung ah kihen dinga, leitung a na phel khempeuh zong vantung ah kiphel ding hi,”
         a ci hi.
         20 Tua ciangin amah Zeisu Khazih ahihlam a nungzuite in kuama kiangah a gen loh nadingun
         khauhtak in a kham hi.
         21 Tua huna kipan Zeisu in Jerusalem khuapi ah pai in makaite, siampi liante le thukhamhilh
         siate tung panin gimna tampi a thuak nadingte le tua mite in amah thatin a ni thum
         ni ciangin a kithawhkiksak nading thute a nungzuite kiangah a sianggen hi.
         22 Tua ciangin Peter in amah samkhia a, “Topa aw, hih thu nang tawh kipelh henla hih
         thu nang tungah piang kei tapeuh hen,” ci in a taii hi.
         23 Ahih hangin Peter lamah Zeisu kihei a, “Satan aw, ka nung lamah kihemkhia in. Pasian
         thu sangin mihing thu ngaihsut in nei zaw na hih manin keima suihkhak ding na na hi
         hi,” a ci hi.
         24 Tua ciangin a nungzuite kiangah, “Mi khatpeuh in kei a hong zuihnop leh ama pumpi
         nialin a singlamteh kisuan henla hong zui hen.
         25 Banghang hiam cihleh ama nuntakna a kemcing nuam mi in a nuntakna a tan ding hi.
         Keima hanga a nuntakna a tan mi in a nuntakna a kemcing ding hi.
         26 Mi khatin leitung buppi a ngah hangin ama nuntakna a tan leh bang phattuamna om ding
         ahi hiam? Ahih keileh mi khatpeuh in ama nuntakna bang tawh khekkik thei ding ahi
         hiam?
         27 A Pa minthanna le ama vantungmite tawh Mihing Tapa a hong pai ciangin mi khempeuh
         amau sepna ciat zui in thaman a pia ding hi.
         28 Aman takpi kong cih in ah, hihlai ah a ding mi pawlkhat in Mihing Tapa, ama kumpigam
         sungah hong pai a muh mateng un sihna a ciam kei ding uh hi,” a ci hi.

1 Ni guk khit ciangin Zeisu in Peter, James le a sanggampa John‑te samin mualsang khat
         tungah amau teng bek a paipih hi.
         2 Amaute mai ah ama mel kikhel in a maitang ni bangin tanga a puante khuavak bangin
         a tee hi.
         3 En in, amaute kiangah Moses le Elijah hong kilang in Zeisu tawh a kiho uh hi.
         4 Tua ciangin Peter in Zeisu kiangah, “Topa aw, hihlai nuam ka sa uh hi. Hoih na sak
         leh nang aa ding buuk khat, Moses aa ding buuk khat, Elijah aa ding buuk khat, buuk
         thum kong lamsak ding uh hi,” a ci hi.
         5 Amah a pau laitak in meiingo khatin amaute tuam a, tua meii sung panin, “Hihpa in
         hong lungdamsak mahmah ka it ka Tapa ahi hi. Ama thu na mang un!” ci in aw khat a
         hong gingkhia hi.
         6 A nungzuite in tua awging a zak uh ciangin lau mahmah uha lei ah a bok uh hi.
         7 Ahih hangin Zeisu hong pai in amaute lawng a, “Tho un. Lau kei un,” a ci hi.
         8 Amaute a khuadaktoh uh ciangin Zeisu longal kuamah dang a mu nawn kei uh hi.
         9 Mualtung pan a hong kumsuk uh ciangin Zeisu in amaute kiangah, “Mihing Tapa misite
         lak pan a kithawhkiksak mateng in hih na muhte uh kuama kiangah gen kei un,” ci in
         thu a pia hi.
         10 A nungzuite in, “Tua ahih leh thukhamhilh siate in banghang in Elijah hong pai masa
         ding hi ci uh ahi hiam?” ci in a dong uh hi.
         11 Zeisu in, “Elijah hong pai masa takpi dinga na khempeuh a bawlthak ding hi.
         12 Ahih hangin ken kong cih in ah Elijah hong pai khin a, amaute in amah thei lo uh
         ahih manin a ut bangbang un a bawl uh hi. Tuamah bangin Mihing Tapa in zong tua mite
         khut sungah gimna a thuak ding hi,” ci in a dawng hi.
         13 Tua ciangin a nungzuite in Tuiphumpa John a cihna ahihlam a thei uh hi.
         14 Mihonpite kiang a tun uh ciangin mi khat hong pai in ama mai ah khukdin a,
         15 “Topa aw, ka tapa hong hehpih in. Amah in sibup natna vei in nasia mahmah a, meikhuk
         sung khawng, tuisung khawng ah a tuk pahpah hi.
         16 Na nungzuite kiangah ka paipih hangin a damsak zo kei uh hi,” a ci hi.
         17 Tua ciangin Zeisu in, “Upna a neilo, a lehtat khang mite aw, bang tanvei hong ompih
         lai in bang tanvei hong thuak lai ding ka hi hiam? Tua naupang ka kiangah hong paipih
         un,” a ci hi.
         18 Zeisu in tua dawi a taii ciangin naupangno sung pan taikhia a, thakhat in naupangno
         a dam hi.
         19 Tua ciangin nungzuite amau guak Zeisu kiangah hong tuam pai uh a, “Banghang in kote
         in tua dawi hawlkhia zolo ka hi uh hiam?” ci in a dong uh hi.
         20 Zeisu in, “Na up loh man uh ahi hi. Aman takpi kong cih in ah, ankamtang cia upna
         nei le uh teh, ‘Hih mualpi kiangah hih mun panin hualai ah va kikhinkhia in,’ ci le
         uh teh zong kikhinkhia ding hi. Note aa dingin a piang theilo bangmah a om kei ding
         hi.
         21 Ahi zongin hih bang dawi namte thungetna le antannalo tawh a paikhia kei hi,” a ci
         hi.
         22 Galilee gamah a taam sungun Zeisu in amaute kiangah, “Mihing Tapa mite khut sungah
         hong kilehhek ding hita hi.
         23 Amaute in amah that ding uha a ni thum ni in a kithokiksak ding hi,” a cih ciangin
         amaute a dah mahmah uh hi.
         24 Capernaum khua a tun uh ciangin Peter kiangah biakinnpi siah a dongte va pai uh a,
         “Na siapa in biakinnpi siah pia lo ahi hiam?” ci a, a dot uh ciangin
         25 Peter in, “Pia mah hi,” a ci hi. Inn sungah Peter a lut phetin Zeisu in na hopih
         masa a, “Simon aw, bang na ci ngaihsut hiam? Leitung kumpite in mangmu ahi a, mimal
         siah ahi zongin a don uh ciangin a tate uh tung pan dong uh ahi hiam ahih keileh midangte
         tung pan dong zaw uh ahi hiam?” ci in a dong hi.
         26 Peter in, “Midangte tung panin dong zaw uh hi,” a cih ciangin Zeisu in, “Tua ahih
         leh a tate a kimap ahi hi.
         27 Ahi zongin amaute a puksak i suah khakloh nadingin tuili ah pai in ngakawi va siah
         in. A awk masa penpen a kam phen leteh shekel khat na mu ding hi. Tua shekel la inla,
         nang aa ding le kei aa dingin siah va pia in,” a ci hi.

1 Tua laitak in Zeisu kiangah a nungzuite hong pai uh a, 17:24 biakinnpi siah: Greek
         in “didrachma” hi a, mi khatin kum khat sung aa dingin ni nih thaman ahi denarius
         nih siah in a pia hi. “Vantung kumpigam sungah kua lianpen ding ahi hiam?” ci in a
         dong uh hi.
         2 Zeisu in naupangno khat samin, amaute laizang ah dingsak a,
         3 “Aman takpi kong cih in ah, kikhel a naupang note na bat kei uh leh vantung kumpigam
         sungah na lutthei ngei kei ding uh hi.
         4 Tua ahih manin hih naupangno bang a, a kiniamkhiatte in vantung kumpigam sungah a
         lianpen ahi ding uh hi.
         5 “Keima min hanga hih bang naupangno khat a sang mi in kei zong a hong sang ahi hi.
         6 Ahi zongin, kei hong um hih naupangnote khat a khialsak mi khatpeuh in a ngawngah
         angawina suang khih henla tuipi sungah kikhia leh ama aa dingin a hoih zaw ding hi.
         7 “Khialh theih nading thute hangin leitung in gimna a thuak ding hi! Banghang hiam
         cihleh khialh theih nading thute a om ding mah hi a, ahi zongin a khialsak mi in gimna
         a thuak ding hi!
         8 Tua ahih manin na khut khat na khe khatin a hong khialhsak leh sattan inla pai in.
         Khutkim khekim tawh tawntung meikuangpi sungah hong kikhiat sangin khuttawng khetawng
         a poisa in nuntakna sungah lut leteh nang aa dingin a hoih zaw ding hi.
         9 Tua ahih ciangin na mit in a hong khialhsak leh khelkhia inla pai in. Mittang nih
         tawh hellɠ meikuang sungah hong kikhiat sangin mittang khat bek tawh nuntakna sungah
         lut leteh nang aa dingin a hoih zaw hi.
         10 “Hih naupangnote khatpeuh na simmawh khakloh nadingun kidawm un. Banghang hiam cihleh
         amau vantungmite in vana om ka Pa maitang a mu den uh hi.
         11 Banghang hiam cihleh Mihing Tapa in a mangthang mite hon dinga hong pai ahi hi.
         12 “Note in bangci ngaihsut na hi uh hiam? Mi khatin tuu 100 a neih lak panin khat gammang
         leh 99te nusia in tua a gammang zong dingin mualtung lamah kuankhia lo ding ahi hiam?
         13 Aman takpi kong cih in ah, tua tuu mang khat a muh ciangin a lungdamna pen a gammanglo
         99te hanga a lungdamna sangin a lianzaw ding hi.
         14 Tuamah bangin hih naupangnote khat nangawn a kisiat ding vantung a om na Pa un a
         deih kei hi.
         15 “Tua thamlo in mi khat nang tungah a hong khialh leh a kiangah pai inla note gel
         kia theih in a khialhna va gen in. Na thu a hong man leh tua pa a zo na hi hi.
         16 Nangma thu a hong mannop kei leh, ‘thu khempeuh teci nih bang thum bang thugenna
         tawh a kip theih nadingin’ mi khat le nih tawh va pai in.
         17 Tua mite thu a nial lai leh pawlpi tungah ko in. Pawlpi thu nangawn a nial leh lawki
         le siahdongte bangin omsak in.
         18 “Aman takpi kong cih in ah, leitung a na hen khempeuh uh vantung ah kihen dinga,
         leitung a na phel khempeuh uh vantung ah kiphel ding hi.
         19 “Khatvei kong genkik in ah leitung ah mi nih kilungtuak a thu a nget uh leh a nget
         peuhpeuh uh vantung a om ka Pa in a pia ding hi.
         20 Banghang hiam cihleh keima min tawh nih le thum bang a kikhop uh ciangin amaute laizang
         ah ka om hi,” ci in Zeisu in a gen hi.
         21 Tua khit ciangin ama kiangah Peter hong pai a, “Topa aw, ka sanggampa in ka tungah
         hong khialh leh bangzah vei ka maisak ding hiam? Sagihvei dongin ka maisak ding hiam?”
         a ci hi.
         22 Zeisu in, “Sagihvei dongin maisak in kong ci kei hi. 70 mun sagihvei dongin maisak
         in kong ci hi.
         23 Tua ahih manin vantung kumpigam in a nasemte sum sazian a sittel nuam kumpipa tawh
         kibang hi.
         24 Amah in sum sazian a sit laitak in talentɠ 10,000 a bapa khat ama kiangah a hong
         paipih uh hi.
         25 Amah in a leiba loh zolo ahih manin a pu in amah le a zi a tate a kipan a neihsa
         khempeuh zuak a, a leiba a loh nadingin thu a pia hi.
         26 “Tua ciangin tua nasempa zong kumpipa mai ah bokin, ‘Pu aw, hong ngak keikai lai
         in a vekpi in kong loh ding hi,’ a ci hi.
         27 A topa in tua nasempa khasiathuaisa ahih manin a leiba teng maisak in a khah hi.
         28 “Tua nasempa paikhia a, ama sum denariusɠ 100 a ba, a lawm nasem dang khat tawh a
         kituak hi. Amah in tua pa manin gawlmek a, ‘Nong sum bat hong loh in,’ a ci hi.
         29 “A lawm silapa zong a khe phungah bokin, ‘Hong ngak keikai lai in a vekpi in kong
         loh ding hi,’ ci in a thum hi.
         30 “Ahih hangin tua pa in mang zolo a, a leiba khempeuh a loh khit mateng a lawmpa thong
         sungah a khum hi.
         31 A lawm nasem dangte in tua thupiang teng a theih uh ciangin lungnuam hetlo uha a
         pu uh kiangah pai in thupiang teng a ko uh hi.
         32 “Tua ciangin a pu in tua pa samsak a, ‘Nang a gilo nasempa aw, nong thum manin na
         leiba khempeuh kong maisak hi.
         33 Nang kong hehpih bangin na lawm nasempa na hehpih ding kilawm hilo ahi hiam?’ a ci
         hi.
         34 A pu hehlua ahih manin a leiba khempeuh a loh khit mateng in mi bawlsiate khut sungah
         tua nasempa a pia hi.
         35 “Note in zong na sanggampa nang tunga a hong khialhnate na lungsim panin na maisak
         kei leh vantung a om ka Pa in tuamah bangin nang tungah a hong bawl ding hi,” a ci
         hi.

1 Zeisu in hih thute a gen khit ciangin Galilee gam panin Jordan gungal khat a om Judea
         gamah a pai hi.
         2 Mi tampi in amah zui uha amah in amaute tua munah a damsak hi.
         3 Pharisee pawlte zong hong pai uh a, “Mi khatin thu khatpeuh hangin a zi a mak ding
         thukham tawh a kituak hiam?” ci in a ze‑et uh hi.
         4 Zeisu in dawngkik a, “Amaute a bawlpa in a kipat cilin numei le pasal a bawl hi.
         5 ‘Tua ahih manin pasal in a nu le a pa nusia in a zi tawh kigawm dinga, Amaute gel
         pumkhat sakhat a suak ding uh hi,’ cih thu sim kha ngeilo na hi uh hiam?
         6 Tua hi a, amaute nih hi nawnlo in pumkhat ahi uh hi. Tua ahih ciangin Pasian in a
         gawmsate mihing in khen kei tahen,” a ci hi.
         7 Tua ciangin amaute in, “Tua ahih leh banghang in Moses in kikhenna lai pia‑a zi mak
         theih nading thu hong pia ahi hiam?” a ci uh hi.
         8 Amah in, “Na lungtang uh khauhlua ahih manin zi na mak theih nadingun a hong phal
         ahi hi. Ahih hangin a kipat cilin tua bang ahi kei hi.
         9 Ken kong cih in ah numei pasal mawhna hang longal thu dang hangin a zi ma‑a numei
         dang khat a teenpihpa in angkawm ahi hi. A kimasa numei a teenpihpa zong angkawm mah
         ahi hi,” a ci hi.
         10 Tua ciangin a nungzuite in, “Nupa vai tua bang ding ahih leh zi neilo a om ding hoih
         zaw hi,” a ci uh hi.
         11 Tua ciangin amah in, “Mi khempeuh in hih thu a sangkim zo kei uh hi. Pasian in a
         tuam vilvel a a piakte bekin a sangzo uh hi.
         12 A nu gilsung panin gehsa banga a suak pawl a om hi. A kiget tawm pawl zong oma pawl
         khatte ahih leh vantung kumpigam thu hangin geh bangin a om uh hi. Hih thu a sang
         zote in sang un,” a ci hi.
         13 Zeisu in naupangte tungah a khut nga‑a thu a ngetsak theih nadingin mite in naupangte
         hong paipih uh hi. Ahih hangin nungzuite in amaute na taiigawp uh hi.
         14 Zeisu in, “Naupangte ka kiangah a hong pai ding kham kei unla hong paisak zaw un.
         Vantung kumpigam in naupang tawh a kibangte aa ahi hi,” a ci hi.
         15 Tua khit ciangin naupangte tungah a khut nga‑a tua mun panin a paikhia hi.
         16 Tu in, en in, ama kiangah mi khat hong pai a, “Sia hoih aw, nuntak tawntungna ka
         ngah theih nadingin a pha bang ka bawl ding hiam?” a ci hi.
         17 Tua ciangin Zeisu in, “Banghang in mihoih hong ci na hi hiam? Pasian longal a hoih
         kuamah a om kei hi. Ahi zongin, nuntakna sungah na lutnop leh thupiakte na zui in,”
         a ci hi.
         18 Amah in, “Bang thukham teng zui ding ka hi hiam?” a cih ciangin Zeisu in, “Mi that
         kei in. Angkawm kei in. Guta kei in. A maanlopi in teci pang kei in.
         19 Na nu le na pa zahtak in. Nang le nang na ki‑it bangin na vengpa it in,” a ci hi.
         20 Tangvalpa in, “Tuate khempeuh ka neu tunga kipan ka zuihsa ahi hi. Bang kisam lai
         ka hi hiam?” a ci hi.
         21 Zeisu in, “A hoihkim a ut taktak na hih leh pai inla na neihsa teng zuak in mizawngte
         pia leteh vantung ah sum na nei ding hi. Tua khit ciangin hong pai inla ka nung hong
         zui in,” a ci hi.
         22 Tangvalpa in tua thu a zak ciangin maikhingsa in a paikhia hi. Banghang hiam cihleh
         amah mihau mahmah khat ahi hi.
         23 Tua khit ciangin Zeisu in a nungzuite kiangah, “Aman takpi kong cih in ah, mihaute
         vantung kumpigam sung a lut nading uh haksa mahmah hi.
         24 Khatvei kong cihkik in ah mihau khat Pasian kumpigam sungah a lut ding sangin kala‑oh
         khat phimbilvang sungah khum ding baih zaw hi,” a ci hi.
         25 A nungzuite in hih thu a zak uh ciangin lamdangsa mahmah uh a, “Tua bang ahih mawk
         leh kua in hotkhiatna ngah zo ding ahi hiam?” a ci uh hi.
         26 Zeisu in amaute en in a gen in ah, “Hih thu bel mihing tawh a piang theilo mah ahi
         hi. Ahi zongin Pasian tawh na khempeuh a piang thei hi,” a ci hi.
         27 Tua ciangin Peter in ama kiangah, “En in, kote in na khempeuh nusia in nang hong
         zui ka hih manun bang ngah ding ka hi uh hiam?” a ci hi.
         28 Zeisu in amaute kiangah, “Aman takpi kong cih in ah, bawlthak hun ah Mihing Tapa
         in ama minthanna kumpi tokhom tungah a hong tut hun ciangin kei hong zui note in kumpi
         tokhom sawm le nih tungah tu in Israel nam sawm le nam nihte tungah thu na khen ding
         uh hi.
         29 Keima min hangin a inn, a sanggampa, a sanggamnu, a pa, a nu, a zi, a tate le a lote
         khat peuhpeuh a nusia mi in a zah 100 ngah dinga, nuntak tawntungna zong a luah ding
         hi.
         30 Ahi zongin a masa mi tampite nunung ding uh a, a nunung mi tampite a masa ding uh
         hi,” a ci hi.

1 “Banghang hiam cihleh vantung kumpigam in ama lenggah huan a nasem ding mi a cial
         dingin zingsang tunga a kuankhia loneipa tawh kibang hi.
         2 Tu in, nitha denariusɠ khat piak dingin nasemte tawh kithukim uha lenggah huanah
         amaute a kuansak hi.
         3 “Nai thum pawl ciangin loneipa a paikhiat leh vanzuakna phual ah sepmel nei loin
         a mawk om mi pawlkhat a mu hi.
         4 Amaute kiangah zong, ‘Ka lenggah huanah va kuan un. Thaman a kilawm zah kong pia
         ding hi,’ a cih ciangin amaute zong a kuan uh hi.
         5 Nai guk le nai kua pawlin khatvei, paikhiakik a tuamah bangin a va cial hi.
         6 Nai sawm le nai khat pawlin zong paikhia a, a mawk om mi pawlkhat a muh ciangin amaute
         kiangah, ‘Banghang in hihlai ah sun thapai in mawk om na hi uh hiam?’ a ci hi.
         7 “Amaute in, ‘Kuamah in hong cial lo hi,’ a cih uh ciangin amah in, ‘Note zong ka
         lenggah huanah va kuan un. Thaman a kilawm zah kong pia ding hi,’ a ci hi.
         8 “Nitak ciangin lenggah loneipa in nasem ukpa kiangah, ‘Nasemte sam inla, a kuan nunung
         pen pan a kuan masa pen dongin a thaman uh pia in,’ a ci hi.
         9 “Tua ciangin nai sawm leh nai khat pawla a cialte hong pai uh a, denariusɠ khat ciat
         a ngah uh hi.
         10 A kuan masate hong pai uh ciangin a tam zaw ngah dingin kilamen uha ahi zongin amaute
         in zong denariusɠ khat ciat bek mah a ngah uh hi.
         11 Tua banga a ngah uh ciangin loneipa phunsan uh a,
         12 ‘Hih a kuan nunungte in nai khat sung bek nasem man uh hi napi in sun thapai nisa
         thuakin a gim mahmah kote tawh thaman a kikim na ngahsak veve hi,’ a ci uh hi.
         13 “Ahih hangin loneipa in amaute laka khatpa kiangah, ‘Lawm aw, nang tungah ka khial
         kei hi. Denariusɠ khat piak ding mah a thukim hilo na hi hiam?
         14 Na thaman ding la inla ciah in. Hih a kuan nunung penpa zong nang aa zah mah ka pia
         nuam hi.
         15 Keima neihsa ka ut bangbang a ka zek theih hi lello ahi hiam? Ka cit, ka siam manin
         nang heh laizang ding na hi hiam?’ a ci hi.
         16 “Tua ahih manin a nunungte masa ding uh a, a masate a nunung ding uh hi. Banghang
         hiam cihleh a kisam mi a tam hangin a kiteel mi a tawm hi,” a ci hi.
         17 Tu in Jerusalem khuapi ah Zeisu a paitoh kawmin lampi ah sawm le nihte tuam tonpih
         in thu a hilh hi.
         18 Amah in, “En un, Jerusalem khuapi ah i paito ding hi. Siampi liante le thukhamhilh
         siate tungah Mihing Tapa kilehhek dinga, amaute in thah dingin thu a khen ding uh
         hi.
         19 Amaute in Gentile‑te zahko ding, sat ding le khailup dingin amah pia ding uha a ni
         thum ni in a thokik ding hi,” a ci hi.
         20 Tua khit ciangin Zebedee tapate nu in ngetnop khat nei ahih manin a tapate tawh Zeisu
         kiangah pai in, a mai ah a khukdin uh hi.
         21 Tua ciangin Zeisu in nupinu kiangah, “Bang deih na hi hiam?” ci in a dong hi. Tua
         nu in, “Na kumpigam sungah hih ka tapa nihte na taklam ah khat na veilam ah khat na
         tutsak ding ka deih hi,” a ci hi.
         22 Ahih hangin Zeisu in, “Nong na nget uh bang hiam cih na thei kei uh hi. A sawtlo
         a ka dawn ding hai dawn zo ding na hi uh hiam? Ka kibaptize na ah kibaptize zo ding
         na hi uh hiam?” a cih ciangin amaute in, “Hi zo mah nung,” a ci uh hi.
         23 Tua ciangin amah in, “Ka dawn ding hai na dawn takpi ding uh a, ka kibaptize na ah
         zong na kibaptize takpi ding uh hi. Ahih hangin ka taklam le ka veilam a tut theih
         nading thu pen kei hong piak theih hilo in ka Pa in a sehkholhsa mite aa ding ahi
         hi,” a ci hi.
         24 A dang sawmte in tua thu a zak uh ciangin tua unau nihte tungah a lungkim kei uh
         hi.
         25 Ahi zongin Zeisu in amaute samkhawm a, “Gentile‑te sungah ukna neite in a mipite
         uh ukcip uh a, a miliante un a mipite tungah thuneihna zang uh hi cih na thei uh hi.
         26 Ahi zongin note sungah tua bang ding hilo hi. Note lakah a lian a suak nuam mite
         in note nasem hi tahen.
         27 Note lakah a masa pen a suak nuamte in note sila hi tahen.
         28 Mihing Tapa nangawn ama na a kisepsak dinga hong pai hilo hi. Midangte na a sepsak
         ding le a nuntakna pia in mi tampi a tankhia dinga hong pai ahi hi,” a ci hi.
         29 Jericho khua pan a paikhiat uh ciangin mihonpi in Zeisu nung a zui uh hi.
         30 Tua ciangin lamgei a tu mittaw nihin amaute lamah Zeisu hong pai hi cih a zak uh
         ciangin, “David Tapa, Topa aw, kote hong hehpih in,” ci in a kiko uh hi.
         31 Amaute a daih nadingun mihonpi in a taiihuan uh hi. Ahih hangin amaute in, “David
         Tapa, Topa aw, kote hong hehpih in,” ci in nakpi in a kiko semsem uh hi.
         32 Tua ciangin Zeisu a dinsa in khawla amaute sam in, “Bang kong hihsak ding ut na hi
         uh hiam?” a ci hi.
         33 Amaute in, “Topa aw, khua nong muhsak ding ka ut uh hi,” a ci uh hi.
         34 Zeisu in amaute hehpihhuai sa in a mit uh a lawnsak leh thakhat in khua mu pah uh
         a, ama nung a zui uh hi.

1 Jerusalem khuapi tun kuan, Tanluan mual kianga om Bethphage khua a tun uh ciangin
         Zeisu in a nungzuite nih sawl a,
         2 “Note mai‑a khua ah va lut un. Laapi khat kikhih a om na mu pah ding uha a no zong
         a kiangah na om ding hi. Suut unla hong kai un.
         3 Mi khatpeuh in hong paupih leh, ‘Topa in amaute zang nuam hi, hong puakkik pah ding
         hi,’ ci un,” a ci hi.
         4 Hih thute khempeuh in kamsangpa gensa thute a tangtun nadinga piang ahi hi.
         5 Amah in, “ ‘En in, laapi ta laano tungah tuangin, Na Kumpipa lungnemtak in, Nang
         kiangah hong pai hi,’ ci in, Zion tanu kiangah gen in,” a ci hi.
         6 Tua ciangin nungzuite gel zong pai uh a, Zeisu thupiak bangin ahih uh hi.
         7 Laapi le laano hong kai uha tuate tungah a puante uh phahin Zeisu a tuangsak uh hi.
         8 Mihon tampitak in a puante uh lampi ah phah uh hi. Pawlkhatte in singhiangte satin
         phah uh hi.
         9 A nung le a mai‑a a pai mihonpite kiko uh a, “David Tapa tungah Hosannaɠ! Topa min
         tawh a hong paipa in, Thupha ngah tahen! A sangbel munah Hosanna!” ci in a kiko uh
         hi.
         10 Jerusalem khuapi sung a lut ciangin khuapi sunga om mi khempeuh ciak ngeingai uh
         a, “Hihpa kua ahi hiam?” ci in khat le khat a kidong uh hi.
         11 Mihonpi in, “Galilee gam Nazareth khua mi kamsangpa Zeisu ahi hi,” a ci uh hi.
         12 Tua khit ciangin Pasian biakinnpi huang sungah Zeisu lut a, biakinnpi huang sungah
         vanlei, vanzuak a om mi khempeuh a hawlkhia hi. Sumkhekteɠ sabuaite le vakhu zuakte
         tutphahte zong a lumletsak hi.
         13 Tua khit ciangin amaute kiangah, “ ‘Ka inn in thungetna inn kici ding hi,’ ahih hangin
         note in ‘gutate phualpi’ na suaksak uh hi ci in Lai Siangtho sungah kigelh hi,” a
         ci hi.
         14 Biakinnpi huang sunga a om laitak in ama kiangah mittawte le khebaite hong pai uh
         a, amah in amaute a damsak hi.
         15 Siampi liante le thukhamhilh siate in ama bawl nalamdangte mu in, “David Tapa tungah
         Hosannaɠ!” ci in biakinnpi huang sunga a om naupangnote kikona aw a zak uh ciangin
         a heh mahmah uh hi.
         16 Tua ciangin ama kiangah, “Hih naupangte kikona aw na za hiam?” a ci uh hi. Zeisu
         in amaute kiangah, “Ka za hi, ‘Naupangnote le nawine naungekte kam panin phatna kicing
         na gingkhiasak hi,’ a cihna thu sim ngeilo na hi uh hiam?” a ci hi.
         17 Tua khit ciangin amaute nusia in khuapi sung pan Bethany khualam zuanin paikhia a,
         tua khua ah a giak hi.
         18 Zingsang tungin khuapi lam zuanin Zeisu hong paikik a, lamkal ah a gilkial hi.
         19 Lamgei ah theikung khat mu in a phungah a va pai leh a teh longal bangmah a mu kei
         hi. Tua ciangin Zeisu in, “Tu a kipan gah ngei nawn peuhmah kei in,” a cih ciangin
         tua theikung thakhat in a keugaw hi.
         20 Nungzuite in a muh uh ciangin, lamdangsa mahmah uh a, “Banghang in hih theikung keugaw
         pah zawzen ahi hiam?” a ci uh hi.
         21 Zeisu in amaute kiangah, “Aman takpi kong cih in ah, lunghiang loin um taktak le
         uh teh hih theikung tunga thupiang bang bek hilo in hih mualpi kiangah zong, ‘Kihemkhia
         inla tuipi sung kidenna in,’ ci le uh cin tua bangin a piang ding hi.
         22 Upna tawh na nget uh leh na nget peuhpeuh uh a vekpi in na ngah ding uh hi,” a ci
         hi.
         23 Biakinnpi huang sungah Zeisu lutin thu a hilh laitak in siampi liante le Judah mite
         makaite ama kiangah va pai uh a, “Hih bang nate na sep theih nadingin kua kiang panin
         thu ngah na hi hiam? Hih thuneihna kua in nang hong pia ahi hiam?” ci in a dong uh
         hi.
         24 Zeisu in, “Ken zong note thukhat kong dong ding hi. Nong dawn theih uh leh hih nate
         kua thuneihna tawh hih ka hi hiam cih kong gen pan ding hi.
         25 John tuiphumna thu vantung pana thuneihna tawh ahi hiam, mihing pana thuneihna tawh
         ahi hiam?” a ci hi. Tua ciangin amaute kikum uh a, “ ‘Vantung pana thuneihna tawh
         hi,’ ci lehang, ‘Tua ahih leh banghang in amah um lo na hi uh hiam?’ hong ci ding
         hi.
         26 ‘Mihing thuneihna tawh hi,’ ci lehang lah mi khempeuh in John pen kamsangpa a a san
         khitsa uh ahih manin mihonte kihtakhuai hi,” a kici uh hi.
         27 Tua ahih manin, “Ka thei kei uh hi,” ci in a dawng uh hi. Tua ciangin Zeisu in, “Ken
         zong hih nate kua thuneihna tawh sem ka hi hiam cih kong gen kei ding hi.
         28 “Ahi zongin hih kong gen ding thu bang na ci ngaihsut uh hiam? Mi khatin tapa nih
         a nei hi. A ta uzawpa kiangah va pai a, ‘Ka ta aw, tuni in ka lenggah lo ah va kuan
         in,’ a ci hi.
         29 “Tua a tapa in, ‘Ka kuan nuam kei hi,’ a cih hangin a nung ciangin kisikkik in a
         kuan hi.
         30 “Tua khit ciangin a nauzawpa kiangah pai a, tuamah bangin a gen hi. A tapa in, ‘Pa
         aw, ka kuan ding hi,’ ci in dawng napi a kuan kei hi.
         31 “Tua ta nihte kua zaw in a pa deihna mang ahi hiam?” a cih ciangin amaute in, “A
         upapen in a mang zaw hi,” a ci uh hi. Zeisu in amaute kiangah, “Aman takpi kong cih
         in ah, siahdongte le numei kizuakte in Pasian kumpigam sungah note ma in a lut uh
         hi.
         32 Banghang hiam cihleh John hong pai in thuman lampi hong lah hangin amah na um kei
         uh hi. Ahi zongin siahdongte le numei kizuakte in amah a um uh hi. Note in hih thu
         na muh khit nangawn un kisik in amah na um tuan kei uh hi.
         33 “A dang thugentehna khat na ngai un. Leitang neipa khatin lenggah lo khat bawl in
         a kim ah phung ciangin um a, lenggah cilna phual khat bawl in buuktau khat zong a
         dawh hi. Tua khit ciangin lenggah lo kho dingin mi cial a, khual gamlapi khatah a
         zinkhia hi.
         34 Tu in lenggah lak hun hong naita a, lenggahte a kaikhawm dingin lokhawh thalawhte
         kiangah a nasemte a sawl hi.
         35 “Lokhawh thalawhte in a nasemte man uh a, khat vuagawp in khat that uh a, a dang
         khat pen suang tawh a denglum uh hi.
         36 Tua ciangin loneipa in a sawl masakte sangin a tam zaw a nasemte pawlkhat sawlkik
         leuleu a, tuate zong a masate a bawl mah bangun a bawl veve uh hi.
         37 A tawpna ah loneipa in, ‘Ka tapa zahtak kha ding uh hi,’ ci in a tapa a paisak hi.
         38 “Ahih hangin lokhawh thalawhte in a tapa a muh uh ciangin kikum uh a, ‘Hihpa innluah
         ding pa ahi hi. Pai dih un, amah thatin a luah ding teng sut ni,’ a kici uh hi.
         39 Tua ciangin amah man uh a, lenggah lo pua lamah kaikhia in a that uh hi.
         40 “Tua hi a, lenggah loneipa a hong pai ciangin tua lokhawh thalawhte bang a ci bawl
         ding hiam?” a ci hi.
         41 Amaute in, “Amah in tua migilote nasiatak in a susia ding hi. Lenggah lak hun ciangin
         loneipa tungah lenggah a ngah zah ding a pia ding a dang lokhawh thalawhte a khosak
         ding hi,” a ci uh hi.
         42 Zeisu in amaute kiangah, “ ‘Innlamte in a nilkhiat suang, Innkiusuang bulpi a suak
         hi. Hih in Topa sep hi a, Eite muhna ah lamdang hi,’ ci in Lai Siangtho sunga a kigelh
         thu sim ngeilo na hi uh hiam?
         43 “Tua ahih manin note kianga kong gen in ah, note tung panin Pasian kumpigam kilakhia
         dinga, a gahsak ding minamdangte khat tungah kipia ding hi.
         44 Hih suang tungah mi khatpeuh a kiat leh kitamkham dinga, hih suangin mi khatpeuh
         a den leh a zanciim ding hi,” a ci hi.
         45 Tu in siampi liante le Pharisee pawlte in ama thugentehnate a zak uh ciangin amaute
         a cihna ahihlam a thei uh hi.
         46 Zeisu mat a sawm uh hangin mihonpi in kamsangpa hi ci in um khin uh ahih manin mihonpi
         a kihta zel uh hi.

1 Zeisu in amaute dawngin thugentehna tawh thu a gen inah,
         2 “Vantung kumpigam in a tapa aa ding mopawi a bawl kumpipa tawh kibang hi.
         3 Amah in mopawi sim dinga a khohsate sam dingin a nasemte a sawl ciangin tua a khohsate
         a pai nuam kei uh hi.
         4 “Amah in nasem dangte sawl leuleu a, ‘Ka khohsate kiangah hih bangin va gen un. “En
         un, nitak an min khin ta hi. Bawngtalte le ganthaute kigo zo a, na khempeuh a baihsa
         in om khin hi. Mopawi ah hong paita un,” va ci un,’ a ci hi.
         5 “Ahih hangin amaute in thusim loin, amau utna ciat ah a pai uh hi. Khat in lo kuansan
         a, a dang khatin sum bawl dingin a zinkhiatsan hi.
         6 A dangte in a nasemte manin bawlsia in a that uh hi.
         7 Kumpipa in tua thu a zak ciangin heh mahmah a, a galkapte kuansak in tua mi thatte
         a thahsak khit ciangin a khua uh zong a haltumsak hi.
         8 “Tua khit ciangin a nasemte kiangah, ‘Mopawi ankuang kilui khinzo hi. Ahih hangin
         ka khohsate tua pawi an ne dingin a kilawm kei uh hi.
         9 Tua ahih ciangin lam lianpite ah va pai kawikawi unla mi na muh peuhpeuh uh mopawi
         ah hong sam un,’ a ci hi.
         10 Tua ciangin nasemte zong lam lianpite ah va pai in mi a muh khempeuh uh misia, mipha
         a kaihkhop uh ciangin mopawi inn sungah mi a dim hi.
         11 “Tua pawisimte en dingin kumpipa a lut ciangin mopuan a silhlo mi khat a mu hi.
         12 Tua ciangin amah in, ‘Lawm aw, mopuan silh lopi in banghang in hih mun hong tung
         thei na hi hiam?’ a cih ciangin tua pa in a dawng thei kei hi.
         13 “Tua ciangin kumpipa in a nasemte kiangah, ‘Hihpa a khut le a khe hen unla kaikhia
         in pualam khuamial lakah lawnkhia un. Tualai ah kahna le hagawina a om ding hi.’
         14 “A kisam mi a tam hangin a kiteel mi a tawm hi,” a ci hi.
         15 Tua khit ciangin Pharisee pawlte paikhia uh a, ama kampau mah tawh Zeisu a awksak
         theih nadingun a kikum uh hi.
         16 Tua khit ciangin amau nungzuite le Herod pawlte Zeisu kiangah a sawl uh hi. Amaute
         in, “Sia aw, nang mi thuman khat na hi hi. Maitang zahtak tuam neilo na hih manin
         angvan tuam zong na nei kei‑a a maantak in Pasian thu na hilh hi cih kong thei uh
         hi.
         17 Tua ahih ciangin Caesar kumpipa tungah mimal siah piakhuai hiam piakhuai lo hiam
         na ngaihsutna hong gen in,” a ci uh hi.
         18 Ahih hangin, Zeisu in amaute gitloh gelna thei ahih manin, “A kineihkhem mite aw,
         banghang in hong ze‑et na hi uh hiam?
         19 Mimal siah dinga na piak uh dangkatang khat hong lak un,” a cih ciangin denariusɠ
         tang khat a pia uh hi.
         20 Amah in, “Hih in kua lim le kua min ahi hiam?” a ci hi.
         21 Amaute in, “Caesar kumpipa min le lim ahi hi,” a ci uh hi. Tua ciangin Zeisu in,
         “Caesar kumpipa neihsate Caesar kumpipa pia unla Pasian neihsate Pasian pia un,” a
         ci hi.
         22 Amaute in hih thu a zak uh ciangin lamdangsa mahmah uha amah nusia in a paikhia uh
         hi.
         23 Tua ni mahin thawhkikna om lo hi a ci Sadducee pawlte hong pai in thu a dong uh hi.
         24 Amaute in, “Sia aw, mi khatin ta nei loin a sih leh a naupa in a zi luah henla, a
         upa aa dingin suan leh khak tawisak hen ci in Moses in thu hong pia hi.
         25 Tu in ko kiangah unau pasal sagih a om hi. A upapen in zi nei a, ta nei loin a si
         hi. Tua ciangin a naupa in a zi a luah hi.
         26 A nihna le a thumna pa a kipan a sagihna dongin tua bangin a piang hi.
         27 A tawpna ah tua numei zong a si hi.
         28 Tua ahih teh thawhkik ni ciangin tua numei in unau pasal sagihte sung panin kua pen
         zi in a om ding hiam? Banghang hiam cihleh a vekpi un tua numei a teenpih khin uh
         hi,” a ci uh hi.
         29 Zeisu in amaute kiangah, “Lai Siangtho ahi a, Pasian vangliatna ahi zongin thei lo
         na hih manun na sangkhial uh hi.
         30 Thawhkik ni ciangin kipi kiteenna om nawnlo dinga, vana om Pasian vantungmite tawh
         a kibang ding uh hi.
         31 Misite thawhkikna thu Pasian hong genna sim ngeilo na hi uh hiam?
         32 Amah in, ‘Keimah in Abraham Pasian, Isaac Pasian, Jacob Pasian ka hi hi,’ a ci hi.
         Pasian in misite Pasian hilo in, a nungta mite Pasian ahi hi,” ci in a dawng hi.
         33 Mihonpi in hih thu a zak uh ciangin ama thuhilhna lamdang a sa mahmah uh hi.
         34 Zeisu in Sadducee pawlte cih nading thei loin a koih lam Pharisee pawlte in a zak
         uh ciangin a kikhawm uh hi.
         35 Amaute lak panin thukhamhilh sia khatin, Zeisu a ze‑etna in thu dong a,
         36 “Sia aw, thukham sung panin a lianpen thupiak bang ahi hiam?” a ci hi.
         37 Zeisu in, “ ‘Na lungsim khempeuh, na nuntakna khempeuh, le na ngaihsutna khempeuh
         tawh Topa na Pasian it in.’
         38 Hih in a masa le a lianpen thupiak ahi hi.
         39 A nihna in a masa mah tawh a kibang hi a, ‘Nang le nang na ki‑it bangin na vengpa
         na it in,’ cih thu ahi hi.
         40 “Thukham le Kamsangte laibu‑te khempeuh in hih thupiak nihte pana a hong mengkhia
         ahi hi,” a ci hi.
         41 Pharisee‑te a kikaihkhop laitak un Zeisu in,
         42 “Khazih bang na cih ngaihsut uh hiam? Amah kua tapa ahi hiam?” ci in a dong hi. Amaute
         in, “David Tapa ahi hi,” a ci uh hi.
         43 Zeisu in, “Tua ahih leh banghang in David in Kha theihsakna tawh amah Topa ci thei
         ahi hiam?
         44 David in a genna ah, ‘Topa in ka Topa kiangah, “Na galte na khengakna ka suahsak
         khit mateng in, Ka taklam ah na tu in,” ci hi,’ a ci hi.
         45 “David in amah Topa ci ahih leh banghang in ama tapa hi thei zel ding ahi hiam?”
         a ci hi.
         46 Kuamah in kam khat beek dawng theilo uh ahih manin tua ni a kipan kuamah in thu a
         dong ngam nawn kei uh hi.

1 Tua khit ciangin Zeisu in mihonpite le a nungzuite thu a hilh hi.
         2 Amah in, “Thukhamhilh siate le Pharisee pawlte in Moses tutna a luah uh hi.
         3 Tua ahih manin zuih dinga hong gen khempeuh uh zui unla sem un. Ahi zongin amaute
         in a gen bangun gamta lo uh ahih manin amaute gamtat bangin gamta kei un.
         4 Banghang hiam cihleh amaute in midangte liangko tungah a puak hak theithei ding vangik
         suan napi uh amaute in tuate a khutme dawn nangawn uh tawh a lawng nuam kei uh hi.
         5 “A sep a bawl khempeuh uh mite muh theihtheih dingin ahih uh hi. Thunget cianga a
         zat uh talsuante le banbulhteɠ a gol theithei zangin a puanmongtepte uh a sau theithei
         in a bawl uh hi.
         6 Pawi annekna ah mun hoih penpen ngah nuam uha kikhopna innte ah tutna thupi tata
         a deih uh hi.
         7 Sumbuuk ah mite in, ‘Rabbi aw, Rabbi aw,’ ci in a hopih ding uh a ut uh hi.
         8 “Khazih khat bek note Siapa hi a, note khempeuh unau khat na hih manun kuamah ‘Rabbi,’
         kicisak kei un.
         9 Vantung a om Pa khat bek nei na hih manun leitung ah kuamah pa ci kei un.
         10 Khazih khat bek na Siapa uh ahih manin kuamah sia kicisak kei un.
         11 Note laka a lianpenpa in note nasem ahi ding hi.
         12 Amah le amah a kilamsang mi peuhmah in niamkhiatna thuak dinga a kiniamkhiat mi peuhmah
         a kilamsang ding hi.
         13 “A kineih thukhamhilh siate le Pharisee pawlte aw, gimna na thuak ding uh hi! Banghang
         hiam cihleh vantung kumpigam kong na khak uh a, note lah lut loin a lut nuamte zong
         na lutsak kei uh hi.
         14 A kineih thukhamhilh siate le Pharisee pawlte aw, gimna na thuak ding uh hi! Meigongte
         neihsa teng na nektumsak uh a, kineih tawmin thu sau pipi ngen na hih manun a nasia
         zaw thukhenna na thuak ding uh hi.
         15 “A kineih thukhamhilh siate le Pharisee pawlte aw, gimna na thuak ding uh hi! Banghang
         hiam cihleh mi khat na ngah nadingun leitung tuitung tengah na zin kawikawi uh a,
         na ngah khit uh ciangin note sanga a zah nihin a sia zaw hellɠ tapa na suaksak uh
         hi.
         16 “Lamhilh mittawte aw, gimna na thuak ding uh hi! ‘Mi khatpeuh biakinnpi tawh a kiciam
         leh phamawh loin a sunga kham tawh a kiciam leh a kiciamna in a khih hi,’ na ci uh
         hi.
         17 Mihai le mittawte aw! Tua kham le tua kham a siangthosak biakinnpi, koi thupi zaw
         ahi hiam?
         18 ‘Mi khatpeuh biaknatau tawh a kiciam leh phamawh loin tua tau tunga Pasian a kipia
         nate tawh a kiciam leh a kiciamna in a khih hi,’ na ci uh hi.
         19 Mihai le 23:15 mi khat na ngah: Upna hanga Judah mi a kisuaksakte genna ahi hi. mittawte
         aw! Pasian a kipia na le tua nate a siangthosak biaknatau koi thupi zaw ahi hiam?
         20 Tua ahih ciangin biaknatau tawh a kiciam mi in, biaknatau le a tunga om na khempeuh
         tawh a kiciam ahi hi.
         21 Biakinnpi tawh a kiciam mi in biakinnpi le a sunga a teengpa tawh a kiciam ahi hi.
         22 Vantung tawh a kiciam mi in Pasian tokhom le tua tunga a tupa tawh a kiciam ahi hi.
         23 “A kineih thukhamhilh siate le Pharisee pawlte aw, gimna na thuak ding uh hi! Banghang
         hiam cihleh lengmasel, samong sapa teh le cummin‑te sawm a khat na piak uh hangin
         thukham sunga a thupi zaw ahi maantak a thukhenna, hehpihna le upnate na thudon kei
         uh hi. A dangte thudon lo tuanlo in hih nate na hih veve ding uh ahi hi.
         24 Lamhilh mittawte aw, thosi thovaite na valh khakloh nadingun tui na khaih uh hangin
         kala‑oh na nawmvalh zel uh hi!
         25 A kineih thukhamhilh siate le Pharisee pawlte aw, gimna na thuak ding uh hi! Banghang
         hiam cihleh hai le kuangte a pualam na silsiang uh a, ahi zongin a sunglam huaihamna
         le uangtat nopna lungsim tawh a kidim hi.
         26 Mittaw Pharisee pawlte aw! Hai le kuangte a pualam a sian theih nadingin a sunglam
         silsiang masa un.
         27 “A kineih thukhamhilh siate le Pharisee pawlte aw, gimna na thuak ding uh hi! Banghang
         hiam cihleh a pualam leikang a kizut han tawh na kibang uh hi. Tua hante a pualam
         a etlawm hangin a sungah misi guh le a kihhuai na khempeuh a dim hi.
         28 Tuamah bangin note zong na puatham uh midik tawh na kibat uh hangin note sungah kineihna
         le siatna a dimtak in a om hi.
         29 “A kineih thukhamhilh siate le Pharisee pawlte aw, gimna na thuak ding uh hi! Banghang
         hiam cihleh kamsangte hante na bawl uh a, midikte hante na zem uh hi.
         30 Tua ciangin, ‘I pu i pate khanlai in a om kha hi lehang, kamsangte a thatte lakah
         i kihel kei ding hi,’ na ci tazen uh hi.
         31 Tua ahih ciangin kamsangte a that mite tu le tate na hihlam uh no le no in teci na
         pang uh hi.
         32 Tua hi in, na pu na pate uh mawhna zah mah no zong mawhvet un.
         33 “A gupha gul suante le gul hangsante aw! Hellɠ thukhenna tawh bangci kipelh theih
         ding na hi uh hiam?
         34 Note kiangah kamsangte, mipilte le thukhamhilh siate kong sawl hi. Tuate pawlkhat
         thatin pawlkhat na khailum ding uh hi. Pawlkhatte na kikhopna innte uhah na sat ding
         uh a, khua khat pan khua khatah na bawlsia ding uh hi.
         35 Tua banga na bawl manun midikpa Abel sisan a kipan biakinnpi le biaknatau kikal a
         na thah uh Berechiah tapa Zechariah sisan dongin leitung a na luansak uh midikte sisan
         khempeuh note tungah hong kisik ding hi.
         36 Aman takpi kong cih in ah, hih thu khempeuh tulai khang mite tungah a hong tung ding
         hi.
         37 “Kamsangte that a, no kianga hong kisawl mite a denglum den Jerusalem khuapi, Jerusalem
         khuapi aw, aakpi in a note a khanuai ah a huai bangin na tate ka huainop hangin na
         ut kei hi.
         38 En un, na innte uh kilawi dinga, gamkhing a suak ding hi.
         39 Aman takpi kong cih in ah, ‘Topa min tawh hong paipa in thupha ngah tahen,’ na cih
         mateng in tu a kipan in kei nong mu nawn kei ding hi,” a ci hi.

1 Tua ciangin biakinnpi huang sung pan Zeisu a paikhiat laitak biakinnpi innte a lak
         dingin a nungzuite a hong pai uh hi.
         2 Tua ciangin Zeisu in amaute kiangah, “Hih na khempeuh mu hilo na hi uh hiam? Aman
         takpi kong cih in ah, suang khat tungah suang khat nangawn kiciang nawnlo in kiphelkhia
         ding hi,” a ci hi.
         3 Tanluan mualtung ah Zeisu a tut laitak in, a nungzuite kia hong pai uh a, “Hih thute
         cik ciangin hong piang dinga, nong pai nading le hun bei nading theihsakna bang lim
         tawh hong kilang ding ahi hiam hong gen in,” a ci uh hi.
         4 Tua ciangin Zeisu in, “Kuamah in a hong khem loh nadingin na kidawm un.
         5 Keima minin mi tampi hong pai dinga, ‘Keimah in Khazih ka hi hi,’ ci in mi tampi
         a khem ding uh hi.
         6 Gal kidona thu le gal hong tung ding hi cih thuthangte na za ding uh hi. Tua ciangin
         patau kei un. Banghang hiam cihleh hih thu khempeuh a pian loh a phamawh hi a, ahi
         zongin beina a tung nai kei ding hi.
         7 Minam khat le minam khat, kumpigam khat le kumpigam khat hong kido ding uh hi. Kialpi
         le pulnatnate hong tung ding hi. Mun tuamtuam ah zin hong ling ding hi.
         8 Hihte khempeuh in nausuah kuana natna tawh a kibang haksatna kipatna ahi hi.
         9 “Tua ciangin bawlsiatna thuak dingin note hong ap ding uh a, hong that ding uh hi.
         Keima min hangin minam khempeuh in note hong mudah ding uh hi.
         10 Tua ciangin mi tampi lungkia ding uh a, khat le khat kilehhek in a kimudah ding uh
         hi.
         11 Kamsangzuau tampi hong piang dinga, mi tampi a khem ding uh hi.
         12 Siatna hong khang dinga, mi tampi in ki‑itna a nei nawn kei ding uh hi.
         13 Ahi zongin a tawp donga a kipte in hotkhiatna a ngah ding uh hi.
         14 Minam khempeuh tungah teci ahi dingin Pasian kumpigam lungdamna thu leitung khempeuh
         ah kitangko dinga, tua khit ciangin beina a tung ding hi.
         15 “Kamsangpa Daniel in, ‘a lipkhaphuai siatna,’ thu tawh kisai gen khin hi. Tua mipa
         in biakinnpi a Mun Siangtho ah a din hun na muh uh ciangin (a sim mi in thei tahen),
         16 Judea gam sunga om mite mualtung ah tai uh hen.
         17 Innkhum zanga om mite zong na khatpeuh a la dingin inn sungah kumsuk kei uh hen.
         18 Lokuante zong puan la dingin inn ah ciahkik kei uh hen.
         19 Tua hun ciangin naupaaite le nawine lai naungek a nei nupite a genthei mahmah ding
         uh hi!
         20 Na tai hun uh phalbi laitak le Sabbath ni ahih khakloh nadingin thungen un.
         21 Banghang hiam cihleh leitung piancil a kipan tudong in a piang ngei nailo tunung
         ciangin zong a piang ngei nawnlo ding gimna lianpi tua hun ciangin a piang ding hi.
         22 Pasian in tua nite a tomsak kei leh kuamah a suakta zo kei ding hi. Ahih hangin a
         teelsa mite a khualna in tua nite a tomsak ding hi.
         23 Tua hun ciangin mi khatpeuh in, ‘En in, hihlai ah Khazih a om hi. Hualai ah Khazih
         a om hi,’ a hong cih uh hangin um kei un.
         24 Banghang hiam cihleh Khazih maanlote le kamsangzuaute a hong piang ding hi. Amaute
         in hi thei hi leh a teelsa mite nangawn a khem zawh nadingun limlamdang le nalamdang
         lianpite a piangsak ding uh hi.
         25 Theita un, a hun hong tunma in kong genkhol zo hi.
         26 “Amaute in, ‘En un, amah gamlak ah om hi!’ a hong cih uh hangin zui kei un. ‘En un,
         amah inndeite sungah om hi!’ a hong cih uh hangin um kei un.
         27 Banghang hiam cihleh nisuahna lam panin khua hong phia a, nitumna dong a tansuak
         bangin Mihing Tapa hong pai ciangin tua bangin a piang ding hi.
         28 Misi luang omna peuh ah musanete a kikhawm ding uh hi.
         29 “Tua gimna lianpi hun a bei khit phetin, Ni hong mial dinga, Kha a tang nawn kei
         ding hi. Van panin aksite hong kia dinga, Vantung nate kiling ding hi.
         30 “Tua laitak in vantung ah Mihing Tapa tawh kisai limlamdang hong kilang dinga, leitung
         minam khempeuh a kap ding uh hi. Mihing Tapa vantung panin vangliatna le minthanna
         lianpi tawh meiitung tuanga hong pai a mu ding uh hi.
         31 Amah in a ngaih mahmah pengkul aw tawh ama vantungmite sawl dinga, amaute in lei
         kiuli le van mong khat pan mong khat donga om a teelsa mite a kaikhawm ding uh hi.
         32 “Theikung tawh kong gentehna panin hih thu na thei un. Theikung a hiangte dawn a,
         a tehte hong sel ciangin khuakhal hong naita hi ci in na thei uh hi.
         33 Tuamah bangin hih thu khempeuh a hong piang na muh uh ciangin tua hun nai mahmah
         ta‑a kongbiang dong a hong tungta hi ci in na thei un.
         34 Aman takpi kong cih in ah, tulai khang mite a beima teitei in hih thu khempeuh a
         hong piang ding hi.
         35 Van le lei mangthang dinga, ahi zongin ka thute a mangthang peuhmah kei ding hi.
         36 “A ni le a nai ding kuamah in a thei kei hi. Vana om vantungmite in zong a thei kei
         uh hi. Ka Pa bekin a thei hi.
         37 Noah hun lai bangin Mihing Tapa hong pai ciangin zong tua bang hi ding hi.
         38 Tuiciin tunma a mite in Noah tembaw sungah a lut ni ciangdong, zukham ankham, kipi
         kiteeng in a om uh hi.
         39 Tuiciin tunga amaute khempeuh a tupmang dongin khuaphawk loin a om uh hi. Mihing
         Tapa a hong pai ciangin zong tuamah bangin a piang ding hi.
         40 Tua hun ciangin lokuan mi nih khat kila in khat kinusia ding hi.
         41 An sukhawm numei nih khat kila in khat kinusia ding hi.
         42 “Na Topa uh hong pai ding hun thei lo na hih manun kiging den un.
         43 Inn neipa in gutapa hong pai ding hun thei leh na pangkhol dinga, a inn luhsak lo
         ding hi cih thei un.
         44 Tua ahih ciangin na lamet loh laitak un Mihing Tapa hong pai ding ahih manin note
         zong kigingsa in om un.
         45 “Innsung vai khempeuh hawm a, annek huna innsung mite an manman in a pia dinga a
         topa in a koih, a muanhuai le a pil nasem kua ahi hiam?
         46 A topa hong pai ciangin nasem in a om a muh tua nasempa in thupha ngah ahi hi.
         47 Aman takpi kong cih in ah, amah in a neihsa khempeuh tua nasempa a uksak ding hi.
         48 Ahih hangin a hoihlo nasempa in a lungsim sungah, ‘Ka topa hong zekai lai ding hi,’
         ci in ngaihsun henla,
         49 a naseppih a lawmte satgawp in, zukhamte tawh nekhawm dawnkhawm in na om leh,
         50 a lametloh ni le a theihloh kalin a topa hong tung vat ding hi.
         51 A topa in amah tumnih suahin a kineihkhem mite tawh a thuakkhawmsak ding hi. Tualai
         ah kahna le hagawina a om ding hi,” a ci hi.

1 “Tua banah, vantung kumpigam in zipipa dawn dinga a kuankhia meivak a tawi nungak
         siangtho sawmte tawh kibang hi.
         2 Tuate lakah ngate pil uh a, a dang ngate a hai uh hi.
         3 A hai ngate in meivak a ken uh hangin meitui a keng kei uh hi.
         4 A pil ngate in ahih leh meivak a ken mah bangun meitui zong thawl sungah a keng uh
         hi.
         5 Ahih hangin zipipa hong tung hak ahih manin amaute khempeuh lusu in a ihmu uh hi.
         6 “Zankim laitak in kikona aw khat hong ging a, ‘Ngai un, zipipa hong paikhia ta hi.
         Amah dawn dingin hong pai un,’ a ci hi.
         7 “Tua ciangin tua nungak siangthote a vekpi un tho in a meivak ciat uh vak dingin
         a kipan uh hi.
         8 A haite in a pilte kiangah, ‘Ka meitui uh bei ahih manin na meitui uh hong hawm un,’
         a ci uh hi.
         9 “A pilte in, ‘Kong hawm zo kei ding uh hi. Ko aa ding le no aa ding kicing lo ding
         ahih manin meitui zuakte kiangah pai in va lei un,’ a ci uh hi.
         10 “Amaute meitui lei dingin a pai kal un zipipa hong tung hi. Kigingsa a om mite zipipa
         tawh mopawi bawlna sungah lutkhawm uha tua ciangin kong a kikhak hi.
         11 “Tua khit ciangin nungak siangtho dangteng hong tungkik uh a, ‘Topa aw, Topa aw,
         kong hong hon in,’ a ci uh hi.
         12 Ahih hangin amah in, ‘Aman takpi kong cih in ah, note kong thei kei hi,’ a ci hi.
         13 “Tua ahih ciangin, Mihing Tapa hong pai ding a ni le a nai thei lo na hih manun kigingkhol
         tawntung un,” a ci hi.
         14 Zeisu in, “Vantung kumpigam in a nasemte sama a neihsa teng a ap khit ciangin khual
         gamlapi ah a zinkhia mipa tawh kibang hi.
         15 Amah in amaute siamna zui in khatpa talentɠ nga, khatpa talent nih, a dang khatpa
         talent khat a piak khit ciangin a zinkhia hi.
         16 Talentɠ nga a sangpa in a metbawl ciangin a met talent nga a ngah hi.
         17 Tuamah bangin talentɠ nih a sangpa in zong a met talent nih a ngah hi.
         18 Ahih hangin talentɠ khat a sangpa in leito in a topa sum a phum hi.
         19 “Hun sawtpi khit ciangin tua nasemte topa hong ciah a, a sum sazian a sit hi.
         20 Talentɠ nga a sangpa in a dang talent nga hong tawi a, ‘Topa aw, sum talent nga nong
         ap hi. En in, a met talent nga ka ngah hi,’ a ci hi.
         21 “A topa in, ‘Hoih mahmah hi. A muanhuai nasem hoihpa aw, a tawmno khat tungah citak
         na hih manin na tampi kong uksak ding hi. Na topa tawh hong lungdamkhawm in,’ a ci
         hi.
         22 “Talentɠ nih a sangpa zong hong pai a, ‘Topa aw, sum talent nih nong ap hi. En in,
         a met talent nih ka ngah hi,’ a ci hi.
         23 “A topa in, ‘Hoih mahmah hi. A muanhuai nasem hoihpa aw, a tawmno khat tungah citak
         na hih manin na tampi kong uksak ding hi. Na topa tawh hong lungdamkhawm in,’ a ci
         hi.
         24 “Tua khit ciangin talentɠ khat a sangpa hong pai a, ‘Topa aw, khaici na tuh lohna
         munah an na la a, khaici na theh lohna munah an a kaikhawm, migenhak na hih lam kong
         thei hi.
         25 Tua ahih manin kong kihta a, lei sungah na sum ka phum hi. En in, na sum hihlai ah
         a om hi,’ a ci hi.
         26 “A topa in, ‘A gilo le a thadah nasempa aw, khaici ka tuh lohna munah an la in, ka
         theh lohna munah an ka kaihkhop lam hong thei na hih leh,
         27 summet bawlte kiangah ka sum na ap beek leteh kong tun ciangin ka sum le a met ka
         ngahkhawm thei ding hi.
         28 ‘Tua ahih ciangin ama tunga om talentɠ khat pen la unla talent sawm a neipa pia un.
         29 Banghang hiam cihleh a neite kipiak beh dinga, kicingtak in a nei ding uh hi. A neilote
         ahih leh a neih sunsun nangawn uh a kilakkhiatsak ding hi.
         30 Tua ahih manin kimanna a neilo tua nasempa a pualam khuamial sungah paikhia un. Tualai
         ah kahna le hagawina om ding hi,’ a ci hi.
         31 “Mihing Tapa in a minthanna le ama vantungmi siangthote khempeuh tawh hong pai ciangin
         ama minthanna kumpi tokhom tungah a hong tu ding hi.
         32 Tua ciangin ama mai ah minam khempeuh kikhawmsak dinga, tuucingpa in tuu le kel a
         khen bangin amaute a khen ding hi.
         33 Tuute a taklam ah kelte a veilam ah a koih ding hi.
         34 “Tua khit ciangin Kumpipa in a taklam a omte kiangah, ‘Ka Pa thupha piakte aw, hong
         pai unla leitung piancil a kipan note aa dingin a kibawlkholsa kumpigam hong luah
         un.
         35 Banghang hiam cihleh ka gilkial lai in an nong pia uh hi. Ka dangtak lai in ka dawn
         ding tui nong pia uh a, khualzin mi ka hihlai in zin nong do uh hi.
         36 Puan neilo a ka omlai in puansilh nong pia uh hi. Ka cinat lai in nong veh uha thong
         ka kiat lai in nong hawh uh hi,’ a ci ding hi.
         37 “Tua ciangin midikte in, ‘Topa aw, na gilkial lam cik in hong mu a, an hong pia ka
         hi uh hiam? Na dangtak lam cik in hong mu a, na dawn ding tui hong pia ka hi uh hiam?
         38 Khualzin mi na hih lam cik in hong mu a, zin hong do ka hi uh hiam? Puan na neih
         loh lam cik in hong mu a, puansilh hong pia ka hi uh hiam?
         39 Na cinat, na thongkiat cik in hong mu a, hong veh ka hi uh hiam?’ ci in a dawng ding
         uh hi.
         40 “Tua ciangin Kumpipa in, ‘Aman takpi kong cih in ah, hih ka sanggamte a neupen khat
         tunga na bawl peuhmah uh kei tunga hong bawl na hi uh hi,’ ci in a dawng ding hi.
         41 “Tua khit ciangin a veilam a omte kiangah, ‘Samsiatna a ngah mite aw, ka kiang panin
         paikhia un. Dawimangpa le a pawlte aa dingin a kibawlkholsa, a kuang tawntung meilipi
         sungah pai un.
         42 Banghang hiam cihleh ka gilkial lai in an nong pia kei uha ka dangtak lai in dawn
         ding tui nong pia kei uh hi.
         43 Khualzin mi ka hihlai in zin nong do kei uha, puan neilo a ka omlai in puansilh nong
         pia kei uh hi. Ka cinat lai le thong ka kiat lai in zong nong veh kei uh hi,’ a ci
         ding hi.
         44 “Tua ciangin amaute in, ‘Topa aw, na gilkial lai, na dangtak lai, khualzin mi na
         hihlai, puan neilo a na omlai, na cinat lai le na thongkiat laitak cik in hong mu
         a, hong don kha lo ka hi uh hiam?’ a ci ding uh hi.
         45 “Tua ciangin Kumpipa in, ‘Aman takpi kong cih in ah, hih mite a neupen khat tungah
         na bawlloh khempeuh uh, kei tungah zong a hong bawl lo na hi uh hi,’ ci in a dawng
         ding hi.
         46 “Tua ciangin a tawntung daantatna a thuak dingin amaute paikhia ding uha midikte
         ahih leh nuntak tawntungna munah a pai ding uh hi,” a ci hi.

1 Zeisu in hih thute khempeuh a gen khit ciangin, a nungzuite kiangah,
         2 “Ni nih khit ciangin Paisan Pawi hong tung ding hi cih na thei uh hi. Tua ni ciangin
         khailup dingin Mihing Tapa a kipia ding hi,” a ci hi.
         3 Tua ciangin siampi liante, thukhamhilh siate le Judah mite makaite, Siampi Ukpa Caiaphas
         inntual ah a kikhawm uh hi.
         4 Amaute in thukawi, thuzuau tawh Zeisu manin thah ding a sawm uh hi.
         5 Ahi zongin, “Mihonpi hong lungso kha ding uh ahih manin pawi hun sungin hih kei ni,”
         a kici uh hi.
         6 Tu in, Bethany khua‑a teeng Simon miphakpa a kici pa inn ah Zeisu an ne in a tut
         laitak,
         7 numei khatin a manpha mahmah sathau namtui suangkang thawl khat tawi in hong pai
         a, Zeisu lutung ah a buak hi.
         8 Ahih hangin a nungzuite in a muh uh ciangin lungkim lo uh a, “Banghang in hih sathau
         namtui tuaci thangbawl ahi hiam?
         9 Sum tampi tawh zuak in mizawngte kipia zaw leh,” a ci uh hi.
         10 Ahih hangin Zeisu in tua thu a theih ciangin amaute kiangah, “Numeinu bang nopmawh
         laizang na hi uh hiam? Amah in kei tungah na hoih khat hong bawl khin hi.
         11 Mizawngte note tawh omden uh a, kei ka hih leh note tawh ka omkhawm den kei ding
         hi.
         12 Amah in ka pumpi hih sathau namtui hong buah pen a kivui ding ka pumpi hong puahkhol
         ahi hi.
         13 Aman takpi kong cih in ah, hih lungdamna thu a kitangkona leitung mun khempeuh ah
         hih numeinu a kiphawk nadingin kei tungah a hong bawlna zong a kigen ding hi,” a ci
         hi.
         14 Tua khit ciangin sawltak sawm le nihte lakah Judas Iscariot kici pa siampi liante
         kiangah va pai a,
         15 “Note khutah amah hong pia hi leng kei bang hong pia ding na hi uh hiam?” a ci hi.
         Amaute in nguntang 30 piak dingin a kithukim uh hi.
         16 Tua huna kipan in Judas in Zeisu a lehhek nading hun hoih a zong hi.
         17 Silngo Sawhloh Anlum Pawi a kipat ni in nungzuite Zeisu kiangah hong pai uh a, “Paisan
         Pawi an na nek nading koilai ah hong bawlkholhsak le ung na ut hiam?” a ci uh hi.
         18 Amah in, “Khua sungah va pai unla, kong gensa mipa kiangah, ‘Siapa in, “Ka hun hong
         naita ahih manin ka nungzuite tawh na inn ah Paisan Pawi ka bawl ding hi,” ci hi,’
         va ci un,” a ci hi.
         19 Nungzuite in Zeisu cih bangin hih uha Paisan Pawi an a baihsa in a koih uh hi.
         20 Nitak hong tun ciangin sawm le nihte tawh Zeisu a tukhawm hi.
         21 Amaute in an a nek laitak un amah in, “Aman takpi kong cih in ah, note lakah khatin
         kei nong lehhek ding uh hi,” a ci hi.
         22 Amaute dah mahmah uh a, ama kiangah, “Topa aw, kei ka hi hiam?” ci in a dong ciat
         uh hi.
         23 Zeisu in, “Ankuang ka sawkkhoppih pa in kei a hong lehhek ding hi.
         24 Lai Siangtho sungah ama thu a kigelhsa bangin Mihing Tapa a pai ding mah ahi hi.
         Ahi zongin Mihing Tapa a lehhekpa in gimna a thuak ding hi! Tua pa mihing in a piangkhia
         lo hivet leh ama aa dingin hoih zaw ding hi,” a ci hi.
         25 Amah a lehhekpa Judas in, “Rabbi aw, kei ka hi hiam?” a cih ciangin amah in, “Na
         cih bangin na hi hi,” a ci hi.
         26 Amaute in an a nek laitak un, Zeisu in anlum la a, lungdam a koh khit ciangin balkham
         in, “La unla, ne un. Hih in ka pumpi ahi hi,” ci in nungzuite a pia hi.
         27 Hai zong la a, lungdam a koh khit ciangin, “Na vekpi un dawn un.
         28 Hih in mi tampi mawhna a mai nadinga a luangkhia, kiciamna thak ka sisan ahi hi.
         29 Note kong gen in ah ka Pa kumpigam sungah note tawh lenggahtui a thak ka dawn ni
         mateng in tu a kipan ka dawn nawn kei ding hi,” ci in a pia hi.
         30 Amaute in la khat a sak khit uh ciangin Tanluan mual zuanin a paikhia uh hi.
         31 Tua khit ciangin Zeisu in amaute kiangah, “Tu zan ciangin keima hangin na vekpi un
         na puk ding uh hi. Banghang hiam cihleh Lai Siangtho sungah, ‘Tuucingpa ka satlum
         dinga, Tuuhonte a kithehthang ding uh hi,’ ci in a kigelh hi.
         32 “Ahih hangin ka thawhkik khit ciangin Galilee gamah note ma in ka na paikhol ding
         hi,” a ci hi.
         33 Peter in, “Nangma hangin mi khempeuh a puk zongin kei ka puk ngei kei ding hi,” a
         ci hi.
         34 Tua ciangin Zeisu in, “Aman takpi kong cih in ah, tuzan aak a khuanma in thumvei
         nong nial ding hi,” a ci hi.
         35 Peter in, “Nang tawh sihkhawm nading ahi zongin kong nial peuhmah kei ding hi,” a
         ci hi. Nungzui khempeuh in zong tua bangin a ci ciat uh hi.
         36 Gethsemane kici munkhat ah Zeisu a tun ciangin a nungzuite kiangah, “Hua pam lamah
         thu ka va nget sungin hihlai ah na tu un,” a ci hi.
         37 Amah in Peter le Zebedee tapa nihte tonpih a, nakpitak a dahna le lunggim a hong
         kipan hi.
         38 Tua khit ciangin amaute kiangah, “A si zo ding zahin ka lunggim lua mahmah hi. Hihlai
         ah om unla kei hong ngak un,” a ci hi.
         39 Amah a gamla zawdeuh ah pai in boksuk a, “Ka Pa aw, hih hai tawh ka kipelh theih
         ding leh hong kipelhsak in. Ahi zongin, kei deihna bang hilo in, nang deihna bang
         hizaw tahen,” ci in thu a ngen hi.
         40 Nungzuite kiangah a va pai ciangin amaute ihmu a om a mu hi. Amah in Peter kiangah,
         “Nai khat sung nangawn hong ngak zolo na hi uh hiam?
         41 Ze‑etna sungah na lut khakloh nadingun thungen unla kiging un. Lungsim a ut mahmah
         hangin pumpi a thanem hi,” a ci hi.
         42 Tua ciangin a nihveina thungen dingin va paikhiakik a, “Pa aw, hih hai kei tawh kipelh
         theilo a, ka dawn loh a phamawh ahih leh nangma deihna bang hi tahen,” a ci hi.
         43 Amah a hong paikik ciangin nungzuite hak zo mahmah lo uh ahih manin ihmu in a om
         uh a mukik hi.
         44 Tua ciangin amaute nusia in va paikhiakik a, a nget ngeiteng mah a thumveina a va
         ngen leuleu hi.
         45 Tua khit ciangin a nungzuite kiangah hong pai a, “Note ihmumu lai, tawlnganga lai
         na hi uh hiam? En in, Mihing Tapa mawhneite khut sungah a kipiak ding hun hong tungta
         hi.
         46 Tho unla pai ni. En un, kei hong lehhekpa a hong nai mahmah ta hi,” a ci hi.
         47 Tua banga a gengen laitak in sawm le nihte lakah khat ahi Judas in siampi liante
         le Judah mite makaite in a sawl mihonkhat hong tonpih a, tua mite in namsau le molhtumte
         a tawi uh hi.
         48 Amah a lehhekpa in mihonte kiangah, “Ka nap penpa amah ahi hi man pah un,” ci in
         a theihsak kholhsa ahi hi.
         49 Amah in thakhat in Zeisu kiang hong naih a, “Rabbi aw, na dam hiam!” ci in a nam
         hi.
         50 Zeisu in ama kiangah, “Lawm aw, bang hih dinga hong pai na hi hiam?” a ci hi. Tua
         khit ciangin mihonpi hong pai uha Zeisu manin a paipih uh hi.
         51 Tua ciangin Zeisu tawh a omkhawmte khatin thakhat in a namsau dokin Siampi Ukpa nasempa
         a sat leh a bil a satkhia hi.
         52 Tua ciangin Zeisu in tua pa kiangah, “Na namsau a paai ah siatkik in. Namsau tawi
         peuhmah namsau mah tawh a si ding uh hi.
         53 Tu mahmah in ka Pa kiangah a ngen theilo hong sa na hi uh hiam? Ngen leng vantungmi
         legionɠ sawm le nih sanga a tam zaw hong pia pah ding hi.
         54 Tua bangin a ngen hi leng hih banga a piang dingin Lai Siangtho sunga kigensa thute
         koici tangtun thei ding ahi hiam?” a ci hi.
         55 Tua hun mahin Zeisu in mihonpite kiangah, “Guta buluh khat man ding bangin namsau
         le molhtum tawi in kei man dingin hong kuan na hi uh hiam? Biakinnpi huang sungah
         thuhilh in nisim in note tawh ka omkhawm a, ahih hangin nong man kei uh hi.
         56 Ahi zongin kamsangte gelhsa Lai Siangtho a tangtun nadingin hihte khempeuh a sem
         na hi uh hi,” a ci hi. Tua khit ciangin nungzuite khempeuh in amah nusia in a taikek
         uh hi.
         57 Zeisu a mante in thukhamhilh siate le makaite kituahkhopna Siampi Ukpa Caiaphas kiangah
         amah a paipih uh hi.
         58 Peter in Siampi Ukpa inntual dong a galzuih khit ciangin bang thu hong piang peuhmah
         hiam cih a en dingin huang sungah va lutin biakinn cingte tawh a tukhawm hi.
         59 Siampi liante, makaite le thukhenteɠ khempeuh in Zeisu a thah theih nadingun zuauthu
         tawh thu a kawi zonzon uh hangin a mu zo kei uh hi.
         60 A maanlo tecipang mitampi a hong pai uh hangin amah thah theih nading thu kician
         a mu zo kei uh hi. A tawpna ah a maanlo teci a pang mi nih hong pai uh a,
         61 “Hihpa in, ‘Pasian biakinnpi susia in ni thum sungin ka lamkik zo ding hi,’ ci hi,”
         a ci uh hi.
         62 Tua ciangin Siampi Ukpa dingto in Zeisu kiangah, “Bangmah dawng lo ding na hi hiam?
         Hih mite in nang hong mawhsak uh a, na langah hi zahta a teci a panna uh bang thu
         ahi hiam?” a ci hi.
         63 Ahih hangin Zeisu a pau tuan kei hi. Siampi Ukpa in ama kiangah, “Pasian Tapa Khazih
         na hih leh na hih loh nong gen nadingin a nungta Pasian min tawh kong sawl hi!” a
         ci hi.
         64 Zeisu in, “Na gen bangin ka hi hi. Ahi zongin, nang tungah kong genin Mihing Tapa
         in Vangliatna taklam ah tukawmsa in vana meii tungah a hong pai tunung ciangin na
         mu ding hi,” a ci hi.
         65 Tua ciangin Siampi Ukpa in a puan balkek a, “Hihpa Pasian tungah a pausia zo hi!
         Teci dang kisam lai ahi hiam? En un, Pasian tunga a pausiatna na za zo uh hi.
         66 Bangci ngaihsut na hi uh hiam?” a ci hi. Amaute in, “A si dingin a kilawm hi,” ci
         in a dawng uh hi.
         67 Tua khit ciangin a maitang cilphih in a tumgawp uh hi. A dangte in a khutpek uh tawh
         a pang beng uh a,
         68 “Tu‑a hong beng kua ahi hiam? Kamsanna tawh hong gen dih in, Khazih aw!” a ci uh
         hi.
         69 Tua laitak in a pualam inntual ah Peter tu in a om hi. Nasem numeino khat ama kiangah
         va pai a, “Nang zong Galilee mi Zeisu tawh a kithuahpa na hi hi,” a ci hi.
         70 Ahih hangin Peter in, “Na thugen ka thei kei hi,” ci in amaute khempeuh mai ah a
         nial hi.
         71 Amah paikhia in innlim ah a om laitak numeino dang khatin mu a, tualai a om mite
         kiangah, “Hihpa zong Nazareth khua mi Zeisu tawh a kithuah khat ahi hi,” a ci hi.
         72 Amah in, “Tua pa ka thei kei hi!” ci in kiciam kawmin a nialkik hi.
         73 Tawlkhat khit ciangin a gei‑a ding mite Peter kiangah hong pai in, “Nang zong amaute
         khat hingel teh, na awkaih in kithei hi,” a ci uh hi.
         74 Tua ciangin Peter in, “Tua pa ka theih ngeitak leh!” ci in kihamsiat in a kiciam
         hi. Tua khit phetin aak a khuang hi.
         75 Tua ciangin Peter in, “Aak a khuanma in thumvei nong nial ding hi,” ci a, Zeisu in
         ama kianga a gensa thu phawkkik a, a pua lamah paikhia in nakpitak in a kap hi.

1 A zingsang ciangin siampi liante le Judah mite makaite khempeuh in Zeisu a thah theih
         nadingun a vaihawm uh hi.
         2 Tua ciangin amah henin paikhiatpih uha mangpipa Pontius Pilate khutah a piakhia uh
         hi.
         3 Tua ciangin a lehhekpa Judas in sihna daan thuak dingin Zeisu tungah thu kikhen zo
         hi cih a theih ciangin khial kisa mahmah a, siampi liante le makaite kiangah nguntang
         30 a va piakik hi.
         4 Amah in, “Mawhneilopa lehhek kha ka hih manin ka khial zo hi,” a ci hi. Amaute in,
         “Tua thu le ko bang kisai nawn ka hi uh hiam? Na suah nop peuh suah in,” a cihsan
         uh hi.
         5 Tua ciangin Judas in a nguntang teng biakinnpi sungah pai a, paikhia in a gui‑awk
         hi.
         6 Siampi liante in tua nguntang teng la uh a, “Hih sum sisan man ahih ciangin sumpi
         laka hel dingin kilawm lo hi,” a ci uh hi.
         7 Tua banga a kikup khit uh ciangin khualmite a kivui nading belsekpa leitang leina
         in a nei uh hi.
         8 Tua ahih manin tua leitang pen tuni dongin Sisan Leitang, kici hi.
         9 Hih in kamsangpa Jeremiah in a gensa thu a tangtunna ahi hi. Amah in, “Israel mite
         in ama man ding seh uha nguntang 30 a mansak uh hi.
         10 Amaute in tua sum la uha Topa in kei hong lamlahna bangin belsekpa leitang man dingin
         a pia uh hi,” a ci hi.
         11 Tua ciangin Pilate mangpipa mai ah Zeisu dinga, mangpipa in, “Nang Judah mite Kumpipa
         na hi hiam?” ci in a dong hi. Zeisu in, “Na cih bangin ka hi hi,” a ci hi.
         12 Siampi liante le makaite in amah a mawhmatna thu a gengen uh hangin kam khat beek
         a dawng kei hi.
         13 Tua ciangin Pilate in ama kiangah, “Hih zahta in nang hong langpan a a hong mawhmatna
         uh za lo na hi hiam?” a ci hi.
         14 Zeisu in kam khat beek a dawn loh ciangin mangpipa in lamdang a sa mahmah hi.
         15 Paisan Pawi a tun sialin mangpipa in mipi deih thongkia khat peuhpeuh a khahkhiat
         zel pen ngeina khat ahi hi.
         16 Tua laitak in Barabbas kici a gilo a minthang thongkiapa khat a om hi.
         17 Tua ahih manin amaute a kikhop laitak un Pilate in amaute kiangah, “Barabbas le Khazih
         a kici Zeisu, kua zaw kong khahkhiat ding na deih uh hiam?” ci in a dong hi.
         18 Banghang hiam cihleh amaute in a hazat manun amah a piakkhiat uh ahihlam Pilate in
         a thei gige hi.
         19 Thukhenna tokhom tungah Pilate a tut laitak in a zi in ama kiangah mi khat sawl a,
         “Tua midikpa tawh bangmah kisawh kha kei in. Tuzan ka mang sungah tua pa hangin gimna
         nakpi in ka thuak hi,” ci in a zasak hi.
         20 Tu in siampi liante le makaite in Barabbas khah a Zeisu a kithah nading a ngen dingin
         mihonpi a holhthawh uh hi.
         21 Mangpipa in, “Hih mi nihte kuapen hong khahsak leng na ut uh hiam?” ci in a dotkik
         ciangin amaute in, “Barabbas!” a ci uh hi.
         22 Tua ciangin Pilate in, “Tua ahih leh Khazih a kici Zeisu bang ka cih ding hiam?”
         a cih ciangin amaute khempeuh in, “Singlamteh ah khailum in!” a ci uh hi.
         23 Tua ciangin mangpipa in, “Amah in bang siatna bawl ahi hiam?” a ci hi. Ahih hangin
         amaute in, “Singlamteh ah khailum in!” ci in nakpi in a kiko semsem uh hi.
         24 Pilate in ama deihna lah tangtung lo, mipite zong hong so zaw semsem cih a muh ciangin
         tui la in mipi mai ah a khut sil a, “Hih midikpa sisan tungah kei ka siang hi. Na
         suahnop peuh uh suah un,” a ci hi.
         25 Tua ciangin mi khempeuh in, “Ama sisan phu ko le ka tu ka tate uh tungah hong tung
         tahen,” ci in a dawng uh hi.
         26 Tua khit ciangin Pilate in Barabbas khahsak a, Zeisu ahih leh a satsak khit ciangin
         khailup dingin a piakhia hi.
         27 Tua ciangin galkapte in mangpipa inn ah Zeisu paipih uha galkaphonɠ teng zong ama
         kiangah a kikhawm uh hi.
         28 Amaute in Zeisu puan a suahsak khit uh ciangin puantual san khat a silhsak uh hi.
         29 A kumpi lukhu dingin linglukhu bawl in khusak uh a, a taklam khutah pumpeng ciang
         khat a tawisak uh hi. Tua khit ciangin ama mai ah khukdin in, “Judah mite Kumpipa
         aw, na ci dam tahen!” ci in a zahko uh hi.
         30 Tua ciangin cilphih uh a, a pumpeng tawi la in a lutang a sat uh hi.
         31 A zahko khit uh ciangin a puantual suahkhiatsak in ama puante a silhsakkik uh hi.
         Tua khit ciangin khailup dingin a paikhiatpih uh hi.
         32 Tua banga a paikhiat laitak un Simon kici Cyrene khua mi khat tawh kituak uha zawhthawh
         thu tawh Zeisu singlamteh a puasak uh hi.
         33 Lutangguh Mun cih khiatna nei, Golgotha kici mun a tun uh ciangin,
         34 a dawn dingin tuikha a kihel lenggahtui thuk a pia uh hi. Amah in tawm ciam a ahih
         hangin a dawn nuam kei hi.
         35 Tua ciangin amaute in singlamteh tungah khai uh a, lai‑aisan in a puante a hawm uh
         hi. Tua in, “Amaute in ka puante hawm uha, Ka puansilh a ngah nadingun lai‑ai a san
         uh hi,” ci a, kamsangpa gensa thu a tangtun nading ahi hi.
         36 Amaute in tua munah tusuk in Zeisu a en uh hi.
         37 A lu tungah, “HIHPA IN JUDAH MITE KUMPIPA ZEISU AHI HI,” ci in mawhmatna lai khat
         a suang uh hi.
         38 Misuamte nih zong a taklam ah khat, a veilam ah khat amah tawh a kikhaikhawm hi.
         39 Tua mun tawna a pai mite in amah zahko in a lu uh peisan in,
         40 “Biakinnpi susia a, ni thum sunga a lamkik ding pa aw, nang le nang kihonkhia in!
         Pasian Tapa na hih leh singlamteh tung panin hong kumkhia in,” a ci uh hi.
         41 Siampi liante, thukhamhilh siate le makaite in zong tuamah bangin a zahko uh hi.
         42 Amaute in, “Amah in midangte hon zo napi amah le amah a kihonkhia zo kei hi. Israelte
         Kumpipa ahih takpi leh singlamteh tung panin tu in hong kumkhia hen. Tua hi leh amah
         i um ding hi.
         43 Amah in Pasian muang in, ‘Pasian Tapa ka hi hi,’ ci ahih manin Pasian in a hotkhiat
         nop leh tu in honkhia tahen,” a ci uh hi.
         44 Amah tawh a kikhaikhawm misuamte in zong tuamah bangin a zahko uh hi.
         45 Tu in, nai guk a kipan nai kua ciangdong leitung bup ah khimpi a zing hi.
         46 Nai kua pawlin Zeisu nakpi in kiko a, “Eli, Eli, lama sabachthani,” a ci hi. Tua
         in, “Ka Pasian, ka Pasian aw, banghang in hong nusia na hi hiam?” a cihna ahi hi.
         47 Tua muna a ding mi pawlkhat in a zak uh ciangin, “Hihpa in Elijah sam hi!” a ci uh
         hi.
         48 Amaute lak panin thakhat in mi khat va tai a, tuihupna khat la in lenggahtui thuk
         sungah a diah khit ciangin pumpeng dawn ah suangin a dawn dingin a tahto hi.
         49 A dangte in, “Hi ci omsak phot dih un. Amah hon dingin Elijah hong pai hiam en dih
         ni,” a ci uh hi.
         50 Nakpitak in Zeisu a kikokik khit ciangin a huu tawpna a sangkhia hi.
         51 Tua ciangin, en in, biakinnpi sunga kideina puan a lu pan a taw dong kikek in phelnih
         a kisuah hi. Zin zong lingin suangtumte kitam a,
         52 hante zong kihong in a ihmu khinsa misiangtho tampite kithokiksak hi.
         53 Zeisu a thawhkik khit ciangin amaute han sung pan hong pusuakkhia uha khuapi siangtho
         sungah lutin mi tampi kiangah a kilang uh hi.
         54 Tua ciangin Zeisu a cing galkap 100 ukpa le a lawmte in zinling le thupiang teng
         a muh uh ciangin lau mahmah uh a, “Hihpa in Pasian Tapa taktak ahi hi,” a ci uh hi.
         55 Zeisu panpih in a zui Galilee gam pana numei tampite in zong amah a galet uh hi.
         56 Tuate lakah Magdala khua mi Mary, James le Joses‑te nu Mary a kipan Zebedee tate
         nu zong a om hi.
         57 Nitak lam ciangin Joseph a kici Arimathea khua‑a mihaupa khat a hong pai hi. Amah
         zong Zeisu nungzui khat ahi hi.
         58 Pilate kiangah amah va pai‑a Zeisu luang a ngen hi. Tua ciangin amah piak dingin
         Pilate in thu a pia hi.
         59 Joseph in Zeisu luang lakhia in puanpak siangtho tawh a tun hi.
         60 Tua khit ciangin suang a kikhuak ama bawlsa han thak sungah sial a, suangtumpi khat
         khuk in hankong a khak khit ciangin a ciah hi.
         61 Magdala khua mi Mary le Mary a dang khat zong han lam nga in a tu uh hi.
         62 A zingciang ahi Kigin Niɠ in siampi liante le Pharisee pawlte Pilate kiangah a va
         kikhawm uh hi.
         63 Amaute in, “Sia aw, tua zuau genpa in a nuntak lai in, ‘Ni thum khit ciangin ka thokik
         ding hi,’ ci a, a gen thu ka phawkkik uh hi.
         64 Tua ahih ciangin ni thum sung ama han a kicin nadingin thu pia in. Tua hi kei leh
         a nungzuite zanin hong pai in a luang gukhia ding uha mite kiangah, ‘Misite lak panin
         amah thokik zo hi,’ a ci ding uh hi. Tua hi leh a masa khemna sangin a nunung khemna
         suksia zaw ding hi,” a ci uh hi.
         65 Pilate in amaute kiangah, “A cing ding galkapte nei na hih uh ciangin pai unla na
         hih theih zahzah un a muanhuai theithei in bawl un,” a ci hi.
         66 Tua ciangin amaute pai in a muanhuai theithei in a han suangtumpi tungah ciaptehna
         khen uha a cing ding mi zong a koih uh hi.

1 Tu in Sabbath ni a bei khit nipi kal sunga ni masa pen ni zingsang phalvak tungin
         Magdala khua mi Mary le Mary dang khat daihawh dingin a pai uh hi.
         2 Tua ciangin, en in, zin nakpi in hong ling hi. Banghang hiam cihleh Topa vantungmi
         khat vantung pan hong kumsuk a hankong hukna suangtumpi likkhia in a tungah a tu hi.
         3 Ama mel khuaphialep tawh kibang in a puan vuk bangin a ngo hi.
         4 Han cingte in amah kihta lua uh ahih manin linggawp uha misi tawh kibang uh hi.
         5 Ahih hangin vantungmi in numeite kiangah, “Lau kei un. Singlamteh tunga a thah uh
         Zeisu a zong na hi uh hi cih kong thei hi.
         6 A hong gensa bangin amah thokik zo ahih manin, hihlai ah om nawnlo hi. Hong pai unla,
         Topa luang kisialna mun hong en un.
         7 Pai mengmeng unla a nungzuite kiangah, ‘Amah misite lak panin thokik zo hi. Galilee
         gamah amah na pai masa dinga, tualai ah na mu ding uh hi,’ ci in gen un. En un, hih
         thu note kiangah kong genzo hi,” a ci hi.
         8 Tua ciangin numeite lau le lungdam kawmsa in han pan ciah pah vingveng uha nungzuite
         kiangah tua thu a ko dingin a tai uh hi.
         9 A nungzuite kiangah thuko dingin a pai laitak un, Zeisu in amaute na dawntuah a,
         “Lungdam un!” a ci hi. Amaute in Zeisu khe va kawi in amah a bia uh hi.
         10 Tua ciangin Zeisu in, “Lau kei un. Pai unla ka sanggamte kiangah, Galilee gamah hong
         pai le uh hong mu ding uh hi ci in va gen un,” a ci hi.
         11 Numeite a pai laitak un hancingte pawlkhat khuapi sungah pai in thupiang khempeuh
         siampi liante kiangah a va ko uh hi.
         12 Siampi liante in zong makaite kaikhawm in thu a kikup khit uh ciangin galkapte sum
         tampi pia uh a,
         13 “ ‘Zan ka ihmut kal un a nungzuite hong pai in a luang na gukhia uh hi,’ ci in hong
         gen un.
         14 Hih thu mangpipa in a zak leh zong amah ka na lungkimsak ding uha note kong sukhasak
         kei ding uh hi,” a ci uh hi.
         15 Tua ciangin galkapte in zong a sumteng la in a kisawl bangin a gen uh hi. Amau thugen
         bangin hih thu Judah mite lakah tuni dongin a kigen lai hi.
         16 Tua khit ciangin nungzui sawm le khatte Galilee gama Zeisu vaikhakna mualah pai uha
         17 amah a muh uh ciangin a bia uh hi. Ahih hangin pawlkhatte a lunghiang lai uh hi.
         18 Tua ciangin Zeisu hong pai in amaute kiangah, “Vantung le leitung a om thuneihna
         khempeuh kei a hong kipia zo hi.
         19 Tua ahih ciangin note pai unla minam khempeuh ka nungzuite na suahsak khit uh ciangin
         Pa, Tapa le Kha Siangtho min tawh tui na phum un.
         20 Note kong piaksa thu khempeuh a zuih nadingun hilh un. En un, hun a bei dongin note
         kong ompih tawntung ding hi,” a ci hi. Amen.MARKMARKMARKMARKMARK

1 Pasian Tapa Zeisu Khazih lungdamna thu a kipatna in hih bang ahi hi.
         2 Kamsangte laibu sungah, “En in, nangma lampi a sialkhol dingin, Na mai ah ka kamtaipa
         ka sawl hi.
         3 Gamlak a kikopa awging in, ‘Topa pai nading lam na sial unla, Ama lampite na tangsak
         un,’ a ci hi,” ci in a kigelh hi.
         4 John in gamlak ah mite tuiphum a, mawhmaisak nadingin kisikkikna thu tawh kisai tuiphumna
         thu a hilh hi.
         5 Tua ciangin Jerusalem khua mite a kipan Judea gama om mi khempeuh ama kiangah hong
         pai in a mawhnate uh pulak uh a, John in Jordan gunah amaute tui a phum hi.
         6 Tu in John in kala‑oh mul kigan puan silhin, savun kawnggak tawh a kawng gak a, kauphe
         le gamlak khuaizu tawh a kivak hi.
         7 Amah in, “Kei sanga a vanglian zaw khat hong pai lai ding hi. Kunsuk a a khedapkhau
         sut ding nangawn in ka kilawm kei hi.
         8 En in keimah in note tui ah kong phum a, ahih hangin amah in note Kha Siangtho tawh
         a hong phum ding hi,” ci in a hilh hi.
         9 Tua hun laitak in Galilee gam Nazareth khua panin Zeisu hong pai a, John in Jordan
         gun sungah a tuiphum hi.
         10 Tuisung pan a hong paikhiat phetin van kihong a, Kha in vakhu bangin ama tungah hong
         kumsuk John in a mu hi.
         11 Tua ciangin van panin aw khat hong ging a, “Nangmah in hong lungdamsak mahmah ka
         it ka Tapa na hi hi,” a ci hi.
         12 Tua khit phetin Kha in gamlak ah Zeisu a sawlkhia pah hi.
         13 Gamlak ah ni 40 sung Zeisu omin Satan ze‑etna thuak a, gamsate tawh a omkhawm hi.
         Tua khit ciangin vantungmite in amah a kem uh hi.
         14 Thong sungah John a kikhum khit ciangin Galilee gamah Zeisu pai in Pasian kumpigam
         tawh kisai lungdamna thu a tangko inah,
         15 “A hun hong tungzo a, Pasian kumpigam hong tungta hi. Na mawhna uh kisikkik unla
         lungdamna thu um un,” ci in a gen hi.
         16 Galilee tuili gei ah Zeisu a pai laitak in Simon le a sanggampa Andrew tuili sungah
         ngen khuh a om a mu hi. Amaute ngabeng mi ahi uh hi.
         17 Tua ciangin Zeisu in amaute kiangah, “Ka nung hong zui un. Mi a mante kong suaksak
         ding hi,” a ci hi.
         18 Amaute in thakhat in a ngen uh nusia in Zeisu nung a zui pah uh hi.
         19 Tua mun pan tawmvei sung a pai khit uh ciangin Zebedee tate ahi James le a sanggampa
         John zong a mu hi. Amaute gunkuang sungah ngen khui a om a mu hi.
         20 Tua ciangin Zeisu in amaute a sam pah hi. Amaute in a cial uh nasemte le a pa uh
         Zebedee gunkuang sungah nusia in Zeisu nung a zui uh hi.
         21 Tua khit ciangin amaute Capernaum khua ah pai uh a, Sabbath ni ciangin kikhopna inn
         ah Zeisu lut pahin thu a hilh hi.
         22 Amah in thukhamhilh siate hilh bangin hilh loin thuneipa bangin hilh ahih manin a
         thuhilhna lamdang a sa mahmah uh hi.
         23 Tu in amaute kikhopna inn sungah dawigilo a vei mi khat a om hi.
         24 Amah kiko in, “Nazareth khua mi Zeisu aw, komau thuthu in hong omsak in. Ko le nang
         bang kisai i hi hiam? Kote susia dinga hong pai na hi hiam? Nang kua na hi hiam cih
         kong thei uh a, Pasian mi Siangthopa na hi hi,” a ci hi.
         25 Tua ciangin Zeisu in, “Pau kei in, ama sung pan paikhia in!” ci in a tai hi.
         26 Dawigilo in zong tua pa kongkawsak a, tua khit ciangin nakpitak in kiko a, tua pa
         sung pan a paikhia hi.
         27 Tua ciangin amaute khempeuh in lamdangsa mahmah uh a, “Bang thu bang la hi zawzen
         hiam? Hih thuhilhna thak a bangci thu hi peuhmah hiam? Thuneihna tawh amah in dawigilote
         thu a piak ciangin ama thuthu a mang uh hi,” ci in khat le khat a kidong uh hi.
         28 Tua khit ciangin Galilee gam kim le pam tengah ama thu a kizel pah hi.
         29 Tu in kikhopna inn pan a paikhiat khit phetun Simon le Andrew‑te inn sungah James
         le John tawh Zeisu a lut hi.
         30 Simon sunghnu nattun in lum ahih manin Zeisu kiangah a ko pah uh hi.
         31 Tua ciangin amah hong pai in tua nu a khut lenin a phot leh a cisa bei pahin tua
         nu in amaute zin a do hi.
         32 Nitak lam ni a tum khit ciangin cina khempeuh le dawilut mite Zeisu kiangah a hong
         puak uh hi.
         33 Tua khit ciangin a khuazang un kongpi gei ah hong kikhawm ngeingai uh a,
         34 Zeisu in natna tuamtuam a vei mi tampi damsak in dawi tampi a hawlkhia hi. Dawite
         in Zeisu thei uh ahih manin amah in amaute kam khat beek a pausak kei hi.
         35 Zingsang khua a vakma in Zeisu tho a, gamdaihna mun khatah pai in thu a ngen hi.
         36 Tua kalin Simon le a lawmte in amah a zong uh hi.
         37 Amaute in Zeisu a muh uh ciangin ama kiangah, “Mi khempeuh in nang hong zong uh hi,”
         a ci uh hi.
         38 Ahih hangin Zeisu in amaute kiangah, “Thu ka hilh theih nadingin hih kima om khua
         dangdangte ah zong pai ni. Banghang hiam cihleh hih na sem ding maha hong pai ka hi
         hi,” a ci hi.
         39 Tua bangin Galilee gam kikhopna inn khempeuh ah thu hilhin dawite a hawlkhia hi.
         40 Tua laitak in miphak khat Zeisu kiangah hong pai a, Zeisu mai ah khukdin in, “Hong
         damsak nuam lecin nong damsak thei hi,” ci in a thum hi.
         41 Tua ciangin Zeisu in tua pa hehpihhuai sa ahih manin a khut zanin lawng a, “Kong
         damsak nuam hi. Damta in,” a ci hi.
         42 Tua bang a cih khit phetin thakhat in tua pa tung panin phaknatna paikhia in a dam
         pah hi.
         43 Zeisu in tua pa khauhtak in thu a piak khit ciangin ciahsak pah a,
         44 “Hih thu kuama kiangah gen peuhmah kei in. Ahi zongin, pai inla siampipa kiangah
         va kilak in. Damna ngah na hih manin Moses hong thupiak bangin biakna va pia in. Tua
         in amaute tunga teci panna a suak ding hi,” a ci hi.
         45 Ahih hangin tua pa paikhia in tua thu genthang in a kizelsak mang hi. Tua ahih manin
         Zeisu a kilang in khua sungah lut thei nawnlo a, khuanawl gamlak peuh ah om hi napi
         mun khempeuh panin mite in ama kiang hong zuan veve uh hi.

1 Tua khit a sawtlo in Capernaum khua ah Zeisu paikik a, amah inn sungah om hi cih
         thu mite in a za uh hi.
         2 Kongkhak gei dong nangawn ah om nading omlo zahdong in mi tampi thakhat in hong kikhawm
         uh a, Zeisu in amaute thu a hilh hi.
         3 Tua laitak in mi li in pumzaw mi khat hong pua uha ama kiangah hong paipih uh hi.
         4 Mihonpi hangin amaute in Zeisu kiang naih theilo uh ahih manin ama omna tungsan innkhum
         phelkhia in tua panin pumzawpa a lupna tawh a khaisuk uh hi.
         5 Zeisu in amaute upna a muh ciangin pumzawpa kiangah, “Ka ta aw, na mawhnate hong
         kimaisak zo hi,” a ci hi.
         6 Tua laitak a tu thukhamhilh siate pawlkhat in amaute lungsim sungah,
         7 “Banghang in hihpa in hih bangin Pasian tungah pausia ahi hiam? Pasian longal kua
         in mawhna maisak thei ahi hiam?” a ci uh hi.
         8 Ahih hangin tua banga a ngaihsut lam uh Zeisu in a lungsim sungah thei pah a, “Banghang
         in tua bangin note lungsim sungah ngaihsun na hi uh hiam?
         9 Pumzawpa kiangah, ‘Na mawhnate hong kimaisak zo hi,’ cih ding leh, ‘Tho in, na lupna
         pua inla kalsuan in,’ cih ding koi baih zaw ahi hiam?
         10 Ahi zongin Mihing Tapa in leitung ah mawhmaisak theihna thuneihna a neih lam na theih
         nading uh ahi hi,” a cih khit ciangin pumzawpa kiangah,
         11 “Tho in, na lupna pua inla na inn ah ciah in kong ci hi,” ci in a sawl hi.
         12 Tua pa thakhat in tho a, a lupna pua in amaute khempeuh muhin a paikhia hi. Tua mite
         khempeuh in lamdangsa mahmah uh a, “Hih bang mahmah khatvei beek i mu ngei kei hi!”
         ci in Pasian a phat uh hi.
         13 Tua khit ciangin tuili gei ah Zeisu paikhiakik in ama kiangah mipi khempeuh hong
         kikhawm uh a, amah in amaute thu a hilh hi.
         14 Amah lam a pai laitak in Alphaeus tapa Levi siahdonna buuk sungah tu‑a om a muh ciangin,
         “Hong zui in,” a ci hi. Tua ciangin Levi zong dingto in a zui hi.
         15 Tu in, Levi inn ah an ne dingin Zeisu a tut laitak in, siahdongte le mawhneite tampitak
         in zong Zeisu le a nungzuite tawh ankuang a umkhawm uh hi. Banghang hiam cihleh tualai
         ah tua bang mi tampi in amah a zui uh hi.
         16 Pharisee pawlte le thukhamhilh siate in siahdongte le mawhneite tawh an nekhawm in
         a om Zeisu a muh uh ciangin a nungzuite kiangah, “Banghang in amah in siahdongte le
         mawhneite tawh an nekhawm ahi hiam?” a ci uh hi.
         17 Zeisu in tua thu a zak ciangin amaute kiangah, “Cidamte in siavuan kisam lo uh a,
         cinate bekin kisam uh hi. Midikte sam dinga hong pai ka hi kei a, mawhneite a kisikkik
         nadingun a sam dingin hong pai ka hi hi,” a ci hi.
         18 John nungzuite le Pharisee‑te nungzuite in an a tang uh hi. Tua khit ciangin amaute
         Zeisu kiangah pai uh a, “John nungzuite le Pharisee‑te nungzuite in antang napi uh
         banghang in na nungzuite in antang lo uh ahi hiam?” ci in a dong uh hi.
         19 Zeisu in amaute kiangah, “Zipipa in a lawm a gualte a ompih laitak in amaute in antang
         thei ding uh ahi hiam? A ompih laiteng an a tang thei kei ding uh hi.
         20 Ahih hangin zipipa a kilakkhiat hun hong tung dinga, tua hun ciangin amaute in an
         a tang ding uh hi.
         21 “Kuamah in puan lui kek puan thak tawh a phop kei hi. Tua bangin phop leh puan thak
         in puan lui kaikek in, a kekna a zai semsem ding hi.
         22 Kuamah in savun um lui sungah lenggahtui thak a thun kei uh hi. Tua bangin kithun
         leh lenggahtui thakin savun um lui phukham in lenggahtui teng buakhia dinga, savun
         um lui zong a kisia ding hi. Lenggahtui thak pen savun um thak sunga thun ding ahi
         hi,” a ci hi.
         23 Tu in Sabbath ni in buhlei sung tawnin Zeisu a pai laitak in a nungzuite in buhvuite
         a zut uh hi.
         24 Tua ciangin Pharisee‑te in ama kiangah, “En in, banghang in Sabbath ni in amaute
         in thukham tawh kituak loin gamta uh ahi hiam?” a ci uh hi.
         25 Ahih hangin Zeisu in amaute kiangah, “Siampi Abiathar a khanlai in, David le a lawmte
         gilkial in a cimawh ngei uh hi.
         26 Tua ciangin amah Pasian inn sungah lutin siampite longal midangte nek theih ding
         a hilo Ompihna Anlumte ne in, a lawmte zong a piak thu sim ngeilo na hi uh hiam?”
         a ci hi.
         27 Tua ciangin amah in amaute kiangah, “Sabbath ni pen mite aa dinga kibawl hi a, mite
         pen Sabbath ni aa dinga kibawl hilo hi.
         28 Tua ahih manin Mihing Tapa in Sabbath Ukpa zong ahi hi,” a ci hi.

1 Tua khit ciangin kikhopna inn sungah Zeisu lutkik a, tualai ah khut langkhat a si
         mi khat a om hi.
         2 Tua ciangin amaute in Zeisu a mawhmat theih nadingun Sabbath ni in tua mipa a damsak
         peuhmah hiam ci in a en gige uh hi.
         3 Zeisu in khutsi mipa kiangah, “Ding inla, hong pai in,” a ci hi.
         4 Tua khit ciangin Zeisu in amaute kiangah, “Sabbath ni in a pha bawlhuai hiam a sia
         bawlhuai hiam? Nuntakna khat hotkhiathuai hiam thahhuai hiam?” ci in a dong hi. Ahih
         hangin amaute pau loin a dai khipkhep uh hi.
         5 Amaute lungkhauhna hangin Zeisu in heh le dah thuah a, a kim a pam teng a ban et
         khit ciangin tua mipa kiangah, “Na khut zan in,” ci in a sawl hi. Amah in a zankhiat
         leh a lang khat lam mah bangin a dam hi.
         6 Tua ciangin Pharisee pawlte paikhia in Herod pawlte tawh amah a suksiat theih nading
         uh thakhat in a vaihawm uh hi.
         7 Ahih hangin Zeisu a nungzuite tawh tuili lamah kihemkhia a, Galilee gam le Judea
         gam pana hong pai mi tampite in amah a zui uh hi.
         8 Jerusalem khuapi, Idumia gam Jordan gungal khat pan le Tyre le Sidon khuakim panin
         mi tampite in Zeisu nasep tampite a zak uh ciangin ama kiangah a hong pai uh hi.
         9 Tua ciangin mihonpite in amah a phut khakloh nadingin gunkuang neu khat ama aa dingin
         a koihkholh nadingun a nungzuite a sawl hi.
         10 Banghang hiam cihleh amah in mi tampi damsak ahih manin cina luna a om zahzah amah
         lawng kha nuamin a kiphu gawp uh hi.
         11 Dawigilote in amah a muh uh ciangin, a mai ah pukin, “Nang in Pasian Tapa na hi hi,”
         ci in a kiko uh hi.
         12 Ahi zongin, Zeisu in ama thu kuamah a theihsak loh nading uh khauhtak in a kham hi.
         13 Zeisu in mualtung ah kahto in ama mi deihteng sam a, amaute zong ama kiangah a hong
         pai uh hi.
         14 Tua khit ciangin amah in amah tawh a omkhawm ding le thuhilh a a sawlkhiat theih
         ding mi sawm le nih a seh hi.
         15 Natna a damsak theih nading uh le dawite a hawlkhiat theih nadingun thuneihna a pia
         hi.
         16 Tua mite in, Zeisu in Peter ci a, min thak a phuahsakpa Simon,
         17 Zebedee tapa James, le ama min thak dingin “Vanging Tate” cih khiatna a nei Boanerges
         cih min a phuah Zebedee tapa James sanggampa John,
         18 Andrew, Philip, Bartholomew, Matthew, Thomas, Alphaeus tapa James, Thaddaeus, Cana
         khua mi Simon, le
         19 amah a lehhekpa Judas Iscariot‑te ahi uh hi. (19) Tua khit ciangin amaute inn khatah
         a lut uh hi.
         20 Tua ciangin mihonpite khatvei hong kikhawmkik uh ahih manin amaute in an nangawn
         ne manlo uh hi.
         21 Ahih hangin ama innkuanpihte in hih thu a zak uh ciangin mihai tawh kibang sa uh
         ahih manin a pummat dingin a kuan uh hi.
         22 Jerusalem khuapi pana hong paisuk thukhamhilh siate in, “Ama sungah Beelzebubɠ lut
         a, tua dawi mangpipa min suangin dawite a hawlkhia ahi hi,” a cihsan uh hi.
         23 Tua ciangin Zeisu in amaute samin thugentehna tawh thu a hilh in ah, “Satan in bangci
         bangin Satan hawlkhia thei ding ahi hiam?
         24 Gam khat peuhmah kiphelkhap leh tua gam ding zolo ding hi.
         25 Innkuan khat a kiphelkhap leh zong tua innkuan ding zolo ding hi.
         26 Satan amah le amah kido in kiphelkhap leh ding zolo dinga beimang ding hi.
         27 Mi thahatpa hencip masa loin kuamah in ama inn sungah lutin a neihsate a laksak zo
         kei ding hi. Amah a kihencip khit ciang bekin a inn a kiluh zo pan ding hi.
         28 Aman takpi kong cih in ah, mihingte mawhna khempeuh le Pasian tunga pausiatnate a
         kimaisak ding hi.
         29 Ahih hangin Kha Siangtho tunga a pausiate cikmah hunin kimaisak lo dinga, tawntung
         gimna a thuak ding uh hi,” ci in a gen hi.
         30 “Ama sungah dawigilo lut hi,” ci in ngawh uh ahih manin amah in hih thugentehna tawh
         a hilh ahi hi.
         31 Tua laitak in a nu le a naute ama kiangah hong pai uh a, amah a sam ding mi sawlin
         inn pualam ah a ngak uh hi.
         32 Ama kim ah mihonpite a tu uh hi. Amah a samte in, “En in, na nu le na naute in innpua
         lamah omin nang hong zong uh hi,” ci in a gen uh hi.
         33 Ahih hangin Zeisu in, “Ka nu le ka naute kua ahi uh hiam?” ci in a dawng hi.
         34 Amah in a kianga tu mite gualet a, “En un, hih mite in ka nu le ka naute ahi uh hi.
         35 Banghang hiam cihleh Pasian deihna banga a gamtate peuhmah ka sanggampa, ka sanggamnu
         le ka nu ahi uh hi,” ci in a dawng hi.

1 Tua khit ciangin Zeisu in tuili gei ah thu a hilhkik hi. Mipi khempeuh ama kiangah
         hong kikhawm uh ahih manin tui tunga om gunkuang sungah a tu hi. Mihonpite in tuili
         lam nga in lei lakah a om uh hi.
         2 Amah in thugentehna tawh thu tampi a hilh in ah,
         3 “Ngai un! Khaici vawhpa khat khaici vawh dingin a kuankhia hi.
         4 Khaici a vawh ciangin khaici pawlkhat lam gei ah tu a, vana vasate hong lengin a
         nemang uh hi.
         5 Pawlkhatte leitang a tam lohna mun suang tungah tu a, lei a dai hangin a po pah hi.
         6 Ahih hangin zungkha zolo ahih manin ni hong suakin nisa in a kat ciangin a keumang
         uh hi.
         7 Khaici pawlkhatte ling lakah tu a, lingkungte hong khangin depgawp ahih manin a gah
         zo kei uh hi.
         8 Ahi zongin khaici pawlkhatte leihoihna ah a tu hi. Tuate po in hong khanga a zah
         30, a zah 60, a zah 100 a gah uh hi,” a ci hi.
         9 Tua ciangin amah in amaute kiangah, “Zak nading bil a nei mi in za tahen!” a ci hi.
         10 Zeisu amah guak a om laitak, sawm le nihte le a kim a pam a om mite in tua thugentehna
         thu a dong uh hi.
         11 Amah in amaute kiangah, “A kiselsim Pasian kumpigam thu note kong theisak hi. Ahih
         hangin a pualam mite tungah thu khempeuh thugentehna tawh ka hilh hi.
         12 “Tua in, ‘Amaute in enen napi a muh theih loh nading, Ngaingai napi a tel theih loh
         nading uh ahi hi. Tua hi kei leh amaute hong kihei kha ding uh a, A mawhnate uh kimaisak
         ding hi,’ a cih thu a tangtun nading ahi hi,” ci in a dawng hi.
         13 Tua khit ciangin Zeisu in amaute kiangah, “Note in hih thugentehna tel zolo na hih
         uh leh thugentehna khempeuh koici tel zawh ding na hi uh hiam?
         14 Khaici vawhpa in Pasian thu a vawh hi.
         15 Mi pawlkhatte lamgei a a tu khaici tawh kibang uh hi. Amaute in thu a zak uh ciangin
         thakhat in Satan hong pai in amaute lungsim sunga kivawhsa thu a lakkhiatsak hi.
         16 Tua mah bangin pawlkhatte suang laka a tu khaici tawh kibang uh hi. Amaute in thu
         a zak uh ciangin lungdamtak in sang pah uh a,
         17 zungkha lo uh ahih manin tawlkhat sung bek thuak zo uh a, Pasian thu hangin haksatna
         le bawlsiatna a tun ciangin a lungkia pah uh hi.
         18 Tu in hihte in ling laka a tu khaicite ahi uh hi. Amaute in thu a za mite hi uh a,
         19 leitung nuntak nading lunghimawh in khemna tawh kidim na dang tuamtuamte a lunggulh
         mite ahi uh hi. Tua nate in a zaksa uh thu depgawp ahih manin a gah zo kei uh hi.
         20 Ahi zongin hihte in leihoihna ah a tu khaici ahi uh hi. Amaute in thu a zak uh ciangin
         sang uh a, pawlkhatte a zah 30, pawlkhatte a zah 60, pawlkhatte a zah 100 a gah uh
         hi,” a ci hi.
         21 Amah in amaute kiangah a genbeh in ah, “Note in lawh a khuh ding le lupna nuai‑a
         koih ding peuhin meivak vak ngei na hi uh hiam? Meivak tunna tungah koih zaw hilo
         na hi uh hiam?
         22 Banghang hiam cihleh a kilanglo dinga a kiselsim thei bangmah om lo a, khuavak ah
         a kilanglo dingin a kiselcip thei bangmah om lo hi.
         23 Zak nading bil a nei mi in za tahen!” a ci hi.
         24 Tua ciangin amah in amaute tungah a gen in ah, “Na thu zak uh limtak in ngaihsun
         un. Note zat seeng mah tawh no aa dingin hong kitehsakkik ding hi. Hih thu a za note
         tungah a tam zaw in a hong kipia ding hi.
         25 Banghang hiam cihleh a neite kipiak beh dinga, a neilote a neih sunsun nangawn a
         kilakkhiatsak ding hi,” a ci hi.
         26 Tua ciangin amah in, “Pasian kumpigam in lei lakah khaici a vawh mipa tawh kibang
         hi.
         27 Tua pa, sun tawh zan tawh ihmu zel, tho zel a, ama theih loh kalin khaici poin a
         khang hi.
         28 Leitang in ama thu in gah a gahsak hi. A masa in hong ngum a, tua khit ciangin hong
         vui in a vui sungah a tak hong dim hi.
         29 A min ciangin at hunta ahih manin a phiaukawi tawh a at pah hi,” a ci hi.
         30 Tua ciangin amah in, “Pasian kumpigam bang tawh kibang a, bang tawh genteh ding i
         hi hiam?
         31 Pasian kumpigam in ankamtang tawh kibang hi. Ankamtang in lei ah a kivawh laitak
         in leitung a khaici khempeuh lakah a tang neupen hi a,
         32 ahih hangin a kivawh khit ciangin a kung hong po in, khai kung khempeuh sangin golzaw
         a, a mengkhia a hiangte golpipi hong pha hi. Tua ciangin vana leng vasate in a hiang
         kawm ah bu a tom thei uh hi,” a ci hi.
         33 Amah in amaute theih zawh dingin tua bang thugentehna tampi tawh a hilh hi.
         34 Amaute kiangah thugentehna loin thu a gen kei hi. Ahih hangin ama nungzuite bek tawh
         a om ciangin thu khempeuh teltak in a hilh hi.
         35 Tua ni nitak lamin amah in a nungzuite kiangah, “Galkhat lamah pai ni,” a ci hi.
         36 Tu in amaute in mihonpite a nusiat khit uh ciangin Zeisu a na tuanna sa gunkuang
         tawh amah a paipih uh hi. Gunkuangneu dangte zong amaute tawh a paikhawm uh hi.
         37 Tua laitak in huihpi nakpi in hong nung a, tuihual in gunkuang vatgawp ahih manin
         gunkuang tui sungah a tum dekdek hi.
         38 Ahih hangin Zeisu in gunkuang taw lamah lukham khat kham in a ihmu hi. Tua ciangin
         a nungzuite in amah phong uh a, “Sia aw, simang khin le ung phamawh salo na hi hiam?”
         a ci uh hi.
         39 Tua ciangin amah tho in huihpi taii a, tuipi kiangah, “Dai inla om hithiat in,” ci
         in thu a pia hi. Tua ciangin huihpi khawl in a dai dide pah hi.
         40 Amah in amaute kiangah, “Banghang in hi zahtak in lau zawzen na hi uh hiam? Banghang
         in upna nei lo na hi uh hiam?” a ci hi.
         41 Amaute lau mahmah uh a, “Hihpa bangci bang mi hi peuhmah ahi hiam? Huihpi le tuipite
         nangawn in a thu a mang tazen uh hi,” ci in khat le khat a kiho uh hi.

1 Amaute in tuili gal khat a om Gadara mite teenna kuam a tung uh hi.
         2 Gunkuang tung pan Zeisu a tuahkhiat ciangin dawigilo a vei mi khat han panin hong
         paikhia in thakhat in Zeisu a na dawntuah hi.
         3 Tua pa han lakah teeng a, sikkhau nangawn tawh kuamah in a hen zo kei hi.
         4 Banghang hiam cihleh sikkhau tawh tam veipi khih in kol a kibulh hangin a sikkhau
         bottat in a kol zong peksat a, kuamah in a zozo kei hi.
         5 Han lak le mualtung ah sun le zanin om tawntung a, kiko niloh in amah le amah suang
         tawh a kikuiliam gawp hi.
         6 Tua pa in Zeisu a galmuh ciangin ama kiangah tai in a bia hi.
         7 Amah nakpi in kiko a, “A Sangbel Pasian Tapa Zeisu aw, nang tawh ka kisaina bang
         om ahi hiam? Kei nong bawlsiat loh nadingin Pasian minin kong thum hi,” a ci hi.
         8 Banghang hiam cihleh Zeisu in, “Nang dawigilo aw, ama sung pan paikhia in,” ci in
         thu a pia zo hi.
         9 Zeisu in ama kiangah, “Na min bang ahi hiam?” ci a, a dot ciangin amah in, “Kote
         tampi ka hih manun ka min Legionɠ ahi hi,” a ci hi.
         10 Zeisu in tua gam panin amah a hawlkhiat loh nadingin tua pa in nakpitak in a thum
         hi.
         11 Tu in tua mun tawh a kinai mualte tungah vok honpi khat kicing in a om hi.
         12 Tua ciangin dawigilote in Zeisu kiangah, “Vok honte sungah ka lut theih nadingun
         hong sawl in,” ci in a thum uh hi.
         13 Tua ciangin Zeisu in a phal pah hi. Dawigilote paikhia in vokte sungah a lut uh hi.
         Tua ciangin vok honte ken lakah taisuk gawp uha tui sung kidenna in a si khin uh hi.
         Tua vok honte 2,000 bang a pha hi.
         14 Tua ciangin vokcingte tai pah vingveng uh a, khuasung le gam sungteng ah hih thu
         a va gen uh ciangin tua thupiang en dingin khua mite a hong paikhia uh hi.
         15 Zeisu kiangah a tun uh ciangin dawigilo legionɠ khat a lutna mipa, puansilh in lungsim
         maan pua in tu hithiat a om a mu uh hi. Tua ciangin amaute a lau uh hi.
         16 Dawi a lutna mipa le vokte tunga thupiang a mu mite in tua khua mite kiangah a gensawn
         uh hi.
         17 Tua khit ciangin tua gam panin Zeisu a paikhiat nadingin tua mite in a ngen uh hi.
         18 Gunkuang sungah Zeisu a kah ciangin dawi a lutna mipa in Zeisu zui nuamin a kun hi.
         19 Ahih hangin Zeisu in sang loin ama kiangah, “Na inn ah ciah inla Topa in na lianpi
         hong bawlnate le hong hehpihnate na lawmte kiangah va gen in,” ci in a sawl hi.
         20 Tua pa pai in Zeisu in ama tunga a bawl na lianpite Decapolis gam sungteng ah kizelsak
         a, mi khempeuh in lamdang a sa uh hi.
         21 Tu in gunkuang tungah Zeisu tuangin a gal khatah a galkahkik khit ciangin mihonpite
         a hong kikhawm uh hi.
         22 Amah tuili gei ah a om laitak in en in, kikhopna inn ukte lakah Jairus kici mi khat
         hong pai a, Zeisu a muh ciangin a khe phungah bokin
         23 nakpitak thum a, “Ka tanuno si dekdek hi. Amah cidam a hong nuntak theih nadingin
         hong pai inla a tungah na khut hong ngaksak in,” a ci hi.
         24 Tua ciangin Zeisu in amah zui a, mihonpi in zong Zeisu paina zui uh ahih manin a
         phu kha gawp uh hi.
         25 Tualai ah kum sawm le kum nih sung siluang natna a vei numei khat a om hi.
         26 Gimna tampi thuakin siavuan tampi zong kibawlsak a, a neihsa teng nangawn a beita
         hi. Ahih hangin noptuam cih thadah a gim zaw semsem hi.
         27 Tua nu in Zeisu thu a zak ciangin mihonpi lakah hong lut a, a nunglam panin Zeisu
         puan a lawng hi.
         28 Banghang hiam cihleh tua nu in, “A puan va lawng beek leng zong ka dam ding hi,”
         a ci hi.
         29 A lawn khit phetin tua nu a siluang kang pah a, a natna a dam lam ama sungah a kithei
         hi.
         30 Tua ciangin Zeisu in ama sung pan vangliatna paikhia hi cih thei in mihonpi lamah
         thakhat in kihei a, “Kua in ka puan hong lawng ahi hiam?” a ci hi.
         31 Ahih hangin Zeisu nungzuite in ama kiangah, “Mihonpi in nang hong sukphut hong tophut
         cih thei napi cin, ‘Banghang in kua in hong lawng hiam?’ cimawk na hi hiam?” a ci
         uh hi.
         32 Zeisu in amah a lawng numeinu a muh nadingin a kim a pam teng a en kawikawi hi.
         33 Tua nu in ama tunga thupiang khempeuh thei ahih manin laulua in a ling hi. Tua khit
         ciangin Zeisu kiangah hong pai in ama mai ah bok a, thupiang khempeuh ahi bangbang
         in a genkhia hi.
         34 Tua ciangin Zeisu in ama kiangah, “Ka tanu aw, na upna in hong damsak zo hi. Lungnuamtak
         in ciah inla na natna dam tahen,” a ci hi.
         35 Amah a paupau laitak in kikhopna inn ukpa inn pana hong paite hong tung uh a, “Na
         tanu sizo hi. Banghang in Siapa buaisak lai ding na hiam?” a ci uh hi.
         36 Zeisu in tua thu a zak phetin kikhopna inn ukpa kiangah, “Patau kei inla um in,”
         a ci hi.
         37 Zeisu in Peter, James, le a sanggampa John longal kuamah dang a kizuisak kei hi.
         38 Tua ciangin kikhopna inn ukpa inn ah Zeisu a tun ciangin mite kap le mau‑a om ngeingai
         a mu hi.
         39 Zeisu inn sungah luta amaute kiangah, “Banghang in mau in kap ngeingai na hi uh hiam?
         Numeino a si hilo in a ihmu ahi hi,” a ci hi.
         40 Tua ciangin tua mite in amah zahpih in a nuihsan uh hi. Ahih hangin Zeisu in amaute
         a vekpi un pusuaksak a, numeino nu le pa le ama tonpih mite a sap khit ciangin numeino
         lupna inndei sungah a lut uh hi.
         41 Tua ciangin amah in numeino khut len in, “Talitha, cumi,” a ci hi. A khiatna in,
         “Numeino aw, tho in kong ci hi,” a cihna ahi hi.
         42 Tua ciangin numeino thakhat in tho in lam a pai hi. Amah in kum sawm le kum nih a
         pha numeino ahi hi. Amaute in lamdang a sa mahmah uh hi.
         43 Ahih hangin tua thu kuamah a theihsak loh nadingun Zeisu in khauhtak in a kham hi.
         Tua khit ciangin numeino nek theih khatpeuh a piak nadingun a sawl hi.

1 Tua ciangin tua mun pan Zeisu paikhia in ama khankhiatna gamah pai a, a nungzuite
         in a zui uh hi.
         2 Sabbath ni hong tun ciangin kikhopna inn sungah thu a hilh hi. Ama thuhilhna a za
         mi tampi in lamdangsa mahmah uh a, “Hihpa in hih thute koilai pana a ngah ahi hiam?
         A khut tawh hih bang nalamdang a bawl theih nadinga a kipia pilna in bangci bang pilna
         hi zawzen hiam?
         3 Amah in Mary tapa, khutsiampa hilo ahi hiam? James, Joses, Judah, le Simon‑te sanggampa
         hi lello ahi hiam? A sanggam numeite zong i kiangah om uh hilo ahi hiam?” a ci uh
         hi. Tua hi a, amaute in amah a sang zo kei uh hi.
         4 Ahih hangin Zeisu in amaute kiangah, “Kamsang kici peuhmah midangte in a pahtawi
         uh hangin ama khuapihte, ama tanaute le ama innkuanpihte in a pahtawi ngeiloh mah
         uh ahi hi,” a ci hi.
         5 Cina tawmkhatte tungah a khut nga‑a a damsak simloh, tua munah nalamdang bangmah
         a bawl kei hi.
         6 Amah in amaute uplohna uh lamdang a sa hi. (6) Tua ciangin khuaneute ah zong a banban
         in zin kawikawi in thu a hilh hi.
         7 Tua khit ciangin sawm le nihte ama kiangah sam a, nihta nihta in a sawlkhia hi. Dawigilote
         tungah thuneihna a pia hi.
         8 Amah in amaute kiangah khualzinna ah a zat ding uh ciangkhut simloh thungip ahi a,
         an ahi a, sumbawm sungah sum ahi zongin bangmah a ken loh nading uh le
         9 khedap bulhin puanak a silhthuah loh nading uh thu a pia hi.
         10 Tua ciangin amaute kiangah, “Inn khatpeuh ah na tun uh ciangin tua khua pan na paikhiat
         mateng un tua inn ah tamsuak un.
         11 Note hong sang nuamlo in na thugen uh zong a ngai nuamlo mite khua pan na paikhiat
         uh ciangin note khenuai‑a leivuite singkhia un. Tua leivuite in amaute langkhat ah
         teci a suak ding hi. Aman takpi kong cih in ah, thukhen ni ciangin Sodom le Gomorrah
         khua mite thuakna in tua khua mite thuakna sangin thuaknop zawlai ding hi,” a ci hi.
         12 Tua ciangin a nungzuite paikhia uh a, mite a kisikkik nading thu a hilh uh hi.
         13 Dawi tampi hawlkhia in cina tampite sathau zutin a damsak uh hi.
         14 Tu in, Zeisu minthang mahmah ahih manin Kumpipa Herod in ama thu a za hi. Tua ciangin
         amah in, “Tuiphumpa John misite lak pan hong thokik zo a, hih vangliatnate amah in
         a nei ahi hi,” a ci hi.
         15 Mi pawlkhat in, “Hihpa Elijah ahi hi,” a ci uh hi. A dangte in, “Kamsangpa khat ahih
         keileh kamsangte khatpeuh tawh a kibang mi khat ahi hi,” a ci uh hi.
         16 Ahih hangin Herod in a zak ciangin, “A ngawng ka tansa John mah misite lak pan hong
         thokik ahi hi,” a ci hi.
         17 Herod in a sanggampa Philip zi Herodias a teenpihna thu tawh kisai in John in Herod
         a mawhsak ngei hi. Tua ahih manin Herod in John mansak a, sikkhau tawh khih in thongah
         a khum hi.
         18 Banghang hiam cihleh John in Herod kiangah, “Na sanggampa zi na teenpih pen thukham
         tawh kituak lo hi,” ci a, a gen manin tua banga a khum ahi hi.
         19 Tua ahih manin Herodias in John mudah in a that nuam hi. Ahih hangin tua numei in
         a that thei kei hi.
         20 Banghang hiam cihleh Herod in John kihta a, John pen midik misiangtho ahihlam Herod
         in thei ahih manin amah a hu hi. John thugente in Herod lungsim buaisak mahmah a,
         ahih hangin a thugente hoih a sa mahmah hi.
         21 Tua ciangin Herod in ama suah ni in a uliante, a galkap mangte le Galilee gam miliante
         an a vak ciangin hun hoih khat a hong om hi.
         22 Tua ciangin Herodias tanu hong lutin hong lam a, Herod le amah tawh a tukhawm mite
         a lungkimsak mahmah hi. Tua ciangin kumpipa in nungakno kiangah, “Na deih peuhpeuh
         hong ngen in kong pia ding hi.
         23 Ka gam phelkhat dongin nong nget peuhpeuh kong pia ding hi,” ci in kiciam in kamciam
         a pia hi.
         24 Tua ciangin nungakno paikhia in a nu kiangah, “Bang ngen ding ka hi hiam?” ci in
         a dong hi. A nu in, “Tuiphumpa John lutang va ngen in,” a ci hi.
         25 Nungakno zong hong kilehkik pah vingveng in kumpipa kiangah, “Tuiphumpa John lutang
         kuangdai sung khatah hong pia pah leteh ka ut hi,” a ci hi.
         26 Kumpipa a dah mahmah hangin, a kiciamna le ankuang a umpihte maitang zahtakna tawh
         nungakno ngetna a nial nuam kei hi.
         27 Tua ciangin kumpipa in mithah nasep a sempa kiangah, “John lutang hong paipih in,”
         ci in thu a pia pah hi. Tua pa zong pai in thong sunga John ngawng va tan a,
         28 kuangdai sungkhat ah koihin tua nungakno pia a, nungakno in a nu a piasawn hi.
         29 John nungzuite in tua thu a zak uh ciangin pai in a luang la uha hanah a vui uh hi.
         30 Tua ciangin sawltakte Zeisu kiangah hong kisutuahkik uh a, a nasepte uh le a thuhilhna
         teng uh a pulak uh hi.
         31 Tua ciangin Zeisu in amaute kiangah, “Gamdaihna mun khatah pai unla, tawmvei sung
         tawlnga un,” a ci hi. Mi a ciah le a kuan kiphamat in annek hun ding nangawn ngah
         lo uh ahih manin tua banga a gen ahi hi.
         32 Tua ciangin amaute gunkuang khat tawh gamdaihna mun khatah tuam paikhiat uh hi.
         33 Tu in amaute paikhiat mihonpi in mu uh a, mi tampi in Zeisu zong a kihel lam thei
         uh ahih manin khua khempeuh panin khe tawh hong tai ngeingai uh hi. Zeisu tunma in
         tua mun na tungkhol uh a, Zeisu hong tun ciangin a kiangah hong kikhawm uh hi.
         34 Gunkuang sung pan Zeisu hong tuahkhiat ciangin mihonpite mu a, a cing omlo tuute
         tawh kibang uh ahih manin hehpihhuai sa in tua munah amaute thu tampi a hilh hi.
         35 Ni tum kuan ciangin nungzuite ama kiangah hong pai uh a, “Hih mun in gamlakpi hi
         a, ni zong tum dekta hi.
         36 Hih mite in annek ding bangmah neilo uh ahih manin, an lei dingin hih kima om khuaneute
         ah paisak in,” a ci uh hi.
         37 Tua ciangin amah in, “Amaute nek theih khat peuhpeuh pia un,” a ci hi. Nungzuite
         in, “Kote pai in denariusɠ 200 man an lei in a nek ding uh pia ding ka hi uh hiam?”
         a ci uh hi.
         38 Amah in, “Anlum bangzah nei na uh hiam? Pai unla va en dih un,” a ci hi. Amaute in
         a omzah a theih khit uh ciangin, “Anlum nga le ngasa nih om hi,” a ci uh hi.
         39 Tua ciangin Zeisu in mi khempeuh lopa tungah a honhon in tusak un ci in a sawl hi.
         40 Tua ciangin amaute pawlkhat 100, pawlkhat 50 ta in a pawlpawl in a tu uh hi.
         41 Zeisu in anlum nga le ngasa nihte a lak khit ciangin vantung lam ento in lungdam
         a ko hi. Tua khit ciangin anlumte balkham a, mite mai ah a lui dingin nungzuite a
         pia hi. Ngasa nihte zong mi khempeuh lakah a hawmsak hi.
         42 Tua ciangin mi khempeuh in gilvahtak in a ne uh hi.
         43 Anlum le ngasa kikhamval teng a kaihkhop uh ciangin lawh sawm le lawh nih dim a ngah
         uh hi.
         44 Anlum a ne mi pasal 5,000 bang a pha uh hi.
         45 Zeisu in mihonpi a ciahsak kalin nungzuite gunkuang ah tuangsak pah a, gal khat a
         om Bethsaida khua ah a mapaisak hi.
         46 Amaute a ciahkhiatsak khit ciangin thungen dingin mualtung ah a paito hi.
         47 Tu in nitak hong tun ciangin tuili laizang ah gunkuang om a, tuili gei leitang tungah
         Zeisu bek a om hi.
         48 Tua ciangin huih lehnun ahih manin nungzuite in haksapi in gunkuang a hawh uh Zeisu
         in a mu hi. Zanvil lina hun pawlin amaute kiang zuanin Zeisu tui tungah hong pai a,
         amaute a kheng dektak hi.
         49 Amah tui tunga hong pai amaute in a muh uh ciangin, sikha sa in a kiko uh hi.
         50 Banghang hiam cihleh a vekpi un amah mu uh a, a patau uh hi. Ahi zongin Zeisu in,
         “Lungnuamtak in om un, keimah ka hi hi. Lau kei un,” a ci hi.
         51 Tua ciangin amaute tuanna gunkuang ah Zeisu a kahtoh khit ciangin huih a dai hi.
         Amaute in gen zawhloh zahin lamdang a sa uh hi.
         52 Banghang hiam cihleh a lungtang uh khauhlua ahih manin anlum tawh nalamdang a bawlna
         thu a ngaihsun kha kei uh hi.
         53 A galkah khit uh ciangin Gennesaret gam tung uh a, tuili gei ah gunkuang a khih uh
         hi.
         54 Gunkuang sung pan a paikhiat uh ciangin mi khempeuh in Zeisu ahihlam thei pah uh
         a,
         55 amaute tua kima om gam tengah tai uh a, a cinate uh tal tawh hong pua in amah om
         hi ci a, a kizakna munmun ah a hong delh uh hi.
         56 Khuapi khuata le gam sung ama tunna peuhpeuh ah mite in kongzing lakah cinate sialin
         a puanmongtep beek a lawnkhak theih nadingun a ngen tentan uh hi. Amah a lawng kha
         zahzah in damna a ngah uh hi.

1 Tua khit ciangin Jerusalem khuapi pana hong pai Pharisee‑te le thukhamhilh siate
         pawlkhat Zeisu kiangah hong paikhawm uh hi.
         2 Tu in a nungzuite kimkhat in khutninsa a an a nek uh amaute in a muh uh ciangin a
         mawhsak uh hi. Khutnin a cih ciangin khutsil lo cihna ahi hi.
         3 Banghang hiam cihleh Pharisee‑te le Judah mi khempeuh in tanglai mite ngeina zui
         uha khutsil loin an ne lo uh hi.
         4 Sumbuuk pan a ciah uh ciangin zong kisil loin an ne lo uh hi. Haite, belte, sumngo
         kuangte, le sabuaite sawpsiangna ngeina a kipan zuih ding a dang ngeina tampi zong
         neilai uh hi.
         5 Tua ciangin Pharisee pawlte le thukhamhilh siate in ama kiangah, “Na nungzuite in
         tanglai mite ngeina zui loin banghang in khutsil lopi in an ne uh ahi hiam?” ci in
         a dong uh hi.
         6 Amah in amaute kiangah, “A kineihkhem note thu, kamsangpa Isaiah in Lai Siangtho
         sunga a genkholhna thu a maan hi. Amah in, ‘Hih mite in a kam uh tawh a hong pahtawi
         uh hangin, A lungsim uh kei tawh kigamla hi.
         7 Mihing bawltawm thukhamte thuhilhna in zang uh ahih manin, Kei a hong biakna uh a
         mawkna ahi hi,’ a ci hi.
         8 “Banghang hiam cihleh Pasian thupiakte nawlkhin in tanglai ngeina ahi, bel le kuang
         sawpsiangna a kipan tua bang a dang ngeina tampi na zui uh hi,” a ci hi.
         9 Amaute kiangah, “Tanglai ngeina na zuih theih nadingun Pasian thupiak na nawlkhin
         uh a, tua banga na hih uh ciangin hi na kisa mahmah uh hi.
         10 Moses in, ‘Na nu le na pa zahtak in. A nu ahi a, a pa ahi zongin a samsia mi in thahna
         thuak tahen,’ ci in note thu hong pia hi.
         11 “Ahih hangin, ‘Note in mi khatin a nu le a pa kiangah, “Kei tung pana na ngah ding
         khempeuh Corban hita hi,” ci peuh leh bangmah a piak kul nawn kei hi,’ na ci uh hi.
         Corban a khiatna in Pasian kipia khin cihna ahi hi.
         12 Tua bang thu tawh a nu le a pa aa dingin tua pa in bangmah sep kul nawnlo hi na ci
         uh hi.
         13 Note in na kihilh sawnsawn uh tanglai ngeinate zui in Pasian thu kimanna neilo na
         suaksak uh a, tua bang dan ngeina tampi na nei uh hi,” a ci hi.
         14 Amah in mihonpite a sap khit ciangin amaute kiangah, “Na vekpi un ka thugen ngai
         unla thei un.
         15 A pualam panin mihing sunga tumsuk na khat beekin mi a ninsak kei hi. Mihing sung
         pana a pusuakkhiate bekin mihing a ninsak hi.
         16 Zak nading bil a nei mi in za tahen!” a ci hi.
         17 Mihonpi lak pan amah paikhia a, inn sungah a lut khit ciangin a nungzuite in tua
         thugentehna thu a dong uh hi.
         18 Tua ciangin amah in amaute kiangah, “Note in zong tel lo na hi uh hiam? A pualam
         pan mihing sunga a tumsuk peuhmah in mi a ninsak kei hi.
         19 Banghang hiam cihleh lungsim sungah lut loin gilpi sungah lut a, a kine an khempeuh
         kithakhia in kisiangthosak hi,” a ci hi.
         20 Amah in, “Mihing sung pana pusuakte in tuami a ninsak hi.
         21 Banghang hiam cihleh a sunglam a om mihingte lungsim panin ngaihsutna hoihlo, angkawmna,
         numei pasal mawhna, mithahna,
         22 guktakna, duhhopna, gitlohna, khemna, numei pasal paktatna, etsatna, kosiatna, kiphatsakna,
         haitatnate a hong pusuak hi.
         23 Hih a hoihlo thute khempeuh sunglam pan hong pusuak in mihing a ninsak hi,” a ci
         hi.
         24 Tua khit ciangin tua mun pan amah paikhia a, Tyre le Sidon gam sungah pai in inn
         khatah a lut hi. Tualai ah a om lam kuama theih ding a ut loh hangin a kisel zo kei
         hi.
         25 Dawigilo a vei tanu a nei nupi khatin Zeisu thu a zak ciangin hong pai a, Zeisu khe
         phungah bokin
         26 a tanu sung pan dawigilo a hawlkhiatsak nadingin a ngen den hi. Tua nu pen Syro‑Phoenicia
         gama piang Greek numei khat ahi hi.
         27 Ahih hangin Zeisu in tua nu kiangah, “Tate annek ding la in uinote piak ding kilawm
         lo hi. Tua ahih manin tate ka gilvahsak masa phot ding hi,” a ci hi.
         28 Tua nu in, “Topa aw, hi mah hi. Ahi zongin sabuai nuai‑a om tate anneng kiate nangawn,
         uinote in ne kha sam uh hilo ahi hiam?” ci in a dawng hi.
         29 Tua ciangin Zeisu in, “Tua banga na cih manin na tanu sung pan dawigilo a taikhia
         zo hi. Ciahta in,” a ci hi.
         30 Tua nu ama inn a tun ciangin lupna tungah a tanu lum a, ama sung pan dawigilo paikhia
         khinzo cih a mu hi.
         31 Tyre le Sidon khua panin Zeisu paikhia leuleu a, Decapolis gam kantan in Galilee
         tuili a tung hi.
         32 Tua ciangin amaute in a bengngong, a pautheilo mi khat ama kiangah hong paipih uh
         a, tua pa tungah a khut a ngakh nadingin a ngen uh hi.
         33 Zeisu in mihonpi lak panin tua pa paikhiatpih a, a bil langnih sungah a khutme guangin
         a cil phiha, a lei a lawnsak hi.
         34 Tua khit ciangin vantung lam ento in khuisa a, ama kiangah, “Ephphatha,” a ci hi.
         A khiatna in, “Kihong in,” a cihna ahi hi.
         35 Tua pa thakhat in a bil kihong a, a leiigui zong kikhah in siangtak in a pau thei
         hi.
         36 Tua ciangin tua thu kuama kiangah a gen loh nadingun Zeisu in thu a pia hi. Ahih
         hangin nak kham semsem le tua mite in a nak gen semsem uh hi.
         37 Amaute in lamdangsa mahmah uh a, “Amah in na khempeuh a hoih in bawl a, bengngongte
         khuazasak in pautheilote a pautheisak hi,” a ci uh hi.

1 Tua hun sungin mihonpite tamlua mahmah a, nek ding zong a nei kei uh hi. Tua ciangin
         Zeisu in a nungzuite sam a,
         2 “Hih mite ka kiangah ni thum hong om khin uh a, nek ding lah neilo uh ahih manin
         hehpihhuai ka sa hi.
         3 Gilkialpi in ciahsak leng amaute pawlkhat gamlapi pana hong pai uh ahih manin lamkal
         ah a bah ding uh hi,” a ci hi.
         4 Tua ciangin a nungzuite in, “Kua in mihing hi zahta hih gamlak ah an bangci vak zawh
         ding ahi hiam?” ci in a dawng uh hi.
         5 Tua ciangin Zeisu in, “Anlum bangzah na nei uh hiam?” ci in a dong hi. Amaute in,
         “Sagih a om hi,” a ci uh hi.
         6 Tua ciangin amah in mihonpite lei lakah tu dingin thu a piak khit ciangin anlum sagihte
         la in lungdam a ko hi. Tuate balkham in mipi lakah hawm dingin a nungzuite pia a,
         amaute in zong mihonpite lakah a hawm uh hi.
         7 Amaute in ngasaneu tawmkha zong a nei uh hi. Amah in tuate thupha a piak khit ciangin
         mihonpite lakah hawm dingin thu a pia hi.
         8 Tua ciangin amaute in a kham dong uh a nek khit uh ciangin a khamval uh a them a
         nengin kaikhawm uh a, lawh sagih a ngah uh hi.
         9 Tu in an a ne mi 4,000 bang a pha uh hi. Tua khit ciangin amah in amaute ciahsak
         in,
         10 thakhat thu in nungzuite tawh gunkuang tung tuangin Dalmanutha gamah a pai uh hi.
         11 Tua ciangin Pharisee pawlte hong pai in Zeisu thugen nial dingin a kipan uh hi. Amah
         a ze‑etna un, “Van panin limlamdang khat hong lak in,” ci in a ngen uh hi.
         12 Ahih hangin a lungsim sungah Zeisu nakpi in khuisa a, “Banghang in tulai khang mite
         in nalamdang mu nuam uh ahi hiam? Aman takpi kong cih in ah, tulai khang mite tungah
         limlamdang a kilak kei ding hi,” a ci hi.
         13 Amah in amaute nusia in gunkuang tuangkik a, gal khat lamah a paikhia hi.
         14 Tu in a nungzuite in anlum puak ding mangngilh uh a, gunkuang sungah anlum khat longal
         a dang bangmah a nei kei uh hi.
         15 Tua ciangin Zeisu in amaute kiangah, “Pharisee pawlte silngo le Herod silngo kidawm
         unla pelh un,” ci in thu a pia hi.
         16 Amaute in, “Anlum i neih loh manin hih banga hong ci ahi hi,” ci in a kikum uh hi.
         17 Tua banga thu a kikup uh Zeisu in a theih ciangin, “Anlum na neih loh manun banghang
         in tua bangin kikum na hi uh hiam? Phawk thei nai lo, tel thei nailo na hi uh hiam?
         Na lungtang uh khauhsak lailai na hi uh hiam?
         18 Mittang nei napi khuamu lo na hi uh hiam? Bil nei napi khuaza lo na hi uh hiam? Phawk
         thei mahmah lo na hi uh hiam?
         19 “Mi 5,000 aa dingin anlum nga ka balkhap ciangin a kikhamval an lawh bangzah ngah
         na hi uh hiam?” ci in a dong hi. Amaute in, “Lawh sawm le lawh nih,” a ci uh hi.
         20 “Mi 4,000 aa dingin anlum sagih ka balkhap ciangin a kikhamval lawh bangzah ngah
         na hi uh hiam?” ci in a dong hi. Amaute in, “Lawh sagih,” a ci uh hi.
         21 Tua ciangin Zeisu in amaute kiangah, “Tua ahih leh bang dinga hih thu thei lo na
         hi uh hiam?” a ci hi.
         22 Tua ciangin amah Bethsaida khua ah hong tung a, mite in ama kiangah mittaw khat hong
         paipih in tua pa a lawn nadingin a thum uh hi.
         23 Tua ciangin amah in mittawpa a khut in kai a, khuanawl ah a paipih hi. Tua khit ciangin
         a mit cil phihsak in a tungah a khut a ngakh khit ciangin, “Na khatpeuh na mu theita
         hiam?” ci in a dong hi.
         24 Tua pa khuadak in, “Mite ka et ciangin singkung lampai bangin ka mu hi,” a ci hi.
         25 Tua ciangin Zeisu in tua pa mit tungah a khut khatvei ngakik a, tua khit ciangin
         a khuadaksak hi. A mit a ngei bangin hoihkik a, mi khempeuh teltak in a mu thei hi.
         26 Tua ciangin amah in tua pa a inn ah ciahsak a, ama kiangah, “Khua sungah lut kei
         inla, hih thu kuama kiangah gen kei in,” ci in thu a pia hi.
         27 Tu in Zeisu le a nungzuite Caesarea Philippi gam khuaneute ah a pai uh hi. Lam a
         paikawm un a nungzuite kiangah, “Mite in kei kua hi hong ci uh hiam?” ci in a dong
         hi.
         28 Amaute in, “Mi pawlkhat in Tuiphumpa John hi hong ci uh hi. Pawlkhat in Elijah hi
         hong ci uh hi. A dangte in kamsangte laka khat hi hong ci uh hi,” ci in a dawng uh
         hi.
         29 Tua ciangin amah in, “Tua ahih leh note in kei kua hi nong ci uh hiam?” a ci hi.
         Peter in, “Nang in Khazih na hi hi,” ci in a dawng hi.
         30 Tua ciangin amah in kuama kiangah ama thu a gen loh nadingun khauhtak in a kham hi.
         31 Tua khit ciangin Zeisu in, “Mihing Tapa in gimna tampi thuak dinga, makaite, siampi
         liante le thukhamhilh siate in nialin a that ding uh hi. Ni thum khit ciangin a thokik
         ding hi,” ci in a nungzuite a hilhta hi.
         32 Amah in hih thu siangtak in a gen ciangin Peter in amah samkhia in a taii hi.
         33 Ahih hangin amah kihei in a nungzuite en kawmsa in Peter lehtaii a, “Satan aw, ka
         nunglam ah kihemkhia in. Pasian nate ngaihsun loin mihing nate na ngaihsun hi,” a
         ci hi.
         34 Tua ciangin amah in mihonpite le a nungzuite samkhawm a, amaute kiangah, “Kei hong
         zui nuam mi peuhmah in ama pumpi deihna nial henla, a singlamteh kisuan in hong zui
         tahen.
         35 Banghang hiam cihleh ama nuntakna a hu nuam mi in a nuntakna a tanlawh ding hi. Keimah
         le lungdamna thu hanga a nuntakna a tanlawh mi in a nuntakna a honkhia ding hi.
         36 Banghang hiam cihleh mi khatin leitung buppi a ngah hangin ama nuntakna a suplawh
         leh bang phattuamna om ding ahi hiam?
         37 Ahih keileh ama nuntakna bang tawh khekkik thei ding ahi hiam?
         38 Angkawm hat le mawhna a bawl tulai khang mite lakah kei le ka thu a maizumpih mi
         peuhmah Mihing Tapa in ama Pa minthanna silh a, a siangtho vantungmite tawh a hong
         pai ciangin a maizumpih ding hi,” a ci hi.

1 Tua ciangin Zeisu in amaute kiangah, “Aman takpi kong cih in ah, hih laitak a a ding
         mi pawlkhat in vangliatna tawh a hong tung Pasian kumpigam a muh mateng un sihna a
         ciam kha kei ding uh hi,” a ci hi.
         2 Tu in ni guk khit ciangin Zeisu in Peter, James le John‑te a tuam in samkhia a, mualsang
         tung khatah a kahtohpih hi. Tua khit ciangin amaute mai ah a mel a kikhel hi.
         3 A puante tee deldel a, vuk bangin a pak sitset hi. Leitung a puansawpmi kuama peuh
         in tua zahin a paksak zo kei ding hi.
         4 Tua ciangin Elijah le Moses hong kilang uh a, Zeisu tawh a kiho uh hi.
         5 Tua ciangin Peter in Zeisu kiangah, “Rabbi aw, hihlai nuam ka sa uh hi. Nang aa ding
         buuk khat, Moses aa ding buuk khat, Elijah aa ding buuk khat, buuk thum kong lamsak
         ding uh hi,” a ci hi.
         6 Amaute lau mahmah uh a, gen ding mel a theih loh man ahi hi.
         7 Tua laitak in meiilom khatin amaute tuam a, tua meiilom sung panin, “Hihpa in ka
         it ka Tapa ahi hi. Ama thu na mang un!” ci in aw khat hong gingkhia hi.
         8 Amaute in a kim a pam envat uh a, Zeisu longal kuamah dang a mu nawn kei uh hi.
         9 Tu in mualtung pan amaute hong kumsuk uh a, Mihing Tapa misite lak pan a thawhkik
         khit mateng in hih a muh uh nate kuama kiangah a gen loh nadingun thu a pia hi.
         10 Tua hi a, misite lak panin thokik a cih in bang a cihnopna ahi tam ci in kidong uh
         a, tua thu amauteng theih bekin a ciamteh uh hi.
         11 Amaute in, “Banghang in thukhamhilh siate in Elijah hong pai masa ding hi ci uh ahi
         hiam?” ci in a dong uh hi.
         12 Tua ciangin Zeisu in amaute kiangah, “Elijah hong pai masa in na khempeuh a ngeina
         bangsakkik ding hi. Tua ahih leh banghang in Mihing Tapa in zong gimna tampi thuak
         dinga, mite simmawh in om ding hi ci in kigelh ahi hiam?
         13 Ahi zongin ken kong cih in ah Elijah hong pai khinzo a, ama thu a kigelhsa bangin
         amaute in a utut un a bawl khinzo uh hi,” a ci hi.
         14 A nungzuite kiangah Zeisu hong pai ciangin amaute kimkot a om mihonpi a mu hi. Thukhamhilh
         siate zong amaute tawh thu kisel in na om uh hi.
         15 Amaute khempeuh in Zeisu a muhvat uh ciangin lamdangsa mahmah uh a, ama kiangah tai
         in a hopih uh hi.
         16 Amah in thukhamhilh siate kiangah, “Amaute tawh bang thu kikum na hi uh hiam?” ci
         in a dong hi.
         17 Tua ciangin mihonpi lak pan mi khat in, “Sia aw, ka tapa sungah dawi lutin pau theilo
         ahih manin nang kiangah kong paipih uh hi.
         18 Tua dawi in amah a mat ciangin a matna mun peuhpeuh ah leitang a denna hi. Tua ciangin
         a cilphuan kai in a hagawi a, a kongkawgawp hi. Tua hi a, hih dawi hong hawlkhiatsak
         dingin na nungzuite kiangah ka nget hangin a hawlkhia zo kei uh hi,” a ci hi.
         19 Zeisu in, “Upna a neilo khang mite aw, bang tanvei hong ompih a, bang tanvei hong
         thuak lai ding ka hi hiam? Tua naupang ka kiangah hong paipih un,” ci in a dawng hi.
         20 Tua ciangin amaute in Zeisu kiangah tua pa hong paipih uh hi. Zeisu a muh ciangin
         dawi in tua pa thakhat in a kongkawsak hi. Tua khit ciangin lei ah tua pa pukin kipek
         a, a kam panin cilphuan a kai hi.
         21 Zeisu in tua pasalno ii pa kiangah, “Ahi cih zawh bang tanvei sawt zo ahi hiam?”
         ci in a dong hi. A pa in, “A neutung a kipan ahi hi.
         22 A sih nadingin tua dawi in tamveipi mei sungah puksak in tui sungah a kiasak hi.
         Ahi zongin nong hihsak theih a om leh hong hehpih inla hong huh in,” ci in a ngen
         hi.
         23 Zeisu in ama kiangah, “Na up nak leh a um mite aa dingin na khempeuh a piang thei
         hi,” a ci hi.
         24 Tua ciangin pasalno ii a pa kikokhia pah a, “Topa aw, ka um hi. Ka uplohna hong huh
         in!” ci in khitui luangin a ngen hi.
         25 Zeisu in mihonpite ama lamah hong tai a muh ciangin tua dawigilo kiangah, “Nang a
         pau theilo le a bengngong dawi aw, ama sung panin taikhia a, na lutkik nawnloh nadingin
         thu kong pia hi,” ci in a taii hi.
         26 Tua ciangin tua dawi kikokhia in, pasalno nakpitak kongkawsak a, tua khit ciangin
         ama sung panin a paikhia hi. Tua pa misi tawh kibang ahih manin mi tampi in, “Amah
         sita hi,” a ci uh hi.
         27 Ahih hangin Zeisu in ama khut lenin a phot ciangin a thoto hi.
         28 Inn sungah Zeisu a lut khit ciangin nungzuite in, “Kote in banghang in tua dawi hawlkhia
         zolo ka hi uh hiam?” ci in a dongsim uh hi.
         29 Zeisu in amaute kiangah, “Hih bang dawi namte thungetna le antannalo tawh paikhia
         lo hi,” a ci hi.
         30 Tua ciangin amaute tua mun pan paikhia in Galilee gam kantan uh a, Zeisu in tua thu
         kuama theih ding a deih kei hi.
         31 Banghang hiam cihleh amah in a nungzuite kiangah, “Mite khutah Mihing Tapa kilehhek
         dinga, kithat ding hi. A kithah zawh ni thum khit ciangin a thokik ding hi,” ci in
         a hilh hi.
         32 Ahih hangin amaute in a thugen tel lo uh a, zong a dong ngam tuan kei uh hi.
         33 Tua ciangin amaute Capernaum khua hong tung uh a, inn sung khatah a om laitak un
         amah in, “Lamkal ah bang thu kisel na hi uh hiam?” ci in a dong hi.
         34 Amaute lakah kua lianpen ding hiam cih thu lamkal ah kisel uh ahih manin pau loin
         a omtek uh hi.
         35 Tua ciangin amah tusuk in nungzui sawm le nihte sam a, amaute kiangah, “Mi khatpeuh
         a masa pen ding a ut leh a nunung pen hi dinga, mi khempeuh nasempa zong hi ding hi,”
         a ci hi.
         36 Tua khit ciangin naupangno khat samin amaute laizang ah a koih khit ciangin a ang
         ah tawi a,
         37 “Hih bang naupangno khat keima mina a sangmi in kei a hong sang ahi hi. Kei a hong
         sang mi in kei hong sang hilo in kei hong sawlpa a sang ahi hi,” a ci hi.
         38 Tu in John in, “Sia aw, eite hong zuilo mi khatin nangma min tawh dawite a hawlkhiat
         ka mu uh hi. Amah in eite hong zui lo ahih manin ka kham uh hi,” a ci hi.
         39 Ahih hangin Zeisu in, “Tua pa kham kei un. Keima min tawh nalamdang a bawl mi in
         kei hong gensia lo pah ding hi.
         40 Banghang hiam cihleh ei hong langpanlo peuhpeuh ei lam a pang hi pah hi.
         41 Aman takpi kong cih in ah, Khazih mi na hih manun kei mina note tui haikhat a hong
         suah mi peuhmah in thaman ngah loin a om kei ding hi.
         42 “Kei hong um hih naupangnote khat a puksak mi peuhmah a ngawngah angawina suang kikhih
         henla tuipi sungah kikhia leh ama aa dingin a hoih zaw ding hi.
         43 Na khutin hong khialhsak leh sattan in. Khut nih nei in hellɠ le a mit ngeilo meikuang
         sungah na lut sangin khut tawngsa in nuntakna munah lut leteh nang aa dingin a hoih
         zaw ding hi.
         44 “Tua hell sungah, ‘Amaute a ne thante si theilo in, Meikuang zong a mit ngei kei
         hi.’
         45 “Na khe in hong khialhsak leh sattan in. Khe nih nei‑a hellɠ le a mit ngeilo meikuang
         sungah hong kipaih sangin khetawng sa in nuntakna munah lut leteh nang aa dingin hoih
         zaw ding hi.
         46 “Tua hell sungah, ‘A thante si thei loin, Meikuang zong a mit ngei kei hi.’
         47 “Na mit in hong khialhsak leh khelkhia in. Mittang nih nei in hellɠ meikuang sungah
         hong kipaih sangin mittang khat guak tawh Pasian kumpigam sungah lut leteh nang aa
         dingin hoih zaw ding hi.
         48 “Tua hell sungah, ‘A thante si thei loin, Meikuang zong a mit ngei kei hi.’
         49 “Banghang hiam cihleh biakpiakna a kigosa khempeuh ci a kisawh bangin mi khempeuh
         zong mei tawh kihahsiang ding hi.
         50 Ci a lim hangin al nawn kei leh bangci alkiksak thei ding na hi uh hiam? Ci bangin
         al ciat unla, khat le khat kilem in om un,” a ci hi.

1 Tua ciangin tua mun panin Zeisu dingkhia a, Jordan gungal Judea gam a tung hi. Tua
         ciangin ama kiangah mihonpite hong kikhawmkik uha a hih ngei bangin amaute thu a hilhkik
         hi.
         2 Pharisee pawlte ama kiangah hong pai uh a, “Mi khatin a zi a mak ding thukham tawh
         a kituak hiam?” ci in ze‑et in a dong uh hi.
         3 Amah in amaute dawngkik a, “Moses in bang thu hong pia ahi hiam?” a ci hi.
         4 Amaute in, “Kimakna laigelh in a zi mak theih nading thu Moses in hong pia hi,” a
         ci uh hi.
         5 Zeisu in, “Na lungtang uh khauhlua ahih manin Moses in hih thupiak a gelh ahi hi.
         6 Ahih hangin lei a piansak cilin, ‘Pasian in pasal le numei a bawl hi.’
         7 ‘Tua ahih manin pasal in a nu le a pa nusia in a zi tawh kigawm dinga,
         8 Amaute gel pumkhat sakhat a suak ding uh hi.’ Tua hi a, amaute nih hi nawnlo in sakhat
         ahi uh hi.
         9 Tua ahih manin Pasian in a gawmsate mihing in khen kei tahen,” ci in a dawng hi.
         10 A nungzuite in zong inn sungah hih thu mah a dongkik uh hi.
         11 Tua ciangin amah in amaute kiangah, “A zi ma a, numei dang tawh a kiteeng peuhmah
         in a zi a angkawmsan ahi hi.
         12 Numei in zong a pasal ciahsan a, pasal dang tawh a kiteen leh angkawm mah ahi hi,”
         a ci hi.
         13 Tua khit ciangin Zeisu lawn dingin naupangnote ama kiangah hong paipih uh hi. Ahi
         zongin a nungzuite in tua mite na taii uh hi.
         14 Zeisu in a muh ciangin lungkim lo a amaute a genah, “Naupangnote ka kiangah hong
         paisak unla kham kei un. Pasian kumpigam in naupangno tawh a kibangte aa ahi hi.
         15 Aman takpi kong cih in ah, naupangnote san banga Pasian kumpigam a sanglo mi peuhmah
         tua kumpigam sungah a lutthei kei ding hi,” a ci hi.
         16 Tua khit ciangin naupangnote a ang ah tawi in amaute tungah a khut nga in thupha
         a pia hi.
         17 Amah lampi ah a pai laitak in mi khat hong tai in ama mai ah a khukdin khit ciangin,
         “Sia hoih aw, nuntak tawntungna ka luah nadingin bang hih ding ka hi hiam?” ci in
         a dong hi.
         18 Tua ciangin Zeisu in, “Banghang in mihoih hong ci na hi hiam? Pasian Khat longal
         a hoih kuamah om lo hi.
         19 ‘Angkawm kei in. Mi that kei in. Guta kei in. Thumaanlo in teci pang kei in. Thumaanlo
         pi in mi van laksak kei in. Na nu le na pa zahtak in,’ cih thukhamte na thei hi,”
         a ci hi.
         20 Tua ciangin tua pa in, “Sia aw, tuate khempeuh ka neutung a kipan ka zuih khitsa
         ahi hi,” a ci hi.
         21 Tua ciangin Zeisu in tua pa en a, it ahih manin, “Na kisap khat om hi. Pai in na
         neihsa teng zuak inla, mizawngte pia in. Tua hi leh vantung ah sum na nei ding hi.
         Tua khit ciangin hong pai inla, singlamteh pua in hong zui in,” a ci hi.
         22 Tua pa hau mahmah ahih manin hih thu hangin dah a, maikhingsa in a paikhia hi.
         23 Tua ciangin Zeisu in a kim a pam en a, a nungzuite kiangah, “Mihaute Pasian kumpigam
         sungah a lut ding uh haksa mah si in cia!” a ci hi.
         24 A nungzuite in ama thugen lamdangsa mahmah uh a, ahih hangin Zeisu in, “Tate aw,
         hauhna suanga Pasian kumpigam sung lut a sawmte aa dingin nak haksat zen si in cia!
         25 Mihau khat Pasian kumpigam sung a lut ding sangin kala‑oh khat phimbilvang a khum
         ding baih zaw hi!” a ci hi.
         26 Amaute in lamdangsa mahmah uh a, “Tua bang ahih leh kua in hotkhiatna ngah zo ding
         ahi hiam?” a kici uh hi.
         27 Zeisu in amaute en in a gen in ah, “Hih thu mihing tawh a pian theihloh hangin Pasian
         tawh tua bang ahi kei hi. Banghang hiam cihleh Pasian tawh na khempeuh a piang thei
         hi,” a ci hi.
         28 Tua ciangin Peter in, “En in, kote in ka neihsa khempeuh uh nusia in nang kong zui
         uh hi,” a ci hi.
         29 Tua ciangin Zeisu in, “Aman takpi kong cih in ah, mi khatpeuh in keima hang leh lungdamna
         thu hangin a inn a lo, a sanggampa a sanggamnu, a nu a pa, a zi a tate, khat peuhpeuh
         a nusiat leh,
         30 tuami in tuhun mahin innte, sanggam pasal le sanggam numei, nute, tate le lote a
         zah 100 a ngah ding hi. Amah in bawlsiatna zong thuak dinga, hong tung ding hunah
         nuntak tawntungna a ngah ding hi.
         31 Ahih hangin a masa mi tampite nunung ding uh a, a nunung mi tampite masa ding uh
         hi,” a ci hi.
         32 Tu in Jerusalem khuapi manawh in paito uh a, amaute mai ah Zeisu a pai hi. Nungzuite
         in lamdangsa mahmah uh a, amah a zui midangte a lau uh hi. Amah in sawm le nihte samkhiakik
         in ama tunga thupiang dingte a gen inah,
         33 “En un, Jerusalem khuapi ah i paito ding hi. Siampi liante le thukhamhilh siate tungah
         Mihing Tapa kilehhek dinga, amaute in thah dingin thukhen in Gentile‑te khutah a piakhia
         ding uh hi.
         34 Amaute in amah zahko in, sat in, cilphih in that ding uh a, ni thum khit ciangin
         a thokik ding hi,” a ci hi.
         35 Tua ciangin Zebedee tapate James le John hong pai uh a, ama kiangah, “Sia aw, kong
         nget peuhpeuh uh hong hihsak lecin ka ut uh hi,” a ci uh hi.
         36 Tua ciangin Zeisu in, “Note aa dingin bang hong hihsak leng ut na hi uh hiam?” a
         ci hi.
         37 Amaute in ama kiangah, “Na minthanna ah na tut ciangin na taklam ah khat, na veilam
         ah khat hong tusak in,” a ci uh hi.
         38 Ahih hangin Zeisu in amaute kiangah, “Nong nget uh bang thu hiam cih na thei kei
         uh hi. Ka dawn ding hai dawn zo ding na hi uh hiam, ka kibaptize nading ah kibaptize
         zo ding na hi uh hiam?” a ci hi.
         39 Amaute in, “Ka hih zo ding uh hi,” a ci uh hi. Tua ciangin Zeisu in amaute kiangah,
         “Ka dawn ding hai na dawn takpi ding uh a, ka kibaptize nading ah zong na kibaptize
         takpi ding uh hi.
         40 Ahih hangin ka taklam le ka veilam a tut ding pen kei hong piak theih hilo hi. A
         ngah ding a kisehkholsa mite aa ding ahi hi,” a ci hi.
         41 Tua thu a dang sawmte in a zak uh ciangin James le John‑te tungah a lungkim kei uh
         hi.
         42 Ahih hangin Zeisu in amaute ama kiangah sam a, “Gentile‑te sungah a uk dinga a kiseh
         mite in amaute ukcip uh a, a miliante un zong mipite tungah thuneihna a zang uh hi
         cih na thei uh hi.
         43 Ahih hangin note lakah tua bang ding hilo hi. Note lakah milian a suak nuam mi in
         note nasem ahi ding hi.
         44 Note lakah a lianpen a suak nuam mi peuhmah mi khempeuh sila ahi ding hi.
         45 Banghang hiam cihleh Mihing Tapa nangawn ama na a kisepsak dinga hong pai hilo hi.
         Midangte na a sepsak ding leh a nuntakna pia in mitampi a tankhia dinga hong pai ahi
         hi,” a ci hi.
         46 Tu in amaute Jericho khua hong tung uh hi. Zeisu le a nungzuite mihonpite tawh tonin
         Jericho khua pan a paikhiat laitak un Timaeus tapa Bartimaeus kici mittaw khat khutdawh
         ngenin lamgei ah na tu hi.
         47 Amah in Nazareth khua mi Zeisu hi cih a zak ciangin, “David Tapa, Zeisu aw, kei hong
         hehpih in!” ci in a kiko hi.
         48 Tua ciangin mi tampite in a daih nadingin a kham uh hangin amah kinak ko semsem a,
         “David Tapa aw, kei hong hehpih in!” a ci hi.
         49 Tua ciangin Zeisu dinkhawl a, “Amah sam un,” ci in thu a pia hi. Amaute in mittawpa
         kiangah, “Lungnuam inla dingto in. Amah in nang hong sam hi,” a ci uh hi.
         50 Mittawpa in a puan lawnkhia in dingto a, Zeisu kiangah a pai hi.
         51 Zeisu in ama kiangah, “Nang aa dingin bang hong hihsak leng ut na hi hiam?” ci in
         a dong hi. Mittawpa in, “Rabboni aw, khua muthei leng ka ut hi,” a ci hi.
         52 Zeisu in ama kiangah, “Ciah in, na upna in nang hong damsak zo hi,” a ci hi. Amah
         in thakhat in khuamu pah a, lamdung ah Zeisu a zui hi.

1 Amaute Jerusalem khuapi tawh kinai Tanluan muala om Bethphage khua le Bethany khua
         hong tun uh ciangin Zeisu in a nungzuite nih sawl a,
         2 “Note mai‑a om khua ah va pai un. Khuasung na lut phetun kuama tuanngei nai lohna
         laano khat kikhih a om na mu ding uh hi. A khau sut unla hong kai un.
         3 Mi khatpeuh in, ‘Banghang in sut na hi uh hiam?’ hong cih leh, ‘Topa in zang nuam
         hi,’ ci le uh cin, amah in hong phal pah ding hi,” a ci hi.
         4 Amaute pai uh a, kongzing a inn pualam kongkhak gei ah a kikhih laano mu in a sut
         uh hi.
         5 Tualai a a ding mi pawlkhat in, “Banghang in tua laano sut na hi uh hiam?” a ci uh
         hi.
         6 Amaute in Zeisu thupiakna bangin a gen uh ciangin tua mite in a paisak uh hi.
         7 Tua ciangin amaute in tua laano Zeisu kiangah hong paipih uh a, a tungah a puante
         uh a phah khit uh ciangin Zeisu a tuang hi.
         8 Mi tampite in lampi ah a puante uh phah a, a dangte in nisuh hiangte khiak in a phah
         uh hi.
         9 Ama mai‑a paite le a nung a zui mite kiko in a gen inah, “Hosannaɠ! Topa min tawh
         hong paipa in, Thupha ngah tahen!
         10 Topa minin a hong tung ding, I pa David kumpigam in thupha ngah tahen! A sangbel
         munah Hosannaɠ!” a ci uh hi.
         11 Tua khit ciangin Jerusalem biakinnpi huang sungah Zeisu lutin na khempeuh a en kawikawi
         hi. Ni hong tumkuanta ahih manin sawm le nihte tawh Bethany khua ah a ciahkik uh hi.
         12 A zingciang in amaute Bethany khua pan paikhia uh a, Zeisu a gil a kial hi.
         13 Gamlapi a om a teh a nim theikung khat a muh ciangin a gah hiam cih en dingin a va
         zuan hi. Theikung kianga tun ciangin thei min hun hilo ahih manin a teh longal bangmah
         mu lo hi.
         14 Tua ciangin Zeisu in, “Tu‑a kipan kuamah in na gah ne nawn kei tahen,” a ci hi. Tua
         bang a cih a nungzuite in a za uh hi.
         15 Amaute Jerusalem khuapi hong tun uh ciangin biakinnpi huang sungah Zeisu a lut hi.
         Biakinnpi huang sungah vanlei vanzuak a om mite hawlkhia a, sumkhekteɠ sabuaite le
         vakhu zuakte tutphahte a lumletsak hi.
         16 Biakinnpi huang sungah kuamah in vanzuak ding khat peuhpeuh a puak loh nadingin zong
         a kham hi.
         17 Tua khit ciangin hih bangin amaute thu hilh a, “ ‘Ka inn in minamte khempeuh thungetna
         inn kici ding hi,’ ci in Lai Siangtho sungah kigelh hilo ahi hiam? Ahih hangin note
         in ‘gutate phualpi,’ na suaksak uh hi,” a ci hi.
         18 Thukhamhilh siate le siampi liante in tua thu a zak uh ciangin amah thah theih nading
         lampi a zong uh hi. Banghang hiam cihleh mi khempeuh in ama thuhilhna lamdangsa mahmah
         uh ahih manin amaute in amah kihta uh hi.
         19 Nitak lam ciangin khuapi sung pan Zeisu a paikhia hi.
         20 A zingciang in amaute in theikung omna gei hong tung uh a, tua theikung a zung a
         kipan keugawcip in a om a mu uh hi.
         21 Peter in Zeisu kammal phawkkik a, “Rabbi aw, en dih ve! Na samsiat theikung a keugaw
         hi,” a ci hi.
         22 Zeisu in dawngkik in amaute kiangah, “Pasian um un.
         23 Aman takpi kong cih in ah, mi khatpeuh in hih mualpi kiangah, ‘Kikhinkhia inla tuipi
         sung kidenna in,’ ci in thupia in, ka cih bangin piang ding hi ci in lunghiang loin
         a up takpi leh a cih bangin a piang ding hi.
         24 Tua ahih manin ken kong cih in ah thu na nget uh ciangin ka nget khempeuh ka ngah
         hi ci a, na up uh leh na ngah ding uh hi.
         25 Thu na nget uh ciangin midang khat peuhpeuh tungah lungkim lohna na neih uh leh maisak
         masa un. Tua hi leh vantung a om na Pa un note mawhna zong hong maisak ding hi.
         26 Ahih hangin na maisak kei uh leh vantung a om na Pa un note mawhna zong hong maisak
         lo ding hi,” a ci hi.
         27 Tua ciangin amaute Jerusalem khuapi ah hong paikik uh hi. Biakinnpi huang sungah
         Zeisu a vak kawikawi laitak in siampi liante, thukhamhilh siate le makaite ama kiangah
         a hong pai uh hi.
         28 Amaute in ama kiangah, “Bang thuneihna tawh hih nate sem na hi hiam? Hih nate na
         sep nadingin thuneihna kua in hong pia ahi hiam?” ci in a dong uh hi.
         29 Zeisu in amaute dawng a, “Ken zong thu khat kong dong ding hi. Tua ciangin hong dawng
         un. Nong dawn theih uh leh bang thuneihna tawh hih nate sem ka hi hiam cih kong gen
         ding hi.
         30 John tuiphumna thu, vantung pana hong pai ahi hiam ahih keileh mihing tung pana hong
         pai ahi hiam? Hong dawng dih un,” a ci hi.
         31 Tua ciangin amaute kikum uh a, “ ‘Vantung pana hong pai hi,’ ci lehang, ‘Banghang
         in amah um lo na hi uh hiam?’ hong ci ding hi.
         32 ‘Mihing tung pana hong pai hi,’ ci lehang lah mite khempeuh in John pen kamsang taktak
         a a san uh ahih manin mite i kihta hi,” a kici uh hi.
         33 Tua ahih manin, “Ka thei kei uh hi,” ci in a dawng uh hi. Zeisu in, “Ken zong bang
         thuneihna tawh hih nate sem ka hi hiam cih kong gen kei ding hi,” ci in a dawng hi.

1 Tua ciangin Zeisu in amaute kiangah thugentehna tawh thugen kipan a, “Mi khatin lenggah
         lo khat bawl a, suang tawh dai um in lenggah cil nading mun le tausang khat zong a
         dawh hi. Tua khit ciangin lokhawh thalawhte khosak in khual gamlapi khatah a zinsan
         hi.
         2 Lenggah lak hun ciangin lokhawh thalawhte kiangah a gah pawlkhat la dingin a nasemte
         khat a paisak hi.
         3 Amaute in tua pa manin a vuak khit uh ciangin a guak ciahsak uh hi.
         4 Tua ciangin loneipa in a dang nasem khat a sawlkik hi. Amaute in tua pa suang tawh
         dengin a lutang satliam uh a, a zumhuaipi in bawl in a ciahsak uh hi.
         5 Loneipa in nasem dang khat sawlkik leuleu a, amaute in tua pa a that uh hi. Nasem
         dang tampi sawlbeh a, tuate zong pawlkhat vua in, pawlkhat a that uh hi.
         6 “Tu in loneipa in a sawl theih ding a it mahmah a tapa khat bek omlai ahih manin
         amah in, ‘Ka tapa zahtak kha ding uh hi,’ ci in a tawpna ah a tapa a paisak hi.
         7 “Ahih hangin tua lokhawh thalawhte in, ‘Hihpa a innluah ding pa ahi hi. Hong pai
         un, amah that ni. Tua hi leh ama luah ding teng eite aa hong suak ding hi,’ ci in
         a kikum uh hi.
         8 “Tua hi a, tua pa manin a thah khit uh ciangin lenggah lo pua lamah a luang a pai
         uh hi.
         9 “Tua ahih ciangin lenggah lo neipa in amaute bang a cih ding hiam? Amah hong pai
         in lokhawh thalawhte that dinga, lenggah lo zong midangte a pia ding hi.
         10 Lai Siangtho sunga a kigelhna ah, ‘Innlamte in a nilkhiat uh suang, Innkiusuang bulpi
         a suak hi.
         11 Hih in Topa sep hi a, Eite muhna ah lamdang hi,’ a kici thu sim ngeilo na hi uh hiam?”
         a ci hi.
         12 Amaute a kawkna in hih thugentehna a genlam thei uh ahih manin amah a matsawm uh
         hi. Ahih hangin mipite lau uh ahih manin amah nusia in a paikhiamang uh hi.
         13 Tua khit ciangin ama kammal tawh amah mawhmat dingin Pharisee pawlte le Herod pawlte
         sung panin mi pawlkhat Zeisu kiangah a sawl uh hi.
         14 Tua mite Zeisu kianga tun uh ciangin ama kiangah, “Sia aw, nang na thuman a, maitang
         zahtak tuam zong na neih loh banah kuamah dawm loin Pasian thu maantak in na hilh
         hi cih kong thei uh hi. Caesar kumpipa tungah mimal siah piak ding thukham tawh kituak
         hiam kituak lo hiam?
         15 Pia ding ka hi uh hiam pia lo ding ka hi uh hiam?” a ci uh hi. Zeisu in amaute a
         kineihkhem ahihlam uh thei ahih manin, “Banghang in hong ze‑et na hi uh hiam, denariusɠ
         tang khat hong la unla hong lak dih un,” a ci hi.
         16 Tua ciangin amaute in denariusɠ tang khat hong paipih uh hi. Amah in, “Hih in kua
         lim le kua min ahi hiam?” a ci hi. Amaute in, “Caesar lim le min ahi hi,” a ci uh
         hi.
         17 Tua ciangin Zeisu in, “Caesar neihsate Caesar pia unla Pasian neihsate Pasian pia
         un,” a cih ciangin amaute in lamdang a sa mahmah uh hi.
         18 Tua khit ciangin misite thokik lo hi a ci Sadducee‑te pawlkhat ama kiangah hong pai
         in thu dong uh a,
         19 “Sia aw, mi khatin ta nei loin a zi a sihsan leh a naupa in a zi luah henla, a upa
         tangin suan le khak tawi hen ci in Moses in a na gelh hi.
         20 Tu in unau pasal sagih a om uh hi. A upapen in zi nei a, suan le khak nei loin amah
         a si hi.
         21 A nihnapa in tua nu teenpih a, suan le khak neilo mahin a si hi. A thumna pa zong
         tua bangmah ahi hi.
         22 A sagih un tua nu teenpih uh a, suan le khak neilo vive in a si uh hi. A nunung pen
         in tua numei zong a si hi.
         23 Tua ahih teh thawhkik ni ciangin hong thokik le uh tua numei kuapen zi in om ding
         ahi hiam? Banghang hiam cihleh a sagih un tua numei a teenpih uh hi,” a ci uh hi.
         24 Zeisu in amaute kiangah, “Lai Siangtho ahi a, Pasian vangliatna ahi zongin thei lo
         na hih manun na sangkhial uh hi.
         25 Misite lak pan a thawhkik uh ciangin kuamah kipi kiteeng nawnlo ding uh a, vana om
         vantungmite a bang ding uh hi.
         26 Ahi zongin misite thawhkikna tawh kisai in Pasian in Moses kiangah, ‘Keimah in Abraham
         Pasian, Isaac Pasian, Jacob Pasian ka hi hi,’ ci in sawlbawk kuang sung panin a genna
         thu Moses laibu sungah sim ngeilo na hi uh hiam?
         27 “Pasian in misite Pasian hilo in a nungta mite Pasian ahi hi. Tua ahih manin na theikhial
         mahmah uh hi,” ci in a dawng hi.
         28 Tua khit ciangin thukhamhilh siate khat hong pai a, a thu kidotte uh hong za hi.
         Zeisu in thu kidongte kituak taka a dawnkik lianlian theih lam a zak ciangin Zeisu
         kiangah, “Thupiak teng lakah a lianpen bang ahi hiam?” ci in a dong hi.
         29 Zeisu in, “Thupiak teng lakah a lianpen in, ‘Israelte aw, ngai un. Topa i Pasian
         in, Topa khat bek ahi hi.
         30 Na lungsim khempeuh, na nuntakna khempeuh, na pilna khempeuh le na hatna khempeuh
         tawh Topa na Pasian it in.’ Hih in a lianpen thupiak ahi hi.
         31 A nihna in a masa bang hi a, ‘Nang le nang na ki‑it bangin na vengpa na it in,’ cih
         thupiak ahi hi. Hih thupiakte sangin a lianzaw thupiak a om kei hi,” ci in a dawng
         hi.
         32 Tua ciangin thukhamhilh siapa in, “Maan mahmah hi, Sia aw, thuman thutak na gen hi.
         Pasian khat bek om a, amah longal Pasian dang om lo hi.
         33 Mi khatin a lungsim khempeuh, a theihna khempeuh, a nuntakna khempeuh le a hatna
         khempeuh tawh Pasian it a, amah a ki‑it bangin a vengpa zong a it ding ahi hi. Hih
         in haltum biakpiakna le gangawh biakpiakna khempeuh sangin a thupi zaw hi,” ci in
         a gen hi.
         34 Tua pa in pilna tawh a dawn lam Zeisu in a theih ciangin ama kiangah, “Pasian kumpigam
         tawh na kigamla kei hi,” a ci hi. Tua hun a kipan kuamah in thu a dong ngam nawn kei
         uh hi.
         35 Tua khit ciangin Zeisu in biakinnpi huang sungah thu a hilh laitak in, “Banghang
         in thukhamhilh siate in, Khazih in David Tapa hi ci thei uh ahi hiam?
         36 David in Kha Siangtho theihsakna tawh a genna ah, ‘Topa in ka Topa kiangah, “Na galte
         na khengakna ka suahsak khit mateng in, Ka taklam ah na tu in,” ci hi,’ ci in a gen
         hi.
         37 “Tua hi a, David in amah Topa ci ahih leh bangci bangin ama tapa hi thei zel ding
         ahi hiam?” a ci hi. Mi honpite in lungdamtak in ama thugen a ngai uh hi.
         38 Tua ciangin Zeisu in amaute kiangah, “Thukhamhilh siate thuhilhna kidawm un. Amaute
         in puantualpi silhsa in vak kawikawi ding le sumbuuk khawng a zahtakna tawh hopih
         ding a ut uh hi.
         39 Kikhopna innte ah tutna thupi tata le pawi annekna munah munhoih tata a deih uh hi.
         40 Amaute in meigongte neihsa teng netum uh a, kineihtawmna tawh sawt pipi thu a ngen
         uh hi. Tua bang mite in a nasia zaw mawhsakna a thuak ding uh hi,” ci in thu a hilh
         hi.
         41 Tu in sumpi khiatna kuang mai ah Zeisu tu in mite sumpi khiat a mu hi. Mihaute in
         sum tampipi a khia uh hi.
         42 Tua ciangin a zawng meigongnu khat hong pai in dangka tang khat tawh kikim sumnenɠ
         tang nih a khia hi.
         43 Zeisu in a nungzuite sam a, amaute kiangah, “Aman takpi kong cih in ah, sumpi khiatna
         kuang sunga sumkhia khempeuh lakah hih a zawng meigongnu in tam a khia pen hi.
         44 Banghang hiam cihleh midangte in tampi a neih lak panin a khiat uh hi a, meigongnu
         ahih leh zawng napi in a kivak nading nangawn sit loin a neih khempeuh a khia hi,”
         a ci hi.

1 Tua ciangin biakinnpi huang sung pan Zeisu a paikhiat laitak in a nungzuite khat
         in, “Sia aw, en dih in hih suangte bangzahtak in gol a, hih innte bangzahtak in thupi
         ahi hiam!” a ci hi.
         2 Zeisu in, “Hih a lian mahmah innte mu hilo na hi uh hiam? Hih suangte khat tungah
         khat nangawn kiciang nawnlo in a kiphelkhia mang ding hi,” ci in a dawng hi.
         3 Tua khit ciangin biakinnpi lam nga in Tanluan mualtung ah Zeisu a tu hi. Tua laitak
         in Peter, James, John le Andrew‑te in a tuam in thu a dong uh hi.
         4 Amaute in, “Hih thute cik ciangin hong piang ding ahi hiam? Hih thu khempeuh a hong
         pian ding ciangin theihsakna lim bangbang a hong piang ding hiam? Hong hilh in,” a
         ci uh hi.
         5 Tua ciangin Zeisu in amaute dawngin thu a gen in ah, “Kuamah in note hong khem zawhloh
         nadingin kikem un.
         6 Mi tampi in, ‘Keimah in Khazih ka hi hi,’ ci in keima minin hong pai ding uh a, mi
         tampi a khem ding uh hi.
         7 Gal kidona thu le gal hong piang ding hi cih kamdawnte na zak uh hangin patau kei
         un. Tua bang thute a piang ding mah hi a, ahih hangin beina a tung nai kei ding hi.
         8 Banghang hiam cihleh minam khat le minam khat, kumpigam khat le kumpigam khat hong
         kido ding uh hi. Mun tuamtuam ah zin hong ling dinga, kialpi le buainate a hong tung
         ding hi. Tuate in nausuah natna tawh a kibang gimna kipatna ahi hi.
         9 “Tua ahih manin na kikem un. Banghang hiam cihleh amaute in thukhente tungah note
         hong pia ding uh a, kikhopna innte ah a hong sat ding uh hi. Keima hangin mangpite
         le kumpite mai ah hong puak ding uh a, tua in amaute tungah teci na pan theih nading
         uh ahi hi.
         10 Minam khempeuh tungah lungdamna thu a kitangko masa ding hi.
         11 Amaute in note hong manin zumah hong puak uh ciangin bang ka gen ding hiam ci in
         lunghimawh masa kei unla bangmah zong ngaihsun khol kei un. Banghang hiam cihleh a
         gen ding note hilo in Kha Siangtho ahih manin a hun liana hong piak bangbang in na
         gen un.
         12 “Tua ciangin unau khat le khat thah dingin a kilehhek ding uh hi. Pa in a ta lehhek
         dinga, tate in a nu le a pa langpan in thah a sawm ding uh hi.
         13 Keima min hangin mi khempeuh in note hong mudah ding uh hi. Ahih hangin a tawp donga
         a kip mi in hotkhiatna a ngah ding hi.
         14 “Lai Siangtho a sim mi in thei tahen. Kamsangpa Daniel in a gensa ahi gam sung a
         hawmsuaksak, a lipkhaphuai na, ama om nading mun hilopi a, a hong ding na muh uh ciangin
         Judea gama om mite mualtung ah tai uh hen.
         15 Innkhum zanga om mi in na khatpeuh la dingin inn sungah kumsuk in lut nawn kei hen.
         16 Lokuante zong puan la dingin ciahkik nawn kei uh hen.
         17 Tua hun laitak a naupaai numeite le nawine lai naungek a nei nupite a genthei mahmah
         ding uh hi!
         18 Na tai hun uh phalbi laitak ahih khakloh nadingin thungen un.
         19 Banghang hiam cihleh Pasian in na khempeuh a piansak cil a kipan tuni ciangdong a
         piang ngei nailo, tunung ciangin zong a piang ngei nawnlo ding gimna, tua hun ciangin
         a piang ding hi.
         20 Topa in tua hun a tomsak kei leh kuamah a suakta zo kei ding hi. Ahi zongin a teelsa
         mite hangin tua hun a tomsak ding hi.
         21 Tua hun ciangin mi khatpeuh in, ‘En un, hihlai ah Khazih om hi! En un, hualai ah
         Khazih om hi!’ a hong cih leh um kei un.
         22 Banghang hiam cihleh Khazih maanlote le kamsangzuaute hong piang dinga, a teelsate
         nangawn a khem zawh uh leh a khem dingin limlamdangte le nalamdang lianpite a lak
         ding uh hi.
         23 Tua ahih ciangin kidawm un. En un, hih thute khempeuh a pianma in kong gen khinzo
         hi.
         24 “Tua gimna hun khit ciangin, ‘Ni hong mial dinga, Kha zong a tang nawn kei ding hi.
         25 Vantung a aksite hong kia dinga, Vantung nate kiling ding hi.’
         26 “Tua ciangin Mihing Tapa in vangliatna le minthanna lianpi tawh meii lakah a hong
         pai amaute in a mu ding uh hi.
         27 Tua ciangin amah in a vantungmite sawl dinga, lei kiuli pan leimong khat pan vanmong
         khat donga om a teelsa mite a kaikhawmsak ding hi.
         28 “Tu in theikung thugentehna panin hih thu na sin un. Theikung a hiang meng a, a teh
         a no ciangin khuakhal hun hong naita hi ci in na thei uh hi.
         29 Tuamah bangin note in zong hih thute hong piang na muh uh ciangin tua hun kongbiang
         dongah hong tungta hi ci in na thei un.
         30 Aman takpi kong cih in ah, tulai khang mite a beima teitei in hih thu khempeuh a
         hong piang ding hi.
         31 Van le lei a mangthang ding hi. Ahih hangin ka thute a mangthang ngei kei ding hi.
         32 “Ahih hangin tua ni le tua hun kuamah in a thei kei hi. Vana om vantungmite nangawn
         in thei loin Tapa in zong thei lo hi. Ahi hangin Pa khat bekin a thei hi.
         33 A hun ding thei lo na hih manun kikem un. Pilvang unla thungen un.
         34 Hih thu in khual gamlapi a a zinkhia ding mipa tawh kibang hi. Amah in a inn nusia
         in a nasemte tungah a innvaiteng ap a, a nasep ding ciat uh zong a pia hi. Kong cingpa
         zong hoihtak a a cing dingin thu a pia hi.
         35 “Tua ahih ciangin inn neipa in nitak ahi a, zankim laitak ahi a, aak masa khuan le
         zingsang phalvak ahi zongin bang hunin hong tung ding cih thei lo na hih manun kiging
         den un.
         36 Tua hi kei leh amah thakhat in hong tung dinga, na ihmut laitak uh hong tuak ding
         hi.
         37 Note kiangah kiging den un kong cih mah bangin mi khempeuh tungah zong ka ci hi,”
         a ci hi.

1 Ni nih khit ciangin Paisan Pawi le Silngo Sawhloh Anlum Pawikham hun a tung hi. Siampi
         liante le thukhamhilh siate in zuauthu tawh Zeisu mana a thah theih nadingun lampi
         a zong uh hi.
         2 Ahih hangin amaute in, “Mihonpi hong so kha ding ahih manin pawikham sungin hih kei
         ni,” a kici uh hi.
         3 Bethany khua‑a miphak ngeipa ahi Simon inn sungah Zeisu an ne‑a a tut laitak in ama
         kiangah numei khat a hong pai hi. Tua nu in a manpha mahmah sathau namtui suangkang
         thawl khat hong paipih in a sukkhap khit ciangin Zeisu luzang ah a buak hi.
         4 Tualai a om mi pawlkhatte lungkim lo uh a, “Banghang in hih numei in sathau namtui
         tuaci thangbawl ahi hiam?
         5 Denariusɠ 300 val bangin zuak in mizawngte piakhuai hi,” ci in nakpi in a mawhsak
         uh hi.
         6 Ahih hangin Zeisu in, “Tua ci omsak lel un. Banghang in amah nawngkaisak na hi uh
         hiam? Amah in keima tungah na hoih khat a hong bawl ahi hi.
         7 Banghang hiam cihleh mizawngte note tawh om den a, na ut hunhun un amaute tungah
         thupha na bawlthei ding uh hi. Ahih hangin kei ka hih leh note tawh a omkhawm den
         ding ka hi kei hi.
         8 Amah in ahih theih zahin a hih zo hi. A kivui ding ka pumpi sathau nuhin a hong pai
         ahi hi.
         9 Aman takpi kong cih in ah, lungdamna thu a kitangkona hih leitung mun khempeuh ah
         hih numei thu a kiphawk nadingin kei tunga a hong bawlna a kigen ding hi,” a ci hi.
         10 Tua ciangin sawm le nihte laka khat, Judas Iscariot in Zeisu lehhek dingin siampi
         liante kiangah a pai hi.
         11 Siampi liante in tua thu a zak uh ciangin lungdam uha sum piak dingin a kamciam uh
         hi. Judah in Zeisu a lehhek theih nading hunhoih a ngak hi.
         12 Tua ciangin Silngo Sawhloh Anlum Pawi kipat ni, Paisan tuuno a kigawh ni in a nungzuite
         in Zeisu kiangah, “Paisan Pawi an na nek nadingin koilai munah hong bawlkholhsak le
         ung na ut hiam?” ci in a dong uh hi.
         13 Amah in a nungzuite nih sawl a, “Khua sungah pai le uh teh tuibel a pua pasal khat
         tawh na kituak ding uh hi. Amah zui un.
         14 Ama lutna inntekpa kiangah, ‘Siapa in, “Ka nungzuite tawh Paisan Pawi an ka nek nading
         na zintunna inndei koilai ahi hiam?” ci un,’ a ci hi.
         15 Tua ciangin amah in inndei tungnung ah a za mahmah a kipuah a kibawlkholsa inndei
         khat hong lak ding hi. Tua sungah na bawlkhol un,” ci in thu a pia hi.
         16 Tua ciangin a nungzuite paikhia uh a, khua sungah lutin Zeisu gensa mah bangin mu
         uh a, Paisan Pawi an a bawlkhol uh hi.
         17 Nitak ciangin sawm le nihte tawh amah a hong pai hi.
         18 Tu in amaute tusuk in an a nek laitak un Zeisu in, “Aman takpi kong cih in ah, keimah
         tawh an a nekhawm note lakah khatin nong lehhek ding uh hi,” a ci hi.
         19 A nungzuite khatem mahmah uha ama kiangah, “Kei ka hi hiam?” ci in khat khit khat
         a banban in a dong uh hi. Tua ciangin a dang khat in, “Kei ka hi hiam?” a ci hi.
         20 Amah in amaute kiangah, “Sawm le nihte lak panin kei tawh kuang sungah an a sawkkhawm
         mipa ahi hi.
         21 Mihing Tapa in ama thu Lai Siangtho sunga a kigelhsa bangin a piang ding mah ahi
         hi. Ahi zongin Mihing Tapa a lehhekpa in gimna a thuak ding hi! Tua pa mihing in a
         piang vetlo hi leh ama aa dingin a hoih zaw ding hi,” ci in a dawng hi.
         22 Amaute in an a nek laitak un Zeisu in anlum la a, lungdamna a koh khit ciangin balkham
         in amaute a pia hi. Amah in, “La unla ne un. Hih in ka pumpi ahi hi,” a ci hi.
         23 Tua khit ciangin hai la a, lungdam a koh khit ciangin amaute a pia hi. Amaute khempeuh
         in tua hai panin a dawn uh hi.
         24 Tua khit ciangin amah in amaute kiangah, “Hih in mi tampi aa dingin a luangkhia kiciamna
         thak ka sisan ahi hi.
         25 Aman takpi kong cih in ah, Pasian kumpigam sungah lenggahzu a thak ka dawn ni mateng
         in ka dawn nawn kei ding hi,” a ci hi.
         26 Amaute in biakna la khat a sak khit uh ciangin Tanluan mual zuanin a pai uh hi.
         27 Tua ciangin Zeisu in amaute kiangah, “ ‘Tuucingpa ka satliam dinga, Tuute a kithehthang
         ding uh hi,’ ci in Lai Siangtho sungah a kigelh mah bangin, tu zan ciangin na vekpi
         un keima hangin na puk ding uh hi.
         28 “Ahih hangin ka thawhkik khit ciangin Galilee gamah note ma in ka na paikhol ding
         hi,” a ci hi.
         29 Peter in, “Mi khempeuh a puk zongin kei ka puk kei ding hi,” a ci hi.
         30 Tua ciangin Zeisu in, “Aman takpi kong cih in ah, tuzan aak nihvei a khuanma in thumvei
         nong nial ding hi,” a ci hi.
         31 Peter in, “Nang tawh sihkhawm nading ahi zongin kong nial peuhmah kei ding hi,” ci
         in a khauhzaw in a gen hi. A dangteng in zong tuamah bangin a ci ciat uh hi.
         32 Tua ciangin Gethsemane a kici mun khat a tung uh hi. Zeisu in a nungzuite kiangah,
         “Ka thunget kalin hihlai ah na tu un,” a ci hi.
         33 Amah in Peter, James le John‑te tonpih a, tua lai ah a lungkham le a lungzin mahmah
         hun hong kipan hi.
         34 Tua khit ciangin amaute kiangah, “A si zo ding zah dongin ka lung a gim mahmah hi.
         Hih lai ah om unla hong ngak un,” ci in thu a pia hi.
         35 Amah a gamla zawdeuh ah pai a, lei ah bokin tua hun tawh a kipelh theih leh a kipelh
         nadingin thu a ngen hi.
         36 Amah in, “Abbaɠ, Pa aw, nang aa dingin na khempeuh piangthei ahih manin hih hai tawh
         hong kipelhsak in. Ahi zongin kei deihna bang hilo in nangma deihna bang hi zaw tahen,”
         a ci hi.
         37 Tua ciangin a nungzuite kiang a tun ciangin amaute ihmu in a om a mu hi. Amah in
         Peter kiangah, “Simon aw, ihmu na hi hiam? Nai khat sung nangawn hong ngak zolo na
         hi hiam?
         38 Ze‑etna sungah na lut khakloh nadingun thungen in kiging un. Lungsim a ut mahmah
         hangin pumpi a thanem hi,” a ci hi.
         39 Amah va paikhiakik in a nget ngeiteng mah a va ngen hi.
         40 Hong kilehkik ciangin hak zo mahmah lo uh ahih manin ihmukik in a om uh a mu hi.
         Amaute in amah a dawn nading mel a thei kei uh hi.
         41 A thumveina hong pai ciangin Zeisu in amaute kiangah, “lhmumu lai in, tawlnga lailai
         ding na hi uh hiam? Pha zo hi. A hun hong tungta hi. En un, Mihing Tapa mawhneite
         khut sungah hong kilehhek ding hun hong tungzo hi.
         42 Tho un. Pai ni. En un, kei hong lehhekpa hong tungta hi,” a ci hi.
         43 Amah tua banga a paupau laitak in sawm le nihte lakah khat ahi Judas le namsau le
         molhtum a tawi mihonpi thakhat in hong suak uh hi. Tua mite pen siampi liante, thukhamhilh
         siate le makaite sawl ahi uh hi.
         44 Tu in a lehhekpa in, “Ka nap mipa amah ahi hi. Man unla lencip in paikhiatpih un,”
         ci in amaute theihsakna limkhat a piaksa ahi hi.
         45 Amah a hong tun phetin Zeisu kiang naih a, “Rabbi, Rabbi,” ci in a nam hi.
         46 Tua ciangin amaute in Zeisu manin a paikhiatpih uh hi.
         47 Ama kianga a ding mi khatin a namsau dokin Siampi Ukpa nasempa a sat leh a bil a
         satkhia hi.
         48 Tua ciangin Zeisu in amaute kiangah, “Guta buluh khat man ding bangin namsau le molhtumte
         tawi in kei hong man dingin hong kuan na hi uh hiam?
         49 Nisim in biakinnpi huang sungah thu hilhin note tawh ka om a, nong man kei uh hi.
         Ahih hangin Lai Siangtho a tangtun loh phamawh hi,” a ci hi.
         50 Tua ciangin amaute khempeuh in amah nusia in a taikek uh hi.
         51 Tu in dialkang khat bek a silh tangvalno khatin Zeisu nung a zui hi. Mihon laka tangval
         dangte in tua pa a mat uh ciangin,
         52 tua pa in a dialkang nusia in a guaktang in a taikhia hi.
         53 Amaute in Siampi Ukpa kiangah Zeisu a paipih uh hi. Tua Siampi Ukpa kiangah siampi
         liante, makaite le thukhamhilh siate khempeuh a na kikaikhawm uh hi.
         54 Peter in Siampi Ukpa inntual dongin Zeisu galzuih a, tua munah biakinn cingte tawh
         tukhawm in mei a awi hi.
         55 Tu in siampi liante le thukhenteɠ khempeuh in Zeisu thah theih nading teci a zon
         uh hangin khat beek a mu zo kei uh hi.
         56 Banghang hiam cihleh mi tampi in Zeisu langah zuau teci a pan uh hangin a teci pannate
         uh khat le khat a kituak kei hi.
         57 Tua ciangin mi pawlkhat dingto in ama langah zuau teci a pang uh hi.
         58 Amaute in, “Hihpa in, ‘Khut tawh kibawl hih biakinnpi ka susia dinga, khut tawh kibawllo
         a dang biakinnpi khat ni thum sungin ka lamkik ding hi,’ a cih ka za uh hi,” a ci
         uh hi.
         59 Ahih hangin tua thu nangawn ah amaute teci panna a kituak kei hi.
         60 Tua ciangin amaute laizang ah Siampi Ukpa dingto in Zeisu kiangah, “Kam khat beek
         dawng lo ding na hi hiam? Na langa hih mite teci panna bang thu ahi hiam?” ci in a
         dong hi.
         61 Ahih hangin Zeisu in bangmah dawng loin a sip dide hi. Siampi Ukpa in, “Phatna a
         Ngahpa Tapa, Khazih na hi hiam?” ci in a dongkik hi.
         62 Zeisu in, “Ka hi hi. Mihing Tapa in Vangliatna taklam ah tu in vana meiipi tungah
         hong pai na mu ding uh hi,” a ci hi.
         63 Tua ciangin Siampi Ukpa in a puan balkek a, “Teci dang bang kisam nawn i hi hiam?
         64 Pasian tunga a pausiatna na za zo uh hi. Bangci ngaihsut na hi hiam?” a ci hi. Amaute
         khempeuh in, “Amah a si dingin kilawm hi,” ci in a mawhsak uh hi.
         65 Tua ciangin pawlkhat in amah cil a phih uh hi. A mai tunsak in tum uh a, “Kamsanna
         tawh hong gen in,” a ci uh hi. Biakinn cingte in zong a beng uh hi.
         66 Inntual ah Peter a om laitak in Siampi Ukpa nasem numei khat ama kiangah a hong pai
         hi.
         67 Tua nu in mei‑awi a om Peter a muh ciangin en a, “Nang zong Nazareth khua mi Zeisu
         pawl na hi hi,” a ci hi.
         68 Ahih hangin Peter in, “Na gen thu, ka thei kei a, zong ka tel kei hi,” ci in a nial
         hi. Tua ciangin amah inn pualam zuanin paikhia a, aak a khuang hi.
         69 Tua ciangin tua nasem numei in amah va mukik a, a kianga a ding mite kiangah, “Hih
         mipa in amaute lakah khat ahi hi,” a ci hi.
         70 Tua ciangin Peter in a nialkik hi. Tua zawh a sawtlo in ama kianga a ding mite in,
         “Nangin amaute lakah khat na hi takpi hi. Galilee mi na hih lam na awkaih tawh kithei
         hi,” a cikik uh hi.
         71 Ahih hangin Peter in, “Na genpa uh ka thei kei hi,” ci in amah le amah kihamsiat
         in a kiciam hi.
         72 Tua ciangin a nihveina aak a khuang hi. Zeisu in, “Aak nihvei a khuanma in thumvei
         na hong nial ding hi,” ci a, a gen thu Peter in phawkkik ahih manin a kapkhia hi.

1 Zingsang tungin siampi liante in makaite, thukhamhilh siate le thukhenteɠ khempeuh
         tawh thakhat in thu kikupna khat a nei uh hi. Amaute in Zeisu henin, paikhiatpih uha
         Pilate khutah a pia uh hi.
         2 Tua ciangin Pilate mangpa in, “Nang Judah mite Kumpipa na hi hiam?” ci in a dong
         hi. Zeisu in, “Na cih bangin ka hi hi,” ci in a dawng hi.
         3 Siampi liante in thu tampi tawh a mawhmat uh hangin Zeisu in kam khat beek a dawng
         kei hi.
         4 Tua ciangin Pilate mangpa in, “Na langah hihzah taka hong kimawhmatna thu za khin
         na hih ciangin kam khat beek dawng lo ding na hi hiam?” ci in a dongkik hi.
         5 Ahih hangin Zeisu in a dawn loh ciangin Pilate in lamdang a sa mahmah hi.
         6 Tu in pawi hun ciangin Pilate in thongkiate lak pan in amaute nget penpen mi khat
         a khahsak zel pen ngeina khat ahi hi.
         7 Tua laitak in Barabbas a kici mi khat, kumpi a langpanpih a lawmte tawh thong sungah
         kol kibulh in a om hi. Amaute in kumpi langpang in mi a thatte ahi uh hi.
         8 Tua ciangin mihonpite nakpitak kiko in Pilate in ahih ngei banga mi khat a khahsak
         nadingin a ngen uh hi.
         9 Ahih hangin Pilate in, “Judah mite Kumpipa hong khah leng na ut uh hiam?” ci in a
         dong hi.
         10 Banghang hiam cihleh siampi liante in Zeisu a hazat manun ama kiangah a piakkhiat
         uh ahihlam Pilate in a thei gige hi.
         11 Ahih hangin siampi liante in mihonpite hansuah uh a, Pilate in Barabbas a khah zawk
         nading a ngensak uh hi.
         12 Tua ciangin Pilate in, “Tua ahih leh, Judah mite Kumpipa hi na cihpa uh bang kong
         cihsak ding deih na hi uh hiam?” a cikik hi.
         13 Amaute in, “Amah khailum in!” ci in a kikokik uh hi.
         14 Tua ciangin Pilate in amaute kiangah, “Banghang in khailum ding ka hi hiam? Amah
         in bang thusia bawl ahi hiam?” ci in a gen hi. Ahi zongin amaute in, “Amah khailum
         in!” ci in a kiko semsem uh hi.
         15 Tua hi a, Pilate in mihonpi a lungkimsak nadingin Barabbas khahsak a, Zeisu ahih
         leh a satsak khit ciangin khailup dingin a pia hi.
         16 Tua ciangin galkapte in mangpipa inn ah Zeisu paipih uha galkaphonɠ khempeuh zong
         a kaikhawm uh hi.
         17 Amaute in puan dupsan khat silhsak uha linglukhu a khusak uh hi.
         18 Tua khit ciangin, “Dam maw, Judah mite Kumpipa!” ci in a hopih uh hi.
         19 Pumpeng tawh a lutang satin cilphih uh a, khukdin in a bia uh hi.
         20 A zahko khit uh ciangin puan dupsan pen suahkhiatsak in ama puan silhsakkik uh a,
         khailup dingin a paikhiatpih uh hi.
         21 Tua laitak in Alexander le Rufus‑te pa Cyrene gam mi Simon khualzin hong ciah tawh
         a kituak uh hi. Amaute in zawhthawh thu tawh amah manin Zeisu singlamteh a puasak
         uh hi.
         22 Lutangguh Mun cih khiatna nei, Golgotha kici mun ah amah a paipih uh hi.
         23 Tua ciangin paknamtui khaɠ tawh kihel lenggahzu dawn dingin a piak uh hangin Zeisu
         in a dawn kei hi.
         24 Amaute in Zeisu a khai khit uh ciangin a puante hawm uh a, amau tan ding ciat a theih
         nadingun lai‑ai a san uh hi.
         25 Tu in nai thum sat a, amaute in amah a khailum uh hi.
         26 A lu tung sanah, “JUDAH MITE KUMPIPA,” ci in mawhsakna lai khat a suang uh hi.
         27 Guta nih zong a taklam ah khat, a veilam ah khat, amah tawh a khaikhawm uh hi.
         28 Hih bangin, Lai Siangtho sunga kigelh ahi, “Thukham palsat mite tawh amah kisimkhawm
         hi,” a cihna thu a tangtung hi.
         29 Tua mun a tawn kha mite in, “Hei! Biakinnpi susia a ni thum sungin a lamkik ding
         pa aw,
         30 nangmah kihonkhia inla, singlamteh tung pan hong kumkhia in!” ci in a lu uh peisan
         in a zahko uh hi.
         31 Tuamah bangin siampi liante le thukhamhilh siate in zong, “Hihpa in midangte hon
         zo napi amah le amah a kihon zo kei hi.
         32 I mit mahmah tawh mu a, i up theih nadingin Israel Kumpipa Khazih singlamteh tung
         panin tu in hong kumkhia hen,” ci in a zahko uh hi. Amah tawh a kikhaikhawm mite in
         zong a zahko uh hi.
         33 Tu in nai guk a kipan nai kua ciangdong leitung bup ah khua a mial hi.
         34 Nai kua a sat laitak in Zeisu in, “Eloi, Eloi, lama sabachthani?” ci in nakpi in
         a kiko hi. A khiatna in, “Ka Pasian, ka Pasian aw, banghang in hong taisan na hi hiam?”
         a cihna ahi hi.
         35 A gei‑a a ding mite pawlkhat in a zak uh ciangin, “En un, amah in Elijah a sam ahi
         hi!” a ci uh hi.
         36 Tua ciangin mi khat va tai a, tuihupna khat la in lenggahtui thuk a dimtak in a diah
         khit ciangin, pumpeng dawn ah suangin a dawn dingin tah a, “Hi ci omsak tadih un.
         Amah lakhia dingin Elijah hong pai hiam, en dih ni,” a ci hi.
         37 Tua ciangin Zeisu nakpitak kiko in a huu tawpna a sangkhia hi.
         38 Tua laitak in biakinnpi sunga kideina puan kikek a, a lu panin a taw dong phelnih
         a suak hi.
         39 Zeisu mai ngata ding galkap 100 ukpa in amah tua bangin kiko a a huu tawpna a sankhiat
         a muh ciangin, “Hihpa in Pasian Tapa taktak ahi hi!” a ci hi.
         40 Numei pawlkhat in gamlapi pan galet uh a, tua numeite lakah Magdala khua mi Mary,
         James neuzaw le Joses‑te nu Mary le Salome‑te zong a kihel uh hi.
         41 Amaute in Galilee gamah Zeisu a omlai in amah zui in a panpihte ahi uh hi. Jerusalem
         khuapi dong amah a zui numei dang tampi zong a om uh hi.
         42 Tu in nitak hong hi a, tua ni in Sabbath a tunma Kigin Niɠ ahi hi.
         43 Tua ciangin Arimathea khua mi Joseph in Pilate kiangah hangtak in va pai a, Zeisu
         luang a va ngen hi. Amah pen upa vaihawmte lakah mi thupi khat hi a, Pasian kumpigam
         a lamen mi khat zong ahi hi.
         44 Zeisu si khin ahihlam Pilate in a zak ciangin lamdangsa mahmah a, galkap 100 ukpa
         samin a sihzawh bangtan sawtzo hiam ci in a dong hi.
         45 Zeisu si khin hi cih thu Pilate in galkap 100 ukpa kiang pan a theihtel ciangin Zeisu
         luang Joseph a pia hi.
         46 Tua ciangin Joseph in Zeisu luang lakhia a, a hoih mahmah puanpak khat lei in a tun
         khit ciangin suang kikhuak han sung khatah sial a, suangtumpi khat khuk in hankong
         a khak hi.
         47 Magdala khua mi Mary le Joses nu Mary‑te in a luang kisialna mun a en uh hi.

1 Tu in Sabbath ni hong bei a, Magdala khua mi Mary, James nu Mary le Salome‑te in
         a luang zut nadingin sathau namtui a lei uh hi.
         2 Nipikal sunga ni masa pen ni zingsang nisuah tungin daihawh dingin hanah a hong pai
         uh hi.
         3 “Hankong khakna suangtum kua in hong honsak ding ahi hiam?” ci in a kikum uh hi.
         4 Ahih hangin amaute a khuadak uh leh tua suangtum a kikhukkhiasa a om a mu uh hi.
         Banghang hiam cihleh tua suangtum a lian mahmah khat ahi hi.
         5 Han sungah lut uha puanpak tualpi a silh tangval khat taklam panga a tu a muh uh
         ciangin lamdang a sa uh hi.
         6 Ahih hangin tua pa in, “Lamdangsa kei un. A kikhailum Nazareth khua mi Zeisu na zong
         uh hi. Amah thokik zo hi! Hihlai ah om nawnlo hi. A luang kisialna mun hong en un.
         7 Tu in ciah unla Peter le a nungzuite kiangah, ‘Note paima in Galilee gamah na paikhol
         dinga, a hong gensa bangin tualai ah amah na mu ding uh hi,’ ci in va gen un,” a ci
         hi.
         8 Amaute han sung panin manlangtak in hong paikhia uha a tai uh hi. Banghang hiam cihleh
         amaute lau uha lamdang a sa uh hi. Amaute lau uh ahih manin kuamah kiangah thu bangmah
         a gen kei uh hi.
         9 Tu in nipikal khat sunga ni masa pen ni zingsang tungin Zeisu thokik a, dawi sagih
         a hawlkhiatna numei Magdala khua mi Mary kiangah a kilak masa pen hi.
         10 Tua numei in Zeisu tawh a kithuah khawm ngei, dah le kap a om mite kiangah pai in
         tua thu a va gen hi.
         11 Amah thokik ahihna le Mary in a muhna thu amaute in a zak uh ciangin a um kei uh
         hi.
         12 Tua khit ciangin nungzuite nih gam sung khuaneu khatah a pai laitak un amaute kiangah
         a nam tuamkhat in Zeisu a va kilak hi.
         13 Amaute in nungzui dangte a va koh uh hangin a um tuan kei uh hi.
         14 Tua nungciang in nungzui sawm le khatte an ne a a om laitak un amaute kiangah Zeisu
         a kilak hi. Amah a thawhkik khit cianga a mu mite thugente um loin lungkhauh uh ahih
         manin Zeisu in amaute a taii hi.
         15 Amah in amaute kiangah, “Leitung khempeuh ah pai unla a kipiangsak na khempeuh tungah
         lungdamna thu tangko un.
         16 Thu um in tui a kiphum mi in hotkhiatna a ngah ding hi. Ahih hangin a umlo mi in
         mawhsakna a thuak ding hi.
         17 Thu‑um mite tungah hih limlamdangte a piang ding hi. Keima min tawh dawite hawlkhia
         ding uha kampau thak tawh a pau ding uh hi.
         18 Gulte man ding uh a, sih theihna gu a dawn uh hangin bangmah a ci kei ding uh hi.
         Cinate tungah khut a ngakh uh ciangin a dam ding uh hi,” a ci hi.
         19 Tua bangin Topa in amaute kiangah thu a gen khit ciangin vantung ah amah kilato a,
         Pasian ziatlam ah a tu hi.
         20 A nungzuite kuankhia in mun khempeuh ah lungdamna thu a tangko uh hi. Topa in amaute
         tawh na semkhawm a, nalamdangte tawh ama kammal a kipsak hi. Amen.LUKELUKELUKELUKELUKE

1 A zahtakhuai mahmah Theophilus aw, eite lakah a piangsa thute mitampi in kiciantak
         in a gelh khinzo uh hi.
         2 Amaute in tua thute a kipatcil a kipan mittang tawh mu in tua thu tawh kisai na a
         sem mite hong gensawnna banga a gelh uh ahi hi.
         3 Kei zong tua thupiang khempeuh a kipat a kipan limtak kantel khinzo ka hih manin
         nang aa dingin hih thu a kizom in kong gelhkhiat ding hoih ka sa hi.
         4 Hih in nang a hong kihilh khinsa thute maan takpi hi ci a, na theih nading ka deihna
         ahi hi.
         5 Herod in Judea gamah kumpi a sep laitak in Abijah pawl sungah Zacharias kici siampipa
         khat a om hi. A zi pen Aaron suante khat hi a, a min Elizabeth ahi hi.
         6 A nupa un Pasian muhna ah midik hi uha Topa thupiakte le thukhunte khempeuh kawkbang
         loin a zuite ahi uh hi.
         7 Elizabeth tasel ahih manin ta neilo uha a kum uh zong tam khin mahmah hi.
         8 Khatvei, Zacharias in Pasian mai ah siampi na a sep laitak,
         9 siampite ngeina zui in nasep ding a hawmna uhah paknamtui hal ding nasep a ngah hi.
         Amah Topa biakinnpi sungah lut in,
         10 paknamtui hal a a om laitak in mipite khempeuh in a pualam ah thu a ngen uh hi.
         11 Tua laitak in Topa vantungmi khat ama kiangah hong kilang a, paknamtui halna biaknatau
         taklam ah a ding hi.
         12 Zacharias in vantungmi a muh ciangin dipkua in a lau mahmah hi.
         13 Tua ciangin vantungmi in ama kiangah, “Zacharias aw, lau kei in na thungetna Pasian
         in hong zazo hi. Na zi Elizabeth in tapa khat nei dinga, a min John na phuak ding
         hi.
         14 Amah hong pian ciangin lungdam in na nuam dinga, mitampi zong a kipak ding uh hi.
         15 Banghang hiam cihleh Topa muhna ah amah mi thupi a suak ding hi. Lenggahzu a kipan
         khamtheih guihtheihte ne lo dinga, a nu gil sung pan mahin Kha Siangtho tawh a kidim
         ding hi.
         16 Israel Pasian ahi Topa lamah amaute a kiheisak ding hi.
         17 Elijah lungsim le vangliatna nei in Topa mai ah a pai ding hi. ‘Pate lungtang a tate
         lamah kiheisak in,’ thumanglo mite in midikte lungpilna a neih nadingin a heisak ding
         hi. Tua bangin Topa aa dingin minam khat puahkhol in a kigingsa in a koih ding hi,”
         a ci hi.
         18 Tua ciangin Zacharias in vantungmi kiangah, “Hih thu bangci theih ding ka hi hiam?
         Kei lah tekta ing a, ka zi zong kum tam mahmah khin ta hi,” a ci hi.
         19 Vantungmi in dawngin ama kiangah, “Pasian mai‑a a ding Gabriel ka hi hi. Nang hong
         hopih in hih lungdamna thute hong puak dinga hong kisawl ahi hi.
         20 En in, a hun a tun cianga a hong piang ding thu kong gente um lo na hih manin hih
         thute a hong pian mateng in na pauthei kei ding hi,” a ci hi.
         21 Biakinnpi sungah Zacharias sawtvei omlua ahih manin amah a ngak mipite in lamdang
         a sa uh hi.
         22 A hong pusuah ciangin mipite hopih theilo ahih manin biakinnpi sungah mangmu hi ding
         hi ci in a thei uh hi. Banghang hiam cihleh amah pau theilo in om a, a khut bek tawh
         a lak hi.
         23 Tua bangin a siampi nasep hun a bei phetin a inn ah a ciah hi.
         24 Tua khit ciangin a zi Elizabeth in naupaai a, kha nga sung inn sungah a omcip hi.
         25 Amah in, “Tu in Topa in kei hong angvan a, mi lak a ka maizumna teng hong lakkhiatsak
         hi,” a ci hi.
         26 Tu in Elizabeth in nau a paai zawh kha guk a phak ciangin Galilee gam Nazareth a
         kici khua‑a om,
         27 David suan, Joseph tawh kiteeng dinga zuthawl piaksa nungak siangtho Mary kiangah
         Pasian in vantungmi Gabriel a sawl hi.
         28 Mary kiangah vantungmi va pai a, “Maipha a ngah mahmah numei aw, nopna ngahta in.
         Topa in nang hong ompih a, numeite lakah thupha ngahnu na hi hi,” a ci hi.
         29 Ahi zongin Mary in amah mu in a thugen a zak ciangin patau a, “Banghang in hih bangin
         hong hopih hi ding ahi hiam?” ci in a ngaihsun hi.
         30 Tua ciangin vantungmi in, “Mary aw, lau kei in. Pasian maipha na ngah zo hi.
         31 En in, naupaai in tapa khat na nei dinga, a min ZEISU na phuak ding hi.
         32 Amah mi thupi suak dinga, Sangpenpa Tapa kici ding hi. Topa Pasian in a pa David
         tokhom tungah amah a tusak ding hi.
         33 Amah in Jacob innkuante uk tawntung dinga, ama kumpigam a bei ngei kei ding hi,”
         a ci hi.
         34 Tua ciangin Mary in vantungmi kiangah, “Pasal tawh lumkhawm ngeilo ka hih manin hih
         thu bangci bangin piangthei ding ahi hiam?” a ci hi.
         35 Vantungmi in ama kiangah, “Kha Siangtho nang tungah hong tung dinga, Sangpenpa vangliatna
         in nang a hong tuam ding hi. Tua ahih manin nang sung pan a suakkhia ding Siangthopa
         pen Pasian Tapa kici ding hi.
         36 En in, na tanaunu Elizabeth in zong a tek nungin tapa khat a paaizo hi. Taselnu a
         kici amah in naupaai a, kha guk a phazo hi.
         37 Banghang hiam cihleh Pasian aa dingin a piang theilo na khat beek a om kei hi,” a
         ci hi.
         38 Tua ciangin Mary in, “En in, Topa nasemnu ka hi hi! Na gen bangin kei tungah hong
         piang tahen,” a ci hi. Tua khit ciangin ama kiang panin vantungmi a paikhia hi.
         39 Tua khit ciangin Mary kithawi a, Judah gam mualtung khua khatah a pai pah hi.
         40 Amah Zacharias inn sungah lutin Elizabeth a hopih hi.
         41 Elizabeth in Mary hopihna a zak ciangin a gil sunga naungek diang a, Elizabeth zong
         Kha Siangtho tawh a kidim hi.
         42 Tua ciangin amah in aw ngaihtak in kiko a, “Numeite lakah thupha ngahnu na hi a,
         nang sunga naungek zong thupha ngah ahi hi!
         43 Ka Topa nu kei kiangah a hong hawh theih nadingin hih bang hamphatna koipan ngah
         kha ka hi hiam?
         44 En in, nong hopihna awging ka bil ah hong lut phetin ka gil sunga naungek kipak in
         a diang hi.
         45 Topa in a gensa thute tangtungsak ding hi ci a, a um numei in thupha ngah ahi hi,”
         a ci hi.
         46 Tua ciangin Mary in, “Ka lungsim in Topa pahtawi a,
         47 Ka kha in zong hong Honpa Pasian sungah a lungdam hi.
         48 Banghang hiam cihleh, Amah in a nasemnu dinmun niamna hong mu zo hi. En un, tu a
         kipan a khang a khang in, Thupha ngahnu hong ci ding uh hi.
         49 Banghang hiam cihleh, Vanglianpa in kei aa dingin, Na lianpi hong sepsak zo a, Ama
         minin Siangtho ahi hi.
         50 Amah in amah a zahtak mite, A khang a khang in a hehpih hi.
         51 A khut tawh thahatna lak a, Kiliatsakna lungsim a neite a thehthang hi.
         52 Gam ukte a kumpi tokhom panun khiasuk a, A kinengniamte a lamsang hi.
         53 A gilkial mite na hoih tampi guan a, Mihaute ahih leh a hawmpi in a paikhiasak hi.
         54 Amah in a hehpihna phawk tawntung ahih manin, A nasem Israel a huh hi.
         55 Tua in i pu i pate, Abraham le a suan a khakte tungah, A tawntung in a gensa bang
         ahi hi,” a ci hi.
         56 Mary in Elizabeth kiangah kha thum bang a taam khit ciangin a inn ah a ciah hi.
         57 Tu in Elizabeth a suah hun hong tung a, tapa khat a nei hi.
         58 Topa in Elizabeth tungah hehpihna lianpi lak hi cih a innvengte le a tanaute in a
         zak uh ciangin a lungdampih uh hi.
         59 Naungek ni giat a phak ciangin a vunat dingin pai uh a, a min dingin a pa min zui
         in Zacharias phuah a sawm uh hi.
         60 Ahih hangin a nu in, “Hilo hi, John phuah ding hi zaw hi,” a ci hi.
         61 Amaute in, “No beh sungah tua bang min om lo hi,” a ci uh hi.
         62 Tua ciangin a pa in bang phuak nuam hiam cih a theih nadingun khut tawh lakin a dong
         uh hi.
         63 Amah in laigelh nading khat ngen a, “Ama min John ahi hi,” ci in a gelh hi. Tua ciangin
         amaute khempeuh in lamdang a sa mahmah uh hi.
         64 Tua ciangin thakhat in Zecharias kam a kihong hi. A leii kilok in pauthei a, Pasian
         a phat hi.
         65 Tua ciangin a veng a pam khempeuh lauthawng uh a, Judea mualtung gam khempeuh ah
         hih thute bek genin a kinei hi.
         66 Hih thu a za mi khempeuh in amaute lungsim sungah, “Hih naungek bangci bang mi a
         hong suak ding hiam?” ci in a ngaihsun uh hi. Topa khutin amah tawh a omkhawm hi.
         67 Tu in a pa Zacharias in Kha Siangtho tawh kidim in hih bangin kamsanna a gen hi,
         68 Amah in, “Israelte Topa Pasian in thupha ngah tahen. Banghang hiam cihleh, amah in
         a mite hong vehin hong tankhia zo hi.
         69 A nasempa David suan pan, Pasian in eite aa dingin, Hotkhiatna kii khat, Hong pokhiasak
         zo hi.
         70 Tua thu in lei piancil a kipan, A siangtho ama kamsangte kam tawh, A gensa ahi hi.
         71 Hih in i galte le, Hong mudah khempeuhte khut pan a, Hong hotkhiatna ahi hi.
         72 I pu i pate tunga a kamciamsa, Hehpihna hong tungsak a, A siangtho ama thuciamna,
         A mangngilh kei hi.
         73 I pupi Abraham tung a, A kiciamsa bangin,
         74 I galte khut sung pan hong honkhia a,
         75 I nuntak laiteng in, Ama mai ah sianthona le dikna tawh, Lau hetlo in ama na i sep
         theih nading ahi hi.
         76 “Bawi aw, Sangpenpa kamsangpa hong kici ding hi. Banghang hiam cihleh, Topa lampi
         a sial dingin, Ama mai ah na pai ding hi.
         77 A mite in mawh kimaisakna tungtawn in, Hotkhiatna a ngah lam uh na theisak ding hi.
         78 Eite Pasian hong hehpihna tungtawn in, Phalvak in eite hong veh zo a,
         79 Khuamial sung le, Sihna lim sunga om mite tungah khuavak a tan nading, Nopna lampi
         ah eite a hong khak nading ahi hi,” a ci hi.
         80 Tua bangin naupang hong khangin a lungsim zong hong picing semsem hi. Israel mite
         tunga a kilah khiat hun mateng in gamlak ah a teeng hi.

1 Tua hun lai in Caesar Augustus in a gam sunga mipha zah a kisim nadingin thu a pia
         hi.
         2 Quirinius in Syria gam uk ahih laitak in hih mipha zah kisimna a masa pen ahi hi.
         3 Mi khempeuh in a min uh khumsak dingin amau pianna khua ciatah a pai uh hi.
         4 Joseph zong David phung sunga piang David suan ahih manin Galilee gam Nazareth khua
         panin Judea gam David khua Bethlehem ah min khumsak dingin a paito hi.
         5 A zi dinga zuthawl a piaksa Mary tawh paikhawm uh a, Mary nausuak kuan ahih manin,
         6 tua khua ah a om sungun a suah hun hong tung hi.
         7 Amah in a tacil ahi tapa nei a, naupuan tawh a tun hi. Zintun inn sungah amaute aa
         dingin inndei om lo ahih manin bawng ankuang sungah nau a sial hi.
         8 Tua gamah tuucingte in gamlak ah giak uh a, zanin tuute a vil uh hi.
         9 En in, Topa vantungmi khat amaute mai ah hong dinga, Topa vangin amaute kim le pamteng
         tan ahih manin a lau mahmah uh hi.
         10 Tua ciangin vantungmi in amaute kiangah, “Lau kei un. Mi khempeuh aa ding a nuamhuai
         mahmah lungdamna thu kong puak hi.
         11 Banghang hiam cihleh tuni in Topa Khazih ahi Honpa in note aa dingin David khua ah
         a suakzo hi.
         12 Amah na theih nading uh hih bang ahi hi. Naungek khat naupuan tawh kitun in bawng
         ankuang sungah kisial a om na mu ding uh hi,” a ci hi.
         13 Tua ciangin thakhat in vantungmi honpite tua vantungmi tawh hong om uh a,
         14 amaute in, “A sangpen muna om Pasian minthang tahen. Leitung ah kilemna om henla,
         Leitung mite tungah nopna om tahen!” ci in Pasian a phat uh hi.
         15 Vantungmite vanah a ciah khit uh ciangin tuucingte kiho uh a, “Bethlehem khua ah
         pai in, Topa hong gensa hih thupiang va en ni,” a kici uh hi.
         16 Amaute pai pah vingveng uh a, Mary, Joseph le bawng ankuang sunga kisial naungek
         a mu uh hi.
         17 Amah a muh khit uh ciangin amaute tunga kigensa hih naungek thute mun khempeuh ah
         a gen kawikawi uh hi.
         18 Tuucingte thugen a za mi khempeuh in lamdang a sa uh hi.
         19 Mary ahih leh hih thu khempeuh a lungsim ah ciamteh in a ngaihsunsun hi.
         20 Tua ciangin tuucingte in amaute tunga kigen bangin, a zaksa a muhsa uh thu khempeuh
         hangin Pasian pahtawi le phat kawmsa in a ciahkik uh hi.
         21 Tua ciangin naungek vunat ding hun ni giat a cin ciangin a nu in a gil sungah nau
         a paaima a vantungmi in a gensa bangin a min ZEISU a phuak uh hi.
         22 Moses thukham tawh kizui in Mary a kisiansuahna hun a cin khit ciangin, Topa tungah
         naungek a ap dingin Jerusalem khuapi ah a hong paipih uh hi.
         23 Hih in, “Naubu a hong masa tapa khempeuh Topa aa dingin sehtuam ahi hi,” ci in Topa
         thukham sunga kigelh thu bangin a zui uh ahi hi.
         24 Topa thukham sungah, “Vakhu kopkhat, ahih keileh kawl vakhuno nih pia ding,” cih
         tawh kizui in biakna pia dinga pai zong ahi uh hi.
         25 En in, Simeon a kici a thuman, Pasian a zahtak mahmah mi khat Jerusalem khuapi ah
         a om hi. Israelte kihehnepna a lamen mi khat hi a, Kha Siangtho ama tungah a om hi.
         26 Topa Sathau‑nilhpa a muh mateng si lo ding hi, ci in Kha Siangtho in a theihsaksa
         ahi hi.
         27 Kha makaihna tawh biakinnpi huang sungah Simeon a lut hi. A nu le a pate in thukham
         ngeina bangin naungek Zeisu ap dingin a hong lutpih uh ciangin,
         28 Simeon in ama ang ah naungek tawi in Pasian phat a,
         29 amah in, “Topa aw, na silapa tunga nong gensa bangin, Lungnuamtak in hong paisakta
         in.
         30 Banghang hiam cihleh, Na hotkhiatna ka mit tawh ka mu zo hi.
         31 Nang in tua hotkhiatna, Minam khempeuh muh dingin na bawl khinzo a,
         32 Gentile‑te tunga kilakna a puak ding khuavak le, Na mi Israelte minthan nading ahi
         hi,” a ci hi.
         33 Simeon in naungek tawh kisai a gen thute Joseph le a nu in lamdang a sa uh hi.
         34 Tua khit ciangin Simeon in amaute thupha pia a, a nu Mary kiangah, “En in, Israel
         mitampite kipuk nading le thawh nadingin hih naungek a kiseh zo hi.
         35 Mitampite lungsim tawng a kilatkhiat nadingin amaute in a gensiat uh Pasian kiang
         pana limlamdang khat zong ahi hi. Hi hi, na lungsim zong namsau khatin hong dawtlet
         ding hi,” a ci hi.
         36 Tua laitak in Anna kici kamsangnu khat om a, Asher phung sunga piang Phanuel tanu
         ahi hi. Amah khangham khin mahmah ta hi. A nungak lai‑a a kiteenpih a pasal tawh kum
         sagih sung bek damkhawm uh hi.
         37 Tua khit ciangin meigong a, tu in 84 phazo hi. Amah in biakinnpi huang lawi ngeilo
         a, antang in thungen in sun le zanin Pasian a bia hi.
         38 Tua laitak in amah hong lut a, Topa tungah lungdam a ko hi. Jerusalem khuapi a hotkhiat
         ding a lamen mi khempeuh tungah naungek thu a gen hi.
         39 Amaute in Topa thukham banga na khempeuh ahih khit uh ciangin Galilee gama om a khua
         uh ahi Nazareth ah a ciahkik uh hi.
         40 Naupang hong khangin a lungsim hong picing a, lungpilna tawh kidim in Pasian hehpihna
         thupha ama tungah a om hi.
         41 A nu le a pate Paisan Pawi sim dingin Jerusalem khuapi ah kumsim in a pai den uh
         hi.
         42 Zeisu kum sawm le kum nih a phak ciangin pawi ngeina bangin Jerusalem khuapi ah pawisim
         dingin a paito uh hi.
         43 Pawi a ven ciangin a nu le a pate ciah uh a, Naupang Zeisu ahih leh Jerusalem khuapi
         ah a omlai hi. Tua thu Joseph le a nu in a thei kei uh hi.
         44 Amaute in mihonpi lakah Zeisu a omom mah a sa uh hi. Ni khat lam a pai khit uh ciangin
         tanaute le meltheihte lak a zong uh hi.
         45 A muh loh uh ciangin Jerusalem khuapi ah kilehkik in a va zong uh hi.
         46 Ni thum khit ciangin biakinnpi huang sungah siapite thugen ngai in thu dongin amaute
         laizang ah tu‑a om a mu uh hi.
         47 Ama thugen a za mi khempeuh in a thutheihna le a dawnkiknate lamdang a sa mahmah
         uh hi.
         48 A nu le a pa in amah a muh uh ciangin lamdangsa uha a nu in, “Ka ta aw, banghang
         in hong hi ci bawl peuhmah na hi hiam? En in, na pa tawh lunghimawh mahmah in kong
         zong uh hi,” a ci hi.
         49 Tua ciangin amah in amaute gel kiangah, “Banghang in hong zong na hi uh hiam? Ka
         Pa na a sem ding ka hih lam thei lo na hi uh hiam?” a ci hi.
         50 Ahih hangin ama gennop thu a thei kei uh hi.
         51 Zeisu in amaute tawh Nazareth khua ah ciahsuk khawm a, amaute thu a mang hi. A nu
         Mary in hih thu khempeuh a lungsim sungah a ciamteh hi.
         52 Zeisu a lungpilna le a pumpi khang semsem a, Pasian maipha le mite maipha a ngah
         hi.

1 Tu in Tiberius Caesar a maan zawh kum sawm le kum nga a cin kumin Pontius Pilate
         in Judea gam mangpipa ahi hi. Herod in Galilee gam uk mangpa hi a, a naupa Philip
         in Iturea gam le Trachonitis gam uk mangpa hi in, Lysanias in Abilene gam uk mangpa
         ahi hi.
         2 Annas le Caiaphas in Siampi Ukte ahih laitak un gamlak a om Zacharias tapa John tungah
         Pasian thu a tung hi.
         3 Jordan gun kuam mun khempeuh ah John vak kawikawi a, mawhmai nadingin kisikkikna
         tawh kisai tui kiphumna thu a hilh hi.
         4 Hih in kamsangpa Isaiah laibu sunga kigelhsa thu ahi hi. Tualai ah, “Gamlak a kikopa
         awging in, ‘Topa pai nading lam na sial unla, A lampite na tangsak un.
         5 Muallian mualneu khempeuh kitamsak in, Mualkuam khempeuh kivuk dim ding hi. A komna
         munte kivukdim in, Lamkawite kitangsak dinga,
         6 Mi khempeuh in Pasian hotkhiatna a mu ding uh hi,’ ” ci in a kigelh hi.
         7 Tua ciangin John in tui kiphumsak dingin ama kianga hong pai mihonpite kiangah, “A
         gupha gul suante aw! A hong tung ding hehna pan a taikhia dingin kua in hong hilhkhol
         ahi hiam?
         8 Tua ahih manin kisikkikna tawh a kituak gah na gah un. Note lungsim sungah, ‘Abraham
         ka pa uh hi,’ ci in suang kei un. Ken kong cih in ah Pasian in hih suangte nangawn
         Abraham tate a suaksak thei hi.
         9 Tu mahmah in zong singphung tengah hei kinga zo hi. Tua ahih manin gahhoih a gahlo
         singkung khempeuh kiphuk in meikuang sungah kikhul ding hi,” a ci hi.
         10 Tua ciangin mihonpite in ama kiangah, “Tua ahih leh bangci gamtat ding ka hi uh hiam?”
         ci in a dong uh hi.
         11 Amah in amaute kiangah, “Puanak nih a nei mi in a neilote hawm hen. Annek ding a
         nei mi in a neilo mi hawm hen,” a ci hi.
         12 Tua ciangin siahdongte zong tui kiphumsak dingin hong pai uh a, “Sia aw, bangci gamtat
         ding ka hi uh hiam?” ci in a dong uh hi.
         13 Amah in amaute kiangah, “Na don ding zahval uh siah dong kei un,” a ci hi.
         14 Tua mah bangin galkapte in zong ama kiangah, “Kote zong bangci gamtat ding ka hi
         uh hiam?” ci in a dong uh hi. Amah in amaute kiangah, “Zawhthawh thu tawh kuama neihsa
         laksak kei un. A maanlopi in kuamah mawhsak kei un. Khasum na ngah zah uh tawh lungkim
         un,” a ci hi.
         15 Tu in mipite in John pen Khazih ahi kha ding hiam ci in a ngaihsut laitak un,
         16 John in amaute khempeuh kiangah, “Ken note tui tawh kong phum hi. Ahih hangin kei
         sanga a vanglian zaw Khat a hong pai ding hi. Ama khedapkhau sut ding nangawn in ka
         kilawm kei hi. Amah in Kha Siangtho le mei tawh note hong phum ding hi.
         17 Amah in buhcilna phuala anhumte a hahsiang sitset dingin a khutah ansi zapna a tawizo
         hi. Antak teng ama ansal sungah sungin ansite ahih leh a mit ngeilo meikuang sungah
         a khul ding hi,” a ci hi.
         18 Thu dang tampi tawh zong mite hanthawn in thu a hilh hi.
         19 Gam uk mangpa Herod in a sanggampa Philip zi Herodias a suhna le a gamtat siatna
         teng hangin John in amah a taii hi.
         20 Herod in hih mawhna teng a bawl banah John zong thong sungah a khum lai hi.
         21 Tu in John in mi khempeuh tui a phum khit ciangin Zeisu zong tui a phum hi. Zeisu
         in thu a nget laitak in van kihong a,
         22 Kha Siangtho in vakhu tawh a kibang pumpi tawh ama tungah hong kumsuk hi. Tua ciangin
         vantung panin aw khat hong ging a, “Nang in ka lung hong damsak mahmah ka it ka Tapa
         na hi hi,” a ci hi.
         23 Tu in Zeisu kum 30 bang a phak ciangin nasep a kipan hi. Mite in amah Joseph tapa
         hi a ci uh hi. Joseph in Heli tapa,
         24 Heli in Matthat tapa, Matthat in Levi tapa, Levi in Melchi tapa, Melchi in Janna
         tapa, Janna in Joseph tapa,
         25 Joseph in Mattathiah tapa, Mattathiah in Amos tapa, Amos in Nahum tapa, Nahum in
         Esli tapa, Esli in Naggai tapa,
         26 Naggai in Maath tapa, Maath in Mattathiah tapa, Mattathiah in Semei tapa, Semei in
         Joseph tapa, Joseph in Judah tapa,
         27 Judah in Joannas tapa, Joannas in Rhesa tapa, Rhesa in Zerubbabel tapa, Zerubbabel
         in Shealtiel tapa, Shealtiel in Neri tapa,
         28 Neri in Melchi tapa, Melchi in Addi tapa, Addi in Cosam tapa, Cosam in Elmodam tapa,
         Elmodam in Er tapa,
         29 Er in Jose tapa, Jose in Eliezer tapa, Eliezer in Jorim tapa, Jorim in Matthat tapa,
         Matthat in Levi tapa,
         30 Levi in Simeon tapa, Simeon in Judah tapa, Judah in Joseph tapa, Joseph in Jonan
         tapa, Jonan in Eliakim tapa,
         31 Eliakim in Melea tapa, Melea in Menan tapa, Menan in Mattathah tapa, Mattathah in
         Nathan tapa, Nathan in David tapa,
         32 David in Jesse tapa, Jesse in Obed tapa, Obed in Boaz tapa, Boaz in Salmon tapa,
         Salmon in Nahshon tapa,
         33 Nahshon in Amminadab tapa, Amminadab in Ram tapa, Ram in Hezron tapa, Hezron in Perez
         tapa, Perez in Judah tapa,
         34 Judah in Jacob tapa, Jacob in Isaac tapa, Isaac in Abraham tapa, Abraham in Terah
         tapa, Terah in Nahor tapa,
         35 Nahor in Serug tapa, Serug in Reu tapa, Reu in Peleg tapa, Peleg in Eber tapa, Eber
         in Shelah tapa,
         36 Shelah in Cainan tapa, Cainan in Arphaxad tapa, Arphaxad in Shem tapa, Shem in Noah
         tapa, Noah in Lamech tapa,
         37 Lamech in Methuselah tapa, Methuselah in Enoch tapa, Enoch in Jared tapa, Jared in
         Mahalalel tapa, Mahalalel in Cainan tapa,
         38 Cainan in Enosh tapa, Enosh in Seth tapa, Seth in Adam tapa, Adam in Pasian tapa
         ahi hi.

1 Tua ciangin Zeisu in Kha Siangtho tawh kidimsa in Jordan gun pan hong ciahkik a,
         Kha in amah gamlak ah a paipih hi.
         2 Dawimangpa in ni 40 sung amah ze‑et a, tua sungin bangmah ne lo ahih manin ni 40
         a cin ciangin a gil a kial hi.
         3 Dawimangpa in ama kiangah, “Pasian Tapa na hih leh hih suangte anlum a suah nadingin
         thupia in,” a ci hi.
         4 Zeisu in ama kiangah, “ ‘Mihing in an bek tawh a nungta hilo in Pasian kam panin
         a pusuak thu khempeuh tawh a nuntak ding ahi hi,’ ci in Lai Siangtho sungah a kigelh
         hi,” a ci hi.
         5 Tua ciangin Dawimangpa in amah mualsang khat tungah paipih a, leitung gam khempeuh
         thakhat in a lak hi.
         6 Tua ciangin Dawimangpa in ama kiangah, “Hih gamte tunga thuneihna le hih gamte thupina
         khempeuh nang kong pia ding hi. Banghang hiam cihleh hite khempeuh kei hong kipia
         khin ahih manin ka piak nop peuhpeuh ka pia thei hi.
         7 Tua ahih manin bokin hong bia leteh hiteng khempeuh nangma aa a suak ding hi,” a
         ci hi.
         8 Tua ciangin Zeisu in ama kiangah, “Satan aw, ka nungah kihemkhia in! ‘Topa na Pasian
         na bia dinga ama na bek na sem ding hi,’ ci in Lai Siangtho sungah kigelh hi,” ci
         in a dawng hi.
         9 Tua ciangin Dawimangpa in Jerusalem khuapi ah amah paipih in biakinnpi khumdawn ah
         koih a, “Pasian Tapa na hih leh hih panin tuaksuk in.
         10 Banghang hiam cihleh, ‘Amah in nang hong kem dingin, Ama vantungmite thupia dinga,
         11 Na khe le suang a kitah khakloh nadingin, A khut uh tawh nang a hong dom ding uh
         hi,’ ci in Lai Siangtho sungah kigelh hi,” a ci hi.
         12 Zeisu in, “ ‘Topa na Pasian na ze‑et kei ding hi,’ ci in kigen hi,”ci in a dawng
         hi.
         13 Tu in Dawimangpa in a ze‑et nading khempeuh a zawh khit ciangin hun hoih dang ngakin
         a paikhiat san hi.
         14 Tua ciangin Kha vangliatna tawh Galilee gamah Zeisu ciahkik a, tua gamkuam khempeuh
         ah ama thu a thang hi.
         15 Amah in amaute kikhopna innte ah thuhilh a, mi khempeuh in amah a phat uh hi.
         16 Tua khit ciangin ama khankhiatna Nazareth khua ah Zeisu a pai hi. Ama zatngei bangin
         Sabbath ni in kikhopna inn ah lut a, Lai Siangtho sim dingin a dingto hi.
         17 Tua ciangin kamsangpa Isaiah laibu a pia uh hi. Amah in laibu a lem ciangin hih bangin
         a kigelhna mun a mu hi.
         18 “Topa Kha in keima tungah a om hi. Banghang hiam cihleh, Mizawngte tungah lungdamna
         thu a tangko dingin, Amah in sathau hong nilhzo hi. Lungsim kitamkhamte a damsak ding,
         A kiman mite a kikhahkhiatna thu a hilh ding, Mittawte khua a musak ding, Netcipna
         a thuakte a suaktasak ding le
         19 Topa hong san hun hong tungta hi cih thu a tangko dingin Amah in kei a hong sawlzo
         hi,” a ci hi.
         20 Tua khit ciangin amah in laibu khup in kikhopna inn ukpa a piak khit ciangin a tukik
         hi. Kikhopna inn sunga om mite mittang khempeuh in ama tungah a tu hi.
         21 Amah in amaute kiangah, “Hih Lai Siangtho in a gen thu, tuni in note zak mahmah in
         a tangtung zo hi,” a ci hi.
         22 Mi khempeuh in amah phat uha ama kam sung pana a gingkhia thute zong khum mahmah
         ahih manin lamdang a sa uh hi. Ahi zongin, “Hihpa in Joseph tapa hilo ahi hiam?” a
         ci uh hi.
         23 Tua ciangin amah in amaute kiangah, “Note in, ‘Siavuanpa aw, nang le nang kidamsak
         in,’ cih paunak tawh hong kapin, ‘Capernaum khua‑a na sepsa thu ka zak bangbang un,
         nangma khua hi lai ah zong tua bangin hong sem in,’ nong ci ding uh hi,” a ci hi.
         24 Tua ciangin amah in, “Aman takpi kong cih in ah, ama khua‑a kisang kamsang khat beek
         a om kei hi.
         25 Aman takpi kong cih in ah, Elijah hun lai in kum thum le a lang sung guahzu loin
         gam sung khempeuh ah kialpi a tun laitak in Israel mite lakah meigong tampi a om hangin,
         26 Sidon gam Zarephath khua‑a om meigongnu simloh meigong dangte kiangah Elijah a kisawl
         kei hi.
         27 Kamsangpa Elisha hun lai in zong Israel mite lakah miphak tampi a om hangin Syria
         gam mi Naaman simloh phak natna a kidamsak khat beek a om kei hi,” a ci hi.
         28 Kikhopna inn sunga om mi khempeuh in hih thute a zak uh ciangin a heh mahmah uh hi.
         29 Amaute dingkhia in khua pua lamah Zeisu kaikhia uha tua khuapi kilamna mualtung kensang
         dawn panin sawnkhiat ding a sawm uh hi.
         30 Ahih hangin amaute lak panin amah a gelkhia hi.
         31 Tua khit ciangin Galilee gam Capernaum khua ah paisuk a, Sabbath ni in thu a hilh
         hi.
         32 Amah in thuneihna tawh thuhilh ahih manin amaute in lamdang a sa mahmah uh hi.
         33 Tua kikhopna inn sungah dawigilo a lut mi khat a om hi.
         34 Tua pa in, “Nazareth khua mi Zeisu aw, kote hong hi ci omsak lel in! Nang tawh bang
         kisai ka hi uh hiam? Kote a susia dinga hong pai na hi hiam? Kua na hi hiam cih kong
         thei uha Pasian mi Siangthopa na hi hi,” ci in nakpi in a kiko hi.
         35 Ahih hangin Zeisu in, “Pau kei inla, ama sung pan paikhia in,” ci in a taii hi. Tua
         dawi in mite laizang ah tua pa sawnpai a, liamsak loin a paikhia hi.
         36 Tua ciangin amaute khempeuh in lamdangsa mahmah uh a, “Hih kammal in bangci bang
         ahi hiam? Thuneihna le vangliatna tawh dawigilote thu a piak ciangin a paikhia hi,”
         a kici uh hi.
         37 Ama thu tua kima om gam khempeuh ah a thang hi.
         38 Tu in kikhopna inn panin Zeisu paikhia a, Simon inn ah a lut hi. Simon sunghnu nattun
         in a cisa a, gim mahmah ahih manin a damsak nadingin a ngen uh hi.
         39 Tua nu gei ah Zeisu dingin cisa natna a taii ciangin a natna a dam hi. Tua ciangin
         amah thokhia pahin amaute zin a do hi.
         40 Nitum khit ciangin natna tuamtuam a vei cina khempeuh ama kiangah hong puak uh a,
         amaute khatciat tungah a khut nga in a damsak hi.
         41 Dawite in zong, “Pasian Tapa Khazih na hi hi!” ci in kiko in mi tampi sung pan a
         paikhia uh hi. Dawite in Khazih ahihlam thei uh ahih manin amah in amaute taii in
         kam khat beek a pausak kei hi.
         42 Khua a vak ciangin amah tua mun panin gamdaihna mun khatah a pai hi. Mihonpite in
         amah zong uha a kiang a tun uh ciangin amaute a paisan loh nadingin a kho uh hi.
         43 Ahih hangin amah in amaute kiangah, “Pasian kumpigam thu khuadangte ah zong ka tangko
         loh phamawh hi. Banghang hiam cihleh tua na a sem dingin a hong kisawl ahi hi,” a
         ci hi.
         44 Tua bangin Galilee gam sunga kikhopna innteng ah thu a hilh kawikawi hi.

1 Gennesaret tuili gei ah Zeisu a din laitak in Pasian thu ngai dinga hong kikhawm
         mihonpi in amah a nehcip gawp uh hi.
         2 Amah in ngabengte ngen sawp dinga a paikal un tuili gei‑a om gunkuang nih a mu hi.
         3 Tua gunkuang nihte lak panin Simon gunkuang ah amah kah in lei tawh tawmkha gunkuang
         a kihalsak nadingin a ngen hi. Tua khit ciangin gunkuang tungah tu in mihonpite thu
         a hilh hi.
         4 Thu a gen khit ciangin Simon kiangah, “Tui thukna lamah gunkuang khin inla na ngen
         khuh in,” a ci hi.
         5 Ahih hangin Simon in, “Sia aw, zan thapai hanciamtak in ka khuh uh hangin khat beek
         ka man kei uh hi. Ahi zongin na cih bangin ka khuh ding hi,” ci in a dawng hi.
         6 Tua bangin ngen a khuh uh leh ngasa tampi khuh kha uh a, a ngen uh a kikek hi.
         7 Tua ciangin gunkuang dang khat a om a lawmte hong pai in a huh nading uh khutvan
         in sam uh a, a lawmte zong hong pai uh hi. Gunkuang nih a dim tuakin ngasa guang uh
         ahih manin gunkuangte a tum dektak hi.
         8 Simon Peter in hih thupiang a muh ciangin Zeisu khephung ah kunsuk a, “Topa aw, mawhnei
         mi ka hih manin ka kiang panin kihemkhia in!” a ci hi.
         9 Banghang hiam cihleh amah le a lawmte khempeuh in a ngasa mat uh lamdang a sa mahmah
         uh hi.
         10 Simon lawmte ahi Zebedee tate James le John in zong lamdang a sa mahmah uh hi. Tua
         ciangin Zeisu in Simon kiangah, “Lau kei in. Tu a kipan in mite na man ta ding hi,”
         a ci hi.
         11 A gunkuangte uh tuigei a tut khit uh ciangin na khempeuh nusia in ama nung a zui
         uh hi.
         12 Khua khatah Zeisu a om laitak in a pumtang a phak mi khatin amah a muh ciangin boksuk
         a, “Topa aw, hong damsak nuam lecin nong damsak thei hi,” ci in nakpitak in a thum
         hi.
         13 Tua ciangin, Zeisu in a khut zanin amah lawng a, “Kong damsak nuam hi, damta in,”
         ci in thu a pia hi. Tua ciangin tua pa phaknatna a dam pah hi.
         14 Tua ciangin Zeisu in tua thu kuama kiangah a gen loh nadingin thupia a, “Siampipa
         kiangah va kilak inla, na damna hangin Moses thupiak bangin biakpiakna va nei in.
         Tua in amau aa dingin teci ahi ding hi,” a ci hi.
         15 Ahih hangin, ama thu kizel semsem a, a thugen ngai ding le a natnate uh ama damsak
         ding ut in mihonpi a hong kikhawm uh hi.
         16 Amah ahih leh gamlak ah paikhia in thu a ngen zelzel hi.
         17 Ni khat Zeisu thuhilh a a om laitak in Jerusalem khuapi a kipan Galilee gam le Judea
         gam khempeuh panin a hong kisutuah Pharisee pawlte le thukhamhilh siate ama kiangah
         a tu uh hi. Amaute a cidam nadingun tualai ah Topa vangliatna a om hi.
         18 Tua ciangin en in, mi pawlkhat in pumzaw pasal khat a lupna tawh zawng in a hong
         paipih uh hi. Inn sungah lutpih in Zeisu mai ah a ngakh theih nadingun a hanciam uh
         hi.
         19 Mihonpi in a pai nading uh lamkhak ahih manin lutpih theilo uh a, innkhum tungah
         a kahto uh hi. Innkhum dawn vangsak in tua pa a lupna tawh khaisuk uh a, mihonpi laizang
         Zeisu mai ah a nga uh hi.
         20 Zeisu in amaute upna a muh ciangin cinapa kiangah, “Lawm aw, na mawhnate kimaisak
         zo hi,” a ci hi.
         21 Tua ciangin thukhamhilh siate le Pharisee pawlte in, “Pasian tunga a pausia hihpa
         kua ahi hiam? Pasian longal kua in mawhna maisak thei ahi hiam?” ci in a ngaihsun
         uh hi.
         22 Ahih hangin Zeisu in amaute ngaihsutna thei ahih manin, “Banghang in tua bangin ngaihsun
         na hi uh hiam?
         23 ‘Na mawhnate kimaisak zo hi,’ cih ding le, ‘Tho inla lampai in,’ cih ding koi baih
         zaw ahi hiam?
         24 Ahi zongin Mihing Tapa in leitung ah mawhna maisak theihna thuneihna a neih lam na
         theih nadingun,” a cih khit ciangin pumzawpa kiangah, “Tho in, na lupna pua inla na
         inn ah ciah in kong ci hi,” a ci hi.
         25 Amaute mai ah tua pa tho pah a, a lupna pua in Pasian phat kawmsa in a inn ah a ciah
         hi.
         26 Amaute khempeuh in lamdangsa mahmah uh a, Pasian a phat uh hi. Amaute lau mahmah
         uh a, “Tuni‑a i muh nate lamdang thei mahmah hi,” a ci uh hi.
         27 Hih thuteng khit ciangin Zeisu paikhia a, siahdonna buukah tu a om Levi kici siahdongpa
         khat a muh ciangin tuapa kiangah, “Hong zui in,” a ci hi.
         28 Amah dingkhia a, a na khempeuh nusia in Zeisu a zui hi.
         29 Tua ciangin Levi in a inn ah Zeisu annekpihna thupitak in a bawl hi. Siahdongte honpi
         khat le midangte in zong amaute tawh ankuang a umkhawm uh hi.
         30 Ahih hangin thukhamhilh siate le Pharisee pawlte in, “Banghang in siahdongte le mimawhte
         tawh nekhawm dawnkhawm na hi uh hiam?” ci in nungzuite a phunsan uh hi.
         31 Zeisu in amaute kiangah, “Cidamte aa dingin siavuan kisam lo a, cinate aa ding bekin
         a kisam hi.
         32 Midikte sam dinga hong pai hilo in mimawhte a kisikkik nadingun a sam dinga hong
         pai ka hi hi,” ci in a dawng hi.
         33 Tua ciangin amaute in Zeisu kiangah, “John nungzuite in antang in thu a ngen zelzel
         uh hi. Pharisee pawlte nungzuite in zong tua bangmah in ahih uh hi. Banghang in na
         nungzuite in nene dawndawn uh ahi hiam?” a ci uh hi.
         34 Tua ciangin amah in amaute kiangah, “Zineipa in mopawi sim a lawmte a ompih laitak
         in, amaute antangsak thei ding ahi hiam?
         35 Ahih hangin amaute kiang pan zineipa a kilakkhiat hun hong tung dinga, tua hun ciangin
         an a tang ding uh hi,” a ci hi.
         36 Tua khit ciangin Zeisu in thugentehna khat a gen in ah, “Kuamah in puan thak tawh
         puan lui a phop kei hi. Tua bangin kiphop leh puan thak in puan lui a kaikek ding
         hi. Puan thak le puan lui a kituak thei kei hi.
         37 Kuamah in savun um lui sungah lenggahtui thak a thun kei hi. Kithun leh lenggahtui
         thak in savun um phukham in lenggahtui teng luangkhia dinga, savun um zong a kitam
         ding hi.
         38 Ahih hangin lenggahtui thak pen savun um thak sung mah ah thun ding ahi hi. Tua hi
         leh a nihin a bitkhawm ding hi.
         39 Lenggahtui khauh a dawn khin mi peuhmah in lenggahtui thak a dawn pah nuam kei hi.
         Banghang hiam cihleh amah in, ‘Lenggahtui a khauhpen lim a sa zaw hi,’ ci hi,” a ci
         hi.

1 Sabbath masa pen khit a nihna Sabbath ni in buhlei khat kantan a Zeisu a pai laitak
         in a nungzuite in buhvuite zut uha a khut sungah nuai in a bak uh hi.
         2 Pharisee pawlte pawlkhat in amaute kiangah, “Sabbath ni in sep dinga thukham in a
         phalloh nasep banghang in sem na hi uh hiam?” a ci uh hi.
         3 Tua ciangin Zeisu in, “David in a pawlte tawh a gilkial laitak un,
         4 Pasian inn sungah lutin siampite longal midang in a nek theih ding a hilo Ompihna
         Anlumte la in ne a, a pawlte zong pia hi cih thu sim ngeilo na hi uh hiam?” a ci hi.
         5 Tua khit ciangin Zeisu in amaute kiangah, “Mihing Tapa in Sabbath a Ukpa zong ahi
         hi,” a ci hi.
         6 A dang Sabbath ni khat in kikhopna inn sungah Zeisu lutin thu a hilh hi. Tualai ah
         a taklam khut a keugaw pasal khat a om hi.
         7 Thukhamhilh siate le Pharisee pawlte in Sabbath ni peuhmah a Zeisu in cina a damsak
         leh a mawhmat dingin a encik gige uh hi.
         8 Ahih hangin Zeisu in amaute ngaihsutna thei ahih manin a khut a sipa kiangah, “Tho
         inla, a laizang ah hong ding in,” a cih ciangin amah tho in a ding hi.
         9 Tua khit ciangin Zeisu in amaute kiangah, “Thu khat kong dong ding hi Sabbath ni
         in a pha bawl ding le a sia bawl ding, nuntakna gup ding le thah ding koi pen thukham
         tawh kituak zaw ahi hiam?” a ci hi.
         10 Amah in amaute khempeuh a gualet khit ciangin tua pa kiangah, “Na khut zankhia in,”
         a ci hi. Tua pa in a khut a zan leh a lang khat lam mah bangin dam a, a ngeina a bangkik
         hi.
         11 Ahih hangin amaute hehlua uh ahih manin, “Zeisu bang cih ding i hi hiam?” ci in a
         kikum uh hi.
         12 Tua hun lai ni khat, Zeisu thungen dingin mual tungah kahto a, zan tawntung Pasian
         kiangah thu a ngen hi.
         13 Khua a vak ciangin amah in a nungzuite a kiangah sam a, amaute lak panin sawm le
         nih teelkhia in sawltakte ci in min a pia hi.
         14 Tua sawm le nihte in Peter ci a, min a phuahsakpa Simon le a sanggampa Andrew, James
         le John, Philip le Bartholomew,
         15 Matthew le Thomas, Alphaeus tapa James le Zealot a kici Simon,
         16 James tapa Judah le a lehhekpa a suak Judas Iscariot‑te ahi uh hi.
         17 Tua khit ciangin a nungzuite tawh Zeisu kumsuk in munzang khatah a ding uh hi. Tualai
         ah a nungzui honkhat Judea gam khempeuh le Jerusalem khuapi a kipan tuipi gei Tyre
         le Sidon gamte panin ama thugen ngai ding le damna ngah nuam in a hong pai mihonpite
         a na om uh hi.
         18 Dawigilote in a bawlsiat mite zong hong paipih uh a, amah in a damsak hi.
         19 Ama tung panin a vangliatna paikhia in cina khempeuh damsak ahih manin mihonpi in
         amah a lawnkhak nading a hanciam uh hi.
         20 Tua ciangin amah in a nungzuite en in a gen inah, “A genthei note in mihampha na
         hi uh hi. Banghang hiam cihleh Pasian kumpigam in note aa ahi hi.
         21 Tu laitak a a gilkial note in mihampha na hi uh hi. Banghang hiam cihleh na gil uh
         a vah ding hi. Tu laitak a a kap note in mihampha na hi uh hi. Banghang hiam cihleh
         na nui ding uh hi.
         22 Mihing Tapa hangin mite in, Note hong mudah in a hong hawlkhiat uh ciangin, Hong
         simmawh a migilote bangin a hong gensiat uh ciangin, mihampha na hi uh hi.
         23 Tua bang hun ciangin lungdam unla, Kipak in diang un. Banghang hiam cihleh vantung
         ah thaman tampi na ngah ding uh hi. A pu a pate un zong tua mah bangin kamsangte a
         bawl uh hi.
         24 No mihaute in gimna na thuak ding uh hi! Banghang hiam cihleh nopsakna na ngah khinzo
         uh hi.
         25 No a gilvahte in gimna na thuak ding uh hi! Banghang hiam cihleh na gil uh a kial
         ding hi. Tu laitak a a nui note in gimna na thuak ding uh hi! Banghang hiam cihleh
         kapin na tau ding uh hi.
         26 Mi khempeuh in a hong phat uh ciangin gimna na thuak ding uh hi! Banghang hiam cihleh
         a pu a pate un zong kamsangzuaute tua mah bangin a phat uh hi.
         27 “Ahih hangin ka thugen a za note kianga kong gen in ah na galte uh na it un. Hong
         mudahte tungah thupha na bawl un.
         28 Hong samsiate thupha na pia un. Hong khelbawl mite aa dingin thu na ngetsak un.
         29 Na pang langkhat a hong kibetsak leh a langlam zong na dawh lai un. Na puantungsilh
         a hong kilaksak leh na puansungsilh zong na it kei un.
         30 A hong ngen mi peuhpeuh na pia un. Na vante uh hong kilaksak leh ngenkik kei un.
         31 Note tunga hong kibawl ding na deih bangun midangte tungah na bawl un.
         32 “No a hong it mite bek it le uh teh bang phattuamna ngah ding na hi uh hiam? Banghang
         hiam cihleh mimawhte in zong amau a itte a it uh hi.
         33 Thupha hong bawl mite tung bekah thupha bawl le uh teh bang phattuamna ngah ding
         na hi uh hiam? Banghang hiam cihleh mimawhte in zong tua bangin ahih uh hi.
         34 Hong lohkik zo dinga na up mite bek uh leitawi pia le uh teh bang phattuamna ngah
         ding na hi uh hiam? Banghang hiam cihleh mimawhte in zong khat le khat a piak zahzah
         mah uh ngahkik ding lamen in a kileitawisak uh hi.
         35 Note na hih uh leh na galte uh it unla, amaute tungah thupha bawl un. Ngahkik ding
         lamen loin leitawisak un. Tua hi leh thaman tampi na ngah ding uh a, Sangpenpa tate
         na hi ding uh hi. Banghang hiam cihleh lungdamna a theilo mite le migilote tungah
         amah a migi hi.
         36 Tua ahih ciangin na Pa un hehpihna a neih bangin note in zong hehpihna na nei un.
         37 “Midangte tungah thu na khen kei un. Tua hi leh midangte in zong note tungah thu
         a hong khen kei ding uh hi. Midangte na mawhsak kei un. Tua hi leh note zong kuamah
         in a hong mawhsak kei ding hi. Midangte mawhna na maisak un. Tua hi leh note mawhna
         zong a hong kimaisak ding hi.
         38 Pia un. Tua hi leh limtak a a kiteh, a kihenhen, a kitattat, a dimlet in note ang
         sungah hong kisung ding hi. Banghang hiam cihleh note zat tehna tektek mah tawh note
         aa ding a hong kitehsakkik ding hi,” a ci hi.
         39 Tua khit ciangin gentehna dang khat a gen in ah, “Mittaw in mittaw lam hilh thei
         ding ahi hiam? A nihun guam sungah kiakhawm ding uh hilo ahi hiam?
         40 Nungzuipa in a siapa sangin lian zawlo hi. Ahi zongin hoihtak a a kipantah khin mi
         peuhmah a siapa tawh a kibang ding hi.
         41 “Nangma mita singluang phawk lopi in na lawmpa mita ninthem banghang in muhsak na
         hi hiam?
         42 Nangma mita singluangpi mu loin banghang in na lawmpa kiangah, ‘Lawm aw, na mita
         ninthem kong lakkhiatsak ding hi,’ ci na hi hiam? A kineihkhempa aw, nangma mita singluang
         lakhia masa leteh na lawmpa mita ninthem telmuh in na lakkhiatsak thei pan ding hi.
         43 “Banghang hiam cihleh singkung hoih in a gah hoihlo a gah kei hi. Singkung hoihlo
         in zong gah hoih a gah kei hi.
         44 Singkung peuhmah a gah panin a kithei hi. Lingkung ah theigah a kilo kei hi. Thangling
         kung panin lenggah a kilo kei hi.
         45 Mihoih in a lungsim sungah thuhoih khol a, thuhoih mah a genkhia hi. Migilo in a
         lungsim sungah thusia khol a, thusia mah a genkhia hi. Banghang hiam cihleh lungsim
         sunga a dimlet thute kam tawh a kigenkhia ahi hi.
         46 “Kong gen thute zui lopi in banghang in, ‘Topa aw, Topa aw,’ hong ci na hi uh hiam?
         47 Ka kiangah hong pai in ka thugente za a, a zui mi in bang tawh kibang hiam cih kong
         lak ding hi.
         48 Amah in lei thukpi to in suangpi tungah khuambul phut a, inn a lam mipa tawh a kibang
         hi. Tui hong khangin tuihual in khauhtak in tua inn a nawk hangin suangpi tungah kilam
         ahih manin a lok zo kei hi.
         49 Ahih hangin ka thugente za napi in a zuilo mi ahih leh bulkip om lo leitham tunga
         inn lampa tawh a kibang hi. Tuihual in khauhtak in tua inn a nawk ciangin puk pah
         a, a kisia zan ngingei hi,” a ci hi.

1 Tu in Zeisu in tua mite zakin hih thuteng a gen khit ciangin Capernaum khua ah a
         lut hi.
         2 Tu in galkap 100 ukpa in a it mahmah a nasempa khat cina in si dektak in a om hi.
         3 Amah in Zeisu thu a zak ciangin Zeisu kiangah Judah mite makaite sawlin hong pai
         a, a nasempa a damsak nading a ngetsak hi.
         4 Amaute in Zeisu kianga tun uh ciangin nakpitak in thum in, “Hih mipa tungah na bawl
         ding a kilawm hi.
         5 Banghang hiam cihleh amah in i minam hong it in kikhopna inn khat hong lamsak hi,”
         a ci uh hi.
         6 Tua ciangin Zeisu in amaute tawh paikhawm a, galkap 100 ukpa inn a tunkuan uh ciangin
         amah in Zeisu kiangah a lawmte sawl a, hih bangin a gensak hi, “Topa aw, ka inn sunga
         nong lut ding kilawm lo ka hih manin hong kigimsak dah in.
         7 Nangma kianga kong pai ding zong kilawm ka kisa tuan kei hi. Na kam tawh thu pia
         leteh ka nasempa a dam ding hi.
         8 Banghang hiam cihleh kei zong mi khutnuai‑a om khat ka hi a, ka khutnuai ah zong
         galkapte a om uh hi. Amaute khat kiangah, ‘Pai in,’ ka cih ciangin pai a, a dang khat
         kiangah, ‘Hong pai in,’ ka cih ciangin a hong pai hi. Ka nasempa kiangah, ‘Hih sem
         in,’ ka cih ciangin a sem hi,” a cisak hi.
         9 Zeisu in hih thu a zak ciangin lamdangsa a, a kinunghei khit ciangin amah a zui mihonpite
         kiangah, “Ken kong cih in ah Israel mite sung nangawn ah hi zah a a lian upna ka mu
         kei hi,” a ci hi.
         10 A kisawl mite inn a tunkik uh ciangin a cina nasempa cidam in a om a mu uh hi.
         11 A zingciang in Nain kici khua khatah Zeisu pai a, a nungzuite tampi le mihonpite
         in a zui uh hi.
         12 Tua khua kulh kongpi a tunkuan uh ciangin misi khat a hong kizawngkhia hi. Tua misipa
         nu meigong hi a, amah bek tapa a neih ahi hi. Khuasung mi tampi in tua nu a zui uh
         hi.
         13 Topa in tua nu a muh ciangin hehpihhuai sa a, ama kiangah, “Kap kei in,” a ci hi.
         14 Amah in misi zawnna tal va naih a, a lawn ciangin misi zawngte a dinsa in a khawl
         uh hi. Amah in, “Tangvalpa aw, tho in kong ci hi,” a ci hi.
         15 Tua ciangin misipa hong tho in a pau hi. Zeisu in tua pa a nu khutah a ap hi.
         16 Tua ciangin mi khempeuh lau mahmah uh a, “Eite lakah kamsang lian mahmah khat hong
         piang zo a, Pasian in a mite hong veh zo hi,” ci in Pasian a phat uh hi.
         17 Ama thu Judea gam khempeuh le a kim a pam gamteng ah a kizel hi.
         18 Tua ciangin John nungzuite in hih thu khempeuh ama kiangah a ko uh hi.
         19 John in a nungzuite nih a kiangah samin Zeisu kiangah paisak a, “Hong pai ding pa
         mah na hi hiam? Ahih keileh a dang khat ka lamen lai ding uh hiam va ci un,” ci in
         a sawl hi.
         20 Amaute Zeisu kianga tun uh ciangin, “Tuiphumpa John in, ‘Hong pai ding pa mah na
         hi hiam? Ahih keileh a dang khat ka lamen lai ding uh hiam?’ ci in hong dongsak hi,”
         a ci uh hi.
         21 Tua hun pen Zeisu in a zawngkhal mi tampi, natna nei mi tampi le dawilut mi tampi
         damsak in mittaw tampi zong khua a muhsak laitak ahi hi.
         22 Zeisu in tua mi nihte kiangah, “Pai unla, na muhsa na zaksa teng uh John kiangah
         va gen un. Mittawte in khuamu in khebaite lam a pai uh hi. Miphakte dam uh a, bengngongte
         in khua a za uh hi. Misite thokik in mizawngte tungah lungdamna thu kitangko hi.
         23 Keima hanga a puklo mi in mihampha ahi hi,” ci in a dawng hi.
         24 John kamtaite a ciah khit uh ciangin, Zeisu in mihonpite kiangah John thu a gen in
         ah, “Gamlak ah bang en dinga pai na hi uh hiam? Huih in a mut cianga a kihuang diamdiam
         pumpeng kung peuh a en dinga pai na hi uh hiam?
         25 Ahih keileh puannel niknek a silh mi khat a en dinga pai na hi uh hiam? En un, puanhoih
         a silh minuamsate kumpi inn sungah a teengte ahi uh hi.
         26 Tua ahih leh bang en dinga pai na hi uh hiam? Kamsangpa khat a en dinga pai na hi
         uh hiam? Hi mah hi. Ken kong cih in ah, kamsang khat sangin a lianzawpa ahi hi.
         27 Lai Siangtho ah a kigelh mah bangin, ‘En in, nangma lampi a sialkhol dingin, Na mai
         ah ka kamtaipa ka sawl hi,’ ci a, a kigelhpa in amah ahi hi.
         28 “Banghang hiam cihleh ken kong cih in ah numei sung pana a suak mite lakah Tuiphumpa
         John sanga a lianzaw kamsang khat beek a om kei hi. Ahih hangin Pasian kumpigam sunga
         a om a neupenpa in John sangin a lianzaw hi,” a ci hi.
         29 Zeisu thugen a za mi khempeuh le siahdongte nangawn in Pasian a thuman hi ci in a
         sang uh hi. Banghang hiam cihleh amaute in John tuiphumna tawh tui a kiphumsate ahi
         uh hi.
         30 Ahih hangin Pharisee pawlte le thukhamhilh siate in amaute aa dinga Pasian gelna
         nial in John khutah tui a kiphum nuam kei uh hi.
         31 Tua ciangin Topa in, “Tulai khang mite bang tawh hong genteh ding ka hi hiam? Amaute
         bang tawh kibang uh ahi hiam?
         32 Sumbuuk ah tu in, ‘Tamngai ka tumtum uh hangin, Na lam tuan kei uh a, Ka tam lawhlawh
         uh hangin, Na kap nuam kei uh hi,’ ci in khat le khat a kigal awtsan naupangte tawh
         na kibang uh hi.
         33 “Tuiphumpa John in an nelo, lenggahzu dawn loin a hong pai ciangin, ‘Dawilawm nei
         hi,’ na ci uh hi.
         34 Mihing Tapa hong pai a, anne tuidawn in a om ciangin, ‘En un, anhaipa, zuhaipa, siahdongte
         le mimawhte lawmpa hi,’ na ci zel uh hi.
         35 Ahih hangin ciimna pen gamtatna khempeuh panin a hong kilangkhia hi,” a ci hi.
         36 Tua khit ciangin Pharisee pawlte laka khatin an ne dingin Zeisu sam a, amah zong
         Pharisee pa inn ah pai in ankuang a um hi.
         37 Tua laitak in tua khuasung a numei paktat khatin Pharisee pa inn ah Zeisu an ne in
         om hi cih a theih ciangin sathau namtui suangkang thawl khat tawi in a hong pai hi.
         38 Zeisu nunglam a khe kiangah amah dingin kap a, a khitui tawh Zeisu khe a kawtsak
         hi. A sam tawh a khe nulsak in nam a, sathau namtui tawh a zut hi.
         39 Zeisu a sam Pharisee pa in a muh ciangin, “Hihpa in kamsang taktak hi leh amah a
         lawng hih numei kua hi a, bangci bang mi hiam cih a thei ding hi. Banghang hiam cihleh
         hih numei in mawhnei mi ahi hi,” ci in a lungsim sungah a ngaihsun hi.
         40 Tua ciangin Zeisu in Simon kiangah, “Simon aw, thu khat kong gen nuam hi,” a cih
         ciangin Simon in, “Sia aw, hong gen in,” a ci hi.
         41 Zeisu in, “Mihaupa khat tungah mi nih in sum a ba uh hi. Khatin denariusɠ 500 ba
         a, a dang khatin 50 a ba hi.
         42 Ahih hangin a loh nading neilo uh ahih manin a nihtuak un a maisak hi. Amaute gel
         kua penin sum neipa it zaw ding ahi hiam hong gen in,” a ci hi.
         43 Simon in, “A tam zaw a kimaisakpa in it zaw dingin ka um hi,” a cih ciangin Zeisu
         in, “Na muhna a maan mahmah hi,” a ci hi.
         44 Tua khit ciangin numeinu lamah kihei in Simon kiangah, “Hih numei na mu hiam? Na
         inn sungah kong lut a, ahi zongin ka khe sil nading tui nong lui kei hi. Hih numei
         in ahih leh a khitui tawh ka khe hong silsak a, a sam tawh hong nulsak hi.
         45 Nang na hih leh nong nam kei hi. Hih numei in ahih leh kong lut khit a kipan ka khe
         a nam den hi.
         46 Ka lu sathau nong nilhsak kei hi. Hih numei in ahih leh ka khe sathau namtui a hong
         nuhsak hi.
         47 Tua ahih manin ken kong cih in ah, hih numei a mawhna tampi ka maisak manin hong
         it mahmah hi. A mawhna tawmkha a kimaisak mi in itna tawm bek a nei hi,” a ci hi.
         48 Tua khit ciangin numeinu kiangah, “Na mawhnate kong maisak zo hi,” a ci hi.
         49 Tua ciangin ankuang a umpih mite in amaute lungsim sungah, “Mawhna nangawn a maisak
         hihpa kua hi peuhmah ahi hiam?” a ci uh hi.
         50 Tua khit ciangin amah in numeinu kiangah, “Na upna in nang hong honzo hi. Lungnuamtak
         in ciah in,” a ci hi.

1 Tua khit ciangin Zeisu in Pasian kumpigam tawh kipawl lungdamna thu a tangko ding
         le a hilh dingin khuapi khuaneu khempeuh ah zin kawikawi a, sawm le nihte in zong
         a zui uh hi.
         2 Dawigilote bawlsiatna pan le natna panin damna a ngah numeite in zong a zui uh hi.
         Tuate lakah dawi sagih a paikhiatna Magdala khua mi Mary zong a kihel hi.
         3 Tua thamlo in Herod inn sunga nasemte a ukpa Chuza zi Joanna, Susanna le numei dang
         tampite in zong a zui uh hi. Hih numeite in amaute neihsa tawh Zeisu a panpihte ahi
         uh hi.
         4 Khua khempeuh pana hong pai mihonpite a hong kisuktuah khop uh ciangin Zeisu in thugentehna
         khat a gen inah,
         5 “Khaici vawhpa khat khaici vawh dingin a kuankhia hi. Khaici a vawh ciangin pawlkhat
         lampi ah tu ahih manin mite in tuangawp uh a, vana leng vasate in a nemang uh hi.
         6 Pawlkhatte suang tungah tu a, leinom om lo ahih manin a po phetin a keutum pah hi.
         7 Pawlkhatte ling lakah tu a, lingkungte tawh hong khangkhawm uh ahih manin lingkung
         in a depgawp hi.
         8 Ahih hangin pawlkhatte leihoihna ah tu a, tuate a hong po ciangin a zah 100 a gah
         uh hi,” a ci hi. Hih thute a gen khit ciangin, “Zak nading bil a nei mi in za tahen!”
         ci in a kiko hi.
         9 Tua ciangin a nungzuite in ama kiangah, “Hih thugentehna a khiatna bang ahi hiam?”
         ci in a dong uh hi.
         10 Zeisu in, “Pasian kumpigam thusimte note kong theihsak hangin midangte tungah thugentehna
         tawh thu ka hilh hi. Hih thu in, ‘Amaute in a etet uh hangin mu loin, A zakzak uh
         hangin a theih loh nading uh ahi hi.’
         11 “Tu in thugentehna a khiatna in hih bang ahi hi. Khaici in Pasian thu ahi hi.
         12 Lampi a a kia khaicite in thu a zak khit uh ciangin um a, hotkhiatna a ngah loh nadingun
         Dawimangpa pai in amaute lungsim sunga om thute a lakkhiatsak mite ahi uh hi.
         13 Suang laka a tu khaicite in thu a zak uh ciangin lungdamtak in a san uh hangin zungkha
         lo uh ahih manin tawlkhat sung bek um uh a, ze‑etna a tun ciangin a pukkik mite ahi
         uh hi.
         14 Tu in ling laka a tu khaicite in thu a zak khit uh hunkhat khit ciangin nuntak nading
         lunghihmawhna, hauhnopna le noptat nopnate in depgawp a, picing zo loin a gahlo mite
         ahi uh hi.
         15 Ahih hangin leihoihna muna a tu khaicite in lungsim gina le lungsim hoih a nei mite
         ahi uh hi. Amaute in thu a zak uh ciangin lenkip in thuakzawhhatna tawh gah a gahkhia
         mite ahi uh hi.
         16 “Meivak a kivak ciangin kuamah in seeng a khuh ngei kei hi. Lupna nuai ah zong a
         koih ngei kei hi. Inn sunga a lut mi khempeuh in meitang a muh theih nadingun meivak
         tunna tungah a vak uh hi.
         17 Banghang hiam cihleh a kipholak lo ding thusim bangmah om lo a, khuavak in tanin
         a kithei lo dinga a kiselsim thei bangmah a om kei hi.
         18 Tua ahih manin na zaksa uh thu hoihtak in ngaihsun un. Banghang hiam cihleh a nei
         mi kipiak beh dinga, a neilo mi tung panin a neih sunsun nangawn a kilakkhiatsak ding
         hi,” a ci hi.
         19 Tua laitak in a nu le a sanggamte amah tawh kimu nuamin hong pai uh a, mihonpi om
         ahih manin ama kiangah a pai thei kei uh hi.
         20 Tua ciangin mi pawlkhat in, “Na nu le na sanggamte nang tawh kimu nuamin a pualam
         ah ding uh hi,” a ci uh hi.
         21 Ahi hangin amah in amaute kiangah, “Pasian thu za a, a zui mi peuhmah ka nu le ka
         sanggamte ahi uh hi,” ci in a dawng hi.
         22 Ni khat, Zeisu in a nungzuite tawh gunkuang khatah tuangin, “Galkhat lamah galkah
         ni,” ci in a paikhia uh hi.
         23 A pai laitak un Zeisu a ihmu hi. Tua laitak in tuilipi tungah huihpi hong nung a,
         gunkuang sungah tui dim dekdek ahih manin a lauhuai mahmah hi.
         24 Tua ciangin a nungzuite pai in amah phong uh a, “Sia aw, Sia aw, a simang khin ding
         ka hita uh hi!” a ci uh hi. Amah tho in huihpi le tuihual a taii ciangin tuate khawl
         in a dai pah dide hi.
         25 Tua ciangin amah in amaute kiangah, “Na upna uh koi ah om ahi hiam?” a ci hi. Amaute
         in lamdangsa in lau mahmah uh a, “Bangci bang mi ahi hiam? Thu a piak ciangin huihpi
         le tuihual nangawn in a thu a mang uh hi!” a kici uh hi.
         26 Tua ciangin Galilee tuilipi gal khat a om Gadara mite teenna kuam lamah gunkuang
         tuangin a galkah uh hi.
         27 Gunkuang tung pan Zeisu a kum khit phetin dawi a lutzawh a sawt khinzo tua khua mi
         khatin a na dawntuah hi. Tua pa in puan silh loin inn ah zong om lo a, han lak peuh
         ah a teeng hi.
         28 Amah in Zeisu a muh ciangin a mai ah bok a, a aw neih zah tawh kiko in, “A Sangbel
         Pasian Tapa Zeisu aw, nang tawh ka kisaina bang om ahi hiam? Nong bawlsiat loh nadingin
         kong thum hi!” a ci hi.
         29 Banghang hiam cihleh tua pa sung panin tua dawigilo a taikhiat nading Zeisu in thu
         a pia zo hi. Tua dawigilo in tua pa man pahpah ahih manin sikkhau tawh khih uh a,
         a khekol bulh in a cin uh hangin tua a kikhihnate peksat in dawi in gamlak ah a hawlkhia
         pahpah hi.
         30 Zeisu in, “Na min bang ahi hiam?” ci in a dot ciangin, amah in ama sungah dawi tampi
         om ahih manin, “Legionɠ,” a ci hi.
         31 Tua dawite in mong neilo kuahawmpi sungah pai dingin thu a piak loh nadingin Zeisu
         kiangah a thum uh hi.
         32 Tua laitak in mual tungah vokhonpi khat gamta in a om hi. Dawite in tua vokte sungah
         amaute a lutsak nadingin Zeisu kiangah ngen uh a, Zeisu in a phal hi.
         33 Tua ciangin dawite zong tua pa sung panin paikhia in, vokte sungah a lut uh ciangin
         vokhonpite ken lakah taikeksuk uh a, tuili sung kidenna in a si khin uh hi.
         34 Vokcingte in tua thupiang teng a muh uh ciangin tai uh a, khuasung le gam sungteng
         ah a va gen uh hi.
         35 Tua ciangin thupiang teng en dingin khuasung mite hong pai uha Zeisu kianga tun uh
         ciangin dawite a taikhiatna pa in puansilh in lungsim ngeina pua in Zeisu khe phungah
         tu‑a a om a muh uh ciangin a lau uh hi.
         36 Dawite a lutna pa a damsak dan a mu mite in tua khua mite kiangah a gensawn uh hi.
         37 Tua ciangin Gadara kuam kima teeng mite khempeuh lau mahmah uh ahih manin amaute
         kiang pan Zeisu a paikhiat nadingin a ngen uh hi. Tua ciangin amah gunkuang tungah
         kah in a ciahkik hi.
         38 Tu in dawite a taikhiatna pa in Zeisu zui nuamin a kun hi. Ahih hangin Zeisu in ama
         kiangah,
         39 “Na inn ah ciah inla, Pasian in nang aa dinga hong bawlsak nalianpite va gen in,”
         a ci hi. Tua pa ciahin Zeisu in ama aa dinga a bawl nalianpite khua sungteng ah a
         tangko hi.
         40 Mi khempeuh in Zeisu a tunkik ding ngaklah mahmah uh a, a tun ciangin a dawn uh hi.
         41 Tua laitak in Jairus kici kikhopna inn ukpa khat hong pai a, Zeisu khe phungah bokin
         a inn ah a hawh nadingin a thum hi.
         42 Banghang hiam cihleh kum sawm le kum nih a pha a tanu neihsun si dektak in a om hi.
         Zeisu a pai laitak in mihonpite in amah a phugawp uh hi.
         43 Tu in kum sawm le kum nih sung siluang natna a vei numei khat zong a om hi. Amah
         in a kivak nading teng nangawn siavuante guaihna in a zat khit hangin kuamah in a
         damsak zo kei hi.
         44 Tua nu in Zeisu nunglam panin zuana a puanmongtep a va lawn ciangin a siluang lai
         thakhat in a kang hi.
         45 Zeisu in, “Kua in hong lawng ahi hiam?” a ci hi. Mi khempeuh in a nial uh ciangin
         Peter le a lawmte in, “Sia aw, mihonpi hi zah ta in hong suknawk hong tonawk kimlai
         banghang in, ‘Kua in hong lawng hiam?’ cimawk na hi hiam?” a ci uh hi.
         46 Ahih hangin Zeisu in, “Mi khatin hong lawng mah hi. Banghang hiam cihleh ka sung
         pan vangliatna a paikhiat lam ka thei hi,” a ci hi.
         47 Tua nu in kisel zolo ding ahihlam a theih ciangin lingkawmsa in Zeisu mai ah va bok
         a, amah a lawnna a hang le a lawn cianga a dam pahna thu mi khempeuh mai ah a gen
         hi.
         48 Tua ciangin Zeisu in ama kiangah, “Ka tanu aw, lungnuam in. Na upna in hong damsak
         zo hi. Lungnuamtak in ciah in,” a ci hi.
         49 Tua banga Zeisu a paupau laitak in kikhopna inn ukpa inn panin mi khat hong tung
         a, Jairus kiangah, “Na tanu sizo hi. Siapa buaisak nawn kei in,” a ci hi.
         50 Tua thu Zeisu in a zak ciangin ama kiangah, “Patau kei in. Um peuh leteh amah a hingkik
         ding hi,” a ci hi.
         51 Kikhopna inn ukpa inn ah Zeisu a tun ciangin Peter, James, John, le numeino nu le
         pate bek inn sungah a lutsak hi.
         52 Tu in mi khempeuh in numeino nu sihna hangin kap le mau in a om ngeingai uh hi. Ahih
         hangin amah in, “Kap kei un, amah a si hilo in a ihmu ahi hi,” a ci hi.
         53 Amaute in numeino a sih khitlam thei uh ahih manin Zeisu zahpih in a nuihsan uh hi.
         54 Amah in amaute khempeuh pusuaksak a, tua khit ciangin numeino a khut ah len in, “Numeino
         aw, tho in,” ci in a sam hi.
         55 Tua ciangin numeino a kha hong ciahkik a, thakhat in a tho hi. Tua ciangin nek theih
         khatpeuh a piak nadingun thu a pia hi.
         56 A nu le a pa in lamdangsa mahmah uh a, ahi zongin Zeisu in kuama kiangah a gen loh
         nadingun thu a pia hi.

1 Tua khit ciangin Zeisu in a nungzui sawm le nihte khawm a, dawi khempeuh hawlkhiat
         theih nading le natna damsak theih nading vangliatna le thuneihna a piak khitteh,
         2 Pasian kumpigam thu a hilh ding le cinate a damsak dingin amaute a sawlkhia hi.
         3 Amaute kiangah, “Lampi a na zat ding uh ciangkhut, thungip, nek theih le sum le pai
         a kipan bangmah keng kei un. Puanak silh nih kengthuah kei un.
         4 Na zin tunna peuhpeuh uhah tua khuapan na paikhiat masiah uh tamsuak un.
         5 Zin hong tungsaklo mi a om leh tua khuapan na paikhiat uh ciangin note khepek tunga
         leivuite singkhia un. Tua in amaute langkhat ah teci a suak ding hi,” a ci hi.
         6 Tua ciangin nungzuite kuankhia in khua khempeuh pha uh a, mun khempeuh ah lungdamna
         thu tangko in cinate a damsak uh hi.
         7 Tu in gam uk mangpa Herod in, Zeisu nasep teng za a, a lungmang mahmah hi. Banghang
         hiam cihleh pawlkhat in, “Misite lak pan John hong thokik hi,” a ci uh hi.
         8 A dang pawlkhat in, “Elijah hong kilang hi,” ci uh a, a dang pawlkhat in, “Tanglai
         kamsangte khat hong thokik hi,” a ci uh hi.
         9 Herod in, “John lah a ngawng ka tansa hi a, hih bang thute ka zak mipa kua hi peuhmah
         ding hiam?” ci in Zeisu a mu nuam mahmah hi.
         10 Sawltakte a hong tunkik uh ciangin a sepna teng uh Zeisu kiangah a gen uh hi. Amah
         in amaute a tuamin samkhia a, Bethsaida khuahuam gamlak ah a paipih hi.
         11 Mihonpite in a theih uh ciangin va zuan uh a, amah in amaute na sang a, Pasian kumpigam
         thu hilhin damna kisamte a damsak hi.
         12 Ni tumkuan ciangin sawm le nihte ama kiangah hong pai in, “Giah nading le annek ding
         a zong dingin mihonpite hih kima om khuapi khuaneute ah sawlkhia in. Banghang hiam
         cihleh eite i omna in gamlak ahi hi,” a ci uh hi.
         13 Ahih hangin Zeisu in amaute kiangah, “A nek ding uh khat peuhpeuh pia un,” a ci hi.
         Amaute in, “Hih mite khempeuh nek ding va lei ding ka hih kei uh leh anlum nga le
         ngasa nih bek ka nei uh hi,” a ci uh hi.
         14 Banghang hiam cihleh a picingsa pasal bekbek zong 5,000 bang a pha uh hi. Amah in
         a nungzuite kiangah, “50 ta in tusak un,” a ci hi.
         15 Amaute in zong tua bangin mi khempeuh a tusak uh hi.
         16 Tua khit ciangin amah in anlum nga le ngasa nihte la a, vantung ento in thupha a
         pia hi. Tua khit ciangin balkham a, mihonpite mai ah lui dingin nungzuite a pia hi.
         17 Tua ciangin a vekpi un a kham phitphet in a ne uh hi. A kikhamval a themneng teng
         a khop uh ciangin lawh sawm le lawh nih dim a ngah uh hi.
         18 Khatvei Zeisu bek thungen a a om laitak in a nungzuite in va pawl uh hi. Amah in
         amaute kiangah, “Mite in kei kua hi hong ci uh hiam?” ci in a dong hi.
         19 Tua ciangin amaute in, “Pawlkhat in Tuiphumpa John hi hong ci uh hi. A dang pawlkhat
         in Elijah hi hong ci uh hi. A dang pawlkhat in tanglai kamsangte khat hong thokik
         hi hong ci uh hi,” ci in a dawng uh hi.
         20 Tua ciangin amah in, “Tua ahih leh note in kei kua hi nong ci uh hiam?” a ci hi.
         Peter in, “Pasian Sathau‑nilhpa na hi hi,” ci in a dawng hi.
         21 Amah in hih thu kuama kiangah a gen loh nadingun khauhtak in kham a,
         22 “Mihing Tapa in gimna tampi thuak dinga, makaite, siampi liante le thukhamhilh siate
         in a nial ding uh hi. Amah kithat dinga a ni thum ni in a kithosakkik ding hi,” a
         ci hi.
         23 Tua khit ciangin amaute khempeuh kiangah, “Mi khatpeuh in kei hong zuihnop leh ama
         pumpi nial henla nisim in a singlamteh pua in ka nung hong zui hen.
         24 Banghang hiam cihleh ama nuntakna a hu nuam mi in a nuntakna a tan ding hi. Keima
         hanga a nuntakna a tan mi in ama nuntakna hu ahi ding hi.
         25 Mi khatin leitung buppi a ngah hangin a nuntakna mangthang in kisia leh bang phattuamna
         om ding ahi hiam?
         26 Keimah le ka thu a hong maizumpih mi peuhmah Mihing Tapa in ama vangliatna, a Pa
         vangliatna le a siangtho vantungmite vangliatna tawh hong pai ciangin a maizumpih
         ding hi.
         27 Ahih hangin a maan takpi kong cih in ah hihlai a a ding mi pawlkhat in Pasian kumpigam
         a muh mateng un a si kei ding uh hi,” a ci hi.
         28 Hih thute a genzawh ni giat khit bang ciangin Peter, John le James‑te tonpih in thungen
         dingin mualtung ah a kahto uh hi.
         29 Thu a nget laitak in ama mel kikhel a, a puan zong pakin a tee deldel hi.
         30 Tua ciangin en in, amah mi nih tawh kiho a, tua mi nihte in Moses le Elijah ahi uh
         hi.
         31 Amaute gel zong a vang uh tangin hong kilang uh a, a sawtlo in Jerusalem ah Zeisu
         sih nading thu a kikum uh hi.
         32 Ahi zongin Peter le a lawmte a ihmut uh suak mahmah ahih manin a lusu uh hi. A khanlawh
         uh ciangin Zeisu vangtang le amah tawh a dingkhawm mi nihte a mu uh hi.
         33 Tua mi nihte Zeisu kiang pan a paikhiat khit uh ciangin Peter in Zeisu kiangah, “Sia
         aw, hih muna om nuam ka sa uh hi. Nang aa ding buuk khat, Moses aa ding buuk khat,
         Elijah aa ding buuk khat, buuk thum kong lamsak ding uh hi,” ci in a gen thu bangmah
         theilopi in a pau hi.
         34 Tuateng a gen laitak mahin meii lompi khat hong kai in amaute tuama meii lakah a
         om uh ciangin a lau uh hi.
         35 Tua ciangin meii lak pan aw khat hong ging a, “Hihpa in ka it ka Tapa ahi hi. Ama
         thu na mang un,” a ci hi.
         36 Tua awging a khawl ciangin Zeisu bek a mu uh hi. Amaute in tua huna a muhte uh kuama
         kiangah gen loin a iimcip uh hi.
         37 A zingciang in amaute mualtung pan kumsuk uh a, mihonpi in amah a na dawn uh hi.
         38 Tua ciangin mihonpite lak panin thakhat thu in pasal khat hong kikokhia a, “Sia aw,
         ka tapa nong etsak nadingin kong thum hi. Banghang hiam cihleh amah in ka ta neihsun
         ahi hi.
         39 En in, dawi in amah a mat ciangin thakhat in kikokhia a, a cilphuan kai in a kongkawgawp
         pahpah hi. A mat khit nak leh khahpak nawnlo ahih manin a tha a zaw dikdek hi.
         40 Tua hi a, tua dawigilo hawlkhia dingin na nungzuite ka kut hangin a hawlkhia zo kei
         uh hi,” a ci hi.
         41 Tua ciangin Zeisu in, “Upna a neilo, a lehtat khang mite aw, bang tanvei hong ompih
         dinga, bang tanvei hong thuak ding ka hi hiam? Na tapa hi lai ah hong paipih in,”
         a ci hi.
         42 Tua pasalno Zeisu kiangah a hong pai laitak in dawi in sawnpai in a kongkawsak hi.
         Zeisu in tua dawigilo taii in pasalno damsak a, a pa kiangah a pia hi.
         43 Mi khempeuh in Pasian vangliatna lamdang a sa mahmah uh hi. Amaute in Zeisu bawl
         nate lamdangsa a a om laitak un amah in a nungzuite kiangah,
         44 “Mihing Tapa mite khutah hong kipiakhia ta ding ahih manin hih ka thugente note bil
         ah lutsak in ciamteh un,” a ci hi.
         45 Ahi zongin a thugente amaute in a tel zawhloh nadingun ki‑iim ahih manin tel zolo
         uh a, ahih hangin a dongkik ngam kei uh hi.
         46 Tua ciangin amaute lakah kua lianpen ding cih thu a kisel uh hi.
         47 Zeisu in amaute lungsim ngaihsutna thei ahih manin naupangno khat samin a kiangah
         a dingsak hi.
         48 Tua khit ciangin amaute kiangah, “Keima min tawh hih naupangno a sang mi in kei hong
         sang ahi hi. Kei hong sang mi in kei hong sawlpa zong a sang ahi hi. Banghang hiam
         cihleh note khempeuh laka a neupenpa in a lianpenpa a suak ding hi,” a ci hi.
         49 Tua ciangin John in, “Sia aw, nangma min tawh dawite a hawlkhia mi khat ka mu uh
         a, amah in eite hong zui lo ahih manin ka kham uh hi,” a ci hi.
         50 Zeisu in, “Kham kei un. Eite a hong langpanlo mi in eite lamah a pang ahi hi,” a
         ci hi.
         51 Zeisu a kilaktoh ding hun a nai ciangin Jerusalem khuapi ah paitoh ding tuppen in
         a nei hi.
         52 Amah in kamtaite sawlkhol a, tua mite zong pai in ama aa ding mun bawl dingin Samaria
         khua khatah a lut uh hi.
         53 Ama tuppen in Jerusalem khuapi ah paitoh ding ahih manin Samaria khua mite in a sang
         kei uh hi.
         54 A nungzui James le John‑te in tua thu a theih uh ciangin, “Topa aw, Elijah in ahih
         bangin vantung pan meikuang samin amaute kangtumsak le ung nong awi hiam?” a ci uh
         hi.
         55 Zeisu kihei in amaute taii a, “Bang lungsim nei na hi uh hiam cih na thei kei uh
         hi.
         56 Mihing Tapa in mite nuntakna susia dinga hong pai hilo in a hon dinga hong pai ahi
         hi,” a cih khit ciangin khua dang khatah a pai uh hi.
         57 Lampi ah a pai laitak un mi khatin ama kiangah, “Topa aw, na paina peuh ah kong zui
         ding hi,” a ci hi.
         58 Zeisu in ama kiangah, “Ngiate in kua nei uh a, vana leng vasate in zong bu a nei
         uh hi. Ahih hangin Mihing Tapa in a lutang ngakh nading mun a nei kei hi,” a ci hi.
         59 Tua ciangin amah in midang khat kiangah, “Hong zui in,” a ci hi. Ahih hangin tua
         pa in, “Topa aw, ka pa vui dingin hong paisak masa phot in,” a ci hi.
         60 Zeisu in, “Misi pen misite mahin na vui uh hen. Nang na hih leh pai inla, Pasian
         kumpigam thu va tangko in,” a ci hi.
         61 Tua ciangin midang khatin zong, “Topa aw, kong zui ding hi. Ahi zongin ka innkuanpihte
         mangpha hong khak masa sak in,” a ci hi.
         62 Zeisu in, “Lo kaihna letsan lenkawm sa a, a nunglam a en mi peuhmah Pasian kumpigam
         tawh kituak lo hi,” a ci hi.

1 Hih thuteng khit ciangin Topa in a dang mi 70 sehkhia in a sawtlo a ama zin nading
         khuapi khuaneu khempeuh ah nihta nihta in a paikholsak hi.
         2 Amah in amaute kiangah, “An lak ding tam mahmah a, ahih hangin nasem ding mi a tawm
         hi. Tua ahih manin an nei Topa in ama an la dingin nasemte hong sawl nading thungen
         un.
         3 Note va kuankhia un. En un, ngiate laka kikhah tuunote bangin note kong khah hi.
         4 Sumbawm, thungip, khedapte keng kei un. Lampi ah na pai laitak un kuamah hopih kei
         un.
         5 “Inn khatpeuh ah na lut uh ciangin, ‘Hih inn ah nopna om tahen,’ ci masa un.
         6 Tua inn ah nopna ngah dinga kilawm mi a om leh note piak nopna tua inn ah tung dinga,
         a om kei leh note kiangah hong kilehkik ding hi.
         7 Inn khatah omsuak unla, zintunna khel kawikawi kei un. Na a sem mi in thaman a ngah
         ding kilawm ahih manin annek tuidawn hong kipia bangbang ne un.
         8 “Khua khatpeuh ah na lut uh ciangin zin a hong tunsak uh leh note mai a hong kilui
         peuhpeuh ne un.
         9 Tua khua sunga cinate damsak un. ‘Pasian kumpigam note kiang hong tung dekta hi,’
         ci in gen un.
         10 Ahih hangin khua khatpeuh ah na lut uh ciangin tua khua mite in a hong nolh uh leh
         khua sung kongzing lakah pai unla,
         11 ‘Kote tunga hong bang na khua leivuite uh note a hong langpan dingin ka nulkhia uh
         hi. Ahi zongin Pasian kumpigam note kiang hong tung dekta hi cih theita un,’ ci in
         gen un.
         12 Ken kong cih in ah tua Ni ciangin tua khua in Sodom khuapi sangin gimna a thuak zaw
         ding hi.
         13 “Chorazin khua aw, gimna na thuak ding hi! Bethsaida khua aw, gimna na thuak ding
         hi! Banghang hiam cihleh note sunga kibawl nalamdangte, Tyre le Sidon khua ah kibawl
         hileh, amaute sawtpi lai in a mawhna uh kisikkik in tukawm in ippi puan silhin vut
         a kibuak ding uh hi.
         14 Ahih hangin Pasian in thu a khen ni ciangin note in Tyre le Sidon khuapite sangin
         gimna na thuak zaw ding uh hi.
         15 Pasian in vantung donga hong lapsang Capernaum khua aw, Hadesɠ dongah hong kikhiasuk
         ding hi.
         16 “Note thu a hong ngai mi in keima thu a hong ngai ahi hi. Note a hong nial mi in
         kei hong nial ahi hi. Kei a hong nial mi in kei hong sawlpa zong a nial ahi hi,” a
         ci hi.
         17 Tua ciangin 70te lungdamtak in hong ciahkik uh a, “Topa aw, nangma min hangin dawite
         nangawn in kote thu hong mang uh hi,” a ci uh hi.
         18 Tua ciangin Zeisu in amaute kiangah, “Satan in vantung panin khuaphialep banga hong
         tuaksuk ka mu hi.
         19 En un, gulte le aikamte na tuatcil nading uh le galpa vangliatna khempeuh na zawh
         nadingun thuneihna kong pia hi. Note bangmah in hong siasak theilo ding hi.
         20 Ahi zongin, dawite in na thu uh hong man manin lungdam kei unla, vantung ah na min
         uh a kigelh manin lungdam zaw un,” a ci hi.
         21 Tua laitak in Kha sungah Zeisu a lungkim mahmah a, “Vantung le leitung Topa ahi ka
         Pa aw, mipil misiamte tungah hih thute iim in naungekte tungah na lah manin nang kong
         phat hi. Hi mah hi. Pa aw, hih in nangma lungkimna ahi hi.
         22 “Ka Pa in na khempeuh kei a hong ap khinzo hi. Tapa kua hiam cih Pa longal in thei
         lo a, Pa kua hiam cih zong Tapa le, Tapa in a theihsak nop mite bekin a thei uh hi,”
         a ci hi.
         23 Tua khit ciangin a nungzuite lamah kihei in a gensim in ah, “Note in hih nate mu
         na hih manun na mit uh a hampha hi.
         24 Banghang hiam cihleh kamsangte le kumpi tampite in na muh uh hih nate a muhnop uh
         hangin a mu kha kei uh hi. Na zak uh hih thute a zaknop uh hangin, a za kha kei uh
         hi,” a ci hi.
         25 Tua ciangin, en in, thukhamhilh siapa khat Zeisu ze‑et nuamin hong dingto a, “Sia
         aw, bang hihleng nuntak tawntungna luah thei ding ka hi hiam?” a ci hi.
         26 Amah in, “Thukham sungah bang kigelh a, nang bangci bangin thei na hi hiam?” a ci
         hi.
         27 Amah in, “ ‘Na lungsim khempeuh, na nuntakna khempeuh, na hatna khempeuh le na ngaihsutna
         khempeuh tawh Topa na Pasian it in. Nang le nang na ki‑it bangin na vengpa na it in,’
         ci in kigelh hi,” a ci hi.
         28 Zeisu in, “Nong dawnna a maan hi. Tua bangin hih lecin na nungta ding hi,” a ci hi.
         29 Ahih hangin tua pa in amah le amah kidiksak nuam ahih manin, Zeisu kiangah, “Tua
         ahih leh ka vengpa kua ahi hiam?” a ci hi.
         30 Zeisu in, “Mi khat, Jerusalem khuapi panin Jericho khua ah a paisuk leh lampi ah
         misuamte a tuak kha hi. Amaute in a puan suahkhiatsak uh a, satliam in, a silo bekin
         nusia in a paisan uh hi.
         31 Tua laitak in siampipa khat tualam tawnin hong pai a, tua pa a muh ciangin lamnawl
         ah pelin a paisan hi.
         32 Tuamah bangin Levi mipa khat zong hong pai a, tua mun a tun ciangin tua pa en in
         lamnawl ah pelin a paisan leuleu hi.
         33 Ahih hangin Samaria mi khualzin khat hong pai in, tua pa kianga tun ciangin mu a,
         hehpihhuai a sa hi.
         34 Amah tua pa kiangah va pai a, a liammate sathau le lenggahzu nuhsak in puan tawh
         a tun hi. Tua khit ciangin ama laa tungah pua in zintun buuk khatah paipih a, tualai
         ah a khoi hi.
         35 A zingciang in sumtang denariusɠ nih lakhia in zintun buuk neipa pia a, ‘Hihpa na
         khoisak in. Hihteng bana na zat khempeuh kong paikik ciangin kong loh ding hi,’ ci
         in a paikhia hi.
         36 “Tua mi thumte sung panin kua pen a kisuam mipa vengpa hi dingin na ngaihsun hiam?”
         a ci hi.
         37 Thukhamhilh siapa in, “Amah a hehpihpa ahi hi,” a ci hi. Zeisu in ama kiangah, “Pai
         inla, nang zong tua bangin hih in,” a ci hi.
         38 Zeisu le a nungzuite a pai kawmkawm un khua khatah amah lut a, Martha kici numei
         khatin a inn ah Zeisu a tungsak hi.
         39 Martha in Mary kici sanggam numei khat nei a, tua nu Zeisu khephung ah tu in a thugente
         a ngai hi.
         40 Martha pen annek bawl in manlah ahih manin, Zeisu kiangah va pai a, “Topa aw, ka
         sanggamnu in annek bawl ding kei bek hong khiat awi na hi hiam? Hong huh nadingin
         sawl dih in,” a ci hi.
         41 Zeisu in Martha kiangah, “Martha, Martha aw, lung hih mawhna na hau a, na lung a
         gim hi.
         42 Ahi zongin a kisam na khat bek om a, Mary in a hoih zaw tua na teel khin ahih manin
         a kilakkhiatsak kei ding hi,” a ci hi.

1 Khatvei munkhat ah Zeisu in thungen a, a thunget a man ciangin a nungzuite khat in,
         “Topa aw, John in a nungzuite a hilh bangin ko zong thungetzia hong hilh in,” a ci
         hi.
         2 Tua ciangin amah in amaute kiangah, “Thu na nget uh ciangin hih bangin ngen un. Vantung
         a om kote Pa aw, Na min siangtho kizahtak hen. Na kumpigam hong tung tahen. Vantung
         ah na deihna a kisep mah bangin, Leitung ah zong kisem tahen.
         3 Nisim a ka khamkhop ding uh, An hong pia in.
         4 Ko tung a hong mawhte, Ka maisak mah bangun, Kote mawhna zong hong maisak ta in.
         Ze‑etna sungah hong lutsak kei in, Gilopa vangliatna pan hong honkhia in, ci in na
         ngen un,” a ci hi.
         5 Tua khit ciangin amah in, “Note lakah mi khatin lawmkhat nei in tua a lawmpa kiangah
         zankimpi in va pai in, ‘Lawm aw, anlum thum hong leitawisak in.
         6 Ka lawmpa khat khualzin hong tung a, amah ka lui ding bangmah ka nei kei hi,’ a va
         ci hi.
         7 “Tua ciangin a lawmpa in a innsung panin, ‘Hong nawngkaisak kei in. Kong kikalh khinzo
         a, ka tate tawh zong lum khinzo ka hih manin hong tho in bangmah kong pia zo kei ding
         hi,’ a ci hi.
         8 Ken kong cih in ah a lawmpa ahihna tawh tho‑a a piak loh hangin kisuang theilo in
         a nget teitei manin amah tho in a deih zahzah a pia ding hi.
         9 “Tua hi a, note kianga kong gen in ah ngen un, hong kipia ding hi. Zong un, na mu
         ding uh hi. Kongkhak kiu un, hong kihon ding hi.
         10 Banghang hiam cihleh a ngen khempeuh in a ngah hi. A zong mi in a mu hi. Kong a kiu
         mi a kihon hi.
         11 “Note lakah a tapa in a pa kiangah anlum ngen leh suangtum a pia ding, ngasa ngen
         leh ngasa tangin gul a pia ding kua om na hi uh hiam?
         12 Aaktui ngen leh aikam peuh pia ding ahi hiam?
         13 Mihoihlo ahi note nangawn in na tate uh na hoih piak ding thei na hih uh leh vana
         om na Pa un a ngen mite Kha Siangtho hong pia zawkan ding hilo ahi hiam!” a ci hi.
         14 Tua khit ciangin Zeisu in a pau theilo dawi khat, mi khat sung panin hawlkhia a,
         dawi a paikhiat khit phetin tua a pautheilopa pauthei ahih manin mite in lamdang a
         sa mahmah uh hi.
         15 Ahih hangin amaute pawlkhat in, “Amah in dawi mangpipa Beelzebubɠ min suanga dawite
         a hawlkhia ahi hi,” a cihsan uh hi.
         16 Pawlkhatte in amah a ze‑etna un van pan limlamdang khat a piansak nadingin a ngen
         uh hi.
         17 Ahi zongin Zeisu in a ngaihsutna uh thei ahih manin amaute kiangah, “Kumpigam khat
         peuhpeuh a kiphelkhap leh hawmsuak dinga, a kilemlo innkuan peuhmah a khuasuak kei
         ding hi.
         18 Beelzebubɠ min suangin dawite hawlkhia hi nong cih uh Satan zong amah le amah kilangneih
         leh ama kumpigam bangci in kip thei ding ahi hiam?
         19 Ken Beelzebubɠ min suanga dawite hawlkhia ka hih leh na tate un kua min suangin hawlkhia
         uh ahi hiam? Tua ahih ciangin amaute in note tungah thu a hong khente a suak ding
         uh hi.
         20 Ahi zongin Pasian vangliatna tawh dawite hawlkhia ka hih manin note kiangah Pasian
         kumpigam hong tungzo hi.
         21 “Mi thahatpa in galvan kimtak tawh a inn a cin laiteng a neihsate a bit hi.
         22 Ahih hangin amah sanga a thahat zaw khat hong pai in a zawhgawp ciangin a muan mahmah
         a galvan teng laksak in a van dangteng zong a hawmthang uh hi.
         23 “Kei lam a panglo peuhmah kei hong langpan mi hi a, kei a hong kaihkhoppih lo peuhmah
         a thehthang mi ahi hi.
         24 “Dawigilo khatin mihing sung pan a paikhiat khit ciangin tui om lohna leikeu tengah
         vak kawikawi in tawlngak nading mun a zong hi. A muh loh ciangin, ‘Ka paikhiatna inn
         mahah ciahkik ning,’ a ci hi.
         25 A tun ciangin tua inn kiphiat, kipuah sinsen a om a mu hi.
         26 Tua ciangin amah va pai in amah sanga a gilo zaw a dang dawi sagih va sam a, tua
         inn ah lutpih in a teeng uh hi. Tua mi dinmun in a masa dinmun sangin a sia zaw hi,”
         a ci hi.
         27 Amah in hih thute a gen laitak in mihonpite lak panin numei khat hong kiko a, “A
         gil sungah nang hong pai a, a nawi na tep numei in thupha ngah ahi hi,” a ci hi.
         28 Ahih hangin Zeisu in, “Hi mah hi, tua sangin Pasian thu za a, a zuite in thupha a
         ngah zawlai uh hi,” a ci hi.
         29 Mi tampi a hon a hon in a hong kikhop uh ciangin Zeisu in, “Tulai khangin khang gilo
         ahi hi. Nalamdang a kalh uh hangin kamsangpa Jonah tunga a piang limlamdang longal
         a dang kipia lo ding hi.
         30 Banghang hiam cihleh Jonah in Nineveh khua mite aa dingin theihsakna lim a suah bangin
         Mihing Tapa in zong tulai khang mite aa dingin theihsakna lim a suak ding hi.
         31 Thukhen ni ciangin Leitaw lam kumpinu hong dingin tulai khang mite a mawhsak ding
         hi. Banghang hiam cihleh Solomon pilna ngai dingin leimong khat panin amah a hong
         pai hi. En un, Solomon sanga a lianzawpa hi lai ah a om hi.
         32 Thukhen ni ciangin Nineveh khua mite hong dingto ding uh a, tulai khang mite a mawhsak
         ding uh hi. Banghang hiam cihleh Jonah tangkona hangin amaute mawhna a kisikkik uh
         hi. En un, Jonah sanga a lianzawpa hi lai ah a om hi.
         33 “Kuamah in mei a vak ciangin a kawmbu lak peuh, lawhnuai peuh ah a koih kei uh hi.
         Inn sunga a lut mite in meitang a muh theih nadingun meivak tunna tungah a koih uh
         hi.
         34 Mittang in pumpi aa dingin meivak ahi hi. Tua ahih manin na mit a ciim leh na pumpi
         bup tang dinga, na mit a siat leh na pumpi bup a mial ding hi.
         35 Tua ahih manin na sunga om khuavak a mial loh nadingin kingaihsun in.
         36 Na pumpi bup tangin a mialna mun a om kei leh meivak tang in khuavak a piak bangin
         na pum tung khempeuh a vak ding hi,” a ci hi.
         37 Tua banga thu a gen laitak in Pharisee pawlte lak panin khatin amah an ne dingin
         sam ahih manin inn sungah lutin ankuang a um hi.
         38 Zeisu in an a nekma in a khutsil masa lo ahih manin, tua Pharisee pa in a muh ciangin
         lamdang a sa hi.
         39 Tua ciangin Topa in ama kiangah, “No, Pharisee pawlte in hai le kuangte a pualam
         na siangsak uh hi. Ahih hangin note sungah duhhop huaihamna le gitlohna a dim hi.
         40 No, mihaite aw, a pualam a bawlpa in a sunglam zong bawl hilo ahi hiam?
         41 Tua ahih manin na neih bangbang uh mizawngte huh zaw le uh teh note aa dingin na
         khempeuh a siang ding hi.
         42 “No, Pharisee pawlte aw, gimna na thuak ding uh hi! Banghang hiam cihleh lengmasel,
         masala le anteh nam khempeuh sawm a khat na pia uh hi. Ahih hangin thuman le Pasian
         it nading thute na thudon kei uh hi. Hihte khempeuh na hih ding uh hi a, paihkhiat
         na neih ding uh hilo hi.
         43 “No, Pharisee pawlte aw, gimna na thuak ding uh hi! Banghang hiam cihleh kikhopna
         innte ah tutna thupi tata na deih uh a, sumbuuk ah hong kizahtak bawl ding na ut uh
         hi.
         44 “A kineihkhem thukhamhilh siate le Pharisee pawlte aw, gimna na thuak ding uh hi!
         Banghang hiam cihleh a kilanglo hankhuk tawh na kibang uh hi. Tua hante tungah mite
         a paipai uh hangin hankhuk ahihlam a thei kei uh hi,” a ci hi.
         45 Tua ciangin thukhamhilh siate khatin ama kiangah, “Sia aw, hih bang na cih ciangin
         kote zong a hong selpho na hi hi,” a ci hi.
         46 Tua ciangin Zeisu in, “Thukhamhilh siate aw, note in zong gimna na thuak ding uh
         hi! Banghang hiam cihleh van gikpite midangte na suan uh a, note in lah na khutme
         dawn nangawn uh tawh na lawng nuam kei uh hi.
         47 “Note in gimna na thuak ding uh hi! Banghang hiam cihleh kamsangte han ding na bawl
         uh a, na pu na pate un amaute a that uh hi.
         48 Na pu na pate un a thah kamsangte hante na bawl uh ciangin na pu na pate uh gamtatna
         teng a thukimpih na hihna uh teci a pang na hi uh hi.
         49 Tua ahih ciangin Pasian in ama pilna tawh a gen in ah, ‘Amaute kiangah kamsangte
         le sawltakte ka sawl dinga, amaute in pawlkhat thatin pawlkhat a bawlsia ding uh hi.’
         50 Tua ahih manin leitung piancil a kipan a luansak uh kamsang khempeuhte sisan,
         51 Abel sisan a kipan biaknatau le biakbuuk kikal a a thah uh Zechariah sisan dongin
         tulai khang mite tungah a kisikkik ding hi. Hi hi, ken kong cih in ah tua sisante
         tulai khang mite tungah a kisik ding hi.
         52 “Thukhamhilh siate aw, gimna na thuak ding uh hi! Banghang hiam cihleh thu theihna
         kong tawhtang nei napi in na kemcip uh hi. Note lah lut loin a lut nuam mite lah na
         khaktan uh hi,” a ci hi.
         53 Amah in hih thute a gen khit ciangin thukhamhilh siate le Pharisee pawlte in nakpitak
         in amah langpan uh a, thu tampi a leh lamlam in a dong huan uh hi.
         54 Ama kampauna tawh man a, a mawhmat theih nadingun a pangsim gige uh hi.

1 Tua laitak in sim zawhloh dinga a tam mihonpite hong kikaikhawm uh a, khat le khat
         kisik kha zah dongin om ngeingai uh hi. Zeisu in a nungzuite thu hilh masa a, “Pharisee
         pawlte kineihkhemna silngo na kidawm un.
         2 Banghang hiam cihleh a kilang lo dingin a kisincip, a kithei lo dinga kiselsim thei
         bangmah a om kei hi.
         3 Tua ahih manin khuamial sunga na genteng uh khuavak sungah a kiza ding hi. Innsung
         tawnga na kigensim thute uh innkhumzang ah a kitangko khia ding hi.
         4 “Lawmte aw, ken kong gen in ah pumpi a thah theih hangin a dang bangmah a cih thei
         nawnlote kihta kei un.
         5 Ahi zongin na kihtak ding uh kua ahi hiam cih kong gen ding hi. Pumpi a thah khit
         ciangin hellɠ sungah khiat theihna thu a neipa na kihta un. Hi hi, ken kong cih in
         ah na kihtak ding uh tua pa ahi hi!
         6 Kawlgit nga ciangin dangkasanɠ nih tawh kizuak hilo ahi hiam? Pasian in tua kawlgitte
         khat nangawn a mangngilh kei hi.
         7 Note luzang a samzang omteng a vekpi in a kisim khinzo hi. Tua ahih manin lau kei
         un. Kawlgit tampi sangin na manpha zaw uh hi.
         8 “Ken kong cih in ah mite mai‑a kei hong pulak mi peuhmah Mihing Tapa in zong Pasian
         vantungmite mai ah a pulak ding hi.
         9 Mite mai‑a kei a hong nial peuhmah Pasian vantungmite mai ah ka nial ding hi.
         10 Tua hi a, Mihing Tapa langpan in a gensiate peuhmah a kimaisak ding hi. Ahi zongin
         Kha Siangtho tunga a pausia mi peuhmah a kimaisak kei ding hi.
         11 “Tu in kikhopna innte ah ahi a, makaite le thuneite mai ah ahi zongin note a hong
         paipih uh ciangin bang thu genin bangci gen ding ka hi uh hiam cih lungkham kei un.
         12 Banghang hiam cihleh tua hun ciangin Kha Siangtho in na gen ding uh thu a hong hilh
         ding hi,” a ci hi.
         13 Tua laitak in mihonpi lak pan khatin, “Sia aw, ka sanggampa in ama gamh hong hop
         nading hong gensak in,” a ci hi.
         14 Ahih hangin Zeisu in ama kiangah, “Mipa aw, note tunga thukhen ding le note gamh
         hawm dingin kua in kei hong seh ahi hiam?” a ci hi.
         15 Tua ciangin amah in amaute kiangah, “Deihgawhna lungsim na neih khakloh nadingun
         hoihtak in kidawm un. Banghang hiam cihleh mihing nuntakna in neih le lam a bucin
         manin a kicing ahi kei hi,” a ci hi.
         16 Tua khit ciangin amah in thugentehna khat gen a, “Mihaupa khat lo panin an tampi
         a piang hi.
         17 Tua ciangin amah in, ‘Ka an khol nading om nawnlo ahih manin bang cih leng hoih ding
         hiam?’ ci in a ngaihsun hi.
         18 “Tua ciangin amah in, ‘Hih bangin ka hih ding hi. Ka ansalte phelkhia in a lianzaw
         in ka lam dinga, ka an khempeuh le ka vanteng ka koih ding hi.
         19 Tua ciangin ka kha kiangah, “Ka kha aw, kum tampi na khom dingin na tampi kong kholsak
         zo hi. Om hithiat inla, nene dawndawn in, a nuam theithei in om in,” ka ci ding hi,
         ’ a ci hi.
         20 “Ahih hangin Pasian in ama kiangah, ‘Mi haipa aw! Tuzan ciangin na kha kila ding
         hi. Na kholsa tua nate kua in ngah ding ahi hiam?’ a ci hi.
         21 “Tua ahih manin ama aa ding bekin neihsa khol a, Pasian mai ah a khollo mi in tua
         pa tawh a kibang ding hi,” a ci hi.
         22 Tua khit ciangin amah in a nungzuite kiangah, “Tua hi a, note kianga kong gen in
         ah bang ka ne ding hiam, ci in nuntak nading lungkham kei un. Bang silh dinga bang
         teeng ding ka hi hiam, ci in pumpi aa dingin lungkham kei un.
         23 Nek le dawn sangin nuntakna thupi zaw a, silh le teen sangin pumpi a thupi zaw hi.
         24 Va‑aakte na lungngai un. Amaute in khaici tuh lo, an zong la loin, bem le sal zong
         a nei kei uh hi. Ahi zongin, Pasian in amaute an a vak hi. Vasate sangin note manpha
         zawtham hilo na hi uh hiam?
         25 Na lungkham manun na tun sanna uh tong khat nangawn a khan thei kua om na hi uh hiam?
         26 Hih bang thu neupen khat nangawn hih theilo na hih uh leh banghang in a dangte lungkham
         pih na hi uh hiam?
         27 “Unok pakte khanzia ngaihsun dih un. Amaute in na sem loim khau zong a khek kei uh
         hi. Ahi zongin ken kong cih in ah Solomon in a minthanna puan tawh kizem a a om laitak
         nangawn in hih pakte khat zahin hoih zolo hi.
         28 Upna neu mite aw, tuni in lo lai ah po in, zingciang in mei‑a a kikhultum ding lopate
         nangawn Pasian in tua bangin zem ahih leh note hong zem zawkan lo ding ahi hiam?
         29 Tua ahih manin na nek na dawn ding uh zong masa kei unla, lunghimawh kei un.
         30 Banghang hiam cihleh leitung mite in tua nate zon masak in a nei uh hi. Hih nate
         na kisap lam uh na Pa un a hong thei hi.
         31 Pasian kumpigam zong masa le uh teh hih nate a hong piakthuah ding hi.
         32 “Tuuhonte aw, lau kei un. Banghang hiam cihleh na Pa un note tungah kumpigam a hong
         piak ding pen ama lungkimna ahi hi.
         33 Na neihsate uh zuak unla mizawngte huhna in zang un. Tua bangin a luitheilo sumbawm
         bawl unla a bei theilo dingin vantung ah sum na khol un. Tualai ah gutate in gu theilo
         in ngetin zong a ne thei kei hi.
         34 Banghang hiam cihleh na sum omna munah na lungsim zong a om ding hi.
         35 “Na kawng uh gak unla, na meivak uh vaksa in koih un.
         36 A topa uh mopawi panin a hong ciahkik a hong tun ciangin, kong hong kiu dinga a hon
         thei pah dingin a ngak mite bangin na om un.
         37 A topa uh hong ciah ciangin a na ngaka om a muh nasemte in mihampha ahi uh hi. Aman
         takpi kong cih in ah, amah in a kawnggak in a nasemte an ne dingin a tusak hi. Tua
         ciangin amah hong pai in an a lui hi.
         38 Amah zanvil nihna hunin hong tung ta leh, zanvil thumna hunin hong tung ta leh tua
         banga a om a muh nasemte in mihampha ahi uh hi.
         39 Ahi zongin hih thu thei un. Inn neipa in gutapa pai ding hun theikhol hi leh pang
         gige in a inn a luhsak kei ding hi.
         40 Tua ahih ciangin na upmawh loh laitak un Mihing Tapa hong pai ding ahih manin note
         zong kigingsa in om un,” a ci hi.
         41 Tua ciangin Peter in ama kiangah, “Topa aw, hih thugentehna kote aa ding beka nong
         gen ahi hiam? Ahih keileh mi khempeuh aa dinga na gen ahi hiam?” a ci hi.
         42 Tua ciangin Topa in, “A hun a tun ciangin a innkuanpihte annek tuidawn ding a vaihawmsak
         dinga a topa in a koih, a muanhuai le a lungpil neihsa kempa kua ahi hiam?
         43 A topa hong tun ciangin tua banga om nasem a muh nasempa in mihampha ahi hi.
         44 Aman takpi kong cih in ah, amah in a neihsa khempeuh tua nasempa a uksak ding hi.
         45 Ahih hangin tua nasempa in a lungsim sungah, ‘Ka topa hong tungbaih nailo ding hi,’
         ci in, a topa nasemte, numei pasal ci loin satin vua henla, anne tuidawn, zukham ankham
         in om leh,
         46 a lametloh ni le a theihloh kalin a topa hong tungvat dinga, a topa in tua nasempa
         tumnih suahin thu‑umlote tawh a thuakkhawmsak ding hi.
         47 “A topa deihna thei napi in kiging lo a, a topa deihna banga a semlo nasempa in tamveipi
         satna a thuak ding hi.
         48 Ahi zongin a topa deihna a theih loh manin a sathuai nasep a sem kha nasempa in a
         tawm zaw satna a thuak ding hi. Banghang hiam cihleh tampi a kipia mi tung panin a
         tam zaw kisikkik dinga, tampi a ki‑apte tung panin a tam zaw a kingenkik ding hi.
         49 “Leitung ah meikuang khah dinga hong pai ka hi a, tua mei a kuang khin hi leh ka
         ut hi.
         50 Ahi zongin ka thuak ding baptize na khat om a, tua ka zawh mateng ka lung a gim mahmah
         hi.
         51 Leitung ah kilemna piangsak dinga hong pai hong sa na hi uh hiam? Hi peuhmah lo hi.
         Kikhenna a piangsak dinga hong pai ka hi zaw hi cih thu kong gen hi.
         52 Banghang hiam cihleh tu a kipan inn khat sungah mi nga a om leh kilangkhenna om dinga,
         thumte in nih langah nihte in thum langah a pang ding uh hi.
         53 “A pa in a tapa langpan dinga, a ta in a pa a langpan ding hi. A nu in a tanu langpan
         dinga, a tanu in a nu a langpan ding hi. A teknu in a monu langpan dinga, a monu in
         a teknu a langpan ding hi,” a ci hi.
         54 Tua khit ciangin amah in mihonpite kiangah, “Nitumna lam pan meii hong kai ciangin,
         ‘Guahzu ding hi,’ na ci uh a, guah hong zu takpi hi.
         55 Leitaw lam pan huih hong nun ciangin, ‘Khualum ding hi,’ na ci uh a, khua a hong
         lum takpi hi.
         56 A kineihkhem mite aw, van le lei omzia khentel thei napi uh cin banghang in tuhun
         omzia khentel theilo na hi uh hiam?
         57 “Hi hi, banghang in no le no in thu a maan bangin khen theilo na hi uh hiam?
         58 Na langpa tawh thukhen zum zuana na pai laitak in amah tawh na kilemkik theihtheih
         nadingin lamkal ah na hih theihtawp in hanciam in. Tua banga na hih kei leh amah in
         thukhenpa mai ah hong tun dinga, thukhenpa in palik bupa tungah hong piakhia in palik
         bupa in thongah hong khum ding hi.
         59 Ken kong cih in ah na liausum dangka na piak khit mateng in thong pan na suakta kei
         ding hi,” a ci hi.

1 Tua laitak in Zeisu tawh a omkhawm mi pawlkhat in, Galilee mi pawlkhatte sisan le
         amaute biakna gan sisante Pilate in a helna thu ama kiangah a ko uh hi.
         2 Tua ciangin Zeisu in amaute kiangah, “Hih Galilee mite in tua banga a thuak manun
         a dang Galilee mi khempeuh sangin a mawh zaw uh hi, ci in ngaihsun na hi uh hiam?
         3 A mawh zaw kei uh hi, ci in kong gen hi. Note zong na mawhna uh na kisikkik kei uh
         leh tua bangin na si ding uh hi.
         4 Siloam tausang kipuk lai a a delhlup mi sawm le giatte zong Jerusalem khuapi sunga
         om mi khempeuh sangin mawh zaw uh hi, ci in ngaihsun na hi uh hiam?
         5 A mawh zaw kei uh hi, ci in kong gen hi. Note zong mawhna na kisikkik kei uh leh
         tua bangin na si ding uh hi,” a ci hi.
         6 Amah in hih thugentehna zong gen a, “Mi khatin a lenggah huanah theikung khat suan
         a, a gah lo dingin a pai ciangin a gah khat beek a mu kei hi.
         7 Tua ciangin lenggah lokhopa kiangah, ‘En in, theigah lo dingin kum thum sung kong
         vil hangin a gah khat beek ka mu kei hi. Phuk in. Banghang in hih theikung in leitang
         pengsak lel ding ahi hiam?’ a ci hi.
         8 “Tua ciangin lenggah lokhopa in ama kiangah, ‘Topa aw, tukum sung hi ci omsak lai
         in. A phung kimkot to in eklei ka piaphot ding hi.
         9 A hong gah leh pha hi. A hong gah tuan kei leh tua ciangin phuk in,’ ci in a dawng
         hi,” a ci hi.
         10 Tu in Zeisu in Sabbath ni in kikhopna inn khat ah thu a hilh hi.
         11 Tua ciangin en in, kum sawm le kum giat sung dawivei a a zawngkhal numei khat tualai
         ah a om hi. Amah a nungkul ahih manin ama thu in a dingtang thei kei hi.
         12 Zeisu in tua nu a muh ciangin sam a, “Numei aw, na zawngkhalna panin kong suaktasak
         hi,” a ci hi.
         13 Tua khit ciangin tua nu tungah a khut nga a, thakhat in tua nu dingtang in Pasian
         a phat hi.
         14 Zeisu in Sabbath ni in cina damsak ahih manin kikhopna inn ukpa heh mahmah a, mihonpite
         kiangah, “Na sep theih nading hun ni guk tak om hi. Tua hun sungin hong pai unla,
         kidamsak un. Sabbath ni in hong pai kei un,” a ci hi.
         15 Tua ciangin Topa in ama kiangah, “Nang a kineihkhempa aw! Note in zong Sabbath ni
         in na bawng na laate uh ganbuuk panin kaikhia in tui pia dingin paipih hilo na hi
         uh hiam?
         16 Tua ahih manin Satan in kum sawm le kum giat sung a hencip hih Abraham tanu zong,
         Sabbath ni in suahtaksak huai hilo ahi hiam?” a ci hi.
         17 Hih thute a gen ciangin a langpang mite khempeuh a maizum uh hi. Mipite ahih leh
         ama bawlsa a thupi na tampite hangin kipak in a om uh hi.
         18 Tua khit ciangin Zeisu in, “Pasian kumpigam bang tawh kibang a, bang tawh genteh
         ding ka hi hiam?
         19 Mi khatin a huan sunga a vawh ankam tang tawh a kibang hi. Tua ankam tang hong khangin
         a kung lianpi khat hong suak a, vana leng vasate in a hiangte tungah buu a tom uh
         hi,” a ci hi.
         20 Zeisu in a genkik in ah, “Pasian kumpigam bang tawh genteh ding ka hi hiam?
         21 Numei khatin lawhbeuɠ thum bang a pha annel, a tawk dinga a sawh silngo tawh kibang
         hi,” a ci hi.
         22 Tua khit ciangin amah in Jerusalem zuanin a paikawm in khuapi khuaneute ah pai in
         thu a hilh hi.
         23 Tua ciangin mi khatin ama kiangah, “Topa aw, mi tawmkhat bekin hotkhiatna ngah ding
         ahi hiam?” a ci hi.
         24 Zeisu in amaute kiangah, “Kong kawcik ah lut dingin hanciam un. Ken kong cih in ah
         mi tampi in kong kawcik ah lut nuamin a zon uh hangin a mu zo kei ding uh hi.
         25 Ni khat ni ciangin inn tekpa tho in kong a khak ding hi. Tua khit ciangin inn pua
         lamah note dingin, ‘Topa, Topa aw, kong hong hon in,’ ci a, kong na kiuh uh hangin
         amah in, ‘Koi pana hong pai na hi uh hiam? Note kong thei kei hi,’ a hong ci ding
         hi.
         26 “Tua ciangin note in, ‘Nang tawh an nekhawm tui dawnkhawm in i omngei a, kote kongzing
         ah zong thu nong hilhngei hi,’ na ci ding uh hi.
         27 “Ahih hangin amah in, ‘Koi pana hong pai na hi uh hiam? Note kong thei kei hi hong
         ci hilo ka hi hiam? No, siatna a bawlte aw, na vekpi un ka kiang panin paikhia un,’
         a hong ci ding hi.
         28 “Note in Abraham, Isaac, Jacob le kamsangte khempeuh Pasian kumpigam sunga om na
         muh uh ciangin note hong kihawlkhia dinga, tualai ah kahna le hagawina a om ding hi.
         29 Amaute in nisuahna, nitumna, leilu le leitaw panin hong pai ding uh a, Pasian kumpigam
         sungah a hong tu ding uh hi.
         30 En un, a nunun hangin a masa ding mi le a masak hangin a nunung ding mi a om hi,”
         a ci hi.
         31 Tua ni mahin Pharisee‑te pawlkhat ama kiangah hong pai uh a, “Herod in hong that
         nuam ahih manin hih mun panin paikhia in,” a ci uh hi.
         32 Amah in amaute kiangah, “Pai unla, tua ngia kiangah, ‘En in, tuni le zingciang in
         dawite hawlkhia in cina ka damsak dinga, a ni thumna ni in ka nasep ka zo ding hi,’
         ci hi ci in va gen un.
         33 Ahi zongin kamsang khatin Jerusalem khuapi longal, khuadang ah a sih ding hi theilo
         ahih manin tuni, zingciang le thaiciang ka zinsuak lai ding hi.
         34 “Kamsangte thatin na kianga hong kisawl mite suang tawh a denglum Jerusalem khuapi,
         Jerusalem khuapi aw! Aakpi in a note a khanuai ah a huai bangin na tate tamveipi ka
         huainop hangin na ut kei hi!
         35 En in! Na teenna mun a hawmpi in kinusia ding hi. Aman takpi kong cih in ah, ‘Topa
         min tawh a hong paipa in thupha ngah tahen!’ na cih hun hong tun mateng in kei nong
         mu kei ding uh hi,” a ci hi.

1 Sabbath ni khatin Pharisee pawlte laka makai khatpa inn ah an ne dingin Zeisu pai
         a, amaute in Zeisu a encik uh hi.
         2 En in, cibawk natna a nei pasal khat ama mai ah a om hi.
         3 Zeisu in thukhamhilh siate le Pharisee pawlte kiangah, “Sabbath ni‑a cina damsak
         ding thukham tawh a kituak hiam?” ci in a dong hi.
         4 Ahih hangin amaute pau loin a om uh hi. Tua ciangin amah in cinapa samin damsak a,
         a ciahsak hi.
         5 Tua khit ciangin amaute kiangah, “Na laa khat uh, ahih keileh na bawng khat uh Sabbath
         ni in guam sungah kia leh a lakhia pah lo ding kua om na hi uh hiam?” a ci hi.
         6 Amaute in hih thute a dawngkik thei kei uh hi.
         7 Zeisu in an ne dinga a kisam mi pawlkhatte in munhoih tata a teel uh a muh ciangin,
         amaute kiangah thugentehna khat gen a,
         8 “Mi khatin mopawi ah a hong kisap ciangin mun hoihpen ah tu kei un. Nang sanga a
         zahtakhuai zaw mi khat na kisam henla,
         9 a sampa le tua pa hong pai in, ‘Na tutna hihpa na awn in,’ hong ci leh maizum in
         a niampen munah na tu ding hi.
         10 Mopawi ah a hong kisap ciangin a niampen munah tu leteh hong sampa hong pai ciangin,
         ‘Lawm aw, a sangah tuto in,’ hong ci dinga, na ankuang umpihte mai ah na mai tang
         ding hi.
         11 Banghang hiam cihleh amah le amah a kilamsang mi peuhmah kiniamkhiat dinga, amah
         le amah a kiniamkhiat mi kilamsang ding hi,” a ci hi.
         12 Tua khit ciangin Zeisu in a sampa kiangah zong, “Sun an ne ding ahi zongin nitak
         an ne ding ahi zongin mi na sap ciangin na lawmte, na sanggamte, na tanaute, na innveng
         mihaute khawng sam kei in. Tua mite sam leteh amaute in zong nang hong samkik in hong
         thukkik ding uh hi.
         13 Ahi zongin pawi na bawl ciangin mizawng, mipoi, khebai le mittawte sam in.
         14 Amaute in hong thukkik zolo ding uh ahih manin thupha na ngah dinga, midikte thawhkik
         ni ciangin Pasian in a hong thukkik ding hi,” a ci hi.
         15 Tu in amah tawh ankuang a umkhawm mi khatin hih thu a zak ciangin ama kiangah, “Pasian
         kumpigam sunga an a ne kha ding mi in mihampha ahi hi,” a ci hi.
         16 Tua ciangin Zeisu in ama kiangah, “Mi khatin pawi lianpi khat bawla mitampi a sam
         hi.
         17 Annek hun ciangin a khohsa mite kiangah a nasempa sawl a, ‘Na khempeuh a baihsa in
         om hi. Hong paita un,’ ci in a gensak hi.
         18 “Ahih hangin amaute khempeuh in paulap zong ciat uh a, a masapenpa in, ‘Lo khat lei
         khin ka hih manin pai in ka va et kul ding hi, hong theisiam in,’ a ci hi.
         19 “A dang khatpa in, ‘Bawngtal kap nga ka lei khin a, ka va sin kul ding hi hong theisiam
         in,’ a ci leuleu hi.
         20 “A dang khatpa in zong, ‘Zi nei khin phet ka hih manin kong paithei kei ding hi,’
         a ci hi.
         21 “Tua ciangin tua nasempa hong ciahkik in a topa kiangah tua thuteng a gen hi. Tua
         ciangin inntekpa heh a, a nasempa kiangah, ‘Khua sung lampite le kongzingte ah va
         pai mengmeng inla, mizawngte, mipoite, khebaite le mittawte hong paipih in,’ a ci
         hi.
         22 “Tua ciangin a nasempa in, ‘Topa aw, nong thupiak bangin ka hih khin a, ahi zongin
         mun a awnglai hi,’ a ci hi.
         23 “Tua ciangin a topa in nasempa kiangah, ‘Lam lianpi a kipan khuanawl dongah va pai
         inla, ka inn a dim dongin amaute hong paisak hamtang in.
         24 Banghang hiam cihleh ken kong cih in ah ka khohsa tua mite khat beekin ka pawi an
         a ne kha kei ding uh hi,’ a ci hi.”
         25 Tu in, amah tawh a tonkhawm mihonpite lamah Zeisu kihei in,
         26 “Ka kianga hong pai mi in a nu, a pa, a zi, a tate, a sanggampate, a sanggamnute
         thamlo in ama nuntakna nangawn kei sanga a it zawk leh ka nungzui a suakthei kei ding
         hi.
         27 Ama singlamteh pua loin ka nung a hong zui peuhmah ka nungzui a suakthei kei ding
         hi.
         28 “Banghang hiam cihleh note lakah mi khatin inn sangpi khat lamsawm napi a zawhsiang
         nading sum a kicing in a neih leh a neih loh tuat masa loin om ding ahi hiam?
         29 Tua bangin hih kei leh a bul a phuh khit ciangin zom zo nawnlo dinga, a mu mi khempeuh
         in amah zahko in,
         30 ‘Hih pa inn lam dingin kipan khin napi a zom zo nawn kei hi,’ a ci ding uh hi.
         31 “Ahih keileh, galkap 10,000 a nei kumpi khat, galkap 20,000 a nei kumpi dang khatin
         amah tawh kido ding hileh, ka zo taktak ding hiam ci in, tuat masa loin om ding ahi
         hiam?
         32 A zawhngap kei leh tua kumpipa gamlapi ah a omlai in tangmi sawlin kilemna a bawlsak
         ding hi.
         33 Tuamah bangin note khatpeuh in zong a neihsa khempeuh a nusiat kei leh ka nungzui
         a suak thei kei ding hi.
         34 “Ci pen lim mah hi. Ahih hangin al nawn kei leh bangci bangin ki‑alkiksak thei ding
         ahi hiam?
         35 Leitang aa ding ahi a, leihoihza ding ahi zongin kizang theilo ahih manin a kipaikhia
         ding hi. Zak nading bil a nei mi in za tahen!” a ci hi.

1 Tua khit ciangin siahdong khempeuh le mimawhte in Zeisu thugen ngai dingin ama kianga
         zuan uh hi.
         2 Pharisee pawlte le thukhamhilh siate phun uh a, “Hihpa mimawhte tawh kikhawl in an
         a nekhawm hi,” a ci uh hi.
         3 Tua ahih manin amah in amaute kiangah hih thugentehna a gen hi.
         4 “Tuu 100 a neih lak panin khat mansuah leh 99teng gamlak ah nusia photin a mang pen
         a muh mateng a zong lo ding note lakah kua om na hi uh hiam?
         5 A muh ciangin lungdam mahmah a, a liangko ah a pua hi.
         6 Inn a tun ciangin a lawmte le a innvengte sam a, ‘A mangsa ka tuu mukik ka hih manin
         hong lungdampih un,’ a ci hi.
         7 Ken kong cih in ah tuamah bangin mawhna kisikkik ding a kisamlo midik 99 sangin mawhna
         a kisikkik mimawh khat hangin vantung ah lungdamna a lianzaw hi.
         8 “Ahih kei leh numei khatin nguntang tang sawm a neih lak panin tang khat mansuah
         leh meivak in inn phiatin, a muh mateng hoihtak in zong ding hilo ahi hiam?
         9 A muh ciangin a lawmte le a innvengte sam a, ‘Ka mansuahsa nguntang mukik zo ka hih
         manin hong lungdampih un,’ a ci hi.
         10 Ken kong cih in ah tuamah bangin mawhna a kisikkik mimawh khat hangin Pasian vantungmite
         omna munah lungdamna a om hi,” a ci hi.
         11 Tua khit ciangin Zeisu in hih thu a gen hi. “Mi khatin tapa nih a nei hi.
         12 A nauzawpa in a pa kiangah, ‘Pa aw, kei tan ding neih le lam teng hong pia in,’ a
         ci hi. Tua ahih manin a pa in a neihsa teng a tate nih a hawmsak hi.
         13 “Tua zawh a sawtlo in a nauzawpa in ama tan ding neih le lam teng kaikhawm in khual
         gamlapi khatah a zinkhia hi. Tua gamah a om sungin gualnopna lamah uangtat mahmah
         a, a neihsa teng a thangzat hi.
         14 A neihsa teng a zatmang khit ciangin tua gamah kialpi nasiatak in hong tung a, cimawh
         in a om hi.
         15 Tua ciangin tua gam mi khat va bel a, tua pa in vokcing dingin a lo ah a sawl hi.
         16 Amah in vokte nek gamlak beegapte nangawn duhgawh mahmah ta a, ahih hangin kuamah
         in amah bangmah a pia kei hi.
         17 “Ahih hangin amah le amah hong kiphawkkik in, ‘Ka pa cial nasemte in annek ding khamkhop
         cih thadah, khamval zong tampi a neih laitak un kei a puksi ding ka hita hi!
         18 Kei tho in ka pa kiangah ka ciah dinga, “Pa aw, Pasian tung le nangma tungah ka khial
         zo hi.
         19 Na tapa cih dingin zong ka kilawm nawn kei hi. Na cial nasemte khat bangin hong koih
         in,” ka ci ding hi,’ a ci hi.
         20 Tua ciangin amah tho in a pa kiangah a ciah hi. “Amah gamlapi a a omlai mahin a pa
         in galmuh a, hehpihhuai sa ahih manin delhin ngawngkawi in a nam hi.
         21 “Tua ciangin a tapa in, ‘Pa aw, Pasian tung le nangma tungah ka khial zo a, na tapa
         cih dingin zong ka kilawm nawn kei hi,’ a ci hi.
         22 “Ahih hangin a pa in a nasemte kiangah, ‘Puan hoih penpen hong la unla silhsak un.
         A khutah zungbuh bulhsak unla, khedap zong bulhsak un.
         23 I bawngno thau kaikhia in go unla, an ne in nuamsa ni.
         24 Banghang hiam cihleh hih ka tapa a sisa hi a, a hong nungtakik hi. A mangsa hi a,
         a kimukik hi,’ a ci hi. Tua ciangin amaute in lungdamna pawi a bawl uh hi.
         25 “Tu in a tapa uzawpen a lokuanna panin vai hong ciah a, inn gei a hong tun ciangin
         khuang le zam gingte za in, a lam a tawnte a mu hi.
         26 Tua ahih manin nasemte khat sam a, bang thu om hiam ci in a dong hi.
         27 Nasempa in, ‘Na naupa hong ciahkik hi. Na pa in amah cidam ludam in a tunkik lam
         a muhkik manin i bawngno thau a gawh hi,’ a ci hi.
         28 “Ahih hangin amah heh a, inn sungah lut nuamlo ahih manin a pa hong paikhia in a
         zol hi.
         29 Amah in a pa kiangah, ‘En in, kum hi zahtak nangma na ka sem a, khatvei beek na thupiak
         ka palsat ngei kei hi. Ka lawmte tawh ka gualnop nadingin kelno khat nangawn nong
         pia ngei kei hi.
         30 Ahih hangin na neih na lam teng numei kizuakte tungah a beisak, hih na tapa hong
         tun phetin bawngno thaupen na gawh hi,’ a ci hi.
         31 “A pa in, ‘Ka ta aw, nangmah in kei tawh a omkhawm tawntung na hi a, ka neihsa khempeuh
         nangma neihsa ahi hi.
         32 Na naupa ahih leh a si khinsa hong nungtakik a, a mangthangsa i mukik hi. Tua ahih
         manin lungdam a pawi i bawl ding ahi hi,’ a ci hi,” ci in a gen hi.

1 Tua banah, Zeisu in a nungzuite kiangah, “Mihau khatin neihsa kempa khat a nei hi.
         Tua neihsa kempa in a topa neihsate thangzatgawp hi ci in a topa tungah a kikhia hi.
         2 Tua ciangin amah in a neihsa kempa sam a, ‘Na thu ka zakte bangci bang ahi hiam?
         Ka neihsa kempa hi thei nawnlo ding na hih manin na sum zatna sazian hong pia in,’
         a ci hi.
         3 “Tua ciangin neihsa kempa in, ‘Ka topa in neihsa kem za panin hong tawpsak ding hita
         ahih manin bang cih ding ka hiam? Lei tawh ding lah ka ngap kei a, khutdawh nget ding
         lah ka maizum hi.
         4 Neihsa kem za pan ka zakiat ciangin mite in amau inn a hong tunsak nop nadingun ka
         hih dingzia ka thei hi,’ ci in a lungsim sungah a ngaihsun hi.
         5 “Tua ciangin a topa tunga leiba a nei khempeuhte sam a, a khatna pa kiangah, ‘Ka
         topa tungah bangzah ba na hi hiam?’ a ci hi.
         6 Tua pa in, ‘Sathau bung 100 ka ba hi,’ a ci hi. Tua ciangin amah in tua pa kiangah,
         ‘Na leiba ciaptehna lai la inla tu pakin 50 in gelh mengmeng in,’ a ci hi.
         7 “Tua khit ciangin a dang khatpa kiangah, ‘Nang bangzah na ba hiam?’ a cih ciangin,
         ‘Mangbuh bem 100 ka ba hi,’ a ci hi. Amah in, ‘Na leiba ciaptehna lai la inla, 80
         in gelh in,’ a ci hi.
         8 “Tua hi a, a thumanlo neihsa kempa in, khelpilna tawh a sep manin a topa in a phat
         hi. Banghang hiam cihleh tulai khang mite in amaute khanpih khuavak tate sangin a
         khelpil zaw uh hi.
         9 “Ken kong cih in ah hih leitung sum le pai tawh lawm le gual na zong un. Tua hi leh
         bangmah na neih nawnloh uh ciangin amaute in a tawntung in nang hong sang ding uh
         hi.
         10 “Thuneupen tungah a muanhuai mi in thuliante tungah zong a muanhuai hi. Thuneupen
         tunga diktatlo mi in thuliante tungah zong a diktat kei hi.
         11 Tua ahih manin leitung sum le pai tungah muanhuai kei le uhteh, kua in sum taktak
         hong ap ngam ding ahi hiam?
         12 Midang khat neihsa tungah muanhuai kei le uh teh kua in a neihsa uh note hong pia
         ding ahi hiam?
         13 “Nasem khatin to nih na semkhawm theilo hi. Banghang hiam cihleh khat mudah in khat
         a it ding hi. Ahih keileh khat thupi simin khat a simmawh ding hi. Pasian na le leitung
         na na semkhawm thei kei ding uh hi,” a ci hi.
         14 Tu in sumduh Pharisee pawlte in hih thu khempeuh a zak uh ciangin amah zahpih in
         a nuihsan uh hi.
         15 Tua ciangin amah in amaute kiangah, “Mite mai ah no le no na kidiksak uh hangin Pasian
         in na lungsim uh a thei hi. Mihing in a thupi ngaihsut mahmahte Pasian in kihhuai
         a sa hi.
         16 “Thukham le Kamsangte thuhilhnate John hun dongin a kihilh hi. John huna kipan Pasian
         kumpigam thu kitangko a, mi khempeuh in thagum hatna suangin a lut uh hi.
         17 Thukham sunga laimal neupen khat a manthan ding sangin van le lei a manthan ding
         a baih zaw hi.
         18 “A zi ma a, numei dang khat a teenpih mi in angkawm ahi hi. A kimasa numei a teenpih
         mi zong angkawm ahi hi.
         19 “Khatvei lai in mihaupa khat om a, amah in puan dupsan le puanpak silhin nisim in
         leitung nopsakna tawh a om hi.
         20 Ahi zongin a inn kongpi gei ah a pumtang in meima a vei Lazarus kici khutdawh ngenpa
         khat a kikoih hi.
         21 Amah in mihaupa ankuang pana anneng kiate duhgawh mahmah in a om laitak in uite hong
         pai in a meimate a liak uh hi.
         22 “Tua nung ciangin khutdawh ngenpa si a, vantungmite in amah Abraham ang sungah a
         tun uh hi. Mihaupa zong si in a kivui hi.
         23 Amah in Hadesɠ ah bawlsiatna thuakin a om laitak in a khuadak leh gamlapi a om Abraham
         le a ang sunga om Lazarus a mu hi.
         24 Tua ciangin amah in, ‘Pa Abraham aw, kei hong hehpih in. Lazarus hong paisak inla,
         a khutme dawn tui ah diahin ka lei hong votsak hen. Banghang hiam cihleh hih meikuang
         sungah bawlsiatna ka thuak hi,’ ci in a kiko hi.
         25 “Ahih hangin Abraham in, ‘Ka ta aw, leitung na nuntak sungin nopsakna namkim na ngah
         a, Lazarus ahih leh gentheihna namkim a ngah hi cih phawkkik in. Tu in amah in hehnepna
         ngah a, nangmah in bawlsiatna na thuak hi.
         26 Tua thamlo in, no le ko kikal ah guam thukpi khat om a, hihlam panin no kiangah a
         galkah nuamte in galkah theilo in tualam panin zong ko kiangah kuamah hong galkah
         theilo hi,’ a ci hi.
         27 “Tua ciangin amah in, ‘Tua ahih leh pa aw, ka pa inn ah amah nong sawlsak nadingin
         kong thum hi.
         28 Banghang hiam cihleh keimah in sanggam pasal nga ka nei hi. Amaute zong hih gawtmun
         a hong tun khakloh nadingun amaute tungah teci va pangsak in,’ a ci hi.
         29 Abraham in ama kiangah, ‘Amaute in Moses le Kamsangte a nei uh hi. Tuate thu na ngai
         uh hen,’ a ci hi.
         30 Tua ciangin amah in, ‘Hilo hi pa Abraham aw, a sisa mi khat amaute kiangah va pai
         leh a mawhna uh kisikkik ding uh hi,’ a ci hi.
         31 “Ahih hangin Abraham in ama kiangah, ‘Amaute in Moses le Kamsangte thuhilhnate a
         up kei uh leh misite lak panin a thokik mi khatin thu a gen hangin a um tuan kei ding
         uh hi,’ a ci hi,” ci in a gen hi.

1 Tua ciangin Zeisu in a nungzuite kiangah, “Pukna a hong tun loh a phamawh thu hi
         a, ahi zongin tua pukna a piangsakpa in gimna a thuak ding hi!
         2 Mi khatin hih naupangnote khat a puksak sangin a ngawngah angawina suangtum khat
         khai in tuipi sungah kikhia leh ama aa dingin hoih zaw ding hi.
         3 Tua ahih ciangin kikepsiam un. Nang tungah na sanggampa a hong khialh leh thuhilh
         in taii in. A kisikkik leh maisak in.
         4 Ni khat sungin sagihvei hong khial a, sagihvei mah na kiangah hong pai in, ‘Ka kisikkik
         hi,’ hong cihleh a khialhna maisak in,” a ci hi.
         5 Tua ciangin sawltakte in Topa kiangah, “Ka upna uh hong khangsak in,” a ci uh hi.
         6 Tua ciangin Topa in, “Upna ankamtang cia nei le uh teh hih bokthok kung kiangah,
         ‘Kizunglot inla, tuipi sungah va kisuan in,’ ci le uh teh na cih bangun hong mang
         ding hi.
         7 “Na lo a kho, ahih keileh na gan a cing na nasempa vai hong tun phet in, ‘Hong pai
         inla na an ne pah in,’ a ci ding note lakah kua om na hi uh hiam?
         8 Tua bang na cih sangsik un, ‘Kithawi inla, ka annek ding hong lui phot in. Ka nek
         ka dawn sung hong ngak inla, tua khit ciangin na an ne panin,’ ci zaw ding hilo na
         hi uh hiam?
         9 Nasempa in a topa thupiak teng a sep manin a topa in nasempa tungah lungdam ko ding
         ahi hiam? Ko peuhmah lo ding hi.
         10 Tuamah bangin note in zong a hong kisawl teng nasep khit uh ciangin, ‘I sep ding
         teng mah a sem i hi a, a cingtaklo nasemte i hi zawlai hi,’ ci un,” a ci hi.
         11 Tu in, Samaria le Galilee gamgidung tawnin Jerusalem khuapi ah Zeisu a paitoh laitak
         in thu khat hong piang hi.
         12 Amah khuaneu khat lut dinga a pai laitak in miphak sawm in amah a na dawntuah uh
         hi.
         13 Amaute in a gamlapi panin, “Zeisu aw, Siapa aw, kote hong hehpih in,” ci in nakpi
         in a kiko uh hi.
         14 Zeisu in amaute a muh ciangin, “Pai unla, siampite kiangah va kilak un,” a ci hi.
         Amaute a pai laitak mahun a dam uh hi.
         15 Amaute laka khatin a dam lam a kimuh ciangin hong kilehkik a, aw lianpi tawh Pasian
         a phat hi.
         16 Amah Zeisu khephung ah boksuk in lungdam a ko hi. Tua pa pen Samaria mi ahi hi.
         17 Tua ciangin Zeisu in, “A kidamsak mi sawm hilo ahi hiam? A dang kuate koi ah om uh
         ahi hiam?
         18 Hih gamdang mipa simloh hong kilehkik a Pasian min a phat ding khat beek om lo ahi
         hiam?” a ci hi.
         19 Tua khit ciangin tua pa kiangah, “Ding inla ciah in. Na upna in hong damsak zo hi,”
         a ci hi.
         20 Khatvei, Pharisee pawlte in Pasian kumpigam cik ciangin hong piang ding hiam ci in
         dong uh a, Zeisu in, “Pasian kumpigam in muh theihin hong piang ding ahi kei hi.
         21 ‘Hihlai ah,’ om hi, ‘Hualai ah,’ om hi kici theilo hi. Banghang hiam cihleh Pasian
         kumpigam in note sungah a om takpi hi,” a ci hi.
         22 Tua khit ciangin nungzuite kiangah, “Mihing Tapa nite lakah khat na muhnop hun uh
         hong tung dinga, ahi zongin na mu kei ding uh hi.
         23 Amaute in, ‘Hihlai ah om hi hualai ah om hi,’ hong cih uh hangin zui kei unla, nungdelh
         kei un.
         24 Khuaphialep in vanmong khat pan phia a, vanmong khat dongah a tanzal bangin Mihing
         Tapa zong ama ni ciangin tua bang ahi ding hi.
         25 Ahih hangin amah in gimna tampi thuak masa dinga, tulai khang mite in amah a nial
         ding uh hi.
         26 “Noah hun lai bangin Mihing Tapa ni ciangin zong tua bang hi ding hi.
         27 Tembaw sungah Noah a lut ni dongin mite anne tuidawn le kipi kiteeng in a om uh hi.
         Tua khit ciangin tuiciin hong tunga amaute khempeuh a susia mang hi.
         28 “Tuamah bangin Lot hun lai in zong anne tuidawn, sumbawl paibawl, lokho singpua,
         innbawl lobawl in a om uh hi.
         29 Ahih hangin Sodom khua pan Lot a paikhiat ni in, vantung panin kaat le meikuang guah
         bangin zu a, a vekpi un a susia hi.
         30 “Mihing Tapa hong kilat ni ciangin zong tuamah bangin hi ding hi.
         31 Tua ni ciangin innkhum zanga omte in inn sunga om nate la dingin kumsuk nawn kei
         uh hen. Tuamah bangin lokuante zong inn ah ciahkik nawn kei uh hen.
         32 Lot zi na ngaihsun un.
         33 A nuntakna a hu nuam mi in a nuntakna tan dinga, a nuntakna a tan mi in a nuntakna
         a hu ding hi.
         34 Ken kong cih in ah tua zan ciangin lupna khat tunga a lumkhawm mi nih, khat kila
         in khat kinusia ding hi.
         35 An sukhawm numei nih, khat kila in khat kinusia ding hi.
         36 Lolai a om mi nih, khat kila in khat kinusia ding hi,” a ci hi.
         37 Tua ciangin amaute in, “Topa aw, hih thute koi lai ah hong piang ding hiam?” a ci
         uh hi. Amah in, “Misi luang omna peuh ah musanete hong kikhawm ding uh hi,” a ci hi.

1 Tua khit ciangin lungkialo a thu a nget tawntung nadingun Zeisu in thugentehna khat
         tawh amaute thu hilh a,
         2 “Khua khatah Pasian a kihta lo, mi zong a thusimlo thukhenpa khat a om hi.
         3 Tu in tua khua mahah meigongnu khat zong a om hi. Tua nu thukhenpa kiangah va pai
         pahpah a, ‘Thu ka neihpih ka langpa tungah maantak in thu hong khensak in,’ a ci hi.
         4 “Amah in tawlkhat sung a khensak pah nuam kei hi. Ahi zongin a tawpna ah hi bangin
         ngaihsun a, ‘Pasian kihta loin mi zong ka thusim loh hangin,
         5 hih meigongnu in hong nawngkaisak den ding ahih manin a thu maantak in ka khensak
         ding hi. Tua hi keileh amah hong pai thithe in hong nawngkaisak ding hi,’ ci hi,”
         a ci hi.
         6 Tua ciangin Topa in, “A thumanlo tua thukhenpa kampauna ngaihsun un.
         7 Pasian teelsa mite sun le zanin kiko le uh Pasian in a thu uh khensak loin sawtpi
         kingaksak ding ahi hiam?
         8 Ken kong cih in ah manlangtak in a khensak pah ding hi. Ahi zongin Mihing Tapa hong
         pai ciangin leitung ah upna a mu ding hiam?” a ci hi.
         9 Tua ciangin amau le amau midik in a kingaihsun midang khempeuh a neumuh mi pawlkhat
         tungah thugentehna tawh thu a hilh inah,
         10 “Mi nih thungen dingin biakinnpi huangah a paito uh hi. Khatpa Pharisee hi a, a dang
         khatin siahdongpa ahi hi.
         11 Pharisee pa dingto in amah le amah kiphat in thungen a, ‘Pasian aw, midangte neihsa
         a sutte, a thumanlote, angkawmte le hi lai a siahdongpa bang ka hih loh manin, na
         tungah ka lungdam hi.
         12 Nipi kal khatin nihvei an ka tang a, ka neihsa khempeuh panin sawm a khat ka pia
         hi,’ a ci hi.
         13 “Siahdongpa ahih leh gamlapi ah dingin vantung lam nangawn en ngamlo in a awm beng
         a, ‘Pasian aw, mimawh keimah hong hehpih in,’ a ci hi.
         14 “Ken kong cih in ah, hihpa in a khatpa sangin Pasian kiang pan diktansakna ngahsa
         in a inn ah a ciah hi. Amah le amah a kilamsang mi in niamkhiatna thuak dinga, amah
         le amah a kiniamkhiat mi, a kilamsang ding hi,” a ci hi.
         15 Tu in Zeisu lawn ding deihin mite in a naungekte a hong paipih uh nungzuite in a
         muh uh ciangin a taiigawp uh hi.
         16 Ahih hangin Zeisu in amaute sam a, “Naupangnote ka kiangah hong pai ding kham kei
         un. Banghang hiam cihleh Pasian kumpigam in naupang a bang mite aa ding ahi hi.
         17 Aman takpi kong cih in ah, naupangnote san banga Pasian kumpigam a sanglo mi peuhmah
         tua kumpigam sungah a lutthei kei ding hi,” a ci hi.
         18 Tua ciangin milian khatin, “Sia hoih aw, nuntak tawntungna ka ngah nadingin bang
         hih ding ka hi hiam?” ci in a dong hi.
         19 Zeisu in, “Banghang in mihoih hong ci na hi hiam? Pasian longal mihoih kuamah a om
         kei hi.
         20 ‘Angkawm kei in. Mi that kei in. Guta kei in. Thumanlo in teci pang kei in. Na nu
         na pa zahtak in,’ cih thupiakte na thei hi,” a ci hi.
         21 Tua ciangin amah in, “Tuate khempeuh ka neutung a kipan ka zuihsa ahi hi,” a ci hi.
         22 Zeisu in tua thu a zak ciangin ama kiangah, “Na kisap khat a omlai hi. Na neihsa
         khempeuh zuak inla mizawngte hawmsak leteh vantung ah na hau ding hi. Tua khit ciangin
         hong pai inla ka nung hong zui in,” a ci hi.
         23 Tua pa hau mahmah ahih manin hih thu a zak ciangin a dah mahmah hi.
         24 Tua pa a dah mahmah lam Zeisu in a muh ciangin, “Mihaute Pasian kumpigam sungah a
         lut ding uh haksa mahmah hi.
         25 Mihau khat Pasian kumpigam sungah a lut ding sangin kala‑oh khat phimbilvang sunga
         khum ding a baih zaw hi,” a ci hi.
         26 Tua thu a za mite in, “Tua bang ahih leh kua in hotkhiatna ngah zo ding ahi hiam?”
         a ci uh hi.
         27 Ahih hangin amah in, “Mihingte aa dingin a piang theilote Pasian aa dingin piang
         thei hi,” a ci hi.
         28 Tua ciangin Peter in, “En in, kote in na khempeuh nusia in nang kong zui uh hi,”
         a ci hi.
         29 Tua ciangin amah in amaute kiangah, “Aman takpi kong cih in ah, Pasian kumpigam thu
         hangin a inn, a nu a pa, a sanggamte, a zi a tate a nusia mi peuhmah in,
         30 hih leitung a nuntak sungin a zah tampi ngah dinga, hong tung ding hunah zong nuntak
         tawntungna ngah loin a om kei ding hi,” a ci hi.
         31 Tua ciangin amah in sawm le nihte tuam sapkhiat in amaute kiangah, “En un, Jerusalem
         khuapi ah i paito dinga, Mihing Tapa tawh kisai kamsangte gelhsa thu khempeuh a tangtung
         ding hi.
         32 Gentile‑te khutah amah pia ding uh a, amaute in zahko in simmawh bawl in a cilphih
         ding uh hi.
         33 Amah satin that ding uh a, a ni thum ni in a thokik ding hi,” a ci hi.
         34 Ahih hangin a nungzuite in hih thute a tel zo kei uh hi. Hih thute amaute tungah
         ki‑iimcip ahih manin bang thu gen hiam cih a thei kei uh hi.
         35 Tua ciangin Zeisu Jericho khua a tunkuan in mittaw khat lamgei ah khutdawh ngenin
         a tu hi.
         36 Mihonpite in tua mun nawka hong paina husa a zak ciangin bang thu hiam ci in amah
         in a dong hi.
         37 Tua ciangin amaute in, “Nazareth khua mi Zeisu hong pai hi,” a ci uh hi.
         38 Tua ciangin amah in, “David Tapa, Zeisu aw, kei hong hehpih in,” ci in a kiko hi.
         39 Tua pa a daih nadingin a mai‑a pai mite in a taiihuan uh hangin amah in, “David Tapa
         aw, kei hong hehpih in,” ci in a kiko semsem hi.
         40 Tua ciangin Zeisu khawl a, tua pa ama kiangah a paipih nadingun thu a pia hi. Tua
         pa ama kianga tun ciangin Zeisu in,
         41 “Nang aa dingin bang kong hihsak ding deih na hi hiam?” a ci hi. Tua ciangin amah
         in, “Topa aw, khua ka mu nuam hi,” a ci hi.
         42 Tua ciangin Zeisu in, “Khua muta in, na upna in nang hong damsak zo hi,” a ci hi.
         43 Tua ciangin tua pa in thakhat in khua mu a, Pasian min phatin Zeisu nung a zui hi.
         A mu mi khempeuh in zong Pasian a phat uh hi.

1 Tua khit ciangin Zeisu Jericho khuasung tawnin a pai hi.
         2 Tua khua ah, en in, Zacchaeus kici a hau mahmah siahdong mangpa khat a om hi.
         3 Tua pa in Zeisu kua hiam cih a muhnop hangin a tun tom ahih manin mihonpi lak panin
         a mu zo kei hi.
         4 Tua ahih manin Zeisu pai nading lampi ah na matai in amah a muh theih nadingin theithek
         kung khatah a kah hi.
         5 Zeisu tua mun a tun ciangin dakto a, amah a muh ciangin, “Zacchaeus aw, hong kum
         mengmeng in. Tuni in na inn ah kong taam ding hi,” a ci hi.
         6 Zacchaeus zong kumsuk pah a, lungdamtak in a inn ah Zeisu a tungsak hi.
         7 Hih thu a mu mi khempeuh in Zeisu phunsan uh a, “Mimawhpa inn ah zintung dingin a
         pai tazen hi,” a ci uh hi.
         8 Tua ciangin Zacchaeus dingto in Topa kiangah, “Topa aw, en in, ka neihsa a lang mizawngte
         ka pia dinga, mi khatpeuh neihsa zawhthawh thu tawh ka laksak a om leh a zah li in
         ka loh ding hi,” a ci hi.
         9 Tua ciangin Zeisu in, “Amah zong Abraham tapa khat ahih manin tuni in hih inn ah
         hotkhiatna a tung hi.
         10 Banghang hiam cihleh Mihing Tapa in a mangthang mite zong ding le honkhia dinga hong
         pai ahi hi,” a ci hi.
         11 Amaute in Zeisu thugen khempeuh a ngai uh hi. Zeisu Jerusalem khuapi hong tung dekta
         ahihna leh mipite in Pasian kumpigam a phut pah ding sa uh ahih manin Zeisu in gentehna
         dang khat tawh thu a gen inah,
         12 “Kumpi za sang ding le tua khit cianga hong ciahkik dingin ulian khatin gamlapi gamdang
         khatah a zin hi.
         13 Amah in a nasem sawmte samin sumtang minaɠ khat ciat pia a, ‘Kong tunkik mateng na
         met bawl un,’ ci in a vaikhak hi.
         14 “Ahih hangin a gam mite in amah mudah uh ahih manin a nungah tangmi sawl uh a, ‘Hih
         mipa ka kumpi dingun ka deih kei uh hi,’ ci in a gensak uh hi.
         15 “Tua gamah kumpi za a ngah khit ciangin amah hong ciahkik a, sum a apsa nasemte in
         bangzah ciat metsak uh hiam cih thei nuam in a samsak hi.
         16 Tua ciangin a khatna pa hong pai in, ‘Topa aw, na sum minaɠ khat panin a met mina
         sawm ka ngah hi,’ a ci hi.
         17 Tua ciangin amah in tua pa kiangah, ‘Nasem hoihpa aw, na nasepna hoih mahmah hi.
         Thuneu khat tungah muanhuai na hih manin khuapi sawm na uk in,’ a ci hi.
         18 “Tua ciangin a nihna pa hong pai in, ‘Topa aw, na sum minaɠ khat panin a met mina
         nga ka ngah hi,’ a ci hi.
         19 Amah in hihpa zong tuamah bangin phat a, ‘Nang zong khuapi nga na uk in,’ a ci hi.
         20 “Tua ciangin a dang khatpa hong pai in, ‘Topa aw, na sum dial tawh tun in hihlai
         ah ka kem khinkhian hi.
         21 Mi genhakpa na hih manin kong kihta hi. Banghang hiam cihleh sum khol lopi sum ngah
         nuamin khaici tuh lopi an na la nuam hi,’ a ci hi.
         22 “Tua ciangin amah in tua nasempa kiangah, ‘A ginalo nasempa aw, na kampauna zui in
         thu kong khen ding hi. Sum khol lopi in sum ngah nuam, khaici tuh lopi in an a la
         nuam, mi genhakpa ka hihlam hong thei na hih leh,
         23 kong ciahkik ciangin a met tawh ka ngahkhop theih nadingin banghang in ka sumte sumkholna
         ah na koih lo na hi hiam?’ a ci hi.
         24 “Tua khit ciangin a kianga a ding mite kiangah, ‘Ama tunga om sum minaɠ khat la unla,
         mina sawm a neipa pia un,’ a ci hi.
         25 Tua mite in, ‘Topa aw, amah in minaɠ sawm nei khinzo hi,’ a ci uh hi.
         26 “Amah in, ‘Ken kong cih in ah, a neite kipiak beh dinga, a neilote tung panin a neihsa
         nangawn kilakkhiatsak ding hi.
         27 Keima uk ding a utlo tua ka galte hong paipih unla, ka muhtang mahmah in that un,’
         a ci hi,” ci in a gen hi.
         28 Hih thute a gen khit ciangin, amah masa in Jerusalem khuapi ah a paito uh hi.
         29 Tanluan muala om Bethphage le Bethany khuate a tunkuan uh ciangin a nungzuite nih
         sawl a,
         30 “Mai‑a khua ah na paikhol un. Khuasung na lut uh ciangin kuama tuan ngei nailoh laano
         khat kikhih a om na mu ding uh hi. Suut unla hong kai un.
         31 Tua ciangin mi khatpeuh in, ‘Banghang in suut na hi uh hiam?’ a hong cih leh, ‘Topa
         in deih hi,’ ci un,” a ci hi.
         32 Tua a sawl mite pai uh a, a gensa bangbang in a mu uh hi.
         33 Ahi zongin amaute in laano a suut laitak un a neite in, “Banghang in tua laano sut
         na hi uh hiam?” a ci uh hi.
         34 Amaute in, “Topa in deih hi,” a ci uh hi.
         35 Tua ciangin amaute in Zeisu kiangah laano hong paipih uh a, a tungah puan a phah
         khit uh ciangin Zeisu a tuangsak uh hi.
         36 Amah a pai ciangin mipite in lampi ah a puante uh a phah uh hi.
         37 A muhsa uh nalamdang khempeuhte hangin a nungzui mihonpite lungdam in a kipak uh
         hi. Tua ahih manin Tanluan mual panga lampi paisuk ah Zeisu a hong tun ciangin mihonpite
         nakpi in kiko in Pasian phat uh a,
         38 amaute in, “Topa min tawh hong pai Kumpipa in thupha ngah tahen! Vantung ah nopna
         om henla, A sangbel munah minthanna om tahen!” a ci uh hi.
         39 Mihonpite lak panin Pharisee‑te pawlkhat in, “Sia aw, na nungzuite taii in,” a ci
         uh hi.
         40 Ahih hangin amah in, “Ken kong cih in ah hih mite dai le uh, suangte hong kiko pah
         ding uh hi,” ci in a dawng hi.
         41 Tu in, Jerusalem khuapi hong tung dekta a, khuapi a galmuh ciangin kah a
         42 a gen in ah, “Nopna na ngah nading thute tuni beekin thei hi leteh maw! Ahi zongin
         tu in tua thute na muh khakloh nadingin nang kiang panin kiselta hi.
         43 Na galte in na kimkot ah kulh hong ciangin hong umcih ding uh a, a munmun panin hong
         khaktan hun uh hong tung ding hi.
         44 Nang le na sunga om na tate leitang hong den nading uh a, nang sunga om suang kiciangte
         zong a kithuap khat beek a omsak kei ding uh hi. Banghang hiam cihleh na kiangah a
         hong kihawh hun na thei kei hi,” a ci hi.
         45 Tua khit ciangin Zeisu biakinnpi huang sungah lut a, vanlei vanzuak a om mite hawlkhia
         in,
         46 amaute kiangah, “ ‘Ka inn in thungetna inn ahi hi,’ ci in Lai Siangtho ah kigelh
         napi in note in ‘gutate phualpi’ na suaksak tazen uh hi” a ci hi.
         47 Zeisu in ni simin biakinnpi huang sungah thu a hilh hi. Ahih hangin siampi liante,
         thukhamhilh siate le mipi makaite in amah thah theih nading lampi a zong uh hi.
         48 Ahi zongin mi khempeuh in ama thugen limngaih mahmah uh ahih manin bangmah a cih
         thei kei uh hi.

1 Ni khat, Zeisu in biakinnpi huang sungah thu hilhin lungdamna thu tangko in a om
         laitak in siampi liante, thukhamhilh siate le maikaite ama kiangah hong pai uh a,
         2 “Bang thuneihna tawh hih nate hih na hi hiam? Hih thuneihna kua in hong pia ahi hiam
         hong gen in,” a ci uh hi.
         3 Ahih hangin amah in amaute kiangah, “Ken zong thu khat kong dong ding hi hong dawng
         un.
         4 John tuiphumna thu vantung pan ahi hiam ahih keileh mihing kiang pan ahi hiam?” a
         ci hi.
         5 Amaute kikum uh a, “ ‘Vantung pan hi,’ ci lehang, ‘Banghang in amah um lo na hi uh
         hiam?’ hong ci ding hi.
         6 ‘Mihing kiang pan hi,’ ci lehang lah mite in John pen kamsang khatin um uh ahih manin
         mi khempeuh in suang tawh hong deng ding uh hi,” a kici uh hi.
         7 Tua ahih manin, “Koi pan hiam cih ka thei kei uh hi,” ci in a dawng uh hi.
         8 Zeisu in amaute kiangah, “Ken zong hih nate bang thuneihna tawh hih ka hi hiam cih
         kong gen kei ding hi,” a ci hi.
         9 Tua khit ciangin amah in hih thugentehna mipite tungah gen a, “Mi khatin lenggah
         huan khat bawl in lokhote a khawhlawhsak hi. Tua khit ciangin gamlapi ah khualzin
         in sawtpi a taam hi.
         10 Lenggah lawh hun a tun ciangin lo khawhlawhte in huan panin a piang lenggah pawlkhat
         a na piak theih nadingun a nasemte khat a sawl hi. Ahih hangin lo khawhlawhte in amah
         vuagawp in a khutguak in a ciahsak uh hi.
         11 Amah in a dang nasem khat sawlkik a, tua pa zong vuagawp in a zumhuaipi in bawl uh
         a, a khutguak mahin a ciahsak uh hi.
         12 Tua ciangin a thumveina ah, a nasemte khat sawlkik a, tua pa zong liamsak gawpin
         a nawhkhia uh hi.
         13 “Tua ciangin huan neipa in, ‘Bang cih leng hoih ding ahi hiam? Ka it ka tapa sawl
         leng, na mu le uh zahtak khabuang ding uh hi,’ a ci hi.
         14 Ahih hangin lo khawhlawhte in amah a muh uh ciangin, ‘Hihpa in a innluah ding pa
         ahi hi. Ama luah ding teng ei aa a suah theih nadingin hong pai un amah that ni,’
         a kici uh hi.
         15 “Tua khit ciangin lenggah huan pualam ah kaikhia in a that uh hi. Tua ahih leh lenggah
         huan neipa in amaute bang a cih ding hiam?
         16 Amah hong pai in lo khawhlawhte that dinga, lenggah huan zong midangte a khosak ding
         hi,” a ci hi. Amaute in tua thu a zak uh ciangin, “Tua bangin piang kei tahen!” a
         ci uh hi.
         17 Zeisu in amaute en a, “Tua ahih leh, ‘Innlamte in a nilkhiat suang, Innkiusuang bulpi
         a suakzo hi,’ ci in Lai Siangtho sunga a kigelh thu bang a cihnopna ahi hiam?
         18 Hih suang tunga a kia mi peuhmah kitamkham dinga, hih suangin mi khatpeuh a den leh
         tua mi a zanciim ding hi,” a ci hi.
         19 Siampi liante le thukhamhilh siate in hih thugentehnate in amaute a kawkna ahihlam
         a thei uh hi. Tua ahih manin tua hun mahin amah matsawm uh a, ahi zongin mihonpite
         a kihta zel uh hi.
         20 Amaute in mangpipa ukna le thuneihna sungah Zeisu a piak theih nadingun ama kammal
         mah tawh a lehmat dingin mihoih banga a kineih thukante sawlin a enciksak uh hi.
         21 Tua ciangin tua mite in, “Sia aw, thu a maan bangin genin thu na hilh a, zahtak tuam
         nei loin Pasian lampi maantak in na hilh hi cih kong thei uh hi.
         22 Caesar kumpipa, siah piak ding thukham tawh kituak hiam kituak lo hiam?” ci in a
         dong uh hi.
         23 Ahih hangin amah in amaute lungsim kawina thei ahih manin, “Banghang in hong ze‑et
         na hi uh hiam?
         24 Denariusɠ sum tangkhat hong lak un. Kua lim le kua min tuang ahi hiam?” a ci hi.
         Amaute in, “Caesar kumpipa,” a ci uh hi.
         25 Tua ciangin amah in amaute kiangah, “Caesar kumpipa neihsate Caesar kumpipa pia unla,
         Pasian neihsate Pasian pia un,” a ci hi.
         26 Amaute in mipite mai ah ama kammal tawh a man zo kei uh hi. Amaute in ama dawnkikna
         lamdangsa in a dai khipkhep uh hi.
         27 Tua khit ciangin misite thawhkikna thu a nial Sadducee pawlte pawlkhat hong pai in
         thu a dong uh hi.
         28 Amaute in, “Sia aw, Moses in kote aa dingin a hong gelhsak thu in pasal khatin ta
         nei man loin a zi a sihsan leh a naupa in tua meigong teenpih henla, a upa aa dingin
         suan le khak tawisak hen a ci hi.
         29 Khatvei lai in sanggam pasal sagih om uh a, a upapen in zi a neih khit ciangin ta
         nei loin a si hi.
         30 Tua ciangin a nihnapa in tua nu teenpih a, ta neilo mahin a si hi.
         31 Tua ciangin a thumna pa in tua nu a teenpih hi. Tua bangin a sagihna dongin teenpih
         suksuk uh a, ta neilo vive in a si uh hi.
         32 A nunung penin tua numei zong a si hi.
         33 Tua hi a, thawhkik ni ciangin tua numei in kuapen zi in om ding ahi hiam? Banghang
         hiam cihleh a sagih un tua numei a teenpih uh hi,” a ci uh hi.
         34 Zeisu in amaute kiangah, “Tulai khang mite kipi kiteeng in a om uh hi.
         35 Ahi zongin tua huna kihel dingin a kilawm mite le misite lak panin a thokik mite
         in kipi kiteeng in a om nawn kei ding uh hi.
         36 A thokik mite ahih manun sithei nawnlo ding uh a, vantungmite tawh kibang in Pasian
         tate a hita uh hi.
         37 Moses in sawlbawk kuang gei ah Topa a hopih lai in, ‘Abraham Pasian, Isaac Pasian,
         Jacob Pasian,’ a cihna thu in misite kithokiksak ding hi cih a lak ahi hi.
         38 Banghang hiam cihleh Pasian muhna ah mi khempeuh nungta ahih manin amah misite Pasian
         hilo in a nungtate Pasian ahi hi,” a ci hi.
         39 Tua ciangin thukhamhilh siate pawlkhat in, “Sia aw, na thugen maan mahmah hi,” a
         ci uh hi.
         40 Tua huna kipan in bangmah a dong ngam nawn kei uh hi.
         41 Tua ciangin amah in, “Amaute in banghang in Khazih pen David Tapa hi ci thei uh ahi
         hiam?
         42 David mahmah in Late Bu sungah, ‘Topa in ka Topa kiangah,
         43 “Na galte na khengakna ka suahsak khit mateng in, Ka taklam ah na tu in,” ci hi,’
         a ci hi.
         44 Tua ahih ciangin David in amah pen ‘Topa’ ci ahih leh bangci bangin ama tapa hi thei
         ding ahi hiam?” a ci hi.
         45 Tua khit ciangin Zeisu in mipite khempeuh zak dingin a nungzuite kiangah,
         46 “Thukhamhilh siate tawh kisai in na kidawm un. Amaute in puantualpi silhin vak nuam
         uh a, sumbuuk phual ah zahtakna tawh a kihopih ding a ut uh hi. Kikhopna innte le
         pawikhamna innte ah mun hoih tata a deih uh hi.
         47 Meigongte neihsa teng nek mangsak uh a, kineihna tawh thu sawtpipi a ngen uh hi.
         Tua bang mite in a nasia zaw mawhna thukhenna a thuak ding uh hi,” a ci hi.

1 Zeisu a khuadak leh mihaute in a sumpi uh bung sungah a khiat uh mu a,
         2 a zawng meigongnu khatin zong sumnenɠ tang nih a khiat a mu hi.
         3 Tua ciangin amah in, “Aman takpi kong cih in ah, hih a zawng meigongnu in midang
         khempeuh sangin tam a khia zaw hi.
         4 Banghang hiam cihleh midang khempeuh in a vum a leta a neihna sung panun Pasian sumpi
         ding a pia uh hi. Hihnu in ahih leh a zawnsa pipi in a kivak nading a neihsun teng
         a khia ahi hi,” a ci hi.
         5 Tua ciangin mi pawlkhat in biakinnpi zepna suangte a hoihzia le Pasian a kipia na
         manpha pipite thu a gen uh ciangin Zeisu in,
         6 “Hih na muh uh suangte khat tungah khat zong kiciang loin, a kiphelkhiat hun hong
         tung ding hi,” a ci hi.
         7 Tua ciangin amaute in, “Sia aw, hih thute cik ciangin hong piang ding ahi hiam? Hih
         thute hong tun ding ciangin theihsakna lim bang hong piang ding ahi hiam?” a ci uh
         hi.
         8 Amah in, “Kuamah in hong khem zawhloh nadingin kikem un. Banghang hiam cihleh, ‘Keimah
         in Khazih ka hi hi,’ ahih keileh, ‘A hun hong nai zo hi,’ ci in keima min tawh mi
         tampi hong pai in hong gen ding uh hi. Ahih hangin zui kei un.
         9 Gal kidona thute za in gam sung buaina hong pian ciangin patau kei un. Hih thute
         a piang masa ding mah hi a, ahi zongin hun bei nading hi nailo hi,” a ci hi.
         10 Tua ciangin amah in amaute kiangah, “Minam khat le minam khat, kumpigam khat le kumpigam
         khat hong kido ding uh hi.
         11 Mun tuamtuam ah nakpi in zin hong ling dinga, kialpi le pul natnate hong tung ding
         hi. Vantung ah a dipkuathuai nate na mu ding uh a, limlamdang pipi zong hong piang
         ding hi.
         12 “Ahih hangin hih thu khempeuh a pianma in note tungah a khut uh nga in hong bawlsia
         ding uh a, kikhopna innte le thong innte sungah hong ap ding uh hi. Keima min hangin
         kumpite le mangpite mai ah note hong kitun ding hi.
         13 Ahi zongin tuate in note tecipan nadingin hun hoih a hong suak ding hi.
         14 Tua hi a, na dawnkik nading uh na lunghimawh kholhloh nadingun khentatsa in nei un.
         15 Banghang hiam cihleh na galte khempeuh in a hong langpan zawhloh nading le a hong
         nial zawhloh nadingun thugen siamna le lungpilna kong pia ding hi.
         16 Na nu na pate, na sanggamte, na tanaute le na lawm na gualte in note hong lehhek
         ding uh a, thah ding dongin note pawlkhat hong tun ding uh hi.
         17 Keima min hangin mi khempeuh in note hong mudah ding uh hi.
         18 Ahi zongin note luzang a samzang khat nangawn a mangthang kei ding hi.
         19 Thuak keikaina tawh na nuntakna uh na hu un.
         20 “Galkap honpi in Jerusalem khuapi a umcih na muh uh ciangin tua khua a hawmsuak ding
         hita hi cih thei un.
         21 Tua hun ciangin Judea gama om mite mualtung ah tai uh hen. Khuapi sunga om mite in
         khuapi nusia in gam sung a om mite khuapi sungah lut nawn kei uh hen.
         22 Banghang hiam cihleh tua hun in Lai Siangtho sunga kigelhsa thu khempeuh a tangtun
         nadingin Pasian phulakna hun ahi hi.
         23 Tua hun ciangin naupaaite le nawine lai naungek a nei nupite a genthei mahmah ding
         uh hi! Banghang hiam cihleh hih gam sungah gentheihna lianpi tung dinga, hih mite
         tungah Pasian thangpaihna a tung ding hi.
         24 Namsau in si ding uh a, minamte khempeuh lakah amaute salin kikai ding hi. Gentile‑te
         in amau hun a kicin mateng Jerusalem khuapi a tuancil ding uh hi.
         25 “Tua hun ciangin ni, kha le aksite ah limlamdangte a hong piang ding hi. Tuipi tuihualte
         nakpi in kilok dinga, leitung a om minamte lungzing in a amkham ding uh hi.
         26 Vantung nate kiling dinga, mite in leitung a hong piang ding nate mukhol in lau in
         a sibup ding uh hi.
         27 Tua ciangin vangliatna le minthanna lianpi tawh meiitung tuanga hong pai Mihing Tapa
         a mu ding uh hi.
         28 Hih thute piang dingin a hong kipat ciangin na lu uh phong unla khuadak un. Banghang
         hiam cihleh note a hong kitatkhiat nading hun hong naita hi,” a ci hi.
         29 Tua khit ciangin thugentehna khat gen a, “Theikung le singkung dang khempeuh na en
         un.
         30 A teh a hong sel ciangin khuakhal dekta hi cih mu in na thei uh hi.
         31 Tuamah bangin hih thute hong piang na muh uh ciangin Pasian kumpigam hong piang dekta
         hi cih na thei un.
         32 “Aman takpi kong cih in ah, tulai khang mite a beima teitei in hih thu khempeuh a
         piang ding hi.
         33 Van le lei a mangthang ding hi. Ahih hangin ka thute a mangthang peuhmah kei ding
         hi.
         34 “Kigingsa in om un. Tua hi kei leh zukham pengnawngsa, leitung nuntak nading lungkham
         le lungkia in na om ding uh a, na upmawh loh laitak un tua Ni a hong tung ding hi.
         35 Banghang hiam cihleh leitung bupa a teeng mi khempeuh tungah tua Ni in thang kisai
         bangin a hong tung ding hi.
         36 Tua ahih manin hong tung ding hih thu khempeuh pan suakta in Mihing Tapa mai ah a
         ding dinga kilawm mite na suah theih nadingun pilvang unla thungen tawntung un,” a
         ci hi.
         37 Amah in sunhun tengin biakinnpi huang sungah thu hilh a, zan ciangin paikhia in Tanluan
         mualah a om hi.
         38 Tua ciangin zingsang tungin mi khempeuh ama thugen ngai dingin biakinnpi huangah
         hong pai uh hi.

1 Tu in Paisan Pawi kici, Silngo Sawhloh Anlum Pawi hong tung dekta hi.
         2 Siampi liante le thukhamhilh siate in Zeisu a thah theih nadingzia gel uh a, ahih
         hangin mipite a kihta uh hi.
         3 Tua hun mahin sawm le nihte laka Iscariot a kici Judas sungah Satan a lut hi.
         4 Tua khit ciangin amah pai in Zeisu lehhek a, a apzia ding siampi liante le biakinn
         cing bute tawh a kikum uh hi.
         5 Amaute zong lungdam in sum piak dingin a kithukim uh hi.
         6 Judas in zong kamciam pia a, mihonpi om loh laitak in amaute khutah a apkhiat theih
         nading hunhoih a zong hi.
         7 Tu in, Paisan tuuno a kigawh ni ahi Silngo Sawhloh Anlum Pawi ni hong tung hi.
         8 Zeisu in Peter le John kiangah, “Va pai unla, Paisan Pawi an i nek nading mun va
         bawlkhol un,” ci in a sawl hi.
         9 Amaute in, “Koi ah hong bawlsak le ung na ut hiam?” a ci uh hi.
         10 Amah in, “En in, khuapi sung na lut uh ciangin tuibel a pua pasal khat tawh na kituak
         ding uh hi. Ama lutna inn ah lut unla,
         11 inntekpa kiangah, ‘Siapa in, “Ka nungzuite tawh Paisan Pawi an ka nek nading zintunna
         inndei koilai hiam?” ci in hong dongsak hi,’ va ci un.
         12 Tua ciangin amah in a kipuahsa, a za mahmah inndei tungnung khat hong lak ding hi.
         Tualai ah na bawl un,” a ci hi.
         13 Amaute a pai uh ciangin ama gen bangin mu uh a, tualai ah Paisan Pawi an a bawl uh
         hi.
         14 A hun a tun ciangin Zeisu in sawltak sawm le nihte tawh ankuang a umkhawm hi.
         15 Amah in amaute kiangah, “Ka thuak ding hong tunma in note tawh hih Paisan Pawi an
         nekkhop ding ka lunggulh mahmah hi.
         16 Banghang hiam cihleh ken kong cih in ah Pasian kumpigam sungah hih na a tangtun mateng
         ka nekik nawn kei ding hi,” a ci hi.
         17 Tua ciangin hai la a, lungdam ko in, “Hih hai la unla, a banban in dawn un.
         18 Banghang hiam cihleh ken kong cih in ah, Pasian kumpigam hong tun mateng lenggahzu
         ka dawn nawn kei ding hi,” a ci hi.
         19 Tua khit ciangin anlum la in lungdam ko a, balkham in, “Hih in note aa dinga kipia
         ka pumpi ahi hi. Kei nong phawk nadingun hih bangin na bawl un,” ci in amaute a pia
         hi.
         20 Tuamah bangin nitak an a nek khit uh ciangin hai zong la a, “Hih hai in note aa dingin
         a luangkhia, ka sisan tawh a kibawl kiciamna thak ahi hi.
         21 Ahih hangin en un, kei hong lehhekpa khutin kei tawh ankuang a sawkkhawm hi.
         22 A kisehsa bangin Mihing Tapa a pai loh phamawh ahi hi. Ahi zongin amah a lehhekpa
         in gimna a thuak ding hi!” a ci hi.
         23 Tua ciangin amaute in tua banga a gamta ding kua pen i hi ding hiam, ci in a kidong
         uh hi.
         24 Amaute lak panin kua lianpen ding ahi hiam cih zong a kisel uh hi.
         25 Tua ciangin amah in amaute kiangah, “Gentile‑te kumpite in a mite uh ukcip in thu
         neihna zang uh a, amau le amau ‘deihsakna a neite’ a kici uh hi.
         26 Ahih hangin note lakah tua bang ding ahi kei hi. Tua bang hilo in note laka a lianpenpa
         in a neupenpa bangin om hen. A makaipa in nasempa bangin om hen.
         27 Sabuai tunga an a nepa le an a piapa kua lianzaw ahi hiam? An ne a tupa lianzaw hilo
         ahi hiam? Ahih hangin note lakah an a piapa bangin kong om hi.
         28 Ahi zongin, note in gimna ka thuak sungteng nong ompih uh hi.
         29 Ka Pa in kei tungah kumpigam hong piak mah bangin ken zong note tungah kong pia hi.
         30 Keima kumpigam sungah ka ankuang umin na ne na dawn ding uh a, kumpi tokhom tungah
         tu in Israel minam sawm le nihte tungah thu na khen ding uh hi,” a ci hi.
         31 Tua ciangin Topa in, “Simon, Simon aw! En in, Satan in an sep bangin nang hong sepkhia
         nuamin hong sawm hi.
         32 Ahih hangin na upna na khahsuah loh nading thu kong ngetsak zo hi. Kei lamah nong
         kilehkik ciangin na sanggamte na hanthawn in,” a ci hi.
         33 Ahih hangin Peter in ama kiangah, “Topa aw, nang tawh thong a kiakhawm ding ahi zongin,
         a sikhawm ding ahi zongin a kigingsa ka hi hi,” a ci hi.
         34 Tua ciangin Zeisu in, “Peter aw, ken kong cih in ah amah ka thei kei hi, ci a, thumvei
         nong nial khit mateng tuni in aak a khuang kei ding hi,” a ci hi.
         35 Amah in amaute kiangah, “Sumbawm, thungip le khedapte keng lo a kong paisak lai in
         na kisap uh a om hiam?” ci in a dong hi. Tua ciangin amaute in, “Kisap bangmah ka
         nei kei uh hi,” a ci uh hi.
         36 Tua ciangin amah in amaute kiangah, “Tu in sumbawm neite in keng un. Thungip neite
         in zong keng un. Namsau a neilote in na puan uh zuak in lei un.
         37 Ken kong cih in ah, ‘Thukham palsat mite tawh amah kisimkhawm hi,’ ci a, Lai Siangtho
         sunga a kigelhsa thu a tangtung ding hi. Banghang hiam cihleh keimah tawh kisai thu
         khempeuh a tangtung ding hi,” a ci hi.
         38 Tua ciangin amaute in, “Topa aw, en in, hihlai ah namsau nih a om hi,” a cih uh ciangin
         amah in, “Pha zo hi,” a ci hi.
         39 Tua ciangin amah paikhia in ahih ngei bangin Tanluan mual ah pai a, a nungzuite in
         zong a zui uh hi.
         40 Tua mun a tun ciangin a nungzuite kiangah, “Ze‑etna sungah na lut khakloh nadingun
         thungen un,” a ci hi.
         41 Tua khit ciangin amaute kiang pan suanglot khat tan bang paibeh in khukdin in thungen
         a,
         42 “Pa aw, na deihna ahih leh hih hai tawh hong kipelhsak in. Ahi zongin keima deihna
         bang hilo in nangma deihna bang hi hen,” a ci hi.
         43 Tua ciangin vantung panin vantungmi khat ama kiangah hong kilang in tha a pia hi.
         44 Amah lunggim mahmah ahih manin thu nak nget semsem a, a khua‑ulte sisan mal golpi
         bangin leilak ah a takkhia hi.
         45 Thu a nget khit ciangin dingkhia a, a nungzuite kiangah a pai ciangin amaute a dahna
         hangun gimin ihmu in a om a mu hi.
         46 Tua ciangin amah in amaute kiangah, “Banghang in ihmu na hi uh hiam? Ze‑etna sungah
         na lut khakloh nadingun tho unla thungen un,” a ci hi.
         47 Tuateng a gen laitak mahin, en in, mihon khat a hong tung uh hi. Sawm le nihte lakah
         khat ahi Judas a kici pa in amaute hong makaih a, Zeisu nam dingin a kiangah a va
         naih hi.
         48 Ahih hangin Zeisu in ama kiangah, “Judas aw, napna tawh Mihing Tapa lehhek ding na
         hi hiam?” a ci hi.
         49 Ama kima om mite in a piang ding thuteng a theih uh ciangin ama kiangah, “Topa aw,
         namsau tawh ka vat ding uh hiam?” a ci uh hi.
         50 Amaute khatin Siampi Ukpa nasempa a sat leh a taklam bil a satkhia hi.
         51 Ahih hangin Zeisu in, “Tua zah phazo hi,” a ci hi. Tua ciangin amah in tua pa bil
         lawngin a damsak hi.
         52 Tua ciangin Zeisu in amah man dinga hong pai siampi liante, biakinn cing bute le
         makaite kiangah, “Guta buluh khat man ding bangin namsau le molhtum tawh hong kuan
         na hi uh hiam?
         53 Biakinnpi huang sungah ni simin note tawh ka omlai in nong man kei uh hi. Ahi zongin
         tuhun in note hun hi a, khuamial in thu a neih hun ahi hi,” a ci hi.
         54 Amah manin paikhiatpih uh a, Siampi Ukpa inn ah a lutpih uh hi. Peter in a gamla
         sim panin a galzuih hi.
         55 Tu in amaute in inntual laizang ah meicih in awi uh a, Peter in zong amaute tawh
         mei‑awi in a tukhawm hi.
         56 Peter mei‑awi a a om laitak in nasem numeino khatin amah mu a, a ettel khit ciangin,
         “Hih mipa zong ama pawl ahi hi,” a ci hi.
         57 Ahih hangin Peter in, “Numei aw, amah ka thei kei hi,” a ci hi.
         58 Tawlkhat khit ciangin midang khatin amah mu a, “Nang zong amaute pawl na hi hi,”
         a ci hi. Ahih hangin Peter in, “Mipa aw, ka hi kei hi!” a ci hi.
         59 Nai khat khit bang ciangin midang khatin, “Hihpa zong ama pawl taktak ahi hi. Banghang
         hiam cihleh Galilee mi ahi hi,” ci in teltak in a gen hi.
         60 Ahih hangin Peter in, “Mipa aw, na thugen ka thei kei hi!” a ci hi. Ama pau laitak
         mahin aak a hong khuang pah hi.
         61 Topa kihei in Peter a en hi. Tua ciangin Peter in, “Aak khuanma in thumvei nong nial
         ding hi,” ci a, Topa gensa thu phawkkik a,
         62 pusuak in nakpitak in a kap hi.
         63 Tu in, Zeisu a mante in amah zahko in a sat uh hi.
         64 A mit a tuamsak khit uh ciangin a pang beng uh a, “Nang hong beng kua ahi hiam? Kamsanna
         tawh hong gen dih in!” a ci uh hi.
         65 Zahpihna thudang tampi tawh zong amah a kosia uh hi.
         66 Khua a vak phetin mipite makai vaihawmte, siampi liante le thukhamhilh siate hong
         kisutuah in thukhenteɠ kiangah amah paipih uh a,
         67 “Amaute in, Khazih na hih leh hong gen in,” a ci uh hi. Amah in, “Kong gen hangin
         na um kei ding uh hi.
         68 Thu hong dong leng zong nong dawng kei ding uh a, nong khah tuan kei ding uh hi.
         69 Tunung ciangin Mihing Tapa in a thahat Pasian taklam khutah a tu ding hi,” a ci hi.
         70 Tua ciangin a vekpi un, “Tua ahih leh Pasian Tapa na hi hiam?” a cih uh ciangin amah
         in, “Na cih bangun ka hi hi,” a ci hi.
         71 Amaute in, “Ama kam tektek panin za khinzo i hih manin teci dang bang kisam nawn
         ding ahi hiam?” a ci uh hi.
         
            

         
      
   
      
         23
1 Tua khit ciangin mihonpite a vekpi un dingkhia uh a, Pilate kiangah Zeisu a paipih
         uh hi.
         2 Amaute in, “Hihpa in ka minam uh lam a khialsak hi. Amah le amah in Kumpi, Khazih
         ka hi hi ci in Caesar kumpipa tunga siah ka piak ding uh hong kham hi,” ci in a mawhmat
         uh hi.
         3 Tua ciangin Pilate in ama kiangah, “Nang, Judahte Kumpipa na hi hiam?” a cih ciangin,
         “Na cih bangin ka hi hi,” ci in a dawng hi.
         4 Tua ciangin Pilate in siampi liante le mipite kiangah, “Hihpa tungah khialhna ka
         mu kei hi,” a ci hi.
         5 Ahih hangin amaute uang semsem uh a, “Amah in Galilee gama kipan hih mun dong, Judea
         gam buppi ah thu hilhin mite a buaisak hi,” a ci uh hi.
         6 Pilate in Galilee cih kammal a zak ciangin amah Galilee mi ahih leh ahih loh a dong
         hi.
         7 Pilate in amah Herod uk sung mi ahihlam a theih ciangin tua laitak a Jerusalem khuapi
         a om Herod kiangah a puak hi.
         8 Herod in Zeisu a muhnop sawt mahmah ahih manin amah a muh ciangin a nuam mahmah hi.
         Banghang hiam cihleh Zeisu thu tampi za khinzo a, Zeisu bawl nalamdang khatpeuh zong
         a mu kha dingin a kilamen hi.
         9 Tua hi a, amah in thu tampi a dot hangin Zeisu in kam khat beek a dawng kei hi.
         10 Tua ciangin siampi liante le thukhamhilh siate dingto in nasiatak in amah a mawhmat
         uh hi.
         11 Herod le a galkapte in simmawh bawl in zahko uh a, puantualpi hoih mahmah khat a
         silhsak khit uh ciangin Pilate kiangah a puakkik uh hi.
         12 A beisa hunin Pilate le Herod khat le khat a kigalbawl den uh ahih hangin tua ni
         in lawmta a suak uh hi.
         13 Tua ciangin Pilate in siampi liante, upa vaihawmte le mipite samkhawm in,
         14 amaute kiangah, “Hihpa in mipi lamkhialsak hi ci in ka kiangah nong puak uh hi. En
         un, note mai mahmah ah thu ka sit khin a, na mawhmatnate uh tawh kisai in ama tungah
         khialhna ka mu kei hi.
         15 Herod kiangah amah kong paipihsak a, amah in zong sih nading zah mawhna bangmah a
         mu tuan kei hi.
         16 Tua ahih ciangin satin ka khah ding hi,” a ci hi.
         17 Banghang hiam cihleh Pilate in tua pawi hun simin mi khat a khah khiatsak pen ngeina
         khat ahi hi.
         18 Tua ciangin amaute thakhat in kiko uh a, “Hihpa that inla, Barabbas hong khahsak
         in,” a ci uh hi.
         19 Barabbas in khuapi sunga thupiang kumpi langpanna le mithahna hanga thongkiapa ahi
         hi.
         20 Tua ahih manin Pilate in Zeisu khah nuamin amaute tungah thu a genkik hi.
         21 Ahih hangin amaute in, “Amah khailum in, amah khailum in!” ci in a kiko uh hi.
         22 Tua ciangin Pilate in amaute kiangah, “Banghang in amah khailum ding ka hi hiam?
         Siatna bang bawl ahi hiam? Sih nading mawhna ama tungah ka mu kei hi. Tua ahih ciangin
         satin ka khah ding hi,” ci in a thumveina a genkik hi.
         23 Ahih hangin amaute nakpitak in kiko uha amah khailup dingin a ngen teitei uh hi.
         Mipite le siampi liante awging in amah zothawh gawp
         24 ahih manin Pilate in amaute ngetna bangin thu a khen hi.
         25 Kumpi langpanna le mithahna hanga thong a kia amau ngetpa khahsak in Zeisu ahih leh
         amaute deih banga a bawl nadingun amaute tungah a piakhia hi.
         26 Tu in, amah a paikhiatpih laitak un khuano pana hong pai Cyrene gam mi Simon a lammat
         uh hi. Singlamteh suanin puasak uh a, Zeisu nungah a paisak uh hi.
         27 Mihonpi in amah zui uh a, tuate lakah Zeisu kah in a tamlo numeite pawlkhat zong
         a om uh hi.
         28 Ahih hangin amaute lamah Zeisu kihei a, “Jerusalem tanute aw, kei hong kah kei un.
         No le na tate uh aa dingin kap zaw un.
         29 Banghang hiam cihleh, ‘Ta a neilo numei, a gil in nau a paai ngeilo, a nawi a kitep
         ngeilo numeite mihampha ahi uh hi,’ a cih hunte uh hong tung ding hi.
         30 Tua hun ciangin amaute in, ‘Mual sangte aw, “Kote tungah hong cim un.” Mual niamte
         aw, “Kote hong vuk un,” ’ a ci ding uh hi.
         31 “Banghang hiam cihleh amaute in singhing tungah hi ci bawl uh ahih leh singkeu tungah
         a bangci bawl ding uh ahi hiam?” a ci hi.
         32 Migilo nih zong thah dingin amah tawh a paipih uh hi.
         33 Calvary a kici mun a tun uh ciangin tualai ah amah a khai uh hi. Migilo nihte zong
         a taklam ah khat, a veilam ah khat a khai uh hi.
         34 Tua khit ciangin Zeisu in, “Pa aw, amaute in bang hih uh cih theilo uh ahih manin
         a mawhna uh na maisak in,” a ci hi. Amaute in lai‑aisan in a puante a hawm uh hi.
         35 Mipite in dingin en uh a, upa vaihawmte zong amaute tawh a dingkhawm uh hi. Amaute
         in, “Amah in midangte honkhia hi. Pasian teelpa Khazih ahih leh amah le amah kihonkhia
         hen,” ci in a zahko uh hi.
         36 Galkapte zong hong pai in lenggahtui thuk pia uh a,
         37 “Judah mite Kumpipa na hih leh nang le nang kihonkhia in,” ci in a zahko uh hi.
         38 “HIH IN JUDAHTE KUMPIPA,” ci in Greek lai, Latin lai le Hebrew lai tawh gelhin a
         lutung sanah a suang uh hi.
         39 A kikhai migilote khat in, “Khazih na hih leh nang le nang kihonkhia inla kote zong
         hong honkhia in,” ci in a zahko hi.
         40 A dang khatpa in tua pa taiigawp in, “Mawhsakna a thuak na hih lam kithei loin, Pasian
         kihta lo na hi hiam?
         41 Eite gel bel i gamtatna tawh kizui in a hong kithukkik hilel a, i thuakna a thuman
         ahi hi. Ahi zongin hihpa in khialhna bangmah a bawl kei hi,” a ci hi.
         42 Tua khit ciangin Zeisu kiangah, “Topa aw, na kumpigam sung na tun ciangin kei hong
         phawk in,” a ci hi.
         43 Tua ciangin Zeisu in, “Aman takpi kong cih in ah, tuni in Paradise ah kei tawh na
         omkhawm ding hi,” a ci hi.
         44 Tua hun in nai guk pawl hi a, tua hun a kipan nai kua dong leitung bup ah khim a
         zing hi.
         45 Ni mialin biakinnpi sung kideina puan phelnih a kisuah hi.
         46 Tua ciangin Zeisu in, “Pa aw, ‘Na khut sungah ka kha kong ap hi,’ ” ci in nakpi in
         a kiko khit ciangin a hu tawpna a sangkhia hi.
         47 Galkap 100 ukpa in thupiang teng a muh ciangin, “Hihpa in midik taktak ahi hi,” ci
         in Pasian a phat hi.
         48 A en dinga hong pai mi khempeuh in thupiang teng a muh uh ciangin a awm uh bengin
         a ciah uh hi.
         49 Ahih hangin ama meltheih khempeuh le Galilee gam pan amah a zui numeite in gamlapi
         ah dingin, thupiang teng a galet uh hi.
         50 Tu in, en in, Joseph kici upa vaihawmte khat om a, amah mihoih midik khat ahi hi.
         51 Amah in amaute vaihawmna le a sepnate uh a thukimpih kei hi. Amah in Judahte khua
         lian khat ahi Arimathea khua mi hi a, Pasian kumpigam a lamen mi khat zong ahi hi.
         52 Pilate kiangah amah pai in Zeisu luang a va ngen hi.
         53 A ngah ciangin Zeisu luang lakhia in puanpak tawh a tun hi. Tua khit ciangin kuamah
         a kivui ngei nai lohna, suang kikhuak han sungah a sial hi.
         54 Tua ni in Kigin Niɠ hi a, Sabbath ni a kipan dekta hi.
         55 Galilee gam pana Zeisu hong zui numeite in hanah zui in a han le a luang kisial dan
         a en uh hi.
         56 Tua khit ciangin ciah uh a, paknamtui le sathau namtuite a baihsa in a koih uh hi.
         Tuateng khit ciangin thukham tawh kizui in Sabbath ni a tawlnga uh hi.

1 Tu in nipi khat sunga ni masa pen ni, zingsang phalvak tungin tua numeite in a baihsa
         a a koih uh paknamtuite tawi in dai a hawh uh hi. Numei dangte pawlkhat in zong a
         zui uh hi.
         2 Amaute in han a suangtumpi kilikkhia sa a om mu uh a,
         3 han sungah a lut uh leh Topa Zeisu luang a mu kei uh hi.
         4 Tua banga lungmang in a om laitak un en in, puanpak tee dialdial a silh mi nih amaute
         kiangah a hong ding hi.
         5 Numeite lau mahmah in leilak ah kunsuk a a om laitak un tua mite in, “Banghang in
         a nungta mi khat misite lakah zong na hi uh hiam?
         6 Amah hihlai ah om nawnlo hi a thokik zo hi. Galilee gamah a omlai in a hong gensa
         thu phawk un.
         7 ‘Mihing Tapa in mimawhte khutah kipiakhia in singlamteh ah khai ding uh a, a ni thum
         ni in a thokik ding hi,’ ci in,” a gen hi.
         8 Tua ciangin numeite in ama gensa thute a phawkkik uh hi.
         9 Han panin amaute ciah uh a, sawm le khatte le a dangte khempeuh kiangah tua thuteng
         a gen uh hi.
         10 Sawltakte kiangah hih thu a gen mite in, Magdala khua mi Mary, Joanna, James nu Mary
         le amaute a zui numei dangte ahi uh hi.
         11 Numeite in hih thute a gen uh ciangin sawltakte in a mawkpau sa uh ahih manin a um
         kei uh hi.
         12 Ahih hangin Peter dingkhia in han lamah a va tai hi. Kunsuk in han sung a et leh
         puanpakte bek mu a, thupiang teng lamdangsa in a ciahkik hi.
         13 Tua ciangin tua ni mahin amaute lakah mi nih Jerusalem khuapi pan tai sagih bang
         a gamla Emmaus kici khuaneu khat zuanin a pai uh hi.
         14 A nih un tua thupiang teng a kikum uh hi.
         15 Tua bangin holim in thu kikum in a om laitak un Zeisu in va naih a, amaute tawh a
         tonkhawm hi.
         16 Ahih hangin amaute in Zeisu ahihlam a theih loh nadingun a mit uh a kimangsak hi.
         17 Tua ciangin Zeisu in amaute kiangah, “Na lampai kawmun bang thu kikum a, banghang
         in maikhing na hi uh hiam?” a ci hi.
         18 A min Cleopas kici pa in, “Jerusalem khuapi a a zinte lakah tu nai‑a tua khuapi sunga
         thupiangte a theilo nang bek hi ni teh maw?” ci in a dawng hi.
         19 Tua ciangin amah in amaute kiangah, “Bang thu piang ahi hiam?” a ci hi. Amaute in,
         “A nasep le a thugente Pasian le mi khempeuh mai ah a vanglian mahmah Kamsangpa Nazareth
         khua mi Zeisu tawh kisai thu ahi hi.
         20 Tua bang hi napi siampi liante le upa vaihawmte in sihna thukhenna thuak dingin amah
         piakhia uh a, a kikhailum hi.
         21 Ahi zongin ko bel amah Israelte a tankhia ding pa hi ci in ka lamen uh hi. Tua thamlo
         in hih thuteng a pianzawh tu in ni thum phata hi.
         22 Tua hi a, zingsang tunga daihawh a pai ka lawm numei pawlkhatte thugente in zong
         hong lungmangsak mahmah hi.
         23 Amau hong kilehkik uh a, a luang a muh lohna thu le amah hingkik zo hi ci a, a gen
         vantungmite a muhna thute a hong gen uh hi.
         24 Ka lawmte uh pawlkhat zong hanah va pai in numeite gen bangmah in nadang teng na
         om a, ahi zongin amah a mu kei uh hi,” a ci uh hi.
         25 Tua ciangin amah in amaute kiangah, “Kamsangte gensa thu khempeuh a um khin theilo
         lungsimmawl le mihaite aw,
         26 Khazih in hihte khempeuh thuak masa dinga, tua khit ciangin minthanna a ngah ding
         mah hilo ahi hiam?” ci in,
         27 Moses le Kamsangte laibu khempeuh a kipan Lai Siangtho buppi sunga ama thu a kigenna
         teng a khiatna a hilh hi.
         28 Tua ciangin amaute a pai nading khua tung dekta uh a, Zeisu a paisuak ding bangin
         a kineih hi.
         29 Ahih hangin amaute in, “Ni zong tum dekta a khua zong mial ta ding ahih ciangin ko
         kiangah hong taam in,” ci in a kho uh hi. Tua ciangin amaute tawh a tamkhawm dingin
         inn sungah amah a lut hi.
         30 Amaute tawh an ne a a tut uh ciangin amah in anlum la in lungdam ko a, balkham in
         amaute a pia hi.
         31 Tua laitak in amaute mit kihong a, Zeisu ahihlam a thei uh hi. Ahi zongin amah na
         mang khin a, a mu nawn kei uh hi.
         32 Tua ciangin amaute in, “Lampi ah hong hopih a Lai Siangtho khiatna khawng a hong
         genlai in i lungsim hong su kha mahmah hi,” a kici uh hi.
         33 Tua hun mahin amaute dingkhia uh a, Jerusalem khuapi ah a ciahkik uh hi. Tualai ah
         sawm le khatte le amau lawmte na kikhawm uh a,
         34 “Topa thokik taktak in, Simon kiangah kilang hi,” a ci uh hi.
         35 Amaute gel in zong lampi a thupiang teng le anlum a balkhap laitak a amaute a kitheihsakna
         teng a genkik uh hi.
         36 Hih thute a gen laitak un amaute laizang ah Zeisu hong dinga, “Note tungah lungnopna
         om tahen,” a ci hi.
         37 Ahi zongin amaute in sikha a mu kisa uh ahih manin lau in a linggawp uh hi.
         38 Tua ciangin amah in, “Banghang in lau na hi uh hiam? Banghang in um zolo na hi uh
         hiam?
         39 Ka khut ka khete hong en un. Kei mahmah ka hi hi. Hong lawng unla thei un. Sikha
         in hih bangin satak le guh le tang neilo hi,” a ci hi.
         40 Hih banga a gen khit ciangin a khut le a khete a lak hi.
         41 Ahih hangin amaute nuamlua in lamdangsa mahmah in um zo nai tuanlo uh ahih manin
         amah in amaute kiangah, “Nek theih khatpeuh na nei uh hiam?” a ci hi.
         42 Tua ciangin amaute in ngasa hankeu khat le khuailuzu phelkhat a pia uh hi.
         43 Amah in sang a, amau muhin a ne hi.
         44 Tua khit ciangin amaute kiangah, “Moses Thukham laibu, Kamsangte laibu le Late laibu
         sunga keima thu a kigelh khempeuh a tangtung ding hi ci in note tawh kong omkhop lai
         a kong gen thute in hih thute ahi hi,” a ci hi.
         45 Tua khit ciangin Lai Siangtho a theih nadingun amaute lungsim a honsak hi.
         46 Tua ciangin amaute kiangah, “Lai Siangtho sunga a kigelh bangin Khazih in hih bangin
         gimna thuak dinga, a ni thum ni in misite lak pan a thokik ding mah ahi hi.
         47 Mawhna kisikkikna thu le mawhna maisakna thu Jerusalem khuapi pan kipan in minam
         khempeuh tungah ama min tawh a kitangko ding hi.
         48 Hih thute teci a pang ding note na hi uh hi.
         49 En un, ka Pa in note hong piak dinga a hong kamciamsa ahi Kha Siangtho kong sawl
         ding hi. Ahi zongin tunglam panin vangliatna in note a hong tuam khit mateng Jerusalem
         khuapi ah na ngak phot un,” a ci hi.
         50 Tua ciangin Bethany khua dongah amaute a paipih hi. Tua ciangin a khutte lamto in
         amaute thupha a pia hi.
         51 Amaute thupha a piak laitak in amaute kiang pan amah kilakhia a, vantung ah a kilato
         hi.
         52 Amaute in amah bia uh a, tua khit ciangin lungdamna lianpi tawh Jerusalem khuapi
         ah a ciahkik uh hi.
         53 Amaute in Pasian min phat kawmsa le lungdam ko in biakinnpi huang sungah a om tawntung
         uh hi. Amen.JOHNJOHNJOHNJOHNJOHN

1 A kipatcil in Thu a om hi. Thu in Pasian tawh a omkhawm hi. Tua Thu in Pasian ahi
         hi.
         2 A kipatcil in amah in Pasian tawh a omkhawm hi.
         3 Na khempeuh ama tungtawn a kibawl hi a, a kibawl nate amah lo tawh a kibawl khat
         beek a om kei hi.
         4 Ama sungah nuntakna om a, tua nuntakna in mihingte aa dingin khuavak ahi hi.
         5 Tua khuavak in khuamial lakah tang a, khuamial in amah a zo kei hi.
         6 Pasian hong sawl mi khat om a, tua pa minin John ahi hi.
         7 Mi khempeuh in ama tungtawn in a up theih nadingun amah in Khuavak tawh kisai teci
         pang dingin a hong paipa ahi hi.
         8 Amah, tua Khuavak hilo a, tua Khuavak thu teci a pang ding beka hong kisawl ahi hi.
         9 Tua Khuavak in leitunga piang mi khempeuh a taankim Khuavak taktak ahi hi.
         10 Amah leitung ah hong om a, ama tungtawn in leitung a kibawl hi napi leitung in amah
         a thei kei hi.
         11 Amah a mite kianga hong pai hi napi a mite in amah a sang kei uh hi.
         12 Ahih hangin amah sang a, ama min a um mi khempeuh Pasian tate suah theihna thu a
         pia hi.
         13 Tua suahna pen sisan tawh hilo, ci le sa deihna zong hilo, mihing deihna hang zong
         hilo in Pasian deihna hanga suahna ahi hi.
         14 Tua ciangin Thu in mihing hong suak a, eite lakah hong teengin eite in ama minthanna
         i mu hi. Tua in, Pa in khat bek a neih a Tapa a piak minthanna hi a, hehpihna le thuman
         thutak tawh a kidim hi.
         15 Ama thu John in teci pang a, “ ‘Ka nunga hong paipa in kei pianma in om khinzo ahih
         manin kei sangin a lianzaw hi,’ kong cihpa in amah ahi hi,” ci in a kiko hi.
         16 Eite khempeuh in ama kicinna sung panin hehpihna khat khit khat i ngah hi.
         17 Banghang hiam cihleh Moses tungtawn in thukham hong kipia a, ahih hangin Zeisu Khazih
         tungtawn in hehpihna le thuman thutak hong pia hi.
         18 Cikmah hunin kuamah in Pasian a mu ngei kei hi. Ahih hangin Pa ang sunga om Tapa
         khat bekin Pasian hong pulakkhia hi.
         19 Hih in John teci panna ahi hi. Judah mite in John kiangah, “Nang kua na hi hiam?”
         ci a, a dong dingin Jerusalem khuapi panin siampi liante le Levi mite a sawl uh hi.
         20 Tua ciangin John in, “Keimah in Khazih ka hi kei hi,” ci in ki‑iim loin siangtak
         in a kigen hi.
         21 Amaute in, “Tua ahih leh nang kua na hi hiam? Elijah na hi hiam?” ci in a dong uh
         hi. Tua ciangin amah in, “Ka hi kei hi,” a ci hi. “Tua ahih leh Kamsangpa na hi hiam?”
         a cih uh ciangin amah in, “Ka hi kei hi,” ci in a dawng hi.
         22 Tua ciangin amaute in, “Kua na hi hiam? Ko hong sawlte kiangah ka genkik theih nadingun
         nang kua kici na hi hiam hong gen in,” a ci uh hi.
         23 Amah in, “Kamsangpa Isaiah gen bangin, ‘ “Topa lampi na tangsak un,” Ci a, gamlak
         a kiko awging,’ ka hi hi,” a ci hi.
         24 Tu in, amaute in Pharisee pawlte sawl mite ahi uh hi.
         25 Amaute in, “Nang Khazih hilo, Elijah hilo, Kamsangpa lah hilo na hih leh banghang
         in mite tuiphum na hi hiam?” ci in a dong uh hi.
         26 John in, “Mite tui tawh ka phum mah hi. Ahih hangin na theihloh uh mi khat note lakah
         a om hi.
         27 Ka nunga hong paipa in kei sangin vanglian zaw a, ama khedapkhau sut ding nangawn
         in ka kilawm kei hi kong cihpa in amah ahi hi,” a ci hi.
         28 Hih thute in John tuiphumna mun Jordan gungal khat a om Bethabara khua‑a a piang
         thute ahi hi.
         29 A zingciang in John in ama kianglam manawh a hong pai Zeisu mu a, “En un! Leitung
         mite mawhna a puakhia Pasian Tuuno!
         30 ‘Kei omma in amah om khin ahih manin kei sangin lianzaw a, kei nungah hong pai ding
         hi,’ kong cihpa in hihpa ahi hi.
         31 Keimah in amah ka theih loh hangin tuiphum dinga kong paina in Israel mite lakah
         amah a kilatkhiat theih nading ahi hi,” a ci hi.
         32 Tua banah, John in teci panga a gen in ah, “Vantung panin vakhu bangin Kha hong kumsuk
         a ama tungah a khawl ka mu hi.
         33 Keimah in amah ka theih loh hangin tuiphum dinga hong sawlpa in, ‘Kha hong kumsuk
         a, a tungah a khawl na muh leh tua pa in Kha Siangtho tawh a phum ding pa ahi hi,’
         hong ci hi.
         34 Tua bangin ama tungah hong piang mu khin ka hih manin hihpa in Pasian Tapa ahi hi
         ci in teci ka pang hi,” a ci hi.
         35 A zingciang in John le a nungzui nihte, a dinkhop laitak un,
         36 Zeisu hong pai mu uh a, John in, “En un, Pasian Tuuno!” a ci hi.
         37 A nungzui nihte in John thugen a zak uh ciangin Zeisu nung a zui uh hi.
         38 Tua ciangin Zeisu kihei a, amaute gel in a zuih uh a muh ciangin, “Bang zong na hi
         uh hiam?” a ci hi. Amaute in, “Rabbi aw, na omna koilai ahi hiam?” a ci uh hi. (Rabbi
         a khiatna in “siapa” cihna ahi hi.)
         39 Zeisu in amaute kiangah, “Hong pai unla hong en un,” a ci hi. Amaute pai uh a, a
         omna mun a mu uh hi. Tua hun in nai sawm pawl hita ahih manin amah tawh tua ni a tamkhawm
         uh hi.
         40 John thugen za a, Zeisu nung a zui nihte lakah khatin Simon Peter sanggampa Andrew
         ahi hi.
         41 Andrew in a sanggampa Simon va zong masa a, “Messiah ka mu zo uh hi,” a ci hi. (Messiah
         a khiatna in “Pasian Sathau‑nilhpa” cihna ahi hi.)
         42 Andrew in Zeisu kiangah a sanggampa a paipih hi. Zeisu in amah en a, “Nang Jonah
         tapa Simon na hi hi. Cephas hong kici ding hi,” a ci hi. (Cephas a khiatna in “suang”
         cihna ahi hi.)
         43 A zingciang in Galilee ah Zeisu paisawm a, Philip a muh ciangin, “Hong zui in,” a
         ci hi.
         44 Philip zong Bethsaida khua pan mah hi a, Andrew le Peter‑te khuapih ahi hi.
         45 Philip in Nathanael a muh ciangin, “Moses in Thukham laibu sunga a gelh le Kamsangte
         in laibu sunga a gelh uh Joseph tapa, Nazareth khua mi Zeisu ka mu zo uh hi,” a ci
         hi.
         46 Nathanael in, “Nazareth khua panin a hoih na khat peuhpeuh piang thei zawzen ding
         ahi hiam?” a ci hi. Tua ciangin Philip in, “Hong pai inla hong en in,” a ci hi.
         47 Zeisu in Nathanael ama kianglam zuana hong pai a muh ciangin, “En un, hihpa in a
         lungsim ah zuauthu a omlo Israel mi taktak ahi hi!” a ci hi.
         48 Nathanael in, “Kei hong bangci theih na hi hiam?” a ci hi. Tua ciangin Zeisu in,
         “Philip in nang hong sapma, theikung nuai‑a na om laitak in kong mu zo hi,” a ci hi.
         49 Nathanael in, “Rabbi aw, nang in Pasian Tapa na hi a, Israel mite Kumpipa zong na
         hi hi!” ci in a dawng hi.
         50 Zeisu in, “ ‘Theikung nuai‑a na omlai pekin kong mu zo hi,’ ka cih manin hong um
         na hi hiam? Hihte sanga a lianzaw nate na mulai ding hi,” a ci hi.
         51 Zeisu in ama kiangah, “Aman takpi kong cih in ah, tunung ciangin van kihong in Mihing
         Tapa tungah Pasian vantungmite a kumsuk le a kahto a om na mu ding hi,” a ci hi.

1 A ni thumna ni in Galilee gam Cana khua ah mopawi khat om a, Zeisu nu in zong a va
         sim hi.
         2 Zeisu le a nungzuite zong tua mopawi sim dingin a kisam hi.
         3 Lenggahzu a bei ciangin a nu in Zeisu kiangah, “Amaute in lenggahzu nei nawnlo uh
         hi,” ci in a ko hi.
         4 Zeisu in, “Numei aw, banghang in na lung hihmawhna hong ko zenzen na hi hiam? Ka
         hun a tung nai kei hi,” a ci hi.
         5 A nu in nasemte kiangah, “Ama hong cih bangbang in na hih un,” a ci hi.
         6 Tualai ah Judah mite kisiansuahna a kizang, khat sungah tui gallon 20 gallon 30 bang
         a ta thei, thambel guk a om hi.
         7 Zeisu in amaute kiangah, “Hih bel teng tui dim un,” a ci hi. Tua ciangin amaute in
         belgong dong dimin tui a sung uh hi.
         8 Zeisu in, “Tu in, pawlkhat suak unla, pawi ukpa va pia un,” a ci hi. Amaute in zong
         suakin a pia uh hi.
         9 Pawi ukpa in lenggahzu a kisuaksak tua tui a ciam hi. Tua lenggahzu koi pan kingah
         hiam cih tuitawi nasemte in a theih uh hangin amah in thei lo ahih manin mopipa sam
         a,
         10 “Midangte in lenggahzu a ciilteng hawm masa in a kikham khit ciangin a pengteng hawm
         pan uh hi. Banghang in tu dongin a ciilteng sit lai na hi hiam?” a ci hi.
         11 Zeisu in Galilee gam Cana khua ah a masapen hih nalamdang bawl in ama vangliatna
         a kilangsak hi. Tua ciangin a nungzuite in amah a um uh hi.
         12 Tua khit ciangin Zeisu in a nu, a sanggamte le a nungzuite tawh Capernaum khua ah
         paisuk uh a, tualai ah tawmvei sung a taam uh hi.
         13 Tu in Judah mite Paisan Pawi hong naita ahih manin Jerusalem khuapi ah Zeisu a paito
         hi.
         14 Biakinnpi huang sungah bawng zuak, tuu zuak, vakhu zuakte le sumkhek in summet bawla
         a omte a mu hi.
         15 Amah in khautep khat bawl in tuute, bawngte le mi khempeuh biakinnpi huang sung panin
         a hawlkhia hi. Sumkhekteɠ sumteng buakkhiatsak in sabuaite zong a lumlet hi.
         16 Vakhu zuakte kiangah, “Hihte lakhia un! Ka Pa inn sumlei sumzuakna inn suaksak kei
         un!” a ci hi.
         17 Tua ciangin a nungzuite in, “Na inn ka khualna in kei hong netum hi,” ci a, kigelhsa
         thu a phawk uh hi.
         18 Judah mite in, “Hih bang na hih theih nadingin thuneihna na neih lam bang lim tawh
         hong lak ding na hi hiam?” a ci uh hi.
         19 Zeisu in amaute kiangah, “Hih biakinnpi susia le uh cin ni thum sungin ka lamkik
         ding hi,” ci in a dawng hi.
         20 Tua ciangin Judah mite in, “Hih biakinnpi kum 46 sung vilvel a kilam ahi hi. Nang
         ni thum sungin dingkiksak zo zawzen ding na hi hiam?” a ci uh hi.
         21 Ahih hangin Zeisu in biakinnpi a cih ciangin ama pumpi a genna ahi hi.
         22 Tua hi a, misite lak pan amah a kithawhkiksak khit ciangin a nungzuite in amaute
         kiangah hih thu a gen khit lam phawkkik uh a, Lai Siangtho le Zeisu thugente a um
         uh hi.
         23 Tu in Jerusalem khuapi ah Paisan Pawi hun sungin Zeisu a om hi. Tua pawi sunga a
         bawl nalamdangte a muh uh ciangin mitampi in ama min a um uh hi.
         24 Ahih hangin amah in mi khempeuh thei ahih manin amaute tungah a mah ki‑ap lo hi.
         25 Amah in mihing lungsim sungah bang om cih thei khin ahih manin mi khat thu midang
         khatin a gen ding a kisam kei hi.

1 Nicodemus kici Judah mite upa vaihawm Pharisee pawlte khat a om hi.
         2 Hihpa in zan laitak in Zeisu kiangah va pai a, “Rabbi aw, Pasian in amah a ompih
         kei leh kuama peuhin na bawl nalamdangte bawl theilo ding ahih manin Pasian kiang
         panin hong pai siapa khat na hih lam kong thei uh hi,” a ci hi.
         3 Zeisu in, “Aman takpi kong cih in ah, mi khat a suahkik kei leh Pasian kumpigam sungah
         a lut thei kei ding hi,” a ci hi.
         4 Nicodemus in, “Mi khat a tek khit ciangin bangci suahkik theih ding ahi hiam? A nu
         gil sungah khatvei lutkik in suak thei ding ahi hiam?” a ci hi.
         5 Zeisu in, “Aman takpi kong cih in ah, tui le Kha tawh a suakkiklo mi peuhmah Pasian
         kumpigam sungah a lut thei kei ding hi.
         6 Ci le sa pana suakte ci le sa mah hi a, Kha pana suakte zong kha mah ahi hi.
         7 ‘Na suahkik loh phamawh hi,’ kong cih pen lamdangsa kei in.
         8 Huih in a utna peuh ah nung a, a huging na zak hangin koi lampan hong nung a, koilam
         manawh hiam cih na thei kei hi. Kha tawh a suak mi khempeuh zong tua bang ahi hi,”
         ci in a dawng hi.
         9 Nicodemus in, “Hih thute koici pian theih ding ahi hiam?” a ci hi.
         10 Zeisu in, “Nang Israel mite siapa khat hi napi in hih thute thei lo zawzen na hi
         hiam?
         11 Aman takpi kong cih in ah, kote in ka theih uh thu genin ka muh uh thu teci ka pang
         uh hi. Ahih hangin note in kote teci panna na sang kei uh hi.
         12 Leitung thu kong gente um lo na hih uh leh vantung thute hong genleng, bangci up
         theih ding na hi uh hiam?
         13 Vantung ah omin vantung pana hong kumsuk Mihing Tapa longal vantung ah a kahto kuamah
         a om kei hi.
         14 Moses in gamlak ah gul a khai bangin Mihing Tapa kikhai ding hi.
         15 Amah a um mi khempeuh in kisialo a nuntak tawntungna a neih nading ahi hi.
         16 “Banghang hiam cihleh Pasian in leitung mite hong it mahmah ahih manin khat bek a
         neihsun a Tapa a hong pia hi. Tua Tapa a um mi khempeuh in kisialo a nuntak tawntungna
         a ngah nading ahi hi.
         17 “Banghang hiam cihleh leitung mite mawhsak dingin Pasian in a Tapa leitung ah hong
         sawl hilo in leitung mite in ama tungtawn a hotkhiatna a ngah theih nadingin hong
         sawl ahi hi.
         18 Amah a um mi in thukhenna a thuak kei hi. Ahih hangin a umlo mi ahih leh Pasian in
         khat bek a neihsun a Tapa min um lo ahih manin tu mahmah in thukhenna a thuakzo hi.
         19 Hih thukhenna in leitung ah khuavak hong tung khin napi mite a gamtatna uh hoih lo
         ahih manin khuavak sangin khuamial a deih zaw uh hi.
         20 Siatna a bawl mi peuhmah in khuavak mudah a, khuavak a zuan kei uh hi. Banghang hiam
         cihleh a gamtatnate uh kipholak kha ding ahih man ahi hi.
         21 Ahi zongin thuman in a gamta mi in ama gamtatnate Pasian deihna tawh kituak hi cih
         a kitelmuh nadingin khuavak a zuan hi,” a ci hi.
         22 Hih thuteng khit ciangin Zeisu in a nungzuite tawh Judea gamah pai in tualai ah amaute
         tawh omkhawm a, mite tui a phum hi.
         23 Tu in John in zong Salim khua tawh kinai Aenon ah tuiphum in a om hi. Banghang hiam
         cihleh tualai ah tui tampi a om hi. Mite hong pai in tui a kiphumsak uh hi.
         24 Banghang hiam cihleh John thong sungah a kikhum nai kei hi.
         25 Tua ciangin kisiansuahna thu tawh kisai in John nungzuite le Judah mite a kisel uh
         hi.
         26 Amaute John kiangah pai uh a, “Rabbi aw, Jordan gungal khatah nangmah tawh a omkhawm
         ngei ama thu teci na panpa in mite tui a phum hi. En in, mi khempeuh in ama nung a
         zui khin ta uh hi!” a ci uh hi.
         27 Tua ciangin John in, “Vantung panin a kipiak kei leh kuamah in bangmah a bawlthei
         kei ding hi.
         28 ‘Kei Khazih hilo in ama mai‑a kisawlpa ka hi hi,’ ci a, kong genna ah no mahmah ka
         teci na hi uh hi.
         29 A kipi monu in zineipa aa ahi hi. Zineipa kianga a ding bawmtapa in zineipa aw a
         zak ciangin a lungdam mahmah hi. Keima lungdamna zong tua banglian mah hi a, tu in
         ka lungdamna kicing zo hi.
         30 Amah lian semsem dinga kei ka hih leh ka neu semsem ding hi.
         31 “Tung lam pana hong paipa in na khempeuh tungah a lianpenpa ahi hi. Leitung pana
         a piang mi in leitung mi hi a, leitung thu a gen hi. Vantung pana hong paipa ahih
         leh na khempeuh tungah a lianpenpa ahi hi.
         32 Amah in a muhsa le a zaksa thu teci hong pan hangin kuamah in ama teci panna a sang
         kei uh hi.
         33 Ama teci panna a sang mi in Pasian a thuman hi cih a kipsak ahi hi.
         34 Pasian sawlpa in Pasian thu a gen hi. Banghang hiam cihleh Pasian in ama tungah ciangtan
         om loin Kha a pia hi.
         35 Pa in a Tapa it a, ama khut sungah na khempeuh a pia hi.
         36 Tapa a um mi in nuntak tawntungna a nei hi. Ahih hangin Tapa a umlo mi in nuntakna
         neilo dinga, Pasian hehna ama tungah a om hi,” a ci hi.

1 John sangin Zeisu in mi tam tuiphum zaw in nungzui tam a ngah zawk lam Pharisee pawlte
         in a zak uh Topa in a thei hi.
         2 (Zeisu tektek in tui a phum loh hangin a nungzuite in tui a phum ahi hi.)
         3 Tua ciangin amah in Judea gam nusia in Galilee gamah a paikik hi.
         4 Tua banga a pai ciangin Samaria gam a nawk kul hi.
         5 Tua ciangin Jacob in a tapa Joseph a piak logam tawh kinai, Samaria gam Sychar kici
         khua a hong tung hi.
         6 Tu in tua munah Jacob tuikhuk a om hi. Zeisu a lampaina gim ahih manin tua tuikhuk
         gei ah a tu hi. Tua hun in nai guk pawl ahi hi.
         7 Tua laitak in Samaria numei khat tuitawi dingin hong pai a, Zeisu in ama kiangah,
         “Ka dawn ding tui hong pia in,” a ci hi.
         8 Banghang hiam cihleh a nungzuite khua sungah an lei dingin a paikhia uh hi.
         9 Tua ciangin Samaria numei in ama kiangah, “Nang Judah mi hi napi in banghang in Samaria
         numei keima kiangah tui hong ngen na hi hiam?” a ci hi. Banghang hiam cihleh Judah
         mite le Samaria mite a kipawl thei kei uh hi.
         10 Zeisu in, “Pasian hong piak letsong thei in, ‘Ka dawn ding tui hong pia in,’ a cipa
         kua hiam cih thei lecin ama kiangah tui na ngen khinzo dinga, amah in nuntakna tui
         nang a hong pia khinzo ding hi,” a ci hi.
         11 Numei in, “Sia aw, tui khai nading bangmah na nei kei a, tuikhuk lah thuk ahih manin
         tua nuntakna tui koi pan ngah ding na hi hiam?
         12 Hih tuikhuk hong piapa, ka pupi uh Jacob sangin lianzaw na hi hiam? Amah a kipan
         a tate le a ganhingte in hih tuikhuk tui a nek uh ahi hi,” a ci hi.
         13 Zeisu in tua nu kiangah, “Hih tui a dawn mi peuhmah a dangtakkik ding hi.
         14 Ahih hangin ken ka piak tui a dawn mi peuhmah in a dangtak ngei nawn kei ding hi.
         Ka piak ding tui in tua mi sungah tuikhuk suak dinga, tua tuikhuk panin nuntak tawntungna
         tui a phul ding hi,” ci in a dawng hi.
         15 Numei in, “Sia aw, ka dangtak nawnloh nading le hih munah tuitawi a ka paikik nawnloh
         nadingin tua tui hong pia in,” ci in a ngen hi.
         16 Zeisu in, “Pai inla na pasal va sam in. Tua khit ciangin hong paikik un,” a ci hi.
         17 Numei in, “Pasal ka nei kei hi,” a cih ciangin, Zeisu in, “ ‘Pasal ka nei kei hi,’
         na cih pen a maan hi.
         18 Banghang hiam cihleh pasal nga na nei khinzo a, tu‑a na neih pen zong na pasal hilo
         ahih manin thuman na gen hi,” a ci hi.
         19 Numei in, “Sia aw, kamsang khat na hih lam kong thei hi.
         20 Ka pute ka pate un hih mualtung ah Pasian a bia uh hi. No Judah mite in Jerusalem
         khuapi bekah Pasian kibia ding hi na ci uh hi,” a ci hi.
         21 Zeisu in, “Numei aw, ka thu gen hong um in. Hih mualtung ah ahi a, Jerusalem khuapi
         ah ahi zongin Pa a kibiakloh hun hong tung ding hi.
         22 Note in na theih lohpi uh na bia uh hi. Kote in ka theih uh ka bia uh hi. Banghang
         hiam cihleh Judah mite tung panin hotkhiatna hong piang hi.
         23 Ahih hangin a bia taktakte in kha le thuman thutak tawh Pasian a biak ding hun uh
         tu in hong tung zota hi. Banghang hiam cihleh tua banga amah a bia ding mite Pa in
         a zong hi.
         24 Pasian in Kha ahi hi. Amah a biate in lungsim le thuman thutak tawh a bia ding uh
         hi,” a ci hi.
         25 Numei in ama kiangah, “Khazih kici Messiah hong pai ding hi cih ka thei hi. Amah
         a hong tun ciangin na khempeuh a hong hilhcian ding hi,” a ci hi.
         26 Zeisu in, “Nangmah tawh a kiho keimah in tua Messiah ka hi hi,” a ci hi.
         27 Tua laitak in a nungzuite hong tungkik uh a, tua numei tawh a kihona lamdang a sa
         uh hi. Ahi zongin, “Bang na deihna ahi hiam?” cih ahi a, “Banghang in tua nu hopih
         na hi hiam?” cih ahi zongin kuamah in a dong ngam kei uh hi.
         28 Tua khit ciangin numei in a tuibel nusia in khua sungah tai a, a khuapihte kiangah,
         29 “Hong pai unla, ka gamtatna khempeuh hong genpa hong en un. Amah Khazih hilo ding
         ahi hiam?” a ci hi.
         30 Tua ciangin amaute khua sung panin Zeisu kiangah a hong pai uh hi.
         31 Amaute hong tunma in a nungzuite in, “Rabbi aw, an ne in,” a ci uh hi.
         32 Ahih hangin Zeisu in, “Note theihloh nek ding an khat ka nei hi,” a ci hi.
         33 Tua ciangin a nungzuite in, “Mi khatpeuh in nek theih ding khatpeuh puak khin ahi
         kha ding hiam?” a kici uh hi.
         34 Zeisu in amaute kiangah, “Kei hong sawlpa deihna bang sem a, ama hong piak nasep
         ka zawhna in ka annek ahi hi.
         35 ‘Tu zawh kha li khit ciangin an kila ding hi,’ ci hilo na hi uh hiam? Ken kong cih
         in ah khuadak unla lote en un. Ante min khin a, anlak hun hong tungzo hi!
         36 A vawhpa le anlapa a lungdam khop theih nadingun anlapa in thaman sangin nuntak tawntungna
         gah zong a kaikhawm ding hi.
         37 Tua ahih manin mi khatin vawh a, midang khatin a at hi a kici thu a maan hi.
         38 Note khawhlohna lo ah an la dingin kong sawl hi. Midangte in na kho uh a, note in
         amaute sepsa a la ding na hi uh hi,” a ci hi.
         39 “Ka gamtatna khempeuh hong gen hi,” a ci tua numeinu teci panna hangin Samaria khua
         mi tampi in Zeisu a um uh hi.
         40 Samaria khua mite Zeisu kianga tun uh ciangin amau khua ah a taam dingin kho uh a,
         tua khua ah ni nih a taam hi.
         41 Ama thugenna hangin thu‑um mi tampi a kibehlap hi.
         42 Tua khit ciangin amaute in numeinu kiangah, “Nang nong gen hang beka um ka hi nawn
         kei uh hi. Kote mahmah in ama thugen za in, amah in leitung mite a Honpa Khazih taktak
         hi cih ka theih manun a um ka hi uh hi,” a ci uh hi.
         43 Ni nih khit ciangin tua khua panin Zeisu paikhia a, Galilee gam a tung hi.
         44 Zeisu in, “Kamsang khat ama pianna gamah kipahtawi lo hi,” a ci hi.
         45 Galilee gam a tun ciangin Galilee mite in amah a sang uh hi. Banghang hiam cihleh
         amaute in Jerusalem khuapi ah pawisim in a pai lai un Zeisu nasep khempeuh a mu khinzo
         uh hi.
         46 Tuisik lenggahzu a suahsakna Galilee gam Cana khua ah Zeisu a paikik hi. Tua laitak
         in Capernaum khua‑a om kumpi nasem ulian khatpa tapa cina in a om hi.
         47 Tua pa in Judea gam panin Galilee gamah Zeisu hong tung cih thu a zak ciangin a kiangah
         va pai a, “Ka tapa cina in a si ding hita hi. Hong pai inla, hong damsak in,” ci in
         a thum hi.
         48 Tua ciangin Zeisu in ama kiangah, “Note in limlamdangte le nalamdang lianpite na
         muh kei ngal uh leh na um peuhmah kei ding uh hi,” a ci hi.
         49 Ulianpa in, “Sia aw, ka tapa a sihma in hong paisuk tapeuh in!” a ci hi.
         50 Zeisu in, “Ciah in na tapa a damzo hi,” a ci hi. Tua pa in Zeisu thugen um ahih manin
         a ciah pah hi.
         51 Amah a paisuk laitak in a nasemte in na dawntuah uh a, “Na tapa a damzo hi!” ci in
         a ko uh hi.
         52 Amah in a tapa dam hun a dot ciangin amaute in, “Zan ni nai sagih hunin a cisa natna
         hong dam hi,” a ci uh hi.
         53 Zeisu in, “Na tapa a damzo hi,” a cih hun lian mahin a dam lam a pa in a theih ciangin
         amah le a innkuanpih khempeuh in Zeisu a um uh hi.
         54 Hih in Judea gam pan Galilee gamah Zeisu a tun khit nalamdang a bawl a nihveina ahi
         hi.

1 Tua khit ciangin Judah mite pawikhat hong tung a, Jerusalem khuapi ah Zeisu a hawhto
         hi.
         2 Tu in, Jerusalem khuapi a Tuu Kongpi kiangah Hebrew pau in Bethesda a kici bual khat
         om a, tua bual kimkot ah buuk nga a om hi.
         3 Tua buukte sungah mittaw, khebai, khutzaw, khezaw a kipan cina tampi tui kilok ding
         ngakin a lum uh hi.
         4 Banghang hiam cihleh a hun khat ciangin tua bual ah vantungmi khat hong kumsuk in
         tui a lok hi. Tui a kilawh laitak tui sunga a kidiah masa penpen a natna khempeuh
         a damsiang pahpah hi.
         5 Tua munah kum 38 sung a kumzawn mi khat a om hi.
         6 Tua pa a lupsa a om Zeisu in mu a, a nat zawh sawt khinzo hi cih thei ahih manin,
         “Na dam nuam hiam?” ci in a dong hi.
         7 Cinapa in, “Sia aw, tui a kilawh laitak bual ah hong paipih ding mi ka neih loh banah
         kei thu a ka pai ciangin ka mai ah midang khat ta na tung khin pahpah hi,” ci in a
         dawng hi.
         8 Zeisu in ama kiangah, “Tho in na lupna pua inla pai in,” a ci hi.
         9 Tua ciangin tua pa dam pah a, a lupna pua in lam a pai hi. Tua ni in Sabbath ni ahi
         hi.
         10 Tua ciangin Judah mite in damna a ngahpa kiangah, “Sabbath ni, tuni in na lupna na
         puak thukham tawh kituak lo hi,” a ci uh hi.
         11 Tua ciangin amah in, “Kei hong damsakpa in, ‘Na lupna pua inla, pai in,’ hong ci
         hi,” ci in a dawng hi.
         12 Tua ciangin amaute in, “ ‘Na lupna pua inla pai in,’ hong cipa kua ahi hiam?” ci
         in a dong uh hi.
         13 Tua muna om mihonpite lak panin Zeisu kihemkhia ahih manin damna a ngahpa in amah
         a damsakpa a thei kei hi.
         14 Tua nung ciangin Zeisu in biakinnpi huang sungah tua cinapa mukik a, ama kiangah,
         “En in, tu in damta na hih manin nang tungah a siahuai zaw khatpeuh a hong tun loh
         nadingin mawhna na bawl nawn kei in,” a ci hi.
         15 Tua pa paikhia a, amah a damsakpa Zeisu ahihlam Judah mite kiangah a gen hi.
         16 Zeisu in hih nate Sabbath ni in bawl ahih manin Judah mite in amah bawlsia a a thah
         theih nading uh lampi a zong uh hi.
         17 Ahih hangin Zeisu in, “Ka Pa in tu dongin nasem ahih manin ken zong ka sem hi,” ci
         in a dawng hi.
         18 Tua hi a, Zeisu in Sabbath ni a tan loh banah Pasian nangawn ka Pa hi ci in Pasian
         tawh a kikim in kikoih ahih manin Judah mite in amah a that nuam semsem uh hi.
         19 Tua khit ciangin Zeisu in, “Aman takpi kong cih in ah, Tapa in Pa nasep a muh banga
         a sep lohngal ama thu in bangmah a semthei kei hi. Banghang hiam cihleh Pa sep bangbang
         Tapa in zong a sem ahi hi.
         20 Pa in Tapa it ahih manin ama nasep khempeuh a lak hi. Tua ahih manin hihte sanga
         nasep thupi zawte, amah laklai dinga, note in lamdang na sa mahmah ding uh hi.
         21 Pa in misite thosak a, nuntakna a piak bangin Tapa in zong a piak nop mite tungah
         nuntakna a pia hi.
         22 Pa in kuama tungah thukhen lo a, thukhenna khempeuh Tapa khut sungah a ap khinzo
         hi.
         23 Banghang hiam cihleh mi khempeuh in Pa a pahtawi bangin Tapa zong a pahtawi theih
         nading uh ahi hi. Tapa a pahtawilo mi in Pa in a sawlpa zong a pahtawi lo ahi hi.
         24 “Aman takpi kong cih in ah, keima thu za a, kei hong sawlpa a um mi in nuntak tawntungna
         neizo ahih manin thukhenna a thuak kei ding hi. Sihna pan paikhia in nuntakna a tungzo
         hi.
         25 Aman takpi kong cih in ah, misite in Pasian Tapa aw a zak ding hun hong tung ding
         hi. Tu in hong tungzo a, tua aw a za mite a nungta ding uh hi.
         26 Banghang hiam cihleh Pa in ama sungah nuntakna a neih bangin Tapa in zong ama sungah
         nuntakna a neih nadingin Pa in thu a piazo hi.
         27 Amah Mihing Tapa ahih manin thukhen theih nading thuneihna zong a pia hi.
         28 “Hih thu lamdangsa kei un, han sunga om mite khempeuh in ama aw za in,
         29 a hong pusuah hun uh hong tung dinga, a pha in a gamtate in a nungta dingin hong
         thokik ding uh a, a sia in a gamtate in mawhsakna a thuak dingin hong thokik ding
         uh hi.
         30 Keima ut thu in bangmah ka hih kei hi. Ka zak bang beka thu a khen ka hi hi. Keima
         deihna zui loin kei hong sawlpa ka Pa deihna bang zui ka hih manin ka thukhenna a
         maan hi.
         31 “Kei le kei teci a kipang hi leng, ka teci panna a maan kei ding hi.
         32 Kei aa dingin teci pang a dang khat om a, ama teci panna in thuman hi cih ka thei
         hi.
         33 “Note in John kiangah thudong dingin mi na sawl uh a, amah in thuman thutak teci
         a pangzo hi.
         34 Tua ka cih ciangin mihing teci panna a kisam ka hi kei a, note hong kihotkhiat theih
         nadingin hih thute a hong gen ka hi hi.
         35 Amah in meivak bangin kuangin tang a, note in ama khuavak sungah tawlkhat sung nopsak
         ding na ut uh hi.
         36 “Ahih hangin John teci panna sanga a lianzaw teci khat ka nei hi. Banghang hiam cihleh
         Pa in ka zawh dinga hong piak nasepte ka sem a, Pa in kei a hong sawl lam tua nasepte
         in teci a pang uh hi.
         37 Kei hong sawlpa ka Pa mahmah in kei aa dingin teci a pangzo hi. Note in cikmah hunin
         ama aw na za ngei kei uh a, a mel zong na mu ngei kei uh hi.
         38 Ahih hangin ama hong sawlpa um lo na hih manun note sungah ama thu a teeng kei hi.
         39 Nuntak tawntungna ngah theih nading lametna tawh, Lai Siangtho na limsim mahmah uh
         a, tua na sim uh Lai Siangtho in keima thu mah genin teci pang napi,
         40 nuntakna na neih nadingun keima kiangah nong pai nuam kei uh hi.
         41 “Keimah in mite pahtawi dingin thu ka gen kei hi.
         42 Ahih hangin note in Pasian na it loh lam uh kong thei hi.
         43 Ka Pa minin kong pai a, nong sang kei uh hi. Midang khatpeuh ama minin hong pai leh
         na sang ding uh hi.
         44 Pasian khat bek kiang pana a hong pai pahtawina zong loin khat le khat kipahtawi
         thuk ding a ut zaw note in bangci in um thei ding na hi uh hiam?
         45 “Ahi zongin Pa mai ah note hong mawhsak dingin hong ngaihsun kei un. Note hong mawhsak
         dingpen na muanpa uh Moses ahi hi.
         46 Banghang hiam cihleh Moses in keima thu gelh ahih manin amah um taktak le uh teh
         kei zong nong um ding uh hi.
         47 Ahih hangin ama laigelhte um lo na hih manun kong gen thute bangci up theih ding
         na hi uh hiam?” a ci hi.

1 Hih thuteng khit ciangin Tiberias tuipi kici Galilee tuili gal khat ah Zeisu a galkah
         hi.
         2 Tua ciangin cinate tunga a bawl nalamdangte mihonpite in mu khin uh ahih manin ama
         nung a zui uh hi.
         3 Mualtung ah Zeisu kahto in tualai ah a nungzuite tawh a tukhawm hi.
         4 Tu in Judah mite Paisan Pawi a naita hi.
         5 Tua ciangin Zeisu khuadak a, ama kianga hong zuan mihonpite a muh ciangin Philip
         kiangah, “Hih mite nek ding anlum koi pan lei ding i hi hiam?” a ci hi.
         6 A sep ding teng a theih khitsa hi napi, Philip lungsim a ze‑et nop manin tua bangin
         a dong ahi hi.
         7 Philip in amah dawng a, “Denariusɠ 200 man anlum i lei zongin bangmah thamin kihil
         zolo dinga, mikim in tawmkhat tekin kitang ding hi,” a ci hi.
         8 Simon Peter sanggampa Andrew kici a nungzuite khatin ama kiangah,
         9 “Hihlai ah mangbuh anlum nga le ngasaneu tawn nih a nei naupangno khat om hi. Ahih
         hangin mihon hi zahta nek dingin bangmah tham hilo hi,” a ci hi.
         10 Tua ciangin Zeisu in, “Mite tusak un,” ci in a sawl hi. Tua munah lopa tampi po ahih
         manin mite tu uh a, pasal 5,000 bang a pha hi.
         11 Zeisu in anlum la in lungdam a koh khit ciangin nungzuite pia a, nungzuite in tua
         a tu mipite lakah a hawmsawn uh hi. Tuamah bangin ngasa zong a deih zahzah un a hawmsawn
         uh hi.
         12 An a kham khit uh ciangin Zeisu in a nungzuite kiangah, “A kikhamval themneng teng
         thelthangsak loin kaikhawm un,” a ci hi.
         13 Amaute in a kaihkhop uh ciangin anlum nga panin a kikhamval a themneng lawh sawm
         le lawh nih dim a ngah uh hi.
         14 Tua mite in Zeisu bawl nalamdang a muh uh ciangin, “Hihpa in leitung a hong pai ding
         kamsangpa taktak ahi hi,” a ci uh hi.
         15 Tua ciangin tua mite in amah kumpi dingin thatang koihsawm uh hi cih thu Zeisu in
         a theih ciangin amah guak mual tungah a kihemkhiakik hi.
         16 Tu in nitak lam hong hita a, a nungzuite tuili ah paisuk in,
         17 gunkuang ah tuang uh a, Capernaum khua zuanin a pai uh hi. Khua hong mialta a, Zeisu
         lah amau kiang tung nailo hi.
         18 Tua bangin a pai laitak un huihpi nung ahih manin tuihual hong kilok hi.
         19 Tai thum tai li bang a pai khit uh ciangin gunkuang lam zuanin tui tunga hong pai
         Zeisu mu uh a, a lau uh hi.
         20 Ahih hangin Zeisu in, “Keimah ka hi hi. Lau kei un,” a ci hi.
         21 Amaute in lungdamtak in gunkuang tungah Zeisu tuangsak in a pai nading mun uh a tung
         pah uh hi.
         22 A zingciang in tuili gal khat a om mihonpite in a nungzuite tuanna gunkuang neu khat
         longal gunkuang dang mu lo uh hi. Tua banah Zeisu le a nungzuite gunkuang tuangkhawm
         loin a nungzuite bek paikhia uh ahihlam zong a phawk uh hi.
         23 Ahi zongin Tiberias panin gunkuang tawh midangte hong pai uh a, Topa in lungdam a
         koh khit cianga anlum a nekna mun a tung uh hi.
         24 Tualai ah Zeisu le a nungzuite a om loh lam mihonpite in a theih uh ciangin Zeisu
         zong dingin gunkuang tuangin Capernaum khua ah a pai uh hi.
         25 Tuipi gal khat ah Zeisu a muh uh ciangin, “Rabbi aw, bang hunin hihlai na tung na
         hi hiam?” ci in a dong uh hi.
         26 Zeisu in, “Aman takpi kong cih in ah, nalamdangte na muh manun hong zong na hi kei
         uh hi. Gilvahtak in anlum na nek manun hong zong na hi zaw uh hi.
         27 A siathei an ngah nadingin hanciam kei un. Mihing Tapa in hong piak ding nuntak tawntungna
         an na ngah nadingun hanciam zaw un. Banghang hiam cihleh nuntak tawntungna an a pia
         dingin Pasian in a Tapa tungah ciaptehna a khen zo hi,” a ci hi.
         28 Tua ciangin amaute in, “Pasian nasepte ka sep theih nadingun bang ka hih ding uh
         hiam?” a ci uh hi.
         29 Zeisu in amaute kiangah, “Pasian hong sawlpa upna in Pasian deihna sepna ahi hi,”
         a ci hi.
         30 Tua ciangin amaute in, “Tua ahih leh kote in mu in nang kong up theih nadingun bang
         limlamdang hong lakin bang hong bawl ding na hi hiam?
         31 ‘Amah in amaute nek dingin vantung pan anlum a pia hi,’ ci a, a kigelh mah bangin
         ka pute ka pate un gamlak ah manna a ne uh hi,” a ci uh hi.
         32 Tua ciangin Zeisu in amaute kiangah, “Aman takpi kong cih in ah, vantung panin note
         anlum hong piapa in Moses hilo a, vantung panin note anlum taktak hong piapa in ka
         Pa hi zaw hi.
         33 Pasian anlum taktak in vantung pan hong paisuk in leitung mite ama nuntakna a piapa
         ahi hi,” a ci hi.
         34 Tua ciangin amaute in ama kiangah, “Topa aw, tua anlum kote hong pia den in,” a ci
         uh hi.
         35 Zeisu in amaute kiangah, “Keimah in nuntakna anlum ka hi hi. Ka kiangah hong pai
         mi in gilkial ngei nawnlo dinga, kei hong um mi in dangtak ngei nawnlo ding hi.
         36 Ahih hangin ken kong cih in ah note in kei hong mu khin napi uh cin nong um kei veve
         uh hi.
         37 Pa in a hong piak mi khempeuh ka kiangah hong pai ding uh a, ka kianga hong pai mite
         lah ka hawlkhia peuhmah kei ding hi.
         38 Banghang hiam cihleh keima deihna a sem dingin vantung panin hong paisuk ka hi kei
         hi. Kei hong sawlpa deihna a sem dingin hong pai ka hi hi.
         39 Amah in kei a hong piak mi khempeuh lakah khat beek mansuah loin nitawp ni ciangin
         ka thokiksak ding hi. Tua in kei hong sawlpa deihna ahi hi.
         40 Tapa mu a, a um mi peuhmah in nuntak tawntungna nei dinga, nitawp ni ciangin amah
         ka thokiksak ding hi. Tua in kei hong sawlpa deihna ahi hi,” a ci hi.
         41 “Vantung pana hong kumsuk anlum ka hi hi,” a cih manin, Judah mite in amah phunsan
         uh hi.
         42 Amaute in, “Hihpa a nu le a pa i theihluat Joseph tapa Zeisu hilo ahi hiam? Tua hi
         napi banghang in, ‘Vantung panin hong paisuk ka hi hi,’ ci tazen ahi hiam?” a ci uh
         hi.
         43 Tua ciangin Zeisu in dawngin amaute kiangah, “Phunphun nawn kei un.
         44 Kei hong sawl ka Pa in a huai kei leh kuamah in kei kiang hong zuan theilo hi. Keima
         kiang hong zuan mi nitawp ni ciangin ka thokiksak ding hi.
         45 Kamsangte laibu sunga a kigelh mah bangin, ‘Pasian in amaute khempeuh thu hilh ding
         hi.’ Tua hi a, Pa thu za a, a thei mi khempeuh in keima kiang hong zuan uh hi.
         46 Pasian kiang pana hong paipa longal kuamah in Pa a mu ngei kei hi. Tua pa bekin Pa
         a mu khinzo hi.
         47 Aman takpi kong cih in ah, kei hong um mi in nuntak tawntungna a neizo hi.
         48 Keimah in nuntakna anlum ka hi hi.
         49 Na pute na pate un gamlak ah manna a nek uh hangin a si veve uh hi.
         50 Vantung panin a hong pai hih anlum a ne mi a si kei ding hi.
         51 Keimah in vantung panin hong pai nuntakna anlum ka hi hi. Hih anlum a ne mi a nungta
         tawntung ding hi. Leitung mite nuntak nadingin ka piak ding anlum in hih ka pumpi
         ahi hi,” a ci hi.
         52 Tua ciangin Judah mite in, “Hihpa in eite nek dingin ama pumpi hong bangci piak theih
         ding ahi hiam?” ci in a kinial uh hi.
         53 Tua ciangin Zeisu in, “Aman takpi kong cih in ah, Mihing Tapa pumpi ne a, a si na
         dawn kei uh leh nuntakna na ngah kei ding uh hi.
         54 Ka pumpi ne a, ka si a dawn mi kuama peuh in nuntak tawntungna a nei hi. Nitawp ni
         ciangin tua mi ka thokiksak ding hi.
         55 Banghang hiam cihleh ka pumpi in an taktak hi a, ka si in dawn ding taktak ahi hi.
         56 Ka pumpi ne a, ka si a dawn mi in keima sungah teeng a, ama sungah kei ka teeng hi.
         57 A nungta ka Pa in kei hong sawl a, Pa hanga ka nuntak mah bangin keima sa a ne mi
         in keima hangin a nungta ding hi.
         58 Hih anlum in vantung pana hong paisuk ahi hi. Na pu na pate un manna ne a, a sih
         veve uh bang hilo in hih anlum a ne mi a nungta tawntung ding hi,” a ci hi.
         59 Hih thute Capernaum khua kikhopna inn sunga a hilh ahi hi.
         60 Tua hi a, a nungzui tampite in tua thuhilhna a zak uh ciangin, “Hih thu in thuhaksa
         ahi hi. Kua in theitel zo ding ahi hiam?” a ci uh hi.
         61 Nungzuite in hih thu hangin a phunna Zeisu in a theih ciangin amaute kiangah, “Hih
         thu in note hong lungkiasak ahi hiam?
         62 Tua ahih leh Mihing Tapa a masa a a omna munah a kahto mu le uh teh bangci ding na
         hi uh hiam?
         63 Kha in nuntakna pia a, ci le sa in phattuamna bangmah a pia kei hi. Note kianga kong
         gen thu in kha thu hi a, tua in nuntakna ahi hi.
         64 Ahih hangin note lakah a umlo pawlkhat na om uh hi,” a ci hi. Banghang hiam cihleh
         kuateng in umlo a, kua in amah lehhek ding cih Zeisu in a kipat a kipan in a thei
         khin zo hi.
         65 Tua ciangin amah in, “Ka Pa in a phal kei nak leh ka kiangah kuamah hong pai thei
         kei hi kong ci hi,” a ci hi.
         66 Tua huna kipan in a nungzuite tampi ciahkik uh a, amah a zui nawn kei uh hi.
         67 Tua ciangin Zeisu in sawm le nihte kiangah, “Note zong paikhia nuam na hi uh hiam?”
         a ci hi.
         68 Simon Peter in, “Topa aw, kua kiangah paituan ding ka hi uh hiam? Nangmah in nuntak
         tawntungna thu na nei hi.
         69 A nungta Pasian Tapa Khazih na hih lam kote in thei in kong um uh hi,” a ci hi.
         70 Zeisu in, “No sawm le nihte keima kong teel hi a, note sung panin khatin dawi hilo
         ahi hiam?” a ci hi.
         71 Tua bang a cih ciangin sawm le nihte lakah amah a lehhek ding Simon tapa Judas Iscariot
         a cihna ahi hi.

1 Hih thuteng khit ciangin Galilee gam sungah Zeisu a zin kawikawi hi. Banghang hiam
         cihleh Judah mite in amah thahsawm uh ahih manin Judea gam sungah a zin nuam kei hi.
         2 Tu in Judah mite Buuk Pawi hong naita hi.
         3 Tua ahih ciangin a sanggamte in ama kiangah, “Na nungzuite in zong na bawl na nasepte
         a muh theih nadingun hih mun pan paikhia inla, Judea gamah va pai in.
         4 Mite theih ding a ut mite in a simtham in na sem lo uh hi. Hih nate na sepsep ding
         leh leitung buppi muh dingin va kilakkhia in,” a ci uh hi.
         5 Banghang hiam cihleh a sanggamte nangawn in amah a um kei uh hi.
         6 Tua ciangin Zeisu in amaute kiangah, “Ka hun a tung nai kei hi. Note aa dingin bel
         hunhoih hi tawntung hi.
         7 Leitung mite in note hong mudah thei kei uh hi. Ahih hangin ken ka hih leh amaute
         gamtatna hoihlote pholak ka hih manin hong mudah uh hi.
         8 Pawi sim dingin no na paito un. Kei ka hih leh ka hun tung nailo ahih manin kong
         pai nai kei ding hi,” a ci hi.
         9 Amaute kiangah hih thuteng a gen khit ciangin Galilee gamah a taamlai hi.
         10 Ahih hangin a sanggamte pawi sim dingin a paitoh khit uh ciangin Zeisu zong a kilanglo
         in pawi ah a paisim hi.
         11 Tua ciangin Judah mite in, “Amah koilai ah om ahi hiam?” ci in pawi sungah a zong
         uh hi.
         12 Ama hangin mihonpite a kisel uh hi. Pawlkhat in, “Amah mihoih hi,” a ci uh hi. Ahih
         hangin pawlkhatte in, “Hilo hi. Mipite a khempa hi zaw hi,” a ci uh hi.
         13 Ahih hangin Judah mite kihta uh ahih manin a kilang in ama thu a genngam kei uh hi.
         14 Pawi hun a lang bang a bei khit ciangin, biakinnpi huang sungah Zeisu lutin thu a
         hilh hi.
         15 Judah mite in, “Hihpa in lai sin ngeilo napi banghang in hih zahta in laithei ahi
         hiam?” ci in lamdang a sa uh hi.
         16 Zeisu in amaute kiangah, “Ka thuhilhte kei aa hilo in kei hong sawlpa aa ahi hi.
         17 Mi khatpeuh in Pasian deihna a sepnop taktak leh ka thuhilhna Pasian kiang pan hiam
         ahih keileh keima utthu in a gen ka hi hiam cih a thei ding hi.
         18 Ama utthu in thu a gen mi in ama minthan nading a zong ahi hi. Ahih hangin a sawlpa
         minthan nading a zong mi ahih leh thuman a, ama sungah zuauthu a om kei hi.
         19 Moses in thukham hong pia khin napi banghang in khat beekin zui lo na hi uh hiam?
         Banghang in kei thah dingin hong sawm na hi uh hiam?” a ci hi.
         20 Mihonpite in, “Nang dawilawm nei na hi hi. Kua in nang thah hong sawm ahi hiam?”
         a ci uh hi.
         21 Tua ciangin Zeisu in amaute kiangah, “Nalamdang khat ka bawl a, na vekpi un lamdang
         na sa uh hi.
         22 Moses in vunatna thu note hong pia a, Sabbath ni in vun na at uh hi. (Moses kiang
         pan hilo in i pu i pate kiang pan hi zaw hi.)
         23 Moses thukham na palsat loh nadingun Sabbath ni in vun ki‑at thei ahih leh Sabbath
         ni in mi khat ka damsak manin banghang in kei tungah heh na hi uh hiam?
         24 A puatham bek bulphuh in thu khen kei unla, a kilawm a kituak in thukhen un,” a ci
         hi.
         25 Tua ciangin Jerusalem khua mi pawlkhatte in, “Thah a sawmsawm pa uh hihpa hilo ahi
         hiam?
         26 Ahih hangin en un, hangtak in thu gen napi bangmah a cih kei uh hi. Gam ukte in amah
         Khazih sa takpi uh ahi hiam?
         27 Tua dingin lah ama piankhiatna i thei hi. Ahih hangin Khazih hong pai ciangin kuamah
         in ama piankhiatna a thei kei ding hi,” a ci uh hi.
         28 Tua ciangin Zeisu in biakinnpi huang sungah kiko in thu hilh a, “Note in kei nong
         thei uh a, ka piankhiatna zong na thei uh hi. Keima utthu a hong pai ka hi kei hi.
         Kei hong sawlpa thuman a, ahi zongin note in amah na thei kei uh hi.
         29 Ahih hangin ama kiang pan ka hi a, ama hong sawl ka hih manin amah ka thei hi,” a
         ci hi.
         30 Tua ahih manin amaute in amah matsawm uh a, ahi zongin a hun tung nailo ahih manin
         kuamah in a man kei hi.
         31 Mihonpi lak pan mitampi in amah um uh a, “Khazih hong pai ciangin zong hihpa bawl
         sangin a tam zaw nalamdang hong bawl tuan ding ahi hiam?” a ci uh hi.
         32 Ama hanga mite a kihona uh Pharisee pawlte in a zak uh ciangin siampi liante tawh
         kikum in amah man dingin biakinn cingte a sawl uh hi.
         33 Tua ciangin Zeisu in amaute kiangah, “Note tawh tawmvei sung ka omlai dinga, tua
         khit ciangin kei hong sawlpa kiangah ka ciah ding hi.
         34 Nong zon uh hangin nong mu kei ding uh a, ka omna munah zong nong pai thei kei ding
         uh hi,” a ci hi.
         35 Tua ciangin Judah mite in, “I muh zawhloh dingin amah koi ah pai sawm ahi hiam? Greek
         mite laka a kithehthang i mipihte kiangah pai in, Greek mite thu va hilh sawm ahi
         hiam?
         36 ‘Nong zong ding uh a, nong mu kei ding uh hi. Ka omna munah zong nong pai thei kei
         ding uh hi,’ a cih pen bang a cihnopna hi ding hiam?” ci in a kidong uh hi.
         37 Pawikham sunga ni thupipen ni ahi pawi ven ding ni in Zeisu dingto a, “Mi khatpeuh
         a dang a tak leh ka kiangah hong pai in tui hong dawn tahen.
         38 Lai Siangtho in a gen mah bangin kei hong um mi sung panin nuntakna guntui a luangkhia
         ding hi,” ci in a kiko hi.
         39 Tua bang a cih ciangin amah a um mite ngah ding Kha a genna ahi hi. Banghang hiam
         cihleh Zeisu in minthanna ngah nailo ahih manin Kha Siangtho hong kipiakhia nailo
         hi.
         40 Tua hi a, mihonpite in hih thu a zak uh ciangin, “Hihpa in Kamsangpa taktak ahi hi,”
         a ci uh hi.
         41 A dangte in, “Hihpa in Khazih ahi hi,” a ci uh hi. Ahih hangin pawlkhat in, “Galilee
         gam panin Khazih hong piang ding ahi hiam?
         42 ‘Khazih in David suan sung pan hong piang dinga, David pianna Bethlehem khua ah hong
         suak ding hi,’ ci in Lai Siangtho in gen khin hilo ahi hiam?” a ci uh hi.
         43 Tua ahih manin ama hangin mihonpite a pawlpawl in kikhen uh hi.
         44 Amaute pawlkhat in a mat nop uh hangin kuamah in a man kei uh hi.
         45 Biakinn cingte a hong tunkik uh ciangin siampi liante le Pharisee pawlte in, “Banghang
         in amah hong paipih lo na hi uh hiam?” a ci uh hi.
         46 Biakinn cingte in, “Hihpa banga thugen kuamah om ngeilo hi!” a ci uh hi.
         47 Tua ciangin Pharisee pawlte in, “Note zong hong khem zota ahi hiam?
         48 Upa vaihawmte ahih keileh Pharisee pawlte sungah amah a um om ahi hiam?
         49 Thukham theilo hih mihonpite in hamsiatna a thuak uh hita hi,” a ci uh hi.
         50 Tua thukhente lakah zan laitak a Zeisu kianga a va paipa Nicodemus zong kihel a,
         amah in,
         51 “Mi khat, ama kam za photin aman bang teng sem hiam cih theitel masa lopi in i thukham
         in thukhen ngei peuhmah ahi hiam?” a ci hi.
         52 Tua ciangin amaute in ama kiangah, “Nang zong Galilee mi na hi hiam? Lai Siangtho
         encian lecin Galilee gam panin kamsang khat beek piang ngeilo hi cih na thei ding
         hi,” a ci uh hi.
         53 Tua khit ciangin amau inn ciat ah a ciah uh hi.

1 Zeisu ahih leh Tanluan mualtung ah a kahto hi.
         2 Zingsang phalvak tungin biakinnpi huang sungah Zeisu a paikik hi. Mi khempeuh ama
         kiangah hong pai uh a, amah in a tutsa in thu a hilh hi.
         3 Tua khit ciangin thukhamhilh siate le Pharisee pawlte in pasal khat tawh a mawh laitak
         in a kiman numei khat hong paipih uh a, amaute laizang ah a koih uh hi.
         4 Amaute in Zeisu kiangah, “Sia aw, hih nu in pasal tawh a mawh laitak in a kiman ahi
         hi.
         5 Moses in hih bang mite suang tawh denlup dingin thukham hong pia hi. Ahi zongin nang
         bang na ci ngaihsut hiam?” a ci uh hi.
         6 Hih bangin a dot uh pen Zeisu mawhmat nuama a ze‑et uh ahi hi. Ahih hangin bangmah
         a zalo bangin Zeisu kunsuk a, a khutme tawh leilak ah lai a gelh hi.
         7 Amaute in a dot phatphat uh ciangin amah dakto a, “Note lakah mawh neilopen in hih
         numeinu suang tawh deng masa hen,” a ci hi.
         8 Tua khit ciangin kunsukkik in leilak ah lai a gelh hi.
         9 Hih thu a zak uh ciangin mawhnei ahihlam uh amaute lungsim tawngah kiphawk ciat uh
         a, a upapen pan a neupen dong khatkhat in a gelkhia uh hi. Tua ciangin Zeisu le amaute
         laizang a om numeinu bek a omlai hi.
         10 Zeisu dakto a numeinu longal midang kuamah a muh loh ciangin, “Numei aw, nang hong
         mawhmat mite koi ah om uh ahi hiam? Kuamah in thu hong khen lo ahi hiam?” a ci hi.
         11 Numeinu in, “Topa aw, kuamah in thu hong khen lo hi,” a ci hi. Tua ciangin Zeisu
         in, “Ken zong thu kong khen kei hi. Ciah inla, mawhna bawl nawn kei in,” a ci hi.
         12 Tua ciangin Zeisu in amaute kiangah, “Keimah in leitung mite aa dingin khuavak ka
         hi hi. Ka nung hong zui mite khuamial lakah pai loin nuntakna khuavak a nei ding uh
         hi,” a ci hi.
         13 Tua ciangin Pharisee pawlte in ama kiangah, “Nang le nang teci kipang tawm na hih
         manin na teci panna a maan kei hi,” a ci uh hi.
         14 Zeisu in amaute dawng a, “Kei koi pan hong pai a, koi ah pai ding ka hi hiam cih
         thei ka hih manin, kei le kei teci ka kipan leh zong ka teci panna a maan hi. Ahih
         hangin note in kei koipan hong pai a, koi lai ah pai ding ka hi hiam cih na thei kei
         uh hi.
         15 Note in mihing thukhen bangin thu na khen uh hi. Ahih hangin keimah in kuama tungah
         thu ka khen kei hi.
         16 Thu ka khen leh zong a maanin ka khen hi. Banghang hiam cihleh kei guak om loin kei
         hong sawl ka Pa tawh ka omkhawm hi.
         17 Mi nih in thukhat a maan hi ci in teci a pankhop leh tua teci panna a maan ahi hi,
         ci in note thukham sung mahmah ah zong kigelh hi.
         18 Keima thu keimah in teci ka pang a, tua banah kei hong sawl ka Pa in zong a pang
         hi,” a ci hi.
         19 Tua ciangin amaute in, “Na Pa koi ah om ahi hiam?” a ci uh hi. Zeisu in, “Kei ka
         hi a, ka Pa ahi zongin na thei kei uh hi. Kei hong thei hi le uhcin, ka Pa zong na
         thei ding uh hi,” ci in a dawng hi.
         20 Hih thute Zeisu in biakinnpi huang sunga a gen mah bangin sumkholna inndei sungah
         a gen ahi hi. A hun tung nailo ahih manin kuamah in amah a man kei uh hi.
         21 Tua ciangin Zeisu in Pharisee pawlte kiangah, “Kei ka pai nading ah pai ding ka hih
         manin kei nong zong ding uh a, note in na mawhna uh na sihpih ding uh hi. Ka paina
         munah nong pai thei kei ding uh hi,” a cikik hi.
         22 Tua ciangin Judah mite in, “ ‘Ka paina munah nong pai thei kei ding uh hi,’ ci ahih
         manin amah le amah kithah sawm ahi hiam?” a ci uh hi.
         23 Tua ciangin amah in, “Note in nuailam pan na hi uh a, kei ka hih leh tunglam pan
         ka hi hi. Note leitung aa na hi uh a, kei ka hih leh leitung aa ka hi kei hi.
         24 Tua ahih manin na mawhnate uh hangin na si ding uh hi kong ci hi. Banghang hiam cihleh
         keimah in tua pa ka hih lam nong up kei uh leh na mawhnate uh hangin na si ding uh
         hi,” a ci hi.
         25 Tua ciangin amaute in, “Nang kua na hi hiam?” a ci uh hi. Zeisu in, “Tua thu a kipat
         cil a kipan kong gengensa ahi hi.
         26 Note kong hilh ding thu le kong mawhsak nading thu tampi a om hi. Ahi zongin kei
         hong sawlpa thuman ahih manin ama kiang pana ka zaksa thute leitung mite tungah a
         gen ka hi hi,” a ci hi.
         27 Amah in Pa thu a gengen ahihlam amaute in a tel zo kei uh hi.
         28 Tua ciangin Zeisu in amaute kiangah, “Mihing Tapa na khaitoh uh ciangin kei pen tua
         pa ka hih lam nong thei pan ding uh hi. Keima utthu in bangmah sem loin ka Pa in hong
         hilh banga hih thute a gen ka hih lam na theitel ding uh hi.
         29 Kei hong sawlpa in kei hong ompih hi. Pa lungdam nading na sem den ka hih manin amah
         in kei guak a hong nusia kei hi,” a ci hi.
         30 Hih thute a gen ciangin mi tampi in amah a um uh hi.
         31 Tua ciangin Zeisu in amah a um Judah mite kiangah, “Ka thu ah na kipsuak uh leh ka
         nungzuite taktak na hi ding uh hi.
         32 Thuman thutak zong na thei ding uh a, tua thuman thutak in note hong suaktasak ding
         hi,” a ci hi.
         33 Amaute in ama kiangah, “Ko Abraham suante ka hi uh a, kuama sila in ka om ngei kei
         uh hi. Banghang in, ‘Na suakta ding uh hi,’ hong ci thei na hi hiam?” a ci uh hi.
         34 Zeisu in amaute dawngkik a, “Aman takpi kong cih in ah, mawhna a bawl mi peuhmah
         mawhna sila ahi hi.
         35 Silapa in inn sungah teeng tawntung lo a, tapa ahih leh inn sungah a teeng tawntung
         hi.
         36 Tua ahih manin Tapa in hong suahtaksak leh a suaktate taktak na hi ding uh hi.
         37 Abraham suante na hih lam uh kong thei hi. Ahih hangin note sungah ka thu om lo ahih
         manin thah nong sawm uh hi.
         38 Ken ka Pa kianga ka muh bangin thu ka gen a, note zong na pa uh tung pana na muh
         bangun na gamta uh hi,” a ci hi.
         39 Tua ciangin amaute in ama kiangah, “Abraham ka pa uh ahi hi,” ci in a dawng uh hi.
         Zeisu in, “Abraham suante hi le uh cin Abraham gamtat bangin na gamta ding uh hi.
         40 Pasian kiang pana ka zaksa thuman thutak kong gen manin tu in thah nong sawm uh hi.
         Tua bangin Abraham gamta lo hi.
         41 Note in na pa uh gamtat bangin a gamta na hi uh hi,” a ci hi. Tua ciangin amaute
         in, “Zawlta ka hi kei uh hi. Pa khat bek ka nei uh a, tua in Pasian ahi hi,” a ci
         uh hi.
         42 Zeisu in amaute kiangah, “Na Pa uh Pasian hi taktak leh kei nong it ding uh hi. Banghang
         hiam cihleh Pasian kiang panin hong pai ka hi hi. Keima utthu a hong pai hilo in ama
         hong sawlpa ka hi hi.
         43 Banghang in ka thugente tel theilo na hi uh hiam? Ka thugente na zak theihloh man
         uh ahi hi.
         44 Note in na pa uh Dawimangpa suan na hi uh a, ama deihna bangin na gamta nuam uh hi.
         Amah in a kipat cil a kipan mithatpa hi a, ama sungah thuman thutak om lo ahih manin
         thuman thutak a zui kei hi. Amah zuauphuakpa hi a, zuauphuakte pa zong ahih manin
         zuauthu a gen niloh ding mah ahi hi.
         45 Tua ahih manin thuman thutak ka gen hangin kei nong um kei uh hi.
         46 Note lakah ka mawhna hong kawkkhia thei kua om na hi uh hiam? Thuman thutak gen napi
         banghang in hong um lo na hi uh hiam?
         47 Pasian tawh a kipawlte in Pasian thugente a zathei hi. Pasian tawh kipawl lo na hih
         manun Pasian thugente na zathei kei uh hi,” a ci hi.
         48 Tua ciangin Judah mite in ama kiangah, “Nang Samaria mi, dawilawm nei kong cih uh
         a maan mah hilo ahi hiam?” a ci uh hi.
         49 Zeisu in, “Dawilawm nei ka hi kei a, ka Pa a pahtawi ka hi hi. Ahih hangin note in
         kei nong pahtawi kei uh hi.
         50 Ka minthan nading ka zong kei hi. Ka minthan nading a zong khat om a, amah in thu
         zong a khen hi.
         51 Aman takpi kong cih in ah, mi khatpeuh in ka thugente a zuih leh a si ngei kei ding
         hi,” ci in a dawng hi.
         52 Tua ciangin Judah mite in ama kiangah, “Tu in, dawilawm nei na hih lam kong theitel
         taktak uh hi! Abraham le kamsangte zong si khinzo napi, ‘Mi khatpeuh in ka thu a zuih
         leh a si ngei kei ding hi,’ na ci hi.
         53 A sisa ka pa uh Abraham sangin lianzaw na hi hiam? Kamsang khempeuh zong a si khinzo
         uh hi. Nang bang mi kisa na hi hiam?” a ci uh hi.
         54 Zeisu in, “Kei le kei a kipahtawi hi leng tua kipahtawina in khiatna neilo hi. Kei
         hong pahtawipa in ka Pa hi a, kote Pasian hi na cihpa uh ahi hi.
         55 Ahih hangin note in amah na thei kei uh hi. Ken ka hih leh ka thei hi. Amah ka thei
         kei hi cileng, note mah banga zuaugen ka hi ding hi. Ken amah ka thei a, ama thugente
         ka zui hi.
         56 Na pa uh Abraham in ka ni a muh ding lawp mahmah a, a muh ciangin zong a lungdam
         mahmah hi,” ci in a dawng hi.
         57 Tua ciangin Judah mite in, “Nang kum 50 zong pha nailo napi in Abraham mu ngei na
         hi hiam?” a ci uh hi.
         58 Zeisu in amaute kiangah, “Aman takpi kong cih in ah, Abraham a om ma in KEI KA OM
         HI,” a ci hi.
         59 Tua ciangin amaute in amah a den nadingin suang a tawm uh hi. Ahih hangin Zeisu in
         amaute lak nawkin biakinnpi huang sung panin a gelkhia hi.

1 Tua bangin Zeisu a paikhiat laitak in mittawsa a suak mi khat a mu hi.
         2 A nungzuite in, “Rabbi aw, kua mawhna hanga hihpa mittawsa in suak ahi hiam? Ama
         mawhna hang ahi mawhna hang ahi hiam?” ci in a dong uh hi.
         3 Zeisu in, “Ama mawhna hang hilo hi! A nu a pate mawhna hang zong hilo hi. Pasian
         nasepnate ama tung pan a kilat theih nading ahi hi.
         4 Sun khua a vak laiteng kei hong sawlpa na ka sem ding hi. Kuamah in na a sep theihloh
         zan hun hong tung ding hi.
         5 Leitung a ka omlai teng leitung mite aa dingin khuavak ka hi hi,” ci in a dawng hi.
         6 Tua banga a gen khit ciangin, lei lakah cilsia in a cil tawh buan bawl a, mittawpa
         mit a nuhsak hi.
         7 Tua khit ciangin ama kiangah, “Pai inla, Siloam bual ah va sil in,” a ci hi. (Siloam
         a khiatna in, Kisawl hi, cihna ahi hi.) Tua ahih manin amah pai in va sil a, khua
         mutheisa in a hong ciahkik hi.
         8 Tua ciangin amah mittaw ahihlam a mu ngeite le a innvengte in, “Hihpa khutdawh ngena
         a tupa hilo ahi hiam?” a ci uh hi.
         9 Mi pawlkhat in, “Hi mah hi,” a ci uh hi. A dang pawlkhat in, “A mel a kisun hilel
         hi,” a ci uh hi. Amah in, “Kei tua pa ka hi hi,” a ci hi.
         10 Tua ahih manin amaute in, “Bang na cih leh na mit hong vak hiam?” a ci uh hi.
         11 Amah in, “Zeisu kici mi khatin buan bawl in ka mit hong nuhsak khit ciangin, ‘Siloam
         bual ah pai inla va sil in,’ hong ci hi. Tua ciangin kei zong pai in ka sil leh khua
         ka muthei hi,” ci in a dawng hi.
         12 Tua ciangin amaute in ama kiangah, “Tua pa koi ah om ahi hiam?” a cih uh ciangin
         amah in, “Ka thei kei hi,” a ci hi.
         13 Amaute in tua mittaw ngeipa Pharisee pawlte kiangah a puak uh hi.
         14 Tu in, Zeisu in buan bawla a mit a vaksak ni pen Sabbath ni ahi hi.
         15 Pharisee pawlte in a mitvakzia a dotkik uh ciangin amah in, “Ka mit buan hong nuhsak
         a, ka sil leh khua ka muthei hi,” a ci hi.
         16 Tua ahih manin Pharisee pawlte pawlkhat in, “Amah in Sabbath ni tang lo ahih manin
         Pasian kiang pana hong pai hilo hi,” a ci uh hi. A dang pawlkhat in, “Mawhnei mi khatin
         hih bang nalamdangte bawlthei ding ahi hiam?” ci uh a, khat le khat a kithutuak kei
         uh hi.
         17 Amaute in mittawpa kiangah, “Na mit hong vaksak zo cileng amah bangci bang mi dingin
         na ngaihsun hiam?” ci in a dongkik uh hi. Amah in, “Kamsangpa khat ahi hi,” a ci hi.
         18 Ahih hangin Judah mite in amah mittaw ngei khat, tu a khua a muthei pan ahihna thu
         a nu a pate a dot khit mateng un a um tuan kei uh hi.
         19 Tua ahih manin amaute in a pa kiangah, “Hihpa mittawsa in a suak ka tapa uh hi na
         cih penpa mah uh ahi hiam? Tua ahih leh tu in bangci bangin khua mukik thei ahi hiam?”
         ci in a dong uh hi.
         20 A nu le a pa in, “Hihpa mittawsa in a suak ka tapa uh hi cih ka thei uh hi.
         21 Ahih hangin kua in a mit vaksak a, bangci bangin khua mukik thei hiam cih ka thei
         kei uh hi. Amah zong a kum cingta ahih manin amah dong un. Ama tunga thupiang a maan
         hong gen thei ding hi,” ci in a dawng uh hi.
         22 A nu le a pate in Judah mite a kihtak manun tua banga a ci uh ahi hi. Banghang hiam
         cihleh Zeisu pen Khazih hi, ci in a sang mi peuhmah kikhopna inn pan hawlkhia ding
         ci in Judah mite a kithukim khinzo uh hi.
         23 Tua ahih manin a nu le a pa in, “Amah a kum cingta ahih manin amah dong un,” a ci
         uh ahi hi.
         24 Tua khit ciangin amaute in mittawpa samsakkik uh a, “Minthanna Pasian pia in! Tua
         mipa pen mawhnei mi khat hi cih ka thei uh hi,” a ci uh hi.
         25 Amah in, “Amah mawhnei mi khat ahih leh ahih loh ken ka thei kei hi. Ahi zongin ka
         theih khat om hi. Ni dangin mittaw ka hi a, tu in khua ka muta hi,” ci in a dawng
         hi.
         26 Tua ciangin amaute in, “Amah in nang bang hong ci bawl hiam? Na mit bangci bangin
         hong vaksak ahi hiam?” ci in a dongkik uh hi.
         27 Amah in, “Kong gen khinzo a, na um kei uh hi. Banghang in za kikkik nuam na hi uh
         hiam? Note zong ama nungzui suak nuam na hi uh hiam?” ci in a dawng hi.
         28 Tua ciangin amaute in, “Nang in ama nungzui na hi zaw hi. Ko ka hih uh leh Moses
         nungzui ka hi uh hi.
         29 Pasian in Moses tungah thu gen hi cih ka thei uh hi. Hihpa zenzen koi pan hong piang
         hiam cih ka thei kei uh hi,” ci in a zahko uh hi.
         30 Tua pa in amaute kiangah, “Amah in ka mit nangawn hong vaksak khin napi koi pan hong
         piang hiam cih na theih loh uh lamdang mahmah hi!
         31 Tu in Pasian in mawhneite thu a ngaih loh hangin amah bia a, a deihna banga a gamtate
         thu a ngai hi cih i thei hi.
         32 Mi khatin pianpih mittaw khat khua a muhkiksak lam lei piancil a kipan kiza ngeilo
         hi.
         33 Hihpa in Pasian kiang pan hong pai hi kei leh bangmah ahih thei kei ding hi,” ci
         in a dawng hi.
         34 Tua ciangin amaute in ama kiangah, “Mawhna tawh kidim a a suakkhia nangmah in, kote
         thu hong lehhilh ding na hi hiam?” ci in a hawlkhia uh hi.
         35 Amaute in tua pa a hawlkhiatna thu Zeisu in a za hi. Amah in tua pa a muh ciangin,
         “Nangmah in Pasian Tapa na um hiam?” a ci hi.
         36 Tua pa in dawngkik a, “Topa aw, amah ka up theih nadingin amah kua ahi hiam?” a ci
         hi.
         37 Zeisu in, “Amah na mu khinzo a, tu‑a na kihopihpa keimah in amah ka hi hi,” a ci
         hi.
         38 Tua ciangin tua pa in, “Topa aw, kong um hi!” ci in a bia hi.
         39 Zeisu in, “Khuamu lote in khua a muh theih nading ahi zongin khua mutheite in khua
         a muh loh nading ahi zongin thukhen dingin leitung ah a hong pai ka hi hi,” a ci hi.
         40 Tua hi a, amah tawh a omkhawm Pharisee‑te pawlkhat in hihthu a zak uh ciangin, “Kote
         zong mittaw ka hi uh hiam?” a ci uh hi.
         41 Zeisu in amaute kiangah, “Na mit uh a taw hi leh mawhna na nei kei ding uh hi. Tu
         in, ‘Khuamu ung,’ ci na hih manun na mawhna uh a omlai hi,” a ci hi.

1 Zeisu in, “Aman takpi kong cih in ah, tuukhumna kongpi tawn loin mundang pan kahto
         a a lut mi in guta le misuam ahi hi.
         2 Ahi zongin kongpi tawna a lut mi in tuucingpa ahi hi.
         3 Kong cingpa in amah kong hon a, tuute in ama aw a thei uh hi. Amah in a tuute a minin
         samin a pusuahpih hi.
         4 Amah in a tuute khahkhia in amaute mai ah amah pai a, tuute in ama aw thei uh ahih
         manin a nung a zui uh hi.
         5 Midang mawkmawk khat a pai hangin tua pa aw thei lo uh ahih manin zui loin a taisan
         ding uh hi,” a ci hi.
         6 Zeisu in hih thugentehna tawh thu a gen hangin amaute in bang thu gen hiam cih a
         thei zo kei uh hi.
         7 Tua ahih manin Zeisu in amaute kiangah, “Aman takpi kong cih in ah, keimah in tuute
         aa dingin kongpi ka hi hi.
         8 Ka mai‑a hong paite khempeuh, guta le misuam ahih manun tuute in amaute aw a thei
         kei uh hi.
         9 Keimah in kongpi ka hi hi. Kei hong tawna a lut mi peuhmah khamuang dinga, sungtum
         pusuak in lonona mun a mu ding hi.
         10 Gutapa in a gu ding, a that ding le a susia ding bekin a hong pai hi. Kei ka hih
         leh tuute in nuntakna a neih nading le nuntakna kicingtak a a neih nadingun kong pai
         hi.
         11 “Keimah in tuucing hoih ka hi hi. Tuucing hoihpa in a tuute aa dingin a nuntakna
         a pia hi.
         12 Ahi zongin a kicialtawm tuucingpa in tuunei tuucingpa ahi kei hi. Tua bang mi in
         ngia hong pai a muh ciangin tuute nusia in a taisan hi. Tua ciangin ngia in tuute
         manin tuute a kithehthang hi.
         13 A kicialtawm tuucingpa in a kicialtawm ahih manin tuute khual loin a taisan hi.
         14 “Keimah in tuucing hoih ka hi hi. Ka tuute ka thei a, ka tuute in zong kei hong thei
         uh hi.
         15 Pa in kei hong theih mah bangin keimah in zong Pa ka thei hi. Keimah in tuute aa
         dingin ka nuntakna ka pia hi.
         16 Hih tuukhumna sungah a om lo tuudang neilai ka hih manin tuate zong ka khum hamtang
         dinga, amaute in ka thu a ngai ding uh hi. Tua ciangin tuuhon khat le tuucing khat
         bek a om ding hi.
         17 Ka nuntakna ka lakkik theih dingin pia ka hih manin ka Pa in kei hong it hi.
         18 Kuamah in ka nuntakna a hong lakkhiatsak kei hi. Keima thu a ka piakkhiat ahi hi.
         Ka nuntakna piakkhiat theih nading le lakkik theih nading thuneihna ka nei hi. Hih
         thu ka Pa kiang pana ka ngah ahi hi,” a ci hi.
         19 Hih banga thu a gen manin Judah mite sungah kipawlkhenna a omkik hi.
         20 Amaute lakah mi tampi in, “Amah dawilawm nei mihaipi ahi hi. Banghang in ama thugen
         ngai na hi uh hiam?” a ci uh hi.
         21 Pawlkhatte in, “Hih thute in dawilawm nei khat thugen hilo hi. Dawi in mittawte khuamusak
         thei ding ahi hiam?” a ci uh hi.
         22 Tu in Jerusalem khua ah Biakinnpi Siansuahna Pawi hun hong tung a, phalbi laitak
         ahi hi.
         23 Biakinnpi huang sunga om Solomon buuk a kicihna munah Zeisu a pai kawikawi hi.
         24 Tua ciangin Judah mite ama kimkot ah hong kikhawm uh a, “Kote bang tanvei hong lungkasak
         ding na hi hiam? Khazih na hih leh siangtak in hong gen in,” a ci uh hi.
         25 Zeisu in amaute kiangah, “Hih thu note kiangah kong gen khinzo a, nong um kei uh
         hi. Ka Pa min tawh ka bawl nate in kei aa dingin teci a pang khinzo hi. 10:22 Biakinnpi
         Siansuahna Pawi: A nunga Judah Mite Pawite nuai ah en in.
         26 Note tungah kong gensa bangin ka tuute hilo na hih manun nong um kei uh hi.
         27 Ka tuute in ka aw hong ngai uh hi. Ken amaute ka thei a, amaute in ka nung a hong
         zui uh hi.
         28 Amaute nuntak tawntungna ka pia a, a kisia ngei kei ding uh hi. Ka khut sung panin
         zong kuamah in amaute hong sutkhia zo kei ding hi.
         29 Amaute hong pia ka Pa in na khempeuh sangin lianzaw ahih manin ka Pa khut sung panin
         kuamah in a hong sutkhia zo kei ding hi.
         30 Kei le ka Pa in pumkhat ka hi uh hi,” ci in a dawng hi.
         31 Tua ciangin Judah mite in amah den nadingin suang a tawmkik uh hi.
         32 Zeisu in amaute kiangah, “Ka Pa kiang panin a hoih ka sep na tampi note kong lak
         khinzo hi. Tua ka septe lakah a koipen paulam in suang tawh den hong sawm na hi uh
         hiam?” a ci hi.
         33 Judah mite in ama kiangah, “Nasep hoih na sep mana suang tawh hong densawm ka hi
         kei uh hi. Nang mihing kimlai Pasian bangin kibawl in Pasian tungah pausia na hih
         manin suang tawh hong densawm ka hi zaw uh hi,” ci in a dawng uh hi.
         34 Zeisu in amaute kiangah, “ ‘Note in pasiante na hi uh hi kong ci hi,’ ci in note
         thukham sungah kigelh hilo ahi hiam?
         35 Pasian thu a sang mihingte nangawn pasiante kici ahih leh (Lai Siangtho khial ngeilo
         ahih manin),
         36 Pa in hong siangthosak a, leitung ah a hong sawl keimah in, ‘Pasian Tapa ka hi hi,’
         ka cih manin banghang in, ‘Pasian tungah pausia hi,’ hong ci na hi uh hiam?
         37 Ka Pa nate ka sep kei leh hong um kei un.
         38 Ahi zongin ka Pa nate ka sep leh kei nong um kei uh zongin ka nasepte um un. Tua
         hi leh Pa in keima sungah om a, ama sungah kei ka om lam thei in na um ding uh hi,”
         ci in a dawng hi.
         39 Hih thuteng hangin amaute in amah mat sawmkik uh a, ahi zongin amaute khut sung panin
         amah a suakta hi.
         40 Tua khit ciangin John in tui a phum cilna mun Jordan gungal khatah Zeisu paikik a,
         tualai ah a taam hi.
         41 Ama kiangah mi tampi hong pai uh a, “John in nalamdang a bawl loh hangin hih mipa
         tawh kisai thu a gen khempeuh a maan hi,” a ci uh hi.
         42 Tua munah mi tampi in amah a um uh hi.

1 Tu in Lazarus kici mi khat cina in a om hi. Amah in Mary le a sanggamnu Martha teenna
         Bethany khua mi ahi hi.
         2 Tua Mary in sathau namtui tawh Topa nilhin a sam tawh a khe a nulsaknu hi a, a cinapa
         Lazarus in tua nu sanggampa ahi hi.
         3 Tua ahih manin a sanggam numeite in Zeisu kiangah mi sawl uh a, “En in, Topa aw,
         na itpa a ci a na hi,” ci in a kosak uh hi.
         4 Zeisu in a zak ciangin, “Hih natna in sih nading natna hilo hi. Pasian vangliatna
         a kilat nading le Pasian Tapa in minthanna a ngah nading ahi hi,” a ci hi.
         5 Tu in Zeisu in Martha le a sanggamnu le Lazarus‑te a it hi.
         6 Ahi zongin, amah cina hi cih a zak ciangin a omna munah ni nih a tambeh lai hi.
         7 Tua khit ciangin a nungzuite kiangah, “Judea gamah paikik ni,” a ci hi.
         8 A nungzuite in, “Rabbi aw, tu madeuh in Judah mite in suang tawh hong den sawm uh
         hilo ahi hiam tua lamah paikik veve ding na hi hiam?” a ci uh hi.
         9 Zeisu in, “Sun hun sung nai sawm le nai nih hilo ahi hiam? Mi khatpeuh in sun laitak
         in lam a pai leh hih leitung khuavak ngah ahih manin a kisui kha kei hi.
         10 Ahih hangin mi khatpeuh in khuamialpi sungah lam a pai leh khuavak om lo ahih manin
         a kisui kha hi,” ci in a dawng hi.
         11 Amah in hih thute a gen khit ciangin, “I lawmpa Lazarus ihmu ahih manin a phong dingin
         ka pai ding hi,” a ci hi.
         12 Tua ciangin a nungzuite in, “Topa aw, ihmu ahih leh a damta hi ding hi,” a ci uh
         hi.
         13 Zeisu in Lazarus sihna thu a gen hi napi amaute in Lazarus ihmu in tawlnga hi a cihna
         sa uh hi.
         14 Tua ciangin Zeisu in, “Lazarus sizo hi,” ci in siangtak in a gen hi.
         15 Tua banah amah in, “Tua muna ka om khakloh pen note up theih nading suak ahih manin
         note aa dingin ka lungdam hi. Ahi zongin ama kiangah va pai ni,” a ci hi.
         16 Tua ciangin Thomas, Didymus a kici pa in, a lawm nungzuite kiangah, “Amah tawh a
         sikhawm dingin eite zong va pai ni,” a ci hi.
         17 Zeisu tua mun a tun ciangin Lazarus a kivui zawh ni li phazo hi cih a thei hi.
         18 Bethany khua pen Jerusalem khuapi tawh kinai a, tai nih bang bek a gamla hi.
         19 A sanggampa uh hangin Martha le Mary hehnem in a tutpih numeite le Judah mite tampi
         na om uh hi.
         20 Martha in Zeisu hong pai hi cih thu a zak phetin dingkhia a, amah a va dawn hi. Mary
         ahih leh inn sungah tu in a om hi.
         21 Tua ciangin Martha in Zeisu kiangah, “Topa aw, hihlai ah om hi lecin ka sanggampa
         a si kei ding hi!
         22 Ahi zongin tu nangawn in Pasian kiangah na nget peuhpeuh Pasian in hong pia ding
         hi cih ka thei hi,” a ci hi.
         23 Zeisu in Martha kiangah, “Na sanggampa a thokik ding hi,” a ci hi.
         24 Martha in, “Nitawp ni‑a thawhkik ni ciangin amah hong thokik ding hi cih ka thei
         hi,” a ci hi.
         25 Zeisu in, “Keimah in thawhkikna le nuntakna ka hi hi. Kei hong um mi in a sih hangin
         a nungta ding hi.
         26 Kei hong um a, a nungta mi peuhmah a si ngei kei ding hi. Hih thu na um hiam?” a
         ci hi.
         27 Martha in, “Topa aw, ka um hi. Leitung a hong pai ding Pasian Tapa Khazih na hi hi
         ci in kong um hi,” a ci hi.
         28 Martha in hih thute a gen khit ciangin paikhia a, a sanggamnu samsim in, “Siapa hong
         tungta a, nang hong kan hi,” ci in a ko hi.
         29 Tua thu a zak ciangin Mary thakhat in dingkhia a, Zeisu a va dawn hi.
         30 Tua laitak in Zeisu khua sungah lut nailo a, Martha in a na dawntuahna mun mahah
         a omlai hi.
         31 Mary hehnem in inn sunga om Judah mite in thakhat a Mary a dinkhiat a muh uh ciangin
         hanah a kap dingin a pai sa in a zuikhia uh hi.
         32 Zeisu omna munah Mary hong tung a, amah a muh ciangin a khe phungah bokin, “Topa
         aw, hihlai ah om hi lecin ka sanggampa a si kei ding hi,” a ci hi.
         33 Zeisu in Mary a kipan amah tawh hong tonkhawm Judah mite khempeuh kapin a om uh a
         muh ciangin a lungsim sungah khuisa in na a sa hi.
         34 Amah in, “Koilai ah vui na hi uh hiam?” a ci hi. Amaute in, “Topa aw, hong pai inla
         hong en in,” a ci uh hi.
         35 Zeisu a kap hi.
         36 Tua ciangin Judah mite in, “En un, Zeisu in Lazarus nak it zen si e!” a ci uh hi.
         37 Amaute pawlkhat in, “Mittawte khua a musak thei hihpa in, Lazarus a sih loh nadingin
         bawl theilo ahi hiam?” a ci uh hi.
         38 Tua ciangin Zeisu a lungsim ah khuisakik in hanah a pai hi. Tua han leihawm hi a,
         suangpekpi tawh kisin hi.
         39 Zeisu in, “A suang lakhia un,” a ci hi. Misipa sanggamnu Martha in, “Topa aw, a sihzawh
         ni li phazo ahih manin uih khin ta ding hi,” a ci hi.
         40 Zeisu in, “Na up leh Pasian vangliatna na mu ding hi hong ci zo hilo ka hi hiam?”
         a ci hi.
         41 Tua khit ciangin amaute in hankong khakna suang a likkhia uh hi. Zeisu in vantung
         lam ento a, “Pa aw, kong thumna hong za khinzo na hih manin ka lungdam hi.
         42 Kong thumna nong zak tawntung lam ka thei hi. Ahih hangin kei nong sawl ka hih lam
         hih muna ding mihonpite in a up theih nadingun hih thu ka gen hi,” a ci hi.
         43 Tua bang a cih khit ciangin, “Lazarus aw, hong paikhia in!” ci in nakpitak in a kiko
         hi.
         44 Tua ciangin misipa zong a khut le a khete hanpuan tawh kitunsa le a maitang zong
         dial tawh kitunsa in hong paikhia hi. Zeisu in amaute kiangah, “A kitunna phelkhia
         unla ciahsak un,” a ci hi.
         45 Tua ciangin Mary kianga hong pai Judah mi tampite in Zeisu in a bawl nate a muh uh
         ciangin a um uh hi.
         46 Ahih hangin amaute pawlkhat Pharisee‑te kiangah va pai uh a, Zeisu sepsa teng a gen
         uh hi.
         47 Tua khit ciangin siampi liante le Pharisee pawlte in thukhenteɠ kikhawmsak uh a,
         “Hihpa in nalamdang tampi bawl ahih manin amah bang cih ding i hi hiam?
         48 Amah hih bangin khahkhong lehang mi khempeuh in amah um ding uh a, Rome mite hong
         pai in i gam i lei le i minam bupin hong susia ding uh hi,” a ci uh hi.
         49 Amaute sung panin tua kuma Siampi Ukpa ahi Caiaphas in, “Bangmah na thei peuhmah
         kei uh hi.
         50 I minam buppi a i manthan sangin mipi tangin mi khat a sih ding eite aa dingin hoih
         zawtham hi cih zong na phawk kha peuhmah kei uh hi,” a ci hi.
         51 Amah in hih thute ama thu tawh a mawkgen hilo hi. Tua kuma Siampi Ukpa ahihna tawh
         Judah mite tanga Zeisu a sih nading thu a genkhol ahi hi.
         52 Zeisu sihna in tua minamte aa ding bek zong hilo in mun khempeuh a a kithehthang
         Pasian tate kaikhawm in pumkhat a suahsak nading zong ahi hi.
         53 Tua hi a, amaute in tua ni a kipan in Zeisu thah nading a vaihawm uh hi.
         54 Tua ahih manin Judah mite lakah a kilang in Zeisu a vakkhia nawn kei hi. Tua mun
         pan paikhia a, gamlak tawh a kinai Ephraim kici khuaneu khatah a nungzuite tawh a
         om uh hi.
         55 Tu in Judah mite Paisan Pawi hong naita a, tua Paisan Pawi a tunma in a kisiansuah
         dingin mi tampi Jerusalem khuapi ah a paito uh hi.
         56 Tua ciangin Zeisu zong uh a, “Amah pawi ah hong pai lo ding ahi kha ding hiam?” ci
         in dinsa in biakinn huang sungah khat le khat a kidong uh hi.
         57 Siampi liante le Pharisee pawlte in amah a mat theih nadingun ama omna mun a thei
         peuhpeuh in amau kiangah a zaksak nading mihonpite thu a piak khitsa uh ahi hi.

1 Tu in Paisan Pawi bawl nading ni guk in a sap laitak in misite lak pan a thawhkiksak
         pa Lazarus teenna Bethany khua ah Zeisu a pai hi.
         2 Amaute in tualai ah Zeisu nitak an a vak uh hi. Martha in ankuang lui a, Lazarus
         ahih leh Zeisu tawh ankuang a umkhawm mite lakah a tu hi.
         3 Tua laitak in Mary in a manpha mahmah bangmah tawh a kihel lo, sathau namtui thawl
         khat va la a, Zeisu khe nuhin a sam tawh a nulsak hi. Tua sathau gim namtui in inn
         sungteng a zel hi.
         4 Tua ciangin a nungzuite sung panin amah a lehhek ding pa Simon tapa Judas Iscariot
         in,
         5 “Hih sathau namtui denariusɠ 300 tawh zuak in mizawngte kipia leh hoih zawlo ding
         ahi hiam?” a ci hi.
         6 Hih bang a cih ciangin mizawngte a khualna ahi kei hi. Amah gutapa hi a, sumkempa
         zong ahihna tawh sumbawm sunga sumte sawk thei zel ahih man hi zaw hi.
         7 Tua ciangin Zeisu in, “Ama ut bangin hihsak un. Hong kivui ni cianga a zat dingin
         a kepkep ahi hi.
         8 Mizawngte note tawh om tawntung dinga, kei ka hih leh note tawh ka omkhawm tawntung
         kei ding hi,” a ci hi.
         9 Tu in tua khua ah Zeisu a om lam Judah mi tampite in a theih uh ciangin Zeisu lah
         mu nuamin misite lak panin a thawhkiksak pa Lazarus zong mu nuam uh ahih manin a hong
         pai uh hi.
         10 Ahih hangin siampi liante in Lazarus zong thah dingin a vaihawm uh hi.
         11 Lazarus hangin Judah mi tampi in a makaite uh nusia in Zeisu a um uh hi.
         12 A zingciang in pawi sim dinga hong pai mi tampi in Jerusalem khuapi ah Zeisu hong
         pai ding hi cih thu a za uh hi.
         13 Amah dawn dingin nisuh hiang tawi in kuankhia uh a, “Hosannaɠ! Topa min tawh a hong
         pai Israel Kumpipa in, Thupha ngah tahen!” ci in a kiko uh hi.
         14 Tua ciangin Zeisu in laano khat mu a, a tungah a tuang hi. Lai Siangtho sunga om
         bangin,
         15 “Zion tanu aw, lau kei in. Laano tungah tuanga hong pai, Na Kumpipa en in,” ci in
         kigelh hi.
         16 A nungzuite in a cilin hih thute a thei kei uh hi. Zeisu in minthanna a ngah khit
         ciangin ama thu tua banga a kigelh ahihlam leh a kigelhna banga ama tungah a bawl
         uh ahihlam a phawkkik san uh hi.
         17 Han sung pan Lazarus samkhia in misite lak pan a thawhkiksak laitak in ama kianga
         om mihonpite in zong tua thu teci a pang uh hi.
         18 Amah in tua nalamdang a bawlna thu mihonpi in za uh ahih manin amah dawn dingin hong
         pai uh ahi hi.
         19 Tua ciangin Pharisee pawlte in, “Bangmah na cih theih lohlam uh na thei uh hi. En
         un, leitung mi khempeuh in ama nung zui khin ta uh hi!” a kici uh hi.
         20 Tu in Pasian bia dingin pawi sim a hong pai mite lakah Greek mite pawlkhat a kihel
         uh hi.
         21 Galilee gam Bethsaida khua mi Philip kiangah tua mite hong pai uh a, “Sia aw, Zeisu
         ka mu nuam uh hi,” ci in a ngen uh hi.
         22 Philip zong Andrew kiangah pai in tua thu va gen a, Andrew le Philip in Zeisu kiangah
         a gensawn uh hi.
         23 Zeisu in amaute kiangah, “Mihing Tapa in minthanna a ngah hun hong tungta hi.
         24 Aman takpi kong cih in ah, buhhum tang khat lei lakah kia‑a a muat phot kei leh amah
         kia om den ding hi. Ahi zongin, a muat leh buhtang tampi a gah hi.
         25 Ama nuntakna a it mi in a nuntakna tan dinga, a leitung nuntakna a itlo mi in nuntak
         tawntungna a nei ding hi.
         26 Mi khatpeuh in ka na a sep leh ka nung hong zui tahen. Tua hi leh kei omna ah ka
         nasempa zong a om ding hi. Mi khatpeuh in ka na a sep leh ka Pa in amah a pahtawi
         ding hi.
         27 “Tu in ka lunggim hi. Bang cih ding ka hi hiam? ‘Pa aw, hih hun panin hong honkhia
         in,’ ci ding ka hi hiam? Ahi zongin hih mah a thuak dinga hong pai ka hi hi.
         28 Pa aw, na min hong thangsak in,” a ci hi. Tua ciangin van panin aw khat hong ging
         a, “Ka thangsak zo a, ka thangsak lai ding hi,” a ci hi.
         29 A kianga ding mite in tua awging a zak uh ciangin, “Vanging ahi hi,” a ci uh hi.
         Pawlkhat in, “Vantungmi khatin amah hopih hi,” a ci uh hi.
         30 Zeisu in, “Hih aw in kei aa dinga hong ging hilo in note aa dinga hong ging ahi hi.
         31 Tu in hih leitung in thukhenna a thuak hi. Tu in hih leitung a ukpa a kihawlkhia
         ding hi.
         32 Leitung panin a hong kikhaitoh ciangin ka kiangah mi khempeuh ka lato ding hi,” a
         ci hi.
         33 Hih bangin a gen ciangin a sawtlo in amah bangci bangin si ding cih a genna ahi hi.
         34 Mihonpite in, “Khazih om tawntung ding hi ci in thukham panin kote in ka za uh hi.
         Banghang in, ‘Mihing Tapa kikhaito ding hi,’ ci na hi hiam? Mihing Tapa na cih kua
         ahi hiam?” a ci uh hi.
         35 Tua ciangin Zeisu in amaute kiangah, “Khuavak in note tawmvei sung bek hong ompih
         lai ding hi. Khuavak na neih sungun kalsuan un. Tua hi kei leh khuamial in hong lap
         ding hi. Khuamial lakah a pai mi in a pai nading a thei kei hi.
         36 Khuavak tate na suah theih nadingun khuavak a omlai in khuavak um un,” a ci hi. Zeisu
         in hih thute a gen khit ciangin amaute kiang pan kihemkhia in a kisel hi.
         37 Amah in amaute muhin nalamdang tampi a bawl hangin a um tuan kei uh hi.
         38 Tua in kamsangpa Isaiah gensa thu a tangtun nading ahi hi. Isaiah in, “Topa aw, kote
         tangkona kua in um ahi hiam? Kua tungah Topa vangliatna kilang ahi hiam?” a ci hi.
         39 Tua banah amaute in um theilo uh ahih manin Isaiah in a gen inah,
         40 “Amah in amaute mittawsak in, A lungtang uh a khauhsak hi. Tua hi kei leh a mit uh
         tawh mu in, A lungsim uh tawh thei ding uh a, Amaute hong kiheikik in, Ka damsak ding
         hi,” ci in a genkik hi.
         41 Isaiah in Topa vangliatna a muhlai in tua banga a gen ahi hi.
         42 Upa vaihawm tampi in zong amah a up uh hangin Pharisee pawlte in kikhopna inn pana
         a hawlkhiat ding lau uh ahih manin a upna uh a pulakkhia ngam kei uh hi.
         43 Banghang hiam cihleh Pasian pahtak ding sangin mite pahtak ding a ut zaw uh hi.
         44 Tua ciangin Zeisu kiko a, “Kei hong um mi in kei bek hong um hilo in kei hong sawlpa
         zong a um ahi hi.
         45 Kei hong mu mi in kei hong sawlpa zong a mu ahi hi.
         46 Kei hong um mi peuhmah khuamial sungah a om nawnloh nadingin leitung ah khuavak bangin
         kong pai hi.
         47 “Mi khatpeuh in ka thugen za napi in a up kei leh ama tungah thu ka khen kei hi.
         Banghang hiam cihleh leitung mite thukhen dingin a hong pai ka hi kei a, leitung mite
         a hon dinga hong pai ka hi hi.
         48 Mi khatpeuh in kei hong nial a, ka thugente a san kei leh ama tungah thu a khen ding
         khat a om hi. Ka gen thu in nitawp ni ciangin tua mi tungah thu a khen ding hi.
         49 Banghang hiam cihleh keima thuneihna tawh ka gen kei hi. Kei hong sawl ka Pa in ka
         cih ding le ka gen dinga hong piak thu bek a gen ka hi hi.
         50 Ama hong piak thu in nuntak tawntungna ahi hi cih ka thei hi. Tua ahih manin ka gen
         khat peuhpeuh Pa in a hong gen bangin a gen ka hi hi,” a ci hi.

1 Tu in Paisan Pawi hong tung dekta a, Zeisu in leitung nusia in a Pa kiangah a ciah
         ding hun hong tungta hi cih a thei hi. Amah in leitung a om ama mite it mahmah a,
         it tawp loin a it hi.
         2 Nitak an a nek khit uh ciangin Dawimangpa in Simon tapa Judas Iscariot sungah Zeisu
         lehhek nading lungsim a guan hi.
         3 Zeisu in Pa in ama khut sungah na khempeuh a ap khitna thu le amah Pasian kiang pan
         hong pai in Pasian kiangah ciahkik ding ahihna thu a thei hi.
         4 Tua ciangin ankuang pan amah dingto a, a puantualpi suahkhia in dial khat la in a
         teeng hi.
         5 Tua khit ciangin kuang sungah tui sung a, a nungzuite khe a silsak khit ciangin,
         a teen dial tawh a nulsak hi.
         6 Simon Peter kianga tun ciangin Peter in, “Topa aw, nangmah in ka khe hong silsak
         ding na hi hiam?” a ci hi.
         7 Zeisu in, “Tu a ka bawl thu tu in na theih loh hangin tu nung ciangin na thei ding
         hi,” ci in a dawng hi.
         8 Peter in, “Nangmah in ka khe nong silsak ngei kei ding hi,” a ci hi. Zeisu in, “Kong
         silsak kei leh kei tawh na kipawl thei kei ding hi,” a ci hi.
         9 Tua ciangin Simon Peter in, “Topa aw, ka khe bek hilo in ka khut le ka lu zong hong
         silsak lai in,” a ci hi.
         10 Zeisu in, “A kisil khinsate, a khe longal sil kul nawnlo hi. A pumpi bupin siang
         khinzo hi. Note na siangtho uh hi. Ahi zongin, na vekpi un na siang kim kei uh hi,”
         a ci hi.
         11 Banghang hiam cihleh kua in amah lehhek ding cih thei ahih manin, “Na vekpi un na
         siangkim kei uh hi,” a ci ahi hi.
         12 Hih bangin amaute khe a silsak khit ciangin, a puan silhin, tukik a, amaute kiangah,
         “Note tunga ka sep thu na thei uh hiam?
         13 Siapa le Topa nong cih uh a maan hi a, na cih bangun ka hi hi.
         14 Note Topa le Siapa ahi keimah in na khe uh hong silsak ka hih leh note zong khat
         le khat na kisilsak ding uh hi.
         15 Banghang hiam cihleh note tunga kong hih bangin note in zong na hih theih nadingun
         na etteh ding uh hong lak ka hi hi.
         16 Aman takpi kong cih in ah, nasem khatin a topa sangin a lianzaw kei hi. A kisawlpa
         zong a sawlpa sangin a lianzaw kei hi.
         17 Hih thute thei in na zuih uh leh thupha na ngah ding uh hi.
         18 “Note khempeuh huamin thu kong gen kei hi. Ka teelsa mite ka thei hi. Ahih hangin
         Lai Siangtho in, ‘Kei tawh an a nekhawmpa in kei hong langpan in a khetul tawh hong
         pek hi,’ a cihna thu a tangtun nading ahi hi.
         19 “Hih thute a hong pian ciangin kei kua ka hih lam nong theih nadingun a hun hong
         tunma in kong genkhol hi.
         20 Aman takpi kong cih in ah, ka sawl mipa a sang mi peuhmah in kei zong hong sang ahi
         hi. Kei hong sang mi in kei hong sawlpa zong a sang ahi hi,” a ci hi.
         21 Tua bang a gen khit ciangin Zeisu lunggim mahmah a, “Aman takpi kong cih in ah, note
         lakah khatin kei nong lehhek ding uh hi,” ci in a gentel hi.
         22 Tua ciangin a nungzuite khat le khat ki‑en uh a, kua pen gen nuam ahi ding hiam ci
         in a lungsim uh a buai hi.
         23 Tu in nungzuite khatin Zeisu ang ah kingam in a om hi. Tua pa in Zeisu itpa ahi hi.
         24 Simon Peter in tua pa a mithek tawh lak a, Zeisu in kua gen nuam ahi hiam cih thu
         a dong dingin a sawl hi.
         25 Tua ciangin Zeisu anga a kingampa in, “Topa aw, kua pen cinuam na hi hiam?” ci in
         a dong hi.
         26 Zeisu in, “Anlum themkhat diaha ka piakpa ahi hi,” a cih khit ciangin anlum themkhat
         diahin Simon tapa Judas Iscariot a pia hi.
         27 Judah in tua anlum them a san khit phetin ama sungah Satan a lut pah hi. Tua ciangin
         Zeisu in, “Na hih ding khatpeuh hih mengmeng in,” a ci hi.
         28 Banghang in Zeisu in tua bangin ci ahi hiam cih ankuang a umte kuamah in a thei kei
         uh hi.
         29 Banghang hiam cihleh Judas in sumkempa ahih manin, “Pawi‑a kisam ding na pawlkhat
         va lei in,” a ci ahi ding hiam ahih keileh mizawngte bang khat peuhpeuh pia dingin
         a sawl ahi ding hiam, ci in a ngaihsun uh hi.
         30 Judah in tua anlum them a san khit ciangin a paikhia pah hi. Tua hun in zan laitak
         ahi hi.
         31 Judas a paikhiat khit ciangin Zeisu in, “Tu in Mihing Tapa in minthanna ngahta a,
         Pasian in zong ama hangin minthanna ngah zo hi.
         32 Ama hangin Pasian in minthanna ngah zo ahih leh Pasian in zong ama hangin tomkha
         sungin Mihing Tapa a minthangsak ding hi.
         33 “Ka taneute aw, note tawh tawmvei sung kong omlai ding hi. Na hong zong ding uh a,
         ahih hangin, ‘Ka paina munah nong pai thei kei ding uh hi,’ ci a, Judah mite kiangah
         ka gen bangin note kiangah zong tu in kong gen hi.
         34 “Khat le khat na ki‑it un cih thupiak thak kong pia hi. Note kong it bangin note
         zong khat le khat na ki‑it un.
         35 Note khat le khat na ki‑it uh leh ka nungzuite na hihna uh mi khempeuh in a hong
         thei ding uh hi,” a ci hi.
         36 Simon Peter in, “Topa aw, koi lai ah pai ding na hi hiam?” ci in a dong hi. Tua ciangin
         Zeisu in, “Tu in ka pai nading munah nong zui thei kei ding hi. Ahih hangin tunung
         ciangin nong zui ding hi,” ci in a dawng hi.
         37 Peter in, “Topa aw, banghang in tu in hong zui theilo ding ka hi hiam? Nang aa dingin
         ka nuntakna ka pia ding hi,” a ci hi.
         38 Zeisu in dawngkik a, “Kei aa dingin na nuntakna pia ding na hi hiam? Aman takpi kong
         cih in ah, thumvei nong nial khit mateng in aak a khuang kei ding hi,” a ci hi.

1 Zeisu in, “Note na lungkham kei un. Pasian um unla, kei zong hong um un.
         2 Ka Pa inn sungah om nading mun tampi a om hi. A om lo hi leh kong gen khinzo ding
         hi. Note om nading mun bawlkhol dingin ka va pai ding hi.
         3 Va pai in note aa ding mun ka bawl khit ciangin kong paikik dinga ka omna munah note
         zong na om theih nadingun ka kiangah kong la ding hi.
         4 Ka pai nading mun na thei uh a, a lampi zong na thei uh hi,” a ci hi.
         5 Thomas in ama kiangah, “Topa aw, na pai nading mun theilo ka hih manun a lampi bangci
         theih ding ka hi uh hiam?” a ci hi.
         6 Zeisu in ama kiangah, “Keimah in lampi, thuman thutak le nuntakna ka hi hi. Kei tungtawn
         loin kuamah in Pa kiang a tung thei kei ding hi.
         7 Kei nong theih khit uh leh ka Pa zong na theikhin ding uh hi. Tu a kipan amah na
         thei uh a, na mu zo uh hi,” a ci hi.
         8 Philip in ama kiangah, “Topa aw, Pa hong lak lecin ka lungkim ding uh hi,” a ci hi.
         9 Zeisu in ama kiangah, “Philip aw, note tawh hih tanvei hong omkhawm khinzo napi ing
         in kei hong thei lo lailai na hi hiam? Kei hong mu mi in ka Pa mu khinzo ahih manin,
         banghang in, ‘Pa hong lak in,’ ci lailai na hi hiam?
         10 Pa sungah kei om in kei sungah Pa om hi cih thu um lo na hi hiam? Note kianga kong
         gen thute keima ut thu a kong gentawm hilo in ka sunga a teeng ka Pa in na a sem ahi
         hi.
         11 Pa sungah kei ka om a, kei sungah Pa a om hi ka cih thu hong um in. Ahih keileh zong
         ka bawl nate hangin hong um in.
         12 Aman takpi kong cih in ah, kei hong um mi in keima nasep teng mah a sem ding hi.
         Ka Pa kiangah ciah ding ka hih manin, keima septe sanga a lianzaw zong a sem ding
         hi.
         13 Keima min suanga na nget khempeuh uh Tapa tungtawn in Pa min a than theih nadingin
         kong pia ding hi.
         14 Keima min suanga na khat peuhpeuh na nget uh leh kong pia ding hi.
         15 “Kei nong it uh leh kong thupiakte na zui un.
         16 Ka Pa kiangah ka ngen dinga, amah in note tawh hong omkhawm tawntung dingin a dang
         Huhpa khat hong pia ding hi.
         17 Tua Huhpa in thuman thutak Kha ahi hi. Leitung mite in amah mu lo in thei lo uh ahih
         manin a sang thei kei ding uh hi. Ahi zongin amah in note tawh hong teengkhawm in
         note sungah hong om ding ahih manin amah na thei ding uh hi.
         18 Tagah bangin note kong nusia kei dinga, note kiangah kong paikik ding hi.
         19 Tawmvei khit ciangin leitung mite in a hong mu nawn kei ding uh hi. Ahi zongin note
         in nong mu ding uh hi. Banghang hiam cihleh kei ka nuntak manin note zong na nungta
         ding uh hi.
         20 Pa sungah kei ka om a, kei sungah note om in note sungah zong kei ka om lam tua ni
         ciangin na thei ding uh hi.
         21 Keima thupiakte nei a, a zui mi peuhmah in kei hong it mi ahi hi. Kei hong it mi
         ka Pa in zong it dinga, ken zong amah it in ama tungah ka kilang ding hi,” a ci hi.
         22 Iscariot a hilo Judas dang khatpen in ama kiangah, “Topa aw, leitung mite tungah
         kilang loin kote tung bekah hong kilang ning na cih koici bang thu ahi hiam?” ci in
         a dong hi.
         23 Zeisu in dawngkik in, “Mi khatpeuh in kei a hong it leh ka thu a zui ding hi. Ka
         Pa in amah it in ama kiangah ka pai ding uh a, amah tawh ka teengkhawm ding uh hi.
         24 Kei hong itlo mi in ka thugente a zui kei hi. Na zak uh ka thugente keima thu hilo
         in kei hong sawlpa ka Pa thu ahi hi.
         25 “Note tawh kong omkhop sungin hih thute kong genzo hi.
         26 Ahi zongin Pa in kei minin a hong sawl ding Huhpa Kha Siangtho in thu khempeuh hong
         hilh dinga note kianga kong gensa thu khempeuh a hong phawkkiksak ding hi.
         27 Lungmuanna kong nusiat hi. Keima lungmuanna note kong pia a, leitung hong piak bangin
         ka hong pia kei hi. Lungkham kei unla, lau kei un.
         28 “‘Ka va ciah dinga, note kiangah kong paikik ding hi,’ kong cihna thu na zazo uh
         hi. Kei na hong it uh leh, ‘Pa kiangah ka pai ding hi,’ ka cih manin na nuam ding
         uh hi. Banghang hiam cihleh kei sangin ka Pa a lianzaw hi.
         29 Hih thu a hong pian ciangin na up theih nadingun tu in a hong genkhol ka hi hi.
         30 Note kiangah thu tampi kong gen nawn kei ding hi. Banghang hiam cihleh hih leitung
         a ukpa hong tung dekta hi. Ahi zongin amah in kei tungah thu a nei kei hi.
         31 Ahih hangin Pa ka it lam leitung mite in a hong theih nadingun Pa hong thupiak bangbang
         in na ka sem hi. Ding un. Hih mun panin paikhia ni,” a ci hi.

1 Zeisu in, “Keimah in lenggui maan taktak ka hi a, ka Pa in lenggui lo neipa ahi hi.
         2 Kei tungah om napi a gahlo hiang khempeuh amah in sattan dinga, a gah hiang khempeuh
         a gah semsem nadingin a heuhsiang ding hi.
         3 Note tunga kong gensa thu hangin tu in na siangta uh hi.
         4 Kei sungah om tawntung un. Kei zong note sungah ka om tawntung ding hi. A hiangin
         a gui tawh kipeh kei leh a gah theihloh mah bangin note zong keima sungah na om tawntung
         kei uh leh na gah thei kei ding uh hi.
         5 “Keimah in lenggui ka hi a, note in a hiangte na hi uh hi. Mi khatpeuh in keima sungah
         om tawntung a, ama sungah kei ka om tawntung leh tua mi in gah tampi a gah ding hi.
         Banghang hiam cihleh kei loin bangmah na hih thei kei ding uh hi.
         6 Keima sunga a omlo mi in lenggui hiang keu bangin a kipaikhia ding hi. Mite in tuate
         khawmin meikuang sungah khul ding uh a, a kangtum ding hi.
         7 Keima sungah note om tawntung in, ka thu in note sungah a om tawntung leh na nget
         nop khempeuh uh na ngen ding uh a, a hong kipia ding hi.
         8 Note in gah tampi na gah uh ciangin ka Pa min a thang hi. Tua in ka nungzuite taktak
         na hihna uh a hong kilangsak hi.
         9 “Pa in kei hong it bangin ken zong note kong it hi. Ka itna sungah om tawntung un.
         10 Ka Pa hong thupiakte zui in ama itna sungah ka om tawntung mah bangin note in zong
         kong thupiakte na zuih uh leh ka itna sungah a om tawntung na hi ding uh hi.
         11 Ka lungdamna note sungah a om nading le note lungdamna a kicin nadingin hih thute
         kong genzo hi.
         12 Note kong it bangin note zong khat le khat na ki‑it un, ci in thu kong pia hi.
         13 A lawmte aa dingin a nuntakna a pia itna sangin a lianzaw itna kuamah in a nei kei
         hi.
         14 Kong thupiak bangbang na zuih uh leh ka lawmte na hi uh hi.
         15 Nasempa in a topa septe a theih khakloh hangin keimah in ka Pa kiang pana ka zaksa
         thu khempeuh note kong theisak zo hi. Tua ahih manin nasemte hong ci nawnlo in lawmte
         kong ci hi.
         16 Note in kei nong teel kei uh a, ahih hangin keimah in note kong teel hi. Note pai
         in gah na gah uh ciangin na gah tawntung nadingun note kong koih hi. Tua hi a, keima
         min tawh na nget peuhpeuh uh Pa in hong piak theih nading ahi hi.
         17 Note khat le khat na ki‑it nadingun hih thute kong pia hi.
         18 “Leitung mite in note a hong muhdah uh leh kei hong mudah masa zaw uh ahi hi cih
         thu na thei un.
         19 Leitung mite tawh kipawl hi le uh cin leitung in hong it ding hi. Ahih hangin leitung
         panin note kong telkhia a, leitung tawh kipawl lo na hih manun leitung in note hong
         mudah hi.
         20 ‘Nasempa in a topa sangin lian zawlo hi,’ ci a, kong gensa thu na phawk un. Amaute
         in kei hong bawlsia uh ahih leh note zong a hong bawlsia ding uh hi. Ka thugente zui
         le uh note thugente zong a zui ding uh hi.
         21 Ahi zongin amaute in kei hong sawlpa thei lo uh ahih manin keima min hangin note
         tua bangin a hong bawl ding uh hi.
         22 Kei hong pai loin amaute tungah thu a hilh lo hi leng amaute a mawh kei ding uh hi.
         Ahih hangin tu in mawhna tawh a kipelh thei nawn kei ding uh hi.
         23 Kei hong mudah mi in ka Pa zong a mudah ahi hi.
         24 Kuamah in a bawl ngeiloh nate amaute lakah a bawl lo hi leng amaute a mawh kei ding
         uh hi. Ahi zongin tu in amaute in tua nalamdangte mu khin napi uh kei le ka Pa a hong
         mudah uh hi.
         25 Hih in, ‘A thu omlopi in kei hong mudah uh hi,’ ci a, amaute thukham sunga a kigelhsa
         thu a tangtun nading ahi hi.
         26 “Ahih hangin Pa kiang pana kong sawl ding Huhpa a hong tun ciangin keima thu teci
         a pang ding hi. Amah in Pa kiang pana hong pai thuman thutak Kha ahi hi.
         27 Note in zong a kipat cil a kipan kei tawh omkhawm na hih manun teci na pang ding
         uh hi.

1 “Note na puk loh nadingun hih thute kong genzo hi.
         2 Kikhopna inn panin note hong hawlkhia ding uh hi. Hi hi, note hong that mi khatpeuh
         in Pasian nasem in a kingaihsut uh hun hong tung ding hi.
         3 Amaute in Pa thei lo uh a, kei zong hong thei lo uh ahih manin tua bangin hong gamta
         ding uh hi.
         4 Tua mite thu hong gen khinzo ka hih manin a hun hong tun ciangin na phawkkik theih
         nadingun hih thute kong gen hi. Note tawh omkhawm ka hih manin a kipat cillai in hih
         thute kong gen nai kei hi.
         5 “Ahih hangin tu in kei hong sawlpa kiangah a pai ding ka hita a, note khat beek in,
         ‘Koi ah pai ding na hi hiam?’ ci in nong dong kei uh hi.
         6 Ahi zongin hih thute kong gen manin na lungsim uh dahna tawh a kidim hi.
         7 Ahi zongin a maantak in kong gen in ah kei ka pai kei leh note kiangah Huhpa hong
         pai theilo ding hi. Pai leng note kiangah amah hong sawl ding ka hih manin ka pai
         ding pen note aa dingin a hoih zaw hi.
         8 Amah a hong tun ciangin mawhna thu, dikna thu le thukhenna thute leitung mite hong
         theitelsak ding hi.
         9 Amaute in kei hong um lo uh ahih manin amah in mawhna thu hong theitelsak ding hi.
         10 Ka Pa kiangah pai in kei hong mu kha nawnlo ding na hih manun amah in dikna thu hong
         theitelsak ding hi.
         11 Pasian in hih leitung a ukpa tungah thukhen zo ahih manin amah in thukhenna thu hong
         theitelsak ding hi.
         12 “Note kianga kong gen ding thu tampi a omlai hangin tu tadih in na thei zo nai kei
         ding uh hi.
         13 Ahi zongin thuman thutak Kha a hong tun ciangin amah in thuman thutak khempeuh ah
         note lam hong lak ding hi. Banghang hiam cihleh amah in ama ut bangin thu hong gen
         lo ding hi. A zaksa thute bek hong gen dinga, hong pianglai ding thute zong hong hilh
         ding hi.
         14 Amah in kei tung pana a ngah thute note tungah hong pulak ding ahih manin ka min
         a thangsak ding hi.
         15 Ka Pa neihsa khempeuh kei aa ahi hi. Tua ahih manin kei tung pana a ngah thute note
         tungah hong pulak ding hi ci a, hong gen ka hi hi.
         16 “Pa kiangah pai ding ka hih manin tawlkhat sung nong mu kei ding uh a, tawlkhat khit
         ciangin nong mukik ding uh hi,” a ci hi.
         17 Tua ciangin a nungzuite pawlkhat in, “ ‘Pa kiangah ka pai ding hi,’ a cih pen le,
         ‘Tawlkhat sung nong mu kei ding uh a, tawlkhat khit ciangin nong mukik ding uh hi,’
         a cih pen in bang a cihnopna hi ding ahi hiam?” a kici uh hi.
         18 Tua ahih manin amaute in, “ ‘Tawlkhat sung’ a cih pen bang a cihnopna hi peuhmah
         ding ahi hiam? A thugen i thei zo peuhmah kei hi,” a ci uh hi.
         19 Amaute in thu khat dongnuam uh hi cih Zeisu in a theih ciangin amaute kiangah, “
         ‘Tawlkhat sung nong mu kei ding uh a, tawlkhat khit ciangin nong mukik ding uh hi,’
         kong cih bang ka cihnopna hiam ci in khat le khat a kidong hingel uh teh maw?
         20 Aman takpi kong cih in ah, note kapin na tamlo ding uh a, leitung mite ahih leh a
         nuam ding uh hi. Na dah uh hangin na dahna teng uh nuamna hong suak ding hi.
         21 Numei khat nau a suah ding ciangin lau‑a a dah hangin nau a suah khit phetin leitung
         ah mihing khat hong piang ahih manin lungdam in a Nausuah gimna khempeuh a phawk nawn
         kei hi.
         22 Tuamah bangin tu in na dah mahmah uh hangin kong mukik dinga, tua hun ciangin na
         lungdam ding uh hi. Tua na lungdamna uh kuamah in hong sutkhia thei kei ding hi.
         23 Tua ni ciangin bangmah nong ngen nawn kei ding uh hi. Aman takpi kong cih in ah,
         keima min tawh Pa kianga na nget peuhpeuh uh amah in hong pia ding hi.
         24 Tu dongin keima minin bangmah na ngen nai kei uh hi. Ngen un. Na lungdamna uh a kicin
         nadingin na ngah ding uh hi.
         25 “Hih thute note kiangah gentehna tawh kong gen hi. Ahih hangin gentehna tawh hong
         gen nawnlo in Pa thu a teltak a kong gen ding hun hong tung ding hi.
         26 Tua ni ciangin keima min suangin thu na ngen ding uh hi. Note aa dingin Pa kiangah
         thu kong ngetsak ding hi a ci ka hi kei hi.
         27 Banghang hiam cihleh note in kei hong it in, Pasian kiang panin hong pai hi ci in
         hong um na hih manun, Pa mahmah in zong note hong it hi.
         28 Pa kiang panin leitung ah kong pai a, leitung nusia in Pa kiangah ka ciahkik ding
         hi,” ci in Zeisu in a gen hi.
         29 A nungzuite in ama kiangah, “En in, tu in gentehna zang loin kiteltak in thu nong
         genta hi.
         30 Na khempeuh na thei a, kuamah in thu hong sittel ding kul lo hi cih ka theita uh
         hi. Hih thu hang mahin Pasian kiang pana hong pai na hi hi ci in kong um uh hi,” a
         ci uh hi.
         31 Zeisu in amaute kiangah, “Tu in hong um takpi na hi uh hiam?
         32 En un, na inn ciat uh zuanin kithehthang a kei guak nong nusiat ding uh hun hong
         tung ding pen tu in hong tungzo hi. Ahih hangin kei guak ka om kei a, Pa in hong ompih
         hi.
         33 “Keima sungah lungmuanna na neih theih nadingun hih thute kong genzo hi. Leitung
         ah gimna na thuak ding uh hi. Ahih hangin lunghimawh kei un. Leitung ka zozo hi,”
         a ci hi.

1 Zeisu in hih thute a gen khit ciangin vantung lam ento a, “Pa aw, a hun hong tungzo
         hi. Na Tapa in nang hong minthansak theih nadingin na Tapa zong minthangsak ta in.
         2 Nangmah in nong piak zahzah mite khempeuh keimah in nuntak tawntungna ka piak theih
         nadingin mi khempeuh tungah thuneihna kei nong pia zo hi.
         3 Tua nuntak tawntungna in nangmah bek a maan Pasian na hihna le na sawlpa Zeisu Khazih
         a theih nading uh ahi hi.
         4 Leitung ah na min ka thangsak zo a, sep dinga nong piak nasep ka zozo hi.
         5 Tu in Pa aw, leitung a pianma a nang tawh ka neih minthanna tawh kei hong minthangsak
         in.
         6 “Leitung mite lak pan a nong piaktuam hih mite tungah na min ka pulak zo hi. Amaute
         nang aa hi a, nangin kei nong pia zo hi. Amaute in zong na thu a zui uh hi.
         7 Kei nong piak khempeuh nangma aa ahihlam amaute in tu in a theizo uh hi.
         8 Banghang hiam cihleh gen dinga nong piak thute amaute tungah ka gen zo a, amaute
         in zong a sangzo uh hi. Nangma kiang panin a pai ka hihna thu hong theitel zo uh a,
         nangma sawlpa ka hihna zong a um uh hi.
         9 “Leitung mite aa dingin thu kong ngen kei hi. Nong piaksa mite nangma aa ahih manin
         amaute aa ding bekin thu kong ngen hi.
         10 Kei neihsa khempeuh nangma aa hi a, nang neihsa khempeuh zong kei aa ahih manin amaute
         hangin minthanna ka ngah hi.
         11 Tu in leitung ah om nawnlo in nang kiangah kong paita ding hi. Hih mite ahih leh
         leitung ah a omlai ding uh hi. A siangtho ka Pa aw, nang le kei pumkhat i hih mah
         bangin nong piaksa mite zong pumkhat a suah theih nadingun na min tawh amaute kem
         ta in.
         12 Amaute tawh leitung ah ka omkhop sungin na min in ka kem zo hi. Lai Siangtho a tangtun
         nadingin siatna tapa longal nong piaksa mite khat beek mansuah loin ka humbit zo hi.
         13 “Tu in nangma kiangah kong paita ding hi. Amaute sungah keima lungdamna a kidim nadingin
         leitung ah ka om sungin hih thute ka genzo hi.
         14 Amaute tungah na thu ka pia khinzo hi. Leitung tawh kei ka kipawl loh mah bangin
         amaute zong kipawl lo uh ahih manin, leitung mite in amaute a mudah uh hi.
         15 Leitung panin amaute lakhia in ci in kong ngen kei hi. Gilopa tawh a kipelh nadingun
         thu kong ngen hi.
         16 Leitung tawh kei ka kipawl loh mah bangin amaute zong a kipawl kei uh hi.
         17 Na thuman thutak tawh amaute siangthosak in. Na thu in thuman thutak ahi hi.
         18 Leitung ah kei nong sawl mah bangin ken zong amaute leitung ah ka sawl hi.
         19 Thuman thutak tawh amaute a kisianthosak theih nadingin amaute ka khualna in kei
         mahmah zong ka kisiangthosak hi.
         20 “Hih mite aa ding bekin thu kong ngen kei hi. Amaute thuhilhna hanga kei hong um
         ding mite aa dingin zong thu kong ngetsak hi.
         21 Pa aw, amaute pumkhat a suah nadingun thu kong ngen hi. Kei sungah nang omin nang
         sungah kei ka om bangin, amaute khempeuh zong eima sungah pumkhat suak a, tua hangin
         leitung mite in nangma sawlpa ka hih lam a theih nadingun thu kong ngen hi.
         22 Nang le kei pumkhat i hih mah bangin amaute zong pumkhat a suah nadingun kei nong
         piak minthanna amaute ka pia zo hi.
         23 Amaute sungah kei ka om a, kei sungah nang na om hi. Amaute pumkhat suaka a picinna
         uh hangin nangma sawlpa ka hihna thu le kei nong it bangin amaute zong na itna thu
         leitung mite in a theih nading uh ahi hi.
         24 “Pa aw, nong piaksa mite keima omna mun mah ah om in kei nong it manin leitung pianma
         a nong piak minthannate amaute in zong mu le uh ka deih hi.
         25 “A dik ka Pa aw! Leitung mite in nang hong theih loh uh hangin ken kong thei hi.
         Nong sawlpa ka hih lam hih mite in zong a theizo uh hi.
         26 Kei nong itna bang itna amaute sungah om a, amaute sungah kei mahmah ka om theih
         nadingin amaute tungah na min ka pulak zo a, ka pulak lai ding hi,” ci in thu a ngen
         hi.

1 Zeisu in hih bangin thu a nget khit ciangin a nungzuite tawh paikhia a, Kidron lui
         gal khat a om huan khat sungah a lut uh hi.
         2 Zeisu le a nungzuite tua munah paikhawm zel uh ahih manin amah a lehhekpa Judas in
         zong tua mun a thei hi.
         3 Tua ciangin Judas in galkap honkhatɠ, siampi liante le Pharisee pawlte kiang pana
         kisawl biakinn cingte pawlkhat hong makaih in huan sungah a hong pai uh hi. Amaute
         in meivak, meilah le hiamte a tawi uh hi.
         4 Zeisu in ama tunga piang ding teng thei ahih manin amaute kiangah va pai a, “Kua
         zong na hi uh hiam?” a ci hi.
         5 Amaute in, “Nazareth khua mi Zeisu,” a ci uh hi. Zeisu in, “Keimah ka hi hi,” a ci
         hi. Amah a lehhekpa Judas zong amaute tawh a dingkhawm hi.
         6 Zeisu in, “Keimah ka hi hi,” a cih khit phetin amaute nungkin in lei ah a puk uh
         hi.
         7 Tua khit ciangin Zeisu in, “Kua zong na hi uh hiam?” ci in a dongkik hi. Amaute in,
         “Nazareth khua mi Zeisu,” a ci uh hi.
         8 Zeisu in, “ ‘Keimah ka hi hi,’ kong ci zo hi. Tua ahih manin kei hong zong na hih
         uh leh hih mite ciahsak un,” a ci hi.
         9 Hih in, “Keimah nong piaksa mite khat beek ka mansuah kei hi,” ci a, ama gensa thu
         a tangtunna ahi hi.
         10 Tua ciangin Simon Peter in ama kuah namsau dokin Siampi Ukpa nasempa a sat leh a
         taklam bil a satkhia hi. Tua nasempa min in Malchus ahi hi.
         11 Zeisu in Peter kiangah, “Na namsau a paai ah siatkik in. Ka Pa in hong piak hai dawn
         loin om ding ka hi hiam?” a ci hi.
         12 Tua khit ciangin galkaphonɠ a kipan galkap mangpaɠ le biakinn cing Judah mite in
         Zeisu manin a hen uh hi.
         13 Tua khit ciangin tua kuma Siampi Ukpa Caiaphas sunghpa Annas kiangah a paipih masa
         uh hi.
         14 Tu in Caiaphas in mipi tangin mi khat a sih ding hoih zaw hi ci in Judah mite thu
         a hilhpa ahi hi.
         15 Tu in Simon Peter le a dang nungzuite khatin Zeisu a zui uh hi. Tua nungzuipa pen
         Siampi Ukpa tawh kimeltheih ahih manin, Siampi Ukpa inntual ah Zeisu tawh a lutkhawm
         uh hi.
         16 Peter ahih leh kongpi pualam ah dingin a om hi. Siampi Ukpa tawh a kithei a dang
         nungzuipa hong paikhia a, kongcing numeino a hopih khit ciangin Peter a lutpih hi.
         17 Tua ciangin kongcing numeino in Peter kiangah, “Nang zong hihpa nungzuite khat hilo
         na hi hiam?” a ci hi. Peter in, “Ka hi kei hi,” a ci hi.
         18 Tu in khuadam ahih manin, tua muna ding nasemte le biakinn cingte in meihol cih in
         a awi uh hi. Peter zong tua mite tawh dingkhawm in mei a awi hi.
         19 Tu in Siampi Ukpa in Zeisu kiangah a nungzuite thu le a thuhilhna tawh kisai thute
         a dong hi.
         20 Zeisu in ama kiangah, “Leitung mite tungah a kilang in thu ka genzo hi. Judah mite
         a kimuhkhop zelna kikhopna innte le biakinnpi huang sungah thu ka hilh tawntung a,
         a simtham in thu ka gen ngei kei hi.
         21 Banghang in kei hong dong na hi hiam? Ka thugen a za mite dong in. Bang thu gen ka
         hi hiam cih amaute in a thei uh hi,” ci in a dawng hi.
         22 Zeisu in tua bang teng a gen khit ciangin a kianga ding biakinn cingte khatin amah
         beng a, “Siampi Ukpa hi bangin dawng vial ding na hi hiam?” a ci hi.
         23 Zeisu in, “Kampau khial ka hih leh ka khialhna hong lak in. Thuman a gen kimlai,
         banghang in hong beng laizang na hi hiam?” a ci hi.
         24 Tua khit ciangin Annas in Zeisu a kihensa in Siampi Ukpa Caiaphas kiangah a puak
         hi.
         25 Tu in Simon Peter in a dinsa in mei a awi hi. Tua laitak in amaute in ama kiangah,
         “Nang zong Zeisu nungzuite khat hilo na hi hiam?” a ci uh hi. Amah in, “Ka hi peuhmah
         kei hi,” ci in a nial hi.
         26 Peter in a bil a sat khiatsakpa tanau khat ahi Siampi Ukpa nasempa in Peter kiangah,
         “Huan sungah Zeisu tawh hong mukhawm hilo ka hi hiam?” a ci hi.
         27 Peter in nialkik leuleu a, tua ciangin aak a khuang pah hi.
         28 Tua khit ciangin Caiaphas inn panin mangpipa inn ah Zeisu a paipih uh hi. Tua hun
         in zingsang tung ahi hi. Amaute in Paisan Pawi an a nek theih nadingun kisiansuah
         nuam uh ahih manin mangpipa inn sungah a lut kei uh hi.
         29 Tua ahih manin amaute kiangah Pilate pai a, “Hih mipa na mawhmatna uh bang ahi hiam?”
         a ci hi.
         30 Amaute in, “Amah khialhna neilo mi hi kei leh nangma tungah kong piakhia kei ding
         uh hi,” ci in a dawng uh hi.
         31 Pilate in amaute kiangah, “Amah paikhiatpih unla note thukham tawh kizui in thukhen
         un,” a cih ciangin Judah mite in, “Mi thah theih nading thu ka nei kei uh hi,” a ci
         uh hi.
         32 Hih thu in Zeisu in ama sih dingzia a gensa thu a tangtun nading ahi hi.
         33 Tua ciangin Pilate in thu vaihawmna mun mangpipa inn ah lutkik in Zeisu sam a, “Nang
         Judah mite Kumpipa na hi hiam?” a ci hi.
         34 Zeisu in ama kiangah, “Nangma utthu tawh hi bangin thu hong dong na hi hiam? Ahih
         keileh midangte in keima thu nangma kiangah hong gen khinzo uh ahi hiam?” a ci hi.
         35 Pilate in, “Kei Judah mi hong sa na hi hiam? Na minamte le siampi liante in keima
         khut sungah nang hong piakhia uh hi. Bang sem kha na hi hiam?” ci in a dong hi.
         36 Zeisu in, “Ka kumpigam in hih leitung tawh kisai lo hi. Kisai hi leh Judah mite khut
         sungah hi bangin hong kipiakkhiat loh nadingin ka nasemte in a do ding uh hi. Ahih
         hangin ka kumpigam in hih leitung tawh kisai lo hi,” ci in a dawng hi.
         37 Tua ciangin Pilate in ama kiangah, “Tua ahih leh kumpipa na hi hiam?” ci in a dong
         hi. Zeisu in, “ ‘Kumpipa na hi hi,’ nong cih a maan hi. Thuman thutak teci a pang
         dingin hih leitung ah hong suakin kong paizo hi. Thuman thutak tawh a kipawl mite
         khempeuh in keima aw a ngai uh hi,” ci in a dawng hi.
         38 Pilate in, “Thuman thutak in bang ahi hiam?” a ci hi. Pilate in hih thuteng a gen
         khit ciangin Judah mite kiangah paikhiakik a, “Hih mipa tungah khialhna ka mu kei
         hi.
         39 Ahih hangin Paisan Pawi hun simin mi khat kong khahsak theih ding na ngeina uh ahih
         manin Judah mite Kumpipa hong khahsak leng na ut uh hiam?” a ci hi.
         40 Tua ciangin amaute in a vekpi un, “Hihpa khah kei in. Barabbas khah zaw in!” ci in
         a kikokik uh hi. Barabbas in mi suampa khat ahi hi.

1 Tua khit ciangin Pilate in ama kiangah Zeisu samin a satsak hi.
         2 Galkapte in linglukhu bawl in khusak uh a, puan dupsan khat a silhsak uh hi.
         3 Tua khit ciangin, “Dam maw, Judah mite Kumpipa!” ci in a beng uh hi.
         4 Pilate zong khatvei paikhiakik in amaute kiangah, “En un, hihpa tungah khialhna ka
         muh loh lam na theih nadingun note kiangah kong puakkik hi,” a ci hi.
         5 Tua ciangin Zeisu in ling lukhu khusa le puan dupsan silhsa in a hong paikhia hi.
         Pilate in amaute kiangah, “Hih mipa en un!” a ci hi.
         6 Tua ciangin siampi liante le biakinn cingte in amah mu uh a, “Khailum in, khailum
         in!” ci in a kiko uh hi. Pilate in amaute kiangah, “Ama tungah khialhna mu lo ka hih
         manin amah la unla, nomau mahmah in khailum un,” a ci hi.
         7 Judah mite in ama kiangah, “Kote in thukham khat ka nei uh a, tua thukham tawh kizui
         in amah a sih ding kilawm hi. Banghang hiam cihleh amah le amah Pasian Tapa in kigen
         hi,” ci in a dawng uh hi.
         8 Tua ciangin Pilate in tua thu a zak ciangin a lau semsem hi.
         9 Tua ciangin mangpipa inn sungah amah lutkik in Zeisu kiangah, “Koi panin hong pai
         na hi hiam?” ci in a dong hi. Ahih hangin Zeisu in a dawng kei hi.
         10 Tua ciangin Pilate in, “Hong dawng lo ding na hi hiam? Nang khailup theih nading
         le khahkhiat theih nading thuneihna ka neih lam thei lo na hi hiam?” a ci hi.
         11 Zeisu in, “Tunglam panin thu a hong kipiak kei leh, kei tungah thu na nei thei kei
         ding hi. Tua ahih manin na khut sunga kei hong piakhiapa in a mawhna a lianzaw hi,”
         ci in a dawng hi.
         12 Tua huna kipan Pilate in Zeisu a khahkhiat theih nading lampi a zong hi. Ahih hangin
         Judah mite in, “Hihpa na khah leh Caesar kumpipa lawm na hi kei ding hi. Kumpipa ka
         hi hi ci a, a kibawltawm mi peuhmah in Caesar kumpipa a langpan ahi hi,” ci in a kiko
         uh hi.
         13 Pilate in tua thu a zak ciangin Zeisu hong paikhiatpih a, Hebrew pau in Gabbatha
         a kici Suangphah Mun a om thukhenna tokhom tungah a tu hi.
         14 Tua hunin Paisan Pawi Kigin Niɠ, nai guk pawl hi a, Pilate in Judah mite kiangah,
         “Na Kumpipa uh en un!” a ci hi.
         15 Ahih hangin amaute in, “That in, that in! Khailum in!” ci in a kiko uh hi. Pilate
         in amaute kiangah, “Na Kumpipa uh hong khailupsak ding ka hi hiam?” a ci hi. Siampi
         liante in, “Caesar longal kumpi dang ka nei kei uh hi!” ci in a dawng uh hi.
         16 Tua khit ciangin amah in khailup dingin amaute khut sungah Zeisu piakhia a, amaute
         in amah la in a paikhiatpih uh hi.
         17 Zeisu in ama singlamteh pua a, Hebrew pau in Golgotha a kici Lutangguh Mun zuanin
         a pai hi.
         18 Amaute in tualai ah Zeisu a khai uh hi. Ama lang tuakah midang nih zong khai uh a,
         a laizang ah Zeisu a khai uh hi.
         19 Tu in Pilate in, “JUDAH MITE KUMPIPA, NAZARETH KHUA MI ZEISU,” ci in lai gelh a,
         singlamteh tungah a suang hi.
         20 Zeisu a kikhaina mun pen Jerusalem khuapi tawh kinai ahih manin Judah mi tampi in
         tua lai kigelh a sim uh hi. Tua lai in Hebrew, Greek le Latin paute tawh a kigelh
         hi.
         21 Tua ciangin Judahte siampi liante in Pilate kiangah, “ ‘Judah mite Kumpipa,’ ci in
         gelh kei inla, ‘ “Judah mite Kumpipa ka hi hi,” a kici pa,’ ci in gelh zaw in,” a
         ci uh hi.
         22 Tua ciangin Pilate in, “Ka gelh khitsa, ka gelhsa hi,” ci in a dawng hi.
         23 Galkapte in Zeisu a khai khit uh ciangin a puante la in phel li suah uh a, mi khatin
         phel khat ciat a la uh hi. A puantualpi zong a la uh hi. Tua puantualpi kikhui loin
         a lu pan a taw dong a kigansuak ahi hi.
         24 Tua ahih manin amaute in, “Hih puantualpi phelsuah kei ni. Kua in ngah ding cih i
         theih nadingin aisan ni,” a kici uh hi. Tua pen Lai Siangtho sung a, “Amaute in ka
         puan hawm uh a, Ka puanak a ngah nadingun, Lai‑ai a san uh hi,” ci a, a kigelhsa thu
         a tangtun nadingin galkapte in hi bangin ahih uh ahi hi.
         25 Tu in Zeisu a kikhaina singlamteh kiangah a nu, a nu sanggamnu ahi Clopas zi Mary
         le Magdala khua mi Mary‑te a ding uh hi.
         26 Tua bangin Zeisu in a nu le ama it nungzuipa a muh ciangin a nu kiangah, “Numei aw,
         na tapa en in!” a ci hi.
         27 Tua khit ciangin a nungzuipa kiangah, “Na nu en in!” a ci hi. Tua huna kipan in tua
         nungzuipa in tua nu ama inn ah a kem hi.
         28 Tua khit ciangin Zeisu in tu in na khempeuh kizo khin ta hi cih thei a, Lai Siangtho
         a tangtun nadingin, “Ka dang a tak hi!” a ci hi.
         29 Tu in tua munah lenggahtui thuk a dima om bel khat a kitung hi. Amaute in lenggah
         tuithuk sungah puan diahin puknah ciangtawn dawn ah a suan khit uh ciangin a kam ah
         a tahto uh hi.
         30 Lenggah tuithuk Zeisu a piak khit uh ciangin amah in, “Kizo zo hi!” ci in a lu puksuk
         in a huu tawpna a sangkhia hi.
         31 Tua ni in Kigin Niɠ hi a, a zingciang pen (a thupi diak Sabbath ni‡) ahi hi. Sabbath
         ni in singlamteh tungah misi luangte kikoih theilo ahih manin a khete uh kikuaitan
         in misi luangte a kilakkhiat nadingin Judah mite in Pilate kiangah a ngen uh hi.
         32 Tua ciangin galkapte hong pai in, Zeisu tawh a kikhaikhawm a masapenpa khe a suktan
         khit uh ciangin a dang khatpa aa zong a sutan uh hi.
         33 Ahih hangin Zeisu kiang a tun uh ciangin amah na si khinzo ahih manin a khe a sutan
         nawn kei uh hi.
         34 Ahih hangin galkapte khatin teipi tawh a pangpi a dawt leh, thakhat in sisan le tui
         a luangkhia hi.
         35 Note in tua thu na up theih nadingun a mu mipa in a muh bangin teci pang ahih manin
         ama teci panna a maan hi cih amah in a thei hi.
         36 Banghang hiam cihleh, “A guh khat zong kitan lo ding hi,” ci in Lai Siangtho sunga
         a kigelhsa thu a tangtun nadingin hih thute a piang ahi hi.
         37 Lai Siangtho mundang khatah zong, “Amaute in a dawt uh mipa a en ding uh hi,” ci
         in a kigelh hi.
         38 Hih bang teng khit ciangin Judah mite a kihtak manin Zeisu nung a simzuih Arimathea
         khua mi Joseph in Zeisu luang a lakkhiat theih nadingin Pilate kiangah phalna a ngen
         hi. Pilate in phalna pia ahih manin Joseph zong pai in Zeisu luang a la hi.
         39 Zeisu kiangah zan laitak in a hawh ngeipa Nicodemus zong hong pai in paknamtui khaɠ
         le aloeɠ a kihel, tawi 30 bang a gik paknamtui a hong paipih hi.
         40 Tua khit ciangin amaute in Zeisu luang la uh a, Judah mite kivui ngeina bangin paknamtui
         19:39 tawi 30 bang: Greek in “litra 100 bang a gik” hi. A nunga Vantehnate nuai ah
         “litra” en in. zutin puan tawh a tun uh hi.
         41 Tu in amah a kikhailupna mun kiang mah ah huan khat om a, tua huan sungah kuamah
         a kivui ngeilohna han thak khat a om hi.
         42 Tua ni pen Judah mite Kigin Niɠ ahih banah han tawh zong kinai ahih manin tualai
         ah Zeisu a vui uh hi.

1 Nipi kalkhat sunga ni masapen ni khuavakma zing tungin Magdala khua mi Mary daihawh
         dingin a pai leh hankong khakna suang kilikkhia sa in a om a mu hi.
         2 Tua ciangin amah tai a, Simon Peter le Zeisu in a it a dang nungzuipa kiang a tung
         hi. Tua ciangin amah in, “Amaute in han sung panin Topa luang lakhia uh a, a koihna
         uh ka thei kei uh hi,” a ci hi.
         3 Tua ahih manin Peter le a dang nungzuipa paikhia in han lamah a pai uh hi.
         4 Amaute gel taikhawm uh a, a dang nungzuipa in Peter makhelh in hanah a na tung masa
         hi.
         5 Amah kunsuk in han sung a et leh a kitunna puanpakte mu a, ahi zongin a sungah a
         lut kei hi.
         6 Tua khit ciangin Simon Peter hong tung a, han sungah a lut ciangin tualai ah puanpak
         om hi cih a mu hi.
         7 A lu tunna dial pen puanpak tawh kikoih khawm loin, a kikhepsa in a tuamin a om a
         mu hi.
         8 Tua ciangin han a tung masa, a dang nungzuipa zong han sungah lut a, thu piangteng
         a muh ciangin a um hi.
         9 Banghang hiam cihleh, “Misite lak panin amah a thokik ding hi,” ci a, Lai Siangtho
         in a gensa thu amaute in a thei nai kei uh hi.
         10 Tua khit ciangin nungzuite amau inn ciat ah a ciah uh hi.
         11 Ahi zongin Mary ahih leh han pualam ah a dinsa in kap a, a kah kawmin kunsuk in han
         sung a en hi.
         12 Zeisu luang kisialna a lukhung lamah khat, a khekhuantaw lamah khat, puanpak silh
         in a tu vantungmi nih a mu hi.
         13 Tua ciangin vantungmite in Mary kiangah, “Numei aw, banghang in kap na hi hiam?”
         ci in a dot uh ciangin, amah in, “Ka Topa lakhia uh a, a koihna uh ka thei kei hi,”
         a ci hi.
         14 Tuateng a cih khit ciangin a nunglam a hei leh tualai ah Zeisu dingin a om a mu hi.
         Ahih hangin Zeisu ahihlam a thei kei hi.
         15 Zeisu in, “Numei aw, banghang in kap na hi hiam? Kua zong na hi hiam?” a ci hi. Mary
         in huancingpa sa ahih manin ama kiangah, “Sia aw, amah puakhia na hih leh na koihna
         mun hong hilh in. Ken a luang ka la nuam hi,” a ci hi.
         16 Zeisu in ama kiangah, “Mary aw!” a cih ciangin, Mary zong ama lamah kihei a, “Rabboni
         aw!” a ci hi. Rabboni a khiatna in “siapa” cihna ahi hi. 20:16 Rabboni: Aramaic pau
         hi in “ka siapa” ahih keileh “ka mangpa” cihna hi a, ki‑it kinaina a lak deuh kammal
         ahi hi.
         17 Zeisu in, “Ka Pa kiangah kahto nailo ka hih manin hong len kei in. Tua sangin ka
         sanggamte kiangah va pai inla, ‘Keima Pa le note Pa, keima Pasian le note Pasian kiangah
         a kahto dekta ding ka hihna,’ va gen in,” a ci hi.
         18 Magdala khua mi Mary zong ciah a, Topa a muhna le ama tunga Topa gensa thu khempeuh
         nungzuite a ko hi.
         19 Tua ni pen nipikal khat sunga ni masa ni hi a, a nitak lam in nungzuite kikhawm uh
         a, Judah mite kihta uh ahih manin kong a khak uh hi. Tua laitak in Zeisu va pai a,
         amaute laizang ah dingin, “Note tungah lungnopna om tahen,” a ci hi.
         20 Hih thute a gen khit ciangin a khutte le a pangpi a lak hi. Nungzuite in Topa a muh
         uh ciangin a nuam mahmah uh hi.
         21 Tua ciangin Zeisu in amaute kiangah, “Note tungah nopna om tahen. Pa in kei hong
         sawl bangin ken zong note kong sawl hi,” a cikik hi.
         22 Hih thu a gen khit ciangin amaute tungah a huu mut a, “Kha Siangtho ngahta un.
         23 Mi khatpeuh, a mawhnate na maisak uh leh kimaisak dinga, mi khatpeuh a mawhnate na
         ciapteh uh leh a kiciamteh ding hi,” a ci hi.
         24 Ahih hangin Zeisu a pai laitak in sawm le nihte lakah khatpa, Didymus a kici Thomas
         a om kei hi.
         25 Tua ahih manin nungzui dangte in Thomas kiangah, “Topa ka mu zo uh hi,” a ci uh hi.
         Ahi zongin Thomas in amaute kiangah, “A khut sunga siktukkilh mate mu in tua a mate
         sungah ka khutmete guang a, ka khut tawh a pangpi ka lawn tektek mateng in ka um kei
         ding hi,” a ci hi.
         26 Tua nung ni giat khit ciangin inn sungah nungzuite kikhawmkik uh a, Thomas zong a
         om hi. Kongteng kikhak in a om laitak Zeisu hong pai a, amaute laizang ah dingin,
         “Note tungah nopna om tahen,” a ci hi.
         27 Tua khit ciangin Zeisu in Thomas kiangah, “Na khutme tawh hihlai lawng inla, ka khutte
         en in. Na khut zan inla, ka pangpi hong lawng in. Umlah nawn kei inla, umta in,” a
         ci hi.
         28 Tua ciangin Thomas in ama kiangah, “Ka Topa le ka Pasian aw!” ci in a dawng hi.
         29 Zeisu in, “Thomas aw, nong muh manin hong um na hi hi. Hong muh loh hangin a hong
         um mite in thupha ngah ahi uh hi,” a ci hi.
         30 Hih laibu sunga a kigelhlo nalamdang tampi zong Zeisu in a nungzuite muhna ah a bawl
         hi.
         31 Ahih hangin Zeisu in Pasian Tapa Khazih ahihna thu na up theih nading uh leh tua
         upna hangin ama min tawh nuntakna na neih theih nadingun hih thute a kigelh ahi hi.

1 Hih thuteng khit ciangin Tiberias tuilipi a om nungzuite kiangah Zeisu a kilakkik
         hi. A kilakzia hih bang ahi hi.
         2 Tualai ah Simon Peter, Didymus a kici Thomas, Galilee gam Cana khua mi Nathanael,
         Zebedee tate le a dang nungzui nihte a omkhawm uh hi.
         3 Simon Peter in amaute kiangah, “Nga beng dingin kuan ning,” a ci hi. Amaute in, “Ko
         zong hong zui nung,” ci in paikhia uh a, gunkuang tungah a kah pah uh hi. Ahih hangin
         tua zan thapai ngasa khat beek a man kei uh hi.
         4 A zingsang ciangin tuili gei ah Zeisu hong dinga, ahih hangin nungzuite in Zeisu
         ahihlam a thei kei uh hi.
         5 Tua ciangin Zeisu in, “Ka taneute aw, nektheih ding khatpeuh na nei kha uh hiam?”
         a ci hi. Amaute in, “Ka nei kei uh hi,” ci in a dawng uh hi.
         6 Tua ciangin Zeisu in amaute kiangah, “Na ngen uh gunkuang taklam ah paii le uh cin
         na man ding uh hi,” a ci hi. Amaute in zong tua bangin ngen a paih uh leh ngasa tampi
         khuh kha uh ahih manin a kaikhia zo kei uh hi.
         7 Tua ciangin Zeisu it nungzuipa in Peter kiangah, “Topa ahi hi,” a ci hi. Simon Peter
         in Topa hi, cih a zak ciangin, a puantualpi silhin tui sungah a tuaksuk hi. Banghang
         hiam cihleh amah in a puantualpi silh lo hi.
         8 Nungzui dangte in gunkuangneu tawh hong pai uh a, ngasa awkna ngenpi hong kaihpih
         uh hi. Banghang hiam cihleh amaute in tong 200 bek a kigamlatna mun tuipi gei ah a
         om uh hi.
         9 Leilak a tun uh ciangin meihol‑am tunga ngasa ki‑em le anlum a mu uh hi.
         10 Zeisu in amaute kiangah, “Na ngasa matte uh pawlkhat hong paipih un,” a ci hi.
         11 Simon Peter in gunkuang tungah kahto a, ngasa gol simsim 153 a awkna ngen, leilak
         ah a kaikhia hi. Ngasa tam mahmah napi a ngen a kikek kei hi.
         12 Zeisu in, “Hong pai unla, zing an ne un,” a ci hi. Nungzuite in Topa ahihlam thei
         uh ahih manin khat beek in, “Kua na hi hiam?” ci in a dong ngam kei uh hi.
         13 Tua ciangin Zeisu hong pai a, anlum la in amaute a pia hi. Tuamah bangin ngasa zong
         a pia hi.
         14 Hih in misite lak panin Zeisu a thawhkik zawh a nungzuite kiangah thumvei a kilakna
         ahi hi.
         15 Zing an a nek khit uh ciangin, Zeisu in Simon Peter kiangah, “Jonah tapa, Simon aw,
         hihte sangin kei nong it zaw hiam?” ci in a dong hi. Amah in, “Hi hi, Topa aw, nang
         kong it lam na thei hi,” a cih ciangin Zeisu in, “Ka tuunote na vak in,” a ci hi.
         16 Zeisu in, “Jonah tapa Simon aw, kei nong it hiam?” ci in a nihveina dongkik a, Simon
         Peter in zong, “Hi hi, Topa aw, nang kong it lam na thei hi,” a cih ciangin Zeisu
         in, “Ka tuute na cing in,” a ci hi.
         17 Zeisu in, “Jonah tapa Simon aw, kei nong it hiam?” ci in a thumveina a dongkik hi.
         “Kei nong it hiam?” ci in Zeisu in thumvei tak a dot manin Peter a khasia hi. Tua
         ciangin amah in, “Topa aw, na khempeuh na thei a, nang kong it lam zong na thei hi,”
         a ci hi. Zeisu in, “Ka tuute na vak in.
         18 Aman takpi kong cih in ah, na khangno lai in na kawng gakin na utna peuhpeuh ah na
         pai hi. Ahih hangin na upat ciangin na khut na zan dinga, midangte in na kawng hong
         hensak in na pai nop lohna munah hong paipih ding uh hi,” a ci hi.
         19 Hih thu in, Peter in ama sihzia tawh Pasian minthangsak ding cih a gennopna ahi hi.
         Tua khit ciangin Zeisu in ama kiangah, “Hong zui in,” a ci hi.
         20 Tua ciangin Peter a kihei leh ama nungah Zeisu in a it nungzuipa in a zuih lam a
         mu hi. Tua pa pen nitak an a neklai un Zeisu ang ah a kingap kawmsa a, “Topa aw, nang
         hong lehhek ding kua pen ahi hiam?” ci in a dong pa ahi hi.
         21 Peter in tua pa a muh ciangin Zeisu kiangah, “Topa aw, hihpa e leh, bangci ding a
         hia?” a ci hi.
         22 Zeisu in ama kiangah, “Kong paikik dong hihpa ka nuntak suaksak nop leh bang phamawh
         sa na hi hiam? Nang na hih leh ka nung hong zui in,” a ci hi.
         23 Hih thu hangin tua nungzuipa si lo ding hi ci in nungzuite lakah a thang hi. Ahih
         hangin Zeisu in amah si lo ding hi a ci hilo a, “Kong paikik dong amah ka nuntak suaksak
         nop leh bang phamawh sa na hi hiam?” a ci bek ahi hi.
         24 Hih thu khempeuh teci panga a gelhpa in tua nungzuipa ahi hi. Ama teci panna a maan
         hi cih kote in ka thei uh hi.
         25 Zeisu in a bawl nalamdang tampi zong a omlai hi. Tuate a bantak in kigelh leh a kigelhna
         laibute leitung ah ta zo in ka um kei hi. Amen.NASEPTENASEPTENASEPTENASEPTENASEPTE

1 Theophilus aw, Zeisu in a kilaktoh ni donga a sep le a hilh thu khempeuh kong laikhak
         masa sungah ka gelh khinzo hi.
         2 Amah in a teelsa sawltakte kiangah Kha Siangtho tungtawn in thu tampi vaikhak a,
         tua khit ciangin vantung ah a kilato hi.
         3 Sihna a thuak khit ciangin hih mite kiangah kilak a, nungta takpi ahihna thu a kician
         mahmah kipsakna thu tampi a pia hi. Amaute muhin ni 40 sung om a, Pasian kumpigam
         thute a gen hi.
         4 Sawltakte tawh a omkhopna khatah Zeisu in amaute thupia a, “Jerusalem khuapi pan
         paikhia loin, keima tung pan na zaksa uh, Pa kamciam na ngak un.
         5 Banghang hiam cihleh John in mite tui tawh a phum hi. Ahi zongin tu a kipan a sawtlo
         in note Kha Siangtho tawh hong kiphum ding hi,” a ci hi.
         6 Tua ahih manin amaute hong paikhawm uha ama kiangah, “Topa aw, tu hunin Israel mite
         tungah kumpigam piakik ta ding na hi hiam?” ci in a dong uh hi.
         7 Amah in, “Pa in ama thuneihna tawh a seh khitsa hun le nite note theih ding ahi kei
         hi.
         8 Ahi zongin note tungah Kha Siangtho a hong tun ciangin vangliatna na ngah ding uha
         Jerusalem khuapi a kipan Judea gam khempeuh, Samaria gam khempeuh le leimong dongah
         ka teci na hi ding uh hi,” a ci hi.
         9 Tu in hih thuteng a gen khit ciangin amaute muhtang mahin amah kilato a, meiilum
         khatin liah ahih manin a muthei nawn kei uh hi.
         10 Vantung ah Zeisu a kahtoh a limet mahmah laitak un thakhat in amaute kiangah puanpak
         silh mi nih a ding uh hi.
         11 Amaute in, “Galilee mite aw, banghang in dinsa in vantung lam en gega na hi uh hiam?
         Note kiang pana vantung ah a kilato hih Zeisu mah tu‑a a paitoh na muh bang tektek
         un a hong paikik ding hi,” a ci uh hi.
         12 Tua khit ciangin amaute Tanluan mual panin Jerusalem khuapi ah a ciahkik uh hi. Tanluan
         mual pen Jerusalem khuapi panin Sabbath ni khat lam ahi hi.
         13 Inn a tun uh ciangin amaute tunna inndei tungnung ah a kahto uh hi. Tua mite in Peter,
         James, John, Andrew, Philip le Thomas, Bartholomew le Mate, Alphaeus tapa James le
         Zealot pawl Simon, James tapa Judas‑te ahi uh hi.
         14 Amaute in numeite, Zeisu nu Mary, le Zeisu sanggamte tawh lungsim kikhat in thungetna
         le thumna a nei den uh hi.
         15 Tualai a a kikhawm nungzuite 120 bang a pha uh hi. Amaute laizang ah Peter dingto
         in thu gen a,
         16 “Sanggamte aw, Zeisu a mante a hong makaih ahi Judas tawh kisai thu Kha Siangtho
         in David tungtawn in a genkholhna Lai Siangtho a tangtun loh a phamawh ahi hi.
         17 Tua Judas in eite tawh a kisimkhawm mi khat hi a, hih nasepna ah zong a kihel mi
         khat ahi hi,” a ci hi.
         18 Tua hi napi hih mipa in a mawhna thaman tawh lo khat lei a, tualai ah bungbu kiat
         in a gilpi kitam a, a sungkua khempeuh a buakhia hi.
         19 Tua thu Jerusalem khuapi a teeng mi khempeuh in a thei uh hi. Tua logam pen amau
         pau in “Akel Dama” ci uh a, “Sisan Lo” a cihna ahi hi.
         20 Tua banah, “Late Lai Siangtho sungah, ‘Ama teenna mun gamkhing suak henla, Tua munah
         kuamah teeng nawn kei hen. Midang khatin ama za luah hen,’ ci in a kigelh hi.
         21 “Tua ahih manin Topa Zeisu eite lakah sungtum pusuak in a omsung,
         22 John in tui a phum a kipan eite kiang panin a kilaktoh ni dong, eite tawh a kipawlkhawm
         mite lak panin mi khat i teel ding kisam hi. Banghang hiam cihleh tua pa in eite tawh
         Zeisu Khazih thawhkikna thu teci a pangkhawm mi ahih ding kisam hi,” a ci hi.
         23 Tua ciangin amaute in mi nih Barsabas a kici Joseph (Justus zong kici) le Matthias
         a teelkhia uh hi.
         24 Amaute in, “Nang, mi khempeuh lungsim a thei Topa aw, Judas ahih leh ama muna pai
         dingin mawhna bawl in a za pan a kia zo hi.
         25 Tua ahih manin hih mi nihte lakah sawltak a suak ding le hih nasep a sem dinga na
         teelpa hong lak in,” ci in thu a ngen uh hi.
         26 Tua khit ciangin lai‑ai san uh a, Matthias tungah tu ahih manin sawltak sawm le khatte
         tawh a kisimkhawm hi.

1 Pentecost ni a hong tun ciangin amaute khempeuh lungsim kikhat in munkhat ah a omkhawm
         uh hi.
         2 Tua laitak in huihpi nung tawh a kibang awging khat vantung pan thakhat in hong ging
         a, amaute tutna innsung khempeuh hong dim hi.
         3 Tua khit ciangin meikuang tawh a kibang leiite hong kilang in kithehzak a, amaute
         tung ciat ah a tu hi.
         4 Tua ciangin amaute khempeuh Kha Siangtho tawh kidim uh a, Kha in a lawhkhiatsak bangbang
         in pau nam tuamtuam tawh thu a gen uh hi.
         5 Van nuai‑a om minam khempeuh lak panin Pasian a zahtak Judah mite tua laitak in Jerusalem
         khuapi ah a om uh hi.
         6 Tua aw a hong gin ciangin mihonpi hong pai uha tua mite thugen amau pau ciat tawh
         a zak manun a lungmang uh hi.
         7 Lamdangsa lua uh ahih manin lungmang uh a, “En un, hih mite in Galilee pau in a paute
         vive hilo ahi uh hiam?
         8 I pianpih pau ciat tawh i zak theihpen a bangci ahi hiam?
         9 Parthia mi, Media mi, Elam mite le Mesopotamia gama teeng mite, Judea gam, Cappadocia
         gam, Pontus gam, Asia gam,
         10 Phrygia gam, Pamphylia gam, Egypt gam, le Cyrene khua kiang Libya gama teeng mite,
         Rome khuapi pana hong zin Judah mite le Judah mi a kisuaksakte,
         11 Crete mi le Arab mi ahi eite in amaute thugen eima pau ciat tawh i zak theih pen
         Pasian nasep hi a, lamdang mahmah hi,” a kici uh hi.
         12 Tua hi a, amaute khempeuh in lamdangsa in lungmang uh a, “Bangci bang thu hi peuhmah
         ahi hiam?” a kici uh hi.
         13 Midangte in ahih leh, “Lenggahzu cil a kham uh hi ding hi,” ci in a zahko uh hi.
         14 Ahih hangin sawm le khatte tawh Peter dingkhawm a, a aw sangkhan in a gen in ah,
         “Judah mite le Jerusalem khuapi a teeng mite khempeuh aw, hih thu kong theisak nuam
         hi ka thugen na ngai un.
         15 Note upmawh bangin hih mite zukham hilo uh hi. Banghang hiam cihleh nai thum sat
         pan hi.
         16 Hih thu kamsangpa Joel in a gensa ahi hi.
         17 Amah in, ‘A nunung nite ciangin, Mi khempeuh tungah ka Kha ka bua dinga, Na tapa
         na tanute un kamsang in thu a gen ding uh hi. Na tangvalte un mang mu ding uh a, Na
         putekte un mang a man ding uh hi.
         18 Tua hun ciangin, ka sila numei le pasalte tungah Ka Kha ka bua dinga, Amaute in kamsang
         in thu a gen ding uh hi.
         19 Tunglam vanah nalamdang lianpi pite ka lak dinga, Nuai‑a leitung ah sisan, meikuang
         le meikhu tawh, Limlamdangte ka lak ding hi.
         20 A lauhuai le a lian mahmah Topa ni, A hong tunma in ni hong mial dinga, Kha in sisan
         hong suak ding hi.
         21 Tua ciangin, Topa min tawh Huhna a ngen mi khempeuh in, Hotkhiatna a ngah ding uh
         hi, Pasian in ci hi,’ ci in a gen hi.
         22 “Israel mite aw, hih thute za un. Na theihsa mah bangun Pasian in Nazareth khua mi
         Zeisu tungtawn in note lakah nalamdangte, nalamdang lianpite le limlamdangte a bawlna
         tawh amah a sanna thu teci a pangzo hi.
         23 Pasian in a khentat khitsa ama ngimna le a theihkholhna tawh kizui in note tungah
         amah hong ap a, note in migilote khut tawh manin singkhuam tungah na khailum uh hi.
         24 Ahih hangin, sihna in amah lencip zolo ahih manin sihna panin Pasian in khahkhia
         in a thosak zo hi.
         25 David in ama thu tawh kisai in a genna ah, ‘Ka mai ah Topa ka mu tawntung hi. Banghang
         hiam cihleh ka kilin loh nadingin, Ka taklam ah amah a om hi.
         26 Tua ahih manin ka lungsim kipak a, Lungdamtak in thu ka gen hi. Tua thamlo in ka
         pumpi zong, Lametna tawh a tawlnga ding hi.
         27 Banghang hiam cihleh nangmah in Hadesɠ ah ka kha na nusia kei dinga, Na Misiangthopa
         zong na muatsak kei ding hi.
         28 Nuntakna lampi nong theisak zo a, Nangma omna munah, Lungdamna tawh nong kidimsak
         ding hi,’ a ci hi.
         29 “Sanggamte aw, i pupi David thu teltak in hong gensak un. Amah si in kivui khin a,
         a han zong tuni dongin a omlai hi.
         30 Pasian in ci le sa lama ama suan sung pan Khazih piangsak in ama tokhom tungah tusak
         dingin kiciam a, tua kamciamna David in kamsang khat ahihna tawh a thei hi.
         31 Amah in hih thu mukhol ahih manin ama pumpi muat loin, a kha zong Hadesɠ ah a kinusia
         kei ding hi ci in Khazih a thawhkik nading thu a gen hi.
         32 Pasian in hih Zeisu thokiksak khinzo hi cih thu kote khempeuh in teci ka hi uh hi.
         33 Tua ahih manin Pasian in ama taklam ah amah lamsang khinzo a, Pa kiang panin Kha
         Siangtho kamciam zong a sang khinzo hi. Tu in ama hong buakkhiat tua Kha Siangtho
         mu in na zazo uh hi.
         34 “David in vantung ah kahto lo napi in, ‘Topa in ka Topa kiangah,
         35 “Na galte na khengakna ka suahsak khit mateng in, Ka taklam ah na tu in,” ci hi,’
         ci in a gen hi.
         36 “Tua ahih manin na khailup uh tua Zeisu, Pasian in Topa le Khazih a suaksak zo hi
         cih thu Israel mi khempeuh in teltak in theita un,” ci in a gen hi.
         37 Amaute in hih thu a zak uh ciangin a lungtang uh vut a, Peter le sawltak dangte kiangah,
         “Sanggamte aw, bang hih ding ka hi uh hiam?” a ci uh hi.
         38 Tua ciangin Peter in amaute kiangah, “Na mawhna uh kisikkik unla Zeisu Khazih min
         tawh tui kiphum un. Tua hi leh Pasian in na mawhnate uh hong maisak in Kha Siangtho
         letsong na ngah ding uh hi.
         39 Banghang hiam cihleh tua kamciamna in note aa ding hi a, na suan na khakte uh le
         Topa i Pasian in a saplai ding gamlapi a om mite khempeuh aa ding zong ahi hi,” a
         ci hi.
         40 Peter in thudang tampi tawh teci pangin amaute hanthawn a, “Hih a gilo tulai khang
         mite lak panin kihemkhia un,” a ci hi.
         41 Ama thugen lungdamtak in a sang mite tui kiphum uh a, tua ni in mi 3,000 bang a kibehlap
         hi.
         42 Amaute in sawltakte hilh upna thu le kikholhkhopna, anlum balkhapna le thungetnate
         ah kuhkaltak in a omsuak uh hi.
         43 Pasian in sawltakte tungtawn in nalamdang lianpite le limlamdang tampite bawl uha,
         mi khempeuh in lamdang a sa mahmah uh hi.
         44 Thu‑um mi khempeuh omkhawm in na khempeuh a neikhawm uh hi.
         45 A neih a lamte uh le a vante uh zuak in amaute kisapna zui in a hawm uh hi.
         46 Nisim in lungsim kikhat in biakinnpi huang sungah kikhawm uh a, inn khat khit inn
         khatah anlum balkham in, lungdamtak le lungsim siangthotak in an a nekhawm uh hi.
         47 Pasian min phat uh a, mi khempeuh maipha zong a ngah uh hi. Topa in hotkhiatna a
         ngah mite nisim in pawlpi sungah a kibehlapsak hi.

1 Tu in thunget hun ahi nai kua ciangin Peter le John‑te biakinnpi huangah a paito
         uh hi.
         2 Biakinnpi huang sunga a lut mite kiangah huhna a nget theih nadingin a nu gil sung
         panin a khebaisa a suak mi khat kipua in Hoih kici biakinnpi kongpi gei ah nisim in
         a kikoih zel hi.
         3 Tua pa in biakinnpi huang sungah lut dingin a kithawi Peter le John a muh ciangin
         huhna a ngen hi.
         4 John tawh a paikhawm Peter in tua pa tangtak in en a, “Hong en in,” a ci hi.
         5 Tua pa in amaute kiang pan na khatpeuh a ngah ding kisa in a limet mahmah hi.
         6 Tua ciangin Peter in, “Kham le ngun ka nei kei hi. Ahi zongin ka neihpen kong pia
         ding hi. Nazareth khua mi Zeisu Khazih min tawh dingto inla lampai in,” a ci hi.
         7 Peter in tua pa a khut taklam ah lenin a kaihtoh ciangin a khepek le a siakmit guhte
         thakhat in a thahat hi.
         8 Tua pa diangto in dinga, lam a pai hi. Lampai in diangin Pasian min phat kawmsa in
         biakinnpi huang sungah amaute tawh a lutkhawm hi.
         9 Mi khempeuh in amah lam paithei in Pasian min phata a om a mu uh hi.
         10 Hoih kici biakinnpi kongpi gei ah tu‑a huhna a ngen denpa ahihlam a theih uh ciangin
         ama tunga thupiang hangin lungmang in lamdang a sa uh hi.
         11 Tu in damna a ngah khebaipa in Peter le John‑te meilet pah cinten in a om laitak
         in mi khempeuh in lamdangsa mahmah uh a, amaute omna Solomon buukah a tai ngeingai
         uh hi.
         12 Peter in a muh ciangin, “Israel mite aw, banghang in hih thu lamdangsa na hi uh hiam?
         Kote vangliatna le biakna mi hihna tawh hihpa lam a paisak bangin banghang in hong
         en gega na hi uh hiam?
         13 Abraham, Isaac le Jacob‑te Pasian ahi, i pu i pate Pasian in a nasempa Zeisu min
         a thangsak zo hi. Pilate in amah khah a sawm hangin Pilate mai‑ah amah na nial uh
         a, thah dingin na piakhia uh hi.
         14 A Dikpa le a Siangthopa na nial uha mi thatpa khat a hong khahsak zawk nadingin na
         ngen uh hi.
         15 Nuntakna a Piangsakpa na that uh a, ahih hangin Pasian in misite lak panin amah a
         thokiksak zo hi. Tua thu ah kote in teci ka hi uh hi.
         16 Na muh na theih uh hihpa in Zeisu min um ahih manin tua min in amah a thakhauhsak
         zo hi. Hi hi, Zeisu tungtawn a hong pai upna in note muhtang mahmah in amah a damsiangsak
         zo hi.
         17 “Tu in ahih leh sanggamte aw, na makaite uh mah bangin note in zong na theih loh
         manun tua banga ahih kha na hi uh hi cih kong thei hi.
         18 Ahih hangin Khazih in gimna thuak ding hi ci a, Pasian in ama kamsang khempeuh kam
         tawh a genkholhsa tua thute hih bangin a tangtungsak zo hi.
         19 Tua ahih manin na mawhnate uh a kiphiatsiang theih nadingin kisikkik unla kikhel
         un. Tua hi leh Topa kiang panin thamalhkikna hun a hong tung ding hi.
         20 A beisa hunin note tunga hong kihilh, Zeisu Khazih zong amah in note kiangah hong
         sawl ding hi.
         21 Pasian in na khempeuh a bawlthakkik mateng vantung ah Zeisu om phot ding hi. Pasian
         in tanglai peka kipan a siangtho ama kamsangte khempeuh kam tawh hih thu a gen khitsa
         ahi hi.
         22 Moses in i pu i pate kiangah, ‘Topa na Pasian un na sanggamte uh lak panin kei tawh
         a kibang kamsang khat hong piangsak ding hi. Note tunga ama hong gen thu khempeuh
         na mang ding uh hi.
         23 Tua kamsangpa thu a manglo mi peuhmah a mipihte sung panin kisusia ding hi,’ ci in
         a gen hi.
         24 Hi hi, Samuel a kipan ama khit a thu a gen kamsang khempeuh in tulai a a piang ding
         thute a genkhol uh hi.
         25 Note in kamsangte suan le khakte na hi uh hi. Pasian in Abraham tungah, ‘Na suan
         na khak tungtawn in leitung mite khempeuh thupha ka pia ding hi,’ ci in i pu i pate
         tawh a bawl thuciamna tawh a kizom mite na hi uh hi.
         26 Note khempeuh na gamtat khialhna panun hong kiheisak in thupha hong pia dingin Pasian
         in a nasempa Zeisu a thawhkiksak khit ciangin note kiangah hong sawl masa hi,” ci
         in a gen hi.
         
            

         
      
   
      
         4
1 Tu in amaute in mite tungah thu a gen laitak un siampite, biakinn cingte a ukpa le
         Sadducee pawlte a hong tung uh hi.
         2 Sawltakte in mite thu hilhin Zeisu hangin misite thawhkikna thu tangko uh ahih manin
         tua mite in nawngkaisa mahmah uh hi.
         3 Tua ahih manin Peter le John man uha nitak hita ahih manin zingsang dongin thong
         sungah a khum uh hi.
         4 Ahih hangin amaute thugen a za mi tampi in thu um uha pasal bekbek zong 5,000 bang
         a pha uh hi.
         5 A zingciang in gam ukte, makaite, thukhamhilh siate,
         6 Siampi Ukpa Annas, Caiaphas, John, Alexander le Siampi Ukpa innkuanpihte, Jerusalem
         khuapi ah a hong kikhawm uh hi.
         7 Amaute laizang ah Peter le John a koih khit uh ciangin amaute gel kiangah, “Bang
         vangliatna ahih keileh bang min tawh hihpa damsak na hi uh hiam?” ci in a dong uh
         hi.
         8 Tua ciangin Peter in Kha Siangtho tawh kidim a, amaute kiangah, “Mipi ukte le Israel
         makaite aw,
         9 hih mizawngkhal khat tungah thupha ka bawl manun tuni in thu hong sit na hih uh leh,
         10 note in singkhuam tungah khailum in Pasian in misite lak pan a thawhkiksakpa, Nazareth
         khua mi Zeisu Khazih min tawh hihpa damin note khempeuh mai ah dinga om ahi hi cih
         thu note khempeuh le Israel mi khempeuh in theita un.
         11 Tua Zeisu in, ‘Inn a lam note in na nilkhiat uh suang hi a, Innkiu suang bulpi a
         suakpa ahi hi.’
         12 “Tua mi simloh midang tungah hotkhiatna a om kei hi. Banghang hiam cihleh hotkhiatna
         i ngah nadingin hong kipia, min dang khat beek vannuai mite lakah a om kei hi,” ci
         in a gen hi.
         13 Tu in amaute in Peter le John‑te hansanna mu uh a, pilna neilo sinna nei ngeilo mite
         ahihlam uh a theih uh ciangin lamdang a sa mahmah uh hi. Tua ciangin Zeisu tawh kithuah
         ngei uh ahihlam a phawkkik uh hi.
         14 Damna a ngah mipa in amaute tawh dingkhawm a om mu uh ahih manin bangmah a nial thei
         nawn kei uh hi.
         15 Ahih hangin thukhenteɠ kiang pan amaute a paikhiat nadingun thu a piak khit uh ciangin
         thu a kikum uh hi.
         16 Amaute in, “Hih mite bang cih ding i hi hiam? Amaute tungtawn in a kilang mahmah
         nalamdang khat piang khin a, Jerusalem khua mi khempeuh in mu khinzo uh ahih manin
         i nial thei kei hi.
         17 Ahih hangin mite lakah a kizelh nawnloh nadingin, ‘Tu a kipan in kuama tungah hihpa
         min tawh thu gen nawn kei un,’ ci in khauhtak in tawnggawp ni,” a kici uh hi.
         18 Tua khit ciangin amaute gel sam uh a, Zeisu min tawh thugen in, thu a hilh nawn peuhmah
         loh nadingun thu a pia uh hi.
         19 Ahih hangin Peter le John in amaute kiangah, “Pasian thu sangin note thu kong man
         zawk ding uh Pasian mai ah maan hiam maanlo hiam note mah in khen zaw un.
         20 Banghang hiam cihleh kote ka hih uh leh ka muhsa ka zaksa uh thute gen loin ka om
         thei kei uh hi,” a ci uh hi.
         21 Hih nasepna hangin mi khempeuh in Pasian min a phat uh hi. Tua ahih manin tua mite
         hangin Peter le John‑te bangci bangin daanpia ding cih thei zolo uha khauhtak in tawngin
         a khah uh hi.
         22 Banghang hiam cihleh lamdangtak in a kidamsakpa in kum 40 val a phazo hi.
         23 Amaute gel a kikhah khit ciangin a lawmte uh kiangah pai in siampi liante le makaite
         thugenteng a gen uh hi.
         24 Amaute in tua thu a zak uh ciangin lungsim kituak in Pasian tungah kiko uh a, “Topa
         aw, nang in vantung le leitung, tuipi le a sunga om na khempeuh a piangsak Pasian
         na hi hi.
         25 Na nasempa David kam tawh na gen inah, ‘Banghang in minam dangte heh uh a, Mite in
         kimanna neilo thute vaihawmsim uh ahi hiam?
         26 Topa le a Sathau‑nilhpa a do dingin, Leitung kumpite kithawi uh a, Gam ukte a kikaikhawm
         uh hi,’ na ci hi.
         27 “Herod le Pontius Pilate in Gentile mite le Israel mipite tawh kipawl in sathau na
         nilhpa, a siangtho na Nasempa Zeisu langpan in,
         28 nangma vangliatna le na deihna tawh sep dinga na gelsa teng mah a sem uh ahi hi.
         29 Tu in, Topa aw, amaute hong tawnna za in. Na nasemte in na thu a genngam nadingun
         hansanna pia in.
         30 A siangtho na Nasempa Zeisu min tawh limlamdangte le nalamdang lianpite a bawl theih
         nading le cinate in damna a ngah nadingin na khut hong zan in,” ci in thu a ngen uh
         hi.
         31 Thu a nget khit uh ciangin amaute kikhopna mun a kiling hi. Amaute khempeuh Kha Siangtho
         tawh kidim uh a, hangtak in Pasian thu a gen uh hi.
         32 Tu in thu‑um mihonpite a lungsim, a ngaihsutna uh kituak a, a neihsa khempeuh uh
         kuama aituam ci loin a neikhawm uh hi.
         33 Sawltakte in Topa Zeisu thawhkikna thu vangliatna tawh teci pang uh a, amaute khempeuh
         tungah Pasian hehpihna thupha lianpi a tung hi.
         34 Inn mun logam a nei khempeuh in zuak in a sumte uh hong tawiciat uh hi.
         35 Tua ciangin sawltakte khephung ah hong koih uh a, sawltakte in mi khempeuh a kisapna
         zui in hawmsak uh ahih manin kisapna a nei kuamah a om kei hi.
         36 Sawltakte in Barnabas (a khiatna in “Hehnepna Tapa”) a cih uh, Cyprus gam mi, Levi
         suan, Joses a kici mi khat a om hi.
         37 Tua pa in a logam a zuak khit ciangin a sumteng paipih in sawltakte khephung ah a
         va koih hi.

1 Ananias a kici pa le a zi Sapphira‑te in zong a logam uh a zuak uh hi.
         2 Tua ciangin a pasal in a sumte pawlkhat sit in a dangteng paipih a, sawltakte khephung
         ah a va koih hi. A sumte pawlkhat a sit lam a zi in zong a thei hi.
         3 Peter in, “Ananias aw, Kha Siangtho a khem ding le na logam man sum pawlkhat a sit
         dingin banghang in na lungsim Satan uksak na hi hiam?
         4 Tua logam na zuakma in nangma aa hi a, na zuak khit ciangin zong nangma thuthu hilo
         ahi hiam? Banghang in tua bang lungsim nei na hi hiam? Mihing a khem hilo in Pasian
         a khem na hi hi,” a ci hi.
         5 Tua ciangin Ananias in hih thu a zak ciangin puksuk in a si hi. Tua thu a za mi khempeuh
         a lau mahmah uh hi.
         6 Tangvalte dingkhia in puan tawh a luang a tun khit uh ciangin puakhia in a vui uh
         hi.
         7 Tua khit nai thum bang ciangin a zi zong thu piangteng theilopi in a hong lut hi.
         8 Peter in ama kiangah, “Na logam uh hih zah maha na zuak uh ahi hiam, hong gen in,”
         a ci hi. Amah in, “Hih zah maha ka zuak uh ahi hi,” a ci hi.
         9 Tua ciangin Peter in ama kiangah, “Topa Kha a ze‑et dingin banghang in kithukim na
         hi uh hiam? En in, na pasal a vuite kongbiang ah hong tungta hi, nang zong hong puakhia
         ding uh hi,” a ci hi.
         10 Tua ciangin tua nu Peter khephung ah thakhat in puksuk in a si hi. Tangvalte hong
         lut uh ciangin tua nu a sisa in mu uha puakhia in a pasal gei ah a vui uh hi.
         11 Pawlpi buppi le hih thu a za mi khempeuh a lau mahmah uh hi.
         12 Sawltakte tungtawn in mite lakah limlamdangte le nalamdang lian tampite a piang hi.
         Thu‑um mi khempeuh lungsim kikhat in Solomon buukah a omkhawm uh hi.
         13 Midangte khat beekin amaute pawlpih ngamlo uh a, ahi zongin thupi a sa mahmah uh
         hi.
         14 Topa a um numei pasal a honhon in kibehlap a, thu‑um mi a tam semsem hi.
         15 Mite in cinate kongzing ah puakhia uh a, Peter hong pai ciangin a lim beekin a nawk
         khak theih nadingin lupna le tal tungah a sial uh hi.
         16 Jerusalem khuapi kima om khuate panin zong mihonpi hong kikaikhawm uha dawigilote
         in a bawlsiatte le cinate hong paipih in amaute khempeuh in damna a ngah uh hi.
         17 Tua ciangin Siampi Ukpa le amah tawh a omkhawm Sadducee pawlte heh mahmah uh a,
         18 sawltakte manin thong sungah a khum uh hi.
         19 Ahih hangin Topa vantungmi khatin zan laitak in thong kongkhak hong in amaute khahkhia
         a,
         20 “Pai unla, biakinnpi huang sungah dingin hih nuntakna thu mite va hilh un,” a ci
         hi.
         21 Amaute in hih thu a zak uh ciangin zingsang tungin biakinnpi huang sungah lutin thu
         a hilh uh hi. Tua hun sung mahin Siampi Ukpa le a lawmte hong pai uh a, thukhenteɠ
         le Israel upa khempeuh samkhawm in sawltakte a lakhia dingin thonginn ah mi a sawl
         uh hi.
         22 Ahih hangin biakinn cingte a tun uh ciangin thong sungah sawltakte mu lo uh ahih
         manin kilehkik in thu zasak uh a,
         23 “Thonginn bittak in kikalh a, thong cingte zong kongkhak mai ah a ding uh hi. Ahih
         hangin kong ka hon uh ciangin a sungah kuamah ka mu kei uh hi!” a ci uh hi.
         24 Tu in Siampi Ukpa, biakinn cingte a ukpa le siampi liante in tua thu a zak uh ciangin,
         “Bang thuteng hong pianglai ding hiam?” ci in a lungmang uh hi.
         25 Tua laitak in mi khat hong pai in amaute kiangah, “En in, thong sunga na mi khumte
         un biakinnpi huang sungah thu hilh in a om uh hi!” ci in a ko hi.
         26 Tua ciangin biakinn cingte a ukpa le biakinn cingte va pai uha mite in suang tawh
         a denkhak ding lau uh ahih manin thu‑ol tawh sawltakte a la uh hi.
         27 A hong tunpih khit uh ciangin thukhenteɠ mai ah koih uh a, Siampi Ukpa in thu a dong
         hi.
         28 Amah in, “Hih min tawh thu na hilh nawnloh nadingun khauhtak in thu hong pia khin
         hilo ka hi hiam? Ahih hangin en un, Jerusalem khua sungteng note thuhilhna zelsak
         in hih mipa sisan kote tungah hong tun nuam na hi uh hi!” a ci hi.
         29 Tua ciangin Peter le sawltak dangte in, “Mite thu sangin Pasian thu ka man ding uh
         kilawm zaw hi.
         30 I pu i pate Pasian in singkhuam tungah khai a na thahpa uh Zeisu a thokiksak zo hi.
         31 Israel mite a mawhna uh kisikkiksak in mawhmaina a piak theih nadingin Pasian in
         amah Kumpi le Honpa suaksak in a taklam ah a lamsang khinzo hi.
         32 Hih thu ah kote in ama teci ka hi uh hi. Pasian in ama thu a mang mite a piak Kha
         Siangtho zong ama teci ahi hi,” ci in a dawng uh hi.
         33 Amaute in hih thu a zak uh ciangin heh mahmah uha sawltakte thah dingin a vaihawm
         uh hi.
         34 Tua ciangin thukhente lak panin mi khempeuh in a zahtak thukhamhilh siapa ahi Gamaliel
         a kici Pharisee pa khat hong dingto in tawmvei sung sawltakte a pusuahsak nadingun
         thu a pia hi.
         35 Tua khit ciangin amah in, “Israel mite aw, hih mite tunga na sepsawm uh thu hoihtak
         in ngaihsun pha un.
         36 Banghang hiam cihleh tu ma lam in zong mi thupi khat ka hi a kici Theudas hong khang
         a, mi 400 bangin amah a pawl uh hi. Tua pa a kithah ciangin a nungzui khempeuh kithehthang
         in bangmah a suak kei uh hi.
         37 Tua pa khit mi kisim hun sungin zong Galilee mi Judas hong khang leuleu a, nungzui
         tampi mah a ngah hi. Tua pa zong si a, ama thu a zui mi khempeuh a kithehthang uh
         hi.
         38 Tu in zong note kianga kong cih in ah hih mite bangmah cih loin, hi ci omsak lel
         un. Banghang hiam cihleh hih gelna le nasepna mihing pana hong piang ahih leh hong
         beilel ding hi.
         39 Ahi zongin Pasian pana hong piang ahih leh na beisak zo kei ding uh a, Pasian a lehdo
         na suak zawsop ding uh hi,” a ci hi.
         40 Amaute in ama thu gen hoihsa uh ahih manin sawltakte samin sat uha Zeisu min tawh
         thu a gen nawnloh nadingun thu a piak khit uh ciangin a khah uh hi.
         41 Tua ciangin sawltakte zong, Zeisu min hanga maizumna a thuak dingin Pasian in kilawm
         hong sa hi ci in lungdam mahmah uh a, thukhenteɠ kiang panin a paikhia uh hi.
         42 Zeisu in Khazih ahi hi cih thu amaute in nisim in biakinnpi huang sung le innteng
         ah tatsat loin hilhin a tangko uh hi.

1 Tua hun sungin nungzuite hong tam semsem uh ciangin nisim annek hawmna ah Greek dan
         a zui Judah meigongte ki‑awlmawh lo ahih manin tuate in Hebrew kam a zang Judah mite
         tungah a phun uh hi.
         2 Tua ahih manin sawm le nihte in nungzui honpite kaikhawm in amaute kiangah, “Kote
         in Pasian thu hilh manlo lianga nek le dawn kong buaipih ding uh kilawm lo hi.
         3 Tua ahih manin sanggamte aw, note lak panin na pahtak uh Kha Siangtho le lungpilna
         tawh a kidim pasal sagih hong teelkhia un. Hih nek le dawn a vaihawm dingin amaute
         ka seh ding uh hi.
         4 Kote ka hih uh leh thungetna le thuhilhna nasep kong zomsuak ding uh hi,” a ci uh
         hi.
         5 Hih thu mipi in hoihsa ahih manin thu upna le Kha Siangtho tawh a kidim Stephen,
         Philip, Prochorus, Nicanor, Timon, Parmenas le Antioch khua mi Judah mi a suak Nicolas‑te
         a teelkhia uh hi.
         6 Sawltakte mai ah amaute koih uha sawltakte in tua mite tungah khut nga in thu a ngetsak
         uh hi.
         7 Tua ciangin Pasian thu hong kizel semsem a, Jerusalem ah nungzuite nasiatak in a
         pung uh hi. Siampi tampite in zong thu a um uh hi.
         8 Stephen in upna le vangliatna tawh kidim a, nalamdang lianpite le limlamdangte mite
         muhin a bawl hi.
         9 Tua ciangin Sal suaktate kikhopna sunga kihel Cyrene khua pana hong paite, Alexandria
         khua pana hong paite, Cilicia gam le Asia gam pana hong pai mite in Stephen tawh thu
         a kinial uh hi.
         10 Stephen in lungpilna le Kha tawh a gen thute amaute in a nial thei kei uh hi.
         11 Tua ciangin amaute in mi pawlkhat cialsim uh a, “Hihpa Moses le Pasian tungah a pausiatna
         ka zazo uh hi,” ci in a gensak uh hi.
         12 Amaute in mipite, makaite le thukhamhilh siate hansuah in Stephen omna ah hong pai
         in man uh a, thukhenteɠ kiangah a paipih uh hi.
         13 Zuau gen ding teci seh uh a, “Hih mun siangtho le thukham tungah hihpa pausia den
         a,
         14 hih Nazareth khua mi Zeisu in hih mun susia in Moses in kote hong piak ngeinate khel
         ding hi ci a, a genna ka za uh hi,” a ci uh hi.
         15 Thukhenteɠ kikhopna sunga a tu mi khempeuh in Stephen maitang a telet uh ciangin
         vantungmi maitang tawh kibang in a mu uh hi.

1 Tua ciangin Siampi Ukpa in, “Hih thute a maan mah ahi hiam?” a ci hi.
         2 Stephen in, “Pate le sanggamte aw, ka thugen na ngai un. Haran khua ah i pu Abraham
         a teenma Mesopotamia gamah a om laitak in ama kiangah a vanglian Pasian kilang a,
         3 ‘Na gam le na beh na phungte kiang pan paikhia inla, kong lah ding gamah pai in,’
         a ci hi.
         4 Tua ciangin Chaldea mite gam pan amah paikhia in Haran khua ah a teeng hi. A pa a
         sih khit ciangin tua mun panin tu laitak a na teenna uh leitang ah a lal hi.
         5 Tua gamah Pasian in ama luah dingin a khepek ngakh nading nangawn leitang a pia kei
         hi. Ahi zongin Abraham nunga a suan a khakte luah dingin hih gam a piak ding thu,
         ta a neihma in a kamciam zo hi.
         6 Ahih hangin Pasian in ama kiangah, na suan na khakte gamdang khatah va pem ding uh
         a, tua gam mite in kum 400 sung sal in nei in a bawlsia ding uh hi.
         7 ‘Ahih hangin amaute salin a kai tua minam tungah thu ka khen dinga, tua khit ciangin
         amaute hong paikhia in hih munah keimah a hong bia ding uh hi,’ a ci hi.
         8 Tua ciangin Pasian in Abraham tungah vunatna tawh kipawl thuciamna zong a pia hi.
         A tapa Isaac a neih ciangin a ni giat ni in vun a atsak hi. Isaac tapa Jacob hi a,
         Jacob in i pupi sawm le nihte pa ahi hi.
         9 “Tua i pupite in Joseph haza in Egypt gamah a zuak uh hangin Pasian in amah ompih
         a,
         10 a gentheihna khempeuh panin honkhia in Egypt kumpipa Pharaoh mai ah maipha le lungpilna
         a pia hi. Pharaoh in Egypt gam le ama inn sung khempeuh Joseph a uksak hi.
         11 Tua hun in Egypt gam le Canaan gam bup ah kialpi tunga haksatna lianpi om ahih manin
         i pu i pate in nek le dawn ding a nei kei uh hi.
         12 Ahih hangin Jacob in Egypt gamah an om hi cih thu a zak ciangin i pu i pate a paisak
         masa hi.
         13 A nihveina a hawh uh ciangin a sanggamte kiangah Joseph kipulak a, tua ciangin Pharaoh
         in Joseph innkuanpihte a thei hi.
         14 Tua nung ciangin Joseph in mi sawlin a pa Jacob le a innkuanpih khempeuh lasak a,
         mi 75 a pha uh hi.
         15 Tua hi a, Jacob zong Egypt gamah paisuk in tua gamah si a, i pu i pate zong tua gam
         mahah a si uh hi.
         16 Amaute luanghawmte Shechem khua ah pua uh a, Abraham in Shechem khua mi Hamor tate
         kiang panin sum tawh a leisa hanah a vui uh hi. Moses in Israelte Makaih
         17 “Pasian in Abraham tunga a ciamsa kamciamna a tunkuan ciangin Egypt gamah amaute
         khangin pung mahmah uh a,
         18 Joseph a theilo kumpi dang khat hong khan dong tua bangin a pung uh hi.
         19 Tua pa in i minamte khembawl a, i pu i pate bawlsia in, a tangekte uh a nungta lo
         dingin a paihsak hi.
         20 Tua hun mahin Moses hong suak a, tua in Pasian lungkimsak mahmah hi. Tua hi a, a
         pa inn sungah kha thum sung amah kikem hi.
         21 Ahih hangin a kikoihkhiat ciangin Pharaoh tanu in na la a, ama tapa banglian in a
         pantah hi.
         22 Tua ciangin Moses in Egypt gam pilna khempeuh sin a, kampau le sepna bawlna ah a
         siam mahmah hi.
         23 “Tu in Moses kum 40 a phak ciangin a sanggam Israel tate kiangah hawh nopna lungsim
         a nei hi.
         24 Egypt mipa khatin ama mite khat a thuman lopi a a bawl a muh ciangin a kibawlsia
         mipa va guma Egypt mipa a satlum hi.
         25 Banghang hiam cihleh Pasian in ama khut zangin amaute a hotkhiat ding lam a sanggamte
         in a thei ding sa a, ahih hangin amaute in a thei kei uh hi.
         26 A zingciang in Israel mi nih a kilai laitak uh va tuak kha a, ‘Lawmte aw, unau khat
         na hi uh hi, banghang in kilai na hi uh hiam?’ ci in a kilem nadingun a kho hi.
         27 “Ahih hangin a lawmpa tunga a mawh zaw pa in Moses sawnkhia in a gen in ah, ‘Kote
         a hong uk ding le thu a hong khen dingin kua in nang hong seh ahi hiam?
         28 Zanni a Egypt mipa na thah bangin kei zong hong that nuam na hi hiam?’ a ci hi.
         29 “Hih thu hangin Moses taimang in Midian gamah teenga tualai ah tapa nih a nei hi.
         30 “Kum 40 a cin ciangin Sinai mual gamlak ah sawlbawk kuang sung panin Topa vantungmi
         khat Moses kiangah a kilang hi.
         31 Moses in a muh ciangin lamdangsa mahmah a, a telet dinga a va naih ciangin Topa hopihna
         aw hong ginga,
         32 amah in, ‘Keimah in na pu na pate Pasian, Abraham Pasian, Isaac Pasian, Jacob Pasian
         ka hi hi,’ a ci hi. Tua ciangin Moses a ciling gawpin a telet ngam nawn kei hi.
         33 “‘Tua ciangin Topa in ama kiangah, “Na dinna mun leitang siangtho ahih manin na khedap
         suahkhia in.
         34 Egypt gam sunga om ka mite a kibawlsiatna ka mu khinzo hi. Amaute thumna zong ka
         zazo a, a honkhia dingin kong paisuk hi. Tu in hong pai in, Egypt gamah kong sawl
         ding hi,” a ci hi.’
         35 “Tua Moses in, ‘Kote hong uk ding le thu hong khen dingin kua in nang hong seh ahi
         hiam?’ ci a, a nialpa uh ahi hi. Pasian in tua Moses mah amaute a uk ding pa le a
         honkhia ding pa in sawlbawk a kilang vantungmi tungtawn in a sawl hi.
         36 Tua bangin Moses in Egypt gam, San Tuipi le gamlak ah kum 40 sung nalamdang lianpite
         le limlamdangte bawl in amaute a paikhiatpih hi.
         37 “‘Topa na Pasian un, na sanggamte uh lak panin kei tawh a kibang Kamsang khat note
         aa dingin hong piangsak dinga, ama thu na ngaih ding uh ahi hi,’ ci a, Israel tate
         tunga a genpa in hih Moses ahi hi.
         38 “Hihpa in Sinai muala amah a hopih Vantungmi tawh ahi a, i pu i pate tawh ahi a,
         gamlak a om mihonpite tawh ahi zongin a omkhawmpa hi a, eite hong piak dingin Pasian
         in a kam tawh hong gen a nungta thute a sangsawnpa ahi hi.
         39 “Ahih hangin i pute i pate in ama thu mang nuamlo in nial uh a, Egypt gam lamah a
         lungsim uh a heikik uh hi.
         40 Amaute in Aaron kiangah, ‘Egypt gam pana hong paikhiatpihpa Moses bang suakta hiam
         cih thei lo ka hih manun kote mai‑a a pai ding pasiante hong bawlsak in,’ a ci uh
         hi.
         41 Tua ciangin tua hun sungin bawngno limkhat bawl uh a, tua lim tungah gangawh biakna
         pia in amau khut tawh a bawltawm uh tua nate mah tawh a kipak uh hi.
         42 Tua ciangin Pasian in amaute nungngatsan in vantung a om nate a bia dingin a khahkhong
         ta hi. Tua thu Kamsangte laibu sunga kigelhsa mah bangin, ‘Israel innkuante aw, Gamlak
         ah kum 40 sung tawntung gan go in, Nong piak uh gangawh biaknate, Keimah nong piak
         takpi mah uh ahi hiam?
         43 Hi hi, Moloch biakbuuk, Na pasian uh Remphan aksi le, Biak dinga na bawltawm uh milimte
         na pua uh hi. Tua ahih manin Babylon gam lam pekah, Note kong puak ding hi,’ ci in
         a gen hi.
         44 “A muhsa bang tektek in a lam nadingin Pasian in Moses a sawlna tawh kizui in a kilam
         teci panna biakbuuk, i pu i pate in gamlak ah a nei uh hi.
         45 Tua biakbuuk a sangsawn i pute i pate le Joshua in amaute mai pana Pasian in a hawlkhiatsak
         Gentile‑te leitang ah tua biakbuuk lutpih uh a, tua gamah David hun dongin a om hi.
         46 David in Pasian maipha ngah a, Jacob Pasian teen nading biakbuuk khat a lam theih
         nadingin Pasian kiangah a ngen hi.
         47 Ahih hangin Pasian biakinn pen Solomon in a lam zaw hi.
         48 “Ahi zongin, kamsangpa gensa bangin Sangbel Pasian in khut tawh kibawl biakinn sunga
         teeng ahi kei a,
         49 ‘Topa in, vantung ka tokhom hi a, Leitung ka khengakna ahi hi. Keima aa dingin bang
         inn hong lamsak in, Koi munah tawlnga ding ka hi hiam?
         50 Hih na khempeuh ka khut tawh ka bawlsa hilo ahi hiam?’ a ci hi. Israelte in Kha Siangtho
         Nial
         51 “Lungsim le bilvun ki‑atlo, ngawng khauh mite aw! Na pute na pate mah bangin note
         in zong Kha Siangtho na langpan den uh hi.
         52 Na pute na pate un a bawlsiatloh kamsang kua om ahi hiam? Amaute in a Dikpa a hong
         pai nading thu a genkhol mite a that uh hi. Tu in note in tua a Dikpa a lehhekte le
         a thatte na suakzo uh hi.
         53 Note in vantungmite tungtawn a hong kipia thukham ngah napi in na zui kei uh hi,”
         ci in a gen hi.
         54 Amaute in hih thute a zak uh ciangin a lung uh so a, a ha uh a gawisan uh hi.
         55 Ahih hangin Stephen in Kha Siangtho tawh kidim in vantung a ettoh leh Pasian vangliatna
         le Pasian taklam a a ding Zeisu a mu hi.
         56 Amah in, “En un! Vantung kihong a, Pasian taklam ah Mihing Tapa dinga om ka mu hi!”
         a ci hi.
         57 Tua ciangin amaute nakpi in kiko uh a, a bil uh humkawm in ama lamah lungsim kituak
         in a hong tai uh hi.
         58 Khua nawlah amah kaikhia in suang tawh a denglum uh hi. Tua a denglum mite in Saul
         a kici tangval khat khephung ah a puante uh a koih uh hi.
         59 Suang tawh a den laitak un Stephen in, “Topa Zeisu aw, ka kha hong la in,” ci in
         Pasian kiangah thu a ngen hi.
         60 Tua khit ciangin amah khukdin a, “Topa aw, hih mawhna amaute tungah na suan kei in,”
         ci in nakpitak in a kiko khit ciangin a si hi.

1 Tu in Stephen a kithahna thu ah Saul zong a thukim hi. Tua hunin Jerusalem khuapi
         a om pawlpi nasiatak in kibawlsia ahih manin sawltakte simloh thu‑um dang khempeuh
         Judea gam le Samaria gamah a kithehthang uh hi.
         2 Pasian a zahtakte in Stephen luang puakhia in vui uh a, nakpi in a kah uh hi.
         3 Saul ahih leh pawlpi bawlsiat ding hanciam in inn simah lut a, numei pasal kaikhia
         in thongah a puak hi.
         4 Tua ahih ciangin a kithehthang mite pai kawikawi in lungdamna thu a tangko uh hi.
         5 Philip zong Samaria gam khua khatah paisuk in Khazih thu a tangko hi.
         6 Mihonpi in Philip thugennate za in nalamdang a bawlte mu uh a, lungsim kikhat in
         ama thugen a ngai uh hi.
         7 Dawigilote nakpitak kiko in mi tampi sung panin a taikhia uh hi. A pumzaw mitampi
         le khebai mitampi in zong damna a ngah uh hi.
         8 Tua khua ah lungdamna lianpi a piang hi.
         9 Tua khua ah amah le amah mi thupi khat a kingaihsun Simon kici mi khat a om hi. Amah
         in nidang in hih khua sungah mitphial lak a, Samaria khua mite in lamdang a sa mahmah
         uh hi.
         10 “Hihpa in Pasian vangliatna nei hi,” ci in a neupen pan a lianpen dongin a thu a
         ngai uh hi.
         11 Amaute in ama bawl mitphialte lamdang a sak uh sawt khinzo ahih manin ama gen bangbang
         a ngai uh hi.
         12 Ahih hangin Philip in Pasian kumpigam tawh kipawl lungdamna thu le Zeisu Khazih min
         a tangko ciangin um uh a, numei pasal tui a kiphum uh hi.
         13 Tua ciangin Simon in zong um ahih manin tui a kiphum khit ciangin Philip paina peuh
         ah a zui kawikawi hi. Philip in a bawl nalamdangte le limlamdangte a muh ciangin lamdang
         a sa mahmah hi.
         14 Tu in Samaria mite in Pasian thu a up lam uh Jerusalem khuapi a om sawltakte in a
         zak uh ciangin amaute kiangah Peter le John a paisak uh hi.
         15 Amaute a tun uh ciangin tua mite in Kha Siangtho a ngah nadingun thu a ngetsak uh
         hi.
         16 Banghang hiam cihleh Topa Zeisu mina tui a kiphum khit uh hangin amaute khat beek
         tungah Kha Siangtho a tung nai kei hi.
         17 Tua hi a, sawltakte in tua mite tungah khut a ngak uh ciangin amaute in Kha Siangtho
         a ngah uh hi.
         18 Tua mite in sawltakte khut ngakna tawh Kha Siangtho a ngah uh Simon in a muh ciangin
         Peter le John‑te mai ah sum lui a,
         19 “Mi khatpeuh tungah ka khut ka ngakh ciangin, Kha Siangtho a ngah theih nading thuneihna
         hong pia un,” a ci hi.
         20 Ahih hangin Peter in ama kiangah, “Pasian letsong sum tawh a kilei thei ding sa na
         hih manin na sum tawh kisiakhawm in!
         21 Pasian mai ah na lungsim maanlo ahih manin hih thu tawh na kisai kha kei a, na ngah
         ding zong bangmah a om kei hi.
         22 Tua ahih manin na hoih lohna kisikkik inla, Pasian tungah thum in. Tua hi leh amah
         in na lungsim ngaihsutna a hong maisak kha ding hi.
         23 Banghang hiam cihleh lungsim siatna tawh na kidim a, hoih lohna in hong hencip hi
         cih kong thei hi,” a ci hi.
         24 Tua ciangin Simon in, “Tu‑a na gensa thute khat beek ka tungah a hong tun loh nadingin
         Topa tungah thu hong ngetsak in,” a ci hi.
         25 Amaute in Samaria mite teenna khua tampi ah lungdamna thu tangko in Topa thu hilhin
         teci a pan khit uh ciangin Jerusalem khuapi ah a ciahkik uh hi.
         26 Tu in Topa vantungmi khatin Philip kiangah, “Ding inla, Jerusalem khuapi pan Gaza
         khua paisukna lampi tawnin va pai in,” a ci hi. Hih munin leitaw lam sehnel gam ahi
         hi.
         27 Tua ciangin Philip zong dingkhia in a pai pah hi. Tualai ah Ethiopia kumpinu Candace
         neihsa khempeuh a uk, thu a nei mahmah a kiget Ethiopia mipa khat a na om hi. Amah
         in Pasian bia in Jerusalem khuapi pan a hong ciahkik hi.
         28 Amah in a sakolleng tungah a tuankawm in kamsangpa Isaiah laibu a sim hi.
         29 Tua ciangin Kha in Philip kiangah, “Sakolleng kiangah va naih inla, va pawl in,”
         a ci hi.
         30 Tua ciangin Philip zong tua pa kiangah va tai a, kamsangpa Isaiah laibu a sim a zak
         ciangin, “Na laisim a thu na theitel hiam?” ci in a dong hi.
         31 Tua pa in, “Hong hilh khat a om kei leh bangci theih ding ka hi hiam?” a ci hi. Tua
         ciangin amah tawh leng tungah tuangkhawm dingin Philip a sam hi.
         32 Tua pa Lai Siangtho simna in, “A kigo ding tuu bangin amah a kipaipih hi. Tuuno in
         a mulmetpa mai ah a ham loh bangin, Amah zong a pau kei hi.
         33 Simmawh nuaisiahna thuakin, Ama tungah thuman thukhenna a kizang kei hi. Ama nuntakna
         leitung pan kilakhia ahih manin, A suan a khakte thu, Kua in gen nawn ding ahi hiam?”
         a cihna mun ahi hi.
         34 Tua ciangin Ethiopia mangpa in Philip kiangah, “Hih kamsangpa in kua thu gen ahi
         hiam? Ama thu gen ahi hiam? Ahih keileh midang khat thu gen ahi hiam?” ci in a dong
         hi.
         35 Tua ciangin Philip in tua Lai Siangtho mun pansan in Zeisu thu a hilh hi.
         36 Tu in, amaute paisuk uh a, tui omna munkhat a tun uh ciangin Ethiopia mangpa in,
         “En in, hihlai ah tui a om hi. Tui ka kiphum ding bangin hong khaktan ahi hiam?” a
         ci hi.
         37 Tua ciangin Philip in, “Na lungsim khempeuh tawh na up leh na kiphum thei hi,” a
         ci hi. Amah in, “Zeisu Khazih in Pasian Tapa ahi hi cih ka um hi,” a ci hi.
         38 Tua ahih manin amah in a sakolleng khawlsak a, Philip le Ethiopia mangpa tui sungah
         paisuk in Philip in amah tui a phum hi.
         39 Tui sung pan a hong paikhiat uh ciangin Topa Kha in Philip lakhia ahih manin Ethiopia
         mangpa in amah mu nawnlo a, ahi zongin lungdamtak in a paisuak hi.
         40 Philip ahih leh Azotus khua ah a kimukik hi. Amah zin kawikawi a, Caesarea khua dongin
         khua khempeuh ah lungdamna thu a tangko hi.

1 Hih hun sungin Saul in Topa nungzuite thah dingin a sawm hi.
         2 Tua ahih manin hih Lampi thu a um numei pasal a muh peuhpeuh manin Jerusalem khuapi
         ah a puak theih nadingin Siampi Ukpa kiangah pai in, Damascus khuapi a kikhopna inn
         ukte a lah ding phalna lai a ngen hi.
         3 Amah hong kuankhia a Damascus khuapi a tunkuan in thakhat in vantung pan khuavak
         khat ama kimkot ah a tang hi.
         4 Tua ciangin amah lei ah puksuk a, “Saul aw, Saul aw, banghang in hong bawlsia na
         hi hiam?” ci a, hopihna awging khat a za hi.
         5 Tua ciangin amah in, “Topa aw, nang kua na hi hiam?” a ci hi. Topa in, “Na hong bawlsiat
         Zeisu ka hi hi. Ciangzum sui lecin nang aa dingin na mahmah ding hi,” a ci hi.
         6 Tua ciangin amah in lamdangsa mahmah in a ciling a, “Topa aw, bang hih dinga hong
         deih na hi hiam?” a ci hi. Tua ciangin Topa in ama kiangah, “Tho inla khua sungah
         lut in. Na hih ding teng hong kigen ding hi,” a ci hi.
         7 Saul tawh a zinkhawm mite in tua awging a zak uh hangin kuamah mu lo uh ahih manin
         gen ding mel thei loin a dingcip uh hi.
         8 Saul zong leilak pan tho in a khuadak hangin kuamah a muthei kei hi. Amaute in a
         khutah lenin Damascus khuapi sungah a lutpih uh hi.
         9 Amah in khuamu lo, an nelo, tui dawn loin ni thum sung a om hi.
         10 Tu in Damascus khuapi sungah Ananias a kici nungzuipa khat om a, a mangmuhna sungah
         Topa in, “Ananias aw,” ci in a sam hi. Tua ciangin amah in, “Hihlai ah ka om hi, Topa
         aw,” ci in a dawng hi.
         11 Topa in, “Dingkhia inla, ‘Tang,’ a kici kongzing ah va pai in. Judas inn ah Tarsus
         khua mi Saul a kici pa va kankhia in. En in, amah thungen in a om hi.
         12 Thu a nget laitak in mang mu a, Ananias a kici mi khat ama kiangah hong pai in khua
         a muhkik theih nadingin ama tungah a khut hong nga ding hi cih thu a mu zo hi,” a
         ci hi.
         13 Tua ciangin Ananias in, “Topa aw, hihpa in Jerusalem khuapi a om nangma misiangthote
         bawlsia mahmah hi cih mi tampi tung panin ka zazo hi.
         14 Hih khua ah zong nangma min a suang khempeuh a mat theih nadingin siampi liante kiang
         panin phalna a ngah khinzo hi,” a ci hi.
         15 Ahih hangin Topa in, “Va pai in. Gentile‑te, kumpite le Israel tate mai ah ka min
         a genkhia dinga ka teel, keima vanzat khat ahi hi.
         16 Keima min hangin a thuak ding gimna tampi ka laklai ding hi,” a ci hi.
         17 Ananias zong pai in tua inn sungah va lut a, Saul tungah a khut nga in, “Ka sanggampa
         Saul aw, khua na muhkik nading le Kha Siangtho tawh na kidim nadingin nong paina lampi
         a hong kilang Topa Zeisu in kei hong sawl hi,” a ci hi.
         18 Tua ciangin Saul mit panin ngalip tawh a kibang na khat thakhat in kia a, khua a
         muthei pah hi. Tua ciangin amah tho in tui a kiphum hi.
         19 An a nek khit ciangin a tha a dimkik hi. Tua khit ciangin Damascus khuapi a om nungzuite
         tawh tawmvei sung Saul a omkhawm hi.
         20 Kikhopna inn ah Saul pai a, “Zeisu in Pasian Tapa ahi hi,” ci in Khazih thu a hilh
         pah hi.
         21 Ama thugen a za khempeuh in lamdangsa mahmah uh a, “Hihpa in Jerusalem khuapi sunga
         Zeisu min a suangte a bawlsiapa hilo ahi hiam? Hih khua ah zong tua mite manin, siampi
         liante kiangah a puak dinga hong pai hilo ahi hiam?” a ci uh hi.
         22 Ahih hangin Saul thakhauh semsem a, Zeisu in Khazih ahi hi ci in teltak in lak ahih
         manin Damascus khuapi a teeng Judah mite lungsim a patausak mahmah hi.
         23 Ni tampi khit ciangin Judah mite in Saul thah dingin a vaihawm uh hi.
         24 Ahih hangin Saul in amaute vaihawmna a thei hi. Amaute in amah a thah theih nadingun
         kongpi ah sun le zan in a pang uh hi.
         25 Tua ahih manin nungzuite in zan laitak in Saul paipih uh a, bawmpi sungah koihin
         kulhpi pua lamah a khaisuk uh hi.
         26 Jerusalem khuapi ah Saul a tun ciangin nungzuite tawh kipawl ding a hanciam hangin
         amah nungzui suak khin cih thu um zolo uh ahih manin a vekpi un a kihta uh hi.
         27 Ahih hangin Barnabas in sawltakte kiangah amah paipih a, lampi ah Topa a muhna, Topa
         in amah a hopihna le Damascus khuapi sungah Zeisu min tawh hangtak a thu a hilhnate
         a gen hi.
         28 Tua ciangin Saul in Jerusalem ah amaute tawh kikhawl a, sungtum pusuak in a om hi.
         29 Amah in Topa Zeisu min tawh hangtak in thu a gen hi. Greek dan a zui Judah mite tawh
         thu kinial uh a, amaute in amah thah a sawm uh hi.
         30 Sanggamte in hihthu a theih uh ciangin Caesarea khua ah amah kha uh a, tua panin
         Tarsus khua ah a paisak uh hi.
         31 Tua hun in Judea gam a kipan Galilee gam le Samaria gam khempeuh a om pawlpite lungmuangtak
         in om uh a, tha a ngah uh hi. Topa kihtakna le Kha Siangtho thapiakna tawh kalsuan
         uh a, a pung semsem uh hi.
         32 Tu in Peter khualzin kawikawi a, Lydda khua‑a a teeng misiangthote kiangah a hong
         tung hi.
         33 Tua khua ah Aeneas a kici mipa khat a om hi. Amah a pumzaw ahih manin kum giat sung
         lupna tung ngakin a om khat ahi hi.
         34 Peter in ama kiangah, “Aeneas aw, Zeisu Khazih in nang hong damsak zo hi. Tho inla,
         na lupna zial in,” a ci hi. Amah zong thakhat in a tho pah hi.
         35 Tua hi a, Lydda khua le Sharon zanglei a teeng mi khempeuh in tua pa a muh uh ciangin
         Topa lamah a kikhel uh hi.
         36 Tu in Joppa khua ah Tabitha, Greek pau in Dorcas a kici nungzui numei khat a om hi.
         Tua nu in mizawngte huhin thupha a bawl tawntung numei khat ahi hi.
         37 Tua laitak in amah cina in a si hi. A luang a sil khit uh ciangin inndei tungnung
         ah a sial uh hi.
         38 Joppa khua le Lydda khua kinai ahih manin tua khua ah Peter om hi cih thu nungzuite
         in a zak khitsa uh ahi hi. Peter sam dingin mi nih sawl uh a, thakhat in a hong pai
         pah nadingin a thumsak uh hi.
         39 Peter zong dingin amaute tawh a paikhawm hi. A tun ciangin inndei tungnung ah a kahtohpih
         uh hi. Meigong khempeuh Peter kiangah dingin kap uh a, Dorcas in a nuntak lai‑a a
         khuisak nikteen puansilhte a lak uh hi.
         40 Peter in amaute khempeuh a pusuahsak khit ciangin khukdin in thu a ngen hi. Tua khit
         ciangin misi luang lamah kihei in, “Tabitha aw, tho in,” a ci hi. Tua ciangin tua
         nu a mit hong hak a, Peter a muh ciangin a tho hi.
         41 Tua ciangin Peter in a khut khakin dingsak a, misiangthote le meigongte samin a nungtakik
         Dorcas a pia hi.
         42 Joppa khua sungteng ah tua thu kizel a, mi tampi in Topa a um uh hi.
         43 Joppa khua ah Peter ni tampi taam a, savun khuipa Simon inn ah a kinga hi.

1 Caesarea khua ah Cornelius kici mi khat om a, Italy galkaphonɠ sungah galkap 100
         ukpa khat ahi hi.
         2 A innkuanpih khempeuh tawh Pasian thu hahkat in Pasian a kihta mi khat ahi hi. Mizawngte
         tungah cinghtak in huhna pia a, Pasian kiangah thu a ngen tawntung mi khat zong ahi
         hi.
         3 Ni khat, nai kua pawlin mang mu a, “Cornelius aw!” ci in a hopih Pasian vantungmi
         khat teltak in a mu hi.
         4 Amah in vantungmi limtak in a et ciangin lau a, “Bang ahi hiam, topa aw?” a ci hi.
         Vantungmi in ama kiangah, “Na thungetna le mizawngte na huhna Pasian in hong thei
         khinzo hi.
         5 Tu in Joppa khua ah mi sawl inla, Peter a kici Simon samsak in.
         6 Amah in tuipi gei‑a a teeng savun khuipa Simon inn ah a om hi. Amah in na hih ding
         teng a hong hilh ding hi,” a ci hi.
         7 Amah a hopih vantungmi a paikhiat khit ciangin Cornelius in a innsung nasemte nih
         le a kisapna teng a sepsak den Pasian thu a hahkat galkap khat a sam hi.
         8 A thuteng a hilhcian khit ciangin Joppa khua ah amaute a paisak hi.
         9 A zingciang in amaute zinkhia uh a, Joppa khua a tunkuan uh nai guk hun pawlin Peter
         zong thungen dingin innkhumzang ah a kahto hi.
         10 Amah a gilkial mahmah a, an a lunggulh hi. Ahi zongin ankuang a bawl laitak un Peter
         in mangmu a,
         11 van kihong in puanzapi tawh a kibang kiuli a nei, a kiu ciat ah a kikhihsa in vantung
         pan a kikhai, ama lamah hong kiasuk a mu hi.
         12 Tua sungah leitung a om khe li nei ganhing namkimte, gamsate, a bokvak ganhingte
         le vana leng vasate a om hi.
         13 Tua laitak in aw khat hong ging a, “Peter aw, tho in, tuate go inla ne in,” a ci
         hi.
         14 Ahih hangin Peter in, “Topa aw, ka ne peuhmah kei ding hi! Banghang hiam cihleh a
         nekhuailo le a sianglo na khat beek ka ne ngei kei hi,” a ci hi.
         15 Tua ciangin awging khatin a nihveina hopihkik a, “Pasian in siang hi a cihte nekhuailo
         hi ci kei in,” a ci hi.
         16 Hih bangin thumvei a cih khit ciangin tua hong kikhaisuk na vantung ah a kilatokik
         hi.
         17 Peter in a mangmuhna a khiatna bang hi ding hiam ci a, lungmang in a om laitak in
         Simon inn a zongzong Cornelius sawltakte kongpi mai ah a ding uh hi.
         18 Amaute in, “Hihlai ah Peter a kici Simon hong tung kha hiam?” ci in a galdot uh hi.
         19 Peter in a mangmuhna ngaihsun in a om laitak in Kha in ama kiangah, “En in, mi thum
         in nang hong zong uh hi.
         20 Tua mite keima hong sawl ahi hi. Tua ahih manin ding inla, kumsuk in. Lunghianglo
         tak in amaute zui in,” a ci hi.
         21 Tua ciangin Cornelius in a hong sawl mite kiangah Peter paisuk a, “Hong en un, na
         mi zon uh keimah ka hi hi. Bang thu a hong pai na hi uh hiam?” a ci hi.
         22 Amaute in, “Galkap 100 ukpa Cornelius in a inn ah nang hong sap nading le na thugen
         a ngaih nadingin Pasian in a siangtho vantungmi khat tungtawn in amah thu a pia zo
         hi. Amah in Pasian a kihta, a thuman mi khat hi a, Judah minam buppi in a zahtak uh
         mi khat ahi hi,” a ci uh hi.
         23 Tua ciangin Peter in inn sungah amaute samin a giaksak hi. A zingciang in tua mite
         tawh Peter dingkhia a, Joppa khua‑a sanggamte pawlkhat in zong a zui uh hi.
         24 A zingciang in Caesarea khua a tung uh hi. Tu in Cornelius in a tanaute le a lawm
         itteng kaikhawm in amaute a ngak hi.
         25 Inn sungah Peter a lut ciangin Cornelius in dawn a, a khe phungah bokin a bia hi.
         26 Ahih hangin Peter in amah phongto a, “Ding in, kei zong mihing mah ka hi hi,” a ci
         hi.
         27 Peter in amah a hopih kawmin inn sungah a lut ciangin mi tampi kikhawm in a om a
         mu hi.
         28 Tua ciangin Peter in amaute kiangah, “Judah mi khat minam dangte tawh a kikholh ding
         le a kianga a hawh ding thukham tawh kituak lo hi cih thu na thei uh hi. Ahih hangin
         Pasian in mi khatpeuh santaklo, sianglo hi ka cih khakloh nadingin a hong lakzo hi.
         29 Tua ahih manin nong sap phetun nial loin kong pai pah hi. Bang thu a hong sam na
         hi uh hiam?” a ci hi.
         30 Tua ciangin Cornelius in, “Tuma ni li lai, tubang hun, nai kua pawlin ka inn sungah
         antang in thu ka ngen hi. Tua ciangin puanpak a silh mi khat ka mai ah hong dinga,
         31 ‘Cornelius aw, na thungetnate Pasian in hong zazo a, mizawngte na huhna zong a hong
         ciaptehsak zo hi.
         32 Tua ahih manin Joppa khua ah mi sawl inla, Peter a kici Simon samsak in. Amah in
         tuipi gei‑a a teeng savun bawlpa Simon inn ah zintung in a om hi. Amah hong tun ciangin
         thu hong gen ding hi,’ a hong ci hi.
         33 Tua ahih manin nang hong sam ding mi kong sawl pah a, tu in hong paithei na hih manin
         hoih mahmah hi. Tua ahih manin na gen dinga Pasian in hong piak thu khempeuh a ngai
         dingin tu in Pasian mai ah koteng ka om uh hi,” a ci hi.
         34 Tua ciangin Peter zong thugen kipan a, “Pasian in kuamah a deidan loh lam ka thei
         taktak hi.
         35 Minam khempeuh lakah amah kihta in a dik a gamta mite amah in a sang hi.
         36 Pasian in Israel mite tunga a puak lungdamna thu in mi khempeuh Topa, Zeisu Khazih
         tungtawn in a kihilh kilemna thu ahi hi.
         37 Tua thu Judea gam khempeuh ah kitangko khinzo a, John in tuiphumna thu a tangko khit
         ciangin Galilee gam pana hong kipankhia thu ahi hi, cih thu zong na thei uh hi.
         38 Pasian in Nazareth khua mi Zeisu, Kha Siangtho le vangliatna tawh nilh a, amah in
         thupha bawl in a vak kawikawi hi. Pasian in ompih ahih manin Dawimangpa bawlsiat mi
         khempeuh a damsak hi cih thu zong na thei uh hi.
         39 “Singkhuam tunga a khailuppa uh tua Zeisu in Judah mite gam sung le Jerusalem khuapi
         sunga a bawl na khempeuh ah a teci ka hi uh hi.
         40 A ni thum ni in Pasian in amah a thawhkiksakna thu kilangtak in a lak hi.
         41 Ahih hangin mi khempeuh muhin lak lo a, Pasian in a teel kholhsa teci ahi kote muh
         ding bekin hong lak hi. Misite lak pan a thawhkik khit ciangin amah tawh anne tuidawn
         in ka omkhawm uh hi.
         42 Zeisu in a nungta lai mite le a sisa mite tungah thukhen dinga Pasian in a sehpa
         ahi hi cih thu mite tungah a tangko ding le teci a pang dingin amah in kote thu hong
         pia zo hi.
         43 Amah a um mi khempeuh in ama min hangin mawhmaisakna a ngah ding uh hi ci in kamsang
         khempeuh in zong ama thu teci a pangzo uh hi,” ci in a hilh hi.
         44 Peter in hih thute a gen laitak mahin ama thugen a za mi khempeuh tungah Kha Siangtho
         a tung hi.
         45 Pasian in Gentile‑te tung nangawn ah Kha Siangtho letsong a piakna thu, Peter tawh
         a paikhawm vun ki‑at thu‑um mite in a muh uh ciangin lamdang a sa mahmah uh hi.
         46 Banghang hiam cihleh tua mite in paunam tuamtuam tawh pau in, Pasian min a phatna
         uh amaute in a za uh hi.
         47 Tua ciangin Peter in, “Eite mah bangin Kha Siangtho a ngah hih mite tui sungah a
         kiphum ding uh kua in khamthei ding ahi hiam?” a ci hi.
         48 Tua ciangin Topa minin tui a kiphum nadingun Peter in amaute thu a pia hi. Tua khit
         ciangin amaute in ni tawmvei sung Peter a tambeh nadingin a kho uh hi.

1 Tu in Gentile‑te in zong Pasian thu sangta uh hi cih thu Judea gama om sawltakpite
         le sanggamte in a za uh hi.
         2 Jerusalem ah Peter a paitoh ciangin vunat mite in ama kiangah,
         3 “Vunatlo mite kiangah va pai in an na nekhawm hi!” ci in a mawhsak uh hi.
         4 Ahih hangin Peter in a kipat a kipan a bantak in hih bangin a hilhcian hi.
         5 Amah in, “Joppa khua ah thungen a ka om laitak in mang ka mu a, puanzapi tawh a kibang
         na khat, kiu li nei, a kiu ciat ah kikhihsa in vantung pan hong kikhaisuk, ka kiangah
         hong tung hi.
         6 Tua sung limtak ka et ciangin leitung a khe li nei ganhingte, gamsate, a bokvak ganhingte,
         vana leng vasate ka mu hi.
         7 Tua ciangin, ‘Peter aw, tho in tuate go inla ne in,’ a hong ci awging khat ka za
         hi.
         8 “Kei zong, ‘Topa aw, ka ne peuhmah kei ding hi! Banghang hiam cihleh a nekhuailo
         le a siangtholo na khat beek ka kamsung ka tun ngei kei hi,’ ka ci hi.
         9 “Ahih hangin tua awging mahin vantung panin hong dawngkik a, ‘Pasian in siang hi
         a cihte nekhuailo hi ci kei in,’ a hong ci hi.
         10 Hih bangin thumvei a hong cih khit ciangin, a vekpi in vantung ah a kikhaitokik hi.
         11 “Tua hun mahin Caesarea khua panin ka kianga hong kisawl mi thumte, ka omna inn mai
         ah hong ding uh hi.
         12 Tua ciangin lunghianglo taka amaute ka zuih nadingin Kha in a hong gen hi. Tua thamloh
         in hih sanggamte guk in zong kei hong zui uh a, a hong samsakpa inn ah ka lut uh hi.
         13 Tua pa in, Vantungmi khat ka inn sungah hong ding ka mu a, ‘Joppa khua ah mi sawl
         inla, Peter a kici Simon samsak in.
         14 Amah in nangmah le na inn sunga om mi khempeuh in hotkhiatna na ngah nadingun thu
         hong hilh ding hi hong ci hi,’ ci in a hong gen hi.
         15 “Tua banga thugen ka kipat laitak in a kipat cillai‑a eite tunga a hong tun banglianin
         amaute tungah Kha Siangtho a hong tung hi.
         16 Tua ciangin, ‘John in mite a tuiphum hi note na hih uh le Kha Siangtho tawh hong
         kiphum ding hi,’ ci a, Topa hong gensa thu ka phawkkik hi.
         17 Tua ahih manin eite in Topa Zeisu Khazih i up cianga Pasian in hong piak Kha Siangtho
         letsong mah amaute zong pia ahih leh Pasian a langpan dingin kei leltak kua ka hi
         hiam?” a ci hi.
         18 Amaute in hih thute a zak uh ciangin bangmah gen nawnlo in Pasian phat uh a, “Tua
         ahih leh Pasian in Gentile‑te tungah zong nuntakna ngah nadingin mawhna kisik kikna
         thu a pia zo hi,” a ci uh hi.
         19 Tu in Stephen a kibawlsiatna hangin a kithehthang mite Phoenicia gam, Cyprus tuikulh
         le Antioch khua dong tung uh a, kuamah dang tungah thuhilh loin Judah mite tung bekah
         a hilh uh hi.
         20 Ahi zongin Cyprus gam mite le Cyrene khua mite pawlkhat, Antioch khua ah va pai in
         Greek ngeina a zui Judah mite kiangah Topa Zeisu thu a va hilh uh hi.
         21 Topa vangliatna in amaute ompih a, mi tampi in thu um in Topa lamah a kihei uh hi.
         22 Jerusalem khuapi a om pawlpi mite in hih thute a zak uh ciangin Antioch khuapi dong
         a pai dingin Barnabas a sawl uh hi.
         23 Tua khua ah Barnabas tungin Pasian hehpihna a muh ciangin a lungdam a, a vekpi un
         lungsim takpi tawh Topa sungah a kipsuak nadingun a hanthawn hi.
         24 Banghang hiam cihleh amah in mihoih khat hi a, Kha Siangtho le thu upna tawh a kidim
         mi hi a, Topa kiangah mi tampi a tun hi.
         25 Tua khit ciangin Saul a zong dingin Tarsus khua ah Barnabas a pai hi.
         26 A muh ciangin Antioch khua ah a paipih hi. Tua khua ah kum khat sung pawlpite tawh
         omkhawm uh a, mi tampi kiangah Pasian thu a hilh uh hi. Thu‑um mite pen Christian
         ci in min a kiphuah masakna mun in Antioch khua ahi hi.
         27 Tua hun sungin Jerusalem khuapi panin Antioch khua ah kamsangte a hong paisuk uh
         hi.
         28 Tuate lakah Agabus a kici pa dingto a, “Claudius Caesar kumpipa hun lai‑a a tun bangin
         leitung bup ah kialpi hong tung ding hi,” ci in Kha theihsakna bangin a gen hi.
         29 Tua ciangin nungzuite in zong amaute hihzawh zah ciat tawh, Judea gama om sanggamte
         huhna sum khak dingin a khentat uh hi.
         30 A khentat bangun semtakpi uh a, Barnabas le Saul khut tungtawn in upate kiangah a
         khak uh hi.

1 Tua hun sungin Herod kumpipa in pawlpi mite pawlkhat bawlsiat dingin a man hi.
         2 Amah in John sanggampa James namsau tawh a thatsak hi.
         3 Tua thu in Judah mite lungdamsak hi cih a muh ciangin Peter zong mat dingin a sawm
         leuleu hi. Tua hunin Silngo Sawhloh Anlum Pawi sung ahi hi.
         4 Amah in Peter a mat khit ciangin thongah khum a, Paisan Pawi a ven ciangin mihonpi
         mai ah a lahkhiat dingin galkap li ta in a om pawl lite cin dingin a ap hi.
         5 Tua ahih manin thong sungah Peter kikhum a, ahi zongin pawlpi in ama aa dingin tatsat
         loin Pasian kiangah thu a ngetsak uh hi.
         6 Herod in Peter a lahkhiat sawm ni zanin sikkhau nih tawh amah kikhih a, galkap nihte
         kikal ah a ihmu hi. Thongcingte zong kongkhak mai ah amah cingin a om uh hi.
         7 Tu in en in, Topa vantungmi khat Peter kiangah thakhat in hong dinga, thong inn sung
         khempeuh ah khuavak a tang hi. Vantungmi in Peter a pang khoih in, “Tho mengmeng in!”
         ci in a phong hi. Tua ciangin Peter khut a sikkhaute a kitolkhia hi.
         8 Tua ciangin vantungmi in, “Na kawng gak inla, na khedap bulh in,” a cih ciangin Peter
         in zong tua bangin a hih hi. Tua ciangin vantungmi in, “Na puan silh inla hong zui
         in,” a ci hi.
         9 Tua ciangin Peter paikhia in vantungmi nung a zui hi. Ahi zongin vantungmi nasep
         teng a taktak ahihlam thei loin mangmu a kisa hi.
         10 A cingte vilna mun a khatna le a nihna a khen uh ciangin khuapi sung lutna sikkongpi
         a tung uh hi. Tua kongpi ama thu in kihong a, amaute gel zong a pusuakkhia uh hi.
         Kongzing khat a zuih khit uh ciangin vantungmi in thakhat in amah a nusia hi.
         11 Peter in khua a phawkkik ciangin, “Tu in Topa in a vantungmi hong sawlin, Herod khut
         sung pan le Judah mite hong thah nading panin hong honkhia khinzo hi cih thu teltak
         in ka thei hi,” a ci hi.
         12 Peter in hih thu a phawk khit ciangin Mark a kici John nu Mary inn ah va pai a, tualai
         ah mi tampi thungen in a kikhawm uh hi.
         13 Peter in kong a kiuh ciangin Rhoda kici numeino khat kong a hon dingin a pai hi.
         14 Tua nu in Peter aw ahihlam a theih ciangin lungdamlua a, kongpi hon nai loin inn
         sungah lehtaikik a, kongpi mai ah Peter a dinlam a va ko hi.
         15 Ahih hangin amaute in, “A hai hi ni teh!” a ci uh hi. Ahih hangin amah in, “Ahi taktak
         mah hi,” ci in a gen teitei ciangin amaute in, “Ama vantungmi hi in teh,” a ci lai
         uh hi.
         16 Tu in, Peter in kong kiukiu lai ahih manin hon uh a, amah a muh uh ciangin lamdang
         a sa mahmah uh hi.
         17 Ahih hangin amah in daitak in a om nadingun a khut tawh lak a, Topa in thong sung
         pan a lakkhiatna thuteng a gen hi. Amah in, “James le i sanggamte kiangah hih thu
         va gen un,” a cih khit ciangin mun dang khatah a pai hi.
         18 Khuavak phetin Peter bangci ahi hiam ci in galkapte sungah buaina lianpi a om hi.
         19 Herod in Peter limtak in a zonsak hangin a mu zo kei uh hi. Tua ciangin a cingte
         thu sit a, amaute thah dingin thu a pia hi.
         20 Tu in Tyre khua le Sidon khua mite tungah Herod a heh mahmah hi. Tua ahih manin kumpi
         innsung vaihawmpipa Blastus a pawlmat khit uh ciangin Herod kiangah amaute hong paikhawm
         uh a, kilem nading a thum uh hi. Banghang hiam cihleh amaute in hih kumpipa kiang
         panin a annek ding uh a ngah uh hi.
         21 A kisehkholh ni a tun ciangin kumpi puan tawh Herod kizem in a kumpi tokhom tungah
         tu a, mipi tungah thu a gen hi.
         22 Mipite in, “Ama awging in mihing aw hilo in pasian awging ahi hi!” ci in a kiko uh
         hi.
         23 Herod in minthanna Pasian pia lo ahih manin Topa vantungmi khatin thakhat in amah
         vattuk a, than in ne in a si hi.
         24 Ahih hangin Pasian thu ahih leh khangin a pung semsem hi.
         25 Barnabas le Saul in a sep ding teng uh a zawh khit uh ciangin Jerusalem khuapi pan
         ciahkik uh a, Mark a kici John a tonpih uh hi.

1 Tu in Antioch khua pawlpi sungah kamsangte le sia pawlkhat a om uh hi. Amaute in
         Barnabas, Niger kici Simeon, Cyrene khua mi Lucius, gam uk mangpa Herod tawh a khangkhawm
         Manaen le Saul‑te ahi uh hi.
         2 Amaute in antang in Topa nasem in a om laitak un, Kha Siangtho in, “Ka piaksa nasep
         a sem dingin Barnabas le Saul hong khenkhia un,” a ci hi.
         3 Antang a thu a nget khit uh ciangin amaute tungah khut nga in a sawlkhia uh hi.
         4 Kha Siangtho in a sawlkhiat amaute, Seleucia khua ah paisuk uh a, tua panin tembaw
         tawh Cyprus tuikulh ah a pai uh hi.
         5 Salamis khua a tun uh ciangin Judah mite kikhopna inn sungah Pasian thu hilh uh a,
         John in zong amaute nasep a huh hi.
         6 Tua tuikulh ah zin kawikawi uh a, Paphos khua a tun uh ciangin Bar‑Jesus kici Judah
         minam, dawi thu a siam, kamsangzuau khat a mu uh hi.
         7 Amah in mipil mangpipa Sergius Paulus nasemte khat ahi hi. Mangpipa in Pasian thu
         za nuam ahih manin Barnabas le Saul a samsak hi.
         8 Ahih hangin mangpipa in thu a up loh nadingin dawi thu a siam Elymas a kici pa in
         hamciam in amaute a langpan hi.
         9 Ahih hangin Paul a kici Saul pen Kha Siangtho tawh kidim in, Elymas en gega a,
         10 “Khemna le zuauthu bekbek tawh a kidim, Dawimangpa tapa, thuman khempeuh a galbawlpa
         aw, Topa lampi tangte na kawikaih den pen khawl lo ding na hi hiam?
         11 Tu in en in, Topa khut nang tungah hong tung dinga, na mittaw in tawlkhat sung khua
         na mu kei ding hi,” a ci hi. Thakhat in tua pa tungah khuamial hong tung ahih manin
         a khut lena a paipih ding mi zongin a zawt kawikawi hi.
         12 Mangpipa in tua thu piang a muh ciangin amaute in Topa tawh kisai thu a hilhte uh
         lamdang sa mahmah in a um hi.
         13 Tu in, Paul le a lawmte Paphos khua pan tembaw tuangin Pamphylia gam Perga khua tung
         uh a, tua panin John in amaute nusia in Jerusalem khuapi ah a ciah hi.
         14 Perga khua panin paikhia uh a, Pisidia gam Antioch khua a tung uh hi. Sabbath ni
         ciangin kikhopna inn sungah lutin a tu uh hi.
         15 Thukham le Kamsangte laibu‑te a kisim khit ciangin kikhopna inn ukte in amaute samsak
         uh a, “Sanggamte aw, mipite hanthot nop na neih uh leh gen un,” a ci uh hi.
         16 Tua ciangin Paul dingto in a khut vana thu a hilh in ah, “Israel mite le Pasian a
         kihta mite aw, na ngai un.
         17 Hih Israelte Pasian in i pute i pate na teel a, Egypt gamah mikhual bangin a om laitak
         un amaute lamsang in, tua gam panin a thahat ama khut tawh a paikhiatpih hi.
         18 Sehnel gam sunga tua mite gamtatna teng kum 40 sung a thuak keikai hi.
         19 Amah in Canaan gam sunga minam sagihte a suksiat khit ciangin amaute aa dingin tua
         gam a hawmsak hi.
         20 “Tua khit ciangin Pasian in kamsangpa Samuel hun dong kum 450 sung amaute aa dingin
         thukhen mangte a pia hi.
         21 Tua ciangin amaute in kumpi khat ngen uh a, Pasian in Benjamin suante khat ahi Kish
         tapa Saul pia a, tua pa in kum 40 sung a uk hi.
         22 Tua khit ciangin amah in Saul hemkhia in, amaute kumpi dingin David a lamto hi. Pasian
         in David thu a genna ah, ‘Keima deihna khempeuh a sem ding ka lungsim puak bang a
         nei Jesse tapa David ka mu zo hi,’ a ci hi.
         23 Pasian in ama kamciamna tawh kizui in hih mipa suan pan Israel mite aa dingin Honpa
         Zeisu a piangsak hi.
         24 Zeisu hong paima in John in Israel mi khempeuh a mawhna uh kisikkik a tui a kiphum
         nadingun thu a hilh masa hi.
         25 John in a nasep a zawh ciangin, ‘Kei kua hi, ci in nong ngaihsun uh hiam? Kei, amah
         ka hi kei hi. Ahih hangin en un, kei khit ciangin a dang khat hong pai dinga, ama
         khedapkhau sut dingin zong ka kilawm kei hi,’ a ci hi.
         26 “Abraham suan ka sanggamte le note laka om Pasian a kihtate aw, Pasian in hih hotkhiatna
         thu note kiangah hong puakzo hi.
         27 Jerusalem khuapi a teengte le gam ukte in Zeisu a thei kei uh hi. Sabbath ni sima
         a kisim den kamsangte thugente zong theilo uh ahih manin Zeisu tungah thu khen in
         tua thu kigente a tangtungsak uh hi.
         28 Sihkhop nading zah thu khat beek mu lo napi in, Pilate in amah a thah nadingin a
         ngen uh hi.
         29 Lai Siangtho sunga kigelhsa amah tawh kisai thu khempeuh tua bangin a tangtunsak
         khit uh ciangin singkhuam tung pan amah lakhia in han sungah a vui uh hi.
         30 Ahih hangin Pasian in misite lak panin amah a thokiksak hi.
         31 Galilee gam panin Jerusalem khuapi ah amah tawh paitokhawm mite in ni tampi sung
         amah mu uh a, tua mite in ama aa dingin mipi tungah teci a pang uh hi.
         32 “Tua ahih manin Pasian in i pute i pate tunga a kamciamsa lungdamna thu note tungah
         a hong tangko ka hi uh hi.
         33 Late nihna sungah, ‘Nangmah in ka Tapa na hi hi, Tuni in nang kong piangsak zo hi,’
         ci a, a kigelh mah bangin Pasian in misite lak panin Zeisu thokiksak a, i pute i pate
         suan le khak ahi eite tungah tua kamciamna hong tungsak zo hi.
         34 ‘David tunga ka kamciam a siangtho le, A muanhuai hehpihna note tungah kong tungsak
         ding hi,’ a cih mah bangin a muatlo dingin misite lak panin Zeisu a thosak zo hi.
         35 “Tua ahih manin amah in Late laibu mundang khatah zong, ‘Na Misiangthopa, Na muatsak
         kei ding hi,’ a ci hi.
         36 “David ahih leh Pasian deihna bangin ama khang aa dingin na a sep khit ciangin si
         a, a pute a pate tawh kivuikhawm in a muat hi.
         37 Ahih hangin Pasian in a thawhkiksak pa a muat kei hi.
         38 “Tua ahih manin sanggamte aw, Pasian in hih mipa tungtawn in mawhna hong maisakna
         thu a hong tangko ka hi uh hi cih thu theita un.
         39 Moses thukham tawh dik na tan zawh lohna khempeuh panun, Pasian in Zeisu a um khempeuh
         dik hong tangsak hi.
         40 Tua ahih manin Kamsangte gensa thu note tungah hong tun loh nadingin kidawm un.
         41 “Kamsangte in, ‘No, mi a neumuhte aw, en un, Lamdangsa unla kisiamang un. Banghang
         hiam cihleh note kiangah a hong kitangko hangin, Na up theih hetloh ding uh nasep
         khat, Note khang sungin ka sem ding hi,’ a ci hi,” ci in a hilh uh hi.
         42 Kikhopna inn pan Judah mite a paikhiat uh ciangin, Gentile‑te in amaute kiangah Sabbath
         ni kik ciangin hih thute mah a genkik nadingun a thum uh hi.
         43 Kikhop a man uh ciangin Judah mi tampi le Judah mi a kisuaksak biakna mi tampi in
         Paul le Barnabas nung a zui uh hi. Amaute in zong Pasian hehpihna sungah a omsuak
         nadingun tua mite a hanthawn uh hi.
         44 Sabbath ni kik ciangin Pasian thu ngai dingin khuazang phialin a hong kikhawm uh
         hi.
         45 Judah mite in mihonpi a muh uh ciangin haza mahmah uh ahih manin Paul thugente lehgen
         in kosia in a langpan uh hi.
         46 Tua ciangin Paul le Barnabas hang semsem uh a, “Pasian thu note tunga kong hilh masak
         ding uh a kul ahi hi. Ahih hangin note in tua thu nolhin nuntak tawntungna a ngah
         dingin no le no kilawm kisalo na hih manun en un, Gentile‑te kiangah ka pai ding uh
         hi.
         47 Banghang hiam cihleh, ‘Hotkhiatna thu leimong dongah puakin, Gentile‑te khuavak a
         suak dingin, Note kong seh hi,’ ci in Topa in thu a hong pia zo hi,” ci in a gen uh
         hi.
         48 Gentile‑te in hih thu a zak uh ciangin lungdam mahmah uh a, a kigen Topa thu a phat
         uh hi. Nuntak tawntungna ngah dingin a kisehsa mite in a um uh hi.
         49 Tua gam buppi ah Topa thu a kizel hi.
         50 Ahih hangin Judah mite in Pasian thu a hahkat, a kithupi muh numei makaite le khuapi
         uliante holhthawh uh a, Paul le Barnabas‑te bawlsia in amau gam panin a hawlkhia uh
         hi.
         51 Ahih hangin Paul le Barnabas in amaute khe a leivuite singkhia in Iconium khua ah
         a pai uh hi.
         52 Nungzuite ahih leh lungnopna le Kha Siangtho tawh a kidim uh hi.

1 Iconium khua a tun uh ciangin Paul le Barnabas in Judah mite kikhopna inn sungah
         lutin mihonpi thu hilh uh a, Judah mite le Greek mite tampi in a um uh hi.
         2 Ahi zongin Gentile‑te in sanggamte tungah lungsim hoihlo a neih nadingun thu‑umlo
         Judah mite in a holhthawh uh hi.
         3 Tua ahih ciangin tua khua ah Paul le Barnabas‑te sawtpi taam uh a, Topa thu hangtak
         in a gen uh hi. Pasian in amaute tungtawn in limlamdangte le nalamdang lianpite piangsak
         in ama hehpihna thu teci a pang hi.
         4 Ahih hangin khuasung mite kipawlkhen uh a, pawlkhat in Judah mite pawlin a dangte
         in sawltakte a pawl uh hi.
         5 Gentile‑te le Judah mite in a makaite uh tawh kikop in thagum tawh sawltakte bawlsia
         in suang tawh denlup ding a hanciam uh hi.
         6 Sawltakte in tua thu a theih uh ciangin Lycaonia gama om Lystra le Derbe khua‑a kipan
         tua kim khuate ah tai in,
         7 lungdamna thu a tangko uh hi.
         8 A suah tunga kipan a khezaw in lam a pai ngeilo pasal khat Lystra khua ah a om hi.
         9 Amah in Paul thugen a ngai hi. Paul in tua pa limtak in en a, dam theih nading upna
         a neih lam a muh ciangin,
         10 “Na khe tawh dingtang in!” ci in nakpitak kiko in thu a piak leh tua pa diangin lam
         a pai hi.
         11 Tu in mihonpite in Paul nasep a muh uh ciangin, “Pasiante mihing bangin hong paisuk
         ahi hi!” ci in Lycaonia pau tawh nakpi in a kiko uh hi.
         12 Barnabas pen Zeus ci uh a, Paul pen thugenpipa ahih manin Hermes a ci uh hi.
         13 Tua ciangin khuanawl a om Zeus biakna innpi a siampipa in bawngtalte le pakkualte
         kongpi ah hong paipih in mipite tawh biakna pia dingin hong kithawi uh hi.
         14 Ahih hangin sawltak Barnabas le Paul in tua thu a zak uh ciangin a puan uh balkek
         in mihonpi lakah lut uh a,
         15 “Lawmte aw, banghang in hih bangin hih na hi uh hiam? Kote zong note mah tawh a kibang
         mihing ka hi uh hi. Kimanna a omlo hih nate nusia in leitung le vantung, tuipi le
         tuate sunga om na khempeuh a bawlpa, a nungta Pasian lamah na kihei nadingun lungdamna
         thu a hong hilh ka hi bek uh hi.
         16 Tua Pasian in a beisa khangte ah minamte khempeuh amau ut bangbang in nungta dingin
         a phal hi.
         17 Ahi zongin ama teci ding om loin a koih kei hi. Eite aa dingin a hoih nate hong bawlsak
         in vana guahtui le khaici a gahsak khuahunte hong pia a, an ne tui dawnin lungdam
         kipahna tawh a hong kidimsak hi,” ci in kiko in a gen uh hi.
         18 Hih thute a gen uh hangin mihonpi in gangawh biakna tawh amaute biakna piaksawm veve
         uh a, khamlah dektak in a om uh hi.
         19 Tua ciangin Antioch khua le Iconium khua pana Judah mite tua munah hong pai uh a,
         mihonpi holhthawh in suang tawh Paul a deng uh hi. Amah a si khinzo sa uh ahih manin
         khuapua lamah a kaikhia uh hi.
         20 Ahi zongin ama kimah nungzuite a din laitak un amah tho in khua sungah a lut hi.
         A zingciang in Barnabas tawh Derbe khua ah a pai uh hi.
         21 Tua khua ah lungdamna thu tangko in mi tampi nungzui a suahsak khit uh ciangin Lystra,
         Iconium, le Antioch khua lamah a kilehkik uh hi.
         22 Nungzuite lungsim hanthawn in thu upna a zopsuak nadingun thapia uh a, “Haksatna
         tampi thuakin Pasian kumpigam sungah a lut ding i hi hi,” ci in a hilh uh hi.
         23 Pawlpi khempeuh ah makaite a koih khit uh ciangin antan thungetna tawh a uppa uh
         Topa khut sungah a ap uh hi.
         24 Pisidia gam kantan in Pamphylia gam hong tung uh a,
         25 Perga khua ah thu a hilh khit uh ciangin Attalia khua ah a paisuk uh hi.
         26 A zawh khitsa uh nasepna teng a sem dingin Pasian hehpihna sungah amaute a ki‑apna
         mun Antioch khua zuan dingin tua mun panin tembaw tawh a pai uh hi.
         27 Tua lai a hong tun uh ciangin pawlpite kaikhawm uh a, amaute tungtawn a Pasian nasepnate
         genin Pasian in Gentile‑te tungah thu upna kong a honsakna thu a zasak uh hi.
         28 Tua khua ah nungzuite tawh amaute sawt veipi a omkhawm uh hi.

1 Judea gam panin a hong paisuk mi pawlkhat in, “Moses hong piak ngeina zui in vun
         na at kei uh leh hotkhiatna na ngahthei kei ding uh hi,” ci in sanggamte a hilh uh
         hi.
         2 Tua ahih manin Paul le Barnabas in tua mite tawh nakpitak in kinial uh a, thu tampi
         a kisel uh hi. Tua ahih manin hih thu tawh kisai in Jerusalem khuapi a om sawltakte
         le makaite kiangah Paul, Barnabas le a dang mi pawlkhat paisak dingin a khentat uh
         hi.
         3 Pawlpi mite in amaute kha uha Phoenicia gam le Samaria gam kantan in a pai uh hi.
         Gentile‑te a kikhelna thu zasak kawikawi uha, sanggamte khempeuh a kipak mahmah uh
         hi.
         4 Jerusalem khuapi a tun uh ciangin pawlpi mite, sawltakte le makaite in amaute na
         dawn uha amaute tungtawn in Pasian nasepnate khempeuh a zasak uh hi.
         5 Ahi zongin Pharisee pawlte lak panin thu‑um mi pawlkhat hong ding uh a, “Tua mite
         in vunat in Moses thukham a zuih nadingun thu i piak ding kisam hi,” a ci uh hi.
         6 Tua ahih manin tu in hih thu a ngaihsun dingin sawltakpite le makaite a kikhawm uh
         hi.
         7 Nakpitak in a kisel khit uh ciangin Peter dingto a, “Sanggamte aw, Gentile‑te in
         keima kam panin lungdamna thu za a, a up theih nadingun a sawtvei simlai in Pasian
         in eite lak panin kei hong teel hi cih na thei uh hi.
         8 Tua hi a, lungsim a thei Pasian in eite mah bangin Kha Siangtho a piakna tawh amaute
         a san lam a kilangsak zo hi.
         9 Upna tawh a lungsim uh hahsiangsak in amaute le eite kikal ah kilamdanna a omsak
         kei hi.
         10 Tua ahih manin tu in, i pute i pate le eite mahmah in i puak zawh loh hakkol banghang
         in thu‑um mite tungah suanin Pasian ze‑et na hi uh hiam?
         11 Amaute mah bangin eite in zong Topa Zeisu Khazih hehpihna tungtawn in hotkhiatna
         i ngah ding hi cih i um hi,” ci in a gen hi.
         12 Tua khit ciangin Pasian in amaute tungtawn in Gentile‑te laka a bawl limlamdangte
         le nalamdang lianpite Paul le Barnabas in a zaksak uh ciangin mihonpite in dai khipkhep
         in a ngai uh hi.
         13 Amaute a daih khipkhep khit uh ciangin James in, “Ute naute aw, na ngai un.
         14 Pasian in ama min dingin Gentile‑te lak panin mi honkhat lakhia dingin a hawhcilna
         thu Simon in hong gen khinzo hi.
         15 Hih in kamsangte gensa thu tawh kituak hi. Kamsangte in,
         16 ‘Tua hun khit ciangin kong paikik ding hi. A puk khinsa David biakbuuk ka lamkik
         dinga, A kicimsa teng puahpha in ka dingkiksak ding hi.
         17 Tua hi leh a kiplai mite le, Keima min a suang Gentile‑te khempeuh nangawn in Topa
         a zong ding uh hi. Hih na khempeuh a bawl Topa in a gen ahi hi,’ ci in Lai Siangtho
         sungah a kigelh hi,” a ci uh hi.
         18 “Pasian in ama sep ding khempeuh a kipatcil a kipan a theih khitsa vive ahi hi.
         19 Tua ahih manin Pasian lama hong kihei Gentile‑te buaisak kei ni.
         20 Ahi zongin amaute in milim biakna a kizang an, numei pasal mawhna, gawlmek a kithat
         ganhing sa le sisan a tan nadingun laikhak i gelh ding hoih ka sa hi.
         21 Banghang hiam cihleh tanglai peka kipan khua khempeuh ah Moses laibu sunga om thute
         kihilh a, Sabbath ni sialin kikhopna innteng ah a kisim den hi,” a ci hi.
         22 Sawltakpite, makaite le pawlpi buppi in tua thu hoih a sa uh hi. Antioch khua ah
         Paul le Barnabas tawh a paikhawm dingin sanggamte laka a makaite sung panin Barsabas
         a kici Judas le Silas‑te a teel uh hi.
         23 Amaute in hih bangin laikhak gelhin a puasak uh hi. Sawltakpite, makaite le sanggamte
         in Antioch khua, Syria gam le Cilicia gama om Gentile mi ahi sanggamte kong hopih
         uh hi.
         24 Kote kiang panin a hong pai mi pawlkhat in, “Vunat in, thukham na zuih ding uh ahi
         hi,” ci in a thugenna uh tawh note hong buaisak in na lungsim uh hong siatsak lam
         ka na za uh hi. Kote in tua bang dingin amaute tungah thu ka pia kei uh hi.
         25 Tua ahih manin lungsim kituak in ka kikhawm uh a, mi pawlkhat teelkhia in i it Barnabas
         le Paul tawh note kiangah kong paisak ding uh hoih ka sa uh hi.
         26 Amaute in i Topa Zeisu Khazih min hangin a nuntakna uh a pia ngamte ahi uh hi.
         27 Tua ahih manin hih thute amau kam mahmah tawh zong hong genkawm dingin Judas le Silas
         kong paisak uh hi.
         28 Banghang hiam cihleh hih a kisam thute lobuang note tungah vangik zaw hong suan lo
         dingin Kha Siangtho le kote in hoih ka sa uh hi.
         29 Tuate in, milim biakna a kizang an, sisan, gawlmek a kithat ganhing sa le numei pasal
         thangtatnate na tan nading uh ahi hi. Tuate tang le uh cin note aa dingin a hoih ding
         hi. Na ci damta un. Mangpha, ci in lai a khak uh hi.
         30 Tua bangin amaute sawlkhia uh a, Antioch khua a tung uh hi. Tualai ah mihonpi kikhawmsak
         in tua laikhak a pia uh hi.
         31 Tua laikhak a sim khit uh ciangin tua thapiakna thu hangin a lungdam mahmah uh hi.
         32 Tu in Judas le Silas‑te in zong kamsang ahihna uh tawh thu tampi gen uh a, sanggamte
         thapia in a thakhauhsak uh hi.
         33 Sawtkhop a taam khit uh ciangin sawltakpite kiangah lungnuamtak in a ciahkiksak uh
         hi.
         34 Ahih hangin Silas in amah tualai ah a taamlai ding hoih a sa hi.
         35 Paul le Barnabas zong Antioch khua ah taamlai uh a, midang tampi tawh Topa thu hilhin
         lungdamna thu a tangko khawm uh hi.
         36 Tawlkhat khit ciangin Paul in Barnabas kiangah, “Topa thu i hilh khitna khuate ah
         paikik in i sanggamte bangci uh ahi hiam cih a en dingin va hawh ni,” a ci hi.
         37 Tu in Barnabas in Mark kici John tonpih dingin a sawm hi.
         38 Ahih hangin Mark in Pamphylia gam panin amaute ciahsan in amaute nasepna ah zuisuak
         lo ahih manin Paul in amah tonpih loh dingin a gen hi.
         39 Kinak sellua uh ahih manin kikhen uh a, Barnabas in Mark tonpih in Cyprus tuikulh
         ah tembaw tawh a pai uh hi.
         40 Ahi zongin Paul in Silas teel a, sanggamte in Pasian hehpihna sungah amaute a ap
         khit uh ciangin a kuankhia uh hi.
         41 Syria gam le Cilicia gamah Paul zin kawikawi in pawlpite tha a pia hi.

1 Tua ciangin Derbe le Lystra khua ah Paul a tung hi. En in, tua khua ah Timothy kici
         nungzui khat a om hi. Amah Judah minam, thu‑um numei khat tapa hi a, a pa ahih leh
         Greek mi ahi hi.
         2 Amah pen Lystra khua le Iconium khua‑a om sanggamte in a pahtak mahmah uh mi khat
         ahi hi.
         3 Paul in amah tonpih nuam ahih manin sam a, tua kima om Judah mi khempeuh in a pa
         Greek mi ahihlam thei uh ahih manin vun a atsak hi.
         4 Khuapi tengah zin kawikawi uh a, Jerusalem khuapi ah sawltakpite le makaite in zuih
         dingin a khun uh thute a theisak kawikawi uh hi.
         5 Tua ahih manin pawlpite upna ah kip in nisim in mimal a khang hi.
         6 Tu in Phrygia gam le Galatia gamah a zin khit uh ciangin Asia gam sungah Pasian thu
         a gen ding uh Kha Siangtho in a kham hi.
         7 Mysia gam a tun khit uh ciangin Bithynia gam zinsawm uh a, ahi zongin Kha in a phal
         kei hi.
         8 Tua ciangin Mysia gam kantan in, Troas khua ah a paisuk uh hi.
         9 A zan ciangin Paul in mang mu a, Macedonia mi khat ama kiangah hong dingin, “Macedonia
         gam lamah hong galkah inla, kote hong huh in,” ci in a thum hi.
         10 Paul in mang a muh khit ciangin Topa in tua mite kiangah lungdamna thu a tangko dingin
         hong samzo hi cih thei in Macedonia gam pai dingin ka sawm pah uh hi.
         11 Tua ahih manin Troas khua panin tembaw tuangin Samothrace tuikulh ah tangtak in ka
         pai uh a, a zingciang in Neapolis khua ka tung uh hi.
         12 Tualai panin Macedonia gam sunga khua lianpen khat ahi Rome mite teenna Philippi
         khua ka tung uh a, tua khua ah nitam simsim ka taam uh hi.
         13 Sabbath ni in khuapua lamah paikhia in thu kingetna mun gungei ah ka pai uh hi. Tualai
         ah ka tu uh a, kikhawm a om numeite kiangah thu ka gen uh hi.
         14 Tu in ka thugen uh a zate lakah Lydia a kici Pasian a bia numei khat a om hi. Amah
         Thyatira khua mi hi a, puan dupsan zuakte khat ahi hi. Tua nu in Paul thugen a up
         theih nadingin Topa in a lungsim a honsak hi.
         15 Amah le a innkuanpihte tui kiphum uh a, amah in, “Topa tungah a citak mi khatin nong
         ngaihsut uh leh hong pai unla ka inn ah hong tung un,” ci in hong samin a hong kho
         tentan hi.
         16 Khatvei, thungen dinga ka pai laitak un mailam thu genkholhna tawh a tote aa ding
         sum tampi a ngahsak, dawilut sila numei khatin kote hong dawntuah hi.
         17 Tua numei in Paul le kote hong zui a, “Hih mite in hotkhiatna lampi a hong hilh,
         Sangbel Pasian nasemte ahi uh hi,” ci in a kiko hi.
         18 Tua numei in ni tampi sung tua bangin a hih den hi. Tua ciangin Paul in nopmawhsa
         mahmah ahih manin tua dawi lamah kihei a, “Ama sung pan na paikhiat nadingin Zeisu
         Khazih min tawh thu kong pia hi,” a cih ciangin tua hun lian mah in tua dawi a paikhia
         hi.
         19 A tote in a sum ngah nading uh lametna om nawnlo hi cih a theih uh ciangin Paul le
         Silas‑te man uh a, thuneite omna sumbuuk lamah a kai uh hi.
         20 Thukhen vaihawmte kiangah puak in, “Hih Judah mite in ka khuasung uh nakpi in hong
         buaisak uh hi.
         21 Ei Rome mite san theihloh ding le zuih theihloh ding ngeinate hong hilh uh hi,” a
         ci uh hi.
         22 Tua ciangin mihonpite in Paul le Silas langpan huan uh a, thukhen vaihawmte in amaute
         puan suahkhiatsak in ciangpum tawh sat dingin thu a pia uh hi.
         23 Tam veipi a sat khit uh ciangin thonginn ukpa in hoihtak a cin nadingin thupia a,
         thongah a khum uh hi.
         24 Thonginn ukpa in tua bang thupiakna ngah ahih manin thongsung tawngnung pen ah amaute
         khum in a khe uh kol a bulh hi.
         25 Ahih hangin zankim laitak in Paul le Silas in thungen in Pasian phatna la sa uh a,
         thongkiate in a ngai uh hi.
         26 Tua laitak in nakpitak in zinling a, thonginn bulpi nangawn a kilok hi. Thong kongkhak
         khempeuh thakhat in kihong a, thongkiate a kikhihna sikkhau khempeuh zong a kitolkhia
         hi.
         27 Thonginn ukpa a khanlawh ciangin thonginn kongkhakte honsa a om mu a, thongkia teng
         a taimang khin sa ahih manin a namsau dokin amah le amah a kithahsawm hi.
         28 Ahih hangin Paul nakpi in kiko a, “Ka vekpi un hihlai ah ka om uh hi. Nang le nang
         bangmah kicih kei in,” a ci hi.
         29 Thonginn ukpa in meivak a nget khit ciangin taikawm in thong sungah lut a, a cilingsa
         in Paul le Silas mai ah a bok hi.
         30 Tua khit ciangin amaute gel paikhiatpih a, “Siate aw, hotkhiatna ka ngah nadingin
         bang ka hih ding hiam?” ci in a dong hi.
         31 Amaute in, “Topa Zeisu Khazih um in. Tua hi leh nang le na innkuanpihte in hotkhiatna
         na ngah ding uh hi,” a ci uh hi.
         32 Tua khit ciangin amah le inn sunga om mi khempeuh tungah Topa thu a hilh uh hi.
         33 Amah in tua zan tua hun mahin Paul le Silas‑te lakhia in a liammate uh a sawpsak
         hi. Amah le a innkuanpih khempeuh tui a kiphum pah uh hi.
         34 Thonginn ukpa in a inn sungah amaute lutpih in an a pia hi. A innkuan buppi un Pasian
         um uh ahih manin a lungdam mahmah hi.
         35 A zingciang in thukhen vaihawmte in palikte sawlin, “Tua mite khahkhia un,” ci in
         a gensak uh hi.
         36 Thonginn ukpa in Paul kiangah, “Note kong khah nadingin thukhen vaihawmte in thu
         hong zasak uh hi. Tua ahih manin tu in nuamtak in ciahta un,” a ci hi.
         37 Ahih hangin Paul in amaute kiangah, “Rome gam mi ahi kote thusit lopi in mipi mai
         ah hong satin thong hong khia uh hi. Tu in a simtham in hong sawlkhia ziau thei ding
         uh ahi hiam? Hi thei peuhmah lo ding hi! Amaute mahmah hong pai in hong lakhia uh
         hen,” a ci hi.
         38 Palikte in thukhen vaihawmte kiangah tua thu a zasak uh hi. Amaute Rome gam mi ahihlam
         a zak uh ciangin a patau uh hi.
         39 Tua ciangin amaute pai in va thum uh a, a lakkhiat khit uh ciangin khuasung pan a
         paikhiat nadingun a sawl uh hi.
         40 Amaute gel zong thonginn sung pan paikhia in Lydia inn ah a lut uh hi. Tualai ah
         sanggamte tawh kimu in amaute tha a piak khit uh ciangin a dingkhia uh hi.

1 Tu in amaute in Amphipolis le Apollonia khuate a nawk khit uh ciangin Thessalonica
         khua a tung uh hi. Tua khua ah Judah mite kikhopna inn khat a om hi.
         2 Tua ciangin Paul in ahih ngei bangin kikhopna inn ah lut a, amaute tawh nipi thum
         sung Lai Siangtho kikum in a om hi.
         3 Khazih in gimna a thuak khit ciangin misite lak panin a thokik ding mah ahihna thu
         teltak in lak a, “Note kianga kong hilh uh hih Zeisu in Khazih ahi hi,” ci in a hilh
         hi.
         4 Amaute pawlkhat in tua thu um uh a, Pasian thu a hahkat Greek mi honkhat le numei
         makai tampi in Paul le Silas‑te a pawl uh hi.
         5 Ahih hangin a umlo Judah mite in haza uh ahih manin sumbuuk phual panin migilo pawlkhat
         a va zawnkhia uh hi. Mi honkhat ngah uh a, tuate tawh khuasung teng a so ngeingaisak
         uh hi. Paul le Silas‑te mihonpi mai ah kaikhia nuamin Jason inn a busim uh hi.
         6 A muh loh uh ciangin Jason le sanggamte pawlkhat khuapi ukte kiangah kai uh a, “Leitung
         a lumlet mite hih mundong hong tungta uh a,
         7 Jason in zin a tungsak hi. Hih mite in, ‘Zeisu a kici kumpi dang khat om hi,’ ci
         in Caesar kumpipa thukhunna tawh a kilehbulh vive in a gamta uh hi,” ci in a kiko
         uh hi.
         8 Mihonpite le khua‑ukte in hih thu a zak uh ciangin a lungmang uh hi.
         9 Amaute in Jason le a dangte kitansak in a khah uh hi.
         10 Tua ciangin sanggamte in a zan a zanin Berea khua ah Paul le Silas paisak pah uh
         a, tua khua a tun uh ciangin Judah mite kikhopna inn ah a lut uh hi.
         11 Thessalonica khua mite sangin hih khua mite a lungsim uh gina zaw ahih manin lawpna
         takpi tawh thu ngai uh a, a maan le a maanlo a theih nadingun nisim in Lai Siangtho
         tawh a sittel uh hi.
         12 Tua ahih manin Judah mitampi in thu um uh a, Greek mite lak panin zong a zahtak uh
         numei pasal tampi in a um uh hi.
         13 Ahih hangin Paul in Berea khua ah Pasian thu a hilh lam a theih uh ciangin Thessalonica
         khua‑a Judah mite va pai in mihonpi a va holhthawh uh hi.
         14 Tua ciangin sanggamte in tuipi lam tawnin Paul paikhiasak pah uh a, Silas le Timothy
         ahih leh Berea khua ah a taamlai uh hi.
         15 Paul a kha mite in Athens khuapi dong a zui uh hi. Silas le Timothy‑te a manlang
         theithei a hong pai nadingin Paul vaikhakna thu pua in a ciahkik uh hi.
         16 Tu in Paul in Athens khuapi ah amaute ngakin a om sungin khuapi sungah milim tawh
         kidim in a om a muh ciangin a lungsim sungah na a sa mahmah hi.
         17 Tua ahih manin kikhopna inn ah lutin Judah mite le Pasian thu a hahkat Gentile‑te
         tawh thu kikum in sumbuuk phuala a kimuh khakpih mite tawh zong nisim in a kikum hi.
         18 Tua khit ciangin Epicurus nungzuite le Stoic mipilte pawlkhat in amah nialin, “Hih
         a mawk ciakciakpa gennop bang thu ahi hiam?” a ci uh hi. Paul in Zeisu thu le a thawhkikna
         thu hilh ahih manin a dang pawlkhatte in, “Gamdang pasiante thu a gen hi leh kilawm
         hi,” a ci uh hi.
         19 Tua khit ciangin amah samin Ares mualvumɠ tungah paipih uh a, “Na gengen hih thuhilhna
         thak nong hilh thei ding hiam?
         20 Ka zak ngeiloh uh thu pawlkhat hong gen na hih manin bangci dan hiam cih ka thei
         nuam uh hi,” a ci uh hi.
         21 Banghang hiam cihleh Athens khua mi khempeuh le tua khua‑a om gamdang mite in a hun
         uh thudang mahmah in zang lo uh a, thuthak khat peuhpeuh gen nading le ngaih nading
         bekin a zang uh hi.
         22 Tua ciangin Ares mualvumɠ tunga mite lakah Paul dingin thu a gen in ah, “Athens khua
         mite aw, na khempeuh ah na biakna mi mahmah lam uh kong thei hi.
         23 Banghang hiam cihleh khuasung ka vak kawikawina ah biakna a na piak uh nate ka telet
         mahmah a, biaknatau khat tungah, ‘A KITHEILO PASIAN AA DING,’ ci a, a kigelh lai khat
         ka mu hi. Tua ahih manin theilopi a na biak pa uh thu note kiangah hong tangko ka
         hi hi.
         24 “Leitung le a sunga om na khempeuh a piangsakpa tua Pasian in leitung le vantung
         a uk Topa hi a, khut tawh kibawl biakinn sungah a teeng kei hi.
         25 Amah in mi khempeuh tungah nuntakna le naksuk naktoh a kipan na khempeuh hong piapa
         ahih manin kitangsapna a nei bangin mihingte khut tawh ama aa ding sepsak bawlsak
         a kul kei hi.
         26 Amah in leitung maitang khempeuh a a teeng dingin minam khempeuh sisan khat panin
         bawl a, tua minamte hun ding le amaute teen nading mun a sehkholhsak hi.
         27 Hih pen mite in Topa zongin a khut uh tawh zam a a muh theih nading uh a deihna ahi
         hi. Tua bang i cih hangin amah in eite tawh a kigamla ahi kei hi.
         28 Banghang hiam cihleh note laka laphuakte in zong, ‘Eite zong ama suan le khakte i
         hi hi,’ ci a, a gen bangin eite in ama sungah nungta in gamta in i om hi.
         29 Tua hi a, Pasian suan le khakte i hih manin Pasian pen mihingte gelna le khutsiamna
         tawh a kibawl kham lim peuh, ngun lim peuh, suangtum lim peuh tawh a kibang a i ngaihsut
         ding ahi kei hi.
         30 A taktak in cileng nidanglai in Pasian in tua bang theih lohnate a kimuhmawh bawl
         hangin tu in ahih leh mun khempeuh a om mi khempeuh mawhna a kisikkik nadingin thu
         a pia zo hi.
         31 Banghang hiam cihleh amah in a sehsa mipa tungtawn in leitung mite tungah maantak
         a thu a khen ding hun khat a sehkhol zo hi. Amah in tua a sehsa mipa, misite lak pan
         thokiksak a, tua thu maantakpi ahihna mi khempeuh tungah teci a lakzo hi,” a ci hi.
         32 Misite thawhkikna thu a zak uh ciangin pawlkhat in, “Hih thu ka zakik nuam uh hi,”
         ci uh a, a dangte in a zahpih uh hi.
         33 Tua ahih manin amaute lak panin Paul a paikhia hi.
         34 Ahi zongin tuate lak panin Ares mualvumɠ a thu vaihawm pawlte laka Dionysius, Damaris
         a kici numei khat le amaute tawh a omkhawm midangte in um uh a, Paul lamah a pang
         uh hi.

1 Hihteng khit ciangin Athens khuapi pan Paul paikhia in Corinth khua a tung hi.
         2 Caesar kumpipa Claudius in Judah mi khempeuh Rome khuapi panin a paikhia dingin thu
         pia ahih manin Pontus gam mi Aquila a kici Judah mipa khat le a zi Priscilla‑te Italy
         gam panin a tun zawh a sawt nai kei hi. Paul in a muh ciangin amaute kiangah a va
         hawh hi.
         3 Amaute puanbuuk khuimi hi uh a, a nasep uh kibang ahih manin amaute tawh Paul omkhawm
         in na a sem hi.
         4 Paul in Sabbath ni simin kikhopna inn ah thu kikuppih in Judah mite le Greek mite
         a zol hi.
         5 Silas le Timothy‑te Macedonia gam panin a hong tun uh ciangin Kha in Paul thahatsak
         a, Zeisu in Khazih ahi hi ci in Judah mite tungah teci a pang hi.
         6 Judah mite in langpan in a kosiat uh ciangin Paul in a puan sing in, “Note sisan
         nomau tungah hong tu tahen kei ka siang hi. Tu a kipan in Gentile‑te kiangah ka paita
         ding hi,” a ci hi.
         7 Tua kikhopna inn panin amah paikhia a, Pasian bia khat ahi Justus kici pa inn ah
         a pai hi. Tua pa inn pen kikhopna inn tawh a kizom pah ahi hi.
         8 Tua ciangin kikhopna inn ukpa Crispus in a innkuanpih khempeuh tawh Topa a um uh
         hi. Paul thugen a za Corinth khua mi tampi in zong um in tui a kiphum uh hi.
         9 Zankhat a mangmuhna sungah Topa in Paul hopih a, “Lau kei in pau loin om kei inla
         gen in.
         10 Banghang hiam cihleh hong ompih ka hih manin kuamah in nang hong do lo dinga, bangmah
         hong cih lo ding uh hi. Hih khua ah mi tampi ka nei hi,” a ci hi.
         11 Tua khua ah kum khat le a lang sung tamsuak in Pasian thu a hilh hi.
         12 Gallio in Achaia gamah mangpi a suah ciangin Judah mite in kithukhat in Paul langpan
         uh a, thukhen zumah puak in,
         13 “Hih mipa in thukham tawh kilehbulh in Pasian a bia dingin mite a zol hi,” a ci uh
         hi.
         14 Thugen dinga Paul a kithawi laitak in Gallio in Judah mite kiangah, “Judah mite aw,
         hih thu in khialhna le tatsiatna thu ahih leh kong ngaihsutsak bek ding hi.
         15 Ahi zongin thu kinialnate, minte le na thukham uh tawh kisai thute peuh ahih leh
         nomau mahin thei un. Tua bang thute ka khen nuam kei hi,” a ci hi.
         16 Tua khit ciangin thukhen zum panin amaute a hawlkhia hi.
         17 Tua ciangin Greek mite in kikhopna inn ukpa Sosthenes manin thukhen zum mai ah a
         sat uh hi. Ahih hangin Gallio in tua thute a awlmawh kei hi.
         18 Paul in tawlpi khat a taam khit ciangin sanggamte mangpha khak a, a kiciamna sa bangin
         Cenchrea khua ah a sam a met khit ciangin Priscilla le Aquila‑te tawh tembaw tuangin
         Syria gamah a pai uh hi.
         19 Ephesus khua a tun uh ciangin tua khua ah amaute a nusia hi. Amah ahih leh kikhopna
         inn ah lutin Judah mite tawh thu a kikum hi.
         20 Amaute kiangah sawtkhop khat taam dingin a khoh uh hangin mang zo loin,
         21 mangpha khak a, “Mai‑a hong tung ding pawi, Jerusalem khuapi ah ka zat loh phamawh
         hi. Ahi zongin Pasian in hong awi leh note kiangah kong paikik ding hi,” ci in Ephesus
         khua pan tembaw tuangin a dingkhia hi.
         22 Caesarea khua a tun ciangin khua sungah paito in pawlpi mite hopih a, tua khit ciangin
         Antioch khua ah a paisuk hi.
         23 Antioch khua ah tawlkhat a taam khit ciangin zinkhia a, Galatia gam le Phrygia gamteng
         ah zin kawikawi in nungzui khempeuh tha a pia hi.
         24 Tu in Apollos a kici Judah mi khat Ephesus khua a hong tung hi. Amah Alexandria khuapi
         a a suak mi khat hi a, thugen a siam banah Lai Siangtho zong a thei mahmah khat ahi
         hi.
         25 Amah in Topa lampi thu a sin khinsa mi khat hi a, lawptak le maantak in Topa thu
         gen in a hilh hi. Ahi zongin John tuiphumna thu bek a thei hi.
         26 Amah in kikhopna inn sungah hangtak in thu a gen hi. Priscilla le Aquila in ama thugen
         a zak uh ciangin samkhia uh a, Pasian lampi a kicing zaw in a hilhcian uh hi.
         27 Achaia gamah Apollos in zin a sawm ciangin sanggamte in amah hanthawn uh a, a paina
         ah hoihtak in a na kisan nadingin zong lai khat a puasak uh hi. Amah a tun ciangin
         hehpihna tungtawn a thu‑um mite nakpitak in a huh hi.
         28 Banghang hiam cihleh Judah mite upkhialhna teng mihonpi mai ah khauhtak in lakkhia
         a, Zeisu in Khazih hi cih Lai Siangtho panin a lak hi.

1 Corinth khua ah Apollos a om sungin Paul in saklam gam nawkin pai a, Ephesus khua
         a tung hi. Tua khua ah nungzuite pawlkhat a muh ciangin
         2 amaute kiangah, “Note in na up hun mah un Kha Siangtho na ngah pah uh hiam?” ci in
         a dong hi. Amaute in, “Kha Siangtho kici a om lam nangawn ka za ngei kei uh hi,” a
         ci uh hi.
         3 Tua ciangin Paul in, “Bangci bang tuiphumna tawh kiphum na hi uh hiam?” a cih ciangin,
         amaute in, “John tuiphumna tawh ka kiphum uh hi,” a ci uh hi.
         4 Tua ciangin Paul in amaute kiangah, “John in ama khit cianga hong pai ding pa Zeisu
         Khazih a up nadingun hilh a, kisikkikna tawh kipawl tuiphumna a pia hi,” ci in a gen
         hi.
         5 Amaute in hih thu a zak uh ciangin Topa Zeisu minin tui a kiphum uh hi.
         6 Paul in amaute tungah a khut a ngak ciangin amau tungah Kha Siangtho hong tung a,
         pau nam tuamtuam tawh pau in kamsang in thu a gen uh hi.
         7 Tua mite a vekpi un pasal sawm le nih ahi uh hi.
         8 Kikhopna inn ah Paul pai zel in kha thum sung hangtak in thu gena Pasian kumpigam
         thute kikuppih in amaute a zol hi.
         9 Ahih hangin mi pawlkhatte lungkhauh in um lo uh a, mihonpi mai ah tua Lampi thu a
         gensia uh hi. Tua ciangin Paul in amaute paikhiatsan a, a nungzuite a sapkhiat khit
         ciangin Tyrannus sanginnpi sungah nisim in thu a kikuppih hi.
         10 Hih bangin kum nihsung a sepsuak ciangin Asia gam sunga a teeng Judah mite le Greek
         mi khempeuh in Topa Zeisu thu a za uh hi.
         11 Tua ciangin Pasian in Paul khut zangin a tuampian nalamdangte a bawl hi.
         12 Paul pumpi tawh a kisu kha khinsa puan ahi zongin dial khatpeuh ahi zongin cinate
         tawh a kisukkhaksak ciangin, a natna uh damin amaute sunga om dawigilote zong a paikhia
         hi.
         13 Tua ciangin phuisamna tawh kha gilote hawlkhia a a kawi vakvak Judah mite pawlkhat
         in dawigilo a lutna mite tungah Topa Zeisu min zangin, “Paul genpa Zeisu min tawh
         na paikhiat nading thu kong pia uh hi,” a ci uh hi.
         14 Sceva a kici Judah mite siampi lianpa tapa sagihte in zong tua bangin a hih uh hi.
         15 Tua ciangin dawigilo in, “Zeisu lah thei ing, Paul lah thei ing, note banglak mi
         na hi uh hiam?” a ci hi.
         16 Tua ciangin amaute tungah dawiveipa dianggawp in zogawp ngingei ahih manin si le
         nai tawh a guaktang un tua inn panin a taikhia uh hi.
         17 Tua thu Ephesus khua‑a teeng Judah mite le Greek mi khempeuh in a theih uh ciangin
         lau mahmah uh hi. Tua ciangin Topa Zeisu min nakpitak in a phat uh hi.
         18 Thu‑um mi tampi hong pai uh a, a gamtat siatna teng uh genkhia in a pulak uh hi.
         19 Mitphial bawl mi tampi in zong a laibute uh hong paipih in mi khempeuh mai ah a haltum
         uh hi. Tua laibute a man a kiseh ciangin nguntang 50,000 man ahi hi.
         20 Hih bangin Topa thu nasiatak in hong khangin hong kizel semsem hi.
         21 Hihteng a sep khit ciangin Paul in Macedonia gam le Achaia gamah a zin hi. Tua khit
         ciangin Jerusalem khuapi a pai dingin Kha in theisak a, “Tua khuapi ka tun khit ciangin
         Rome khuapi zong ka phak kul ding hi,” a ci hi.
         22 Tua ahih manin amah a huh mi nihte ahi Timothy le Erastus‑te Macedonia gamah paisak
         a, amah ahih leh Asia gamah tawlkhat sung a taamlai hi.
         23 Tua hun lai mahin Lampi thu tawh kisai buaina lianpi khat a hong piang hi.
         24 Demetrius a kici nguntui sungpa khatin Diana a kici nusian biakinn limte ngun tawh
         bawl a, a nasem khutsiamte in sum tampi a ngah uh hi.
         25 Amah in tua bang nasepna a sem khempeuh samkhawm in, “Lawmte aw, hih nasepna panin
         sum tampi i ngah lamtak na thei uh hi.
         26 Tu in hih Paul in, ‘Khut tawh a kibawl peuhmah pasian hilo hi,’ ci in Ephesus khua
         bekthamlo in Asia gam buppi phial ah mi tampi a zol khinzo hi cih thu za in na mu
         uh hi.
         27 Tua ahih manin i nasepna a minsiat ding banah a lian nusian Diana‡ biakinnpi zong
         a kisimmawh khak ding lauhuai hi. Tua thamlo in Asia gam buppi le leitung buppi a
         kibia hih nusian thupina a bei ding zong lauhuai lai hi,” a ci hi.
         28 Tu in amaute in tua thu a zak uh ciangin heh mahmah uh a, “Ephesus khua mite Diana§
         thupi mahmah hi!” ci in a kiko uh hi.
         29 Khua sung khempeuh ah tua buaina a hong kizelh ciangin Paul tawh khual a zinkhawm
         Macedonia gam mi Gaius le Aristarchus‑te manin pawilahna innpi sungah lungsim kikhat
         in a lut uh hi.
         30 Mihonpi lakah Paul pai dingin a kithawi ciangin nungzuite in a phal kei uh hi.
         31 Paul lawmte ahi Asia gam uliante pawlkhat in zong pawilahna innpi sungah a pai teitei
         loh nadingin mi sawlin a gensak uh hi.
         32 A kikhawm mite buaigawp in amau tumciat in awng zelzul uh a, tua hangin mipite buai
         in mi a tam zaw in a kikhopna uh a hang nangawn a thei kei uh hi.
         33 Mihonpi lak panin Judah mite pawlkhat in Alexander kaikhia uh a, mipi mai ah a koih
         uh hi. Alexander in a kihutna thu mipite tungah gen nuamin a khut tawh a lak hi.
         34 Ahih hangin amah Judah mi ahihlam a theih uh ciangin, “Ephesus khua mite nusian Diana
         thupi mahmah hi!” ci in aw kituak in nai nihsung bang a awng uh hi.
         35 Khuapi lai‑atpa in mihonpi a daihsak khit ciangin, “Ephesus khua mite aw, Ephesus
         khua mite pen a lian nusian Diana biakinnpi le Zeus pasian pana hong kiasuk tua nusian
         lim a cingte na hih lam uh a theilo kua om ahi hiam?
         36 Hih thute kuama nial theih ding hilo ahih manin daitak in om unla pheng gamtat kei
         un.
         37 Hih mite in nusian biakna innpi hong luhsak uh lah hilo, na nusian uh a hong kosiatsak
         uh zong hilo napi hih mun nong tun uh hi.
         38 Tua ahih manin Demetrius le a seppih khutsiamte in mi khatpeuh tungah lungkim lohna
         a neih uh leh thukhen zum om a, thukhen mangte zong a om uh hi. Tualai ah kikhia uh
         hen.
         39 Hihteng banah thudang kantelnop na neih uh leh thukhenna ngeina tawh a kituak kikhopna
         ah kikhen ding hi.
         40 Banghang hiam cihleh tuni‑a thu piangteng in mipi so gawpsak hi ci in hong kingawh
         ding lauhuai hi. Hih bangin mipi so ziazua na a hang kician om lo ahih manin i gen
         ding zong bangmah a om kei hi,” a ci hi.
         41 Hih bang teng a gen khit ciangin mihonpi a ciahsak hi.
         
            

         
      
   
      
         20
1 Tua thubuai a ven khit ciangin Paul in nungzuite samsak a, mangpha a khak khit ciangin
         Macedonia gamah a pai hi.
         2 Tua gamah Paul zin kawikawi a, thu tampi tawh amaute tha a piak khit ciangin Greek
         gam tung a,
         3 tua gamah kha thum sung a taam hi. Syria gamah tembaw tawh a paikuan ciangin Judah
         mite in amah thahsim sawm uh ahih manin Macedonia gam lam tawnin a pai dingin a khentat
         hi.
         4 Asia gama Paul a zinna ah Berea khua mi Sopater, Thessalonica khua mi Aristarchus
         le Secundus, Derbe khua mi Gaius le Timothy, Asia gam mi Tychicus le Trophimus‑te
         in a zui uh hi.
         5 Amauteng na pai masa uh a, Troas khua ah kote hong ngak uh hi.
         6 Silngo Sawhloh Anlum Pawi a ven khit ciangin kote zong Philippi khua panin tembaw
         tuangin ka dingkhia uh hi. Ni nga khit ciangin amaute omna Troas khua ka tung uh a,
         tua khua ah ni sagih ka taam uh hi.
         7 Nipi kal sunga ni masapen ni in anlum balnen dingin nungzuite a kikhawm uh hi. A
         zingciang in Paul paisawm ahih manin zankim dongin thu a gen hi.
         8 A kikhopna uh inndei tungah meivak tampi a kivak hi.
         9 Eutychus a kici tangvalno khat padenpauh ah tu a, Paul in thu sawtpi a gen sungin
         ihmu kha ahih manin inn dawl thumna panin kiasuk a, a va top uh ciangin a na si khinzo
         hi.
         10 Ahih hangin Paul kumsuk in tangvalpa tungah bok a, kawi in, “Lunghimawh kei un. A
         nuntakna omlai hi,” a ci hi.
         11 Tua khit ciangin kahtokik a, anlum balnen in a ne uh hi. Khuavak dongin sawtveipi
         holim uh a, tua khit ciangin Paul a dingkhia hi.
         12 Amaute in tangvalpa a nungtasa in inn sungah paipih uh a, a lungdam mahmah uh hi.
         13 Paul in Assos khua ciangdong khe in paisawm a, tua khua ah amah tawh kituah dingin
         ka gel uh hi. Tua ahih manin kote in tembaw tuangin Assos khua ah ka paikhol uh hi.
         14 Amah tawh Assos khua ah ka kimuh uh ciangin Paul in tembaw tungah hong tuangin Mitylene
         khua ah ka paisuak uh hi.
         15 A zingciang in tua khua pan ka paikhia uh a, Chios tuikulh gal ka tung uh hi. A thaiciang
         in Samos tuikulh ka tung uh a, Trogyllium khua ah taam in a zingciang in Miletus khua
         ka tung uh hi.
         16 Paul in a hun neihteng Asia gamah a bei loh nadingin Ephesus khua ah taam loin paisuak
         dingin a khentat hi. Banghang hiam cihleh ahih theih leh Pentecost ni in Jerusalem
         khuapi ah a om theih nadingin a kinawh nuam ahi hi.
         17 Miletus khua a tun ciangin Ephesus khua pawlpi makaite a sam dingin mi a sawl hi.
         18 Amaute a hong tun uh ciangin Paul in amaute kiangah, “Asia gam sung kong lutcil ni‑a
         kipan in note laka ka nuntakzia na thei uh hi.
         19 Kiniamkhiat mahmahna le khitui tampi tawh Topa na ka sem a, Judah mite in thah a
         hong sawm manun gimna tampi ka thuak hi.
         20 Note phattuam nading bangmah sit loin, mihonpi kikhopna ah ahi zongin inn khat khit
         inn khat ah ahi zongin lungdamna thu tangko in kong hilh khinzo hi.
         21 Pasian tunga mawhna kisikkikna le i Topa Zeisu Khazih upna thu, Judah mite le Greek
         mite tungah teci ka pangzo hi.
         22 Tu in en un, Jerusalem khuapi ah bang tuak ding cih ka theih loh hangin tua khua
         ah a pai teitei dingin ka lungsim in hong phu hi.
         23 Matna henna le haksatna in hong ngak hi cih bekbek Kha Siangtho in khua khempeuh
         ah hong theisak hi.
         24 Ahi zongin tuate khat beekin a hong linglawngsak zo kei hi. Pasian hehpihna tawh
         kisai lungdamna thu teci pang in Topa Zeisu tung pana ka ngah nasep lungdamtak a ka
         matut theih nadingin ka nuntakna zong pammaih ka sa kei hi.
         25 Tu in ngai un. Pasian kumpigam thu gena ka vak kawikawi na mite in ka maitang nong
         mu nawn kei ding uh hi cih ka thei hi.
         26 Tua ahih manin mi khempeuh sisan panin kei ka siang hi cih thu tuni in note tungah
         teci kong pang hi.
         27 Banghang hiam cihleh Pasian gelna khempeuh sit loin note kong hilh khinzo hi.
         28 Pasian in ama sisan tawh a leisa ama pawlpi tuucin banga a cing dingin Kha Siangtho
         in note hong koih ahi hi. Tua ahih manin no le no kikem unla, tuuhon khempeuh zong
         na kem un.
         29 Banghang hiam cihleh ka ciah khit ciangin note lakah keivom hangsante hong lut ding
         uh a, tuuhonte a hong koihkhong kei ding uh hi.
         30 Note sung panin thuman thutak lehkaih a, amaute lamah nungzuite a kaimang nuam mi
         pawlkhat a hong piang ding hi.
         31 Tua ahih manin na pilvang un. Kum thum tawntung sun le zan tatsat loin khitui tawh
         note khempeuh tunga kong hilh thute na phawk un.
         32 “Tu in sanggamte aw, Pasian tung le ama hehpihna thu ah note kong ap hi. Ama hehpihna
         thu in note hong kipsak in a sianthosak mi khempeuh tawh luahna a hong ngahkhawmsak
         ding hi.
         33 Kham le ngun, nikteen puansilh kuama a ka deihgawh ngei kei hi.
         34 Hi hi, keimah le ka lawmte kisapna teng hih ka khut in hong guan hi cih no mahmah
         in zong na thei uh hi.
         35 Na khempeuh ah hih bangin nasep hahkat in a zawngkhal mite na huh nadingun kong lak
         khinzo hi. ‘Ngahna sangin piakkhiatna ah thupha om zaw hi,’ ci a, Topa Zeisu thugente
         na phawk un,” a ci hi.
         36 Hih thuteng a gen khit ciangin khukdin in amaute khempeuh tawh thu a ngenkhawm hi.
         37 Tua ciangin a vekpi un nakpitak in kap uha Paul ngawngkawi in a nam uh hi.
         38 Ka maitang nong mu nawn kei ding uh hi a cihna thu in amaute a dahsak phadiak hi.
         Tua khit ciangin tembaw tungah amah a kha uh hi.

1 Tu in amaute tawh ka kikhen khit uh ciangin tembaw tawh tangtak pai in Cos tuikulh
         ka tung uh hi. A zingciang in Rhodes tuikulh ka tung uh a, tua panin Patara khua ka
         tung uh hi.
         2 Tua khua ah Phoenicia gama pai ding tembaw khat ka muh uh ciangin tuangin ka zui
         uh hi.
         3 Cyprus tuikulh ka muh uh ciangin taklam zuanin ka paisuak uh a, Syria gamah pai in
         Tyre khua ka tung uh hi. Tualai ah tembaw vanteng kisuahkhia ding ahih manin ka kumkhia
         uh hi.
         4 Tua khua ah thu‑um mite ka muh uh ciangin ni sagih ka taam uh hi. Amaute in Jerusalem
         khuapi ah Paul a pai loh nadingin Kha theihsakna tawh a gen uh hi.
         5 Ni sagih a cin ciangin tua khua pan dingkhia in ka khualzinna uh ka zom uh hi. Thu‑um
         mite in a zi a tate uh tawh khuanawl dong hong kha uh a, tuipi gei ah khukdin in thu
         ka ngen uh hi.
         6 Mangpha ka kikhak khit uh ciangin tembaw tungah ka kah uh a, amaute zong a ciah uh
         hi.
         7 Tyre khua pan tuitung khualzinna ka man khit uh ciangin Ptolemais khua ka tung uh
         a, sanggamte tawh kimu in ni khat ka taam uh hi.
         8 A zingciang in Paul le ko a kithuahpih teng tua khuapan dingkhia in Caesarea khua
         ka tung uh hi. Upa sagihte lakah khatpa ahi lungdamna thu puakpa Philip inn ah tungin
         ka taam uh hi.
         9 Tu in amah in kamsanna tawh thu a gen ta nungak siangtho li a nei hi.
         10 Tualai ah ni tampi ka taam hun sungun Judea gam panin Agabus kici kamsangpa khat
         hong paisuk hi.
         11 Kote kiangah amah a hong tun ciangin Paul kawnggak la in tua kawnggak tawh amah le
         amah a khut le a khe a kihen hi. Tua khit ciangin amah in, “ ‘Jerusalem khuapi a Judah
         mite in hih kawnggak neipa hih bangin hen ding uha Gentile‑te khutah a pia ding uh
         hi,’ ci in Kha Siangtho in a hong gen hi,” a ci hi.
         12 Hih thu ka zak uh ciangin kote le tua muna om mite in Jerusalem khuapi ah Paul a
         pai loh nadingin ka kho uh hi.
         13 Ahih hangin Paul in, “Banghang in kapin ka lungsim hong kitamsak na hi uh hiam? Banghang
         hiam cihleh Topa Zeisu min hangin Jerusalem ah matna henna thuak bekthamlo in a si
         ding dongin ka kigingkhol zo hi,” ci in a dawng hi.
         14 Ka khoh zawhloh uh ciangin bangmah gen nawnlo in, “Topa deihna bang hi tahen,” ka
         ci uh hi.
         15 Ni tawmkha ka taam khit uh ciangin kithawi in Jerusalem khuapi ah ka paito uh hi.
         16 Caesarea khua‑a nungzuite pawlkhat in zong hong zui uha ka zin tun nading uh Cyprus
         mi Mnason a kici pa inn ah hong kha uh hi. Amah pen nungzui a suak masate khat ahi
         hi.
         17 Jerusalem khuapi ka tun uh ciangin sanggamte in lungdamtak in hong dawn uh hi.
         18 A zingciang in Paul le koteng James kiangah ka va hawh uh a, pawlpi makaite khempeuh
         zong a na om uh hi.
         19 Paul in amaute a hopih khit ciangin ama nasepna tungtawn in Pasian in Gentile‑te
         laka a nasepnate kicingtak in a gen hi.
         20 Amaute in tua thute a zak uh ciangin Topa min phat uha Paul kiangah, “Sanggam aw,
         Judah mite lakah thu‑um mi tul tampi om a, thukham zuih ding a hahkat mahmah uh hi
         cih na thei hi.
         21 Ahih hangin mi pawlkhat in nangma thu amaute tungah puak uh a, ‘Gentile‑te laka a
         teeng Judah mite in a tate uh vunat loin khanglui thuhilhnate zong a zuih loh nadingun
         Paul in gen a, Moses thu a nusiat nadingun thu a hilh hi,’ a ci uh hi.
         22 Bangcih ding i hi hiam? Nang hong tungzo cih thu za khin ding uh ahih manin mihonpi
         hong kisutuah pelmawh ding uh hi.
         23 Tua ahih manin kong gen bangun hih in. A kiciam khinsa mihing li ka nei uh hi.
         24 Hih mite paipih inla amaute tawh kisiansuah khawmin a sammet man uh piaksak in. Tua
         hi leh nangma thu a kipuakte maanlo hi cih mi khempeuh in thei ding uh a, thukham
         zui in thumaan in a gamta na hihlam zong hong thei ding uh hi.
         25 Ahi zongin thu‑um Gentile‑te in milim biakna sa, sisan le gawlmek a kithat ganhing
         sa ne loin numei pasal mawhna bawl lo ding uh hi cih thu lobuang a dang tua bang nate
         a tan loh nadingun khentatna lai ka khak khinzo uh hi,” a ci uh hi.
         26 Tua hi a, a zingciang in Paul in tua mite tonpih in amaute tawh a kisiansuah khit
         uh ciangin, kisiansuahna hunte bei ni ding le mi khat ciat in biakpiakna a kipiak
         ding hun uh cingta hi cih a theisak dingin biakinnpi huang sungah a lut uh hi.
         27 Tu in ni sagih beikuanta in Asia gam pana hong pai Judah mite in biakinnpi huang
         sungah Paul a muh uh ciangin mihonpite holhthawh in amah man uh a,
         28 “Israel mite aw, hong huh un! Hihpa in i minam, i thukham le hih mun langpan in mun
         khempeuh a om mite khempeuh tungah thu a hilhpa ahi hi. Tua thamlo in biakinnpi huang
         sungah Greek mite hong lutpih in hih mun siangtho a ninsak hi,” ci in a kiko uh hi.
         29 Banghang hiam cihleh tu madeuh in Ephesus khua mi Trophimus kici pa Paul tawh khuapi
         sungah a omkhawm mu uh ahih manin biakinnpi huang sungah tua pa lutpih ngelngel ding
         hi ci in a ummawh uh hi.
         30 Hih thu hangin khuapi sung khempeuh hong buai a, mun khempeuh panin mihonpite tai
         in hong kikhawm uha Paul a man uh hi. Biakinnpi huang pualam ah a kaihkhiat khit uh
         ciangin kongpite thakhat in a khak uh hi.
         31 Amaute in Paul thah a sawm laitak un Jerusalem khua buppi buai hi ci in galkaphonɠ
         a uk galkap mangpaɠ kiangah thu a tung hi.
         32 Tua ciangin amah in galkapte le galkap 100 ukte sam pah a, mihonpi omna munah a taisuk
         uh hi. Amaute in galkap mangpaɠ le galkapte a muh uh ciangin Paul a sat nawn kei uh
         hi.
         33 Tua khit ciangin Paul kiangah galkap mangpaɠ hong pai in a man hi. Tua ciangin sikkhau
         nih tawh khihsak a, amah kua hi a, bang teng bawl ahi hiam ci in thu a dong hi.
         34 Ahih hangin mihonpite lakah pawlkhat in thu khat genin a dangte in thu tuampi khat
         genin a ciak ngeingai uh hi. Gamlumlua uh ahih manin galkap mangpaɠ in a thu uh theitel
         zolo a, galkap lenah Paul a paipih nadingun thu a pia hi.
         35 Kahlei bul ah Paul a tun ciangin mihonpi hong ngongtatlua uh ahih manin galkapte
         in Paul a puakhia uh hi.
         36 Banghang hiam cihleh mihonpi in nungzuih uh a, “Amah that un!” ci in a kiko uh hi.
         37 Galkap len sung a lutpih ding uh ciangin Paul in galkap mangpaɠ kiangah, “Thu tawm
         kong gen thei ding hiam?” a ci hi. Amah in, “Greek pauthei na hi hiam?
         38 Nang, tuma lam a kumpi langpanna khat piangsak in misuam 4,000te gam sungah a taikhiatpih
         Egypt mipa hilo na hi hiam?” a ci hi.
         39 Ahih hangin Paul in, “Cilicia gam khua thupi khat ahi Tarsus khua‑a a suak Judah
         mi ka hi hi. Nong hehpihna in hih mite tungah thu hong gensak in,” a ci hi.
         40 Galkap mangpa in phalna a piak ciangin kahlei tungah Paul dingin mipite lamah a khut
         a van hi. Mihonpite a daih khipkhep ciangin amah in Hebrew pau tawh thu a gen hi.

1 Paul in, “Pate le sanggamte aw, tu in ka kihutna thu hong gen ding ka hih manin hong
         ngaihsak un,” a ci hi.
         2 Amaute in Hebrew pau† tawh a gen a zak uh ciangin a gamdai semsem uh hi.
         3 Tua ciangin amah in, “Cilicia gam Tarsus khua‑a piang Judah mi taktak ka hi hi. Ahi
         zongin, Gamaliel pattahna tawh hih khuapi ah a khangkhia ka hi hi. Amah in i pute
         i pate thukham tawh kituak in limtak in hong sinsak a, tuni‑a note khempeuh mah bangin
         Pasian thu ka hahkat mahmah hi.
         4 “Hih Lampi thu a um numei pasalte manin thong sungah ka khia a, tua Lampi thu suksiat
         ding ka hanciam hi.
         5 Siampi Ukpa le makaite khempeuh in a theih ding mah bangin amaute kiang panin laikhak
         khat Damascus a om sanggamte muh dingin ka pua a, amaute Jerusalem ah a kibawlsiat
         theih nadingin kolbulh in a kai dingin ka kuan hi.
         6 “Tu in Damascus khuapi ka tunkuan uh, sunkim pawlin a tang pha mahmah khuavak khat
         vantung panin ka kimah thakhat in a hong tang hi.
         7 Tua ciangin lei ah ka puksuk a, ‘Saul aw, Saul aw, banghang in hong bawlsia na hi
         hiam?’ hong ci awging khat ka za hi.
         8 “Tua ciangin, ‘Topa aw, nang kua na hi hiam?’ ka ci hi. “Amah in, ‘Nong bawlsiat
         Nazareth khua mi Zeisu ka hi hi,’ a hong ci hi.
         9 Ka tonpih ka lawmte in tua khuavak a muh uh ciangin a lau uh hi. Ahi zongin kei hong
         kihopihna awging a tel thei kei uh hi.
         10 “Tua ciangin keimah in, ‘Topa aw, bang hih ding ka hi hiam?’ ka ci hi. “Topa in,
         ‘Tho inla, Damascus khuapi sungah lut in. Nangma sep dinga ka gelsate tualai ah kong
         hilh ding hi,’ a hong ci hi.
         11 Tua khuavak khauhlua a, khua mu theilo ka hih manin ka lawmte in hong bankaih uh
         a, Damascus khuapi ka tung hi.
         12 “Tualai ah thukham tawh kituak in Pasian a bia, Ananias kici mi khat om a, tua khua‑a
         teeng Judah mi khempeuh in a zahtak mahmah khat uh ahi hi.
         13 Amah ka kiangah hong pai in ka gei ah hong dinga, ‘Sanggampa Saul aw, khua muta in,’
         a hong cih ciangin tua hun lian mahin amah ka mu thei pah hi.
         14 Tua ciangin amah in, ‘Pasian deihna a thei ding, Midikpa a mu ding le ama thu genna
         aw a za dingin i pute i pate Pasian in nang hong teel zo hi.
         15 Na muh khitsa le na zak khitsa thute mi khempeuh tungah na gen dinga, ama aa dingin
         teci na pang ding hi.
         16 Tu in zong bang ngak na hi hiam? Tho inla tui kiphum in. Topa minin thungen inla,
         na mawhnate silsiang in,’ a hong ci hi.
         17 “Tua khit ciangin Jerusalem khuapi ah ciahkik in biakinnpi huang sungah thungen a
         ka om laitak in mang ka mu hi.
         18 Tua ka mangmuhna sungah Topa ka mu a, amah in, ‘Kinawh inla Jerusalem khuapi pan
         paikhia mengmeng in. Banghang hiam cihleh keima thu teci na panna amaute in hong sang
         lo ding uh hi,’ a hong ci hi.
         19 “Tua ciangin keimah in, ‘Topa aw, kikhopna inn sungah lutin nang hong um mite satin
         thongah ka khiatna thu amaute in a hong thei uh hi.
         20 Nangma thu hanga thahna a thuak Stephen sisan a luansak laitak un ama sih nading
         thukim in amaute kiangah ka dinga, amah a that mite puan zong ka kepsak hi,’ ka ci
         hi.
         21 “Tua ciangin amah in, ‘Hih mun pan paikhia in. Gamlapi a om Gentile‑te kiangah kong
         sawl ding hi,’ a hong ci hi,” ci in a gen hi.
         22 Amaute in Paul thugen hih ciangciang a ngai uh hi. Tua khit ciangin a aw uh sangsak
         in, “Hih bang mipa leitung panin hemkhia un a nungta dingin kilawm lo hi!” ci in a
         kiko uh hi.
         23 A kiko kawmun a puante uh suahkhia in vantung lamah leivui a thehto uh hi.
         24 Galkapte in galkap lenah Paul a paipih nadingun galkap mangpaɠ in thu a pia hi. Banghang
         in mihonpi in amah langpan in hi bangin kiko uh hi ding hiam cih a theih nadingin
         amah sata thu a sit nadingun a sawl hi.
         25 Amaute in savun khau tawh amah a hen laitak un Paul in ama kianga a ding galkap 100
         ukpa kiangah, “Rome gam mi khat mawh hi ci a, thukhenna om nailopi a sat ding pen
         thukhenna ngeina tawh a kituak mah ahi hiam?” a ci hi.
         26 Galkap 100 ukpa in hih thu a zak ciangin galkap mangpaɠ kiangah pai in, “Hihpa Rome
         gam mi ahi hi na hihsawm thu kidawm in,” a ci hi.
         27 Tua ciangin Paul kiangah galkap mangpaɠ pai in, “Nang, Rome gam mi na hi hiam hong
         gen in,” a ci hi. Paul in, “Ka hi hi,” a ci hi.
         28 Tua ciangin galkap mangpaɠ in, “Ken Rome gam mi ka suah nadingin sum tampi ka pia
         hi,” a ci hi. Paul in, “Kei ka suahpih ahi hi,” a ci hi.
         29 Tua ciangin thu a sitsawm mite ama kiang panin a kihemkhia pah uh hi. Galkap mangpaɠ
         in Paul na hen kha khinzo ahih manin Rome gam mi ahihlam a theih ciangin a lau hi.
         30 Banghang in Judah mite in Paul mawhmat uh hiam cih thu galkap mangpa in theitel nuam
         ahih manin a zingciang in Paul a kihennate a phelsak hi. Siampi liante le thukhenteɠ
         khempeuh kikhawmsak a, Paul zong paipih in amaute mai ah a koih nadingun thu a pia
         hi.

1 Tua ciangin Paul in thukhenteɠ limtak in a etkawm in, “Ute naute aw, tuni dongin
         Pasian mai ah kisuang hetlo in ka nungta hi,” a ci hi.
         2 Tua ciangin Siampi Ukpa Ananias in Paul kianga a ding mite kiangah Paul muk a satsak
         nadingun thu a pia hi.
         3 Tua ciangin Paul in ama kiangah, “Leikang kizut suangcian tawh a kibang pa aw, Pasian
         in nang hong sat ding hi! Banghang hiam cihleh thukham tawh kituak in thu hong khen
         dingin a tu kimlai banghang in thukham tawh kilehbulh in kei hong satsak na hi hiam?”
         a ci hi.
         4 Tua kima a ding mite in, “Pasian Siampi Ukpa zahko vial ding na hi hiam?” a ci uh
         hi.
         5 Tua ciangin Paul in, “Sanggamte aw, amah Siampi Ukpa ahihlam ka thei kei hi. Lai
         Siangtho in, ‘Na mite a ukpa gensia kei in ci mah hi,’ ” a ci hi.
         6 Amaute pawlkhat Sadducee pawlte hi uh a, a dangte Pharisee pawlte ahihlam uh Paul
         in a theih ciangin thukhenteɠ mai ah kiko a, “Ute naute aw, Pharisee mipa khat tapa
         Pharisee pawlte khat ka hi hi. Misite thawhkikna thu tawh kisai lametna hangin thusitna
         a thuak ka hi hi!” a ci hi.
         7 Tua bang a cih ciangin Pharisee pawlte le Sadducee pawlte kisel uh a, mihonpi pawl
         nih a suak uh hi.
         8 Banghang hiam cihleh Sadducee pawlte in misite thokik lo hi, vantungmi om lo hi,
         kha zong om lo hi a ci uh hi. Ahih hangin Pharisee pawlte in a nih in om hi ci in
         a um uh hi.
         9 Tua ciangin amaute nakpi in a kiko uh hi. Pharisee pawlte sunga thukhamhilh siate
         hong ding uh a, “Hihpa tungah thusia ka mu kei uh hi. Vantungmi khat ahih keileh kha
         khatpeuh in hopih ahih leh Pasian langpan in i do kei ding hi,” a ci uh hi.
         10 Tu in kipawlkhenna le kitotna nasialua ahih manin Paul a tum a tel a suahkhak ding
         uh galkap mangpaɠ a patau hi. Tua ahih ciangin galkapte paisuksak in mihonpite lak
         panin thatanghat suangin Paul kaikhia a, galkap lenah a paipih nadingun thu a pia
         hi.
         11 A zingciang zanin Paul kiangah Topa dinga, “Paul aw, lungkia kei in. Keima aa dingin
         Jerusalem khuapi ah teci na pan bangin Rome khuapi ah zong na panglai ding hi,” a
         ci hi.
         12 Khua a vak ciangin Judah mite pawlkhat kituah uh a, Paul a thah khit mateng un an
         ne lo tui dawn lo dingin a kiciam uh hi.
         13 Tu in Paul a thahsawm mite 40 val a pha uh hi.
         14 Siampi liante le makai vaihawmte kiangah amaute va pai uh a, “Paul ka thah khit mateng
         un bangmah ne lo dingin ka kiciam khinzo uh hi.
         15 Tua ahih manin note le thukhenteɠ in Paul thu a kicing zaw in a sit nuam bang khatin
         zingciang in a hong paipih nadingun galkap mangpaɠ kiangah va gen un. Note kianga
         hong tunpihma un a that dingin kigingsa in ka na om ding uh hi,” a ci uh hi.
         16 Ahih hangin Paul sanggamnu tapa in tua mite suamsim nading thu a zak ciangin galkap
         lenah va lutin Paul kiangah a va ko hi.
         17 Tua ciangin Paul in galkap 100 ukte khat sam a, “Hih tangvalpa in galkap mangpaɠ
         kiangah gennop khat nei ahih manin ama kiangah va puak in,” a ci hi.
         18 Tua pa in galkap mangpaɠ kiangah amah a paipih hi. Tua ciangin amah in, “Thongkiapa
         Paul in kei hong sam a, hih tangvalpa nang kianga kong paipih ding hong ngen hi. Tangvalpa
         in nang kiangah gennop khat hong nei hi,” a ci hi.
         19 Tua ciangin galkap mangpaɠ in a khut tawh kai in paikhiatpih a, “Nong gennop thu
         bang ahi hiam?” ci in a dongsim hi.
         20 Tangvalpa in, “Judah mite in a kicing zaw a Paul thu a sit nuam bang khatin zingciang
         in thukhenteɠ kiangah amah na paisak nading hong ngen dingin a kithukim khinzo uh
         hi.
         21 Amaute thu mang kei in. Banghang hiam cihleh Paul a thah khit mateng un an ne lo
         tui dawn lo dingin a kiciam khinsa mihing 40 val in amah a pangsim uh hi. Tu in amaute
         in na kamciam piak ding bek ngakin kigingsa in a om uh hi,” a ci hi.
         22 Tua ciangin galkap mangpaɠ in tangvalpa ciahsak a, “Hih thute kei nong hilh lam kuama
         kiangah gen kei in,” ci in thu a pia hi.
         23 Tua ciangin amah in galkap 100 ukte nih sam a, “Zan nai thum ciangin Caesarea khua
         donga a pai dingin galkap 200, sakol galkap 70 le teipi a tawi galkap 200 kithawisak
         un.
         24 Paul a tuan nading khat zong keng unla, mangpipa Felix kiangah hoihtak in va puak
         un,” ci in thu a pia hi.
         25 Amah in hih bangin laikhak khat a gelh hi.
         26 Keimah Claudius Lysias in a lian mahmah mangpipa Felix kong hopih hi.
         27 Judah mite in hihpa manin thah a sawm uh hi. Amah Rome gam mi khat ahihlam ka theih
         ciangin galkapte tawh pai in ka va honkhia hi.
         28 Amah a mawhmatna uh thei nuam ka hih manin amaute thukhenteɠ kiangah ka puak hi.
         29 Amaute thukham tawh kisai kinialna hangin a mawhmat uh hi a, sih nading le thongkiat
         nading zah dong ama mawhna ka mu kei hi.
         30 Judah mite in amah pangsim uh hi cih thu a hong kigen ciangin nang kiangah kong puak
         pah hi. A mawhmat mite in a mawhmatna uh nangma mai ah hong sun nadingun thu ka pia
         zo hi. Mangpha, ci in lai a khak hi.
         31 Tua ciangin galkapte in a thu ngahna uh tawh kizui in Paul lakhia uh a, Antipatris
         khua ah a zan a zan in a paipih uh hi.
         32 A zingciang in Paul tawh a paikhawm dingin sakol galkap teng omlai uh a, galkap dangteng
         galkap lenah a ciahkik uh hi.
         33 Caesarea khua a tun uh ciangin mangpipa khutah laikhak pia uh a, Paul zong ama khutah
         a ap uh hi.
         34 Mangpipa in laikhak a sim khit ciangin Paul kiangah, “Bang gam mi na hi hiam?” ci
         in a dong hi. Cilicia gam mi ahihlam a theih ciangin,
         35 “Nang hong mawhmat mite a hong tun uh ciangin na thu kong sit ding hi,” a ci hi.
         Tua khit ciangin Herod inn ah Paul a kep nadingun thu a pia hi.

1 Ni nga khit ciangin Siampi Ukpa Ananias, makaite le Tertullus a kici thugen siampa
         tawh hong paisuk uh a, Paul a kimawhmatna thu a maan takpi mah hi ci in mangpipa mai
         ah thu a sung uh hi.
         2 Paul a sap khit uh ciangin Tertullus in Paul a mawhmatna thu gen a, “A lian mahmah
         Felix aw, nangma hang bekin nuamtak in sawtpi a om thei ka hi uh hi.
         3 Hih minam in na vaihawm siamna tawh a munmun ah khantohna tuamtuam ngah den ahih
         manin nakpitak in ka lungdam uh hi.
         4 Bangbang ahi zongin hong cimtak loin nong hehpihna tawh ka thugen tawmkha nong ngaihsak
         nadingin kong thum hi.
         5 Banghang hiam cihleh hihpa thusia bawl mi khat ahihlam ka mu uh hi. Amah in leitung
         mun khempeuh a om Judah mite lakah langpanna a piangsakpa le Nazareth pawlte makaipipa
         ahi hi.
         6 Biakinnpi huang zong nitsak sawm ahih manin ka man uh a, kote thukham tawh kituak
         in ama tungah thu ka khen sawm uh hi.
         7 Ahih hangin galkap mangpa Lysias hong pai in kote khut panin thagum tawh amah lakhia
         a,
         8 Paul a mawhmat mite nang kiangah hong pai nadingun thu a pia hi. Nang mahmah in thusit
         lecin ka mawhmatna khempeuh uh a maan lamtak na tel ding hi,” a ci hi.
         9 Judah mite zong panghuan uh a, “Hih thute a maan takpi mah ahi hi,” a ci uh hi.
         10 Tua ciangin Paul in thu a gen nadingin mangpipa in a khut tawh a lah ciangin Paul
         in, “Hih minam kum tampi sung thu a khenpa na hihlam thei ka hih manin ka kihutna
         thu nuamtak in kong gen ding hi.
         11 Pasian bia dingin Jerusalem khuapi ah ka paitoh zawh ni sawm le ni nih val a phak
         nai loh lam na thei uh hi.
         12 Biakinnpi huang sungah mi tawh ka kiniallam, kikhopna inn le khuapi sungah mipi ka
         buaisak lam amaute in a hong mu kei uh hi.
         13 Tu a kei hong mawhmatna uh a maan takpi ahihna zong hong lakthei tuanlo ding uh hi.
         14 Ahi zongin nang tunga kong pulaknop thu in, upna maanlo hi hong cihsan uh hih Lampi
         thu tawh kituak in ka pute ka pate Pasian ka bia a, Thukham laibu le Kamsangte laibu
         sunga kigelh thu khempeuh ka um hi.
         15 Misi peuhmah mihoih ahi a, mi hoihlo ahi zongin a vekpi un thokik ding hi cih thu
         amaute in um uh a, kei zong tuamah bangin Pasian sungah lemetna ka nei hi.
         16 Tua ahih manin Pasian tung le mihingte tungah lungsim kisuanna ka neih loh nadingin
         ka hanciam den hi.
         17 “Tu in kum tampi khit ciangin ka minam mizawngte huhna a pia ding le biakna a pia
         dingin kong pai hi.
         18 Asia gam pana hong pai Judah mite pawlkhat in biakinnpi huangah kisiansuah a ka om
         hong mu uh hi. Tualai ah mihonpi om loin buaina zong bangmah a om kei hi.
         19 Kei hong mawhmat nading uh thu khatpeuh a neih uh leh hihlai ah na mai mahmah ah
         hong sung le uh hi ding hi.
         20 Ahih keileh zong thukhenteɠ mai ah ka din laitak in,
         21 ‘Misite thawhkikna thu hangin tu in thusitna ka thuak hi,’ ci a, ka kiko lohngal
         khialhna dang khatpeuh ka bawl lam hihlai a om mite in a theih uh leh hong gen uh
         hen,” a ci hi.
         22 Felix in hih thute za in tua Lampi thu a kician zaw in a theih ciangin, “Galkap mangpaɠ
         Lysias hong tunsuk ciangin, na thu kong khensak ding hi,” ci in a hun a sotto hi.
         23 Paul kemin a ut bangbang in a omsak nadingun Felix in galkap 100 ukte khat thu pia
         a, a huh nuam le a veh nuam a meltheihte zong a kham loh nadingun a vaikhak hi.
         24 Tua nung a sawtlo in Felix le Judah mi ahi, a zi Drusilla hong pai in Paul samkhiasak
         a, Khazih upna thu a ngai hi.
         25 Paul in dikna thu, pumpi kidekna thu le a hong tung ding thukhenna thute a gen ciangin
         Felix lau a, “Na paikhia phot in. Hun hoih ka ngah ciangin kong samsak ding hi,” a
         ci hi.
         26 Tua hun sungin Paul in amah a kikhah theih nadingin sum hong pia kha ding hi ci in
         Felix in a lamen hi. Tua ahih manin samkhiasak thithe in a hopih pahpah hi.
         27 Ahih hangin kum nih a cin khit ciangin Porcius Festus in Felix za a laih hi. Felix
         in Judah mite lungdamsak nuam ahih manin thong sungah Paul a koihsuak hi.

1 Tu in Festus tua gam a tun zawh ni thum ciangin Caesarea khua panin Jerusalem khuapi
         ah a hawhto hi.
         2 Tua ciangin Siampi Ukpa le Judah mi makaite in Paul thu a sia lam in a ko uh hi.
         3 Amaute in lamkal ah Paul pangin a thah theih nadingun Jerusalem khuapi ah Paul a
         paisak nadingin Festus mai‑et in a kun uh hi.
         4 Ahih hangin Festus in Caesarea khua mahah Paul kepsuak nading le amah zong a sawtlo
         in tua khua ah a pai nading thu gen hi.
         5 “Tua ahih manin na makaite un hong zuisuk uh hen. Hih mipa in khialhna a neih le
         a neih loh ka theih nadingin amaute mawhmatna thu tualai ah hong sung uh hen,” a ci
         hi.
         6 Amaute kiangah ni sawmval a taam khit ciangin Caesarea khua ah a paisuk hi. A zingciang
         in thukhenna tokhom ah amah tu in a kiangah Paul a paipih nadingun thu a pia hi.
         7 Paul hong tun ciangin Jerusalem pana hong paisuk Judah mite ama kimah dingin Paul
         mawhsakna thulian pipite a gen uh hi. Ahi zongin, a teci dingin bangmah a lak thei
         kei uh hi.
         8 Tua ciangin Paul in, “Judah mite thukham tungah ahi zongin biakinnpi tungah ahi zongin
         Caesar kumpipa tungah ahi zongin khialhna bangmah ka bawl kei hi,” a ci hi.
         9 Ahih hangin Festus in Judah mite lungkimsak nuam ahih manin Paul kiangah, “Jerusalem
         ah paito in tualai ah na thu hong kikhensak leh na ut hiam?” ci in a dong hi.
         10 Tua ciangin Paul in, “Tu a ka dinna mun in ka thu hong kikhensak nading Caesar kumpipa
         thukhenna tokhom mai ahi hi. Hoihtak a na theih mah bangin Judah mite tungah khialhna
         bangmah ka nei kei hi.
         11 Mikhial ka hi a, sih nadingin a kilawm mawhna a bawl ka hih leh sih ding ka nial
         kei hi. Ahih hangin hih mite hong mawhmatna a maanlopi ahih leh amaute khutah kuamah
         in hong pia thei kei ding hi. Caesar kumpipa mai ah ka thu ka tunto ding hi,” a ci
         hi.
         12 Tua ciangin Festus in upa vaihawmte tawh a kikup khit uh ciangin Paul kiangah, “Caesar
         kumpipa mai ah ka thu ka tunto ding hi ci na hih manin Caesar kumpipa kiangah na paikul
         ding hi!” a ci hi.
         13 Tua nung a sawtlo in Festus kianga hawh dingin kumpipa Agrippa le Bernice‑te Caesarea
         khua ah hong paisuk uh hi.
         14 Ni tampi sung a taam khit uh ciangin Festus in Paul thu kumpipa Agrippa tungah ko
         a, “Felix in thongah a nusiat mi khat a om hi.
         15 Jerusalem khuapi a ka om sungin siampi liante le Judah mite makaite in ama thu hong
         zasak uh a, ama tunga thu ka khen ding a hong ngen uh hi.
         16 Amaute kiangah, ‘A kimawhmatpa le a mawhmat mite kimaituah ding uh a, a kimawhmatpa
         in ama tunga kisuan mawhmatna tawh kisai in amah le amah kihu masa ding hi. Tua lopi
         in mi khat thah dinga piakkhiat theih nading Rome mite ngeina om lo hi,’ ci in ka
         dawng hi.
         17 Tua ahih manin amaute hih munah hong kikaihkhop uh ciangin khinkhin nawnlo in a zingciang
         mahin thukhenna tokhom ah tu in tua pa ka samsak hi.
         18 A mawhmat mite hong din uh ciangin ka upmawh thute khat beek tawh a mawhmat kha kei
         uh hi.
         19 Amaute biakna tawh kisai kinialna thute le Paul in amah nungta hi a cihpa, a si khinsa
         Zeisu thu bek a gen uh hi.
         20 Tua bang kinialna thute theitel lo ka hih manin Jerusalem ah pai in tualai ah na
         thu hong kikhensak leh na ut hiam, ci in ka dong hi.
         21 Ahih hangin Paul in a thu Caesar kumpipa Augustus khen dingin a kikoihsak nading
         hong nget ciangin Caesar kumpipa kiang ka puak theih mateng amah a kikep nadingin
         thu ka pia hi,” a ci hi.
         22 Tua ciangin Agrippa in Festus kiangah, “Kei zong tua pa thu ka za nuam hi,” a cihleh
         Festus in, “Zingciang in ama thugen na za ding hi,” a ci hi.
         23 A zingciang in Agrippa le Bernice‑te thupitak in hong pai uh a, galkap mangteɠ le
         khuapi uliante tawh thugenna innpi sungah a hong lut uh hi. Festus in thu a piak ciangin
         Paul zong hong lutpih uh hi.
         24 Tua ciangin Festus in, “Kumpipa Agrippa le hihlai a om mite khempeuh aw, hihpa en
         un. Amah pen Jerusalem ah ahi a, hi lai ah ahi zongin Judah mi bupin a nungta dingin
         kilawm lo hi ci a, hong ngetpa uh ahi hi.
         25 Ahih hangin hihpa in sih nading zahin a lian mawhna a bawl loh lam ka mu hi. Caesar
         kumpipa Augustus tungah a thu puakto nuam ahih manin paisak dingin ka khentat hi.
         26 Ka topa ahi kumpipa tungah hih mipa thu lai tawh gelhin ka zaksak theih ding thu
         kician khat beek ka nei kei hi. Tua ahih manin note mai ah kong puak hi. A diakdiak
         in kumpipa Agrippa aw, thu na dot khit ciangin ka gelh ding thu kician pawlkhat ka
         ngah theih nadingin na mai ah kong puak hi.
         27 Banghang hiam cihleh thongkia mi khat a kimawhmatna thu kician omlopi in ka puak
         ding hi theilo hi,” a ci hi.

1 Tua khit ciangin Agrippa in Paul kiangah, “Na thu tawh kisai na gen theih nading
         hun kong pia hi,” a ci hi. Tua ciangin Paul in a khut zanin a kihutna thu gen a,
         2 “Kumpipa Agrippa aw, Judah mite hong mawhmatna thute tawh kisai in ka kihutna thu
         tuni in nangma mai ah hong gen thei ding ka hih manin hampha ka kisa hi.
         3 Judah mite ngeina khempeuh le amaute kinialna thute thei mahmah na hih manin ka nuam
         phadiak hi. Tua ahih manin lungduaitak in nong ngaihsak nadingin kong thum hi.
         4 “Ka khangno lai‑a kipan in Jerusalem a ka nuntakzia le ka khantohziate ka mipihte
         khempeuh in a hong theih uh ahi hi.
         5 Kote biakna sunga a khauhpen Pharisee pawlte thu zui in ka nuntak lam a tung lai
         a kipan a hong theih khitsa uh ahih manin teci pang nuam uh hi leh pang thei ding
         uh hi.
         6 Pasian in ka pu ka pate uh tunga a piak kamciamna ka lamet manin tu in thusitna thuakin
         ka ding hi.
         7 Tua kamciamna a ngah dingin kilamen ka hih manun ko minam sawm le nihte in sun le
         zan tatsat loin Pasian ka bia uh hi. Kumpipa Agrippa aw, tua lametna thu hangin Judah
         mite in kei hong mawhmat uh ahi hi.
         8 Pasian in misite thokiksak ding hi cih thu banghang in uptak salo na hi uh hiam?
         9 “A taktak in ci lehang kei zong Nazareth khua mi Zeisu min langpan theih zah in langpan
         ding hi ci in ka ngaihsun ngei hi.
         10 Tua bangin zong Jerusalem ah ka hih takpi a, siampi liante phalna tawh misiangtho
         tampite thong sungah ka khum hi. Amaute a kithah ciangin ka thukim hi.
         11 Kikhopna innteng ah amaute ka bawlsia kawikawi a, Zeisu min a kosiat theihtheih nadingun
         ka bawl hi. Amaute tungah hehlua ka hih manin gamdang khualiante nangawn ah pai in
         ka va bawlsia hi.
         12 “Tua banga ka hih sung mahin siampi liante thuneihna le sawlna tawh Damascus ah ka
         pai hi.
         13 Kumpipa aw, ka pai laitak uh sunkim laitak in kei le ka khualzinpih mite kimah ni
         sangin a tang pha zaw khuavak khat vantung panin hong tang ka mu hi.
         14 Ka vekpi un leilak ah ka puksuk uh a, tua laitak in, ‘Saul aw, Saul aw, banghang
         in kei hong bawlsia na hi hiam? Ciangzum sui leteh na mahmah ding hi,’ ci in Hebrew
         pau tawh hong hopih awging khat ka za hi.
         15 “Tua ciangin, ‘Topa aw, nang kua na hi hiam?’ ka ci hi. “Amah in, ‘Nong bawlsiat
         Zeisu ka hi hi.
         16 Ahi zongin tho inla, na khe tawh ding in. Na muh khitsa nate le kong hilh lai ding
         thute gen a, teci pang khat na suah theih nadingin nang tungah hong kilang ka hi hi.
         17 Judah mite khut sung pan le Gentile‑te khut sung panin kong honkhia ding hi.
         18 Gentile‑te mit honsak in khuamial pan khuavak ah a kiheisak ding le Satan thuneihna
         panin Pasian lama a kiheisak dingin nang kong sawl hi. Tua in amaute in mawhmaisakna
         ngahin keimah a hong up manun sianthona a ngah mite tawh go a luahkhop theih nading
         uh ahi hi,’ ci hi.
         19 “Tua ahih manin kumpipa Agrippa aw, vantung panin ka ngah mangmuhna thu mang loin
         ka om thei kei hi.
         20 A masa pen in Damascus, Jerusalem le Judea gam sung khempeuh a om mite kiangah hih
         thu ka tangko a, tua khit ciangin Gentile‑te kiangah ka tangko hi. Amaute mawhna kisikkik
         in Pasian lamah a kihei nading uh le mawhna kisikkikna tawh kituak in a gamtat nadingun
         ka hilh hi.
         21 Hih thute hangin Judah mite in biakinnpi huang sungah hong manin hong thahsawm uh
         hi.
         22 Tua hi a, Pasian in hong huh in milian mineu tungah teci pangin tuni dong ka ding
         lai hi. Moses le Kamsangte in hong piang dinga a gen khitsa uh thute longal thu dang
         ka gen kei hi.
         23 Tua thu in, ‘Khazih in misite lak pan a thokik masa pen a suah theih nadingin gimna
         thuak dinga, Judah mite le Gentile‑te tungah khuavak a puak ding hi,’ cih thu ahi
         hi,” a ci hi.
         24 Paul in hih bangin ama kihutna thu a gengen laitak in Festus in aw lianpi tawh, “Paul
         aw, na haita hi! Thu tampi na sinna in hong haisak hi!” ci in a kiko hi.
         25 Ahih hangin Paul in, “A zahtakhuai Festus aw, ka hai kei hi. Thuman thutak mah hoihtak
         ngaihsun kawmsa a ka gen ahi hi.
         26 A mai‑a suakta taka thu ka genna pa kumpipa in zong hih thute a thei hi. Banghang
         hiam cihleh hih thu a simtham a kisem hilo ahih manin a theih khakloh khat beek om
         lo hi cih ka thei hi.
         27 Kumpipa Agrippa aw, Kamsangte thugente na um hiam? Na up lam ka thei hi,” a ci hi.
         28 Tua ciangin Agrippa in Paul kiangah, “Christian khat nong suaksak dektak hi,” a ci
         hi.
         29 Tua ciangin Paul in, “Nang bek hilo in tuni a ka thugen a zate khempeuh hih banga
         mat le hen ka thuakna simloh kei tawh kibang in Pasian in bawl leh ka ut hi,” a ci
         hi.
         30 Paul in hih thute a gen khit ciangin kumpipa dingkhia a mangpipa le Bernice tawh
         a tukhawm mite zong a dingkhia uh hi.
         31 Amaute a paikhiat khit uh ciangin, “Hihpa in sih nading ahi a, mat le hen nading
         ahi zongin khialhna bangmah bawl lo hi,” ci in a kikum uh hi.
         32 Tua ciangin Agrippa in Festus kiangah, “Hihpa in Caesar kumpipa tungah a thu tunto
         khin hi kei leh khahkhiat ding hi lel hi,” a ci hi.
         
            

         
      
   
      
         27
1 Italy gamah tembaw tawh kote hong puak dingin a kikhentat khit ciangin Paul le thongkia
         dang pawlkhatte Augustus galkaphon laka galkap 100 ukpa khat ahi Julius khutah a ap
         uh hi.
         2 Tua ahih manin Adramyttium khua panin a hong pai tembaw khat ka zui uh a, Asia gam
         tuipi dungteng tawn dingin ka dingkhia uh hi. Macedonia gam Thessalonica khua mi Aristarchus
         a kici pa zong kote tawh hong tuangkhawm hi.
         3 A zingciang in Sidon khua ka tung uh hi. Paul tungah Julius thunuam mahmah a, a lawmte
         in huhna a piak theih nadingun amaute kiangah a va hawh ding a phal hi.
         4 Tua khua panin tembaw tuangin ka dingkhia uh a, huih hong lehnun ahih manin Cyprus
         tuikulh bel in ka pai uh hi.
         5 Tua ciangin Cilicia gam le Pamphylia gam lampang tuipidung zui in ka zin khit uh
         ciangin Lysia gam khua lian khat ahi Myra khua ka tung uh hi.
         6 Tua khua ah galkap 100 ukpa in Italy gam a pai ding Alexandria tembaw khat mu a,
         tua tembaw ah kote a hong tuangsak hi.
         7 Ni tampi sung damdam in ka pai khit uh ciangin, haksapitak in Cnidus khua ka tung
         uh hi. Huih nun hoihlo in mainawt theilo ka hih manun Crete tuikulh bel in ka pai
         uh a, Salmone kici leidawk ka tung uh hi.
         8 Tuipi gei zui in haksapitak in ka pai uh a, Lasea khua tawh a kinai Khawlmun Nuam
         a kici mun ka tung uh hi.
         9 Tu in ni tampi hong beita a, Antan Ni nangawn kheng khin ahih manin tembaw tawh khualzin
         ding a lauhuai hun hong hita hi.
         10 Tua ahih manin Paul in amaute kiangah, “Lawmte aw, hih i khualzinna ah kituahsia
         mahmah dinga, tembaw le vante bek hilo in, i nuntakna nangawn a beikhak ding lauhuai
         hi cih ka thei hi,” a ci hi.
         11 Ahih hangin galkap 100 ukpa in Paul thu sangin tembaw hawlpa le tembaw neipa thu
         a mang zaw hi.
         12 Phalbi sung taam nadingin hih muna tembaw khawlna ginalo ahih manin hihlai pan Phoenix
         khua delh teitei in tualai ah phalbi sung taam zaw lehang ci in a tam zaw in ngaihsutna
         a pia uh hi. Tua khua in Crete tuikulh a tembaw khawlna mun khat hi a, nitumna khanglam
         le nitumna saklam a maingattuak hi.
         13 Leitaw lam pan huih dam hong nun ciangin a tupna mun uh tung zo ding a kisa uh hi.
         Tua ahih manin tembaw khawlsakna sikkawipiɠ khaikhiato uha Crete tuikulh nehin a pai
         uh hi.
         14 Ahih hangin a sawtlo in Euroclydon a kici pingpei tawh a kithuah huihpi khauh mahmah
         a hong nung hi.
         15 Huihpi in tembaw a nawk khak ciangin phul zolo 27:9 Antan Ni: September ahih keileh
         October kha sunga tung Mawhkhuhna Ni (Yom Kippur) genna ahi hi. Tua hun in phalbi
         huih nun hun hi in tembaw tawh khualzin nadingin a lauhuai hun ahi hi. ahih manin
         huihpi mutna lamlam ah ka paisak uh hi.
         16 Clauda a kici tuikulh bela ka pai laitak un tembaw tawh a kikhihkhawm gunkuang a
         siat loh nadingin haksapitak in ka kem zo uh hi.
         17 Tua gunkuang tembaw sungah a koih khit uh ciangin khauhualpi tawh tembaw a gakcip
         uh hi. Syrtis muna sehnel lakah a awkkhak ding lau uh ahih manin tembaw puankhaite
         sutkhia in huihpi mutna lamlam ah a paisak uh hi.
         18 Huihpi in hong nak nawklua ahih manin a zingciang in tembaw a zan nadingin vante
         a lawnkhia uh hi.
         19 A ni thum ni ciangin tembaw vanzatte nangawn ka khut mahmah uh tawh ka lawnkhia uh
         hi.
         20 Tu in ni tampi sung ni mulo, kha mu loin ka om uh a, huihpi in hong nak nawklua ahih
         manin a suakta zo dingin ka kilamen nawn kei uh hi.
         21 Sawtpitak an a kingolh khit ciangin amaute laizang ah Paul dinga, “Lawmte aw, ka
         thugen hong mangin Crete tuikulh pan paikhia lo hi le uh cin hih tuahsiatna teng na
         thuak kha kei ding uh hi.
         22 Ahi zongin tu in lungnuam taka na om nadingun kong hansuah hi. Banghang hiam cihleh
         tembaw bek kisia dinga mi khat beek na si kei ding uh hi.
         23 Banghang hiam cihleh keimah a hong neipa le ama na ka sepsak ka Pasian in a hong
         sawl vantungmi khat tu zanin ka kiangah hong dinga,
         24 ‘Paul aw, lau kei in. Caesar kumpipa mai ah hong kitun pelmawh ding hi. En in, tembaw
         a na tuanpih mi khempeuh Pasian in na khut sungah hong pia zo hi,’ a hong ci hi.
         25 Tua ahih manin lawmte aw lungnuam un. Ka tunga hong kigen khinsa bangin hong piang
         taktak ding hi ci in Pasian ka um hi.
         26 Ahih hangin tuikulh tung khatah i awk ding hi,” a ci hi.
         27 Huihpi in Adriatic tuipi sungah hong sukmut hong tomut a, zan sawm le zan lina zankim
         pawl ciangin lei tawh kinai ta hi cih tembaw nasemte in a thei uh hi.
         28 Tui a teh uh ciangin lam 20 bang a thuk lam a thei uh hi. Tawlkhat a pai khit uh
         ciangin tehkik uha lam sawm le lam nga na thuk lai hi.
         29 Tua ciangin suang a phutkhak ding lau uh ahih manin tembaw khawlsakna sikkawipiɠ
         li tembaw nunglam ah khia uha thungen in khuavak ding a ngak uh hi.
         30 Tembaw nasemte in tembaw pan taikhiat ding sawm uh a, tembaw khawlsakna sikkawipiɠ
         tembaw mai lamah a khia ding kineih in gunkuang a khiasim uh hi.
         31 Tua ciangin Paul in galkap 100 ukpa le galkapte kiangah, “Hih tembaw nasemte om kei
         le uh na suakta zo kei ding uh hi,” a ci hi.
         32 Tua ciangin galkapte in gunkuang khau sattat in tui sungah a khia uh hi.
         33 Khua hong vakkuan ciangin Paul in amaute khempeuh an ne dingin hansuah a, “An ne
         lo a na om zawh uh ni sawm le ni li cingta in bangmah na ne kei uh hi.
         34 Tua ahih manin na thahat zawh nadingun an na nek ding uh kong hanthawn hi. Na samzang
         uh khat nangawn zong pulhkhia lo ding hi,” a ci hi.
         35 Hih thute a gen khit ciangin anlum khat la in amaute khempeuh mai ah Pasian hehpihna
         phat a, balkham in a ne hi.
         36 Tua ciangin amaute khempeuh in tha ngah uh a, an a ne ciat uh hi.
         37 Tembaw tunga tuang mi peuhmah ka vekpi un mi 276 ka pha uh hi.
         38 An a kham khit uh ciangin mangbuhte tui sungah khia in tembaw a zangsak uh hi.
         39 Khua hong vak ciangin a tunna uh bang gam hiam cih a thei kei uh hi. Ahi zongin sehnel
         tawh kidim leidawk khat mu uh a, ahih theih leh tua munah tembaw a kingaksak sawm
         uh hi.
         40 Tembaw khawlsakna sikkawipiteɠ a khau sattat in tuipi sungah a pai uh hi. Tembaw
         heina pekte a kikhihna khaute zong a phel uh hi. Puankhaipi pen huih dawh in khaito
         uh a, tuigei lam a zuan uh hi.
         41 Ahi zongin tembaw in gunpi nih kituahna muna om sehnel vum khat phu kha ahih manin
         a lulam tumsuk a, tang thei nawnlo in a awkcip hi. A tawlam ahih leh tuihual in khauhtak
         in sat ahih manin a kitam hi.
         42 Thongkiate in tuipek in a taikhiat loh nadingun galkapte in thongkia teng a thahsawm
         uh hi.
         43 Ahih hangin galkap 100 ukpa in Paul honkhia nuam ahih manin tua banga ahih loh nadingun
         kham a, tuipek theiteng tuakkhia masa in lei ah a kah nadingun thu a pia hi.
         44 A dangteng in singpek le tembaw kitam themte khatpeuh a mat nadingun a sawl hi. Tua
         ciangin a vekpi un suakta in leilak a tung uh hi.

1 A suahtak khit uh ciangin Malta tuikulh ahihlam a thei uh hi.
         2 Tua gam mite thunuam mahmah uha limtak in zin a hong do uh hi. Guahzu in khuadam
         ahih manin mei cih in a hong awisak uh hi.
         3 Paul in singkang lomkhat khawmin mei tungah a koih ciangin mei sa ahih manin a gupha
         gul khat hong paikhia a, a khutah a kivial hi.
         4 Tua gam mite in tua gul Paul khut tungah a luai lam a muh uh ciangin, “Hihpa mithat
         hi ngelngel ding hi. Tuipi tung pana hong suahtak hangin a nungta dingin Thumaan in
         phal lo hi,” a kici uh hi.
         5 Ahih hangin Paul in tua gul mei tungah singkhia a, amah ahih leh bangmah a ci kei
         hi.
         6 Ahi zongin amaute in, “A ci hong bawkgawp ding hi, ahih keileh thakhat in thaltuk
         in hong si ding hi,” ci in a ummawh lai uh hi. Ahi zongin sawtpitak a etet uh hangin
         amah bangmah ci lo ahih manin, a lungsim uh khel uh a, “Amah pasian khat ahi hi,”
         a ci uh hi.
         7 Tua mun tawh kigamlalo munkhat ah tuikulh hausapa Publius teenna huang a om hi. Amah
         in kote zin hong tungsak a, ni thum sung nuamtak in zin a hong do hi.
         8 Publius ii pa in cisanat le gilsan natna thuahin a lum hi. Tua pa kiangah Paul va
         pai in a tungah a khut nga‑a thu a ngetsak ciangin a dam hi.
         9 Hih thupiang hangin tuikulh tunga om cina khempeuh hong paipih uh a, damna a ngah
         uh hi.
         10 Hong thupi bawl mahmah uh a, ka paikhiat uh ciangin kote kisapnate a hong guan uh
         hi.
         11 Kha thum khit ciangin Alexandria tembaw khat zui in ka pai uh hi. Tua tembaw in Unau
         peng lim a tuang khat hi a, hih tuikulh ah phalbi sung a khawl hi.
         12 Syracuse khua ka tun uh ciangin tualai ah ni thum sung ka taam uh hi.
         13 Tua khua panin tembaw tuangin ka kualpai uh a, Rhegium khua ka tung uh hi. Ni khat
         khit ciangin leitaw lam huih hong nung a, a zingciang in Puteoli khua ka tung uh hi.
         14 Tua khua ah sanggamte pawlkhat ka mu uh a, amaute kiangah ni sagih sung a taam dingin
         hong kho uh hi. Tua khit ciangin Rome zuanin ka pai uh hi.
         15 Tua panin sanggamte in ko thu na za khin uh ahih manin hong dawn dingin Appii Sumbuuk
         phual le Giahbuuk Thum mun ciang dongah hong pai uh hi. Paul in amaute a muh ciangin
         Pasian hehpihna phatin tha a ngah hi.
         16 Tu in Rome ka tun uh ciangin galkap 100 ukpa in kumpipa inncing galkap mangpa khutah
         thongkia teng a ap hi. Paul ahih leh amah a cing galkap khat tawh a ut bangbang in
         a omsak hi.
         17 Tua hi a, ni thum khit ciangin Paul in Judah mi makaite samkhawm in amaute hong kikhop
         uh ciangin, “Sanggamte aw, i minam tungah ahi a, i pute i pate ngeina ah ahi zongin
         ka khial kei hi. Ahi zongin amaute in Jerusalem ah kei hong manin, Rome mite khutah
         hong piakhia uh hi.
         18 Thu hong sit uh ciangin sihna ka thuak nading thu om lo ahih manin hong khahkhia
         nuam uh hi.
         19 Ahih hangin Judah mite in tua thu a nial uh ciangin Caesar kumpipa tungah ka thu
         ka tuttoh ding a kul hi. Hih bang ka cih ciangin ka mipihte ka mawhsak nopna hilo
         hi.
         20 Tua ahih manin hih thu hangin note tawh kimu ding le a holimkhawm dinga kong sapsak
         ahi hi. Banghang hiam cihleh Israelte lametna thu hangin hih banga sikkhau hong kikhih
         ahi hi,” a ci hi.
         21 Tua ciangin amaute in, “Judea gam panin nang tawh kisai laikhak ka ngah kei uh hi.
         Hihlai a hong pai sanggamte in zong nang tawh kisai thusia hong gen ngeilo uh hi.
         22 Ahi zongin mun khempeuh ah hih biakna pawlte thu kigensia kawikawi hi cih thei ka
         hih manun tua thu nangma ngaihsutzia ka za nuam uh hi,” a ci uh hi.
         23 Tua ahih ciangin amaute in Paul tawh kimuh nadingin ni khat seh uh a, tua ni ciangin
         Paul tunna inn ah mi tampi a hong pai uh hi. Paul in hoihtak in thu hilhcian a, Pasian
         kumpigam thu nasiatak in teci a pang hi. Moses Thukham laibu le Kamsangte laibu‑te
         sunga om Zeisu tawh kisai thute tawh zing tunga kipan nitak dongin amaute a zol hi.
         24 Paul thugente mi pawlkhat in um uh a, pawlkhat in a um kei uh hi.
         25 Tua ciangin Paul in hih bangin a gen ciangin amaute kithutuak loin a paikhia uh hi.
         “Kha Siangtho in i pute i pate tungah kamsangpa Isaiah tungtawn in maantak in a gen
         inah,
         26 ‘Hih mite kiangah va pai inla hih bangin genin, “Note in zaza napi in na telthei
         kei ding uh hi. Mumu napi in na phawk thei kei ding uh hi.
         27 Banghang hiam cihleh hih mite a lungsim uh mawlin, A bil un khuaza hak mahmah a,
         A mit uh zong a sicip uh hi. Tua hi kei leh a mit un khuamu in, A bil un khua a za
         ding hi. A lungsim un theitel in, Hong kihei ding uh a, Amaute ka damsak ding hi,”
         a ci hi.’
         28 “Tua ahih manin Pasian hong hotkhiatna thu Gentile‑te tungah kipuak zo a, amaute
         in tua thu a sang ding uh hi cih theita un,” a ci hi.
         29 Paul in hih thute a gen khit ciangin Judah mite paikhia uh a, nakpitak in a kinial
         uh hi.
         30 Tua ciangin Paul in inn khat sapin kum nih sung om a, ama kianga pai mi khempeuh
         hoihtak in a sang hi.
         31 Amah in Pasian kumpigam thu genin Topa Zeisu Khazih tawh kisai thute hangtak in hilha
         kuamah in a kham kei hi.ROME-TEROME-TEROME-TEROME-TEROME-TE
         
            

         
      
   
      
         ROME-TE
12345678910111213141516
   
      
         1
1 Pasian lungdamna thu tangko dinga kisehkhia, sawltakpi dinga kisam keimah Zeisu Khazih
         sila Paul in,
         2 Pasian in a kamsangte tungtawn in Lai Siangtho sunga hong kamciamsa lungdamna thu,
         3 ci le sa lam panin David suan ahi ama Tapa,
         4 i Topa Zeisu Khazih in sianthona Kha hangin misite lak pan a thawhkikna in Pasian
         Tapa hi ci in thuneihna tawh a pulakkhia ahi hi.
         5 Minamte khempeuh lakah ama min hangin upna thu a kizuih theih nadingin kote in ama
         tungtawn le ama min hangin hehpihna thupha le sawltakpi za ka ngah uh hi.
         6 Note zong Zeisu Khazih aa dingin a kisamte lakah a kihel mite na hi uh hi.
         7 Pasian it le misiangthote ci a, kisam Rome khua‑a om khempeuh tungah lai kong khak
         hi. I Pa Pasian le Topa Zeisu Khazih kiang panin a hehpihna thupha le lungnopna note
         tungah om tahen.
         8 Na thu upna uh leitung mun khempeuh ah thang ahih manin note khempeuh hanga ka lungdamna
         ka Pasian tungah Zeisu Khazih tungtawn in ka ko masa hi.
         9 Thu ka ngetsim in note aa ding tatsat loin ka hel den a, ka lungsim khempeuh tawh
         ama Tapa lungdamna thu ka hilhna a na ka sepsak Pasian in hong thei hi.
         10 Pasian in hoih a sak hun khatpeuh ciangin note kiangah lam khatpeuh tawh kong pai
         theih nadingin zong thu ka ngen den hi.
         11 Note thahat in na kip theih nadingun Kha Siangtho letsong pawlkhat hong hawmsawn
         nuam ka hih manin a hong mu nuam mahmah ka hi hi.
         12 Tua bang ka cih ciangin upna tawh khat le khat tha i kipiaktuah theih nading ka cihna
         ahi hi.
         13 Tu in sanggamte aw, Gentile dangte lakah gah ka neih bangin note lakah zong gah pawlkhat
         ka neih theih nadingin note kiangah pai kong sawm zel hangin tuciang dong mah hong
         khaktan om den hi cih thu na theih loh ding uh ka deih kei hi.
         14 Greek mite le Greek mi a hilote tungah leiba ka neih bangin a pilte le a haite tungah
         zong ka nei hi.
         15 Tua hi a, Rome khuapi sunga om note kiangah zong lungdamna thu kong tangko ding ka
         lawp mahmah hi.
         16 Khazih lungdamna thu ka maizumpih kei hi. Banghang hiam cihleh tua thu in a um mi
         khempeuh a masa pen in Judah mite le tua khit ciangin Greek mite in hotkhiatna a ngah
         nadingun Pasian vangliatna ahi hi.
         17 Banghang hiam cihleh tua lungdamna thu sungah Pasian dikna hong kilang hi. “Midik
         in upna tawh a nungta ding hi,” ci in Lai Siangtho sungah a kigelh mah bangin tua
         dikna pen upna tawh kingah a, upna mah tawh a kizomsuak ahi hi.
         18 Pasian thusimlote le a thumanlo mite in thumanlohna tawh thuman a netcip manun amaute
         khempeuh tungah Pasian thangpaihna vantung panin a hong kilang hi.
         19 Banghang hiam cihleh Pasian in amah tawh kisai thute theih ding amaute tungah lak
         khinzo ahih manin amaute aa dingin a kitel mahmah hi.
         20 Bangci bang hiam cihleh a kimu theilo Pasian hihnate ama bawlsa nate panin kitheithei
         a, leitung a piansak cil a kipan teltak in ama neih tawntung vangliatna le Pasian
         pianzia kimu thei ahih manin paulap a zong thei kei ding uh hi.
         21 Amaute in Pasian a theih uh hangin Pasian ahihna zahin pahtawi loin a tungah zong
         a lungdam kei uh hi. Tua sangsik in thu ginalo vive ngaihsun uha a lungsimte uh a
         mialcip hi.
         22 Mipil ka hi hi a kicih uh hangin mihai suak uh a,
         23 a sia theilo Pasian vangliatna pen a kisia thei mihing lim, vasa lim, khe li nei
         ganhingte lim le a bokvak ganhing lim peuh tawh a khek uh hi.
         24 Tua ahih manin amaute lunggulhna zui in a pumpi uh a zumhuai pipi in zang uh a, Pasian
         in zong amaute siangtho lohna ah a khahkhong vet hi.
         25 Amaute in Pasian thuman thutak pen zuauthu tawh khek uh a, a Piangsakpa sangin ama
         piansak nate bia in a na a sem zaw uh hi. Tua Pasian in thupha a ngah tawntungpa ahi
         hi. Amen.
         26 Banghang hiam cihleh hih thu hangin a zumhuai theithei a lunggulh dingin Pasian in
         amaute khahkhong a, a numeite nangawn un pasal tawh omkhop ding ngeina tawh kilehbulh
         in a gamta uh hi.
         27 Tuamah bangin pasalte in zong numei tawh omkhop ding ngeina nusia in pasal le pasal
         peuh kilunggulh in a zumhuai pipi in a mawh uh hi. Tua ahih manin a lehtatna uh tawh
         kituak in daan a thuak ciat uh hi.
         28 Pasian a theihna nangawn uh zomsuak nuamlo uh ahih manin a kilawmlo le a kihhuai
         pipi a gamta dingin Pasian in siat theihtawp a sia lungsim guanin a khahkhong hi.
         29 Amaute in siatna namkim bawl uh a, numei pasal thangtatna, gitlohna, huaihamna, midangte
         siatsak nopna, hazatna, mithahna, kiselna, khemna, thusia ngaihsutna tawh kidim uh
         hi. Amaute in mi sutuah nuamte,
         30 mi a gensiate, Pasian a mudahte, a ngongtatte, a kiphasakte, a kisialte, thusia a
         piangsakte le nu le pate thu a manglote,
         31 bangmah a thei theilote, mi muanhuailote, itna a neilote, midang khual lote le hehpihna
         a neilote ahi uh hi.
         32 Tua bangin a gamta mite a si dingin Pasian in maantak in thu a khen lam thei napi,
         a gamtat ngei un gamta veve uh a, tua banga a gamta mite zong a pakta lai uh hi.

1 Tua ahih manin midangte a mawhsak mi aw, midangte na mawhsakna teng linlian mah nang
         zong sem na hih manin midangte na mawhsak ciangin nangma tunga thu a kikhen na hi
         hi. Tua ahih manin na suakta thei kei ding hi.
         2 Tua banga a gamta mite tungah Pasian in thumanna tawh thukhen hi cih i thei hi.
         3 Tua banga a gamta mite mawhsak napi tua mawhnate mah a bawl veve mi aw, Pasian thukhenna
         tawh kipelh ding kisa na hi hiam?
         4 Ahih keileh na kisikkik theihtheih nadinga hong mapi Pasian migitna thei theilo in
         nangma tunga hong migit mahmahna hong lungduai mahmahna le hong thuak keikainate thusim
         lo na hi hiam?
         5 Tua banga na lungkhauhna le na kisik nop lohna hangin Pasian thangpaihna le thumantak
         in a thukhenna a hong kilat ni ciangin na thuak ding Pasian thangpaihna a kholkhol
         na hi hi.
         6 Amah in milip tungah ama gamtatna zui in thaman a pia ding hi.
         7 Lungduaitak in a hoih sep tentanna tawh minthanna, pahtawina le sihtheih lohna a
         zong mite tungah nuntak tawntungna a pia ding hi.
         8 Ahi zongin angsungthei a, thuman nialin siatna lampi a zui mite tungah Pasian thangpaihna
         le hehna a om ding hi.
         9 A sia in a gamta mi peuhmah in buaina le lunggimna thuak dinga, Judah mite in thuak
         masa in, Greek mite in zong a thuak ding uh hi.
         10 Ahih hangin a hoih in a gamta mi peuhmah in minthanna, pahtawina le nopna ngah dinga,
         Judah mite in ngah masa in Greek mite in zong a ngah ding uh hi.
         11 Banghang hiam cihleh Pasian in deidan tuam a nei kei hi.
         12 Thukham neilo‑a a mawh khempeuh thukham neilosa mahin kisia ding uh hi. Thukham nuai‑a
         a mawh khempeuh lah thukham tawh kizui in thukhenna a thuak ding uh hi.
         13 Banghang hiam cihleh thukham zakna hang hilo in thukham zuihna bekin Pasian mai ah
         dik a hong tangsak hi.
         14 Banghang hiam cihleh thukham a neilo Gentile‑te in thukham kalhna amau theih tawmna
         tawh a sep uh ciangin amau aa dingin thukham a suak hi. Amaute in thukham a neih loh
         uh hangin
         15 tua banga a sepnate panun thukham kalhnate amaute lungsim sungah kigelh hi cih hong
         lak hi. Tua thu amaute lungsim tawngin tecipang ahih manin a ngaihsutna un amaute
         mawhsak zel, diksak zel in a om hi.
         16 Pasian in thu a khen ni ciangin mihingte thusimte keima hilh lungdamna thu tawh kizui
         in Zeisu Khazih tungtawn in thu a khen ding hi.
         17 “Kei Judah mi ka hi hi,” ci in thukham a suang le Pasian a kisialhpihpa aw,
         18 thukham hong kihilh ahih manin Pasian deihna na thei a, a hoihpente mah zong hoih
         na sa hi.
         19 Mittawte lamhilhpa ka hi a, khuamial sunga om mite aa dingin khuavak ka hi a,
         20 mihaite a pantahpa le naungekte aa dingin siapa ka hi hi na kici a, thukham sunga
         om thutakte a thei takpi bangin na kimuang hi.
         21 Tua ahih leh midangte thu a hilhpa aw, nang le nang zong thu kihilh lo na hi hiam?
         “Guta kei in,” ci a, midangte thu a hilhpa aw, nang zong guta hilo na hi hiam?
         22 “Angkawm kei in,” a cipa aw nang zong angkawm hilo na hi hiam? Milimte lipkhaphuai
         a sapa aw, milim biakna innpite a luh hilo na hi hiam?
         23 Thukham a kisialhpihpa aw, thukham na palsat manin Pasian min daisak hilo na hi hiam?
         24 Banghang hiam cihleh, “Note hangin Gentile‑te lakah Pasian min a kigensia hi,” ci
         in Lai Siangtho sungah a kigelh hi.
         25 Thukham na zuih leh na vunatna in man a nei ding hi. Ahih hangin thukham na palsat
         leh vun na at hangin a atlo mah tawh na kibang hi.
         26 Tua ahih manin vunat lopa in thukham a zuih leh tua vunat lopa pen vunat bangin kisim
         ding hilo ahi hiam?
         27 Lai tunga kigelh thukham nei in vun zong at napi in, thukham na palsat leh ci le
         sa ah vun a at loh hangin thukham a zui mi in nang hong mawhsak ding hilo ahi hiam?
         28 Banghang hiam cihleh a puatham a Judah mi ahite Judah mi taktak ahi kei hi. A pualam
         pumpi a vunatna zong vunatna taktak ahi kei hi.
         29 A sunglam a Judah mi ahite Judah mi taktak ahi hi. Vunatna zong lai tawh a kigelh
         thukham hang hilo in Kha hanga lungsim vunatna ahi hi. Mite in tua bang mite a pahtak
         loh uh hangin Pasian in a pakta hi.

1 Tua ahih leh Judah mite in bang hamphat tuamna nei a, vunat mi ahihna uh bang phattuamna
         nei ahi hiam?
         2 A phattuamna tampi a om hi! A masa pen in Pasian in ama kam tawh a gen thute amaute
         tungah a pia hi.
         3 Ahi zongin amaute pawlkhat in um kei le uh bang a ci ding hiam? Amaute uplohna in
         Pasian thumanna a mawkna a suaksak ding hiam?
         4 A mawkna a suaksak peuhmah kei ding hi! “Na thugente in na thutanna hong lak a, Thu
         hong kikhen ciangin zong na gualzawh theih nading ahi hi,” ci a, Lai Siangtho sungah
         a kigelh bangin Pasian mah thuman hi a, mi khempeuh a zuauthei hilo ahi hiam.
         5 Eite diklohna in Pasian dikna kilangsak ahih leh bang i gen ding hiam? Mihingte thugen
         banga kong gen inah, eite tungah Pasian hehna a hong thuaksak ciangin amah a thuman
         lo ahi hiam?
         6 Ahi peuhmah kei hi. Tua ahih leh Pasian in bangci bangin leitung mite thu khen thei
         ding ahi hiam?
         7 Keima zuauphuahna in Pasian thumanna khangsak in ama minthangsak ahih leh banghang
         in mimawh hong kici zel ahi hiam?
         8 Pawlkhat in a thukimpih bangun, “A hoih a pian nadingin a sia bawl ni,” ci in mi
         pawlkhat in kote kam ding hong phuahsak uh hi. Hi bangin thu a gen mite Pasian in
         maantak in thu a khen ding hi.
         9 Tua ahih leh bang i gen ding hiam? Amaute sangin eite hoih zaw i hi hiam? I hoih
         zaw peuhmah kei hi. Tua ahih manin Judah mite le Greek mite a nih tuakun mawhna khut
         nuai ah om khin uh hi ci in a patna lamah kong gen khinzo uh hi.
         10 Lai Siangtho sungah a kigelh bangin, “Midik khat beek a om kei hi. Khat nangawn a
         om kei hi.
         11 A theisiam mi kuamah a om kei hi. Pasian a zong mi kuamah a om kei hi.
         12 A vekpi un lampial khin uh a, Kimanna a nei kei uh hi. A hoih in a gamta kuamah om
         lo a, Khat nangawn a om kei hi.
         13 A gawl uh a kihongsa hankhuk hi a, A leii uh mi khemna in a zang uh hi. Amaute mukah
         gulgu a om hi.
         14 A kampau uh hamsiat le kamkha vive ahi hi.
         15 Mi thah ding haksa a sa kei uh hi.
         16 Amaute paina tengah siatna le gentheihna a om hi.
         17 Lungmuanna lampi a thei kei uh hi.
         18 Amaute mit ah Pasian kihtakna limlim om lo hi.”
         19 Tu in thukham in a gen khempeuh thukham khutnuai mite tunga a gen ahi hi cih i thei
         hi. Thukham hangin kam khempeuh kikhakcip in leitung mi khempeuh in Pasian mai ah
         mawhsakna a thuak theih nading ahi hi.
         20 Tua ahih ciangin Pasian mai ah kuamah in diktansakna a ngah kei hi. Banghang hiam
         cihleh thukham zuihnate tungtawn in mawhna kilangkhia hi.
         21 Ahih hangin Thukham le Kamsangte in teci a pan bangin Pasian in thukham loin a hong
         piak dikna tu in a hong kilang zo hi.
         22 Pasian in Zeisu Khazih upna tungtawn in tua dikna mi khempeuh hong pia a, a um khempeuh
         in a ngah hi. Tua ahih manin kilamdanna a om kei hi.
         23 Banghang hiam cihleh mi khempeuh mawh khin uh a, Pasian minthanna cinzo nawnlo uh
         hi.
         24 Tua ahih manin Pasian in Khazih Zeisu hong tatkhiatna tungtawn in Pasian in ama hong
         hehpihna tawh manngen loin midik a hong tangsak hi.
         25 Pasian lungkim nadingin Zeisu sisan luanna tawh upna tungtawn in mawhna a mai theih
         nadingin Pasian in amah thoihna in a hong pia hi. Hih in a beisa huna kibawl mawhnate
         Pasian in iip keikai in daan a piak lohna in amah dik ahihna a kilatsak nading leh,
         26 tu hunin zong Zeisu a umte dik a tansakna ah amah thuman in thudik ahihlam a kilatsak
         nading ahi hi.
         27 Tua ahih leh kisialh nading thu koi ah om ahi hiam? Kisialh theih nading thu a kilakhia
         zo hi. Bang tawh kilakhia ahi hiam? Thukham zuihna tawh ahi hiam? Hilo hi. Upna tawh
         a kilakhia hi.
         28 Tua ahih manin mi khatin thukham zuihna tawh hilo in upna tawh diktansakna a ngah
         hi ci in thu i khum hi.
         29 Amah Judah mite Pasian bek ahi hiam? Gentile‑te Pasian zong hilo ahi hiam? Hi mah
         hi. Gentile‑te Pasian zong ahi hi.
         30 Vunat mite amau upna hangin diktangsak a, vunatlo mite zong upna hang mahin dik a
         tangsakpa in Pasian khat bek ahi hi.
         31 Tua ahih leh upna thu hangin thukham in kimanna neilo a suaksak i hi hiam? I hi peuhmah
         kei hi. Thukham a kipsak i hi zaw hi.
         
            

         
      
   
      
         4
1 Tua ahih leh ci le sa a ka pupi uh Abraham in hih thu tawh kisai bang mukhia ahi
         hiam?
         2 Abraham in a gamtatna tawh diktansakna ngah hi leh kisial thei ding hi napi Pasian
         mai ah a kisialh theih nading a om kei hi.
         3 Lai Siangtho in bang gen ahi hiam? “Abraham in Pasian um a, tua a upna pen ama dikna
         in kisimsak hi,” ci in kigelh hi.
         4 Tu in nasempa in thaman a ngah ciangin hehpihna a ngah hi kici loin thaman a ngah
         hi kici hi.
         5 Ahi zongin Pasian a zahtaklo mi khatin gamtatna suang loin, dik a tangsakpa a up
         leh ama upna pen dikna in a kisimsak hi.
         6 Gamtatnate kihel loin Pasian in midik a a sim mipa in thupha a ngahna thu David in
         hih bangin a gen hi.
         7 Amah in, “A tatkhialhnate uh kimaisak a, A mawhnate uh a kikhuhcipsak mite, Mihampha
         hi uh a,
         8 Topa in mawhna a suatloh mi, Mihampha ahi hi,” a ci hi.
         9 Hih thupha in vunat mite aa ding bek ahi hiam? Ahih keileh vunatlo mite aa ding zong
         ahi hiam? Abraham upna pen ama dikna in kisimsak hi i cih ciangin,
         10 bang hunin kisimsak ahi hiam? A vunat khit ciang ahi hiam? Ahih keileh a vunatma
         ahi hiam? A vunat khit ciang hilo in a vunatma in a kisimsak ahi hi.
         11 Abraham in a vun a at ma in upna hangin dikna ngah takpi ahihna a kilat nadingin
         a vun a nung at hi zaw hi. Amah in vun ki‑atlo thu‑um mite khempeuh pa a suah nading
         leh tua mite tungah dikna in a kisimsak theih nading ahi hi.
         12 Ka pa uh Abraham in ngeina banga vunat bek hilo in amah in vun a ki‑atma a a neih
         upna khekhap a zui vunat taktakte pa ahi hi.
         13 Banghang hiam cihleh leitung luah ding cih kamciam Abraham le a suan a khakte in
         thukham tungtawn a a ngah uh hilo in upna hanga dikna tawh a ngah uh ahi hi.
         14 Thukham tawh a nungta mite in gamhluah ding uh ahih leh upna in man neilo dinga,
         kamciamna zong a mawkna suak ding hi.
         15 Banghang hiam cihleh thukham in Pasian hehna a piangsak hi. Thukham om kei leh thukham
         palsatna zong a om kei ding hi.
         16 Tua ahih ciangin tua kamciamna pen hehpihna hanga kipia a suah nadingin upna tungtawn
         in kingah hi. Tua in Abraham suante khempeuh le thukham tawh kisai mite bek hilo in
         eite khempeuh pa ahi Abraham banga a um mite in zong tua kamciamna a ngah takpi theih
         nading uh ahi hi.
         17 Lai Siangtho sungah a kigelh bangin, “Minam tampite pa a suak dingin kong bawl khin
         hi,” a cihna tawh kituak in Abraham in ama uppa Pasian muhna ah eite khempeuh pa a
         suak hi. Tua Pasian in misite a hingkiksakpa le a om nailopi nangawn a omsa banga
         a genpa ahi hi.
         18 Abraham tungah, “Na suan na khakte in hih bangin a piang ding hi,” ci a, a kigenna
         bangin Abraham in minam tampite pa a suah nadingin a lamethuai lopi mah lamen in a
         um veve hi.
         19 Ama khan kum 100 bang pha zo a, a pumpi a si tawh kibang ahihna le Sarah zong tasel
         ahihna ngaihsut in nei loin amah in upna ah a thanem tuan kei hi.
         20 Uplahna tawh Pasian kamciam tungah lunghiang hetlo in a upna khauhsak a, Pasian min
         a thangsak hi.
         21 Banghang hiam cihleh Pasian in a kamciamna bangin a tangtungsakpa hi ci in upna kician
         a nei hi.
         22 Tua ahih manin, “Tua upna pen ama dikna in a kisimsak hi.”
         23 Tua banga a kisimsakna thu Lai Siangtho sungah ama aa ding bekin a kigelh ahi kei
         hi.
         24 Eite aa dinga kigelh zong hi a, misite lak panin i Topa Zeisu a thokiksakpa i up
         leh tua upna mah eite dikna in a hong simsak ding hi.
         25 Eite thu palsatnate hangin Zeisu hong kipiakhia a, diktansakna i ngah nadingin a
         thokik hi.

1 Tua hi a, upna hangin diktansakna ngah i hih manin i Topa Zeisu Khazih tungtawn in
         Pasian tawh i kilemkik hi.
         2 Ama tungtawn in hehpihna sungah upna hangin tu‑a i omna ah luttheihna i ngah a, Pasian
         minthanna lametna nei in i lung a dam hi.
         3 Tua bek zong hilo in haksatna in thuakzawhhatna piangsak hi cih thei i hih manin
         haksatnate i tuah ciangin i kipak hi.
         4 Thuakzawhhatna in gamtat hoihna, gamtat hoihna in lametna a piangsak hi cih i thei
         hi.
         5 Tu in lametna in hong lungkiasak lo hi. Banghang hiam cihleh Pasian in ama hong piak
         Kha Siangtho tungtawn in eite lungsim sungah ama itna hong guanzo hi.
         6 Banghang hiam cihleh eite thanem in i om laitak a hun a cin ciangin Pasian a thusimlo
         eite tangin Khazih hong si hi.
         7 Midik khat tanga a singam ding mi haksa mahmah a, ahi zongin mihoih khat tanga a
         singam mi khatpeuh omthei khasam ding hi.
         8 Ahi zongin mimawh i hih laitak mahin eite tanga Khazih hong sihna tawh Pasian in
         eite hong itna hong kilangsak hi.
         9 Tu in ama sisan tawh diktansakna i ngah bekthamlo in ama tungtawn in Pasian hehna
         panin hong kihonkhia ding hi.
         10 Banghang hiam cihleh eite in galte i hih laitak in ama Tapa sihna tawh Pasian in
         amah le eite hong kilemkiksak zo a, i kilemkik khit ciangin ama nuntakna tawh hotkhiatna
         i ngah lai ding hi.
         11 Tua bek zong hilo in kilemkikna hong ngahsak i Topa Zeisu Khazih hangin Pasian tungah
         i kipak hi.
         12 Tua ahih manin mi khat tungtawn in leitung ah mawhna hong lut a, mawhna hangin sihna
         a piang hi. Tua hi a, mi khempeuh mawh khinzo ahih manin mi khempeuh tungah sihna
         hong tung hi.
         13 Thukham a omma in leitung ah mawhna a om khinzo hi. Ahih hangin thukham a om loh
         lai in mawhna pen mawhna in a kisim kei hi.
         14 Tua hi napi Adam huna kipan Moses hun dongin sihna in mite uk veve a, Adam bangin
         thupiak palsat in a mawhlo mite nangawn zong sihna in a uk hi. Tua Adam in hong pailai
         ding pa lim a lakkhol ahi hi.
         15 Ahi zongin letsong le thupalsatna a kibang kei hi. Mi khat thu palsatna hangin mi
         tampi a si hi. Ahi zongin Pasian hehpihna le mi khat ahi Zeisu Khazih hehpihna tawh
         i ngah letsong lian zawlai a, mi tampi aa dingin a kicing hi.
         16 Mi khat mawhna hangin a piang thu le letsong a kibang kei hi. Mi khat mawhna hangin
         mawhsakna kingah a, ahi zongin manngenlo a hong kipia letsong in thu palsatna tampite
         a maisak hi.
         17 Mi khat thupalsatna hangin tua mi khat tungtawn in sihna in mite uk ahih leh a dimlet
         hehpihna le dikna letsong a ngah mite in Zeisu Khazih ahi mi khat tungtawn in amaute
         nuntakna sungah a tam zawsem a uk ding uh hi.
         18 Tua ahih manin mi khat thupalsatna hangin mi khempeuh tungah mawhsakna thukhenna
         a hong tung hi. Tuamah bangin mi khat diktatna hangin khawnkhong letsong mi khempeuh
         tungah tunga, tua in nuntakna tawh kipawl diktansakna a piangsak hi.
         19 Banghang hiam cihleh mi khat thumanlohna in mi tampi mimawh a suahsak bangin mi khat
         thumanna in mi tampi midik a suaksak hi.
         20 Tua thamlo in thupalsatna a khan nadingin thukham hong lutbeh hi. Ahi zongin mawhna
         a khan ciangin hehpihna a khang zaw sem hi.
         21 Tua hi a, mawhna in sihna a uk mah bangin, i Topa Zeisu Khazih tungtawn in tawntung
         nuntakna a tun dingin hehpihna in dikna tungtawn in a uk hi.

1 Tua ahih leh bang i gen ding hiam? Hehpihna a khan nadingin mawhna i bawl behbeh
         ding hiam?
         2 I bawl behbeh peuhmah kei ding hi! Mawhna a sihsan khinsa eite tua mawhna sungah
         koici bangin bual thei lai ding i hi hiam?
         3 Khazih Zeisu sunga hong kiphum eite khempeuh in ama sihna sungah zong hong kiphum
         ahihlam thei lo na hi uh hiam?
         4 Ama sihna sungah hong kiphum ahih manin amah tawh hong kivuikhawm khinzo hi. Tua
         in misite lak pan Pa vangliatna tawh Khazih a thawhkik bangin eite zong nuntakna thakah
         i kalsuan theih nading ahi hi.
         5 Banghang hiam cihleh ama sihna lim la in amah tawh sikhawm a i kipumkhat leh amah
         bangin i thokik pelmawh ding hi.
         6 Mawhna pumpi kisusia in mawhna sila i suah nawnloh nadingin eite mi lui pen Khazih
         tawh kikhailum khawm zo hi cih i thei hi.
         7 Banghang hiam cihleh a si khin mi peuhmah mawhna pan a suakta zo ahi hi.
         8 Tu in Khazih tawh sikhawm khin i hih leh amah tawh i nungta khawm ding hi cih i um
         hi.
         9 Misite lak pan Khazih a kithawhkiksak khit ciangin si nawnlo a, sihna in zong amah
         uk nawnlo hi cih i thei hi.
         10 Khazih sihna in a kimangsuak dinga mawhna sihsanna hi a, nuntakna ahih leh Pasian
         aa dinga nuntakna ahi hi.
         11 Tuamah bangin note zong mawhna a sihsan khinzo le i Topa Khazih Zeisu sungah Pasian
         aa dingin a nungta khinzo in kingaihsun un.
         12 Tua ahih manin pumpi lunggulhnate a zui dingin a sithei na pumpi uh mawhna ki‑uksak
         kei un.
         13 Tatsiatna hiamte bangin mawhna bawl nadingin na pumpi nate uh zang kei un. Misite
         lak panin a nungtakikte na hih manun na pumpi nate uh zong dikna hiamte bangin dikna
         bawl nadingin Pasian tungah pia un.
         14 Thukham nuai ah om loin hehpihna nuai ah om na hih manun mawhna in note a hong uk
         kei ding hi.
         15 Tua ahih leh bang i ci om ding hiam? Thukham nuai ah om loin hehpihna nuai ah om
         i hih leh mawhna i bawlbawl lel ding hiam? I bawlbawl peuhmah kei ding hi!
         16 Mi khat thu mangin a sila dinga na kipiak uh ciangin a thu zong mang takpi in tua
         mipa sila na suak uh hi. Tua ahih ciangin sihna a hong tun ding mawhna sila maw ahih
         keileh dikna a hong tangsak ding thumanna sila maw, hihte gel lakah khat zawzaw na
         hih lam uh thei lo na hi uh hiam?
         17 A beisa hunin mawhna sila na hih ngei uh hangin note hong kipia thuhilhna lungsim
         takpi tawh mang na hih manun Pasian tungah lungdam ka ko hi.
         18 Mawhna pan hong kisuaktasak khinzo ahih manin dikna sila na suak uh hi.
         19 Na ci le na sa uh thanem ahih manin mihing kammal zangin thu a gen ka hi hi. A siangtholo
         nate sila ding leh hong tatsiasak semsem tatsiatna sila dingin na pumpi nate uh na
         piak ngei bangun tu in na pumpi nate uh dikna sila bangin a siangtho dingin kipia
         un.
         20 Banghang hiam cihleh mawhna sila na hih lai un dikna tawh na kipelh uh hi.
         21 Tu in zumhuai na sak uh tua mawhnate panin bang metlawh na hi uh hiam? Tua nate in
         a tawpna ah sihna a piangsak hi.
         22 Ahi zongin tu in ahih leh mawhna pan suakta in Pasian silate na suak uh hi. Tua ahih
         manin tu in sianthona na ngah uh a, a tawpna ah nuntak tawntungna na ngah ding uh
         hi.
         23 Banghang hiam cihleh mawhna thaman in sihna ahi hi. Ahi zongin Pasian hong piakkhong
         letsong in eite Topa Zeisu Khazih tungtawn a kingah nuntak tawntungna ahi hi.

1 Thukham a thei mite tunga kong gen inah sanggamte aw, mi khat a nuntak laiteng thukham
         in amah uk hi cih theilo na hi uh hiam?
         2 Numei khat a pasal a nuntak laiteng thukham in a pasal tawh a khihkhawm hi. Ahi zongin
         a pasal a sih leh a pasal tawh kisai thukham pan a suakta hi.
         3 Tua ahih manin a pasal nungta lai napi pasal dang a teenpih leh angkawmnu a kici
         ding hi. Ahih hangin a pasal a sih leh tua thukham pan suakta ahih manin pasal dang
         a teenpih zongin angkawmnu ahi nawn kei hi.
         4 Tua ahih manin sanggamte aw, note zong Khazih pumpi hangin thukham a sihsan khin
         mite na hi uh hi. Hih in midang khat ahi misite lak pana a kithokiksakpa tawh kiteeng
         in Pasian aa dingin na gah theih nading uh ahi hi.
         5 Eite i pianpih mawhna lungsim tawh i nuntak lai in thukham in mawhna lunggulhnate
         phonglo a, tua mawhna lunggulhnate in i pumpi sungah nasem in sihna hong tun hi.
         6 Ahi zongin tu in laimal a kigelh ngeina lui bang hilo in Kha‑a nuntakna thak tawh
         na i sep theih nadingin eite hong khihcip ngei thukham sihsan khinta i hih manin tua
         thukham panin hong kisuaktasak khinzo hi.
         7 Tua ahih leh bang i gen ding hiam? Thukham in mawhna ahi hiam? Ahi peuhmah kei hi!
         Tua cih thadah in, thukham om kei leh mawhna bang hiam cih ka thei kei ding hi. Thukham
         in, “Deihgawh kei in,” ci hi kei leh deihgawhna in bang hiam cih ka thei kei ding
         hi.
         8 Ahi zongin thukham hangin mawhna in panmun ngahin keima sungah a hoihlo lunggulhna
         namkim a piangsak hi. Tua ahih manin thukham om kei leh mawhna zong a om kei hi.
         9 Khatvei lai in thukham loin ka nungta hi. Ahih hangin thukham hong tun ciangin mawhna
         hong hingkik a, kei ka si hi.
         10 Tua hi a, nuntakna a hong tun ding thukham in sihna a piangsak hi cih ka mu hi.
         11 Banghang hiam cihleh mawhna in thukham siksan in kei hong khem a, tua tawh hong that
         hi.
         12 Tua ahih manin thukham siangtho in, thupiakna zong siangtho a, thumaan in a hoih
         hi.
         13 Tua ahih leh tua na hoih in kei aa dingin sihna suak ahi hiam? A suak peuhmah kei
         hi! Ahih hangin mawhna pen mawhna mahin a kilatkhiat theih nadingin tua na hoih tungtawn
         in kei sungah sihna a piangsak ahi hi. Tua in thupiakna tungtawn in mawhna pen mawhna
         ahih taktak lam a kilat nading ahi hi.
         14 Banghang hiam cihleh thukham in khalam thu tawh kisai hi cih i thei hi. Ahih hangin
         kei ka hih leh ci le sa tawh a om mi ka hi a, tua in mawhna nuai ah kei hong zuak
         hi.
         15 Ka sepnop teng sem loin ka muhdah teng peuh sem zawsop ka hih manin ka sepmel ka
         thei zo nawn kei hi.
         16 Ka sep noploh teng mah sem ka hih leh thukham hoih hi ci in ka thukim hi.
         17 Ahih hangin tua banga a semsem pen kei hi nawnlo in ka sunga a teeng mawhna ahi hi.
         18 Tua ahih manin ci le sa ahi keima sungah a hoih bangmah a om kei hi cih ka thei hi.
         A hoih sepnopna lungsim ka neih hangin a hoih sepkhiat nadingzia ka thei zo kei hi.
         19 Banghang hiam cihleh ka sepnop a hoih sem loin ka sep noploh a sia mah ka sem thapai
         hi.
         20 Tu in ka sep noploh teng sem ka hih leh tuate a sem pen kei hi nawnlo in ka sunga
         a teeng mawhna in a sem ahi hi.
         21 Tua ahih manin a pha a bawl nuam keima sungah siatna om hi cih thu khat ka theikhia
         hi.
         22 Banghang hiam cihleh ka sunglam mi in Pasian thukham sungah nuam a sa hi.
         23 Ahih hangin ka pumpi nate sungah a dang thukhat ka mu hi. Tua thu in ka lungsim a
         om thu tawh kido a, ka pumpi nate sunga om mawhna sila dingin hong mancip hi.
         24 Mi gentheipa ka hi taktak hi! A si ding hih pumpi panin kua in kei hong honkhia ding
         ahi hiam?
         25 I Topa Zeisu Khazih hangin Pasian tungah ka lungdam hi! Hih bang teng ahih manin
         ka lungsim tawngah Pasian thukham nuai ah sila ka hi a, ka ci ka sa panin lah mawhna
         thukham nuai‑a sila ka hi zel hi.

1 Tua ahih manin tu in ci le sa deihna zui loin Kha deihna a zui, Khazih Zeisu sunga
         a om mite aa dingin mawhsakna a om nawn kei hi.
         2 Banghang hiam cihleh Khazih Zeisu sunga om nuntakna a piangsak Kha thu in mawhna
         le sihna thu panin kei a hong suaktasak zo hi.
         3 Thukham in ci le sa hangin thanem ahih manin a sep zawhloh teng a sem dingin Pasian
         in ama Tapa mahmah mawhna a dim mihing bangin hong paisak a, tua ci le sa sungah mawhna
         thu a khen zo hi.
         4 Hih in ci le sa deihna zui loin Kha deihna a zui eite sungah thukham in hong kalh
         dikna a tangtun nading ahi hi.
         5 Ci le sa deihna banga a nungtate in ci le sa tawh kisai thute lunggulh uh a, Kha
         deihna banga a nungtate in Kha tawh kisai thute a lunggulh uh hi.
         6 Ci le sa lungsim puakna in sihna piangsak a, ahi zongin kha lungsim puakna in nuntakna
         le lungmuanna a piangsak hi.
         7 Ci le sa lungsim puakna in Pasian galbawlna ahi hi. Banghang hiam cihleh ci le sa
         lungsim in Pasian thukham a manglo bek hilo in a mang thei limlim kei hi.
         8 Tua hi a, ci le sa deihna a zuite in Pasian a lungdamsak thei kei uh hi.
         9 Ahi zongin note sungah Pasian Kha hong teen takpi leh ci le sa sungah omlo in Kha
         sungah a om na hi uh hi. Tu in Khazih Kha a neilo mi peuhmah Khazih mi ahi kei hi.
         10 Note sungah Khazih Kha a hong om leh mawhna hangin na pumpi uh a si hi a, ahi zongin
         dikna hangin na kha uh a nungta hi.
         11 Misite lak pan Zeisu a thokiksak Pasian Kha note sungah hong teen leh misite lak
         pan Khazih a thokiksakpa in a sithei note pumpi zong note sunga a teeng ama Kha tungtawn
         in nuntakna a pia ding hi.
         12 Tua ahih manin sanggamte aw, ci le sa deihna zui in a nungta dingin ci le sa tungah
         leiba i nei kei hi.
         13 Banghang hiam cihleh ci le sa deihna zui in na nuntak uh leh na si ding uh hi. Ahi
         zongin Kha hangin pumpi deihna na sihsak uh leh na nungta ding uh hi.
         14 Banghang hiam cihleh Pasian Kha in a makaih mi peuhmah Pasian tate ahi uh hi.
         15 Sila hong suakkiksak in a hong lausak ding kha a ngah na hi kei uh a, ta hong suaksak
         Kha na ngah uh hi. Tua Kha in, “Abbaɠ, Pa aw,” hong cisak hi.
         16 Pasian tate i hih lam tua Kha in eite kha tawh teci a pangkhawm hi.
         17 Tate i hih leh innluahte i hi a, Pasian innluahte le Khazih tawh innluahkhawmte i
         hi hi. Khazih tawh i thuakkhop takpi leh amah tawh minthanna i ngahkhawm ding hi.
         18 Tu laitak a i thuak gimnate ka ngaihsut ciangin eite tungah a hong kilakkhia ding
         minthanna tawh tehkaktham ka sa kei hi.
         19 A kipiangsak na khempeuh in Pasian tate a kilat ding hun a ngaklah mahmah uh hi.
         20 Banghang hiam cihleh a kipiangsak na khempeuh siattheihna nuai ah a om hi. Amaute
         utthu a om hilo in a koihpa in ama thu tawh a koih hi zaw a,
         21 a kipiangsak nate in muattheihna kol panin kikhahkhia a, Pasian tate suahtakna thupi
         sungah kikoih ding hi cih lametna tawh a om uh hi.
         22 Banghang hiam cihleh a kipiangsak na khempeuh in nupi nausuak ding a gim bangin tu
         dongin thum le tau in a om uh hi cih i thei hi.
         23 Amaute bek hilo in Kha gah masa a nei eite nangawn i pumpi hong tankhia a, tate hong
         suahsak ding hun ngaklah in i lungsim sungah khuisa in i om hi.
         24 Lametna sungah eite hotkhiat i hi hi. Ahi zongin i muh khitsa na khat lametna in
         lametna ahi kei hi. Kua in a muh khitsa na khat lamen theinawn ding ahi hiam?
         25 Ahi zongin i muh nailoh na khat i lamet ciangin thuak keikai in i ngak hi.
         26 Tuamah bangin Kha in zong eite thanemnate a hong huh hi. Banghang hiam cihleh eite
         in thungetzia ding nangawn i thei kei hi. Ahi zongin Kha mahmah in a kilokhia theilo
         tauna tawh thu hong ngetsak hi.
         27 Tu in lungsim sung a zongpa in Kha lungsim zong thei a, tua Kha in Pasian deihna
         tawh kituak in misiangthote aa dingin thu a hong ngetsak hi.
         28 Ama gelna bangin a sap Pasian a it mite aa dingin, amah in na khempeuh a hoih dingin
         a kituak in piangsak hi cih i thei hi.
         29 Banghang hiam cihleh a Tapa in sanggam tampite lakah ta upapen a suah theih nadingin
         Pasian in a theihkholhsa mite mah ama Tapa lim le mel a sun dingin a sehkhol hi.
         30 Tua banah a sehkholhsa mite a sam hi. A sapsa mite dik a tangsak hi. Dik a tansak
         mite minthanna a pia hi.
         31 Hihteng banah bang i genlai ding hiam? Pasian ei lamah a pan nak leh eite langah
         kua pang zo ding ahi hiam?
         32 A Tapa takpi itsik loin eite khempeuh aa dinga hong piakhiapa in na khempeuh zong
         manngen loin a Tapa tawh hong piakhawm loin om ding ahi hiam?
         33 Pasian teelsa mite dik a tangsakpa in Pasian ahih manin amaute kua in mawhsak zo
         ding ahi hiam?
         34 Mawhsakna thu a khen kua ahi hiam? Khazih in a sipa bek hilo in a thokikpa zong hi
         a, Pasian taklam ah omin eite aa dingin a hong thumsakpa zong ahi hi.
         35 Khazih hong itna tawh kua in eite hong kikhensak zo ding ahi hiam? Haksatna ahi a,
         gentheihna ahi a, bawlsiatna ahi a, kialpi ahi a, puan neihlohna ahi a, manthanna
         ahi a, namsaute ahi zongin tuate in a hong kikhensak zo kei ding hi.
         36 “Nangma hangin sun thapai in thahna ka thuak uh a, A kigo ding tuute bangin hong
         kingaihsun hi,” ci in Lai Siangtho sungah kigelh hi.
         37 Ahi zongin eite hong itpa hangin hihte khempeuh tungah a gualzopente i hi hi.
         38 Sihna, nuntakna, vantungmite, zalianpente, a vangliante, tu laitak a om nate le hong
         pianglai ding nate,
         39 a sang nate, a thuk nate le a kipiangsak nate khat beekin i Topa Khazih Zeisu sunga
         om Pasian hong itna tawh hong kikhensak zolo ding hi cih ka theitel hi.

1 Ka lungsimtawng in Kha Siangtho sungah teci a pan mah bangin zuaugen hetlo in Khazih
         sungah maantak a kong gen thu in,
         2 ka lungsim sungah dahna lianpi le lungsim gimna ka thuak niloh hi.
         3 Banghang hiam cihleh ci le sa in ka sanggam ka mipih Israel mite tangin Khazih tawh
         kikhen in samsiatna a thuakthei ding hi leng ka ut hi.
         4 Tate suahsakna, minthanna, thuciamnate le thukham piakna, Pasian nasepna le kamciamte
         amaute aa ahi hi.
         5 Amaute in pu le pate suan le khakte hi uh a, ci le sa tawh kisai in Khazih zong amaute
         sung panin a piang ahi hi. Tua Khazih in na khempeuh tunga thunei a tawntung in a
         kiphat Pasian ahi hi. Amen.
         6 Ahi zongin Pasian thu a kiplo ahi kei hi. Banghang hiam cihleh Israel suante khempeuh
         Israel mi taktak ahi kim kei uh hi.
         7 Abraham panin a piang ahih hangun Abraham tate taktak ahi kim kei uh hi. Pasian in,
         “Isaac panin a piangte bek nangma suan le khak kici ding hi,” a ci hi.
         8 Ci le sa panin a piang tate Pasian tate taktak hilo in kamciamna panin a piang tate
         bek suan le khakin a kisim hi.
         9 Kamciamna in, “A kiseh hun hong tun ciangin kong pai dinga, Sarah in tapa khat a
         nei ding hi,” a ci hi.
         10 Tua bek hilo in, Rebecca tate zong a pa uh a kibang hi a, ka pupi uh Isaac ahi hi.
         11 Ahi zongin, amaute a teelna tawh kisai in Pasian gelna le tupna pen mihing sepna
         hang hilo a sampa hangin a tangtung ahih theih nadingin amaute a suahma, a sia a pha
         bangmah a bawlma un,
         12 Pasian in Rebecca kiangah, “A uzaw pa in a nauzaw pa sila a suak ding hi,” a ci hi.
         13 Hih in, “Jacob ka it a, Esau ka mudah hi,” ci in Lai Siangtho sunga a kigelhna tawh
         a kituak ahi hi.
         14 Tua ahih leh bang gennawn ding i hi hiam? Pasian thumaanlo ahi hiam? Ahi peuhmah
         kei hi!
         15 Amah in Moses kiangah, “Ka hehpih nopte ka hehpih dinga, ka lainat nopte ka lainat
         ding hi,” a ci hi.
         16 Hih bang ahih manin mihing lunggulhna le mihing hanciamna tungah kinga loin Pasian
         hehpihna tung bekah a kinga hi.
         17 Lai Siangtho in Pharaoh kiangah, “Ka vangliatna nang tungah kilang in leitung khempeuh
         ah ka min a kitangko theih nadingin nang kong lamto hi,” a ci hi.
         18 Tua ahih manin amah in a hehpih nopte hehpih in a lungkhauhsak nopte a lungkhauhsak
         hi.
         19 Tua ahih leh, “Banghang in Pasian in mite hong mawhsak thei veve ahi hiam? Kua in
         ama deihna nial zo ngei ahi hiam?” nong ci kha thei ding uh hi.
         20 Hi mah hi. Ahi zongin, Pasian kam a dawngngam mi aw, nang in kua na hi hiam? A kibawl
         na khatin a bawlpa tungah, “Banghang in hih banga kei hong bawl na hi hiam?” ci thei
         ding ahi hiam?
         21 Belsekpa in tungman lomkhat panin bel hoih le bel hoihlo sek theih nading thu nei
         hilo ahi hiam?
         22 Pasian in a hehna lakin a vangliatna a kitheih nading a deihna tawh suksiat dingin
         a koihkholhsa, ama hehna a ngah belte lungduaitak in thuak keikai ahih leh eite in
         bang awlmawh ding i hi hiam?
         23 Pasian in minthanna a piak dingin a koihkholhsa, ama hehpihna a ngah belte tungah
         ama vangliatna tawh kizui hauhna a theihsak theih nading ahi hi.
         24 Tua belte in Judah mite lak pan bek hilo in Gentile‑te lak panin zong hong sapkhiat
         eite mah hilo i hi hiam?
         25 Amah in Hosea Lai Siangtho sungah zong hih bangin a gen hi, “Ka mi a hilote, ‘ka
         mite’ ka ci dinga, Ka itloh mi zong, ‘ka it mi’ hi ka ci ding hi.
         26 Tua ciangin hih bang a hong hi ding hi. ‘Ka mite na hi kei uh hi,’ ka cihna munah,
         ‘A nungta Pasian tate na hi uh hi,’ ka ci ding hi,” a ci hi.
         27 Israel mite tawh kisai in Isaiah zong kiko a, “Israel tate a tamzia uh, Tuipi gei‑a
         sehnel zah a phak uh hangin, A omlai teng bekin, Hotkhiatna a ngah ding uh hi.
         28 Topa in ama thukhenna leitung ah Manlangtak le kicingtak in semkhia ding hi,” a ci
         hi.
         29 Hih thu a beisa huna Isaiah genna tawh a kituak hi. Amah in, “Vantung galkap honpite
         Topa in eite aa dingin, Suan le khak khat hong sitsak lo hileh Sodom khua mite i bang
         khinzo dinga, Gomorrah khua mite bangin hong kibawl khinzo ding hi,” a ci hi.
         30 Tua ahih leh bang gennawn ding i hi hiam? Dikna thu a delhlo Gentile‑te in upna hanga
         kingah dikna a ngah uh hi.
         31 Ahi zongin dikna thukham a delh Israel mite in tua dikna a ngah kei uh hi.
         32 Banghang in ngah lo uh ahi hiam? Upna tawh zong loin thukham zuihna tawh a zon man
         uh hi a,
         33 “En un, palkhak suangpi ahi, Pukna suangpi khat Zion ah ka koih a, Amah a um mi khempeuh
         Maizumna a kithuaksak kei ding hi,” ci in Lai Siangtho ah a kigelh mah bangin tua
         palkhak suangpi a pal kha uh ahi hi.

1 Sanggamte aw, Israel mite in hotkhiatna a ngah ding uh deihsak mahmah in Pasian tungah
         thu ka ngetsak hi.
         2 Pasian aa dingin hanciam mahmah uh hi cih teci ka pang hi. Ahi zongin a hanciamna
         uh theihna tungah a kinga kei hi.
         3 Banghang hiam cihleh Pasian dikna thei lo uh ahih manin amaute dikna bulphuh sawm
         uh a, Pasian dikna a mang kei uh hi.
         4 Banghang hiam cihleh a um mi khempeuh in dikna a ngah theih nadingin Khazih in thukham
         tawpna ahi hi.
         5 Moses in thukham hangin a piang dikna thu a gelhna ah, “Thukham a zuimi in tua thukham
         zuihna hangin a nungta ding hi,” a ci hi.
         6 Ahih hangin upna tawh a kingah dikna in a gen in ah, “Na lungsim sungah, ‘Vantung
         ah kua kahto ding ahi hiam?’ ci kei in.” (Hih thu in Khazih lasuk ding cihna ahi hi.)
         7 Ahih keileh, “ ‘A thukpi sungah kua kumsuk ding ahi hiam?’ ci kei in.” (Hih in misite
         lak pan Khazih lato ding cihna ahi hi.)
         8 Ahi zongin Lai Siangtho in bangci gen ahi hiam? “Ama thu in note tawh kinai mahmah
         a, note kamsung le note lungsim sungah a om hi,” a ci hi. Tua thu in kote hong tangko
         upna thu ahi hi.
         9 Zeisu in Topa ahi hi ci in na kam tawh pulak a, Pasian in misite lak panin amah thokiksak
         hi ci in na lungsim sungah na up leh hotkhiatna na ngah ding hi.
         10 Banghang hiam cihleh lungsim a upna in dikna hong ngahsak a, kam tawh pulakna in
         hotkhiatna a piangsak hi.
         11 Lai Siangtho sungah, “Amah a um mi khempeuh in maizumna a kithuaksak kei ding hi,”
         ci in a kigelh hi.
         12 Banghang hiam cihleh Judah mite le Greek mite a kilamdanna a om kei hi. Topa pen
         mi khempeuh Topa mah hi a, amah a sam mi khempeuh tungah kicingtak in hehpihna a pia
         hi.
         13 Banghang hiam cihleh, “Topa min tawh huhna a ngen mi khempeuh in hotkhiatna a ngah
         ding uh hi.”
         14 Tua bang ahih leh a uploh mipa uh bangci bangin suang thei ding uh ahi hiam? A thu
         a zak ngeiloh mipa uh bangci bangin um thei ding uh ahi hiam? A hilh om kei leh bangci
         bangin za thei ding uh ahi hiam?
         15 A sawl om kei leh bangci bangin hilh thei ding uh ahi hiam? “Nopna hong pia lungdamna
         thu hong tangko, Lungdamna thu hoih hong puak mite, A khe uh kilawm mahmah hi!” ci
         in Lai Siangtho sungah a kigelh hi.
         16 Ahih hangin mi khempeuh in lungdamna thu a um kim kei uh hi. Isaiah in, “Topa aw,
         kote tangkona kua in um ahi hiam?” a ci hi.
         17 Tua bangin upna in thu zakna panin hong piang a, thu zakna in Pasian kammal panin
         a hong piang hi.
         18 Ahi zongin ken kong cih in ah amaute in za lo uh ahi hiam? A za khinzo taktak uh
         hi. “Amaute awging, Leitung bup ah kiza khinzo a, Amau thugente leimong dongah kizel
         khin hi.”
         19 Ahih hangin ken kong cih in ah Israel mite in thei lo uh ahi hiam? A masa pen in
         Moses in, “Keima mipawl a hilo mite tungtawn in, Note sungah hazatna ka piangsak dinga,
         A theilo minamte tungtawn in, Note kong hehsak ding hi,” a ci hi.
         20 Isaiah in hangtak in a gen inah, “Kei hong zong lote in hong mu uh a, Kei hong kan
         lote tungah ka kilak hi,” a ci hi.
         21 Ahih hangin amah in Israel mite tungah, “A thumanglo le A genhak minamte aa dingin
         Sun thapai in ka khut ka zan den hi,” a ci hi.

1 Tua ahih leh Pasian in a mite nawlkhin ahi hiam ci in ka dong hi. A nawlkhin peuhmah
         kei hi! Keimah tektek zong Abraham suan, Benjamin phung sung panin a piang Israel
         mi ka hi hi.
         2 Pasian in a theihkholh khitsa a mite a nawlkhin kei hi. Elijah in Pasian tungah Israel
         mite a khiatna thu Lai Siangtho in a gen theilo na hi uh hiam?
         3 Amah in, “Topa aw, amaute in na kamsangte that khin uh a, na biaknataute zong a susia
         khin uh hi. Kei bek ka omlai a, kei zong thah ding a hong sawmlai uh hi,” a ci hi.
         4 Tua ciangin Pasian in bangci dawnkik ahi hiam? “Baal milim mai ah kunin a bialo mihing
         7,000 kei aa dingin ka sit lai hi,” a ci hi.
         5 Tuamah bangin tu in zong Pasian in a hehpihna tawh kizui in a teel a omlai mi pawlkhat
         a om hi.
         6 Hehpihna hang ahih leh gamtatna hang ahi nawn kei hi. Tua hi kei leh hehpihna pen
         hehpihna a suak nawn kei hi. Gamtatna hang hi leh hehpihna ahi nawn kei hi. Tua hi
         kei leh nasepna zong nasepna a suak nawn kei hi.
         7 Tua ahih leh i gen bang ahi hiam? Israel mite in a zonzon uh a ngah kei uh hi. Pasian
         teel mite bekin ngah uh a, a dangteng ahih leh a mit uh a taw hi.
         8 Hih thu Lai Siangtho ah, “Pasian in thu a theitheilo lungsim, Khua a mu theilo mittang,
         Khua a za theilo bilte, Tuni dongin a neisak hi,” ci in a kigelh hi.
         9 David in zong, “Amau ankuangte, amaute aa dingin, Thang le tehlop suak henla, A kipalkhakna
         uh suakin, Thuhkikna suak tahen.
         10 Khua a muh theihloh nadingun, Pasian in a mit uh mialsak henla, A nung uh kulsak
         den tahen,” a ci hi.
         11 Tua ahih leh amaute a puk dingin kipal kha uh ahi hiam ci in ka dong hi. Ahi peuhmah
         kei hi! Amaute thupalsatna hangin Gentile‑te tungah hotkhiatna tung a, amaute in a
         een nadingun a piangsak hi.
         12 Tu in amaute pukna in leitung mite hauhna suak a, amaute supna in Gentile‑te aa dingin
         hauhna suak ahih leh amaute kicinna in bangzahtak in nasia zawlai ding ahi hiam!
         13 Gentile‑te sawltakpa ka hihna tawh no Gentile‑te tunga kong gen inah,
         14 ka mipihte lungsim sungah lamkhat peuhpeuh tawh eenna piangsak in amaute pawlkhat
         beek ka hotkhiat theih khak leh ka cih manin ka nasepna a hong thupi gen ka hi hi.
         15 Amaute a kipampaihna hangin leitung mite tawh kilemkikna piangsak ahih leh amaute
         a kisankikna in sihna pan nuntakna longal thu dang bang hi ding ahi hiam?
         16 Banghang hiam cihleh a gah masa pen a siantho leh a kungpi zong a siangtho hi. A
         zungpi a siantho leh a hiangte zong a siangtho hi.
         17 A hiangte pawlkhat kisatkhia in tuate tungah gamlak tanluan sing ahi nang hong kipeh
         a, amaute tawh tanluan zung le tanluan kung panin an hoihte na ngahkhawm hi.
         18 Tua ahih manin tua a hiangte tungah kisathei kha kei in. Ahi zongin na kisaktheih
         leh nang in a zung pua loin a zungin nang hong pua zaw hi cih phawk in.
         19 “Kei hong kipeh theih nadingin a hiangte kisatkhia hi,” na cinuam kha ding hi.
         20 Hi mah hi. Amaute in a up loh manun a kisatkhia hi a, nang na hih leh upna tawh a
         kip na hih manin kiphasak kei inla lauthawng zaw in.
         21 Banghang hiam cihleh Pasian in a hiang taktakte nangawn zah lo ahih leh nang zong
         a hong zah tuan kei ding hi.
         22 Tua ahih manin Pasian migitna le a thukhauhna ngaihsun in. A puk mite tungah amah
         a thukhauh hi. Ahih hangin Pasian migitna sungah na omsuak leh nangma tungah a hong
         migi ding hi. Tua bang na hih kei leh amah in nang zong a hong satkhia ding hi.
         23 Amaute zong um loin a omsuak kei nak uh leh Pasian in pehkik thei ahih manin a pehkik
         ding hi.
         24 Banghang hiam cihleh Pasian in gamlak tanluan kung pan nang hong satkhia in nangma
         pianzia tawh kilehbulh in tanluan kungah nang hong peh hi. Tua ahih manin Pasian in
         tanluan hiang taktak ahi amaute a kung tungah pehkik zaw peuhmah ding hilo ahi hiam?
         25 Tua ahih manin sanggamte aw, no ngaihsuttawmna ah pil na kisak khakloh nadingun hih
         thusim thei lo a na om ding uh ka deih kei hi. Tua in, Gentile‑te kicinna hong tun
         mateng in Israel mite tungah tawlkhat sung mittawtna a om hi.
         26 Israel mite khempeuh in hotkhiatna a ngah ding uh hi. Lai Siangtho sungah, “Zion
         khuapi panin Honpa hong pai dinga, Jacob suan sung panin Pasian a uplohna uh A heikhiatsak
         ding hi.
         27 A mawhnate uh ka lakkhiatsak ciangin, Amaute tunga ka bawl ding thuciamna in hih
         thu mah ahi hi,” ci in a kigelh hi.
         28 Amaute in lungdamna thu tawh kisai in note hangin Pasian galte a suak uh hi. Ahih
         hangin teelna tawh kisai in a pute a pate uh hangin Pasian it mite ahi uh hi.
         29 Banghang hiam cihleh Pasian letsong le a sapna pen a kilaih thei kei hi.
         30 Banghang hiam cihleh nidang in Pasian thu a manglo note in amaute thumanlohna hangin
         tu in hehpihna na ngah uh hi.
         31 Tuamah bangin note ngah hehpihna hangin amaute in hehpihna a ngah theih nadingun
         tu in amaute zong thumang loin a om uh ahi hi.
         32 Banghang hiam cihleh Pasian in mi khempeuh a hehpih theih nadingin thumanlohna sungah
         amaute khempeuh a khum hi.
         33 Aw! Pasian pilna le a thu theihna thuk in kicing zen mah si ee! Ama thukhenzia theih
         khit zawh ding hilo a, ama sulnung kankhiat zawh ding hilo hi!
         34 Banghang hiam cihleh, “Kua in Topa lungsim thei a, Ahih keileh amah in kua tawh thu
         kikum ngei ahi hiam?”
         35 “Tua ahih keileh Pasian in a thuhkik dingin, Kua in amah pia masa ahi hiam?”
         36 Banghang hiam cihleh na khempeuh ama hang leh ama tungtawn in a piang hi a, ama aa
         ding vive ahi hi. Amah in pahtawina ngah tawntung tahen. Amen.

1 Tua ahih manin sanggamte aw, Pasian hehpihna hanga kong kut in ah na pumpi uh a hing
         biakpiakna, a siangtho le Pasian san theih dingin pia un. Hih in note sep dingin a
         kilawm biakna nasep ahi hi.
         2 Hih leitung mite gamtat bangin gamta kei unla, na lungsim uh thaksuaksak in na kikhel
         un. Tua hi leh a hoih, a sanhuai a kicing Pasian deihna bang ahi hiam cih na theitel
         ding uh hi.
         3 Banghang hiam cihleh kei hong kipia hehpihna tungtawn in note khempeuh tunga kong
         gen in ah no le no ahi ding zahval in na kingaihsun kha kei un. Pasian in mikim tungah
         a hong piak upna zah tawh kizui in a kilawm a kituak in kingaihsun un.
         4 Banghang hiam cihleh pumpi tungah na tampi i nei hi. Tua nate a vekpi un a nasep
         uh a kibang khin kei hi.
         5 Tuamah bangin eite in mi tampi i hih hangin Khazih sungah pum khat i hi a, eite khat
         ciatin pumpi nate i hi hi.
         6 Pasian in eite hong piak hehpihna tawh kizui in letsong a tuamtek i ngahte zatsiam
         ciat ni. Pasian thu genkhiat theihna i ngah leh upna tawh kituak in thu gen ni.
         7 Nasepna za i ngah leh i ngah nasep sem ni. Thuhilh theihna a ngah mi in thuhilh nasep
         sem hen.
         8 Hanthot theihna a ngah mi in hanthot nasep sem hen. A piakhia mi in cinghtak in pia
         hen. A makai mi in kuhkaltak in makaih hen. A hehpih thei mi in lungdamtak in hehpihna
         lak hen.
         9 Lungsim takpi tawh ki‑it un. Thusia mudah unla, thuhoih lenkip un.
         10 Unau banga ki‑itna tawh khat le khat ki‑it kingai mahmah un. Nang sangin midangte
         pahtawi zaw in.
         11 Nasep thadah loin lawpna lungsim tawh Topa na sem un.
         12 Lametna tawh kipak un. Haksat hun ciangin thuak keikai un. Thungetna ah citak un.
         13 Mi siangthote kisapnate huh unla, zindo thanuam un.
         14 Hong bawlsiate thupha pia un. Amaute hamsiat loin thupha pia zaw un.
         15 A lungdamte lungdampih unla, a kapte kahpih un.
         16 Khat leh khat na ngaihsutna uh kibangsak un. Kiphasak loin a dinmun uh a niam mite
         tawh kikhawl zaw un. Kipilsak kei un.
         17 Thusia pen thusia mah tawh thukkik kei un. Mi khempeuh muhna ah thuman in gamtat
         ding ngaihsun un.
         18 Ahih theih laiteng mi khempeuh tawh na kilem un.
         19 Kong itte aw, phu na kila kei unla, thangpaihna pen Pasian aa hi sak zaw un. Banghang
         hiam cihleh, “Phulakna in keima aa hi a, keimah in ka thukkik ding hi,” Topa in ci
         hi ci in Lai Siangtho sungah a kigelh hi.
         20 Tua ahih manin, “Na galpa a gilkial leh an pia in. A dangtak leh dawn ding tui pia
         in. Tua bangin hih leteh a luzang ah mei‑am a koih na hi ding hi.”
         21 Thusia kizosak kei inla, thusiate thupha tawh zo zaw in.

1 Kuama peuh in kumpi thuneite thu mang uh hen. Banghang hiam cihleh Pasian piak loh
         in thuneihna om theilo ahih manin ukna thu a nei mite in Pasian koih ahi uh hi.
         2 Tua ahih manin ukna thu a nialte in Pasian thu sehna a nial ahi uh hi. Tua banga
         a nial mite in thukhenna a thuak ding uh hi.
         3 A hoih in a gamtate aa dingin gam ukte kihtak nading thu om lo hi. A hoihlo a gamtate
         aa dingin a kihtakhuai ahi hi. Hong uk mite kihtakna panin na suakta nuam hiam? Na
         suahtak nop leh gamtat hoih lecin amaute in nang hong pahtawi ding uh hi.
         4 Banghang hiam cihleh amah in nang hoih nadingin Pasian nasem ahi hi. Ahi zongin a
         hoihlo in na gamtat leh amah kihta in. Banghang hiam cihleh amah in namsau a mawk
         tawi hilo a, gamtat hoihlo mite tungah daanpia dingin Pasian nasem ahi hi.
         5 Tua ahih manin ukna a nei mite a heh ding launa bek tawh hilo in lungsim a theihtawmna
         tawh ukna thu na man ding uh ahi hi.
         6 Amaute in tua nasep a sem Pasian nasemte ahih manun phiangsiah zong na piak ding
         uh ahi hi.
         7 Tua ahih manin mi khempeuh amaute ngah dinga kilawm bangin pia un. Siah ngah dinga
         kilawmte siah na pia unla, mangmu ngah dinga kilawmte mangmu na pia un. Kihtak dingte
         kihta unla, pahtawi dingte pahtawi un.
         8 Khat le khat ki‑itna longal kuamah leii na kibasak kei un. Banghang hiam cihleh midang
         a itte in thukham a zui khin ahi hi.
         9 “Angkawm kei in,” “Mi that kei in,” “Guta kei in,” “A maanlo teci pang kei in,” “Deihgawh
         kei in,” cih thupiakte a kipan a dang thupiak khempeuh, “Nang le nang na ki‑it bangin
         na vengpa na it in,” cih thupiakna in a huam khin hi.
         10 Ki‑itna in a vengpa siat nading bangmah a bawl kei hi. Tua ahih manin ki‑itna in
         thukham kicinna ahi hi.
         11 Tuhun in bang hun hiam cih thei unla, ihmutna panin khanlawh hun mahmah ta ahihlam
         thei un. Banghang hiam cihleh i upcil lai sangin eite hotkhiatna tu in hong nai zawta
         hi.
         12 Zan hun saupi bei khinzo a, khua hong vak dekta hi. Tua ahih manin khuamial gamtatnate
         paikhia in khuavak galvante silh ni.
         13 Sun hun sunga om bangin a kilawm a kituak in gamta ni. Uangtatna, zunek zukhamna,
         hukna lanna, kitot kiselna le kihazatnate omsak kei ni.
         14 Ahih hangin ci le sa lunggulhnate tangtungsak dingin bangmah lunggel kei unla, Topa
         Zeisu Khazih na silh un.

1 Upna thu ah a thanem mi na sang unla, upkhialh nading thute ah tua mi tawh na kikum
         kei un.
         2 Mi pawlkhat in an khat peuhpeuh nek theih ding hi ci in um uh a, pawlkhatte in ahih
         leh upna thu ah thanem uh ahih manin gah le teh bek a ne uh hi.
         3 A ne mi in a nelo mi neumuh kei henla, a nelo mi in a ne mi tungah thukhen kei hen.
         Banghang hiam cihleh Pasian in a ne mi zong a sang veve hi.
         4 Midang khat nasempa tungah thu a khen dingin nang kua na hi hiam? Amah a puk nading
         leh a kip nading ama topa tawh a kisai hi. A taktak in amah a kipsak theipa in Pasian
         ahih manin a kipsak ding hi.
         5 Mi khatin ni khat sangin nidang khat thupi zaw hi ci in a ngaihsun hi. A dang khatin
         ni khempeuh a kibang hi ci in a ngaihsun hi. Mi khempeuh in ama lungsim ah limtak
         in theitel hen.
         6 Ni a tang mi in Topa hangin a tang hi a, a tanglo mi in zong Topa hang mahin a tang
         lo ahi hi. A ne mi in Pasian tungah lungdam ko ahih manin Topa hangin a ne hi. A nelo
         mi in zong Pasian tungah lungdam ko ahih manin Topa hang mahin a ne kei hi.
         7 Banghang hiam cihleh eite khat beek ei aa dingin a nungta i om kei a, ei aa dingin
         a si zong kuamah i om kei hi.
         8 I nuntak leh Topa aa dingin a nungta i hi a, i sih leh zong Topa aa dingin a si i
         hi hi. Tua ahih manin i nungta a, i si zongin Topa aa mah i hi hi.
         9 Banghang hiam cihleh Khazih in a si mite le a nungta mite Topa, a suah nadingin si
         a, thokik in a nungta hi.
         10 Banghang in na sanggampa tungah thukhen na hi hiam? Ahih keileh banghang in na sanggampa
         neumuh na hi hiam? Banghang hiam cihleh eite khempeuh Khazih thukhenna tokhom mai
         ah i ding ciat ding hi.
         11 Lai Siangtho ah, “Keimah nungta ka hih manin Ka mai ah mi khempeuh khukdin ding uh
         a, Leii khempeuh in Pasian tungah Kiciamna a nei ding uh hi, Topa in ci hi,” ci in
         a kigelh hi.
         12 Tua ahih manin eite khempeuh in eima vaitek Pasian tungah i piaciat ding hi.
         13 Tua ahih manin khat le khat thu kikhen nawn kei ni. Na sanggampa in a palkhak theih
         ding le amah a puksak thei ding lampi ah bangmah na koih loh nadingin na lungsim ah
         khentat zaw in.
         14 Topa Zeisu sunga om mi khat ka hihna tawh kong gen in ah an khempeuh amau thu in
         a sianglo cih bang a om kei hi ci in ka tel mahmah hi. Ahi zongin mi khatin na khatpeuh
         a sianglo in a ngaihsut leh ama aa dingin a sianglo ahi hi.
         15 Na annekna tawh na sanggam khat a lungsim na natsak leh itna tawh a gamta na hi nawn
         kei hi. Ama tangin Khazih in a sihlawh mi khat, na annekna tawh siasak kei in.
         16 Tua ahih manin na hoihna a kigensiat ding phal kei in.
         17 Banghang hiam cihleh Pasian kumpigam in nek le dawn thute hilo a, Kha Siangtho sunga
         dikna, lungmuanna le lungdamnate ahi hi.
         18 Hih thute zui a Khazih na a sem mite in Pasian santak le mite in zong a thukimpih
         uh ahi hi.
         19 Tua ahih manin kilem nading thute le khat le khat i kilamkip theih nading thute delh
         ni.
         20 Nek le dawn thu tawh Pasian nasepna siasak kei ni. An khempeuh a siangtho hi. Ahi
         zongin mi khat puk nadingin an a ne mi in a khial ahi hi.
         21 Na sanggam khat a puksak, a hehsak, a thanemsak ding ahih leh sa nekna, lenggahzu
         dawnna, a dang na khat peuhpeuh ahi zongin na nek loh ding hoih hi.
         22 Hih thute tawh kisai in na upna nangmah le Pasian kikal thu hi sak in. Amah in maan
         a sak thu hangin amah le amah a kimawhsaklo mi in mihampha ahi hi.
         23 Ahih hangin lunghei neipi in a nek leh amah le amah a kikhialsak hi a, upna tawh
         a ne hilo hi. Banghang hiam cihleh upna tawh a hilo na khat peuhpeuh hihna in mawhna
         ahi hi.

1 Tua ahih manin a thahat eite in eima nopsak bangin om loin a thanem mite zawngkhalnate
         i puakpih ding ahi hi.
         2 A kua maciat in i vengte hoih nading le a kilamkip nading uh semin amaute lungkimsak
         ni.
         3 Banghang hiam cihleh Lai Siangtho sungah, “Nang hong zahko mite hong zahkonateng
         ka tungah hong tu hi,” ci in a kigelh mah bangin Khazih nangawn ama nopsak bangin
         a om kei hi.
         4 A beisa huna kigelh thu khempeuh eite hong kithuhilh nadingin a kigelhkhol ahi hi.
         Hihin Lai Siangtho tungtawn a thuakzawhhatna le hehnepna tawh lametna i neih theih
         nading ahi hi.
         5 Tu in thuakzawhhatna le hehnepna Pasian in Khazih Zeisu hangin khat le khat lungsim
         kituak dingin hong guan tahen.
         6 Tua bangin lungsim khat, kampau khat tawh Topa Zeisu Khazih ii Pa, Pasian min hong
         phatsak thei tahen.
         7 Tua ahih manin Pasian min a than theih nadingin Khazih in eite a hong san mah bangin
         note zong khat le khat na kisang un.
         8 Tu in i pu i pate tunga a kamciamsate a kipsak dingin Pasian thumaanna hangin Zeisu
         Khazih in vunat mite nasempa a hong suahna thu a hong gen ka hi hi.
         9 Hih in Gentile‑te in hehpihna hangin Pasian a phat theih nading uh ahi hi. Hih in
         Lai Siangtho sungah, “Hih thu hangin Gentile‑te lakah Na min ka pulak dinga, Na min
         phatin la ka sa ding hi,” ci a, a kigelhsa thu ahi hi.
         10 Tua banah amah in, “No, Gentile‑te aw, Ama mite tawh lungdam khawm un!” a cikik hi.
         11 Tua banah, “No, Gentile‑te khempeuh aw, Topa phat un! No, mi khempeuh aw, Ama min
         phat un!” a cikik hi.
         12 Tua banah Isaiah in zong, “Jesse panin zung khat hong meng dinga, Gentile‑te a uk
         dingin Amah hong khangkhia ding hi. Gentile‑te in ama sungah lametna a nei ding uh
         hi,” a cikik hi.
         13 Tu in, Kha Siangtho vangliatna hangin tua lametna tawh na kidim nadingun lametna
         Pasian in note upna tungtawn in kipahna le lungmuanna namkim tawh hong dim tahen.
         14 Tu in ka sanggamte aw, note na hih uh leh, hoihna tawh kidim in thu theihna ah kicing
         in khat le khat thu a kihilh thei dingin kong muang hi.
         15 Ahi zongin sanggamte aw, Pasian hong piak hehpihna hangin kong phawksak nop thu pawlkhat
         hangtak in kong gelh hi.
         16 Gentile‑te aa dingin Zeisu Khazih nasempa khat ka suak a, Pasian lungdamna thu ka
         gen hi. Tua in Gentile‑te Kha Siangtho tawh kisiansuah a, Pasian mai ah a santak biakpiakna
         a suah theih nading uh ahi hi.
         17 Tua ahih ciangin Pasian tawh kisai in Khazih Zeisu hangin ka kisialh theih nading
         thu khat ka nei hi.
         18 Banghang hiam cihleh Gentile‑te in Pasian thu a man theih nadingun ka thugente le
         ka sepnate ah Khazih in kei tungtawn in a sepkhiat khit sate lobuang a dang bangmah
         ka genngam kei ding hi.
         19 Amah in tua bangin Pasian Kha vangliatna tawh kei tungtawn in limlamdangte le nalamdang
         lianpite tawh na a sem hi. Tua ahih manin Jerusalem khuapi a kipan Illyricum gam tengah
         zinin Khazih lungdamna thu cingtak in ka hilh khinzo hi.
         20 Midangte phuhsa khuambul tungah ka lam khakloh nadingin Khazih min a kizak ngeinai
         lohna munte bekah lungdamna thu tangko ding ka tup ahi hi.
         21 Hih tawh kisai Lai Siangtho sungah, “Ama thu a kihilh ngeinai lohna mite in mu ding
         uh a, Ama thu a za ngei nailo mite in theitel ding uh hi,” ci in kigelh hi.
         22 Hih thu hangin note kianga kong pai ding tam veipi kikhaktan hi.
         23 Ahi zongin tu in hih lamah ka seplohna mun a om nawnloh banah note kong muhnop zong
         kum tampi sawtzo ahih manin,
         24 Spain gam ka zin peuhpeuh ciangin note kiang hong tawnin note tawh a kimu dingin
         ka kilamen hi. Note tawh tawmvei sung i omkhop khit ciangin note huhna tawh a zinsuak
         thei dingin zong ka kilamen hi.
         25 Ahi zongin tu tadih in Jerusalem khuapi a om misiangthote kiangah nasem dingin ka
         paiphot ding hi.
         26 Banghang hiam cihleh Macedonia gam le Achaia gam mite in Jerusalem khuapi a om misiangthote
         laka mi cimawhte huhna piak ding a lungkim uh hi.
         27 Macedonia gam le Achaia gam mite in amaute tungah leiba nei in kingaihsun uh a, a
         lungdam mahmah uh hi. Banghang hiam cihleh Gentile‑te in Judah mite in a ngah uh khalam
         thute sanpih uh ahih manin amaute in zong leitung thute tawh Judah mite a huhkik ding
         mah uh ahi hi.
         28 Tua ahih manin hih huhnate amaute khut sungah bittak in ka ap khit ciangin note kiang
         hong tawnin Spain gamah ka pai ding hi.
         29 Note kiang kong nawk ciangin Khazih lungdamna thupha a dimtak tawh kong tung ding
         hi cih ka thei hi.
         30 Ahi zongin sanggamte aw, Topa Zeisu Khazih le Kha tungtawn a ki‑itna tawh kong thumnop
         in ah Pasian kiangah kei aa dingin thu hong ngetsak in hong panpih un.
         31 Judea gama thu‑umlo mite khut sung ka tun loh nading le Jerusalem a misiangthote
         in ka nasepna a hong san theih nading ahi zongin
         32 Pasian deihna a om leh note kiangah lungdamtak in hong pai in note tawh tha thak
         ka ngahkhop theih nadingin thu hong ngetsak un.
         33 Tu in kilemna Pasian in note khempeuh hong ompih tahen. Amen.

1 Cenchrea khua‑a pawlpi nasem i sanggamnu Phoebe mi hoih ahihlam kong theisak nuam
         hi.
         2 Mi siangthote hih dinga kilawm bangin Topa hangin amah na sang unla, huh ding a kisapna
         peuhpeuh ah na huh un. Banghang hiam cihleh amah in mi tampi huh a, kei zong a hong
         huh hi.
         3 Khazih Zeisu sunga ka naseppih Priscilla le Aquila‑te na hopihsak un.
         4 Amaute in ka nuntakna a hut nadingun a ngawng uh a dawh ngamte ahi uh hi. Kei bek
         hilo in Gentile pawlpite khempeuh zong amau tungah a lungdam uh hi.
         5 Tuamah bangin amau inn a kikhawm pawlpi mite zong na hopihsak un. Ka it mahmah Epaenetus
         na hopihsak un. Amah in Achaia gam sungah Khazih aa dingin a gah masa pen ahi hi.
         6 Kote aa dingin nakpitak in na a sem Mary na hopihsak un.
         7 Ka mipihte le ka thongkiatpihte ahi Andronicus le Junia‑te zong na hopihsak un. Amaute
         in sawltakte lakah a min kidawkte hi uh a, kei sangin zong Khazih sungah a om masa
         zawte ahi uh hi.
         8 Topa sunga ka it Amplias na hopihsak un.
         9 Khazih sunga kote naseppih Urbanus le ka it Stachys na hopihsak un.
         10 Pasian in Khazih sunga a sittel le a san khitsa Apelles na hopihsak un. Aristobulus
         le a innkuanpih teng zong na hopihsak un.
         11 Ka mipihpa Herodion na hopihsak un. Topa sunga om Narcissus le a innkuanpih teng
         zong na hopihsak un.
         12 Topa nasep a hahkat Tryphena le Tryphosa na hopihsak un. Topa nasep a hahkat mahmah
         ka it Persis zong na hopihsak un.
         13 Topa sunga teel khitsa Rufus le nu banga ka neih ama nu zong na hopihsak un.
         14 Asyncritus, Phlegon, Hermas, Patrobas, Hermes le amaute tawh a omkhawm sanggamte
         zong na hopihsak un.
         15 Philologus, Julia, Nereus le a sanggamnu a kipan Olympas le amaute tawh a omkhawm
         misiangthote khempeuh na hopihsak un.
         16 A siangtho kinapna tawh khat le khat na kihopih un. Khazih pawlpite in note a hong
         hopih uh hi.
         17 Tu in sanggamte aw, na sansa uh thuhilhna tawh a kilehbulh thute hong hilh a, kikhenna
         le pukna a piangsak mite thei unla na pelh un, ci in kong hanthawn hi.
         18 Banghang hiam cihleh tua bang mite in i Topa Zeisu Khazih na sem hilo uh a, amaute
         gilpi aa dingin nasemte ahi uh hi. Kamsiam le kamzol tawh lungsim hoih mite a khem
         uh hi.
         19 Pasian thu na zuihna uh mun khempeuh ah thang ahih manin note hangin ka lungdam hi.
         Ahi zongin thu hoihte ah mipilte hi unla, thusiate ah mawhna bang loin na om ding
         uh kong deih hi.
         20 Nopna hong pia Pasian in a sawtlo in Satan tuancil in note khenuai ah a koih ding
         hi. Eite Topa Zeisu Khazih hong hehpihna thupha in note hong ompih tahen. Amen.
         21 Ka naseppih Timothy, ka mipih Lucius, Jason le Sosipater‑te in note hong hopih uh
         hi.
         22 Hih laikhak a gelh keimah Tertius in, Topa sunga om note khempeuh kong hopih hi.
         23 Ka zinpa le pawlpi buppi inntekpipa ahi Gaius in note a hong hopih hi. Khuapi sumkempa
         Erastus le i sanggampa khat mah ahi, Quartus‑te in zong note a hong hopih uh hi.
         24 Eite Topa Zeisu Khazih hong hehpihna thupha in note khempeuh hong ompih tahen. Amen.
         25 Tu in, kong hilh lungdamna thu, Zeisu Khazih thu tangkona ahi lei piancil a kipan
         a ki‑iimcip thusim kilakkhiatna tawh kizui in, note a hong kipsak zopa in Pasian ahi
         hi.
         26 Tu in tawntung Pasian thupiakna tawh kamsangte laigelhna tungtawn in minam khempeuh
         in upna tawh thu a man theih nadingun hih thu ki‑iimcip a hong kilang zo hi.
         27 Amah khat bek a pil ahi tua Pasian in Zeisu Khazih tungtawn in minthang tawntung
         tahen. Amen.1 CORINTH-TE1 CORINTH-TE1 CORINTH-TE1 CORINTH-TE1 CORINTH-TE

1 Pasian deihna banga Zeisu Khazih sawltak dinga hong kisam keimah Paul le i sanggampa
         Sosthenes in,
         2 Khazih Zeisu sunga a kisiangthosak, misiangthote ci a, kisam Corinth khua‑a om Pasian
         pawlpi le mun khempeuh a om i Topa Zeisu Khazih min a belte kiangah lai kong khak
         uh hi. Tua Topa Zeisu Khazih in amaute le eite Topa ahi hi.
         3 I Pa Pasian le Topa Zeisu Khazih kiang pana hehpihna thupha le lungnopna note tungah
         om tahen.
         4 Pasian hehpihna thupha note tungah Khazih Zeisu tungtawn in hong kipia zo ahih manin
         note hangin Pasian tungah ka lungdam tawntung hi.
         5 Banghang hiam cihleh thugen siamna le thutheihna a kipan na khempeuh ah note hong
         kicingsak zo hi.
         6 Tua in, Khazih thu teci ka panna uh note sungah a kikipsakna ahi hi.
         7 Tua ahih manin Topa Zeisu Khazih hong kilat ding lawptak a na ngak sungun kha letsong
         khat zong na tasam kei uh hi.
         8 I Topa Zeisu Khazih ni ciangin kawkbanna na neih loh nadingun amah in a tawp dongin
         hong kipsak ding hi.
         9 Ama Tapa, i Topa Zeisu Khazih tawh a kipawlkhawm dinga note hong sampa in a citak
         Pasian ahi hi.
         10 Sanggamte aw, tu in i Topa Zeisu Khazih min a kong thumnop in ah note sungah pawl
         kikhenna a om loh nadingin na vekpi un kithu khatin thugen un. Lungsim kibang, ngaihsutna
         kibang in hoihtak in kipumkhat un.
         11 Sanggamte aw, note lakah kilemlohna om hi ci in Chloe innkuanpihte in hong gen uh
         hi.
         12 Tu in kong gen in ah, note lakah mi khat in, “Kei Paul pawl ka hi hi,” ci in, a dang
         khat in, “Kei Apollos pawl ka hi hi,” na ci uh hi. A dang khat in, “Kei Cephas pawl
         ka hi hi,” ci in, a dang khat in, “Kei Khazih pawl ka hi hi,” na ci uh hi.
         13 Khazih kiphelkhap thei ahi hiam? Note aa dingin Paul kikhailum ahi hiam? Ahih keileh
         Paul min tawh tui kiphum na hi uh hiam?
         14 Crispus le Gaius longal note lakah khat beek tui kong phum loh manin Pasian tungah
         ka lungdam hi.
         15 Banghang hiam cihleh note lakah khatpeuh in, Paul min tawh tuiphumna ka ngah hi ci
         a, na gen khakloh nading uh ahi hi.
         16 Hi hi, Stephanas‑te innkuan zong ka tuiphum a, tualo midang ka tuiphum lam ka thei
         kei hi.
         17 Banghang hiam cihleh Khazih in tuiphum dingin kei hong sawl lo a, lungdamna thu a
         tangko ding bekin hong sawl ahi hi. Khazih singlamteh vangliatna a mawkna a suah loh
         nadingin lungdamna thu ka tangko ciangin mihing pilna kammalte zangin ka gen kei hi.
         18 Banghang hiam cihleh singlamteh thu in thu‑umlo mite aa dingin a haihuai thu ahi
         hi. Ahi zongin hotkhiatna a ngah eite aa dingin Pasian vangliatna ahi hi.
         19 Lai Siangtho sungah, “Mipilte pilna ka susia dinga, Miteite thutheihna bangmah lo
         ka suah ding hi,” ci in a kigelh hi.
         20 Mipil koi ah om ahi hiam? Thukhamhilh sia koi ah om ahi hiam? Hih leitung ah thuthuk
         thei koi ah om ahi hiam? Pasian in hih leitung pilna teng haina suaksak khin hilo
         ahi hiam?
         21 Leitung mite in amaute pilna tawh Pasian a thei zo kei uh hi. Tua ahih manin Pasian
         in ama pilna tawh kizui in a haihuai thuhilhna tungtawn in a um mite in hotkhiatna
         a ngah ding pen Pasian lungkimna ahi hi.
         22 Judah mite in nalamdang kal uh a, Greek mite in pilna a zong uh hi.
         23 Ahih hangin kote in a kikhailum Khazih thu ka hilh uh hi. Amah in Judah mite aa dingin
         kipalkhakna suak a, Greek mite aa dingin haina a suak hi.
         24 Ahih hangin Judah mi ahi a, Greek mi ahi zongin Pasian in a sapsa mite aa dingin
         Khazih in Pasian vangliatna le Pasian pilna ahi hi.
         25 Banghang hiam cihleh Pasian haina in mihingte pil penna sangin pil zaw lai a, ama
         thanemna zong mihing hat penna sangin a hat zaw hi.
         26 Sanggamte aw, Pasian in note hong saplai a na omzia uh na lungngai un. Mite muhna
         ah a pil, mite tunga thunei le mi thupi tampi na om kei uh hi.
         27 Ahih hangin Pasian in mipilte a maizumsak nadingin leitung a a haihuai nate a teel
         hi. Pasian in a thahatte a maizumsak nadingin a thanem leitung nate a teel hi.
         28 Leitung in thupi a sakte a suksiat nadingin a kineumuh le a kisimmawh hih leitung
         nate Pasian in a teel hi.
         29 Tua in, Pasian mai ah kuamah a kisialh theihloh nading ahi hi.
         30 Ama hangin Khazih Zeisu sungah om na hih manun amah in eite aa dingin Pasian hong
         piak pilna, dikna, sianthona le tatkhiatna a hong suakzo hi.
         31 Tua hi a, Lai Siangtho sungah, “A kisial mi in Topa hang bekin kisial tahen,” ci
         in a kigelh hi.

1 Sanggamte aw, Pasian teci panna thu tangko a note kiangah kong pailai in thugen siamna
         ahi a, pilna ahi zongin ka suang kei hi.
         2 Note laka kong om sungin a kikhailum Zeisu Khazih longal thudang bangmah a thei lo
         dingin ka lungsim ka khentat a,
         3 thanemna, launa le patauhna tawh ka om hi.
         4 Ka thuhilh, ka thugennate ah zong mihing pilna tawh kuamah ka zol kei hi. Ahih hangin
         Kha le vangliatna a kilatkhiat nadingin ka gen hi.
         5 Tua hi a, note upna in mihingte pilna ah kinga loin Pasian vangliatna ah a kingak
         theih nading ahi hi.
         6 Ahih hangin a picingsa mite tungah thu ka gen uh ciangin pilna tawh ka gen uh hi.
         Tua nangawn zong a maimang ding tulai mite pilna le tulai makaite pilnate ahi kei
         hi.
         7 Kote ka hih uh leh eite minthan nadinga Pasian in leitung pianma in a sehkholhsa,
         a ki‑iimcip Pasian pilna thuthukpi a gen ka hi uh hi.
         8 Tulai makaite khat beekin tua pilna a thei kei uh hi. Thei uh hi leh minthang Topa
         a khailum kei ding uh hi.
         9 Lai Siangtho sungah, “Pasian in amah a it mite aa dingin A bawlkholhsa nate in Mittang
         tawh kimu ngeilo, Bil tawh zong a kiza ngeilo, Mihingte lungsim sungah zong, A om
         ngeilote ahi hi,” ci in a kigelh hi.
         10 Ahih hangin Pasian in ama Kha tungtawn in tua nate eite hong lakzo hi. Kha in na
         khempeuh zongtel a, Pasian thu thukpite nangawn hong telsak hi.
         11 Mi khat sunga om ama lungsim longal tua mi lungsim a thei kua om ahi hiam? Tuamah
         bangin Pasian Kha simloh Pasian lungsim a thei kua om ahi hiam?
         12 Tu in Pasian in a khawnkhong a hong piakte i theih theih nadingin leitung kha a ngah
         i hi kei a, Pasian hong piak Kha a ngah i hi hi.
         13 Hih thute ka gen uh ciangin mihing pilna tawh ka gen kei uh hi. Kha Siangtho in hong
         hilh bang bekin ka gen uh a, Khalam thute kha thu mah tawh ka hilhcian uh hi.
         14 Ahi zongin leitung lungsim a nei mi in Pasian Kha thute haihuaisa ahih manin a sang
         kei hi. Tua thute kha bek tawh kikhentel thei ahih manin amah in a theitel zo kei
         hi.
         15 Ahih hangin a khami pa in na khempeuh khentel thei a, amah ahih leh kuamah in a khentel
         thei kei hi.
         16 Banghang hiam cihleh, “kua in Topa lungsim thei a, kua in amah thuhilh thei ding
         ahi hiam?” Eite in Khazih lungsim i nei hi.

1 Sanggamte aw, kha mite tunga thugen bangin note tungah thu kong gen thei kei hi.
         Ahi zongin Khazih sungah naungek tawh a kibang, sa mite tunga thugen bangin kong gen
         hi.
         2 Banghang hiam cihleh note in sa mi na hih manun anham na ne zo nai kei uh a, nawizu
         tawh kong vak hi. Banghang hiam cihleh tu ciangdong anham na hai zo nai kei uh a,
         tu nangawn in zong na ne zo kei uh hi.
         3 Tua ahih manin note lakah kihazatna, kitot kiselna le kipawl khenna a om laiteng
         sa mite bangin a gamta hilo na hi uh hiam?
         4 Note lakah mi khat in, “Paul pawl ka hi hi,” ci in, a dang khat in, “Apollos pawl
         ka hi hi,” na cih uh ciangin a sa mi lai hilo na hi uh hiam?
         5 Tua ahih ciangin Paul kua hi a, Apollos kua ahi hiam? Note in amaute tungtawn in
         na up theih nadingun Topa in mi khat ciat tunga a sehsak bangin nasemte hilo ahi uh
         hiam?
         6 Keimah in ka suan a, Apollos in tui buakin Pasian in a khangsak hi.
         7 Tua ahih manin a suanpa ahi a, tuibuakpa ahi zongin bangmah a thupi hilo in a khangsakpa
         ahi Pasian bek a thupi ahi hi.
         8 Tu in a suanpa le tui a buakpa in pumkhat ahi uh hi. Mi khatpeuh in ama sepna tawh
         kizui in thaman a ngah ding hi.
         9 Kote in Pasian tawh ma a pangkhawmte ka hi uh a, note in Pasian huan le Pasian inn
         na hi uh hi.
         10 Pasian hong piak hehpihna thupha tawh kizui in innlam siampa bangin khuambul ka phut
         khinzo a, midangte in tua tungah a lam uh hi. Ahi zongin a lam mi peuhpeuh in bangci
         lam ahi hiam cih limtak in ngaihsun hen.
         11 A kiphut khinsa khuambul ahi Zeisu Khazih longal khuambul dang kuamah in a phut thei
         kei hi.
         12 Tu in mi khatpeuh in tua khuambul tungah kham ahi a, ngun ahi a, suangmanpha ahi
         a, sing ahi a, lopa ahi a, buhtu ahi zongin a lam leh,
         13 amaute nasepna ciat hong kilangkhia ding hi. Banghang hiam cihleh tua Ni ciangin
         amaute nasepna ciat meikuang tawh kilangsak dinga, mi khat ciat nasepna bangci nam
         hiam cih meikuang tawh a kisittel ding hi.
         14 Mi khatin tua khuambul tunga a lamsa a sepna a kattum kei leh sepna thaman a ngah
         ding hi.
         15 Mi khat nasepna a kattum leh thaman tan dinga, amah ahih leh meikuang tawh kipelh
         in hotkhiatna a ngah ding hi.
         16 Note in Pasian biakinnpi na hi uh a, note sungah Pasian Kha a teen lam thei lo na
         hi uh hiam?
         17 Mi khatpeuh in Pasian biakinnpi a nitsak leh Pasian in tua mi a susia ding hi. Banghang
         hiam cihleh Pasian biakinnpi siangtho a, note in tua biakinnpi na hi uh hi.
         18 Mi khatpeuh amah le amah kikhem kei hen. Hih leitung a om mi khatpeuh in note lakah
         pil a kisak leh, a piltakpi ahih theih nadingin mihai suakphot hen.
         19 Leitung pilna in Pasian aa dingin haina ahi hi. Lai Siangtho sungah, “Pasian in mipilte
         amau zuausiamna mah tawh a man hi,” ci in kigelh hi.
         20 Tua thamlo in, “Topa in mipilte ngaihsutna thei a, tuate a mawknapi ahihlam a thei
         hi,” ci in kigelh hi.
         21 Tua ahih ciangin kuamah in mihingte hangin kiphasak kei hen. Banghang hiam cihleh
         na khempeuh note aa ahi hi.
         22 Paul a kipan Apollos le Cephas‑te, leitung ahi a, nuntakna le sihna ahi a, tu laitak
         a om nate, a hong pianglai ding nate ahi zongin na khempeuh note aa ahi hi.
         23 Note in Khazih aa na hi uh a, Khazih in Pasian aa ahi hi.

1 Tua ahih manin mite in kote Khazih nasemte le Pasian thusim a kemte bangin hong ngaihsun
         uh hen.
         2 Tua hi a, neihsa kemte in mi muanhuai ahih ding uh kisam hi.
         3 Note na hi uh a, leitung thukhente ahi zongin kei tungah thu na hong khen ding uh
         kei aa dingin thu neuno khat ahi hi. A taktak in cileng kei le kei nangawn thu ka
         kikhen kei hi.
         4 Ka lungsim tawngah bangmah kisuanna ka thei kei hi. Ahi zongin tua in kei dik hong
         tangsak ahi kei hi. Kei tunga thu hong khenpa in Topa ahi hi.
         5 Tua ahih ciangin a hun a tunma in bangmah thu khen kei unla, Topa hong pai dong ngak
         un. Amah in khuamial sunga a kisel nate le mihingte lungsim sunga a tup a gelte uh
         a lakkhia ding hi. Tua hun ciangin mi khat ciatin Pasian kiang panin phatna a ngah
         ding uh hi.
         6 Sanggamte aw, tu in note phattuam nadingin hih thute Apollos le keima tungah kibulh
         in hong genteh ka hi hi. Tua in a kigelh zah valkan in na ngaihsut loh nadingun ko
         tung panin na sin theih nading uh ahi hi. Tua hi leh mi khat hangin kisathei in midang
         khatpeuh na simmawh kha kei ding uh hi.
         7 Midangte tawh hong kilamdangsak kua ahi hiam? Hong kipia lopi a na ngah uh bang om
         ahi hiam? Tu in hong pia a om man bekin na ngah uh hi napi banghang in a ngah lo bangin
         kisathei na hi uh hiam?
         8 Tu in na deih khempeuh uh na nei khin uh a, na hau khin uh hi! Kote tawh loin kumpite
         bangin na maang khin uh hi. Kote zong note tawh ka maankhop theih nadingun note kumpi
         bangin a maang taktak na hih ding uh kong deihsak hi!
         9 Pasian in ko sawltakte pen thah dinga thu kikhen khinsa mite lak panin a kithat nunung
         pen dingin a kikoihte tawh hong kibangsak hi. Banghang hiam cihleh vantungmite le
         mihingte in leitung ah pawi‑et banga hong et dingun hong kibawl zo hi ci in ka ngaihsun
         hi.
         10 Kote in Khazih aa dingin mihai ka suah uh hangin note Khazih sungah mipil na suak
         uh hi! Kote ka thanem uh hangin note na thakhauh uh hi! Note hong kipahtawi hangin
         kote hong kisimmawh hi!
         11 Tudong mahin gilkial dangtak in ka om uh a, puansilh gina zong ka nei kei uh hi.
         Mite vuak ka thuak uh a, teen nading inn takpi zong ka nei kei uh hi.
         12 Komau khut tawh nakpi in na ka sem uh hi. A hong kizahko ciangin thupha ka pia uh
         a, a hong kibawlsiat ciangin ka thuak keikai uh hi.
         13 A hong kigensiat ciangin kamkhum tawh ka thuk uh hi. Leitung nin bangin kote hong
         kibawl a, tuni ciangdong mun khempeuh pana kikhawm nin lompi bangin a hong kibawl
         hi.
         14 Hih thute note maizum nadingin a hong gelh ka hi kei hi. Ka it ka tate banga thu
         hong hilh ka hi zaw hi.
         15 Khazih thu hong hilh ding sia 10,000 bang na nei uh zongin pa tampi na nei kei uh
         hi. Lungdamna thu hangin Khazih Zeisu sungah note pa ka suakzo hi.
         16 Tua ahih manin keima gamtat bangin gamta un ci in kong hanthawn hi.
         17 Hih thu hangin Topa sunga a muanhuai ka it ka tapa Timothy kong paisak hi. Pawlpi
         omna mun khempeuh ah ka gen bangin Khazih sunga keima nuntakzia teng amah in a hong
         phawksakkik ding hi.
         18 Tu in note kiangah kei hong pai lo ding sa in mi pawlkhat na kiphasak uh hi.
         19 Topa in hong awi leh a sawtlo in kong pai dinga, tua a kiphasak mite thugente bek
         hilo in bang hihtheihna nei uh hiam cih zong ka theikhia ding hi.
         20 Banghang hiam cihleh Pasian kumpigam in a thu bek hilo in vangliatna hi zaw hi.
         21 Ciangduai tawh kong pai ding le itna le lungnemna tawh kong pai ding koi ut zaw na
         hi uh hiam?

1 Note lakah numei pasal thangtatna om bekthamlo in Gentile‑te lak nangawn ah a kiza
         ngeilo a pa zi a teenpih mi bang na om tazen uh hi, ci in hong kigen hi.
         2 Tua bang mawhna a bawl mipa khasiat pipi mahin note lak pan na hawlkhiat ding uh
         hi napi na kisialhpih zawsop uh hi.
         3 Ka pumpi tawh note lakah kong om loh hangin ka kha tawh kong om veve hi. Tua ahih
         manin ka pumpi a hong om mah bangin mawhna a bawl tua pa tungah hih bangin thu ka
         khen hi.
         4 I Topa Zeisu Khazih minin na kikhop uh ciangin i Topa Zeisu Khazih vangliatna le
         keima kha in note hong ompih hi.
         5 Tua mipa pumpi a kisiat nadingin Satan khutah na pia un. Tua hi leh Topa Zeisu Ni
         ciangin a kha in hotkhiatna a ngah kha ding hi.
         6 Na kisialhna uh a hoih kei hi. Silngo tawmno khatin annel lompi tawk thei hi cih
         thu thei lo na hi uh hiam?
         7 Silngo sawhloh annel thak na hih manun silngo lui teng paikhia un. Banghang hiam
         cihleh eite Paisan Tuuno ahi Khazih in eite tangin a kigo zo hi.
         8 Tua ahih ciangin siatna le gitlohna ahi silngo lui tawh Paisan Pawi bawl loin, silngo
         sawhloh anlum lungsim takpi le thutak tawh pawi bawl ni.
         9 Numei pasal vai ah a thangtat mite tawh na kikhawl kei un, ci in lai kong khakzo
         hi.
         10 Tua bang ka cih ciangin hih leitung a numei pasal thangtatte, a huaihamte, mi neihsa
         a sutte, milim a biate tawh kikhawl kei un kong cihna hilo hi. Tua bang hi leh leitung
         panin na paikhiat uh a kul ding hi.
         11 Tu‑a kong gelh pen thu‑um mi khat kici napi numei pasal mawhna a bawl mi ahi a, a
         huaiham mi ahi a, milim a bia mi ahi a, midang a gensia mi ahi a, zukham mi ahi a,
         mi neihsa a sut mi tawh ahi zongin kikhawl kei unla, an nangawn nekhawm kei un a ci
         ka hi zaw hi.
         12 Pawlpi pualam mite tunga thukhen ding pen kei tawh bang kisai ahi hiam? Pawlpi sunga
         mite tungah thu a khen ding note hilo na hi uh hiam?
         13 A pualam mite tungah Pasian in thu a khen ding hi. Tua ahih ciangin “tua a gamtatsia
         mipa note lak panin hawlkhia un.”

1 Note khat le khat thu na kineih uh ciangin misiangthote mai ah kitun loin thumanlote
         zumah kitun ngam tazen na hi uh hiam?
         2 Misiangthote in leitung mite tungah thukhen ding ahihlam thei lo na hi uh hiam? Leitung
         mite tunga thukhen dingte na hih uh leh thuneupente khen theilo zawzen na hi uh hiam?
         3 Eite in vantungmite tungah thu a khen ding i hihlam thei lo na hi uh hiam? Tua ahih
         manin hih leitung nuntakna tawh kipawl thute i khen ding kilawm zawtham hilo ahi hiam?
         4 Hih leitung nuntakna tawh kisai thute khen ding na neih uh ciangin pawlpi sunga a
         kineumuh tatate seh zawsop ding na hi uh hiam?
         5 Na maizum nadingun hih banga kong cih ahi hi. Note lakah mipil om lo na hi uh hiam?
         A sanggamte kikal thu a khensak thei ding mipil khat beek om lo na hi uh hiam?
         6 Tu in sanggam khat le khat thu kinei in thu‑umlo mite mai ah na kikhia tazen uh hi!
         7 Tua banga khat le khat na kikhiatna uh zong guallelhna ahi khinzo hi. Banghang in
         a khial tang zaw loin supna thuak zaw mailo na hi uh hiam?
         8 Na tua cih uh cih thadah sanggam khat le khat a hilopi in kibawl in na neihsa uh
         na kilaksak tazen uh hi!
         9 Mi thumanlote in Pasian kumpigam luah theilo ding ahihlam thei lo na hi uh hiam?
         Mite khemsa in om kei un. Numei pasal mawhna a bawlte, milim a biate, angkawmte, pasal
         le pasal a mawhte, numei le numei a mawhte,
         10 gutate, a huaihamte, zukhamte, mi a gensiate, mi neihsa a sutte in Pasian kumpigam
         a luah kei ding uh hi.
         11 Nidang lai in note pawlkhat tua bang mi na hi uh a, ahi zongin tu in Pasian in hong
         sawpsiang in hong siansuah zo a, Topa Zeisu min le i Pasian Kha hangin dik hong tangsak
         zo hi.
         12 Na khempeuh hih theih nading thu ka ngah hangin na khempeuh in phattuamna hong pia
         lo hi. Na khempeuh ka hih theih hangin tuate khatpeuh sila ka kisuaksak kei ding hi.
         13 An in gilpi aa ding hi a, gilpi zong an aa ding ahih hangin Pasian in tuate a nihin
         a susia ding hi. Tu in pumpi in numei pasal thangtat nading hilo in Topa aa ding hi
         a, Topa zong pumpi aa ding ahi hi.
         14 Pasian in misite lak panin Topa thokiksak zo a, eite zong ama vangliatna tawh hong
         thokiksak ding hi.
         15 Note in Khazih pumpi nate na hih lam uh kithei lo na hi uh hiam? Khazih pumpi nate
         la in numei kizuakte pumpi tawh pumkhat suaksak ding ka hi hiam? Ka suaksak peuhmah
         kei ding hi!
         16 Numei kizuak tawh a mawh mi in tua numei tawh pumkhat sakhat a suah lam thei lo na
         hi uh hiam? Banghang hiam cihleh amah in, “Amaute gel pumkhat sakhat a suak ding uh
         hi,” a ci hi.
         17 Ahih hangin Topa tawh a kizom mi in Topa tawh lungsim khat a suakkhawm hi.
         18 Numei pasal thangtatna na taisan un. Mi khatin a bawl a dang mawhna khempeuh ama
         pumpi pualam hi a, ahi zongin numei pasal thangtatna a bawl mi in ama pumpi tungah
         a mawh ahi hi.
         19 Note pumpi in note sunga om Pasian hong piak Kha Siangtho teenna biakinnpi hi a,
         note aa ahih loh lam thei lo na hi uh hiam?
         20 Note in man tawh a kilei khinsa na hih manun Pasian aa ahi na pumpi uh le na kha
         uh tawh Pasian min thangsak un.

1 Tu in nong laikhak uh tawh kisai thute kong gen ding hi. Pasal in zi a neih loh ding
         a hoihpen ahi hi.
         2 Ahi zongin numei pasal thangtatna a pian loh nadingin pasal khatin zi khat bek nei
         henla, numei khatin zong pasal khat bek mah nei zaw hen.
         3 Pasal in nupa hihna tawh a zi tungah a bawl ding bangin bawl henla, zi in zong a
         pasal tungah tuamah bangin bawl tahen.
         4 Zi in ama pumpi a ut bangin a zat ding hilo in a pasal zat ding ahi hi. Tuamah bangin
         pasal in zong ama pumpi a ut bangin a zat ding hilo in a zi zat ding ahi hi.
         5 Antanna le thungetna nei dingin hun tomkal sung kithukim a na kitan lohngal uh nupa
         omkhop ding na kinial kei un. Pumpi na ki‑uk zawh loh manun Satan in mawhna ah hong
         zol kha ding ahih manin lumkhawmkik un.
         6 Ahi zongin hih thute thupiak hilo in keima hoihsak thu a hong gen ka hi hi.
         7 Banghang hiam cihleh mi khempeuh keima om bangin om le uh ka deih pen hi. Ahi zongin
         Pasian in hihzawhna letsong a tuamciat hong piak hi a, khat le khat kibang lo hi.
         8 Ahih hangin kiteenpih a nei nailote le meigongte tunga kong gen in ah keimah bangin
         om le uh cin note aa dingin a hoih zaw hi.
         9 Ahi zongin a pumpi uh a ki‑uk zawh kei ding uh leh kiteenpih nei uh hen. Banghang
         hiam cihleh pumpi ki‑uk zolo in a om uh sangin kiteenpih a neih ding uh a hoih zaw
         hi.
         10 Tu in, kiteenpih a nei khinsate tawh kisai in keima hong thupiak hilo Topa hong thupiakna
         in, zi in a pasal ciahsan kei hen.
         11 A ciahsan leh zong pasal dang nei nawn kei hen. Ahih keileh a pasal tawh kilemkik
         hen. Pasal in zong a zi ma kei hen.
         12 Ahih hangin Topa ahi lo, ken a dangte tunga kong gen in ah sanggampa khatin thu‑umlo
         zi a neiha, a zi in amah tawh teenkhop ding a ut nak leh ma kei hen.
         13 Tuamah bangin numei khatin thu‑umlo pasal a neiha, a pasal in amah tawh teenkhop
         ding a ut nak leh ma kei hen.
         14 Banghang hiam cihleh a zi hangin thu‑umlo a pasal siangtho a, a pasal hangin thu‑umlo
         a zi zong a siangtho veve hi. Tua bang hi kei leh na tate uh siangtholo dinga, ahi
         zongin tu in ahih leh amaute a siangtho uh hi.
         15 Ahi zongin thu‑umlo pen a paikhiat nop leh paikhia hen. Hih thu hangin thu‑um sanggampa
         ahi a, sanggamnu ahi zongin, bangmah in a khih kei hi. Ahih hangin Pasian in eite
         a kilem dinga hong sap ahi hi.
         16 Zi aw, na pasal na hot theih ding le na hot theihloh ding bang thei na hi hiam? Pasal
         aw, na zi na hot theih ding le na hot theihloh ding bang thei na hi hiam?
         17 Ahih hangin Pasian in mi khat ciat tungah a hong piakna le Topa in a hong sapna bang
         ciatin gamta uh hen. Hih bangin pawlpi khempeuh in a zuih dingin hih thu ka pia hi.
         18 Pasian in vunat mi ahih laitak a a sap ahih leh vunatloh mi suak kei hen. Vunatlo
         mi ahih laitak a a sap ahih leh vunat mi suak kei hen.
         19 Vunatna le atlohna a thupi hilo in Pasian thupiakte zuihna bek a thupi ahi hi.
         20 Pasian in a hong sap laitak a na om bangbang un omciat un.
         21 Sila na hih laitak in Pasian in hong sam ahi hiam? Hih thu patauhna in nei kei in.
         Ahih hangin suahtakna na ngah theih leh na suahtakna zatsiam in.
         22 Banghang hiam cihleh mi khat sila ahih laitak in Topa in a sap leh Topa aa dingin
         a suakta mi ahi hi. Tuamah bangin mi suakta ahih laitak a sapna a ngah mi in Khazih
         sila ahi hi.
         23 Note in man tawh a kilei khinsa na hih manun mihingte silate suak kei un.
         24 Sanggamte aw, Pasian in hong sap laitak a na om bangbang un omsuak un.
         25 Tu in kitenpih a neilote tawh kisai in Topa thupiakna ka ngah kei hi. Ahi zongin
         Topa hong hehpihna tawh mi muanhuai khat ka hihna tawh kizui in thukhenna kong pia
         hi.
         26 Tua ahih manin tuhun haksatna hangin pasal in ama om bangbang in a omsuak ding hoih
         ka sazaw hi.
         27 Zi nei khin na hih leh zi neilo a om ding sawm kei in. Zi nei nailo na hih leh zi
         zong kei in.
         28 Ahi zongin zi na neih leh mawhna hilo a, nungak in zong pasal a neih leh mawhna ahi
         kei hi. Ahi zongin zi nei pasal neite in pumpi haksatna tampi thuak ding uh ahih manin
         tuate tawh na kipelh ding uh kong deihsak zaw hi.
         29 Ahi zongin sanggamte aw, a hun tom ahih manin tu a kipan in zi neite in zi neilo
         bangin,
         30 a kapte a kaplo bangin, a lungdamte a lungdamlo bangin, van a leite zong bangmah
         a neilo bangin om uh henla,
         31 hih leitung nate a zang mi in zangkhial kei hen. Banghang hiam cihleh hih leitung
         nate a beibeita ahi hi.
         32 Ahi zongin lung hihmawhna a tamluat ding kong deihsak kei hi. Zi a neilo mi in Topa
         a lungdamsak nadingin Topa tawh kisai nate bek a buaipih hi.
         33 Ahih hangin zi a nei mi in a zi lungdamsak nuam ahih manin leitung nate a buaipih
         hi.
         34 Pasal a nei numei le nungak in a kilamdang hi. Pasal a neilo numei in ama pumpi le
         a lungsim siangthosak in Topa tawh kisai nate bek a buaipih hi. Ahih hangin pasal
         a nei numei in a pasal lungdamsak nuam ahih manin leitung nate a buaipih hi.
         35 Hih thute note phattuam nadingin kong gen hi a, kong thangsiahna hilo hi. A hong
         lehkaih bangmah om loin Topa na nasep theih nadingun a hoih ding thu a hong gen ka
         hi hi.
         36 Mi khatin a tanu nungakpi in a omsak ding khial kisa a, a teenpih nuam mi a om leh
         ama hoihsak bangin hih hen. Bangmah khialhna a om kei hi. Kiteengsak hen.
         37 Ahi zongin lungsimkip nei a, kul salo in a hihnop bang a hih theih nading thu nei
         a, ama tanu limtak in kemzo ning ci in a lungsim sungah khentatna a nei mi in a hoih
         a gamta ahi hi.
         38 Tua ahih manin, a ta nungak siangtho mi zi dingin a piakhiapa in thuhoih a bawl hi
         a, a teengsak lopa in thuhoih zaw a bawl ahi hi.
         39 Numei khat a pasal a nuntak laiteng thukham in a pasal tawh a khihkhawm hi. Ahih
         hangin a pasal a sih leh ama hoihsak pasal dang khat tawh kiteenkik theih nading suahtakna
         a nei hi a, Topa sunga om mi bek tawh kiteeng hen.
         40 Ahi zongin keima ngaihsutna ah a ngei bangin tua ci om leh lungdam zaw dingin ka
         um a, Pasian Kha ngaihsutna mah zong hi in ka um hi.

1 Tu in milim biakna a kipia nate tawh kisai thu kong gen ding hi. Eite khempeuh thu
         thei vive i hih lam ka thei hi. Thu theihna in kiphatsakna piangsak a, itna in hong
         kilamkipsak hi.
         2 Na khatpeuh thei‑a a kingaihsun mi in a theih dinga kilawm zah a thei nailo ahi hi.
         3 Ahih hangin Pasian in amah a it mite a thei hi.
         4 Tua ahih ciangin milim biakna a kipia nate tawh kisai kong gen in ah leitung ah milim
         bangmah hilo a, Pasian khat bek longal Pasian dang a om kei hi cih i thei hi.
         5 Leitung vantung ah pasian a kicite om hi mah ta leh (pasian tam om in topa tampi
         om hi),
         6 eite aa dingin Pa ahi Pasian khat bek a om hi. Ama sung panin na khempeuh piang a,
         eite in ama aa i hi hi. Topa Zeisu Khazih khat bek om a, na khempeuh ama piansak hi
         in ama tungtawn in eite a nungta i hi hi.
         7 Ahih hangin mi khempeuh in tua thu a theikim kei uh hi. Mi pawlkhat in tudong in
         milim biakna a kipia na a nek uh ciangin milim phawk kawmsa in ne uh a, amaute lungsim
         kisuangsak ahih manin tua in amaute a ninsak hi.
         8 Ahih hangin annek in Pasian maipha a hong ngahsak kei hi. I nek manin mi hoih zaw
         i hi kei a, i nek loh manin misia zaw zong i hi tuan kei hi.
         9 Ahi zongin nangma suahtakna in a thanem mite palkhak a suah loh nadingin kidawm in.
         10 Banghang hiam cihleh thu a thei nangmah in an ne dingin milim biakna inn ah na tut
         laitak in a thanem mi khatin hong mu leh kisuangsa pi mahin milim biakna a kipia nate
         ne ngamsak ding hilo ahi hiam?
         11 Tua a thanem na sanggampa tangin Khazih si khinzo napi na thutheihna tawh amah kisiasak
         ding na hi hiam?
         12 Tua bangin na sanggamte uh tungah mawhin a thanem amaute lungsim na liamsak uh ciangin
         Khazih tungah a mawh na hi uh hi.
         13 Tua ahih manin ka annek in ka sanggam khat puksak ahih leh amah ka puksak khakloh
         nadingin sa ka ne ngei nawn kei ding hi.

1 Sawltak khat hilo ka hi hiam? A suakta mi khat hilo ka hi hiam? I Topa Zeisu Khazih
         a mu khin hilo ka hi hiam? Note in Topa sunga ka nasepna gah hilo na hi uh hiam?
         2 Midangte in sawltak in a hong sim kei uh zongin note aa dingin sawltak ka hi mahmah
         hi. Banghang hiam cihleh Topa sunga sawltak ka hihna ciaptehna in note na hi uh hi.
         3 Kei hong dongtel mite kiang pan ka kihutna in hih bang ahi hi.
         4 Annek tuidawn nading thuneihna neilo ka hi uh hiam?
         5 Sawltak dangte, Topa sanggamte le Cephas‑te bangin thu‑um zi khat tonpih theih nading
         thu nei lo ka hi uh hiam?
         6 Tua ahih keileh Barnabas le keimah in zong khut tawh na sem loin om theih nading
         thunei hilo ka hi uh hiam?
         7 Kua in ama sum zangin galdo in kuan ahi hiam? Lenggah kung suan a, a gah a nelo kua
         om ahi hiam? Ahih keileh gankhawi in a nawi a nelo kua om ahi hiam?
         8 Hih thute mihing muhna pan beka kong gen ahi hiam? Thukham in zong hih bangmah in
         gen hilo ahi hiam?
         9 Moses thukham sungah, “Bawngtal in buh a cil laitak in a muuk hencipsak kei in,”
         ci in a kigelh hi. Pasian in hih thu ah bawngte a cih nopna ahi hiam?
         10 Ahih keileh eite hong gennopna ahi hiam? A taktak in eite aa dingin a kigelh ahi
         hi. Lokhopa in lametna tawh lokho a, lametna tawh buh a cilpa in zong a lamet pen
         a ngah theih nadingin buh a cil ahi hi.
         11 Note aa dingin khalam thu khaicite hong vawh khin ka hih manun note tung panin leitung
         nate ka ngah uh hangin lianlua ding ahi hiam?
         12 Midangte in note tungah hih bang thuneihna nei uh ahih leh kote in nei zaw thamlo
         ding ka hi uh hiam? Ahih hangin Khazih lungdamna thu a khaktan ka suah loh nadingun
         ka thuneihna uh zang loin na khat peuhpeuh ka thuak tentan uh hi.
         13 Biakinnpi sunga a siangtho nate tawh kisai in na a semte in tua nate mah ne uh a,
         biaknatau a nasemte in zong tua biaknatau tunga kipia nate mah a ne uh hi cih theilo
         na hi uh hiam?
         14 Tuamah bangin lungdamna thu a tangkote in lungdamna thu mah kivakna in nei uh hen
         ci in Topa in thu hong pia zo hi.
         15 Ahih hangin hih thuneihnate khat beek ka zang kei a, kei tungah hih bangin hong bawl
         un ci in zong lai kong khak ngei kei hi. Hih keima angtanna mi khatpeuh in a mawkna
         a suahsak sangin si leng kei aa dingin a hoih zaw hi.
         16 Banghang hiam cihleh lungdamna thu ka tangko ciangin kisialh nading bangmah ka nei
         kei hi. A hangin tua thu ka hilh loh a phamawh ahi hi. Hi takpi hi. Lungdamna thu
         ka hilh loh ciangin gimna ka thuak hi!
         17 Hih nasep keima utthu tawh a sem ka hih leh thaman ka ngah ding hi. Ahi zongin keima
         ut lohpi a a sem ka hih leh kei tunga a hong kipia nasep a sem ka hi hi.
         18 Tua ahih leh ka thaman bang ahi hiam? Lungdamna thu ka hilh ciangin tua lungdamna
         thu hanga ka thuneihna zangkhial loin Khazih lungdamna thu manngenlo a mite ka piak
         pen mah ka thaman hi pah hi.
         19 Mi khatpeuh nasem ka hih loh hangin mi a tam theithei ka ngah zawh nadingin mi khempeuh
         nasem ka kisuaksak hi.
         20 Judah mite ka ngah zawh nadingin Judah mite lakah Judah mi bangin ka om hi. Thukham
         nuai‑a om mite ka ngah theih nadingin thukham nuai‑a om mite lakah thukham nuai‑a
         om mi bangin ka om hi.
         21 Thukham a neilo mite ka ngah theih nadingin thukham a neilo mite lakah thukham a
         neilo mi bangin, Pasian thukham a nial hilo in Khazih thukham nuai ah ka om hi.
         22 A thanem mite ka ngah theih nadingin a thanem mite lakah a thanem mi bangin ka om
         hi. Mi pawlkhat lam khat peuhpeuh tawh ka hotkhiat theih khak leh ci in mi khempeuh
         tungah na khempeuh ka suak hi.
         23 Tu in hi bang ka sepna in lungdamna thu hang hi a, tua lungdamna thupha note tawh
         ka ngahkhop theih nading ahi hi.
         24 Tai kidem mite a vekpi un a tai uh hangin mi khat bekin pahtawina a ngah lam theilo
         na hi uh hiam? Note in zong pahtawina na ngah theih nadingun tai un.
         25 Tai kidemna a a kihel khempeuh in a siathei lukhu a ngah nadingun na khempeuh ah
         amaute pumpi a ki‑uk uh hi. Tu in amaute in a siathei lukhu ngah nadingin tai uh a,
         eite i hih leh a siatheilo lukhu i ngah nadingin i pumpi a ki‑uk i hi hi.
         26 Tua ahih manin ngimna kician neilopi a, a mawktai hilo in huih lak a mawktup zong
         ka hi kei hi.
         27 Ahi hangin midangte tungah lungdamna thu ka hilh khit ciangin a san thamlo mi ka
         suah loh nadingin ka pumpi sekin thu ka mangsak hi.

1 Tua thamlo in sanggamte aw, ka pu ka pate khempeuh in meiipi nuai ah a vekpi un tuipi
         a kantanna uh ah,
         2 amaute in tua meiipi le tuipi ah a vekpi un Moses sungah a kibaptize na uh,
         3 a vekpi un a kibang kha an a nekna uh le
         4 a vekpi un a kibang khalam tui a dawnnate uh na theih loh ding uh ka deih kei hi.
         Tua tui pen amaute a zui kha Suangpi pana a dawn uh hi a, tua Suangpi in Khazih ahi
         hi.
         5 Ahih hangin a tam zawte tungah Pasian lungkim lo ahih manin gamlak ah amaute luanghawm
         a thehthang hi.
         6 Tu in amaute in thusia a lunggulh bangun eite in i lunggulh loh nadingin hih thute
         pen eite etteh ding ahi hi.
         7 Amaute pawlkhat bangin milim bia kei un. Lai Siangtho sungah, “A ne a dawn dingin
         amaute tusuk uh a, tua khit ciangin a phengtat dingin a dingto uh hi,” ci in a kigelh
         hi.
         8 Amaute pawlkhat in numei pasal mawhna a bawl manun ni khat sungin 23,000 a si uh
         hi. Eite in tua mite bangin numei pasal mawhna bawl kei ni.
         9 Amaute pawlkhat in Khazih a ze‑et bangun eite in ze‑et kei ni. Tua mawhna hangin
         gul in amaute tulum hi.
         10 Amaute pawlkhat bangin phun kei ni. A phun manun a susia vantungmi in amaute a that
         hi.
         11 Tu in hih thute in eite etteh dingin a piang hi a, hun nunung a om eite hong kihilhkholh
         nadingin a kigelh ahi hi.
         12 Tua ahih manin kip a kisa mi in a puk loh nadingin kidawm hen.
         13 Mihing thuakngei ze‑etna a val note tungah a hong tung kei hi. Ahi zongin Pasian
         in a muanhuai ciampellopa ahih manin note thuak zawh ding zah val a hong kize‑et ding
         a phal kei hi. Tua bang ze‑etna na thuak uh ciangin zong na thuak zawh nadingun suahtak
         nading lampi a hong bawlsak ding hi.
         14 Tua ahih manin kong itte aw, milim biakna nusia un.
         15 Mipilte tunga thugen bangin kong gen ding hi. Ka thugen bang hiam cih nomau mahin
         na khentel un.
         16 Eite in hehpihna i phatna thupha hai in Khazih sisan tawh i kizopna hilo ahi hiam?
         I balkhap anlum in Khazih pumpi tawh i kizopna hilo ahi hiam?
         17 Eite khempeuh in anlum khat nekhawm i hih manin mi tampi i hih hangin anlum khat
         le pumpi khat i hi hi.
         18 Ci le sa lamsang ah Israel mite ngaihsun dih un. Gangawh biakna sa a nete in tua
         biaknatau tawh kizom uh hilo ahi hiam?
         19 Tua ahih leh bang gen nuam ka hi hiam? Milim thupi hi a ci ka hi hiam? Ahih keileh
         milim a kipia biakpiakna thupi hi a ci ka hi hiam?
         20 Ka hi kei hi. Gentile‑te biakpiakna pen Pasian a piak uh hilo in dawite a piak uh
         ahih manin dawite tawh na kikholh ding uh ka deih kei hi.
         21 Topa hai le dawite hai na dawnkhawm thei kei ding uh hi. Topa ankuang le dawite ankuang
         na sawkkhawm thei kei ding uh hi.
         22 Topa a heh nadingin phin ding i hi hiam? Topa sangin thahat zaw i hi hiam?
         23 Na khempeuh hihtheih nading thu ka ngah hangin na khempeuh in phattuamna a hong pia
         kei hi. Na khempeuh hihtheih nading thu ka ngah hangin na khempeuh in a hong kipsak
         kei hi.
         24 Kuamah in ama phattuam nading zong loin midangte phatuam nading zong hen.
         25 Sa zuakna muna kizuak sa khatpeuh dongtel loin lei unla ne un. Tua hi leh na lungsim
         uh kisuang lo ding hi.
         26 Banghang hiam cihleh “leitung le a sunga om khempeuh Topa aa ahi hi.”
         27 Thu‑umlo mi khatin an ne dingin a hong sap ciangin na pai nop leh na paithei hi.
         Ahi zongin na mai‑a hong kilui khempeuh dongtel loin ne in. Tua hi leh na lungsim
         kisuang lo ding hi.
         28 Ahih hangin mi khatpeuh in, “Hih in milim biakna a kipia khinsa ahi hi,” hong cih
         leh tua pa na khualna le lungsim kisuanna a om loh nadingin ne kei in. Banghang hiam
         cihleh “leitung le a sunga om khempeuh Topa aa ahi hi.”
         29 Lungsim kisuanna, ka cih ciangin nang lungsim a gen hilo in tua bang hong ci mipa
         lungsim a gen ka hi zaw hi. Midang khat lungsim kisuanna ka khualna in banghang in
         kei suahtakna tungah thu hong khen ding ahi hiam?
         30 Lungdam ko a, ka nek ciangin lungdam ka kohna tua an hangin banghang in hong kimawhsak
         ding ahi hiam?
         31 Tua ahih manin nekna dawnna a kipan na khat peuhpeuh na hih uh ciangin Pasian minthan
         nadingin na hih un.
         32 Judah mite hi ta leh, Greek mite hi ta leh, Pasian pawlpi hi ta leh kuamah puksak
         kha kei un.
         33 Mite in hotkhiatna a ngah theih nadingun keima phattuam nading zong loin mi tampite
         phattuam nading ka zonga, na khempeuh ah mi khempeuh ka lungdamsak hi.

1 Khazih ka etteh bangin note in zong kei hong etteh un.
         2 Tu in sanggamte aw, na khempeuh ah kei hong phawkin kong hilh thute zui na hih manun
         kong pakta hi.
         3 Ahi zongin pasal khempeuh lutang in Khazih hi a, numei lutang in pasal hi in Khazih
         lutang in Pasian ahi hi cih thute kong theisak nuam hi.
         4 Pasal peuhmah in thu a nget laitak ahi a, kamsang a thu a hilh laitak ahi zongin
         a lu a khuh leh a lutang a selpho ahi hi.
         5 Numei peuhmah in thu a nget laitak ahi a, kamsang a thu a hilh laitak ahi zongin
         a lu a khuh kei leh a lutang a selpho hi a, a sam mettol mah bangin a zumhuai hi.
         6 Banghang hiam cihleh numei in a lu a khuhnop kei leh a sam met hen. Sam met ding
         ahi a, mettol ding ahi zongin zumhuai a sak leh a lu khuh hen.
         7 Pasal in Pasian lim le a minthanna ahih manin a lu a khuh hetloh ding ahi hi. Ahi
         zongin numei ahih leh pasal minthanna ahi hi.
         8 Banghang hiam cihleh numei panin pasal piang hilo in pasal panin numei a piang ahi
         hi.
         9 Numei aa dingin pasal kipiangsak hilo in pasal aa dingin numei a kipiangsak ahi hi.
         10 Hih thu hang le vantungmite hangin numei in ukna nuai ah a om ahihna a lak lim khat
         peuhmah a lu tungah a khuk ding ahi hi.
         11 Ahi zongin Topa sungah numei loin pasal kia tangdin theilo a, pasal loin numei kia
         zong tangdin thei tuanlo hi.
         12 Pasal pana numei piang ahih mah bangin pasal zong numei sung pan a piang ahi hi.
         Ahih hangin na khempeuh Pasian pan a piang ahi hi.
         13 Numei in a lu khuhlosa in Pasian kiangah thu a nget ding kilawm hiam, kilawmlo hiam
         nomau mah in khentel un.
         14 Pasal in a sam a sausak leh zumhuai hi cih thu leitung ngeina nangawn in hong hilh
         hilo ahi hiam?
         15 Ahih hangin numei in a sam a sausak leh ama minthanna hi a, ama kikhuh nadinga Pasian
         in a piak ahi hi.
         16 Ahih hangin mi khatpeuh in hih thu a nialnop leh kote ka hi uh a Pasian pawlpite
         ahi zongin tua simloh ngeina dang kinei lo hi.
         17 Na kikhop uh ciangin na hoih zawk nading uh hilo in na siatzawk nading uh suaksak
         na hih manun hih thu ah note kong pakta kei hi. Tua ahih manin tu in hih thute kong
         pia hi.
         18 A thu masapen in pawlpi bangin na kikhop uh ciangin na kituambawlna thu uh ka za
         a, maan kha thei dingin zong ka um hi.
         19 Note lak pan Pasian san mite kua hiam cih a kilat nadingin kithutuah lohna zong a
         omthei ding mah ahi hi.
         20 Tua ahih manin munkhat ah na kikhop uh ciangin Topa Nitak An nekna na suaksak nawn
         kei uh hi.
         21 Banghang hiam cihleh na nek uh ciangin kingak cih om loin nomau an ciat na ne masa
         uh a, a gilvah zolo tawh a khamlua tawh na om uh hi.
         22 A bangci na hi uh hiam! Annek tuidawn nading inn neilo na hi uh hiam? Ahih keileh
         Pasian pawlpi simmawh in bangmah a neilote a maizumsak nuam na hi uh hiam? Bang hong
         gen ding ka hi hiam? Hih thu ah kong pakta ding hiam? Kong pakta kei hi.
         23 Note tunga kong piak thu pen Topa tung pana ka ngah ahi hi. Amah a kilehhek ni nitak
         in Topa Zeisu in anlum la in,
         24 lungdamna a koh khit ciangin balkham a, “La unla, ne un. Hih in note aa dingin a
         kibalkham ka pumpi ahi hi. Kei nong phawk nadingun hih bangin na bawl un,” a ci hi.
         25 A nek khit uh ciangin tuamah bangin hai zong la a, “Hih hai in ka sisan a thuciamna
         thak ahi hi. Na dawn sim un kei nong phawk nadingun hih bangin na bawl un,” a ci hi.
         26 Hih anlum ne in, hih hai na dawn sim un, Topa hong pai mateng Topa sihna thu a tangko
         na hi uh hi.
         27 Tua ahih manin mi khatpeuh in a kilawm lopi in hih anlum ne a, hih hai a dawn leh
         tua mi in Topa pumpi le ama sisan tungah a mawh ahi hi.
         28 Ahi zongin mi khatin amah le amah a kisittel khit ciangin anlum ne in hai panin dawn
         tahen.
         29 A kilawmlopi in a ne a dawn mi in Topa pumpi a theitel lo ahih manin ama tungah thukhenna
         a tun nadingin a ne a dawn ahi hi.
         30 Hih thu hangin note lakah a thanem le a cina tampi na om uh a, a ihmu zong tampi
         na om khin uh hi.
         31 Ahih hangin eimah le eimah i kisittel leh Pasian in thu hong khen lo ding hi.
         32 Topa in thu hong khen leh zong leitung mite banga mawhsakna i thuak loh nading a
         hong thuhilhna ahi hi.
         33 Tua ahih manin sanggamte aw, an ne dingin na kikhop uh ciangin khat le khat na kingak
         un.
         34 A gilkialte in ama inn ah an ne hen. Tua hi leh na kikhopna hangun thukhenna na thuak
         nawn kei ding uh hi. Kong pai ciangin thu dangdangte kong hilhcian ding hi.

1 Sanggamte aw, Khalam letsongte tawh kisai in awlmawhlo in na om ding uh ka deih kei
         hi.
         2 Gentile‑te na hihlai un a pau theilo milimte kiang hong kitun in lam hong kipialsak
         ahihna na thei uh hi.
         3 Tua ahih manin Pasian Kha tawh thugen mi peuhmah in Zeisu samsiat in om hen ci ngeilo
         a, Kha Siangtho tawh loin kuamah in Zeisu in Topa ahi hi, ci theilo hi cih thu kong
         theisak hi.
         4 Letsong a tuamtuam a om hangin, Kha khat bek ahi hi.
         5 Nasepna a tuamtuam a om hangin Topa khat bek ahi hi.
         6 Sepna bawlna a tuamtuam a om hangin mi khempeuh sungah na khempeuh a sem Pasian khat
         bek ahi hi.
         7 Ahih hangin mikim i kiphat tuampih theih nadingin Kha kilatkhiatna hong kipia ciat
         hi.
         8 Pasian in Kha tungtawn in mi khat tungah ciimna pia a, tua Kha tungtawn mahin a dang
         khat tungah thutheihna a pia hi.
         9 Tua Kha tungtawn mahin a dang khat tungah upna pia a, tua Kha tungtawn mahin a dang
         khat tungah cina damsak theihna letsong a pia hi.
         10 A dang khat tungah nalamdang bawl theihna pia a, a dang khat tungah kamsang in thuhilh
         theihna a pia hi. A dang khat tungah khate khentel theihna a pia hi. A dang khat tungah
         pau nam tuamtuam pau theihna pia a, a dang khat tungah pau nam tuamtuamte a khiatna
         gentheihna a pia hi.
         11 Hihte khempeuh Kha khat bekin sem a, ama deihna bangin mi khat ciat aa dingin a hawmsak
         hi.
         12 Pumpi khat bek ahih hangin pumpi tung nate tampi a om hi. Tua pumpi tung nate tampi
         ahih uh hangin a vekpi un pumpi khat ahih bangin Khazih zong tuamah bang ahi hi.
         13 Eite khempeuh in Judah mi i hi a, Greek mi i hi zongin, sila i hi a, a suakta mi
         i hi zongin i vekpi in pumpi khat sungah Kha khat bek tawh phumna i ngah hi. Kha khat
         sung panin hong kidawnkhawmsak hi.
         14 Pumpi in pumpi tung nate khat bek nei loin tampi a nei hi.
         15 Khe in, “Khut hilo ka hih manin, pumpi tawh ka kisai kei hi,” ci leh a kisai lo takpi
         ahi ding hiam?
         16 Bil in, “Mittang hilo ka hih manin pumpi tawh ka kisai kei hi,” ci leh a kisai lo
         takpi ahi ding hiam?
         17 Pumpi buppi mittang hi khin leh bangci bangin khuaza thei dinga, pumpi buppi bil
         hi khin leh bangci bangin a gimnam zathei ding ahi hiam?
         18 Tua ahih manin Pasian in ama hoihsak bangin pumpi tung nate amau munciat ah a koih
         hi.
         19 Tuate khempeuh pumpi tung na khat bek hi khin leh pumpi omthei ding ahi hiam?
         20 Tu in ahih leh pumpi tung nate tampi a om hangin pumpi khat bek a om hi.
         21 Mittang in khut kiangah, “Kei aa dingin nang na kisam kei hi,” ci theilo hi. Lutang
         in zong khe kiangah, “Kei aa dingin nang na kisam kei hi,” ci theilo hi.
         22 Tua bangci theilo bekthamlo in a thanem zaw tawh a kibang pumpi nate a kisam zawteng
         ahi uh hi.
         23 A thupi suahlo i pumpi nate pawlkhat i limkep pente hi zaw hi. Zumhuai i sakteng
         mah a kilawm zaw thamteng ahi uh hi.
         24 Kilawm i sakzawk i pumpi nate, limbawl tuam a kisam loteng na hi zaw uh hi. Ahih
         hangin Pasian in hoihtak in pumpi lemkhawm a, a ginalo nate a pahtawihuai zaw in a
         koih hi.
         25 Banghang hiam cihleh pumpi sungah kikhenna om loin pumpi tung nate khat le khat a
         kikeptuah ciat theih nading uh ahi hi.
         26 Pumpi tung nate khatin gimna a thuak leh a dangteng in zong thuakpih uh a, khatin
         pahtawina a ngah leh a vekpi un a lungdamkhawm uh hi.
         27 Tu in note in Khazih pumpi na hi uh a, mi khat ciatin pumpi tung nate na hi ciat
         uh hi.
         28 Pasian in pawlpi sungah a masapen in sawltakte, a nihna ah kamsang a thu a hilhte,
         a thumna ah siate a koih hi. Tua khit ciangin nalamdang a bawltheite le cina damsak
         theihna letsong a ngahte, tua khit ciangin midang a huh theite, a uk theite le pau
         nam tuamtuam a pau theite a koih hi.
         29 Tuate a vekpi un sawltakpite hi khin uh ahi hiam? A vekpi un kamsang a thuhilhte
         hi khin uh ahi hiam? A vekpi un siate hi khin uh ahi hiam? A vekpi un nalamdang a
         bawltheite hi khin uh ahi hiam?
         30 A vekpi un cina damsak theihna letsong a ngahte hi khin uh ahi hiam? A vekpi un pau
         nam tuamtuam a paute, a vekpi un pau nam tuamtuamte a khiatna a gentheite hi khin
         uh ahi hiam?
         31 Ahi zongin a hoih penpen letsongte mah na deih zaw un. A hoih zawlai thukhat kong
         gen ding hi.

1 Mihingte pau le vantungmite pau tawh ka pauthei phial zongin, itna ka neih kei leh
         dakging le daltuah ging tawh a kibanglel ka hi ding hi.
         2 Kamsang in thuhilh theihna letsong nei a, thuthuk khempeuh le na khempeuh thei in
         mualte kinsak zawh nading upna ka nei zongin itna ka neih kei leh a mawkna ka hi veve
         ding hi.
         3 Ka neihsa khempeuh mizawngte nek dingin pia in ka pumpi zong mei‑a khultum dingin
         ka pia zongin itna ka neih kei leh kei aa dingin phattuamna a om tuan kei hi.
         4 Itna in lungduai in a migi hi. Itna in kuamah a haza kei hi. Itna in kisial loin
         a kiphasak kei hi.
         5 A kilawmlo in a gamta kei hi. Ama angsung ding bek a khual kei hi. A hehbaih kei
         hi. Midangte siatna a ciamteh kei hi.
         6 Thumanlote lungdampih loin thuman thutak ah a lungdam hi.
         7 Na khempeuh a hu hi. Na khempeuh a um hi. Na khempeuh a lamen hi. Na khempeuh a thuakzo
         hi.
         8 Itna a kip tawntung hi. Ahi zongin, kamsang a thuhilhnate kibeisak dinga, paunam
         tuamtuam pau theihnate a bei hun om ding hi. Thu theihna a om leh zong beimang ding
         hi.
         9 Banghang hiam cihleh i thu theihna kimkhat bek hi a, kamsang in thu i hilhna zong
         kimkhat bek mah ahi hi.
         10 Ahi zongin kicinna hong tun ciangin a kicinglo khempeuh a mangthang ding hi.
         11 Naupang ka hihlai in naupang bangin ka pau hi. Naupang bangin thu ka thei a, naupang
         bangin thu ka ngaihsun hi. Ahih hangin ka picin ciangin naupang vai khempeuh ka paikhia
         hi.
         12 Tu laitak in limlang tawh ki‑et bangin ahi milmial bekin i mu hi. Ahi zongin tunung
         ciangin kimaituah in i mu ding hi. Tu laitak in kimkhat bek ka thei a, tunung ciangin
         Pasian in kei hong theih bangin a kicing in amah ka thei ding hi.
         13 Tu laitak in upna, lametna le itna, hihteng thum om a, tuateng lakah itna a thupipen
         ahi hi.

1 Itna neih ding na hanciam un. Kha letsongte na lunggulh unla, kamsang in thugen theihna
         na lunggulh deuh un.
         2 Banghang hiam cihleh paunam tuamtuam tawh a pau mi in mihingte tunga thugen hilo
         in Pasian tunga thugen ahi hi. Kuamah in a thugen theilo a, kha tawh thuthuk a gen
         ahi hi.
         3 Ahih hangin kamsang in thu a hilh mi in kilamkip nading thute hansuah nading thute
         le thapiak nading thute mite tungah a gen hi.
         4 Paunam tuamtuam tawh a pau mi in amah le amah a kikipsak hi a, ahi zongin kamsang
         a thuhilh mi in pawlpi a kipsak hi.
         5 Na vekpi un paunam tuamtuam in na pau ding uh ka deih hangin kamsang a thu na hilh
         ding uh ka deih zawlai hi. Banghang hiam cihleh paunam tuamtuam tawh thu a gen mi
         in pawlpi a kilamkip theih nadingin a khiatna a gen kei leh amah sangin kamsang a
         thu a hilhpa a thupi zaw hi.
         6 Tu in sanggamte aw, note kiangah hong pai in kilakna thu tawh ahi zongin thu theihna
         tawh ahi zongin kamsang a thuhilhna tawh ahi zongin hilhcianna tawh ahi zongin khat
         peuhpeuh tawh hong gen loin paunam tuamtuam khatpeuh tawh hong genleng, note aa dingin
         bang phattuamna om ding ahi hiam?
         7 Nuntakna a neilo nate ahi tamngai le gawsemte nangawn a aw maantak in ging kei leh
         bang aw kitum hiam cih kua in theithei ding ahi hiam?
         8 Pengkul zong a aw mantak in ging kei leh galsim dingin kua kithawi thei ding ahi
         hiam?
         9 Tuamah bangin a kitheitel kampau tawh thu gen kei le uh cin kua in na thugen uh theithei
         ding ahi hiam? Tua in huih lakah a pau tawh na kibang ding uh hi.
         10 Leitung ah kampau nam tampi om a, khiatna a neiciat uh hi.
         11 Mi khat thugen a khiatna ka mat theih kei leh tua pa aa dingin minam dang ka suak
         a, amah zong kei aa dingin minam dang mah a suak lel hi.
         12 Note zong tuamah bang na hi uh hi. Kha letsongte deih mahmah na hih manun pawlpi
         kilamkip nading letsongte tampi na neih nadingun hanciam un.
         13 Tua ahih manin paunam tuamtuam tawh a gen mi in a khiatna a gen theih nadingin ngen
         hen.
         14 Banghang hiam cihleh paunam tuamtuam tawh thu ka nget leh ka kha in thu a nget hangin
         ka theihtelna a khang tuan kei hi.
         15 Tua ahih leh bang cih ding ka hi hiam? Kha tawh thu ka ngen dinga, ka theihtelna
         tawh zong ka ngen ding hi. Kha tawh la ka sa dinga, ka theihtelna tawh zong ka sa
         ding hi.
         16 Tua ahih keileh kha tawh Pasian na phat laitak in tua inn sunga hong om, bangmah
         a theilo mi khatin na thugente thei kei leh bangci bangin, “Amen,” ci thei ding ahi
         hiam?
         17 Lungdamna na limkoh mahmah hangin midangte aa dingin kipna a piang kei hi.
         18 Note khempeuh sangin paunam tuamtuam tawh ka pau theih zawk manin ka Pasian tungah
         ka lung a dam hi.
         19 Ahi zongin pawlpi sungah paunam tuamtuam tawh kammal 10,000 ka gen sangin midangte
         zong thu ka hilhcian theih nadingin a kitheitel sinsen kammal nga tawh thu ka gen
         nuamzaw hi.
         20 Sanggamte aw, thu theihna lamah naupangte bang loin a khang khinsa mite bang unla,
         gitlohna lamah naungekte bang un.
         21 Thukham laibu sungah, “Gamdang mite kam le muk zangin Hih mite tungah thu ka gen
         ding hi. Ahih hangin amaute in Ka thugente a ngai tuan kei ding uh hi,” Topa in ci
         hi, ci in a kigelh hi.
         22 Tua ahih manin paunam tuamtuam in theihsakna lim hi a, thu‑um mite aa ding hilo in
         thu‑umlo mite aa ding ahi hi. Kamsang a thuhilhna ahih leh thu‑um mite aa ding hi
         a, thu‑umlo mite aa ding ahi kei hi.
         23 Tua ahih manin mun khatah pawlpi buppi in na kikhop uh ciangin paunam tuamtuam tawh
         pautek le uh cin bangmah a theilo mite ahi zongin, thu‑umlo mite ahi zongin hong pai
         leh, mihaihon hi hong ci ding uh hilo ahi hiam?
         24 Ahih hangin na vekpi un kamsanna tawh thu na hilh laitak un, a umlo mi khat ahi zongin
         bangmah a theilo mi khat ahi zongin hong lut leh tua pa a mawhna teng kiphawksak in
         thu a khen na hi ding uh hi.
         25 Tua ciangin a lungsim sunga a selsim khempeuh hong kipholak ding hi. Amah boksuk
         in Pasian bia dinga, note lakah Pasian om taktak hi ci in hong pulak ding hi.
         26 Tua ahih leh sanggamte aw, a koici bang ding ahi hiam? Na kikhop uh ciangin mi khatin
         phatna lasakna, a dang khatin thu hilhna, a dang khatin paunam tuamtuam a pauna, a
         dang khatin Pasian kiang pana kilakna, a dang khatin a khiatna gen theihna na ngah
         ciat uh hi. Tuate khempeuh kilamkipna a pian nadingin na zang un.
         27 Paunam tuamtuam tawh thu a kigen leh nih bang a tampen in thum ciangin gen hen. Khat
         khit khat a banban in gen uh henla, khatin a khiatna gen hen.
         28 Ahih hangin a khiatna gen ding a om kei leh pawlpi kikhopna ah paunam tuamtuam tawh
         a pau ding pa pau loin om henla, ama thu in Pasian tawh kiho hen.
         29 Kamsang a thuhilhte nih ahih keileh thum in thugen uh henla, a dangteng in saikak
         uh hen.
         30 Ahi zongin a kianga a tu midang khat tungah na khat peuhpeuh a hong kilah leh a gen
         masapa khawlphot hen.
         31 Mi khempeuh in thu kihilhcian a tha a ngahkim theih nadingun na vekpi un a banban
         in kamsang in thu na hilh ciat thei uh hi.
         32 Kamsangte lungsim kamsangte ukna nuai ah a om hi.
         33 Banghang hiam cihleh misiangthote pawlpi khempeuh ah a kimuh mah bangin Pasian in
         buaina a piangsak Pasian hilo in kilemna a piangsak Pasian ahi hi.
         34 Pawlpi sungah na numeite uh pau loin om uh hen. Banghang hiam cihleh amaute in thu
         a hilh ding uh kiphal lo hi. Ahi zongin thukham in a gen mah bangin amaute in thumang
         uh hen.
         35 Tua hi a, a theihnop uh a om leh inn ah a pasal ciat uh dong uh hen. Banghang hiam
         cihleh numeite in pawlpi sungah thu a hilh ding uh zumhuai hi.
         36 Pasian thu note kiang pana hong kipankhia ahi hiam? Ahih keileh note tung bekah hong
         tung ahi hiam?
         37 Kamsang a kingaihsun mi khat ahi a, khami a a kingaihsun mi khat ahi zongin hih kong
         gelh thute Topa hong thupiakte ahihna thei tahen.
         38 Ahi zongin hih ka thugente a thudon lo a om leh amah zong kithudon kei tahen.
         39 Tua ahih ciangin sanggamte aw, kamsang a thuhilh theih ding deih mahmah unla, paunam
         tuamtuam tawh thu gen ding zong na kham kei un.
         40 Na khempeuh a kilawm a kituak in hih un.

1 Tua bekthamlo in sanggamte aw, note kianga kong hilhsa lungdamna thu kong phawkkiksak
         nuam hi. Tua lungdamna thu in na san khitsa uh le na dinkipna uh ahi hi.
         2 Kong hilh tua lungdamna thu lenkip na hih manun hotkhiatna a ngah na hi uh hi. Tua
         hi kei leh na upna uh a mawkna suak ding hi.
         3 A masa pen in ka ngahsa lungdamna thu note tungah kong gensawn hi. Lai Siangtho in
         a gen mah bangin Khazih in eite mawhna hangin sihna thuak in,
         4 amah kivui a, Lai Siangtho in a gen mah bangin a ni thum ni in a thokik hi.
         5 Tua ciangin Cephas kiangah kilang a, tua khit ciangin sawm le nihte kiangah a kilang
         hi.
         6 Tua nung ciangin sanggam 500 valte kiangah khatvei va kilang a, amaute a tam zaw
         a nungta lai uh hi. Pawlkhatte ahih leh a ihmu khinzo uh hi.
         7 Tua nung ciangin James kiangah kilang a, tua khit ciangin sawltak khempeuh kiangah
         a kilang hi.
         8 Tua khit ciangin a nunung pen in a hun cing lopi in a suak naungek tawh a kibang
         keima kiangah a hong kilang hi.
         9 Sawltakpite lakah a neupen ka hi a, Pasian pawlpi a bawlsiapa ka hih manin sawltak
         cih dinga kilawm zong ka hi kei hi.
         10 Ahi zongin Pasian hong hehpihna thupha hangin ka hihna bangbang in ka hi a, kei tunga
         ama hehpihna thupha a mawkna a suak kei hi. Tua thamlo in sawltak dang khempeuh sangin
         na ka nak sep zaw hi. Ahi zongin a sem taktak kei hilo in kei hong ompih Pasian hehpihna
         thupha in a sem ahi hi.
         11 Tua ahih manin kei ka hi a, amaute ahi zongun note tungah hih thu mah kong hilh uh
         a, note in zong tua mah bangin na um uh hi.
         12 Tu in, misite lak pan Khazih thokik zo hi ci a, kong hilh khitsa uh hi napi banghang
         in note pawlkhat in misite thokik lo ding hi ci na hi uh hiam?
         13 Misite thokik lo ding hi leh Khazih zong a thokik lo hi ding hi.
         14 Khazih thokik lo hi leh kote thugen a mawkna hi dinga, note upna zong a mawkna mah
         ahi ding hi.
         15 Hi hi, Pasian in Khazih thokiksak zo hi cih thu kote in teci ka pang uh hi. Misite
         thokik loin Khazih zong Pasian in thokiksak lo hileh, Pasian teci zuaute ka hi ding
         uh hi.
         16 Misite thokik lo hi leh Khazih zong a thokik lo ahi ding hi.
         17 Khazih thokik lo hi leh na upna uh a mawkna hi dinga, na mawhnate uh sunga omlai
         na hi ding uh hi!
         18 Khazih sunga a ihmu khinsa mite zong a mangthang uh hi ding hi.
         19 Hih leitung nuntakna aa ding bekin Khazih sungah lametna a nei i hih leh mi khempeuh
         lakah a hehpihhuai pente i hi hi.
         20 Tu in ahih leh, misite lak panin Khazih thokik khinzo a, a ihmu khinsa mite lakah
         gah masa a suakzo hi.
         21 Mi khat hanga sihna hong tun mah bangin misite thawhkikna zong mi khat hang mahin
         a hong tung ahi hi.
         22 Banghang hiam cihleh Adam sungah mi khempeuh a sih bangin Khazih sungah mi khempeuh
         a kinungtasak ding hi.
         23 Ahih hangin mi khempeuh in amaute hun ciat a zui ding uh hi. Khazih in gah masa hi
         a, Khazih hong pai ciangin Khazih mite a thokik ding uh hi.
         24 Amah in ukna, thuneihna le vangliatna khempeuh a suksiat khit ciangin Pa Pasian tungah
         kumpigam ap dinga, tua khit ciangin beina a tung ding hi.
         25 Banghang hiam cihleh amah in a galte khempeuh ama khenuai ah a koih khit mateng a
         uk ding hi.
         26 A nunung pen in a suksiat ding galin sihna ahi hi.
         27 Banghang hiam cihleh, “Pasian in na khempeuh ama khenuai ah a koih hi.” Ahih hangin,
         “Na khempeuh ama khenuai ah a koih hi,” a cihna ah na khempeuh Khazih nuai‑a a koihpa
         Pasian kihel kha lo hi cih thu a kilang hi.
         28 Tu in Pasian in na khempeuh ah a lianpen ahihna a kilat nadingin Tapa nuai ah na
         khempeuh a koih ciangin Tapa in zong na khempeuh ama nuai ah a koihpa ukna a mang
         ding hi.
         29 Tua ahih manin misite thokik lo ding hi leh misite aa dinga kituiphumna in bang phattuamna
         om ding ahi hiam? Banghang in misite aa dingin mite kituiphum ding uh ahi hiam?
         30 Banghang in kote in zong tatsat loin lauhuaina thuakden nuam ding ka hi uh hiam?
         31 I Topa Khazih Zeisu sungah note hong kisialhpih a ka gen in ah nisim in sihna ka
         thuak hi.
         32 Misite a thokik lo ding hi in, mihing ngeina lel tawh Ephesus khua‑a gamsate tawh
         a kido hi leng, bang phattuamna om ding ahi hiam? Misite thokik lo ding hileh, “Zingciang
         maha a si ding i hih teh ne in dawn ni!” i cih lel ding ahi hi.
         33 Mite khemsa in om kei un. “Kholhpih hoihlo in gamtat hoih a susia hi.”
         34 Thuman thutak ah khanglo unla, mawhna bawl nawn kei un. Banghang hiam cihleh note
         pawlkhat in Pasian na thei kei uh hi. Hih thu in note maizum nadinga kong gen ahi
         hi.
         35 Ahih hangin mi pawlkhat in, “Misite koici bangin hong thokik ding uh a, bangci bang
         pumpi tawh hong tho ding uh ahi hiam?” na ci kha ding uh hi.
         36 Mihaipa aw, na tuh khaici muat masa loin a po thei kei ding hi.
         37 Khaici na tuh uh ciangin a hong po dingin a kung na tuh kei uh a, mangbuh tang ahi
         a, khaici dang khatpeuh ahi zongin a tang bek na tuh uh hi.
         38 Ahih hangin Pasian in ama hoihsak bangin khaici khempeuh sungah a kung ding a guan
         hi.
         39 Sa nam khempeuh a kibang kei hi. Mihingte sa nam khat, innsate sa a tuamkhat, ngasate
         sa a tuamkhat, vasate sa a tuamkhat ahi hi.
         40 Vantung pumpi a om mah bangin leitung pumpi zong a om hi. Ahih hangin vantung nate
         thupina nam khat hi a, leitung nate thupina a tuamkhat ahi hi.
         41 Ni in thupina nam khat, kha in thupina a tuamkhat le aksite in zong thupina a tuamkhat
         a neiciat uh hi. Aksi khat le khat zong a thupina uh a kilamdang lai hi.
         42 Misite thawhkikna zong tuamah bang ahi hi. A kituh pumpi a muatthei hi a, a muat
         theilo in kithosak hi.
         43 Vang nei loin kituh a, vangliatna tawh kithosak hi. Thanemna tawh kituh a, thahatna
         tawh kithosak hi.
         44 Leitung pumpi in kituh a, kha pumpi in kithokiksak hi. Leitung pumpi a om mah bangin
         kha pumpi zong a om hi.
         45 Lai Siangtho ah, “A masa Adam in a nungta mi khat a hong suak hi,” ci in a kigelh
         hi. A nunung Adam in nuntakna a pia kha ahi hi.
         46 Ahi zongin kha pumpi a om masa hilo a, leitung pumpi om masa in tua khit ciangin
         kha pumpi a om pan hi.
         47 A masa mi in leitung pana piang leivui tawh kibawl hi a, a nihna mi in vantung pana
         hong pai Topa ahi hi.
         48 Leivui pana kibawl mite in leivui pan a piang mipa tawh kibang uh a, vantung tawh
         kipawl mite in van pana hong pai mipa tawh a kibang uh hi.
         49 Eite in leivui pana piang mipa mel i puak mah bangin van pana hong pai mipa mel zong
         i pua ding hi.
         50 Tu in sanggamte aw, si le sa in Pasian kumpigam a luah thei kei hi. Tuamah bangin
         a muattheite in muattheihlohna a luah thei kei hi cih thu kong gen hi.
         51 Ngai un, thusim khat kong gen ding hi. Eite khempeuh a ihmucip ding i hi kei a, i
         vekpi in i kikhel ding hi.
         52 A nunung pengkul hong gin ciangin, mitphiat kal tomkha sungin i kikhel ding hi. Banghang
         hiam cihleh pengkul hong ging dinga, misite a muatthei nawnlo in kithosak ding uh
         a, eite zong i kikhel ding hi.
         53 Banghang hiam cihleh hih a muatthei pumpi in muattheihlohna silhin hih a sithei pumpi
         in sihtheihlohna a silh ding hi.
         54 Tua bangin hih a muatthei pumpi in muattheihlohna silh a, hih a sithei pumpi in sihtheihlohna
         a silh ciangin, “Zawhna sungah sihna a kivalhtum zo hi.”
         55 “Sihna aw, na gu koilai ah om ahi hiam? Hadesɠ aw, na gualzawhna koilai ah om ahi
         hiam?” ci a, Lai Siangtho sunga kigelhsa thu a tangtung ding hi.
         56 Sihna gu in mawhna hi a, mawhna thahatna in thukham ahi hi.
         57 Ahi zongin i Topa Zeisu Khazih tungtawn a gualzawhna hong pia Pasian tungah lungdam
         i ko hi.
         58 Tua ahih manin kong it ka sanggamte aw, Topa sunga hanciamtak in na nasepna uh a
         mawkna suak lo hi cih thei na hih manun kiptak in ding un. A kilok zolo dingin om
         unla, Topa nasepna ah hanciam tawntung un.

1 Tu in misiangthote huh nading tawh kisai in Galatia gam pawlpite tunga ka thupiakte
         na zui un.
         2 Mi khempeuh in na ngahna uh tawh kizui in pawlkhat na khenkhia unla, nipi kal khat
         sunga ni masa pen ni in na koihkhawm un. Tua hi leh kong tun ciangin kaihkhop tawmtawm
         kul nawnlo ding hi.
         3 Kong tun ciangin tua na citpiakte uh Jerusalem khuapi ah a puak dingin na muan uh
         mite sawlin lai tawh ka paisak ding hi.
         4 Kei pai ding a kul leh amaute in keimah tawh a paikhawm ding uh hi.
         5 Tu in Macedonia gam nawk in paisawm ka hih manin tua gam ka kantan khit ciangin,
         note kiangah kong pai ding hi.
         6 Ka paina khat peuhpeuh ah nong khaksawn theih nadingun note kiangah tawlkhat tamin,
         phalbi sungteng bang kong omthei kha ding hi.
         7 Tutung in note kiangah hong lambang pak a i kimuh ding ciang bek ka ut kei hi. Topa
         in a hong awi leh note tawh tawmvei sung a omkhawm dingin ka kilamen hi.
         8 Ahi zongin Pentecost ni dong Ephesus khua ah ka taam ding hi.
         9 Banghang hiam cihleh Pasian in lawhcingtak in na sep theih nading kongpi khat hong
         honsak zo a, hong langpan mi zong tampi a om hi.
         10 Tu in note kiangah Timothy hong pai leh lauthawng lo a hong om theih nading na ngaihsun
         un. Banghang hiam cihleh amah in keimah bangin Topa nasem ahi hi.
         11 Tua ahih manin kuamah in amah neuhmuh kei un. Kei kianga nuamtak a hong ciahkik theih
         nadingin hong kha un. Amah i sanggam dangte tawh hong tonkhawm dingin ka na lamen
         ding hi.
         12 Tu in i sanggampa Apollos tawh kisai in amah note kiang hong pai ciangin a dang sanggamte
         tawh hong tonkhawm dingin nakpi in ka hanthawn hi. Amah in tu in hong pai noploh hangin
         hunlem a sak ciangin hong pai ding hi.
         13 Pilvang unla, na upna uhah kiptak in ding un. Hang unla, thahat un.
         14 Na sep na bawl khempeuh uh itna tawh a kisem hi tahen.
         15 Sanggamte aw, Stephanas‑te innkuan pen Achaia gama thu‑um masapente hi uh a, misiangthote
         a huh dinga a kipiakna uh na thei uh hi.
         16 Tua bang mite makaihna le kote hong huh a nasep a hahkat mite hong makaihnate na
         mang un ci in kong hanthawn hi.
         17 Stephanas, Fortunatus le Achaicus‑te hong tun uh ciangin note kisapna tengah hong
         huh thei uh ahih manin ka lungdam hi.
         18 Amaute in keimah le note lungsim hong tawldamsak uh hi. Tua ahih manin tua bang mite
         na pahtawi un.
         19 Asia gama om pawlpi mite in note hong hopih uh hi. Aquila le Priscilla‑te in zong
         amau inn sunga om pawlpi tawh Topa minin lungsim takpi tawh hong hopih uh hi.
         20 Sanggamte khempeuh in zong note hong hopih uh hi. A siangtho kinapna tawh khat le
         khat kihopih un.
         21 Keimah Paul in kong hopihna lai ka khut mahmah tawh ka gelh ahi hi.
         22 Topa Zeisu Khazih a itlo mi a om leh hamsiatna thuak tahen. Topa aw, hong paita in!
         23 I Topa Zeisu Khazih hong hehpihna thupha in note hong ompih tahen.
         24 Kong itna in Khazih Zeisu sunga om note khempeuh tungah hong om tahen. Amen.2 CORINTH-TE2 CORINTH-TE2 CORINTH-TE2 CORINTH-TE2 CORINTH-TE

1 Pasian deihna hanga Zeisu Khazih sawltak a suak, keimah Paul le i sanggampa Timothy‑te
         in Corinth khua‑a om Pasian pawlpi le Achaia gama om misiangthote khempeuh kong hopih
         uh hi.
         2 I Pa Pasian le Topa Zeisu Khazih kiang pana hehpihna thupha le lungmuanna note tungah
         om tahen.
         3 Hehpihna hong pia i Pa le hehnepna khempeuh hong pia Pasian, i Topa Zeisu Khazih
         ii Pa le Pasian tungah phatna om tahen.
         4 Tua Pasian in eite hong hehnepna mah bangin tua tawh eite in zong haksatna a thuak
         midangte i hehnep theih nadingin i thuak gimna khempeuh ah a hong hehnem hi.
         5 Khazih hanga gimna tampi i thuak mah bangin Khazih tungtawn in hehnepna zong tampi
         i ngah hi.
         6 Tu in, kote in gimna ka thuak uh leh note in hehnepna le hotkhiatna na ngah nading
         uh ahi hi. Tua in kote thuak gimnate mah zong note in a kibang in na thuak tentan
         zawh nading uh ahi hi. Kote in hehnepna ka ngah uh leh note aa dingin hehnepna le
         hotkhiatna ahi hi.
         7 Tua ahih ciangin note aa dingin ka lametna uh a kip hi. Banghang hiam cihleh note
         zong kote mah bangin gimna a thuakte na hihna uh ka thei uh a, tua mah bangin note
         in zong hehnepna a ngah na hi uh hi.
         8 Sanggamte aw, Asia gam sunga ka thuak uh haksatnate thei loin na om ding uh ka deih
         kei hi. Thuak zawh ding zahval in gen zawhloh haksatna ka thuak uh a, a nungta zolo
         ding zahin ka lungneu mahmah uh hi.
         9 Hi hi, a si dinga thukhenna a thuak i hi ta hi ka kici uh hi. Ahi zongin tua in ko
         le ko kimuang loin misite a thokiksak Pasian ka muan nading uh ahi hi.
         10 Tua Pasian in a lauhuai sih theihna panin hong honkhia zo a, kote hong honkhia in
         amah muang ka hih manun hong honkhia lai ding hi.
         11 Mi tampi in thu hong ngetsak uh a, kote tangin mi tampi in lungdam a koh theih nadingun
         thungetna tawh kote nong panpih uh hi.
         12 Kote kisialhna in hih thu ahi hi. Ci le sa pilna a hilo Pasian hehpihna thupha hangin
         lungsim siangtho le cihtakna tawh leitung ah ka gamta uh a, a diakdiak in note mai
         ah lungsim kisuanna om loin teci ka pang uh hi.
         13 Note kiangah thudang gelh loin na sim theih na tel theih ding uh thu bek kong gelh
         uh hi. Tu in note in a tawp dongin a thei dingin kong um uh hi.
         14 Note in kote thu a cingin na thei nai kei uh hi. Topa Zeisu Ni ciangin note kisaktheihpih
         ding mi ka hih mah bangun note zong kote kisaktheihpih ding mite na hi uh hi.
         15 Hih bang lungmuanna nei ka hih manin khatvei phattuamna na ngahkik theih nadingun
         note kiangah hawh ding ka ngaihsun hi.
         16 Kong hawh ciangin Macedonia gam ka pai masa dinga, tua gam pan kong kilehkik ciangin
         note kiangah kong bang ding hi. Tua panin note in Judea gamah nong kha ding uh hi.
         17 Tua ahih manin hih banga ka gelna a mawkgel ka hi hiam? Ci le sa deihna zui a, hi
         mah e, hi kei e, ci themthum in a gel ka hi hiam?
         18 Ahih hangin Pasian pen a citak ahihna tawh kizui in note kiangah thu kong gen uh
         ciangin hi mah hi, hilo hi ka ci themthum kei uh hi.
         19 Banghang hiam cihleh Silvanus, Timothy‑te le keimah in kong hilh uh Pasian Tapa Zeisu
         Khazih in hi mah, hi kei cih themthum hilo in ama sungah, ahi mah hi tawntung hi.
         20 Pasian hong kamciamte khempeuh in ama sungah, hi mah vive hi a, kote hangin Pasian
         min a kiphat theih nadingin Amen ahi hi.
         21 Tu in Khazih sungah kote le note hong kipsak a, sathau hong nilhpa in Pasian ahi
         hi.
         22 Amah in eite tungah ciaptehna hong khen zo a, kipsakna in i lungsim sungah Kha hong
         pia zo hi.
         23 Tua thamlo in note hong dawm nuam ka hih manin Corinth khua ah hong pai nawnlo ka
         hihna Pasian in hong theihpih hi.
         24 Hih bang ka cih ciangun note upna hong ukcip hilo in note lungdam nadinga note tawh
         a semkhawm ka hi zaw uh hi. Banghang hiam cihleh upna tawh a dingkip na hi uh hi.

1 Tua ahih manin note lungsim nasak ding bekin kong zin nawnloh nading ka lungsim ka
         khentat hi.
         2 Note hong dahsak leng kei hong lungdamsak ding kua hi nawn ding ahi hiam? Kong dahsak
         note mah kei hong lungdamsak dingte hilo na hi uh hiam?
         3 Kong pai ciangin kei hong lungdamsak ding ahi note in kei nong dahsak khakloh nadingun
         hih laikhak hong gelh ka hi hi. Note khempeuh kei tawh lungdam khawm dingin kong muang
         hi.
         4 Tua ahih manin haksatna lianpi le lunggim mahmah kawmsa in khitui naptui tawh lai
         kong khak hi. Note kong dahsak nopman hilo in kong it mahmah lam na theih nadingun
         lai hong khak ka hi zaw hi.
         5 Ahi zongin mi khatpeuh in dah nading thukhat a piansak ciangin ka uang genna hilo
         in kei hong dahsakna sangin note hong dahsakna nasia zaw lai ding hi.
         6 Mipi a tam zaw in tua bang mipa tunga gimna a piakteng uh kicing zo hi.
         7 A taktak in ci lehang tua pa mawhna maisak a, tha na piak ding uh hi zaw hi. Tua
         hi kei leh khasialua in siatlawh zaw kha ding hi.
         8 Tua ahih manin amah na it takpi lamuh na lahkik nadingun kong hanthawn hi.
         9 Na khempeuh ah thu na mang takpi uh hiam cih kong ettelnop manin lai‑a hong khak
         ka hi hi.
         10 Tu in mi khatpeuh a mawhna na maisak uh leh keimah in zong ka maisak hi. Banghang
         hiam cihleh mi khatpeuh a mawhna maisak ding om a, ka maisak leh note kong khualna
         tawh Khazih hanga ka maisak ahi hi.
         11 Mawhna kimaisak kei lehang Satan in noptak hong sa ding ahih manin a kimaisak i hi
         hi. Banghang hiam cihleh ama tup le ngimziate a theilo i hi kei hi.
         12 Tua banah, Khazih lungdamna thu hilh dinga Troas khua ka pailai in Topa in kei aa
         dingin kong hong honsak hi.
         13 Tua khua ah ka sanggampa Titus ka muh loh ciangin, ka lungnuam theilo ahih manin
         amaute mangpha khakin Macedonia gamah ka pai hi.
         14 Tu in Khazih hangin gualzawhna hong ngahsak den a, kote tungtawn in mun khempeuh
         ah Khazih theihna gim namtui a kizelsak Pasian tungah lungdamna thu tung tahen.
         15 Banghang hiam cihleh kote in hotkhiatna a ngah mite le a mangthang mite lakah Pasian
         aa dingin Khazih gimnamtui tawh a kibang ka hi uh hi.
         16 Mi pawlkhat aa dingin sihna a piangsak sihna gimnamtui tawh ka kibang uh a, a dang
         pawlkhatte aa dingin ahih leh nuntakna a piangsak nuntakna gimnamtui tawh ka kibang
         uh hi. Tua ahih manin hih bang nasep a sem zo ding kua kilawm ahi hiam?
         17 Banghang hiam cihleh midang tampite bang hilo in kote in Pasian thu summet bawlna
         in ka zang kei uh hi. Khazih sungah Pasian kiang pana kisawl mite bangin Pasian mai
         ah cihtakna tawh thu ka gen uh hi.

1 Tua bang ka cih ciangin ko le ko hong kiphatkik zel ka hi uh hiam? Mi pawlkhatte
         bangin thukimpihna lai note tunga lah ding ahi zongin note kiang pana thukimpihna
         lai lak ding ahi zongin kisam ding ka hi uh hiam?
         2 Note pen mi khempeuh in sima a theih uh kote lungtang tunga kigelh kote laikhak na
         hi uh hi.
         3 Laitui tawh kigelh hilo in a nungta Pasian Kha tawh a kigelh kote nasepna gah Khazih
         laikhak na hi uh hi cih teltak in a kilang zo hi. Suangpek tunga kigelh hilo in lungtang
         satak tunga kigelh laikhak na hi uh hi.
         4 Kote in Khazih hangin Pasian mai‑a ka khamuanna uh tua bang ahi hi.
         5 Ko le ko hi ka kisak nadingun ko sungah kicinna ka neihman uh hilo in kote kicinna
         in Pasian kiang pan ahi hi.
         6 Amah in thuciam thak tawh kisai nasem dingin kote hong bawl zo hi. Hih in thukham
         laimal hang hilo in Kha hang ahi hi. Banghang hiam cihleh thukham laimal in sihna
         piangsak a, Kha in nuntakna a piangsak hi.
         7 Suangpek tungah kikhuak in a kigelh sihna a piangsak nasepna vanglian mahmah a, Moses
         maitang tangsak ahih manin Israel mite in Moses maitang a en zo kei uh hi. Ahi zongin
         tua a vang tang damdam in a mual hi.
         8 Tua ahih leh Kha nasepna vanglian zaw loin om ding ahi hiam?
         9 Mawhsakna a piangsak nasepna tua zahin vanglian ahih leh dikna a piangsak nasepna
         vanglian zawtham lai ding hi.
         10 Hih a lianzaw vangliatna tawh tehna in a masa tua vangliatna a cihtak peuhmah kei
         hi.
         11 Damdam in a mual pen vanglian ahih leh a kip tawntung pen vanglian zawtham ding hi.
         12 Tua hi a, tua bang lametna nei ka hih manun hangtak in thu ka gen uh hi.
         13 Israel mite in damdam in a mual Moses maitang a vangtang en zolo uh ahih manin Moses
         in a maitang a khuh bangin, kote in ka khuh kei uh hi.
         14 Ahih hangin amaute a lungsim uh kimialsak ahih manin tuni dongin Thuciam Lui a sim
         uh ciangin tua maikhuhna in a liahlai hi. Banghang hiam cihleh tua maikhuhna Khazih
         hangin kilakhia khinzo hi.
         15 Ahih hangin tuni dongin Moses laibu a sim uh ciangin tua maikhuhna in a lungsim uh
         a liahlai hi.
         16 Ahi zongin, Topa lamah mi khatpeuh a kihei ciangin tua maikhuhna a kilakhia hi.
         17 Tu in Topa in Kha ahi hi. Topa Kha omna munah suahtakna a om hi.
         18 Eite khempeuh in maitang kikhuh nawnlo in limlang a ki‑et bangin Topa vangliatna
         i mu hi. Topa Kha in vangliatna ah ama lim le mel sun dingin hong khel a, minthanna
         khat panin minthanna sang zaw ah hong omsak hi.

1 Tua ahih ciangin kote in hehpihna ka ngahna uh tawh kizui in hih nasep ngah ka hih
         manun ka lungkia kei uh hi.
         2 Tua hi a, a zumhuai simtham tatnate ka nusia uh hi. Thukawi tawh khemna ka zang kei
         uh a, Pasian thu ka kawikaih kei uh hi. Thuman thutak teltak in ka hilh uh a, mikim
         lungsim in a san theih dingun Pasian mai ah maantak in ka om uh hi.
         3 Kote hilh lungdamna thu a kiliah ahih leh zong siatna a thuak ding mite aa ding bekin
         a kiliah ahi hi.
         4 Pasian lim le mel Khazih vangliatna lungdamna thu khuavak a muh theihloh nadingun
         hih leitung pasian in a umlo mite lungsim a mialsak hi.
         5 Kote in komau thu a hilh hilo in Khazih Zeisu in Topa ahi hi cih thu le Zeisu hangin
         note sila ka hihna uh ka hilh uh hi.
         6 Banghang hiam cihleh khuamial sung panin khuavak tangkhia hen ci a, thu a piapa in
         Pasian ahi hi. Tua Pasian in Zeisu Khazih maitang a om Pasian vangliatna hong theisak
         in kote lungsim sungah khuavak bangin hong tangsak zo hi.
         7 Ahih hangin tua a lian mahmah vangliatna in kote aa hilo in Pasian aa ahihlam a kilat
         nadingin leibel tawh a kibang kote pumpi sungah a manpha mahmah tua vangliatna ka
         nei uh hi.
         8 Mun tuamtuam panin netcipna ka thuak uh hangin ka kisia kei uh hi. Ka lungman uh
         hangin ka lungsim uh a bei kei hi.
         9 Hong kibawlsiat hangin hong kinusia kei hi. Hong kisattuk hangin hong kisusia zo
         kei hi.
         10 Kote pumpi ah Zeisu nuntakna a kilatkhiat theih nadingin Topa Zeisu sihna kote pumpi
         ah ka pua kawikawi uh hi.
         11 Banghang hiam cihleh a sithei kote pumpi ah Zeisu nuntakna a kilatkhiat theih nadingin
         Zeisu hangin sihna ah a nungta kote a kipia ngitnget ka hi uh hi.
         12 Tua ahih manin sihna in kote sungah na sem a, note sungah ahih leh nuntakna in na
         a sem hi.
         13 Lai Siangtho sungah a kigelh, “Um ka hih manin ka gen hi,” a cih bangin upna nei
         ka hih manun um in ka gen uh hi.
         14 Topa Zeisu a thokiksakpa in kote zong tua Zeisu tawh hong thokik khawmsak in note
         tawh ama kiang hong tunkhawm ding hi cih ka thei uh hi.
         15 Banghang hiam cihleh na khempeuh note phattuam nading ahi hi. Tua in mi tampi tungah
         a kicing hehpihna thupha a kizelh ciangin Pasian minthan nadingin lungdamkohna zong
         a dimlet nading ahi hi.
         16 Tua ahih ciangin ka lungkia kei uh hi. Ka pualam mi uh a kiam semsem hangin ka sunglam
         mi uh ni khat khit ni khat a thaksuak den hi.
         17 Tawlkhat sung bek ka thuak uh a genthamlo haksatna in kote aa dingin a thupi zawtham
         tawntung vangliatna a piangsak hi.
         18 A kimuthei nate mitsuan loin a kimu theilo nate ka mitsuan uh hi. Banghang hiam cihleh
         a kimuthei nate tomkal sung bek om dinga, a kimu theilo nate ahih leh a om tawntung
         ding hi.

1 Eite teenna lei inn ahi hih buuk a kisuksiat leh mihing khut tawh a kibawl lo, Pasian
         kiang pan tawntung inn khat vantung ah i nei hi cih i thei hi.
         2 Tua ahih manin vantung pana hong pai ding tua inn puan bangin hong kisilhsak ding
         hun ngaklah in hih leibuuk sungah khuisa in i om hi.
         3 Tua banga hong kisilhsak ciangin guaktang a om tawh i kibang kei ding hi.
         4 Banghang hiam cihleh hih leibuuk sungah i teen sungin vangik pua bangin khuisa in
         i om hi. Eite in guaktang a om nuam hilo in nuntakna in sihna a valhtum theih nadingin
         tua buuk hong kisilhsak ding i utman hi zaw hi.
         5 Hih bang ahi ding maha eite hong bawl pen Pasian hi a, amah in kipsak nading Kha
         a hong piapa zong ahi hi.
         6 Tua ahih manin lungmuangtak in i om tawntung hi. Hih pumpi sunga i om laiteng Topa
         tawh a omkhawm nailo hi hang cih i thei hi.
         7 Banghang hiam cihleh muhna tawh kalsuan loin upna tawh i kalsuan hi.
         8 Lungmuangtak in i om hi ka ci hi. Hi takpi hi. Pumpi tawh kikhen in Topa tawh omkhop
         ding i ut zaw hi.
         9 Tua ahih manin hih leibuuk ah i om a, i om kei zongin Pasian lungdamsak ding i tupna
         ahi hi.
         10 Banghang hiam cihleh Khazih thukhenna tokhom mai ah eite khempeuh i ding dinga, khat
         ciatin i pumpi a i bawl a sia a pha tawh kituak in thaman i sang ding hi.
         11 Topa a kihtakhuaina bang hiam cih kote in thei ka hih manun mite a zol ka hi uh hi.
         Pasian in kote hihna hong tel bangin note lungsim ah kote hong tel dingin zong ka
         hong um hi.
         12 Note mai‑a hong kiphatkik zel ka hi kei uh a, kote nong kisialhpih theih nading uh
         hunhoih hong bawlsak ka hi zaw uh hi. Lungsim sung hilo in a tungtham teng a kisialhpih
         mite na dawnkik theih nading uh ahi hi.
         13 Kote ka hai uh leh Pasian aa ding hi in, ka pil uh leh note aa ding ahi hi.
         14 Mi khempeuh tangin mi khat si khinzo ahih manin, mi khempeuh zong a si ahi hi cih
         ka um taktak uh hi. Khazih itna in kote hong tawsawn hi.
         15 Mi khempeuh tangin amah si khinzo ahih manin, a nungta mite in amau aa dingin nungta
         loin amaute tangin si a, a thokikpa aa dingin a nuntak ding uh ahi hi.
         16 Tua hi a, tu a kipan in ci le sa tawh kuamah ka en nawn kei uh hi. Khazih zong ci
         le sa tawh ka theih ngei uh hangin, tu in tua bangin ka thei nawn kei uh hi.
         17 Tua ahih manin mi khatin Khazih sungah a om leh mi thak a suak hi. En in, a lui nate
         bei in na khempeuh a thak a suakzo hi.
         18 Tu in hih thu khempeuh Pasian kiang pan hi a, amah in Zeisu Khazih tungtawn in amah
         le eite hong kilemkiksak pa ahi hi. Amah in tua kilemkikna nasep kote hong pia hi.
         19 Tua kilemkikna thu in hih bang ahi hi. Pasian in leitung mite thu palsatnate ciamteh
         loin Khazih hangin amah tawh hong kilemkiksak a, tua kilemkikna thu kote hong pia
         hi.
         20 Tua ahih manin tu in kote in Khazih tangmite ka hi uh a, Pasian in kote tungtawn
         in note hong thum ahi hi. Tuamah bangin kote in zong Pasian tawh kilemkik un ci in
         Khazih tangin kong thum uh hi.
         21 Eite in Khazih sungah Pasian dikna i tanhtheih nadingin Pasian in mawhna a theilo
         Khazih eite tangin mawhna a suaksak hi.

1 Tua hi a, na sansa uh Pasian hehpihna thupha a mawkna na suahsak khakloh nadingun
         Pasian tawh na a semkhawm ka hihna uh tawh kizui in kong thum uh hi.
         2 Amah in, “San theihna hunin nang kong dawng a, Hotkhiatna ni in nang kong huh hi,”
         a ci hi. En un, tu hunin san theihna hun hi a, tu hunin hotkhiatna ni ahi hi.
         3 Kote nasepna kuamah in hong gensiat loh nadingin puk theih nading bangmah ka hih
         kei uh hi.
         4 Pasian nasemte ka hihna uh lam tuamtuam panin lakin thuak keikaina, haksatna, kitangsapna,
         gentheihna,
         5 vuak le satna, thongkiatna, khutlum thuakna, haksapi a nasepna, ihmut kipelhna, anngolhna,
         6 sianthona, thu theihna, lungduaina, migitna, Kha Siangtho huhna, itna maan,
         7 thuman thutak genna, Pasian vangliatna, vei le takah dikna galhiam tawina,
         8 hong kipahtawi ciang le hong kiselpho ciangin, hong kiphat ciang le hong kigensiat
         ciangin zong Pasian nasemte ka hihna uh thuman gen kimlai mi khemte ci a, hong kingawhna
         ah,
         9 mi tampi theih hi napi kuama theih loh banga hong kibawlnate ah, si dekphial napi
         ka hin teitei nate uh, hong kisat hong kivua napi thahna ka thuak lohnate uh,
         10 dah napi ka lungdam tawntungna uh, zawng napi ka hauhnate uh, bangmah neilo napi
         na khempeuh ka neihnate uh ah, Pasian nasemte ka hihna uh ka kilangsak uh hi.
         11 Corinth mite aw! Note tungah siangtak in thu kong gen uh a, note aa dingin ka lungsim
         uh zaitak in ka hong uh hi.
         12 Note tungah sit nei loin kong it uh a, note in na lungsim khempeuh uh tawh kote nong
         it kei uh hi.
         13 Tu in, tate tunga thugen banga kong gen inah, kong itna uh nong thuhkik theih nadingun
         note in zong na lungsim uh kote aa dingin hong hon un.
         14 Thu‑umlo mite tawh a kituaklo hakkol puakhawm kei un. Dikna le gitlohna kikhawl khawm
         thei ahi hiam? Khuavak le khuamial kipawl thei ahi hiam?
         15 Khazih le Belial kithuhual thei ahi hiam? Thu‑um mi in thu‑umlo mi tawh bang neikhawm
         thei ahi hiam?
         16 Pasian biakinnpi le milimte kithutuak thei ahi hiam? Banghang hiam cihleh note in
         a nungta Pasian biakinnpi na hi uh hi. Pasian in a gensa mah bangin, “Amaute sungah
         teengin Amaute lakah ka vak kawikawi ding hi. Amaute Pasian ka hi dinga, Amaute in
         keima mite ahi ding uh hi.”
         17 Tua ahih manin, Topa in, “Amaute lak pan paikhia in, A tuam in om unla, A siangtholo
         nate lawng kei un, Tua ciangin note kong sang ding hi,” ci hi.
         18 Vanglianpen Topa in, “Note Pa ka hi dinga, Note zong ka tanu ka tapate, Na hi ding
         uh hi,” a ci hi.

1 Tua ahih ciangin kong itte aw, hih kamciamnate ngah khin i hih manin pumpi le lungsim
         a ninsak nate pan kisiansuah in sianthona tawh a kipawl Pasian kihtakna ah picing
         in om ni.
         2 Kote hong sang un. Kuama tungah ka gamta khial kei uh a, kuamah ka siasak kei uh
         hi. Khemna tawh kuama neihsa ka laksak kei uh hi.
         3 Hih bang ka cih ciangin note hong mawhsak ka hi kei hi. A beisa a kong genngei mah
         bangin note tawh sikhawm hingkhawm nuam zahin kote lungsim ah na om uh hi.
         4 Note tunga thugen ding ka hang mahmah a, note hanga ka kisialhna zong a lian mahmah
         hi. Hehnepna tawh ka kidim a, kote haksatnate sung mahah zong ka lungdamna kigen zolo
         hi.
         5 Macedonia gam ka tun uh ciangin ka kiheina peuh uhah bawlsiatna tuak ka hih manun
         ka pumpi uh a tawldam man kei hi. A pualam ah kidona omin a sunglam ah launa a om
         hi.
         6 Ahi zongin a lungkia mite tha a guan Pasian in Titus hong paisakna tawh tha hong
         guan hi.
         7 Ama hong paina hang bek hilo in note hanga ama tha ngahna in zong tha hong guan hi.
         Kei nong itna uh kei hanga na dahnate uh kei nong khual mahmah nate uh zong hong gen
         a, ka lungdam semsem hi.
         8 Kong laikhak in note hong dahsak kha ngei ahih manin ka kisik ngei a, ahi zongin
         tu in ka kisik nawn kei hi. Banghang hiam cihleh tua laikhak in tawmvei sung bek hong
         dahsak hi cih ka thei hi.
         9 Tu in, note kong dahsak mana lungdam hilo in tua dahna in hong kisiksak ahih manin
         a lungdam ka hi zaw hi. Banghang hiam cihleh, Pasian deihna tawh kituak in a dah na
         hi uh a, kote hangin supna na nei kei uh hi.
         10 Banghang hiam cihleh Pasian deihna tawh a kituak dahna in kisikkikna piangsak a,
         tua kisikkikna in hotkhiatna a hong tun hi. Hotkhiatna a ngah mite kisik ngeilo ding
         uh hi. Ahi zongin, leitung vai‑a dahna in sihna a piangsak hi.
         11 Pasian deihna tawh kituak a dahna in note sungah bang teng piangsak hiam cih en dih
         un. Tua in, kihahsiang nopna, hehna, lau theihna, lunggulh luatna, thalawpna le, khialhnate
         daanpiakna tawh puahphat nopna lungsim hong neisak hi. Hih thu ah note in na khempeuh
         tungah paubanna na neihlohna uh na lak khinzo uh hi.
         12 Tua ahih ciangin lai kong khak hangin khialhna a bawlpa aa ding le a thuakpa aa dingin
         hong gelh ka hi kei hi. Note kong khualna uh Pasian mai ah a kilat theih nadingin
         kong gelh uh hi zaw hi.
         13 Tua ahih manin note in tha na ngah uh ciangin kote in zong tha ka ngah uh hi. Note
         khempeuh in Titus lungsim thakhauhsak na hih manun amah lungdam mahmah a, tua in kote
         hong lungdamsak sawnsawn hi.
         14 Ama tunga note kong kisialhpihna zong nong maizumsak kei uh hi. Thu khempeuh ahi
         bangbang a kong gen mah bangun Titus tunga note kong kisialhpihna uh zong a maan mah
         ahi hi.
         15 Note khempeuh in thu mangin launa le linna tawh amah na sanna uh a ngaihsutkik ciangin
         note a hong itna lian semsem hi.
         16 Tua ahih ciangin na khat peuhpeuh ah note kong muan theih manin ka lungdam hi.

1 Tua banah sanggamte aw, Pasian in Macedonia gam pawlpite tunga a piak hehpihna thupha
         na theih ding uh ka deih hi.
         2 Amaute in haksatna lianpi thuakkawmsa in lungdam mahmah uh a, a zawn mahmah uh hangin
         a piaknopna uh lian mahmah hi.
         3 Banghang hiam cihleh amaute in a piakzawh zah ciang uh a piak ban ah a piakzawh zah
         uh sangin a tam zaw pia nuam uh hi cih ka thei hi.
         4 Misiangthote huhna piakna ah amaute zong a kihel khak nadingun hong thum ngetngut
         uh hi.
         5 Kote upmawh bang hilo in, Topa tungah kipia masa uh a, tua khit ciangin Pasian deihna
         tawh kituak in kote tungah hong kipia uh hi.
         6 Tua ahih manin hih piakkhiat nasepna Titus in a patkhiat ahih mah bangin note lakah
         zong a hong sepsuak nadingin amah ka hanthawn uh hi.
         7 Note in upna, thugenna, thutheihna, hahkatna, le kote nong itna uh a kipan na khempeuh
         ah na kicin mah bangun hih piakkhiatna lamah zong cinghtak in na pia un.
         8 Hih bang ka cih ciangin a hong thatang sawl hilo in itna na nei taktak uh hiam cih
         midangte lawpna tawh hong ze‑et nuam ka hi zaw hi.
         9 Banghang hiam cihleh amah hau napi note hangin mizawng hong suak i Topa Zeisu Khazih
         hong hehpihna thupha na thei uh hi. Tua in ama zawnna hangin note na hauh theih nading
         uh ahi hi.
         10 Tu in note aa ding ngaihsutna khat kong pia nuam hi. Tu ma kum khat lai in piaknopna
         lungsim a nei masa le a pia masa pen na hihna uh in note hamphatna ahi hi.
         11 Tua ahih ciangin tu in na piaknopna lungsim uh le na piakkhiat taktakna uh a kikim
         dingin tangtungsak unla, na hihzawh zahzah un pia un.
         12 Banghang hiam cihleh mi khatin a neih nailoh sung pan hilo in a neih khitsa sung
         pan piaknopna lungsim tawh a piak bangbang a kisang ahi hi.
         13 Hihteng kong gen ciangin midangte van zangsak a, note vangik hong suatsawm ka hi
         kei uh hi.
         14 Tu laitak a note neihna in amaute kisapna huhin, amaute in zong a neih uh ciangin
         note kisapna hong huhkik in, na kihuhtuah diamdiam theih nading uh ahi hi.
         15 Hih in, “Tampi a kaikhawmpa aa vallo a, tawmkhat a kaikhawmpa aa zong kisam lo hi,”
         ci in Lai Siangtho sunga a kigelh bang ahi hi.
         16 Ahih hangin kong khual bangun a hong khual dingin Pasian in Titus zong khualna lungsim
         a guat manin Pasian tungah ka lungdam hi.
         17 Banghang hiam cihleh kote sawlna hang bek hilo in ama utna tawh lawptak in a hong
         pai ahi hi.
         18 Lungdamna thugenna ah pawlpi khempeuh in a phat mahmah uh sanggampa khat amah tawh
         kong sawl uh hi.
         19 Tua sanggampa pen hih huhna letsong puakna ah kote tawh a zinkhawm dinga pawlpite
         in a teelkhiatpa ahi hi. Topa mahmah minthan nading le midangte na huhnopna uh a kilatkhiat
         nadingin hih huhna piak ding vai a hawmkhia ka hi uh hi.
         20 Hih ka vaihawmna uh ahi citpiakna tawh kisai in paubanna ka neih khakloh nadingun
         ka kidawm uh hi.
         21 Topa muhna bekah hilo in mihingte muhna mahmah ah zong a pahtakhuai in na ka sem
         uh hi.
         22 Na khat peuhpeuh ah citak mahmah hi ci a, ka muh den uh sanggampa khat zong amaute
         tawh kong sawl uh hi. Amah in note hong muang mahmah ahih manin a citak semsem hi.
         23 Titus tawh kisai mi khatpeuh in hong dot khak leh amah pen ka kikholhpihpa le note
         aa dinga ka naseppihpa ahi hi. A dang i sanggamte thu hong kidot le amaute in Khazih
         minthanna ahi pawlpite kamtaite ahi uh hi.
         24 Tua ahih manin itna na neih takpi lam uh le note kong kisialhpihnate a maan takpi
         ahihlam amaute le pawlpite mai ah na lak un.

1 Tu in misiangthote huhna tawh kisai in lai kong khak hangin a valkhong hilel ding
         hi.
         2 Banghang hiam cihleh huh nopna lungsim na neih lam uh ka thei hi. Tua hi a, Macedonia
         gam mite kiangah, Achaia gam mite zong tu ma kum khat laipek in a kiging khinzo uh
         hi, ci in note kong kisialhpih hi. Tua ciangin note lawpna in mi tampi a thalawpsak
         hi.
         3 Ahi zongin hi banga kong kisialhpihna uh a mawkna a suah loh nadingin kong gensa
         mah bangin na kiginkholh theih nadingun sanggamte kong sawl hi.
         4 Macedonia mite khatpeuh in kei hong zui henla, note a kigingsa in hong mu kei le
         uh (note cih thadah) ko mahmah zong muangtak a kong kisialhpihna teng uh hangin ka
         maizum ding uh hi.
         5 Tua ahih manin tu ma‑a na kamciamsa uh huhnate a kaikhawmkhol dingin sanggamte hong
         paikholh ding uh genpihhuai ka sa hi. Piak dinga na kamciamsa bangun a baihsa in na
         om le uh cin it pipi a sawl zawh thu tawh na piak uh hilo in phaltak a na piak uh
         ahihlam hong kilang ding hi.
         6 Tu in kong cih in ah khaici tawmkha a vawh mi in tawmkha bek at dinga, tampi a vawh
         mi in tampi a at ding hi.
         7 Mi khatpeuh in a lungsim sunga piak dingin a sehsa bangin pia tahen. It pipi le piak
         loh phamawh hi cihna tawh pia kei hen. Banghang hiam cihleh Pasian in lungkimtak a
         a pia mite bek a pakta hi.
         8 Note in na khempeuh kicingtak in nei tawntung in nasep hoih khempeuh nasep zawh nadingun
         hehpihna thupha khempeuh dimtak in a hong pia theipa in Pasian ahi hi.
         9 Tua in, “Amah in hawmkhia in, Mizawngte pia a, Ama dikna a kip tawntung hi,” ci in
         Lai Siangtho sungah a kigelh hi.
         10 Tu in, khaici vawhpa tungah a vawh ding khaici a piak banah a nek ding an a piapa
         in na vawhsa khaici hong piak khit banah hong pungsak dinga, note dikna gah zong a
         khangsak ding hi.
         11 Lungkimtak in na piakzawh nadingun na khempeuh hong neisak a, tua in kote tungtawn
         in Pasian tungah lungdamkohna a piangsak hi.
         12 Hih na citpiakna un misiangthote kisapna teng a huh banah Pasian tungah lungdamkohna
         zong tampi a piangsak hi.
         13 Khazih lungdamna thu mangin na zuihna uh ahi zongin amaute le midang khempeuh tunga
         na cit na siamna uh ahi zongin hih huhna tawh na lahkhiat uh ciangin amaute in Pasian
         min a phat uh hi.
         14 Tua ahih manin Pasian in note hong piak a kicing hehpihna thupha hangin amaute in
         note hong ngai uh a, thu hong ngetsak uh hi.
         15 Kam tawh a kigen zolo Pasian letsong hangin ama tungah phatna om tahen!

1 Note kianga kong om ciangin kiniamkhiat in kong omkhop loh ciangin a hangpa keimah
         Paul in tu in Khazih lungnemna le nunnemna tawh kong thum hi.
         2 Ci le sa tawh a kalsuan banga hong ngawh mi pawlkhatte tungah han ka sawm bangin
         note tawh kong om ciangin han a kul loh nadingin kong thum hi.
         3 Banghang hiam cihleh kote in ci le sa tawh ka nuntak uh hangin ci le sa tawh gal
         ka do kei uh hi.
         4 Banghang hiam cihleh kote galhiamte in ci le sa galhiamte hilo in kulhpite a cimgawpsak
         a vanglian Pasian galhiamte ahi hi.
         5 Pasian theihna tawh a kilehbulh ngaihsutna le kipilsakna khempeuh tua galhiamte tawh
         ka phukpai uh a, lungsim gelna khempeuh zong Khazih thumang dingin salkaih bangin
         ka kai uh hi.
         6 Note khempeuh in thu na man khit uh ciangin, thu a manglo mite khempeuh daan a pia
         dingin a kigingsa in ka om uh hi.
         7 Na khat peuhpeuh a puatham bek en na hi uh hiam? Mi khatpeuh in Khazih mi ka hi hi
         a cih leh amah bangmah in kote zong Khazih mi ka hih lam uh phawk hen.
         8 Banghang hiam cihleh note kisiat nading hilo in na kip nadingun Topa in thuneihna
         hong pia a, tua thuneihna tawm bang ka kisialhpih khak leh zong ka kisuang tuan kei
         ding hi.
         9 Kong laikhakte tawh note hong lauthawngsak ka suah ding ka ut kei hi.
         10 Mi pawlkhatte in, “A laikhakte thuthuk in bun mahmah napi amah taktak a hong om ciangin
         a zawngkhalpi hi a, a thugente zong bangmah pi hilo hi,” hong ci uh hi.
         11 Ko mau pumpi kong om loh uh ciangin laikhak sunga kong gen bangbang un komau pumpi
         ka hong om uh ciangin hong gamta takpi ding ka hihna uh tua mite in theita uh hen.
         12 Amau le amau a kiphat mite tawh kipawl khat ding le kitehkak ding ka ut kei uh hi.
         Amau le amau khat le khat kiteh in a ki‑etkakte in mi pillo ahi uh hi.
         13 Ahi zongin, kote in a khengval in kisial loin Pasian hong ciangtansakna sung bekah
         ka kisial ding uh hi. Tua ciangtanna in note zong hong huam phadeuh hi.
         14 Note omna ciangdong hong banlo bangin, kote in khengin a sem ka hi kei uh hi. Banghang
         hiam cihleh Khazih lungdamna thu hilh dingin note omna dongin kong tung zo uh hi.
         15 A khengval in kisial loin midangte sepsa peuh zong ka kisialhpih kei uh hi. Note
         upna a khanna tawh kizui in, kote nasepna huang zong nakpi in khangin tangzai ding
         hi cih ka lamen uh hi.
         16 Tua hi leh note gam khengin lungdamna thu ka tangko thei ding uh hi. Midangte huang
         sunga a sepsa teng uh ka kisialhpih kei ding uh hi.
         17 Ahih hangin “a kisial mi in Topa hang bekin kisial tahen.”
         18 Banghang hiam cihleh amah le amah a kiphat mite kisang lo a, Topa in a phat mite
         bek a kisang hi.

1 Ka haina tawmno khat hong thuak zo le uh teh ka ut a, zong nong thuak zo khin uh
         hi.
         2 Banghang hiam cihleh Pasian tawh kipawl hazatna tawh kei zong note kong haza hi.
         Nungak siangtho khat bangin Khazih tungah kong piak theih nadingin pasal khat tawh
         a kiteeng dingin kong kham zo hi.
         3 Gulpi in zuauthu tawh Eve a khem bangin lam khatpeuh tawh note zong hong khem a,
         Khazih sunga na neih uh a citak le a siangtho na lungsim uh hong suksiatsak khak ding
         ka lauthawng hi.
         4 Banghang hiam cihleh mi khatpeuh hong pai in kote in kong hilhsa uh a hilo a tuamdang
         Zeisu khat hong hilh henla, na ngahsa uh a hilo kha dang khat ngahin na san ngeisa
         uh a hilo, a dang lungdamna thu khatpeuh sang le uh teh phamawh na saktuak kei uh
         hi!
         5 Ahih hangin sawltak lianpite sangin a neuzaw in ka kingaihsun peuhmah kei hi.
         6 Thugen ka siam loh hangin theihna lamah tua bang ka hi kei hi. Hih thu note lakah
         ka sepsa khempeuh uh tawh siangtak in kong lak khinzo uh hi.
         7 Note kong lapsang theih nadingin keimah kiniamkhiat in Pasian lungdamna thu a khawnkhong
         in kong hilh hi. Tua banga ka hihna a khial ka hi hiam?
         8 Note lakah na kong sep theih nadingin pawlpi dangte kiang pan thaman la ka hih manin
         amaute sum a sut ka suak hi.
         9 Note kianga ka omlai in kisapna pawlkhat ka neih hangin kuama tungah vangik kong
         suan kei hi. Macedonia gam pana hong pai sanggamte in ka kisapna teng hong sik uh
         hi. Na khatpeuh ah note aa ding vangik ka suah loh nadingin ka kidawm a, ka kidawm
         lai ding hi.
         10 Ka sungah Khazih thuman thutak a om mah bangin Achaia gam sunga ka kisialhna uh kuamah
         in a hong kham zo kei ding hi.
         11 Banghang ahi hiam? Note kong it loh man ahi hiam? Pasian in thei hi!
         12 Thu nei nuam mite in thuneihna a ngah loh nading ahi zongin amaute in kote banga
         nasem hi ci a,, a kisaktheih loh nadingin tu a ka hih bangin ka hihlai ding hi.
         13 Banghang hiam cihleh tua bang mite in a manlo sawltakte hi uh a, Khazih sawltak banga
         a kibawltawm mi a khem nasemte ahi uh hi.
         14 Hih thu a lamdang hilo hi! Banghang hiam cihleh Satan nangawn khuavak vantungmi bangin
         kibawltawm thei hi.
         15 Tua ahih manin ama nasemte zong dikna nasemte bangin a kibawltawm uh ciangin a lamdang
         hilo hi. Amaute in a gamtatna bangun a thuak ding uh hi.
         16 Khatvei kong cihkik in ah, kuamah in mihai bangin hong ngaihsun kei hen. Tua banga
         hong ngaihsun teitei a om leh tawm ka kisialh beh theih nadingin mihai bangin hong
         sang hen.
         17 Hih bang ka cih ciangin Topa thugen bangin a gen hilo in, mihai bangin kimuangtak
         in a hong kisial ka hi hi.
         18 Mi tampi in ci le sa a ahihna kisialhpih uh ahih leh kei zong kong kisial ding hi.
         19 Note mipil na hih manun mihaite lungdamtak in na thuakzo uh hi.
         20 Sila bangin hong kibawl in hong kinetum a, na neihsa uh hong kilaksak ciangin, mi
         khatpeuh amah le amah hong kithupisak in na pang uh a hong kibet ciangin na thuakzo
         uh hi.
         21 Kote ka hih uh leh tua bang hi zolo ka hih manun ka maizum uh hi! Ahih hangin mihai
         banga kong gen in ah mi khat a hanna ah kei zong ka hang hi.
         22 Amaute Hebrew mi ahi uh hiam? Kei zong ka hi hi. Amaute Israel minam ahi uh hiam?
         Kei zong ka hi hi. Amaute Abraham suante ahi uh hiam? Kei zong ka hi hi.
         23 Amaute Khazih nasemte ahi uh hiam? Mihai banga kong gen in ah kei ka hi zawkan hi.
         Amaute sangin nakpi in na ka sem zaw hi. Sim zawhloh ding zahin hong kisat hi. Thong
         sungah hong kikhiamun mahmah hi. Sih theih nading tamveipi ka thuak hi.
         24 Jew mite satna 40 pana khat a kiam ngavei ka thuak hi.
         25 Ciangpum tawh thumvei hong kisat in suang tawh khatvei hong kideng hi. Tembaw siatna
         thumvei ka tuaka, tui tungah sun khat le zan khat ka omngei hi.
         26 Khual ka zinmun mahmah hi. Tui tunga sih theihna, misuamte hanga sih theihna, keima
         mipihte hanga sih theihna, Gentile‑te hanga sih theihna, khuapi sung le gamlak a sih
         theihna, tuipi tunga sih theihna, sanggam banga kibawl mite hanga sih theihnate ka
         tuak hi.
         27 Nakpitak na semin ka gim mahmah hi. Ka ihmut theihloh hun a tam mahmah hi. Gilkialna
         le dangtakna ka thuakngei hi. An ka ngawlmun mahmah hi. Silh ding nei loin khuadam
         ka thuak hi.
         28 Hihteng banah pawlpi khempeuh aa dinga ka lung hihmawhna lianpi in nisim in hong
         vukcip hi.
         29 Mi khat a thanem ciangin thanempih hilo ka hi hiam? Mi khat a kipuk ciangin dahin
         na sakpih hilo ka hi hiam?
         30 Kisialh loh phamawh ahih leh ka ginatlohna teng mah ka kisialhpih ding hi.
         31 Zuaugen ka hih lohna phatna a ngah tawntung i Topa Zeisu Khazih Pa le Pasian in a
         hong thei hi.
         32 Kumpipa Aretas khutnuai‑a Damascus gam ukpa in kei a hong mat nop manin galkap honkhat
         Damascus khuapi a cingsak hi.
         33 Ahi zongin bawm khat tawh kulhpi vang panin a pua lamah hong khaisuk uh a, ama khut
         pan ka suakta hi.

1 Ka kisialh hangin phattuamna om lo hi ta leh kong kisial lai dinga, Topa hong lah
         mangmuhna le kilakna kong genbeh ding hi.
         2 Khazih sunga om ka theih mi khat tuma kum sawm le kum li lai in vantung thuap thumna
         ah a kilato hi. A pumpi tawh ahi hiam hilo ahi hiam ka thei kei hi. Pasian in a thei
         hi.
         3 Ahi zongin tua pa ken ka thei hi. A pumpi tawh kilato hiam, kilato lo hiam ka thei
         kei hi. Pasian bekin a thei hi.
         4 Amah Paradise ah kilato a, mihingte genkhiat theihloh le genkhiat dinga zong a kiphallo
         thute a za hi.
         5 Tua bang mipa ka kisialhpih dinga, kei ka hih leh ka ginat lohna teng lobuang ka
         kisialhpih kei ding hi.
         6 A kisial nuam hi leng thuman a gen ka hih manin mihai ka suak tuan kei ding hi. Ahi
         zongin mi khatpeuh in kei hong muhna le keima thu a zakna zah sangin a thupi zaw in
         a hong ngaihsut khakloh nadingin kisial loin ka om zaw hi.
         7 A thupi mahmah Topa hong kilaknate hangin a khengval a ka kisaktheih loh nadingin
         ka pumpi tungah ling khat a hong kipia hi. Tua lingin kei hong sun niloh Satan sawltak
         ahi hi.
         8 Tua ling hong lakkhiatsak nadingin Topa tungah thumvei ka thum hi.
         9 Ahih hangin amah in, “Ka hehpihna thupha in nang aa dingin a kicing hi. Banghang
         hiam cihleh keima thahatna in thanem ciangin thahatna a piangsak hi,” hong ci hi.
         Tua ahih manin ka tungah Khazih vangliatna a om tawntung theih nadingin ka ginat lohna
         teng lungdamtak in ka kisialhpih zaw ding hi.
         10 Tua ahih ciangin Khazih hangin zawngkhalna, simmawhna kitangsapna, bawlsiatna le
         haksatnate ka thuak ciangin ka lungdam zaw hi. Banghang hiam cihleh ka thanem ciangin
         ka tha a hat hi.
         11 Kisial lo theilo dingin hong bawl na hih manun kisialhna tawh mihai ka suak hi. Bang
         mahpi ka hih loh hangin sawltak lianpente ka phak lohna om tuanlo ahih manin nong
         phat ding uh ka kilawm hi.
         12 Sawltak khat ka hih lam na theih nadingun thuakzawhna limlamdangte, nalamdangte le
         nalamdang lianpite tawh kiteltak in kong lak khinzo hi.
         13 Banghang hiam cihleh note aa dingin vangik kong suahlohna simloh pawlpi dangte sanga
         na neu zawkna uh bang om ahi hiam? Hih ka khialh khakna pen hong maisak un!
         14 Tu in note kiangah a thumveina hong hawh dingin ka kithawi zo hi. Note neihsa a deih
         hilo in note mahmah hong deih ka hih manin note aa dingin vangik kong suak kei ding
         hi. Banghang hiam cihleh tate in nu le pa aa dingin neih le lam a kholsak ding hilo
         a, nu le pa in tate aa dingin a kholsak ding uh hi zaw hi.
         15 Note kong itna a liat semsem ciangin kei nong itna uh neu semsem phial ta leh ka
         neih bangbang note aa dingin lungdamtak ka zang dinga, kei mahmah zong kong kizang
         lai ding hi.
         16 Ahi zongin vangik kong suan kei hi. Bangbang ahi zongin in kei pen ngiankawi zangin
         note a hong manin nong ngaihsun uh hi!
         17 Kong paisak mite khatpeuh tungtawn in note tungah a met a hong zong ka hi hiam?
         18 Note kiangah hong pai ding Titus ka hanthawn a, i sanggampa khat zong kong zuisak
         hi. Titus in note tungah a met hong zong ngei ahi hiam? Lungsim kikhat a kalsuan hilo
         ka hi uh hiam? Kalsuan kibang in a paikhawm hilo ka hi uh hiam?
         19 Ko le ko a kiphelhphelh hong sa na hi uh hiam? Kong itte aw, Khazih hangin Pasian
         mai ah thu ka gen uh a, ka sep khempeuh uh note kilamkip nading bek ahi hi.
         20 Banghang hiam cihleh ka hong tun ciangin note in keima lungsim bang hilo in kei zong
         note lungsim bang kong hih loh khak ding ka lauthawng hi. Note sungah kiselna, kihazatna,
         kihehsuahna, angsungkhualna, kigensiatna, kisuktuahna, kiphatsakna le buainate a om
         khak ding ka lauthawng hi.
         21 A kihhuai gamtatna, numei pasal mawhna bawl in a paktatnate uh pan a kisikkiklo mi
         a om khak ding ka patau hi. Kong paikik ciangin tua mite hangin ka Pasian in note
         mai ah kei hong maizumsak in amaute hanga ka khitui a luan khak ding ka lauthawng
         hi.

1 Tu‑a kong hawh ding pen a thumvei nading hita hi. “Mi nih bang thum bang teci panna
         kam tawh thu khempeuh kikipsak ding hi.”
         2 Tuma in kong genkhol khinzo a, tu in zong note tawh ka omkhop loh hangin a nihveina
         a omkhawm lai mah bangin ka kingaihsun a, mawhna a bawl mite le a dang khempeuhte
         zong kong paikik ciangin kong koihkhong kei ding hi ci in laikhak tawh a hong gen
         ka hi hi.
         3 Note tungah thanemlo in a thahat Khazih in kei tungtawn in thu gen hi cih kipsak
         nading nong kal lailai uh hi.
         4 Banghang hiam cihleh tua Khazih in thanemtak in khailupna a thuak hangin Pasian vangliatna
         tawh a nungta hi. Tua hi a, kote zong ama sungah ka thanem uh hangin Pasian vangliatna
         tawh note aa dingin amah tawh ka nungta khawm ding uh hi.
         5 Thu upna sungah a omtakpi mah na hi uh hiam no le no ki‑entel unla, kisittel un.
         Note sungah Zeisu Khazih a om lam no le no kithei lo na hi uh hiam? Santak a cing
         zolo na hih kei uh leh na kithei ding uh hi.
         6 Kote ka hih uh leh santak cinglo ka hih loh lam uh hong thei dingin kong lamen hi.
         7 Tu in siatna khatpeuh na bawl khakloh nadingun kote hong sanna thu mite mai ah a
         kilat nading hilo in kote santak ka cing kei uh zongin note in hoihtak in na gamtat
         theih nadingun Pasian kiangah thu a ngen ka hi uh hi.
         8 Thuman thutak tawh a kilehbulh bangmah sem theilo ka hih manun thuman thutak bek
         ka sem uh hi.
         9 Banghang hiam cihleh kote thanem in note na thahat uh ciangin ka kipak uh hi. Na
         picin nadingun zong thu kong ngetsak uh hi.
         10 Tua ahih ciangin note siat nading hilo in na kilamkip theih nadingun Topa in thuneihna
         kei hong pia hi. Tua ahih manin ka pumpi tawh kong om ciangin thu kong khauh gen khakloh
         nadingin kong om loh sungin hih thute lai‑a hong khak ka hi hi.
         11 Sanggamte aw, a tawpkhakna a kong gennop in ah na ci damta un. Picing unla, lungmuangtak
         in om un. Lungsim kituak in, kilem in om un. Tua hi leh itna le lungmuanna a hong
         pia Pasian in note hong ompih ding hi.
         12 A siangtho kinapna tawh khat le khat na kihopih un.
         13 Mi siangthote khempeuh in note hong hopih uh hi.
         14 Topa Zeisu Khazih hong hehpihna thupha, Pasian hong itna le Kha Siangtho tawh kilawmtakna
         in note khempeuh hong ompih tahen. Amen.GALATIA-TEGALATIA-TEGALATIA-TEGALATIA-TEGALATIA-TE

1 Mihingte kiang pan le mihing tungtawn in a kisawl hilo, Zeisu Khazih le misite lak
         pan amah a thokiksak Pa Pasian hanga sawltak a suak keimah sawltak Paul le,
         2 ka ompih sanggamte khempeuh in Galatia gama om pawlpite lai kong khak uh hi.
         3 Pa Pasian le i Topa Zeisu Khazih kiang pana hong pai hehpihna thupha le lungmuanna
         in note tungah om tahen.
         4 Tua Zeisu in Pa Pasian deihna tawh kizui in a gilo tuhun khang panin eite hong hotkhiat
         nadingin i mawhnate hangin amahmah a kipia hi.
         5 I Pa Pasian tungah minthanna om tawntung tahen. Amen.
         6 Khazih hehpihna thupha sunga hong sampa taisan in lungdamna thu tuamdang khatah hun
         tomkal sungin na kiheikhiat uh lamdang kong sa hi.
         7 Tua lungdamna thu tuamdang khatin lungdamna thu taktak hilo in Khazih lungdamna thu
         a siasak nuam mi pawlkhat in note hong buaisakna uh ahi hi.
         8 Ahih hangin kote mahmah ka hi uh a, vantung pana hong pai vantungmi khat ahi zongin
         kote hong hilhsa lungdamna thu a hilo, lungdamna thu tuamdang khat peuhpeuh hong hilh
         a om leh, tua mi in hamsiatna thuak tahen.
         9 Na sansa uh lungdamna thu a hilo lungdamna thu tuamdang khat hong hilh a om leh tua
         mi in hamsiatna thuak tahen kong cih khitsa bangun tu in ka cikik hi.
         10 Hih bangin mite maipha a zong ka hi hiam? Ahih keileh Pasian maipha a zong ka hi
         zaw hiam? Mite lungdam nading a zong ka hi hiam? Mite lungdam nading a zong ka hih
         leh Khazih sila ka hi kei ding hi.
         11 Ahih hangin sanggamte aw, note kong hilh lungdamna thu pen mihing phuahtawm hilo
         hi cih kong theisak hi.
         12 Banghang hiam cihleh hih kong hilh lungdamna thu mihing tung pana ka ngah hilo in,
         mihing hong hilh zong hilo a, Zeisu Khazih hong kilakna tungtawn a ka ngah ahi hi.
         13 Judah biakna ka zuih lai a ka gamtatzia le gen zawhloh zah dongin Pasian pawlpi bawlsia
         in suksiat ding ka hanciamna thute na zazo uh hi.
         14 Ka mipihte lak ka khangualte sung panin zong Judah biakna tawh kisai in a madawkpen
         khat ka hi a, tanglai ka pu ka pate ngeinate gumin ka naklet mahmah hi.
         15 Ahih hangin Pasian in pha a sak hunin ka nu gil sunga ka omlai in hong teeltuam khinzo
         in, ama hehpihna thupha tawh a hong sam a,
         16 ama Tapa thu Gentile‑te ka hilh theih nadingin keima sungah a Tapa hong kilangsak
         hi. Tua ciangin kei zong kuamah tawh kikum loin,
         17 keima hun ma‑a sawltak a suak khinsa mite omna Jerusalem ah zong pai tuanlo in Arabia
         gamah ka pai hi. Tua panin Damascus khua ah ka ciahkik hi.
         18 Tua zawh kum thum khit ciangin Peter tawh kimu dingin Jerusalem khuapi ah ka paito
         a, amah tawh ni sawm le ni nga sung ka omkhawm hi.
         19 Ahih hangin Topa sanggampa James longal sawltak dangte khat beek tualai ah ka mu
         kei hi.
         20 Tu in, hih kong thugelhte zuauthu hi peuhmah lo hi cih Pasian in hong theihpih hi.
         21 Tua khit ciangin Syria gam le Cilicia gamah ka pai hi.
         22 Khazih sunga om Judea gam pawlpi mite in ka melin hong thei lo uh hi.
         23 Ahi zongin, “Nidang lai‑a eite hong bawlsia ngeipa in khatvei lai‑a suksiat a sawm
         upna thu tu in hilhta hi,” cih bek a na za uh hi.
         24 Tua ahih manin keima hangin Pasian min a phat uh hi.

1 Tua zawh kum sawm le kum li khit ciangin Barnabas tawh Jerusalem ah ka paitokik a,
         Titus zong ka tonpih hi.
         2 Pasian hong kilakna tawh kizui in a paito ka hi hi. Ahi zongin ka sepsa teng le ka
         seplai dingte a mawkna a suah loh nadingin Gentile‑te tunga ka hilh lungdamna thu
         gentelna khat a makai zawdeuhte kiangah a tuamin ka neihpih hi.
         3 Tua ahih manin ka tonpih Titus zong Greek mi hi napi vunat dingin a hahsawl nawn
         kei uh hi.
         4 Ahih hangin eite laka hong lutsim sanggam kineih mi pawlkhat in vunat ding a hahbawl
         uh hi. Amaute in Khazih Zeisu sunga i neihsa suahtakna paikhia in, sila hong suaksakkik
         nuamin a hong lutsim uh ahi hi.
         5 Thuman thutak lungdamna thu note sungah a kip tawntung theih nadingin amaute thu
         nai khat sung nangawn ka mang kei uh hi.
         6 Ahih hangin mi thupi a kingaihsunte zong bangbang ahi uh zongin kei aa dingin a kilamdanna
         om lo hi. Pasian in maitang zahtak tuam a nei kei hi. Tua mi thupite in kei thugen
         valkan bangmah a gen tuan kei uh hi.
         7 Tua sangsik in vunat mite tungah lungdamna thu gen nading thu Peter tungah a kipiak
         mah bangin vunatlo mite tungah lungdamna thu gen nading thu kei tungah a hong kipia
         hi.
         8 Banghang hiam cihleh vunat mite sawltak ahi Peter tungah khauhtak a na a sempa mahin
         Gentile‑te sawltak keima tungah zong na a hong sem hi.
         9 Khuampi bang ahi James, Cephas le John‑te in kei hong kipia hehpihna thupha a theih
         uh ciangin vunat mite kiangah amaute pai in Gentile‑te kiangah Barnabas le kei a pai
         dingin kilawmtakna taklam khut hong khakin ka kilen uh hi.
         10 Mizawngte na phawk un cih thu khat bek hong vaikhak uh a, kei zong tua thu mah ka
         tuppen ahi hi.
         11 Tu in Antioch khua ah Peter a hong pai ciangin mawhsak nading thu khat om ahih manin
         ama mai mahmah ah ka taii hi.
         12 Banghang hiam cihleh James kiang panin a hong pai mi pawlkhat hong tunma un Peter
         in Gentile‑te tawh an a nekhawm hi. Ahi zongin tua mite hong tun uh ciangin vunat
         mite a kihtak manin Peter kihemkhia in a tuam om hi.
         13 A dang Judah mite in zong Peter cingtaklohna zui uh a, Barnabas nangawn a kihel kha
         hi.
         14 Ahi zongin amaute in lungdamna thu tawh kipawl thuman thutak tangtak in a zuihlohna
         uh ka muh ciangin amaute khempeuh mai ah Peter ka taii a, “Nang Judah mi hi napi Judah
         mite ngeina zui loin Gentile‑te ngeina zui na hih leh Gentile‑te in Judah mite ngeina
         a zuih nadingun banghang in hahbawl na hi hiam?
         15 I pianna panin Judah mi ahi Gentile mikhialte a hilo eite in,
         16 thukham zuihna tawh diktansakna kingah lo a, Zeisu Khazih upna bek tawh kingah hi
         cih thu i thei hi. Tua ahih manin thukham zuihna tawh hilo in Khazih upna tawh diktansakna
         i ngah nadingin Khazih Zeisu i umzo hi. Banghang hiam cihleh thukham zuihna hangin
         kuamah in diktansakna a ngah kei ding hi.
         17 “Khazih sunga diktansakna i zon laitak in mawhnei i hih lam hong kilangkhia ahih
         leh Khazih pen mawhna tha a piapa a lehsuah ding hiam? Suak peuhmah lo ding hi!
         18 Banghang hiam cihleh ka suksiatsa tua nate ka lamkik leh, kei le kei thupalsatpa
         a suak ka hi hi.
         19 Tua ahih ciangin Pasian lamah ka nuntak theih nadingin thukham tungtawn in thukham
         ka sihsan khin hi.
         20 Khazih tawh kikhailum khawm khin ka hih manin kei a nungta hi nawnlo in kei sungah
         Khazih a nungta ahi hi. Pumpi sunga om tulaitak a ka nuntakna in kei hong it in keima
         tanga amahmah a hong kipia Pasian Tapa ka upna tungtawn in a nungta ka hi hi.
         21 Pasian hong hehpihna thupha ka pampaih kei hi. Banghang hiam cihleh thukham zuihna
         tawh dikna kingah hi leh, Khazih sihna in a mawkna a suak ding hi,” ka ci hi.

1 Galatia mihaite aw! Zeisu Khazih note muh mahmah a hong kikhailum bangin na tel theih
         nadingun kong hilh khitsa hi napi tua thuman thutak na up loh nadingun kua in hong
         bumhai ahi hiam?
         2 Thukham zuihna hanga Kha a ngah na hi uh hiam? Ahih keileh upna thu zakna hanga a
         ngah na hi zaw uh hiam cih thu khat bek note kiang pan ka thei nuam hi.
         3 Hi zahtak in hai lawmlawm ding na hi uh hiam? Kha tawh kipan khin napi in tu in ci
         le sa tawh picin sawm na hi uh hiam?
         4 Haksatna tampi na thuaksate uh a mawkna suaksak ding na hi uh hiam? A mawkna suak
         zawzen ding ahi hiam?
         5 Tua ahih manin Kha hong pia in note lakah nalamdangte hong sempa in thukham na zuih
         manun hong sem ahi hiam? Ahih keileh upna thu na zak manun hong sem ahi hiam?
         6 Abraham ngaihsun un. “Amah in Pasian um a, tua a upna pen ama dikna in a kisimsak
         hi.”
         7 Tua ahih manin upna a nei mite bek Abraham tate ahi hi cih thu na thei un.
         8 Upna tungtawn in Pasian in Gentile‑te diktangsak nuam hi cih thu Lai Siangtho in
         a mukhol hi. Tua ahih manin Abraham kiangah, “Nangma hangin minam khempeuh in thupha
         a ngah ding uh hi,” ci in lungdamna thu a hilhkhol hi.
         9 Tua ahih manin upna a nei mite in thu‑um Abraham tawh thupha a ngahkhawm uh hi.
         10 Thukham zuihna a suang mi khempeuh in hamsiatna nuai‑a om ahi uh hi. Banghang hiam
         cihleh, “Thukham laibu sunga kigelh thute a vekpi in a zuisuaklo mi in hamsiatna a
         thuak ahi hi,” ci in Lai Siangtho sungah a kigelh hi.
         11 “Midik in upna tawh a nungta ding hi,” ci in Lai Siangtho sungah kigelh manin thukham
         zuihna tawh kuamah in Pasian mai ah diktansakna ngah lo hi cih teltak in a kimu hi.
         12 “Thukham a zuimi in tua thukham zuihna hangin a nungta ding hi,” ci in kigelh ahih
         manin thukham le upna a kisai kha kei hi.
         13 Khazih in eite tangin hamsiatna a suahna tawh thukham hamsiatna panin eite hong tankhia
         zo hi. Banghang hiam cihleh, “Singkhuam tunga kikhai mi peuhmah in hamsiatna a thuak
         ahi hi,” ci in Lai Siangtho sungah kigelh hi.
         14 Eite khempeuh in upna tungtawn in hong kikamciamsa Kha i ngah theih nading le Gentile‑te
         in Abraham ngah thuphate Khazih Zeisu sungah a ngah nadingun amah in eite a hong tankhia
         hi.
         15 Sanggamte aw, mihingte thugen banga kong gen in ah mihing khat thuciamna nangawn
         a kikipsak khit ciangin kuamah in phiat theilo in, zong behlap theilo hi.
         16 Tu in Abraham le ama suanpa tungah kamciam kipia zo hi. “Na suan na khakte,” ci in
         mi tampi gen loin, “Na suanpa tungah,” ci in mi khat bekin a gen hi. Tua mi in Khazih
         ahi hi.
         17 Ken kong cih in ah Pasian in Khazih sunga a kipsaksa kamciamna pen tua zawh kum 430
         khit ciangin a kipia thukham in a susia thei nawn kei hi. Tua bang hi leh kamciamna
         a mawkna a suak ding hi.
         18 Banghang hiam cihleh gamhluahna le thukham kisai hi leh, kamciamna tawh kisai nawnlo
         ding hi. Ahih hangin Pasian in Abraham tungah kamciamna tawh tua gamhluahna a pia
         zo hi.
         19 Tua ahih leh bang dinga thukham hong kipia ahi hiam? Thupalsatna a om manin hong
         kipiakthuah ahi hi. Pasian in thukham pen Abraham Suanpa hong tun masiah a kimang
         dingin vantungmite tungtawn in palai khat tungtawn in hong piak ahi hi.
         20 Tu in palai nasepna a langkhat bek tawh kisem theilo ahih mah bangin Pasian in a
         langkhat ahi hi.
         21 Tua ahih leh thukham in Pasian hong kamciamte langpan ahi hiam? Langpan peuhmah lo
         hi! Banghang hiam cihleh nuntakna hong ngahsak thei dinga thukham hong kipia hi leh
         diktansakna zong thukham zuih zawhna tawh kingah thei ding hi.
         22 Ahi zongin Zeisu Khazih upna tungtawn a kibawl kamciamna a um mite in a ngah theih
         nadingin Lai Siangtho in mawhna sungah mi khempeuh a khumcip hi.
         23 Ahi zongin upna thu hong tun mateng thukham tawh thongkia bangin hong kicing a, a
         nungciang a hong kilang ding upna i neih theih nadingin a hong kikhumcip hi.
         24 Tua ahih manin upna tawh diktansakna i ngah theih nadingin thukham in Khazih kiangah
         hong kha naucingpa bang ahi hi.
         25 Ahih hangin upna thu hong tun ciangin tua naucingpa khut nuai ah i om nawn kei hi.
         26 Banghang hiam cihleh note khempeuh in Khazih Zeisu na up manun Pasian tate na hi
         uh hi.
         27 Banghang hiam cihleh Khazih sunga phumna a ngah note khempeuh in Khazih na silh uh
         hi.
         28 Note khempeuh in Khazih Zeisu sungah pumkhat na hih manun Judah mi, Greek mi, sila
         le silalo, numei le pasal cih zong na om kei uh hi.
         29 Khazih aa na hih uh leh Abraham suan le khakte na hi uh a, hong kamciamna bangin
         innluahte na hi uh hi.

1 Tu in ken kong cih in ah innluahpa in na khempeuh a neipa ahih hangin naupang ahih
         laiteng sila tawh kilamdang lo hi.
         2 A pa in a seh hun a tun mateng a cingte le neihsa kemte khut nuai ah a om hi.
         3 Tuamah bangin eite zong naupang i hihlai in leitung thumawlte nuai ah saltang in
         i om hi.
         4 Ahih hangin a hun a cin ciangin numei sung panin thukham nuai‑a hong suak dingin
         Pasian in ama Tapa hong paisak hi.
         5 Eite in tapa za i luah theih nadingin thukham nuai‑a om eite hong tankhia dingin
         a Tapa hong paisak ahi hi.
         6 Tapate na hih manun Pasian in a Tapa Kha note lungsim sungah hong sawl a, “Abbaɠ,
         Pa aw!” na ci uh hi.
         7 Tua ahih manin sila hi nawnlo in tapa na hih leh Khazih tungtawn in Pasian innluahpa
         na hi hi.
         8 Ahih hangin Pasian na theihma un a pianlim in pasian a hilo nate na bia uh hi.
         9 Ahi zongin tu in Pasian na thei khin uh a, Pasian in zong note a hong thei khinzo
         hi. Tua khit nungin a thazawm kimanna a neilo thumawlte lamah kiheikik in tuate sila
         suakkik nuam na hi uh hiam?
         10 Note in nite, khate, khuahunte le kumte peuh na tang uh hi.
         11 Note aa dingin gimpi a ka sepna teng a mawkna a suahkhak ding ka lauthawng hi.
         12 Sanggamte aw, note banga kong om bangin note zong kei bangin hong om un ci in kong
         thum hi. Kei tungah gamtat khialhna bangmah na nei peuhmah kei uh hi.
         13 A masa lai in pumpi cidam lopi in note kiangah lungdamna thu kong hilhlam na thei
         uh hi.
         14 Ka pumpi damlohnate simmawhna le nialna in nong nei tuan kei uh a, ahi zongin Pasian
         vantungmite khat zah le Khazih Zeisu mahmah bangin nong sang uh hi.
         15 Tualai a na lungdamna teng uh tu in bang suak peuhmah ahi hiam? Hi thei hi leh na
         mittang nangawn uh khelkhia in nong piak nop lamtak uh ka thei hi.
         16 Tua hi a, thuman thutak kong gen manin note gal hong suak zawsop ka hi hiam?
         17 Amaute in note a hong itbawl uh hangin, a hoihlam ahi kei hi. Hi hi, note in amaute
         na it nadingun note a hong khenkhiat sawm uh ahi hi.
         18 Keimah in note tawh ka oma ka om kei zongin na hoih khat peuhpeuh ah na thalawp ding
         uh a hoih hi.
         19 Ka taneute aw, note sung pan Khazih lim hong piankhiat theih mateng in nausuak ding
         bangin gimna ka thuak hi.
         20 Note hong lunghimawh mahmah ka hih manin tu laitak note kiangah hong omin ka kampauzia
         hong khel leng ka ut hi.
         21 Thukham nuai‑a a omkik nuam mite aw, thukham in bang gen hiam cih thei lo na hi uh
         hiam hong gen dih un.
         22 Abraham in tapa nih a nei hi. Khat pen a sila numei tawh a neih hi a, a dang khat
         pen sila a hilo numei tawh a neih ahi hi ci in kigelh hi.
         23 Sila numei tawh a neih a tapa pen ci le sa hanga piang hi a, sila a hilo numei tawh
         a neih a tapa in kamciamna hanga piang ahi hi.
         24 Tua nihte in genteh nadingin a piang hi a, thuciamna nihte a lak uh hi. Hagar in
         Sinai muala hong kipia sila suahna thu ahi hi.
         25 Hih Hagar in Arabia gama om Sinai mual hi a, a tate tawh sila a suak tu laitak a
         om Jerusalem khuapi tawh a kibang hi.
         26 Ahih hangin tunglam a om Jerusalem khuapi in eite khempeuh nu ahi sila a hilo numei
         ahi hi.
         27 Banghang hiam cih leh, “Nang, a tasel numei aw, Lungdam in! Nausuak gimna a thuak
         ngeilo numei aw, Awng inla kiko in! Banghang hiam cihleh pasal a nei numei sangin
         Kuama deihloh numei in ta a hau zaw hi,” ci in a kigelh hi.
         28 Tu in sanggamte aw, eite in Isaac bangin kamciamna tate i hi hi.
         29 Ahih hangin ci le sa hanga piang tapa in Kha hanga piang tapa tua hun lai a a bawlsiat
         mah bangin tu in zong a bawlsia hi.
         30 Ahi zongin Lai Siangtho in bang gen ahi hiam? “Sila numei le a tapa hawlkhia in.
         Banghang hiam cihleh silanu tapa in sila a hilo numei tapa tawh gamh luahkhawm theilo
         ding hi,” a ci hi.
         31 Tua bangin sanggamte aw, eite in silanu tate hilo in sila a hilo numei tate i hi
         hi.

1 Khazih in eite hong suaktasak khin ahih manin tua suahtakna ah kiptak in ding unla,
         sila suahna hakkol kisuankik nawn kei un.
         2 En un, keimah Paul in kong gen in ah vun na ki‑at uh leh Khazih in note aa dingin
         a mawkna a suak ding hi.
         3 Vunat mi khatpeuh tunga teci kong pankik in ah thukham khempeuh zuih khit ding na
         leiba ahi hi.
         4 Thukham zuihna hanga diksakna a ngah nuam mite aw, note in Khazih tawh kikhenkhia
         in hehpihna panin na puk khin uh hi.
         5 Banghang hiam cihleh upna hanga thuman thutak tawh kipawl lametna thu Kha tungtawn
         in lawptak in i ngak hi.
         6 Banghang hiam cihleh vunatna ahi a, vunatlohna ahi zongin, Khazih sungah kimanna
         nei loin itna hanga upna tawh nasepna in kimanna a nei hi.
         7 Limtak in a tai khinsa na hi uh a, thuman thutak zuihna panin kua in hong khaktan
         ahi hiam?
         8 Hi banga note a hong kizolna in note hong samkhiapa Pasian kiang pan ahi kei hi.
         9 Silngo tawmcik in annel lomkhat a tawkzo hi.
         10 Lungsim dang a neilo dingin Topa sungah note kong muang hi. Ahih hangin note hong
         buaisak mi peuhmah in thukhenna a thuak ding hi.
         11 Sanggamte aw, vunatna thu a hilh lai hi leng banghang in bawlsiatna thuak lai ding
         ka hi hiam? Tua hi leh singlamteh thu hanga buaina zong a om nawn kei ding hi.
         12 Note a hong buaisak mite in amau vunciat tankhia le uh ka ut hi.
         13 Sanggamte aw, a suakta dingin a hong kisamkhia mite na hi uh hi. Ci le sa deihna
         zuih nadingin tua suahtakna zang kei unla, itna tawh khat le khat na kihuh un.
         14 Banghang hiam cihleh, “Nang le nang na ki‑it bangin na vengpa na it in,” a cihna
         thukhat sungah thukham khempeuh a kicing khin hi.
         15 Ahih hangin khat le khat kitawng kisel in na om uh leh na maimang khakloh nadingun
         na kidawm un.
         16 Ken kong cih in ah Kha sungah na gamta un. Tua hi leh ci le sa lunggulhna na zui
         kei ding uh hi.
         17 Banghang hiam cihleh ci le sa lunggulhna in Kha deihna tawh kituak lo a, Kha deihna
         in ci le sa lunggulhna tawh kituak lo hi. Na gamtat nop bangun na gamtat theihloh
         nadingun tua nihte khat le khat a kilehbulh den hi.
         18 Ahi zongin Kha na kimakaihsak uh leh thukham nuai ah na om kei uh hi.
         19 Tu in, ci le sa gamtatnate a kitel mahmah hi. Tuate in angkawmna, numei pasal mawhna,
         a kihhuai gamtatna, paktatna,
         20 milim biakna, dawi‑ai tawina, kimuhdahna, kitotna, kihazatna, kihehsuahna, angsungkhualna,
         kikhenna, upna maanlo neihna,
         21 ki‑eenna, mithahna, zukhamna, gualnop uangtatnate a kipan tua bang namte ahi hi.
         Tua banga a gamtate in Pasian kumpigam a luah kei ding uh hi ci a, kong genngei bangin
         tu in zong kong genkik hi.
         22 Ahih hangin Kha gahin ki‑itna, lungdamna, lungnopna, lungduaina, migitna, hoihna,
         cihtakna,
         23 lungnemna, pumpi ki‑ukzawhna cihte ahi hi. Tua thute tawh a kituaklo thukham a om
         kei hi.
         24 Khazih mite in ci le sa deihna le lunggulhna teng a khailum khinzo uh hi.
         25 Kha sunga nungta i hih leh Kha deihna bangin gamta ni.
         26 Kiphasak loin khat le khat kiphin loin ki‑eeng loin om ni.

1 Sanggamte aw, mi khatpeuh mawhna sungah a pukkhak leh a khami note in lungnemna tawh
         na phong un. Ze‑etna sungah na puk khakloh nadingun kidawm un.
         2 Khat le khat van kipuakpih unla, tua bangin Khazih thukham na kicingsak un.
         3 Banghang hiam cihleh mi khatpeuh bangmah hi hetlo napi a kithupi ngaihsut mawkmawk
         leh amah le amah a kikhem ahi hi.
         4 Tua ahih manin a kuamah peuhin ama gamtatnate sittel hen. Tua hi leh midangte tawh
         kitehkak kul loin amah lungdam thei pah ding hi.
         5 Banghang hiam cihleh kuamah peuhin ama van ciat mah a puak ding uh ahi hi.
         6 Pasian thu a kihilh mipa in a hilh mipa tawh na hoih a neih khempeuh zangkhawm tahen.
         7 Kuamah kikhemsak kei un. Pasian ciamnuih bawl theih ding hilo hi. Banghang hiam cihleh
         mi khatpeuh in ama vawh bangin a gah a at ding hi.
         8 Ama ci le sa lunggulhna a vawh mi in ci le sa hanga muatna a at ding hi. Kha deihna
         a vawh mi in Kha hanga nuntak tawntungna a at ding hi.
         9 Na hoih sep ding cimtak kei ni. Lungkia loin sem lehang a hun a tun ciangin a gah
         i at ding hi.
         10 Tua ahih manin hun hoih i ngah simin mi khempeuh tung le a diakdiak in upna sunga
         i innkuanpihte tungah na hoih sem ni.
         11 Keima khut mahmah tawh note aa dinga kong gelh laimal golpipite en dih un!
         12 Amaute pumpi tawh kipawl minthanna a deih mite in Khazih singlamteh hangin bawlsiatna
         a thuak khakloh nading bek un note vunat dingin hong nak sawl ding uh hi.
         13 Banghang hiam cihleh vunat ahi amaute nangawn in zong thukham zui lo napi in note
         vunatna a kisialhpih nop manun vunat ding a hong deih uh ahi hi.
         14 Kei ka hih leh i Topa Zeisu Khazih singlamteh longal bangmah thu ah ka kisial kei
         ding hi. Tua Topa tungtawn in leitung in kei aa dingin kikhailum khin a, kei zong
         leitung aa dingin ka kikhailum khin hi.
         15 Banghang hiam cihleh vunatna le vunatlohna in Khazih Zeisu sungah kimanna a nei kei
         hi. Mi thak suahna bekin kimanna a nei hi.
         16 Hih thu bangin a gamta mite khempeuh tung le Pasian mi ahi Israel mite tungah lungmuanna
         le hehpihna thupha om tahen.
         17 Ka pumpi ah Topa Zeisu hong ciaptehnate pua ka hih manin tu‑a kipan in kuamah in
         hong nawngkaisak nawn kei hen.
         18 Sanggamte aw, i Topa Zeisu Khazih hong hehpihna thupha in note lungsim ah hong om
         tahen. Amen.EPHESA-TEEPHESA-TEEPHESA-TEEPHESA-TEEPHESA-TE

1 Pasian deihna hanga Zeisu Khazih sawltak keimah Paul in Ephesus khua‑a om Khazih
         Zeisu sunga thu‑um mi, misiangthote kiangah lai kong khak hi.
         2 I Pa Pasian le Topa Zeisu Khazih kiang panin a hehpihna thupha le lungnopna note
         tungah om tahen.
         3 Khazih sunga om vantung khalam thupha khempeuh eite a hong pia i Topa Zeisu Khazih
         Pa, Pasian kiphat tahen.
         4 Ama mai ah a siangtho le mawhsakna om lo dingin leitung pianma in ama sungah eite
         a hong teel zo hi.
         5 Tuamah bangin ama lungkimna le ama deihna tawh kizui in Zeisu Khazih tungtawn in
         ama tate a suak dingin itna tawh eite hong sehkhol khinzo hi.
         6 Tua in a vanglian ama hehpihna a kiphat theih nading hi a, tua hehpihna hangin ama
         Itpa sungah eite a hong sang zo hi.
         7 A kicing mahmah ama hehpihna thupha tawh kizui in ama sisan hanga tatkhiatna ahi
         mawh maisakna ama sungah i ngah hi.
         8 Amah in tua hehpihna thupha ahi ciimna le pilvanna namkim eite tungah kicingtak in
         hong pia zo hi.
         9 Ama lungkimna bangin amahmah in a ngimsa ama deihna thusim eite a hong theisak zo
         hi.
         10 Tua in a gelsa hunte a kicin ciangin vantung le leitung a om nate khempeuh Khazih
         nuai ah koih theih nading ahi hi.
         11 Ama deihna le a ngimna zui in na khempeuh a sempa in ama ngimna tawh kizui in eite
         hong sehkhol khin ahih manin tua Khazih sungah gamhluahna i ngah zo hi.
         12 Tua in Khazih a um masa kote hangin ama minthanna a kiphat theih nading ahi hi.
         13 Note in zong note hotkhiatna lungdamna thu ahi thuman thutak na zak khit uh ciangin
         amah na up manun hong kamciamsa Kha Siangtho tawh ciaptehna a hong khen hi.
         14 Pasian neihsa eite a hong kitatkhiat mateng tua Kha Siangtho in eite luahna kipsakna
         malep ahi hi. Tua in ama minthanna kiphat theih nading ahi hi.
         15 Tua ahih manin Topa Zeisu na upna uh le misiangthote khempeuh na itna uh ka zak ni
         a kipan,
         16 ka thungetna ah na min uh loin note aa dingin lungdam ka ko den hi.
         17 Eite Topa Zeisu Khazih Pasian, a vanglian Pa in amah na theihtel nadingun khalam
         lungpilna le kilakna a hong piak nadingin thu ka ngen hi.
         18 Na lungsim mit uh hong kivaksak a, note a hong sapna hanga lametna in bang hi a,
         misiangthote sunga ama neihsa kicing zihziahte bang hiam cih na theih nading uh leh,
         19 a thahat mahmah ama vangliatna tawh na a sep bangin a um eite aa dingin ama vangliatna
         bangzah in khauh hiam cih na theih nading uh zong thu kong ngetsak hi.
         20 Amah in tua vangliatna tawh Khazih sungah nasem in misite lak pan a thawhkiksak khit
         ciangin vantung ama taklam ah a tusak hi.
         21 A zalianpente, thuneite, vangliatna neite, ukna a neite khempeuh le tuhun bek hilo
         in a hong tung ding hunah a kiphuak lai ding min khempeuh sangin a lianzaw thamin
         a koih hi.
         22 Na khempeuh ama khenuai ah koihin pawlpi aa dingin amah na khempeuhte lutang a suaksak
         hi.
         23 Pawlpi in ama pumpi hi a, na khempeuhte na khempeuh mah tawh a kidimsakpa kicinna
         ahi hi.

1 Nidanglai in note in thupalsatnate le mawhnate sungah a si na hi uh hi.
         2 Tu laitak a thu a manglo mite sungah na a sem kha huihlak a thuneipa deihna bangin
         hih leitung paizia zui in na nungta ngei uh hi.
         3 Eite khempeuh zong a beisa hunin tua mite bangmah in ci le sa lunggulhna le ngaihsutnate
         zui in, ci le sa lunggulhnate i tangtungsak hi. Midangte mah bangin i pianlim in hehna
         tate i hi hi.
         4 Ahih hangin hehpihna kicing a nei Pasian in itna lianpi tawh eite a hong it hi.
         5 Tua ahih manin mawhna sungah si a, i om laitak nangawn in Khazih tawh hong hing khawmsak
         a (hehpihna thupha hangin hotkhiatna na ngah uh hi),
         6 Pasian in amah tawh hong tho khawmsak in Khazih Zeisu sungah vantung ah amah tawh
         a hong tu khawmsak hi.
         7 Tua in Khazih Zeisu sunga ama migitna tawh a hong lahkhiat gen zawhloh a kicing ama
         hehpihna thupha a hong tung ding hunte ah a hong lah theih nading ahi hi.
         8 Banghang hiam cihleh hehpihna thupha hangin upna tawh hotkhiatna na ngah uh hi. Note
         thu in hotkhiatna a ngah na hi kei uh hi. Hih in Pasian letsong ahi hi.
         9 Kuamah a kisialh khakloh nadingin sepnate hang hilo hi.
         10 Banghang hiam cihleh Pasian in eite sep dinga a koihsa na hoihte a sem dingin Khazih
         Zeisu sunga hong piansak ama bawlsate i hi hi.
         11 Tua ahih manin nidanglai in ci le sa lamah Gentile‑te na hih lam uh le a pumpi vuntep
         uh a khut tawh a tan mite in vunatloh mi a hong cih mite na hih lam uh kiphawk un.
         12 Tua hun lai in note in Khazih na nei kei uh a, Israel mipawl na hi kei uh hi. Kamciam
         tawh kipawl thuciamnate in hong huam kha loin, leitung ah lamet bei in Pasian nei
         loin na om uh hi.
         13 Ahih hangin nidanglai in a gamlapi a om note tu in Khazih Zeisu sungah na om uh a,
         Khazih sisan in a naina munah hong tunzo hi.
         14 Banghang hiam cihleh Khazih in eite kilemna ahi hi. Amah in minam nihte kikal a a
         hong khen kidalna kawm phelkhia in minam khat a hong suaksak hi.
         15 Amah in ei minam nihte ama sungah mi thak khat a hong suahsak nadingin eite a hong
         kigalbawlsak thukham sunga om thupiakte le thukhunte ama pumpi tawh paikhia in kilemna
         a hong bawlsak hi.
         16 Tua ciangin tua minam nihte pumpi khat sungah Pasian tawh a hong kilemkiksak theih
         nadingin Khazih singlamteh tungtawn in tua kigalbawlna a sisak hi.
         17 Gamlapi a om note le a nai‑a om amaute kiangah amah hong pai in kilemna thu a hong
         hilh khinzo hi.
         18 Tua ahih manin ei minam nihte in ama tungtawn in Kha khat bek tawh Pa kiang i naih
         theita hi.
         19 Tua ahih manin tu in khualmi le gamdang mi na hi nawn kei uh hi. Misiangthote tawh
         gam mi khat hikhawm in Pasian innkuanpihte na hi uh hi.
         20 Tua innkhuam bulpi ahi sawltakte le kamsangte tungah note hong kilam a, innkiusuang
         in Zeisu Khazih ahi hi.
         21 Tua inn buppi Khazih sungah kilemkhawm in khangto a, Topa sunga a siangthopen biakinnpi
         ahi hi.
         22 Kha tungtawn a Pasian teenna a suak dingin note zong tua Topa sungah a kilamkhawm
         na hi uh hi.

1 Hih thu hangin keimah Paul in Khazih Zeisu hangin no Gentile‑te aa dingin thongkia
         ka hi hi.
         2 Pasian in ama hehpihna thupha tawh kipawl nasepna note aa dingin kei a hong piakna
         thu na zaksa uh,
         3 Pasian in tua thusim ka tungah pulak in hong theihsakna tawh kizui in (nunglam a
         lai tomno khat kong gelh mah bangin,
         4 tua lai na sim uh ciangin Khazih tawh kisai tua thusim ka theihtel lam na thei ding
         uh hi),
         5 tua thusim in a siangtho ama sawltakte le kamsangte tungah Kha tawh tu‑a a pulak
         bangin hundang a mihing tate tungah a kipulak ngei kei hi.
         6 Tua thusim in Gentile‑te in Israelte tawh gamh luahkhawm in pumpi khat suakkhawm
         uh a, Pasian in Khazih sunga a kamciam lungdamna thu tungtawn in a ngahkhawmte ahih
         nading uh ahi hi.
         7 Ama vangliatna tungtawn in a tuam vilvel a Pasian in ama hehpihna thupha letsong
         kei hong piakna tawh kizui in tua lungdamna thu a gen nasempa khat ka suak hi.
         8 Misiangtho khempeuh laka a neupen sanga a neuzaw lai keima tungah Pasian in hih hehpihna
         thupha hong pia zo hi. Tua in a kimukhia zolo Khazih hauhna thu Gentile‑te ka hilh
         theih nading ahi hi.
         9 Tua banah ama gelna thusim bang hiam cih mi khempeuh ka theihsak nading zong ahi
         hi. Tua thusim pen a kipatcil a kipan na khempeuh Zeisu Khazih tungtawn in a piangsakpa
         Pasian sungah a kiselsuak ahi hi.
         10 Vantung lama om a zalianpente le a vangliante tungah tu huna Pasian pilna tampite,
         pawlpi in a theihsak theih nading deihna ahi hi.
         11 Hih in i Topa Khazih Zeisu sunga Pasian in a zawhsa, a tawntung a ama ngimna bangin
         a piang ahi hi.
         12 Amah upna tungtawn in eite in hangtak le lungmuangtak in Pasian kiang i zuan thei
         hi.
         13 Tua ahih manin note minthanna ahi note aa dingin ka thuak gimnate ah na lungkiat
         loh nadingun kong thum hi.
         14 Hih thu hangin i Topa Zeisu Khazih Pa kiangah khukdin in thu ka ngen hi.
         15 Ama tungtawn in leitung le vantung a om innkuan buppi min kipia a,
         16 ama vangliatna tawh kizui hauhna hong piak theih nading ama Kha tungtawn in note
         sunglam mi thahatna tawh hong thakhauhsak nading,
         17 upna tungtawn in note lungsim sungah Khazih hong teengin, itna ah note zung hong
         khasak a, hong kiphuhkip nading,
         18 ama hong itna a zaizia, a sauzia, a thukzia, le a sanziate, misiangtho khempeuh in
         a theih banga na theihtel nading uh le,
         19 a kithei khin zolo Khazih hong itna thei in Pasian kicinna khempeuh tawh na kidim
         nadingun thu kong ngetsak hi.
         20 Tu in eite sunga nasem ama vangliatna tawh kizui in i ngetna le i ngaihsutna sangin
         a zah tampi a semthei pa tungah
         21 minthanna, pawlpi sungah Khazih Zeisu hangin a khang a khang in om tawntung tahen.
         Amen.

1 Pasian hong sap mite na hih manun tua sapna tawh a kilawm a kituak in na gamtat nadingun
         Topa hanga thongkiapa ahi keimah in kong thum hi.
         2 Na khempeuh ah kiniamkhiat un. Thunem in lungduai unla, itna tawh khat leh khat kithuak
         keikai un.
         3 Kilemna tawh Kha hanga kipumkhatna na letkip nadingun na hanciam un.
         4 Lametna khat bek sunga hong kisam na hih manun pumpi khat, Kha khat,
         5 Topa khat, upna khat, tuiphumna khat bek a om hi.
         6 Na khempeuh tunga a om, na khempeuh a zel a tawk, note khempeuh sunga a om, mi khempeuh
         Pa, Pasian khat bek a om hi.
         7 Khazih hong hawmsak letsong tawh kizui in eite khat ciat tungah hehpihna thupha hong
         kipia zo hi.
         8 Tua ahih manin amah in, “A sang munah a kahtoh ciangin Sal honpi paipih a, Mite tungah
         letsongte a pia hi,” a ci hi.
         9 (Amah kahto hi a cih ciangin leinuai tawngah kumsuk masa hi a cihna hilo ahi hiam?
         10 A kumsukpa in na khempeuh a kicingsak dingin vantungte khenga a kahtopa mah ahi hi.)
         11 Tua hi a, amah in mi pawlkhatte sawltak ding, mi pawlkhatte kamsang a thu a hilh
         ding, mi pawlkhatte lungdamna thu a tangko ding, mi pawlkhatte pawlpi sia le thuhilh
         sia dingin a suaksak hi.
         12 Pasian na a sep theih nadingun misiangthote kigingkholsak in Khazih pumpi a lamkip
         theih nading uh ahi hi.
         13 Eite khempeuh in upna le Pasian Tapa theihtelna ah pumkhat suakin picing a, Khazih
         kicinna zah i tun mateng,
         14 mite in khemna tawh lam hong khialhsak theih nadingin khelpilna tawh a gel uh thuhilhnate
         in huih bangin a sukmut a tomut theih naupangte bang i hi nawn kei ding hi.
         15 Tua ahih ciangin lutang ahi Khazih sungah na khempeuh ah i khantoh nadingin ki‑itna
         tawh thuman thutak gen ni.
         16 Tua lutang panin pumpi na a tuamtuamte in kituaktak in kizom a, amaute limtak in
         a kizop dimdiamna hangin pumpi pen pumkhat a suak thei hi. Pumpi na a tuamtuamte in
         amau sep ding ciat a sep uh ciangin ki‑itna ah pumpi khangin a cingtak a suak thei
         hi.
         17 Tua ahih manin Topa mina kong gen le kong thum thu in Gentile‑te in a haihuai amau
         lungsim ngaihsutna uh zui in a gamtat bangun note na gamta nawn kei un.
         18 Amaute lungsim mialcipna le amaute awlmawhlohna hangin Pasian hong piak nuntakna
         tawh kikhen uh a, amaute theihtheihna a mialcip hi.
         19 Amaute in zumtheihna nei nawnlo uh a, a kihhuai namkim tawh kidiah in numei pasal
         thangtatna lamah a uang semsem dingin a kipumpiak uh hi.
         20 Ahih hangin note in Khazih na theihzia uh tua bang ahi kei hi.
         21 Zeisu sunga a om thuman thutak hong kihilhsa le na zaksa uh mah bangin,
         22 khemna tawh kidim lunggulhna hanga kisia, nidang a na mi lui gamtatnate uh suahkhia
         in,
         23 na lungsim uh thaksak unla,
         24 Pasian in dikna le sianthona taktak tawh amah banga a piansak mi thak na silh un.
         25 Tua ahih manin zuauthu gen loin “i veng i pamte tungah thuman gen ciat ni.” Banghang
         hiam cihleh pumpi tunga om nate i hi ciat hi.
         26 “Na heh uh zongin khial kha kei un.” Na hehna uh dam loin, ni tumsak kei unla,
         27 Dawimangpa mun na pia kei un.
         28 A guta mi in gu nawnlo in kisapna a nei mite a piakzawh nadingin nasep hoih khatpeuh
         a khut tawh semin hanciam hen.
         29 Note kam sung panin kam hoihlo pusuaksak kei unla, a za mite a phatuamsak ding amaute
         kilamkipna a piangsak ding thuhoih bek gen un.
         30 Tatkhiatna ni dong note a hong kiciaptehna ahi Pasian Kha Siangtho na dahsak kei
         un.
         31 Kilungsim neihna, thangpaihna, hehna, kitot kiselna, kigensiatna le kisiatsak nopna
         lungsim khempeuh paikhia un.
         32 Khat le khat na kihehpih un, lungnemna tawh na kiho unla, Pasian in Khazih hanga
         note mawhna a hong maisak bangin note zong khat le khat mawhna na kimaisak un.

1 Tua ahih manin it tate bangin Pasian tatzia etteh un.
         2 Khazih in eite a hong it manin eite aa dingin amahmah a kipiak bangin itna tawh gamta
         un. Eite aa dingin namtui biakpiak nading amahmah biakpiakna le gangawh biakpiakna
         in Pasian tungah a kipia hi.
         3 Numei pasal mawhna, a siangtholo na khat peuhpeuh ahi a, huaihamnate ahi zongin misiangthote
         tawh kituak lo ahih manin note sungah genin zong nei kei un.
         4 A kilawmlo kampau, a haihuai kampau, ciamnuih thanghuaite ahi zongin zat ding kilawm
         lo ahih manin zang loin lungdamkohna kamte na zang zaw un.
         5 Banghang hiam cihleh numei pasal mawhna a bawl mi, a siangtholo a a gamta mi, milim
         bia ahi, a huaiham mipa khat beekin Khazih le Pasian kumpigam sungah bangmah a luah
         kei ding uh hi cih na thei uh hi.
         6 Thu ginalo tawh mi khemsa in om kei un. Banghang hiam cihleh tua bang thute hangin
         thu a manglo mite tungah Pasian hehna a tung hi.
         7 Tua ahih manin tua bang mite tawh na kipawl kei un.
         8 Nidanglai in khuamial sungah na om uh hangin tu in khuavak sungah na om uh hi. Tua
         ahih manin khuavak tate bangin gamta un.
         9 (Banghang hiam cihleh Kha gahin hoihna, dikna le thuman khempeuh ahi hi.)
         10 Topa lungkimna in bang ahi hiam ci in zong un.
         11 Phattuamna a om lo khuamial gamtatnate tawh kipawl loin tua gamtatnate a hoihlohna
         na pholakkhia zaw un.
         12 Banghang hiam cihleh a simtham in a gamtatnate uh kam a gen ding nangawn in zong
         a zumhuai hi.
         13 A kilangkhia khempeuh khuavak in a kilatsak ahih mah bangin a kipholak khempeuh zong
         khuavak in a pholak ahi hi.
         14 Tua ahih manin amah in, “A ihmu mi aw, khanglo inla, Misite lak pan thokhia in. Tua
         hi leh nang tungah Khazih hong tang ding hi,” a ci hi.
         15 Mihai bangin gamta kei unla, mipil bangin pilvangtak in gamta un.
         16 Hun le nite sialua ahih manin hun hoihte khahsuah kei un.
         17 Tua ahih ciangin mihai bangin om kei unla, Topa deihna bang ahi hiam ci in theitel
         un.
         18 Hong uangtatsak thei lenggahzu kham kei unla, Kha tawh kidim zaw un.
         19 Pasian phatna late, biakna late le khalam late tawh khat le khat na kipaih unla,
         note lungsim sungah Topa phatin lasa un.
         20 Na khempeuh ah i Topa Zeisu Khazih min tawh Pa Pasian tungah lungdam na ko tawntung
         un.
         21 Pasian kihtakna lungsim tawh khat le khat thu na kimang un.
         22 Zite aw, Topa thu na man mah bangun na pasalte uh thu na mang un.
         23 Banghang hiam cihleh Khazih in pawlpi lutang hi a, pumpi a Honpa ahih mah bangin
         pasal zong a zi lutang ahi hi.
         24 Tua ahih ciangin pawlpi in Khazih thu a man bangin zite in zong thu khempeuh ah a
         pasalte uh thu a man ding uh ahi hi.
         25 Pasalte aw, Khazih in pawlpi it a, pawlpi aa dingin amahmah a kipumpiak bangin note
         in zong na zite uh na it un.
         26 Thu tawh tui a sawp bangin Khazih in pawlpi sawpsiang a, a sianthosak theih nadingin,
         27 kawkbanglo, hemna le hoihlohnate khat beek a omlo, a siangtho le mawhsakna omlo,
         a minthang pawlpi, amah le amah a kipiak theih nading ahi hi.
         28 Tua ahih manin pasalte in amau pumpi banglianin a zite uh it uh hen. A zi a it mi
         in amahmah a ki‑it ahi hi.
         29 Banghang hiam cihleh kuamah in ama pumpi a mudah ngei kei hi. Topa in pawlpi vakin
         a kep a huai bangin mihing in zong ama pumpi vakin a kem hi.
         30 Eite in ama pumpi nate ama sa le a guh a tangte i hi hi.
         31 “Hih thu hangin pasal in a nu le a pa nusia in a zi tawh kigawm dinga, Amaute gel
         pumkhat sakhat a suak ding uh hi.”
         32 Hih in thusim lianpi hi a, Khazih le pawlpi tawh kisai a gen ka hi hi.
         33 Ahi zongin note khatpeuh in amah le amah a ki‑it bangin a zi it henla, a zi in zong
         a pasal zahtak hen.

1 Tate aw, Topa sungah na nu na pate uh thu na mang un. Banghang hiam cihleh hih in
         thuman ahi hi.
         2 “Na nu le na pa zahtak in,” cih thu in kamciam tawh a kithuahkhawm thupiak masa pen
         hi a,
         3 “na nu na pa zahtak lecin leitung ah nuamsa in na khansau ding hi.”
         4 Pate aw, na tate uh a heh nadingun phin kei un. Topa thu tawh hilhin pantah unla,
         khansuah un.
         5 Silate aw, Khazih thu na man mah bangun ci le sa a na tote uh thu zong lau le ling
         kawmsa in lungsim takpi tawh na mang un.
         6 Mihing mai‑et in amaute hong muh sung beka thumangte hilo in, lungsim takpi tawh
         Pasian deihna a zui Khazih silate bangin nasem un.
         7 Mihingte nasem bang hilo in Topa nasem bangin deihsakna tawh na sem un.
         8 Sila ahi a, silalo ahi zongin a hoih a sem mi khempeuh Topa in a hoih pia ding hi
         cih thu na thei uh hi.
         9 Tote aw, note in zong na silate uh tungah tua bangin bawl un. Note Topa zong vantung
         ah om a, amah in kuamah deidan neilo hi cih thu thei unla, na silate uh lausak in
         tawnbawl kei un.
         10 A nunungpen in sanggamte aw, Topa le a vanglian ama hatna sungah thakhauh un.
         11 Dawimangpa hong sawmnate na nanzawh nadingun Pasian hong piak galvante a kimin na
         silh un.
         12 Banghang hiam cihleh si le sa tawh kido i hi kei a, a zalianpente, a thuneite, tulai
         leitung khuamial a ukte le van lam a dawigilo honpite tawh a kido i hi hi.
         13 Tua ahih manin hunsiate nang zo in na khempeuh zo a, na dinkip zawh nadingun Pasian
         hong piak galvante a kimin silh un.
         14 Tua ahih manin thuman thutak kawnggak gak unla, dikna sik awmdal bulhin,
         15 kilemna tawh kipawl lungdamna thu kiginkholhna khedap bulh unla, dingkip un.
         16 Tua galvan khempeuh banah gilopa hong kapna meikuang thaltang khempeuh a mitsak zo
         ding upna lum na tawi un.
         17 Hotkhiatna sik lukhu khu unla, Pasian kammal ahi Kha namsau tawi un.
         18 Kha sungah a tawntung in thungetna nam khempeuh le deih ngetnate na ngen un. Hih
         bangin pilvangtak in omden unla, misiangthote khempeuh aa ding tatsat loin thungetsak
         un.
         19 Kei aa dingin Pasian in ka gen ding thute hong pia a, a kiselcip ahi lungdamna thu
         hangtak a ka genngam nadingin thu hong ngetsak un.
         20 Banghang hiam cihleh lungdamna thu hangin tangmi khat ka hihna hangin mat le hen
         ka thuak hi. Hih bangpi mah in ka gen dinga kilawm bangbang hangtak in ka gen theih
         nadingin thu hong ngetsak un.
         21 Ka vai teng le ka nasepzia teng na theih nadingun Tychicus in hong gen ding hi. Amah
         pen Topa nasem muanhuai ka it sanggampa khat ahi hi.
         22 Ka vai teng uh na theih nading uh le amah in note tha hong piak theih nading ngimna
         tawh amah kong paisak ahi hi.
         23 Pa Pasian le Topa Zeisu Khazih in sanggamte tungah lungmuanna le upna tawh kipawl
         ki‑itna hong pia tahen.
         24 Lungsim takpi tawh i Topa Zeisu Khazih a it mi khempeuh tungah hehpihna thupha hong
         tung tahen. Amen.PHILIPPI-TEPHILIPPI-TEPHILIPPI-TEPHILIPPI-TEPHILIPPI-TE

1 Zeisu Khazih sila keimah Paul le Timothy in Philippi khua‑a om Khazih Zeisu sunga
         misiangtho khempeuh le pawlpi siate le pawlpi upate lai kong khak uh hi.
         2 I Pa Pasian le i Topa Zeisu Khazih kiang pan hehpihna thupha le lungnopna note tungah
         om tahen.
         3 Note kong phawksim in ka Pasian tungah lungdam ka ko hi.
         4 Thu ka ngetsim in note khempeuh aa dingin lungdamtak in kong ngetsak hi.
         5 Banghang hiam cihleh a kipat a kipan tuni dongin lungdamna thu ka hilhna ah nong
         panpih uh hi.
         6 Note sungah nasep hoih hong pankhiapa in Zeisu Khazih ni dongin kicingtak in hong
         zomsuak ding hi ci in ka lungmuang hi.
         7 Ka lungsim sungah om den na hih manun na vekpi un tua banga kong ngaihsut ding mah
         na hi uh hi. Banghang hiam cihleh mat le hen ka thuakna le lungdamna thu ka hutna
         le ka kipsaknate ah kei tawh kibang in hehpihna thupha a ngahkhawm na hi uh hi.
         8 Banghang hiam cihleh Zeisu Khazih in hong it mah bangin kei zong note kong it mahmahna
         Pasian in ka teci ahi hi.
         9 Note itna in thu theihna le thu khentel theihna khempeuh ah a khan semsem nading,
         10 Khazih ni dongin a hoihpen nate muhtel theih nading, a siangtho le kawkbanglo a na
         om nading,
         11 Zeisu Khazih tungtawn a dikna gahte tawh na kidim theih nading uh le Pasian vangliatna
         a kiphat theih nadingin thu kong ngetsak hi.
         12 Ahih hangin sanggamte aw, ka tunga thupiangte in lungdamna thu kizelsak zaw hi cih
         na theih ding uh ka deih hi.
         13 Khazih hanga mat le hen ka thuakna kumpi inncing galkapte khempeuh le midangte in
         zong a theitel uh hi.
         14 Mat le hen ka thuak manin Topa sunga sanggamte a tam zaw in zong thangahna in nei
         uh a, Pasian thu gen ding lau loin a hang semsem uh hi.
         15 Mi pawlkhat in midangte eenna le dem nopna tawh Khazih thu hilh uh a, pawlkhat in
         lungsim maan tawh a hilh uh hi.
         16 Hih a masate pawlin lungsim takpi tawh hilo angsungkhualna bek tawh ka thuak gimnate
         a kibehlap nading ngimna tawh Khazih thu a hilh uh hi.
         17 Ahih hangin a nunungte pawlin lungdamna thu a hu dingin kei hong kiseh ahihlam thei
         uh ahih manin itna tawh Khazih thu a hilh uh hi.
         18 A phatmawhna bang om ahi hiam? Kineih tawmna tawh ahi a, lungsim taktak tawh ahi
         zongin lam khatpeuh tawh Khazih thu a kihilh nak leh ka lungdam veve a, ka lungdam
         lailai ding hi.
         19 Banghang hiam cihleh nong thungetsakna uh le Zeisu Khazih Kha in a hong huhna hangin
         tua thute in keima suahtak nading hong suak ding hi cih ka thei hi.
         20 Maizumna bangmah nei loin ka hansan ngei bangin ka hangsan lai dinga, ka si a ka
         hing zongin ka pumpi tawh Khazih minthansak ding lunggulh in ka lamen hi.
         21 Banghang hiam cihleh nungta hi leng Khazih aa ding hi a, si hi leng a met zaw ka
         hi hi.
         22 Ahih hangin ka pumpi nungta lai leh na tampi sem thei ding ka hih manin ka teel zawk
         ding ka thei kei hi.
         23 Banghang hiam cihleh hih thu nihte kikal ah ka cih nading ka thei kei hi. Khazih
         tawh omkhop ding ka ut a, tua in kei aa dingin a hoih zaw hi.
         24 Ahi zongin hih pumpi tawh ka nuntak lai ding note aa dingin a kisam zaw hi.
         25 Tua ahih manin upna sunga na khantoh nading uh le na kipah nadingun ka dam lai dinga,
         note khempeuh tawh ka omkhawm lai ding hi ci in ka lungmuang hi.
         26 Tua ahih manin note kiangah kong paikik ciangin Zeisu Khazih sunga na lungdamna uh
         keima hangin a hong tam zaw ding hi.
         27 Khazih lungdamna thu tawh kilawm kituak in na nungta un. Tua hi leh note kiangah
         hong pai in kong mu a, na thu uh ka galzak ahi zongin lungsim khat bekah dingkip in,
         lungdamna thu tawh kipawl upna thu ah ngaihsutna kikhat in na hanciamkhopna uh ka
         za thei ding hi.
         28 Note hong langpan mite hangin na lau peuhmah kei un. Note laulohna in amaute kisiatna
         lahna hi a, ahih hangin note aa dingin Pasian kiang pana hong pai hotkhiatna lahna
         ahi hi.
         29 Khazih a um dingte bek hilo in ama hanga a thuak dingin zong Khazih min tawh note
         tungah thu hong kipia hi.
         30 Tua ahih manin na muh khitsa uh le tu laitak in na zak uh keima thuak bangbang a
         thuak na hi uh hi.

1 Tua ahih ciangin Khazih sungah tha kipiakna, itna tawh kihehnepna, Kha tawh kilawmtakna,
         lungnemna le lainatnate khat peuhpeuh na neih uh leh,
         2 ka lungdamna a kicin nadingin na ngaihsutna uh kituaksak unla, a kibang itna nei
         in lungsim kihual le tupna kibang in om un.
         3 Angsungkhualna le kisialh nopna tawh bangmah hih kei un. Na lungsim uh niamkhiat
         unla, no sangin midangte a thupi zaw in ngaihsun un.
         4 No met nading bek ngaihsun loin midangte aa ding zong ngaihsutsak un.
         5 Khazih Zeisu lungsim puak bang note sungah om tahen.
         6 Amah in Pasian taktak hi napi Pasian tawh kikimna let tentan dingin ngaihsun loin,
         7 bangmah lo bangin a hong kikoih hi. Sila bangin hong om a, mihing bangin a hong pai
         hi.
         8 Mihing mel hong pua in hong kiniamkhiat a, sih dongin thumang in singlamteh tungah
         sihna a hong thuak hi.
         9 Tua ahih manin Pasian in amah a sangpen munah lamto a, min khempeuh sangin a thupi
         zaw min a pia hi.
         10 Tua ahih manin vantung, leitung le leinuai‑a om mi khempeuh in Zeisu min pahtawi
         in khukdin ding uh a,
         11 Zeisu Khazih in Topa ahi hi ci in leii khempeuh in pulak in Pa Pasian min a thangsak
         ding uh hi.
         12 Tua ahih manin kong itte aw, note kianga ka omlai a thu na man tawntung mah bangun
         tu a kong om loh ciangin zong thu na mang zaw kan unla, na ngahsa uh hotkhiatna lau
         le lingkawm in na lakkhia un.
         13 Banghang hiam cihleh Pasian a lungdamsak nate na sepnop nading uh le na sep theih
         nadingun note sunga na a hong sempa in Pasian ahi hi.
         14 Na khempeuh phun lo kisel loin sem un.
         15 Tua hi leh a kawkbanglo a siangtho khialhna a neilo Pasian tate na suak ding uh hi.
         Lungsim kawi in lam a khial tulai khang mite sungah note in leitung ah khuavak bangin
         na tang ding uh hi.
         16 A mawknapi a a taii le a mawknapi a nasem hilo in Khazih ni ciangin ka lungdam theih
         nadingin nuntakna thu ka lenkip hi.
         17 Hi hi, note in upna tawh na nasepna hangun tuibuah biakpiakna banga ka nuntakna a
         kibuak hangin note khempeuh tawh kipak in ka lung a dam veve hi.
         18 Tuamah bangin note zong nuamin kei tawh lungdamkhawm un.
         19 Ahih hangin note omdan teng thei a, tha ka ngah nadingin note kiangah Timothy hong
         paisak thei pah ning ci in Topa Zeisu sungah lametna ka nei hi.
         20 Banghang hiam cihleh keima hong deihsak banga note hong deihsak taktak ding amah
         longal midang kuamah ka nei kei hi.
         21 Banghang hiam cihleh mi khempeuh in Khazih Zeisu tawh kisai nate zong loin amau angsung
         ding bek a zong uh hi.
         22 Ahi zongin Timothy mihoih ahihlam na theihsa uh hi a, lungdamna thu ah kei tawh pata
         banga nasemkhawm mi ahi hi.
         23 Tua ahih manin ka vai ding khat peuhpeuh a kitel ciangin amah hong sawlthei pah dingin
         ka kilamen hi.
         24 Ahi zongin kei mahmah zong a sawtlo in hong paithei dingin Topa sungah khamuanna
         ka nei hi.
         25 Note kamtai le kei hong huh dinga nong sawl uh kei tawh na a semkhawm gal a hong
         dopih ka sanggampa Epaphroditus, note kiangah kong ciahsakkik ding kisam ka sazaw
         hi.
         26 Banghang hiam cihleh a cinatna na zak uh ciangin amah in note hong lunggulh in a
         lunghimawh mahmah hi.
         27 Amah si dektak in a cinat hangin Pasian in a hehpih hi. Amah bek hehpih hilo in ka
         dahna a kibehlap loh nadingin kei mahmah zong hong hehpih ahi hi.
         28 Tua ahih manin amah na muhkik uh ciangin na lung uh dam dinga, keima dahna a noptuam
         theih nadingin amah kong paisak pah ding hi.
         29 Tua ahih manin Topa min tawh lungdamtak in amah na sang unla, tua bang mite na thupibawl
         un.
         30 Banghang hiam cihleh kei aa dingin nong sepsak theihloh tenguh aman hong sepsak in
         sih ding zong phamawh salo in Khazih na a sep manin a si dektak ahi hi.

1 A tawpna ah sanggamte aw, Topa sungah lungdam un. Hih thute kong gelh kikkik pen
         a cimtakhuai hilo in note kip nading hi zaw hi.
         2 Uite na pel un, a hoihlo nasemte na pel unla, vunat ding a ci teitei mite na pel
         un!
         3 Banghang hiam cihleh eite in Kha tawh Pasian a biate le ci le sa suang loin Khazih
         Zeisu sungah a lungdam vunatte i hi hi.
         4 Ci le sa a suang nuam hi leng midangte sangin ka suan ding a tam zaw hi.
         5 Ni giat ka phak ni in vun a ki‑atpa, Israel minam, Benjamin suan ka hi hi. Hebrew
         mite lak panin Hebrew mi khat ka hi a, thukham zuihna lamah Pharisee pawl ka hi hi.
         6 Hanciamna lamah genleng pawlpi a bawlsiapa ka hi a, thukham tawh kisai dikna lamsang
         ah mawhsak nading a omlo mipa ka hi hi.
         7 Ahi zongin keima metna khempeuh Khazih hangin supna in ka ngaihsun zaw hi.
         8 Ka Topa ahi Khazih Zeisu ka theihna sanga thulian zaw om lo ahih manin thudang khempeuh
         supna hi ci in ka ngaihsun hi. Khazih a meta ka ngah theih nadingin na khempeuh ka
         tan zaw a, tua nate ninbulom bangin ka ngaihsun hi.
         9 Tua Topa sunga ka om theih nadingin, thukham zuihna hangin dikna bangmah ka ngah
         kei a, Khazih upna tungtawn a kingah, Pasian in upna hanga hong piak dikna bek ka
         ngah hi.
         10 Hih in Khazih mahmah le amah a thokiksak vangliatna ka theih theih nading, ama thuak
         banga gimna thuakin ama sih banga ka sih theih nading leh,
         11 misite lak pan thawhkikna ka ngah hamtang theih nading ahi hi.
         12 Tuate ngah khinzo ing, picing khinzo ing a ci ka hi kei hi. Khazih Zeisu in tuate
         a ngah dinga kei hong mat bangin kei zong tuate ka mat zawh nadingin a delhdelh ka
         hi hi.
         13 Sanggamte aw, tuate a ngah khinzo in a kingaihsun ka hi kei hi. Ahi zongin ka hih
         khat om a, ka nunglam a om nate mangngilh in ka mailam a om nate ka zam hi.
         14 Tunglam pana Pasian in Khazih Zeisu sunga hong sapna ahi pahtawina ka ngah nadingin
         kunglam ah ka tai hi.
         15 Tua ahih ciangin a picing khinsa mi peuhmah in tua bang lungsim neiciat ni. Note
         ngaihsutna tawh a kituaklo thu a om leh Pasian in hong theitelsak ding hi.
         16 Bangbang hi ta leh i ngah khitsa thute, zui in lungsim kituak in omciat ni.
         17 Sanggamte aw, kei hong etteh un. Na etteh ding uh kote ka hih manun kote banga a
         nungta midangte zong na etteh un.
         18 Banghang hiam cihleh Khazih singlamteh galin a do mi tampite gamtatzia kong gen ngei
         zel bangin tu in zong khitui luangin kong genkik hi.
         19 Amaute in a tawpna ah siatna a thuak dingte ahi uh a, amaute pasian in a gilpi uh
         ahi hi. A maizum nading teng uh kisialhna in nei zawsop uh a, leitung nate bek a ngaihsunte
         ahi uh hi.
         20 Banghang hiam cihleh eite in vantunggam mi i hi a, tua gam panin Honpa ahi Topa Zeisu
         Khazih hong pai ding lawptak in i ngak hi.
         21 Amah in na khempeuh ama thuneihna nuai‑a a koih a vangliatna tawh kizui in a ginalo
         i pumpite a minthang ama pumpi bangin hong khelsak ding hi.

1 Tua ahih manin kong it kong ngaih mahmah sanggamte aw, note in ka lungdamna le ka
         kumpi lukhu na hi uh hi. Kong itte aw, Topa sungah kiptak in na ding un.
         2 Euodia le Syntyche‑te aw, Topa sungah khat le khat lungsim kituak in na om nadingun
         kong thum hi.
         3 Ka naseppih, ka lawm taktak nangmah in zong lungdamna thu ah kei tawh nakpi in na
         a semkhawm hih numeite na huh nadingin kong thum hi. Amaute in Clement a kipan Nuntakna
         Laibupi sunga a min uh a kigelh a dang ka naseppihte tawh zong a semkhawmte ahi uh
         hi.
         4 Topa sungah lungdam tawntung un. Khatvei kong genkik in ah lungdam un!
         5 Na lungnemna uh mi khempeuh tungah kilangsak un. Note kiangah Topa a om hi.
         6 Bangmah thu ah lung himawh loin na khempeuh ah lungdam ko kawmsa in thungen unla,
         na kisapnate uh Pasian tungah pulak in na ngen un.
         7 Tua hi leh mite tel zawhloh Pasian hong piak lungmuanna in Khazih Zeisu tungtawn
         in note lungsim le ngaihsutnate hong cin hong kepsak ding hi.
         8 Sanggamte aw, a tawpkhakna a kong gen in ah thudik le a pahtawihuai thute, a thuman,
         a siangtho, a ithuai thu le thu hoihte, gamtat hoih le a phathuai thute ngaihsutpen
         in na nei un.
         9 Keima kiang pana na sinsa, na ngahsa, na zaksa uh le na muhsa uh thute na zui un.
         Tua hi leh lungnopna Pasian in, note hong ompih ding hi.
         10 Tu in a nunung pen in kei nong khualna uh hong kilangsakkik na hih manun Topa sungah
         ka lungdam mahmah hi. Nidanglai in zong nong khual mahmah uh a, ahi zongin na lahkhiat
         nading uh hun hoih a ngah lo na hi uh hi.
         11 Huhna ka kisap manin hih thu a hong gen ka hi kei hi. Bangci bangin om taleng a lungkim
         dingin ka kisin khinzo hi.
         12 Cihmawhna ka thei a, cihtheihna zong ka thei hi. Gilkialna le gilvahna, kicinna le
         kisapnate zong, mun khempeuh ah na khempeuh panin ka sinzo hi.
         13 Kei hong thahatsakpa Khazih hangin na khempeuh ka hih thei hi.
         14 Bangbang hi ta leh ka haksatna hong thuakpih na hih manun na nasepna uh hoih mahmah
         hi.
         15 Lungdamna thu kong gencil lai in Macedonia gam pan ka ciah ciangin piakna le ngahna
         lamah note longal kei tawh a kizom pawlpi dang om lo hi cih thu tu in no Philippi
         khua mite in na theihsa uh ahi hi.
         16 Thessalonica khua‑a ka omlai nangawn in ka kisapnate nong huhna uh khatvei bek hilo
         in nihveitak nong khak uh hi.
         17 Hih bang ka cih ciangin letsong ka deihna hilo in, gahpha na gah semsem nading uh
         kong deihsakna hi zaw hi.
         18 Na khempeuh kicingtak in ka nei taktak hi. Nong na khakte uh Epaphroditus tung pan
         ka ngah a, ka kisapna teng kicing ta hi. Tuate pen Pasian in a san theih amah a lungdamsak
         mahmah, a namtui biakpiakna ahi hi.
         19 Ka Pasian in Khazih Zeisu sunga ama thupina tawh kituak hauhna tawh na kisapna khempeuh
         uh hong pia ding hi.
         20 Tu in i Pa Pasian in minthanna ngah tawntung tahen. Amen.
         21 Khazih Zeisu sunga misiangthote khempeuh na hopihsak un. Kei tawh a omkhawm sanggamte
         in zong note hong hopih uh hi.
         22 Misiangtho khempeuh a diakdiak in Caesar kumpipa inn sunga omte in note hong hopih
         uh hi.
         23 I Topa Zeisu Khazih hong hehpihna thupha in note khempeuh hong ompih tahen. Amen.COLOSSE-TECOLOSSE-TECOLOSSE-TECOLOSSE-TECOLOSSE-TE

1 Pasian deihna hanga Zeisu Khazih sawltak keimah Paul le i sanggampa Timothy in,
         2 Colosse khua‑a om, Khazih sunga misiangthote le a citak sanggamte lai kong khak uh
         hi. I Pa Pasian le i Topa Zeisu Khazih kiang panin hehpihna thupha le lungnopna note
         tungah hong om tahen.
         3 Kote in i Topa Zeisu Khazih Pa, Pasian tungah note aa dingin thu kong ngetsak sim
         un lungdam ka ko den uh hi.
         4 Khazih Zeisu na upna uh le misiangthote khempeuh na itna uh thu ka zak man uh ahi
         hi.
         5 Pasian in note aa dingin vantung ah lametna hong koihsak zo a, thuman thutak ahi
         lungdamna thu panin tua thu na zazo uh hi.
         6 Tua lungdamna thu leitung mun khempeuh ah hong gahkhia in a khan mah bangin Pasian
         hehpihna thupha maantak za in na theih ni uh a kipan note kiangah zong a hong tungzo
         hi.
         7 Kote naseppih ka it mahmah uh Epaphras tung panin tua thu na zazo uh hi. Amah in
         note septang in Khazih nasem mi muanhuai ahi hi.
         8 Amah in Kha sunga na ki‑itna uh kote tungah a hong gen hi.
         9 Hih thu hangin ama deihna theitel in khalam pilna le khalam thutheihna khempeuh tawh
         na kidim nadingun hih thu ka zak ni uh a kipan tatsat loin thu ka hong ngetsak uh
         hi.
         10 Topa tawh a kilawm gamtatna nei in na khempeuh ah amah lungdamsak in, nasep hoih
         khempeuh ah gahsuah in Pasian theihna ah na khan semsem nadingun thu kong ngetsak
         uh hi.
         11 Lungduai in kipak a na thuak zawh nadingun, a vanglian ama thahatna tawh kizui in
         vangliatna khempeuh tawh note hong kithakhauhsak hen.
         12 Khuavak sunga om mi siangthote luah ding, a ngah dinga kilawm mi a hong suaksak,
         i Pa tungah lungdam ka ko uh hi.
         13 Amah in khuamial ukcipna panin eite hong honkhia in, a it a Tapa kumpigam sungah
         a hong tunzo hi.
         14 Ama sisan hanga tatkhiatna ahi mawh maisakna, tua Tapa sungah i ngah hi.
         15 Tua Tapa in a kimu theilo Pasian lim le mel hi a, a kipiangsak khempeuh lak pan a
         masa pen ahi hi.
         16 Vantung le leitung a om, a kimu thei le a kimu theilo, kumpi tokhomte ahi a, uknate
         ahi a, zaliatnate le thuneihnate ahi zongin tua Tapa tungtawn in a kipiangsak ahi
         hi. Na khempeuh in ama tungtawn le ama aa dingin a kipiangsak ahi hi.
         17 Na khempeuh a omma in amah om a, ama sungah na khempeuh a om hi.
         18 Amah in pumpi, pawlpi Lutang ahi hi. Amah na khempeuh ah a lianpen ahih nadingin
         a kipatna le a bul hi a, misite lak panin a thokik masa pen ahi hi.
         19 Banghang hiam cihleh Pasian in ama kicinna khempeuh Tapa sunga a om ding le,
         20 Tapa tungtawn in leitung le vantung a om na khempeuh, amahmah tawh a kilemkik ding
         a deih hi. Tua ahih manin ama singlamteh tung pana hong luangkhia a sisan tungtawn
         in na khempeuh tawh kilemna a bawl zo hi.
         21 Khatvei lai in Pasian tawh na kikhen uh a, note sep gitlohnate hangin na lungsim
         sung uhah Pasian galte na hi uh hi. Ahi zongin tu in amah in hong kilemkiksak zo hi.
         22 Tua in Khazih in pumpi sihna a thuakna hang hi a, Pasian mai ah mawhsak nading omlo,
         a kawkbanglo, a siangtho in note a hong piak theih nading ahi hi.
         23 Tua bang a hih theih nadingin upna ah kip in, zung kha in, kiptak in ding unla, na
         zaksa na lamet uh lungdamna thu panin kihei kei un. Tua lungdamna thu in van nuai‑a
         om khempeuh tungah a kihilh thu hi a, keimah Paul zong tua thu a gen nasem mi khat
         ka hi hi.
         24 Tu in, note aa dingin gimna ka thuak manin ka lungdam hi. Tua banah Khazih in a thuak
         khitloh a kisam lai gimnate ka pumpi tawh thuaka ka kicinsak theih manin ka nuam hi.
         Tua ka thuakna in Khazih pumpi ahi pawlpi aa ding ahi hi.
         25 Pasian in tua pawlpi aa dingin neihsa kem za hong piakna tawh kizui in, nasem khatin
         hong koihzo a, Pasian thu a bukim in kong hilh theih nading ahi hi.
         26 Tua thusim khang tampi le hun sawtpi sung kiselcip a, ahi zongin tu in ama misiangthote
         tungah a hong lakkhia ta hi.
         27 Hih thu kiselsim vangliatna kicinna in bang hiam cih Gentile‑te lakah a kitheih nadingin
         Pasian in a deih hi. Tua a kiselsim thu in Khazih note sunga om, vanglian lametna
         pen ahi hi.
         28 Khazih Zeisu sungah mi khempeuh a picing a suah theih nadingun pilna namkim tawh
         mi khempeuh thu ka hilh uh a, kidophuai thute zong theisak in Khazih thu ka tangko
         uh hi.
         29 Tua bang a pian theih nadingin amah in keima sungah thakhauhtak in na a hong sep
         mah bangin kei zong nakpitak in na ka sem hi.

1 Note le Laodicea khua mite a kipan ka mel a hong mu ngeilo mi khempeuh aa dingin
         ka hanciam tentanna na theih ding uh ka deih hi.
         2 Na lungsim uh thahat in, itna tawh khat le khat kikhihkhawm in, thu theitel in, Pa
         le Khazih tawh kisai a kisel Pasian thusimte cingtak a, na theih sinsen nading uh
         ka tupna ahi hi.
         3 Tua Khazih sungah a manpha pilna le theihna khempeuh kisel in a om hi.
         4 Tu in kuamah in kamsiam tawh note a hong khem zawhloh nadingin hih thu kong gen hi.
         5 Banghang hiam cihleh note lakah ka pumpi tawh kong om theihloh hangin ka lungsim
         tawh kong om a, hoihtak a na omzia uh le Khazih na upzia uh a kipna ka muh manin ka
         lungdam mahmah hi.
         6 Tua ahih manin Topa Khazih Zeisu na san khit mah bangun ama deihna bangin gamta un.
         7 Ama sungah zung kha in kilamkip un. Hong kihilhna sa a om bangin upna ah kip unla,
         lungdamkohna na hat semsem un.
         8 Mite ngeina le leitung tawh kipawl thuguipite in Khazih hong hilh thute tawh kituak
         lo ahih manin mihing ngaihsut pilna le kimanna omlo thu tawh kuamah in a hong khem
         zawhloh nadingin na kikem un.
         9 Banghang hiam cihleh Pasian pianzia khempeuh Khazih pumpi sungah hong om hi.
         10 Note in zaliatna le thuneihna khempeuhte lutang ahi tua Khazih sungah kicing in na
         om uh hi.
         11 Khazih hong vunatna hangin ci le sa mawhna pumpi paikhia in khut tawh a ki‑atlo vunatna
         tawh ama sungah vun ki‑atte na hi uh hi.
         12 Tuiphumna ah amah tawh kivuikhawm in misite lak pan amah a thokiksak Pasian vangliatna,
         na upna uh tungtawn in amah tawh na thokik zo uh hi.
         13 Note in mawhna sungah si in ci le sa a vunatlote na hih laitak un Pasian in amah
         tawh hong hing khawmsak zo a, na mawhna khempeuh uh hong maisak zo hi.
         14 Amah in eite a hong langpan a hong lehdo, khut tawh a kigelh thukhunte phiatmai in
         lakhia a, singlamteh ah a kilhcip khinzo hi.
         15 Amah in zaliatnate le thuneihnate susia in tuate tungah a gualzawhna mipi muhin singlamteh
         tungah a lakkhia hi.
         16 Tua ahih manin annek tuidawn a kipan, biakna pawi, khadet pawi le sabbath nite tawh
         kisai in note tungah kuamah thu kikhensak kei un.
         17 Tuate in a hong pianglai ding nate lim hi a, a taktak pen Khazih ahi hi.
         18 Kiniamkhiatna maanlo nuam a sate, vantungmi a biate, a muh ngeilohpi uh a mawk gengente,
         ci le sa lungsim tawh a kisathei mite, na thaman uh kisutkhiasak kei un.
         19 Tua mite in Lutang ahi Khazih tawh a kizom kei uh hi. Tua Lutang panin pumpi buppi
         in guh le tangte le thaguite tawh kizomkhawm in thahatna ngah a, Pasian in a khansak
         bangbang in a khangto hi.
         20 Tua ahih manin note in leitung thuguipite na zuihna panun Khazih tawh sikhawm khinzo
         na hih uh leh banghang in leitung ah a nungta laite bangin,
         21 “Lawng kei in, ciam kei in, len kei in,”
         22 cih thukhunte banghang in zui lailai na hi uh hiam? Tuate in mihingte thukham le
         thuhilhna bek hi a, tuate zuihna in sihna a piangsak hi.
         23 Tuate in pilna maan tawh a kibat hangin phuahtawm biakna ahi hi. Kiniamkhiatna maanlo
         le pumpi gawtna hi a, ci le sa deihna kham nadingin kimanna a nei kei hi.

1 Tua ahih ciangin Pasian in Khazih tawh note hong thosak khinzo ahih leh Pasian taklam,
         Khazih tutna mun ahi tunglam a om nate na zong un.
         2 Tunglam a om nate lunggulh unla, leitung a om nate lunggulh kei un.
         3 Banghang hiam cihleh a si khin na hi uh a, note nuntakna in Pasian sungah Khazih
         tawh kiselkhawm in a om hi.
         4 I nuntakna ahi Khazih hong kilat ciangin, note zong amah tawh minthang in na kilangkhawm
         ding uh hi.
         5 Tua ahih manin leitung pumpi deihna ahi numei pasal thangtatna, a siangtholo gamtatna,
         iiplahna, a hoihlo lunggulhna le huaihamnate ahi milim biaknate sisak un.
         6 Banghang hiam cihleh tua mawhnate hangin a thumanglo mite tungah Pasian hehna a tung
         hi.
         7 Note zong nidanglai in tua mawhnate sungah bual in na nungta ngei uh hi.
         8 Ahih hangin tu in hehna, thangpaihna, midangte siatsak nopna, gensiatna le a kihhuai
         kampaunate paikhia un.
         9 Khat le khat na kikhem kei un. Banghang hiam cihleh note in mi lui le mi lui gamtatna
         teng na paikhia khin uh a,
         10 mi thak a piangsakpa in ama lim le mel tawh kituak in theihna lamah a kithaksuaksak
         mi thak na silh khin uh hi.
         11 Tua bawlthakna sungah Greek mi, Judah mi, vunat mi, vunatloh mi, Greek mi a hilo,
         Scythia mi, sila mi, silalo mi cih a om kei hi. Khazih in na khempeuh hi a, na khempeuh
         sungah a om hi.
         12 Tua ahih manin Pasian teel mite, a siangtho le itna a ngah mite na hih manun hehpihna,
         migitna, kiniamkhiatna, lungnemna le lungduainate na silh un.
         13 Khat le khat kithuak zo unla, mawhna kimaisak un. Kilungkim lohna na neih uh leh
         Khazih in note mawhna a hong maisak bangin na kimaisak un.
         14 Tuate khempeuh banah note pumkhat a hong suaksak ki‑itna na silhthuah un.
         15 Pasian kiang pana hong pai lungnopna in na lungsim uh hong uk tahen. Pasian in tua
         bang dingin pumpi khat sungah a hong sap mite na hih manun na lungdam un.
         16 Khazih thu in note sungah pilna namkim tawh dimtak in hong teeng henla, phatna late
         a kipan, biakna late, kha tawh kipawl late tawh khat le khat thu kihilh tha kipia
         in na lungsim uhah lungdamtak in Topa na phat un.
         17 Na kampauna uh ahi a, na gamtatna uh ahi zongin nasep na bawl khempeuh uh Topa Zeisu
         minin sem unla, ama tungtawn in Pa Pasian tungah lungdam na ko un.
         18 Zite aw, na pasalte uh thu na mang un. Tua in Topa sungah a kilawm thu ahi hi.
         19 Pasalte aw, na zite uh it unla, amaute tungah gamhtat kei un.
         20 Tate aw, na khempeuh ah nu le pa thu na mang un. Banghang hiam cihleh hih in Topa
         a lungkimsak hi.
         21 Pate aw, na tate uh phin kei un. Amaute lungkia kha ding uh hi.
         22 Silate aw, na khempeuh ah ci le sa a na tote uh thu na mang un. Maipha ngahpak nadingin
         amaute hong muh sung bek a thumangte hilo in Pasian kihta in lungsim takpi tawh thu
         na mang un.
         23 Mihingte nasem bangin kingaihsun kei unla, Topa nasem bangin kingaihsun in na sep
         peuhpeuh uh lungsim takpi tawh sem un.
         24 Topa Khazih nasem na hih manun, ama tung pan pahtawina in gamhluahna na ngah ding
         uh hi cih thei un.
         25 Ahih hangin amah in khialhna a bawl khempeuh kuamah deidan tuam nei loin a khialhna
         tawh kituak in a thukkik ding hi.

1 Tote aw, note in zong vantung ah Topa khat na neih lam uh phawk unla, na silate uh
         thuman le a kilawm bangin bawl un.
         2 Lungdamna tawh kikem kawm in thunget hahkat tawntung un.
         3 Sikkhau bulh ka thuaklawhna ahi, a kiselsim Khazih thuthukpi ka gen theih nadingin
         Pasian in kong hong honsak nading thu hong ngetsak un.
         4 Gen dinga kilawm bangin teltak a thu ka lahkhiat theih nadingin zong thu hong ngetsak
         un.
         5 A pualam mite tawh na kizop uh ciangin pilvangtak in gamta unla, hun hoihte khahsuah
         kei un.
         6 Mi khatpeuh hong hopihnate maantak in na dawnkik theih nadingun note kampauna khempeuh
         ah ci bangin a al kamhoih na zang un.
         7 Topa na ka sepkhoppih, a muanhuai nasempa ahi ka it sanggampa Tychicus in ka omzia
         khempeuh a hong gen ding hi.
         8 Note omzia teng a thei ding le note lungsim tha a hong pia dingin amah kong paisak
         hi.
         9 Note mipih khat ahi, a muanhuai le ka it sanggampa Onesimus zong amah tawh kong paikhawmsak
         hi. Hihlai a thupiang khempeuh amaute in hong gen ding uh hi.
         10 Ka thongkiatpih Aristarchus le Barnabas tupa Mark in note hong hopih uh hi. Mark
         tawh kisai kong gensa thute thei khin na hih manun note kiangah a hong pai leh amah
         na sang un.
         11 Justus a kici Zeisu in zong note hong hopih hi. Pasian kumpigam aa dingin vunat mite
         sung pan na ka seppih le tha hong pia amauteng bek ahi hi.
         12 Note mipih ka lawmpa khat ahi Khazih sila Epaphras in zong hong hopih hi. Pasian
         deihna khempeuh zui in picingtak a na dinkip theih nadingun amah in hanciam in nakpitak
         in thu hong ngetsak den hi.
         13 Banghang hiam cihleh note aa ding, Laodicea khua mite aa ding le Hierapolis khua
         mite aa dingin hanciamtak in na a sem hi cih thu keimah in ka theihpih hi.
         14 Ka it mahmah siavuanpa Luke le Demas in zong note hong hopih uh hi.
         15 Laodicea khua‑a sanggamte, Nymphas le a inn sunga kikhawm thu‑umte na hopihsak un.
         16 Tu in hih laikhak na sim khit uh ciangin Laodicea khua pawlpite zong na simsak unla,
         tua mah bangin Laodicea khua pawlpite ka laikhak zong na sim un.
         17 Archippus kiangah, “Topa hong piak nasep na tangtun zawh nadingin limtak ngaihsun
         in,” ci in na gensak un.
         18 Keimah Paul in hih hopihna lai keima khut mahmah tawh ka gelh ahi hi. Kolbulh khaukhih
         ka thuakna thu na phawk un. Pasian hong hehpihna thupha in note hong ompih tahen.
         Amen.1 THESALONICA-TE1 THESALONICA-TE1 THESALONICA-TE1 THESALONICA-TE1 THESALONICA-TE

1 Paul, Silvanus, le Timothy‑te in Pa Pasian le Topa Zeisu Khazih sunga om Thessalonica
         khua pawlpi mite lai kong khak uh hi. I Pa Pasian le Topa Zeisu Khazih kiang pana
         hong pai hehpihna thupha le lungnopna note tungah om tahen.
         2 Thu ka nget uh ciangin na min uh loin note khempeuh hangin Pasian tungah lungdam
         ka ko den uh hi.
         3 Upna tawh na nasepna uh, itna tawh na hanciamna uh le i Topa Zeisu Khazih sungah
         lametna hangin lungduaitak a na thuak keikainate uh i Pa Pasian mai ah kong phawk
         tawntung uh hi.
         4 Kong it sanggamte aw, amah in note hong teel hi cih ka thei uh hi.
         5 Banghang hiam cihleh note kianga ka omlai un note aa dinga ka nuntakzia uh na theihsa
         uh hi a, kong puak uh lungdamna thu zong a thu bek hilo in vangliatna, theihtel sinsenna
         le Kha Siangtho tawh na ngah uh ahi hi.
         6 Haksatna tampi thuakin Topa thu na sang uh a, Kha Siangtho hong piak lungnopna nei
         in kote le Topa a hong ettehte na hi uh hi.
         7 Tua ahih manin Macedonia gam le Achaia gam sunga om thu‑um mi khempeuhte etteh ding
         na suak uh hi.
         8 Note tung panin Topa thu kizelkhia a, Macedonia gam le Achaia gamte bek hilo in mun
         khempeuh ah zong a kizel hi. Pasian na upna uh mun khempeuh ah thang khinzo ahih manin
         kong gen ding uh a kisam bangmah a om kei hi.
         9 Banghang hiam cihleh note kiang kong tunzia uh ahi zongin, na milimte uh nusia in
         a nungta le a maan Pasian bia dingin ama lama na kiheizia uh ahi zongin,
         10 misite lak pana Pasian in a thawhkiksak ama Tapa vantung pan hong pai ding ngaka
         na omziate uh amaute in a hong gengen uh hi. Tua Tapa in hong tung ding Pasian hehna
         panin eite hong honkhiapa Zeisu ahi hi.

1 Sanggamte aw, note kianga kong paina uh a mawkna suak lo hi cih na thei uh hi.
         2 Ahih hangin na theihsa uh bangin kote in Philippi khua ah gentheihna ka thuak uh
         a, a zumhuaipi in hong kibawlsiat khit nangawn in hong kilehdona tampi kawmkal panin
         note kiangah Pasian lungdamna thu kote Pasian sungah hangtak in kong gen veve uh hi.
         3 Banghang hiam cihleh thumanlo, lungsim maanlo, le khembawlna tawh ahi zongin note
         a hong hansuah ka hi kei uh hi.
         4 Ahi zongin Pasian in ama hoihsakna bangin, lungdamna thu hong apna tawh kizui in
         thu ka gen uh a, mihingte lungkim nading a gen hilo in ka lungsim uh hong sittel Pasian
         lungkim nadingin ka gen uh hi.
         5 Banghang hiam cihleh nong theihsa bangun kimaitang phatna kamte ka zang kei uh a,
         a simtham huaihamna ka neih loh lam uh zong Pasian in kote teci ahi hi.
         6 Khazih sawltakte ka hihna uh tawh note tungah huhna kong nget theih uh hangin note
         kiang pan ahi a, midang khatpeuh kiang pan ahi zongin phatna le pahtawina ka zong
         kei uh hi.
         7 Ahi zongin nute in a tanote hoihtak a a kep a khoi bangin note lakah lungnemtak in
         kong om uh hi.
         8 Tua hi a, hong it hong ngai ka hih manun Pasian lungdamna thu bek hilo in note in
         zong kote hong it na hih manun, ka nuntakna nangawn uh piak ding kote lungkimna ahi
         hi.
         9 Banghang hiam cihleh sanggamte aw, nakpitak in nasem a ka hanciamna uh na thei uh
         hi. Pasian lungdamna thu kong hilh manun note khatpeuh aa dingin vangik ka suah loh
         nadingun sun le zanin nakpi in na ka sem uh hi.
         10 Thu‑um note lakah ka nuntakna uh siangtho in, dik in, kawkban nading a om loh lam
         ka teci uh note le Pasian ahi hi.
         11 Pate in a tate uh thu a hilh bangun note hong hanthawn in tha hong pia in thu kong
         hilh uh hi cih na thei uh hi.
         12 Tua in ama kumpigam le a minthanna sunga note hong sam Pasian tawh kilawm kituak
         in na gamtat theih nading uh ahi hi.
         13 Hih thu hangin Pasian tungah tatsat loin kote in zong lungdam ka ko den uh hi. Banghang
         hiam cihleh kote hong gen Pasian thu na zak uh ciangin mihing hong gen banglel in
         sang loin Pasian hong gen taktak bangin na sang uh hi. Tua thu in thu‑um note sungah
         muibuntak in na hong sem hi.
         14 Banghang hiam cihleh Khazih Zeisu a um Judea gama Pasian pawlpite in Judah mite bawlsiatna
         a thuak bangun sanggamte aw, note in zong nomau mipihte bawlsiatna thuak na hih manun
         amaute tawh kibang in a gamtate na hi uh hi.
         15 Tua Judah mite in Topa Zeisu le amaute kamsangte that uh a, kote zong hong bawlsia
         uh hi. Amaute in Pasian lungdamsak lo uh a, mi khempeuh zong a langbawl uh hi.
         16 Gentile‑te in hotkhiatna a ngah theih nadingun thu ka hilh ding uh amaute in hong
         kham tawntung uh hi. Amaute in tua bangin a mawhnate uh behlap tawntung uh ahih manin
         tu in amaute tungah Pasian thangpaihna a buuk a bek in a tungzo hi.
         17 Sanggamte aw, ka pumpi uh note tawh tawmvei sung a kikhen hangin ka lungsim uh note
         tawh a omkhawm hi. Note kong mu nuam mahmah uh a, kong muh theih nadingun nakpitak
         in ka hanciam uh hi.
         18 Tua ahih manin note kiangah kong pai nuam mahmah uh a, keimah Paul tektek zong nihveitak
         pai kong sawm hangin Satan in kote hong khaktan den hi.
         19 Tua ahih leh kote lamet ding, nuam nading, lungdamna lukhu in bang ahi hiam? I Topa
         Zeisu Khazih hong pai ciangin ama mai‑a ka angtanpih ding uh note hilo na hi uh hiam?
         20 Banghang hiam cihleh note in kote angtanna le lungdamna na hi uh hi.

1 Tua hi a, lung himawhna hong lian ahih manin ko guak bek Athens khuapi ah omsuak
         ding hoih ka sa uh hi.
         2 Upna ah note tha hong pia a, a hong kipsak dingin Khazih lungdamna thu tangkona ah
         Pasian nasem kote naseppih, i sanggampa Timothy note kiangah kong sawl uh hi.
         3 Kote pen hih haksatnate a thuak ding maha hong kisehsa ahihlam na theihsa uh ahih
         manin hih gimna thuaknate hangin kuamah na patauh loh nadingun amah in note tha hong
         pia ding hi.
         4 Banghang hiam cihleh note kianga kong omlai un a sawtlo in gimna ka thuak ding uh
         hi ci a, kong gensa bangun a piantakpi lam tu in na thei uh hi.
         5 Hih thu hangin hong ze‑etpa in lam khatpeuh tawh note hong ze‑et in ka sepsa khempeuh
         uh a mawkna a suah ding lunghimawh in om muangthei nawnlo ka hih manun na upna uh
         a thei dingin amah kong sawl hi.
         6 Tu in note kiang panin Timothy hong tungkik zo hi. Upna le itna na neihna uh tawh
         kisai in a lungdamhuai thu hong puak hi. Kote nong phawk mahmahna uh ahi zongin note
         kong muhnop mahmah bangun note in zong nong muhnop mahmah nate uh hong gen hi.
         7 Tua ahih manin sanggamte aw, gimthuakna le cihmawhna ka thuak laitak un note upna
         in kote hong thakhauhsak hi.
         8 Banghang hiam cihleh Topa sungah kiptak in ding na hih manun tu in ka nungta uh hi.
         9 Kote Pasian mai ah note hanga ka lungdamnate uh Pasian tungah lungdamkoh khit zawh
         ding hilo hi.
         10 Na maitang uh kong muhkik nading uh le upna thu ah na kisapnate uh kong kicinsak
         theih nadingun sun le zanin nakpitak in thu ka ngen uh hi.
         11 Tu in i Pa Pasian mahmah le i Topa Zeisu Khazih in note kiangah kong pai theih nading
         uh lampi hong honsak tahen.
         12 Kote in note kong it mah bangun Topa in zong note khat le khat hong ki‑itsak semsem
         henla, mi khempeuh zong hong it theisak semsem tahen.
         13 Topa Zeisu Khazih in ama misiangthote khempeuh tawh a hong pai ciangin i Pa Pasian
         mai ah sianthona ah kawkban nading om loin amah in na lungsim uh hong kipsak tahen.

1 Sanggamte aw a tawpkhakna a kong gennop in ah na nuntakzia ding uh le Pasian na lungdamsak
         zia ding uh kote kiang panin na thei khinzo uh hi. Tua bangin na khangto semsem un
         ci in Topa Zeisu sungah hong thumin kong hanthawn uh hi.
         2 Banghang hiam cihleh Topa Zeisu tungtawn a kong piak uh thupiakte note in na thei
         uh hi.
         3 Banghang hiam cihleh na siantho nadingun numei pasal thangtatna na pelh un. Tua in
         Pasian deihna ahi hi.
         4 Na pumpi uh a siangtho le a pahtawihuai dingin kemciat un.
         5 Pasian a theilo Gentile‑te in numei le pasal kilunggulh luatna a neih bangun na om
         kei un.
         6 Kong genkholh khitsa uh le kong theihsak khitsa bangun hih thute ah a khengval in
         kuamah gamta loin na sanggamte uh tungah gamta khial kei un. Topa in tua banga a gamta
         khempeuh a thukkikpa ahi hi.
         7 Banghang hiam cihleh Pasian in a thangtat dinga hong sap hilo in a siangtho dinga
         hong sap ahi hi.
         8 Tua ahih manin hih thu a nialte in mihing thu a nial hilo in ama Kha Siangtho hong
         pia Pasian thu a nial uh ahi hi.
         9 Ahih hangin sanggam ki‑itna tawh kisai lai kong gelh ding na kisam kei uh hi. Banghang
         hiam cihleh khat le khat na ki‑it nadingun Pasian mahmah in note hong hilh khinzo
         hi.
         10 Macedonia gam a sanggamte khempeuh zong na it takpi uh hi. Ahi zongin sanggamte aw,
         itna na neih semsem nadingun kong hanthawn uh hi.
         11 Thu kong piak khitsa uh bangin midangte tawh kilem in om hithiat unla, nomau vaiciat
         semtek un. Na khut uh tawh na semin hanciam un.
         12 Tua hi leh kisapna bangmah nei loin a pualam mite muhna ah zong a kilawm a kituak
         in na nungta thei ding uh hi.
         13 Ahih hangin sanggamte aw, lametna a neilo mite a dah bangin na dah loh nadingun a
         ihmu khinsa mite thu thei lo a na om ding uh ka deih kei hi.
         14 Banghang hiam cihleh Zeisu si in thokik hi ci in i up mah bangin ama sunga a ihmu
         khinsa mite Pasian in Zeisu tawh hong tonkhawmsak ding hi ci in i um hi.
         15 Topa hong pai dongin a nungta lai eite in a ihmu khinsa mite i makhelh peuhmah kei
         ding hi, ci in Topa kammal tawh kizui in kong gen uh hi.
         16 Banghang hiam cihleh Topa mahmah in vantung panin kikona tawh, vantungmi mangpa kikona
         tawh, Pasian pengkul ging tawh hong kumsuk ding hi. Tua ciangin Khazih sunga a sisa
         mite hong tho masa ding uh hi.
         17 Tua khit ciangin a nungta lai eite in amaute tawh huihlak ah Topa dawn dingin meiipi
         tungah hong kilato ding hi. Tua ciangin Topa tawh i omkhawm tawntung ding hi.
         18 Tua ahih manin hih thute tawh khat leh khat tha na kipia un.

1 Ahi zongin sanggamte aw, a ni le a hun tawh kisai in note kiangah lai kong gelh ding
         a kisam kei hi.
         2 Banghang hiam cihleh gutate zankim a a hong pai bangin Topa Ni hong tung ding hi
         cih teltak in na thei uh hi.
         3 Mite in, “Lungmuanna om hi Launa omlo hi!” a cih laitak un thakhat in suksiatna a
         thuak ding uh hi. Naupaai numeite tungah nausuah natna a tun vat bangin thakhat in
         siatna amaute tungah tung dinga, a suakta kei ding uh hi.
         4 Ahih hangin sanggamte aw, note na hih uh leh khuamial sungah om lo na hih manun tua
         Ni in guta bangin hong bingphawn lo ding hi.
         5 Note khempeuh in khuavak tate le sunlai tate na hi uh hi. Eite in zanlai tate le
         khuamial tate i hi kei hi.
         6 Tua ahih manin midangte a ihmut bangin ihmu loin pilvangtak in omin pumpi kikhalna
         nei ni.
         7 Banghang hiam cihleh a ihmu mite zan ciangin ihmu uh a, zukhamte zong zan ciangin
         a kham uh hi.
         8 Ahi zongin sunlai tate ahi eite in pumpi kikhalna nei ni. Upna le itna sik awmdal
         bulh ni. Hotkhiatna lametna sik lukhu khu ni.
         9 Banghang hiam cihleh Pasian in ama thangpaihna a thuak dinga hong koihte hilo in
         i Topa Zeisu Khazih hangin hotkhiatna a ngah dinga hong koihte ihi a,
         10 amah in eite aa dingin a sipa ahi hi. Tua hi a, eite i si a, i hing zongin amah tawh
         i nuntakkhop theih nading ahi hi.
         11 Tua ahih ciangin tu laitak a na hihna bangmah un khat le khat tha kipia in na kikipsak
         un.
         12 Tu in, sanggamte aw, note lakah nasep a hahkatte le Topa sungah note hong makaih
         a, thu hong hilh mite na zahtak nadingun kong thum uh hi.
         13 Amaute nasepna hangin itna tawh na thupi ngaihsut mahmah un. Note zong khat le khat
         na kilem un.
         14 Tu in, sanggamte aw, a thumanglo mite thu na hilh un. A lungkiate tha na pia un.
         A thanemte na huh un. Mi khempeuh tungah thuakzawhna na nei un ci in kong hanthawn
         uh hi.
         15 Thusiate thusia tawh thukkik kei un. Note aa ding le mi khempeuh aa dingin a hoih
         nate hanciam tawntung un.
         16 Lungdam tawntung un.
         17 Thungen tawntung un.
         18 Na khempeuh ah lungdam na ko un. Banghang hiam cihleh hih in Khazih Zeisu sungah
         note aa dinga Pasian hong deihsak ahi hi.
         19 Kha meikuang na mitsak kei un.
         20 Thuhilhnate na simmawh kei un.
         21 Na khempeuh na sittel unla a hoihte na lenkip un.
         22 A hoihlo a kici khempeuh na pel un.
         23 Tu in lungmuanna hong pia Pasian mahmah in na sung na pua uh hong siangthosak tahen.
         Na kha uh, na lungsim uh le na pumpi uh, i Topa Zeisu Khazih hong pai ni ciangin kawkbanna
         a om lo dingin amah in hong kembit tahen.
         24 Note hong sampa muanhuai ahih manin tua bangin hong sem ding hi.
         25 Sanggamte aw, kote aa dingin thu hong ngetsak un.
         26 A siangtho kinapna tawh sanggamte khempeuh na hopihsak un.
         27 Hih laikhak a siangtho sanggamte khempeuh zak dingin na sim un ci in Topa min in
         thu kong pia hi.
         28 I Topa Zeisu Khazih hong hehpihna thupha in note hong ompih tahen. Amen.2 THESALONICA-TE2 THESALONICA-TE2 THESALONICA-TE2 THESALONICA-TE2 THESALONICA-TE

1 Paul, Silvanus le Timothy‑te in i Pa Pasian le Topa Zeisu Khazih sunga om, Thessalonica
         khua pawlpi mite tungah lai kong khak uh hi.
         2 I Pa Pasian le Topa Zeisu Khazih kiang pana hehpihna thupha le lungnopna note tungah
         om tahen.
         3 Sanggamte aw, na upna uh nakpitak in khang a, khat le khat na ki‑itna uh zong khang
         mahmah ahih manin note hangin Pasian tungah lungdam ka koh den ding uh a kiphamawh
         thu ahi hi.
         4 Na thuak uh bawlsiatna le haksatna khempeuh sungah upna le thuakzawhna nei na hih
         manun Pasian pawlpite lakah note kong kisialhpih uh hi.
         5 Hihte khempeuh in Pasian thukhenna a maan ahihna hong lak a, Pasian kumpigam aa dingin
         thuak na hih mah bangun tua kumpigam a luah dinga kilawmte na hihna uh zong hong lak
         hi.
         6 No hong bawlsiate Pasian in gimna tawh a thuhkik ding pen a thuman ahi hi.
         7 Topa Zeisu vantung pana a thahat ama vantungmite tawh hong kilat ciangin bawlsiatna
         a thuak note le kote tawldamna hong piakhawm ding hi.
         8 Tua hun ciangin amah in Pasian a theilo mite le i Topa Zeisu Khazih lungdamna thu
         a umlo mite meikuang tawh a thukkik ding hi.
         9 Tua mite pen Topa omna le a vangliatna huam sung panin kihawlkhia dinga, tawntung
         kisiatna daan a thuak ding uh hi.
         10 Ama misiangthote hangin minthanna ngah ding le note laka ka teci panna uh a ki‑up
         manin thu‑um mite lakah pahtawina a ngah dingin tua Ni ciangin hong pai ding hi.
         11 Tua ahih manin ama hong sapna tawh a kilawm banga Pasian in hong ngaihsut theih nadingin
         na tup uh a hoih khempeuh le na upna uh hanga piang nasep khempeuh ama vangliatna
         tawh hong tangtunsak nadingin thu kong ngetsak den uh hi.
         12 I Pasian le Topa Zeisu Khazih hong hehpihna thupha tawh kizui in note sungah i Topa
         Zeisu Khazih kipahtawi a, ama sungah zong note hong kipahtawi theih nadingin thu kong
         ngetsak uh hi.

1 Tu in, sanggamte aw, i Topa Zeisu Khazih hong pai nading thu le ama kianga i kikaihkhop
         nading thu tawh kisai a kong thum nopna uh hih bang ahi hi.
         2 Khazih ni hong tung khinzo hi ci a, thusuak genna, thuhilhna le kote gelh bang khata
         a kibawltawm laikhakte hangin na lungsim uh patausak kei unla buaipih kei un.
         3 Thu khat peuhpeuh tawh kuamah kikhem zosak kei un. Banghang hiam cihleh a masa pen
         in mite in upna maan pan hong puk ding uh a, tua Ni khit ciangin mawhna a piangsakpa
         hong kilang ding hi. Amah pen siatna tapa ahi hi.
         4 Amah in Pasian le Pasian biakna kici khempeuh langpan in tuate tungah amah hong kitawisang
         ding hi. Amah in Pasian biakinnpi sungah Pasian bangin tu in amah le amah Pasian kici
         hi.
         5 Note kianga kong omlai in hih thute kong gen khit lam phawk nawnlo na hi uh hiam?
         6 Tua pa a hun a tun ciang beka hong kilatkhiat theih nadingin tu laitak in bangin
         khaktan hiam cih na thei uh hi.
         7 Banghang hiam cihleh a kiselsim siatna in na a sem khinzo hi. Tua a khaktanpa a lakkhiat
         khit mateng amah in khaktan phot dinga,
         8 tua khit ciangin siatna bawlpa hong kilangkhia pan ding hi. Topa hong pai ciangin
         ama kamsung pana pusuak a huu tawh tua siatna bawlpa sumang in ama hong kilatna vangtang
         tawh a susia ding hi.
         9 Satan nasepna tawh kizui in tua siatna bawlpa hong kilangkhia dinga, ama vangliatna
         namkim tawh a maanlo limlamdangte le nalamdang lianpite piangsak in,
         10 siatna a thuak ding mite in hotkhiatna a ngah theih nadingun thuman thutak deihna
         neilo uh ahih manin thumanlo khemna namkim a thuak ding uh hi.
         11 Tua ahih manin amaute in zuauthu a up theih nadingun Pasian in amaute tungah khemna
         lianpi a tungsak ding hi.
         12 Tua in thuman thutak um nuamlo a, thumanlohna ah nuam a sa, tua mite khempeuh tungah
         Pasian in thu a khen theih nading ahi hi.
         13 Ahi zongin Topa hong it sanggamte aw, Kha in a hong siansuahna le thuman thutak na
         upna uh tungtawn in hotkhiatna a ngah dingin Pasian in a kipatcil a kipan note hong
         teel ahih manin note hangin Pasian tungah lungdam ka koh tawntung ding uh a phamawh
         ahi hi.
         14 Note in i Topa Zeisu Khazih minthanna na ngah theih nadingun kong hilh uh lungdamna
         thu tungtawn in amah in note a hong samzo hi.
         15 Tua ahih manin sanggamte aw, kiptak in ding unla kam tawh ahi a, laikhak tawh ahi
         zongin kong piak uh thuhilhnate na lenkip un.
         16 Tu in i Topa Zeisu Khazih mahmah le eite hong it a, a hehpihna thupha tawh a tawntung
         hehnepna le lametna pha hong pia i Pa Pasian in,
         17 na lungsim uh hong hehnem henla kampau le gamtatpha namkim ah hong kipsak tahen.

1 Sanggamte aw, a tawpna a kong gennop in ah, note laka hong tun mah bangin Topa thu
         kizel mengmeng in a kipahtawi theih nading kote aa dingin thu hong ngetsak un.
         2 Mihoihlote le migilote khut sung panin hong kihotkhiat theih nadingin zong thu na
         ngen un. Banghang hiam cihleh mi khempeuh thu‑um mi ahi khin kei uh hi.
         3 Ahi zongin Topa in citak ahih manin gilopa vangliatna pan hong kemin hong kipsak
         ding hi.
         4 Kong thupiakte uh tu‑a na zuih mah bangun a zuisuak dingin i Topa sungah kong muang
         uh hi.
         5 Tu in, Pasian na it nading uh le Khazih banga na thuakzawh nadingun Topa in note
         lungsim sungah lam hong lak tahen.
         6 Sanggamte aw, kote kiang pana na ngah uh thuhilhna a zui nuamlo a thadah sanggamte
         tawh na kithuah kei un, ci in i Topa Zeisu Khazih minin thu kong pia uh hi.
         7 Banghang hiam cihleh note kianga ka omlai un thadah loin note etteh theih dingin
         ka om lamtak uh na thei uh hi.
         8 Kuama an a mawkna in ka ne kei uh a, note khatpeuh aa dingin vangik ka suah khakloh
         nadingun sun le zanin hanciam in na ka sem uh hi.
         9 Note tung pan huhna ngah theih nading thu ka neih loh man uh hilo in note zuih ding
         limpha kong lahna uh hi zaw hi.
         10 Note kianga ka omlai nangawn un nasem nuamlo mi in an zong ne kei hen ci in thu kong
         pia zo uh hi.
         11 Nasep thadah in sepmel neilo a, midangte vaiteng tawh a kitaklah mi pawlkhat note
         lakah om hi cih thu ka za uh hi.
         12 Tu in tua bang mite in na sem tangtang in amau sepsa mah a nek nadingun i Topa Zeisu
         Khazih minin hanthawn in thu kong pia uh hi.
         13 Sanggamte aw, note na hih uh leh a pha bawl ding cimtak kei un.
         14 Hih laikhak sunga kong thupiakte uh a manglo mi a om leh ciamteh unla a maizum theih
         nadingin na kithuahpih kei un.
         15 Ahi zongin gal bangin na ngaihsun kei unla, sanggam bangin thu na hilh un.
         16 Tu in nopna hong pia Topa in nopna namkim hong pia tawntung tahen. Topa in note khempeuh
         hong ompih tahen.
         17 Keimah Paul in hih a nunung hopihna keima khut mahmah tawh kong gelh ahi hi. Ka laikhak
         khempeuh sungah hih bangin keima khut lam tawh gelhin ciaptehna ka nei hi.
         18 I Topa Zeisu Khazih hong hehpihna thupha in note khempeuh tawh hong om tahen. Amen.1 TIMOTHY1 TIMOTHY1 TIMOTHY1 TIMOTHY1 TIMOTHY

1 Eite hong Honpa Pasian le i lamet Topa Zeisu Khazih hong thupiakna hangin Zeisu Khazih
         sawltak ahi keimah Paul in,
         2 upna lama ka tapa taktak Timothy tungah lai kong khak hi. I Pa Pasian le i Topa Zeisu
         Khazih kiang pana hong pai hehpihna thupha, hehpihna, le lungnopnate nangma tungah
         om tahen.
         3 Macedonia gam ka pailai a kong vaikhak mah bangin Ephesus khua ah na omlai inla,
         mi pawlkhatte in upna maanlo thute hilh loin,
         4 phuahtawm tangthute le a bei theilo khangthu sutnate a buaipih nawnloh nading uh
         na hilh in. Tua thute in upna thu ah Pasian deihna banga kilamkipna piangsak loin
         kinialna piangsak zaw hi.
         5 Tu in hih banga thu kong piakna in lungsim siangtho le lungsim tawnga kisuanna a
         omlo upna taktak panin a hong piang itna na neih theih nading ahi hi.
         6 Mi pawlkhatte hih thu panin lampial uh a, thu ginalo teng genin a om uh hi.
         7 A kampaute uh le hangtak a a gen uh thute bang hiam cih nangawn a theilopi mahin
         thukham hilh siate a suak nuam uh hi.
         8 Ahi zongin thukham pen ahi ding bangin kizang leh a hoih hi ci in i thei hi.
         9 Thukham in midikte aa dingin a kibawl ahi kei hi. Ahih hangin thukham a palsatte
         le a lehdote, Pasian a thusimlote le mawhneite, a siangtholote le a kihhuaite, a nu
         ahi a, a pa ahi zongin a thatte le tual thatte,
         10 numei pasal mawhna a bawlte le pasal le pasal a mawhte, mihing gu‑a a zuakte, zuaugente
         le a maanlopi a kiciamte a kipan thu upna maan tawh kilehbulh a a gamta mite aa dingin
         a kibawl ahi hi.
         11 Tua upna maanin kei tunga hong ki‑ap a phattak Pasian neihsa a thupi mahmah lungdamna
         thu tawh kituak ahi hi.
         12 Hih nasep a sem dingin muanhuai sa in hong seh a, sep zawh nading tha hong guan i
         Topa Khazih Zeisu tungah ka lungdam hi.
         13 Nidang in Zeisu a kosiapa, pawlpi a bawlsiapa le a gamhtatpa ka hi ngei a, ahi zongin
         uplohna le theihlohna tawh ka hih ahih manin, Pasian hehpihna thupha ka ngah veve
         hi.
         14 I Topa hehpihna thupha kei tungah a dimlet in hong kisung a, Khazih Zeisu sunga om
         upna le itna zong hong neisak hi.
         15 Khazih Zeisu in mawhneite honkhia dingin leitung ah hong pai hi cih thu a muanhuai
         le a sanhuai thu ahi hi. Tua mawhnei mite lakah keimah in a mawh penpa ka hi hi.
         16 Tua hi a, hih thu hangin Zeisu Khazih in amah uma nuntak tawntungna a nei ding mite
         etteh ka suah theih nadingin keimah hong hehpih a, a masa pen in kei tungah lungduaina
         namkim a hong lakzo hi.
         17 Tu in tawntung Kumpipa, a si theilo, a kimu theilo, amah bek a pil Pasian in pahtawina
         le minthanna ngah tawntung tahen. Amen.
         18 Ka tapa Timothy aw, khatvei lai in nang tawh kisai genkholhna a kigente tawh kizui
         in a pha galdona na do theih nading le,
         19 upna lenkip in lungsim tawng kisuanna om lo a na om theih nadingin hih thute hilhin
         kong pia hi. Mi pawlkhatte in tua thute nial uh ahih manin a upna uh tembaw kisia
         tawh a kibangsak uh hi.
         20 Tua mite lakah Hymenaeus le Alexander‑te a kihel uh hi. Pasian kosiatna thu a hoihlohna
         a theih nadingun amaute Satan khut ah ka piakhia hi.

1 Tua ahih manin a masa pen a kong hanthot nop thu in deihngetna, thungetna, thumsakna
         le lungdamkohnate mi khempeuh aa dingin,
         2 Pasian mi hihna le cihtakna tawh nungta in nuamtak le lungmuangtak a i om theih nadingin
         kumpite le thuneite khempeuh aa dingin zong thu na ngetsak in.
         3 Tua bang hihna pen thu hoih hi a, eite hong Honpa Pasian santheih thu ahi hi.
         4 Tua Pasian in mi khempeuh in hotkhiatna ngahin thuman thutak a theih ding uh a deih
         hi.
         5 Banghang hiam cihleh Pasian khat bek om a, Pasian le mite kikal ah Palai khat bek
         a om hi. Tua pa in mihing ahi Khazih Zeisu ahi hi.
         6 Tua Khazih Zeisu in mi khempeuh tat nadingin amahmah a kipia zo hi. Hih in a hun
         a cin cianga hong kipia teci panna ahi hi.
         7 Tua teci panna thu a tangko ding le sawltak khat dingin kei hong kiseh zo hi. Zuauthu
         gen loin Khazih sungah thuman kong gen in ah Gentile‑te tungah upna le thuman a hilh
         dingin a kisehpa ka hi hi.
         8 Tua ahih ciangin mun khempeuh a om pasalte in hehna le lunghianna om loin a khut
         siangthote uh lamto in thu a nget ding uh ka deih hi.
         9 Tuamah bangin numeite zong nikteen puansilh a kilawm a kituak in kizem uh hen. A
         khelkhel sam bawldan tawh ahi a, kham le ngun, kep manphate le nikteen puansilh manpha
         pipite tawh ahi zongin kizem kei uh hen.
         10 Pasian ka zahtak hi a ci numeite aa dingin a kilawm penpen kizepna in gamtat hoihna
         ahi hi.
         11 Numeite in na khempeuh ah kiniamkhiatna tawh dai hithiat in thuman ding kisin uh
         hen.
         12 Numeite in pasalte tungah thu hilh ding ahi a, thu a neih ding uh ahi zongin ka phal
         kei hi. Tua ahih ciangin pau loin om uh hen.
         13 Banghang hiam cihleh Pasian in Adam bawl masa a, tua khit ciangin Eve a bawl hi.
         14 Tua ciangin khemna a thuakpen Adam hilo in numei hi a, thukham a palsat hi.
         15 Ahi zongin numei in upna, itna le a kilawm nuntakna tawh sianthona a neih leh nausuahna
         ah hutna a ngah ding hi.

1 Mi khatpeuh in pawlpi kem sia a lunggulh leh nasep hoih a deih ahi hi cih thu in
         thuman thutak ahi hi.
         2 Pawlpi kem siapa in kawkban nading a omlo mi, zi khat bek a nei mi, pumpi ki‑uk zo
         mi, lungsim ciimna a nei mi, a zahtakhuai mi, zindo a siam mi, thu a hilh thei mi
         hi ding hi.
         3 Zu a dawnlo mi, lungtomlo mi, nunnem mi, kitot a hatlo mi, sum iplahlo mi, hazatna
         lungsim a neilo mi hi ding hi.
         4 A tate in zahtakna le kiniamkhiatna tawh a thu a man, a innkuan sung hoihtak in a
         uk zo mi hi ding hi.
         5 Banghang hiam cihleh mi khatin a innkuan sung a ukzia ding a theih kei leh bangci
         bangin Pasian pawlpi kem thei ding ahi hiam?
         6 Thu‑um thak mi zong hilo ding hi. Tua hi kei leh kiliansak in Dawimangpa bangin thukhenna
         a thuak kha ding hi.
         7 Tua thamlo in a kigensiat loh nading le Dawimangpa thangah a awk loh nadingin a pualam
         mite in a thupisim mi hi ding hi.
         8 Tuamah bangin pawlpi upa dingte zong a zahtakhuai mi, thu a lehgen kawikawilo mi,
         lenggah zu a khamlo mi, sum a iplahlo mi,
         9 upna thugilte lungsim siangthotak in a lenkip mi hi ding uh hi.
         10 Ahih hangin pawlpi upa dingte kisinsak masa inla, mawhsak nading a om kei leh pawlpi
         upa sem pan uh hen.
         11 Tuamah bangin a zite uh zong zahtakna a ngah mi, mi a gensialo mi, a lungsim a uk
         zo mi, na khempeuh ah a muanhuai mi hi ding uh hi.
         12 Pawlpi upate in zi khat bek a nei mi, a tate le a innkuan sung hoihtak in a ukzo
         mi hi ding hi.
         13 Banghang hiam cihleh pawlpi nasep hoihtak in a sem upate in minphatna le Khazih Zeisu
         sunga om upna ah hansanna a ngah uh hi.
         14 Nang kiangah a sawtlo in kong pai ding ka lamen a, ahi zongin hih thute kong gelh
         veve hi.
         15 Ahi zongin kong zekai khak zenzen leh Pasian inn sunga na gamtatzia ding teng na
         theih dingin lai kong khak hi. Tua Pasian inn in thuman thutak khuampi le bulpi ahi,
         a nungta Pasian pawlpi ahi hi.
         16 Nial nading a omlo Pasian mi hihna thuthuk lianpi in, Pasian mahmah pumpi tawh hong
         kilang a, Kha in amah diktangsak in, Vantungmite in amah mu a, Gentile‑te lakah ama
         thu kihilh in, Leitung mite in ama thu uma, Thupitak in amah kilato hi, cih thu ahi
         hi.

1 Tu in Kha in teltak a hong gen in ah hun nunung lam ciangin mi pawlkhatte in thu‑upna
         pan pialkhia ding uha zuau thei khate khemna le dawite thuhilhna a zui ding uh a,
         2 a lungsim uh siksa a bik tawh a kibang kineihkhemna tawh zuauthu gen in,
         3 kipi kiteen ding kham uh a, an pawlkhatte zong nek loh dingin thu a pia uh hi. Tua
         ante pen thu‑umte le thuman a thei mite in lungdam ko in a nek dingun Pasian in a
         bawl ahi hi.
         4 Banghang hiam cihleh Pasian piansak na khempeuh a hoih vive hi a, lungdamkohna tawh
         kisang peuh leh nial ding khat beek a om kei hi.
         5 Banghang hiam cihleh Pasian kammal le thungetna in tuate a siangsak hi.
         6 Hih thute sanggamte tungah na hilh leh pilvangtak in na zuihsa upna le thuhilhna
         maan tawh a kipantah Zeisu Khazih nasem hoih khat na suak ding hi.
         7 Ahih hangin Pasian thu tawh kituaklo, pitekte gen theih phuahtawm tangthute nial
         inla, biakna mi na hih theih nadingin kisin in.
         8 Banghang hiam cihleh pumpi kisek a kisinna ah phattuamna tawmkha a om hi. Ahi zongin
         biakna mi hihna in na khempeuh aa dingin phattuamna piangsak a, tua in tu laitak nuntakna
         le hong tung ding nuntakna aa dingin a kipsak hi.
         9 Hih in thuman thutak le a sanhuai thu ahi hi.
         10 Banghang hiam cihleh a nungta Pasian sungah lametna nei i hih manin nakpi in na i
         sem a, zahkona zong tampi i thuak hi. Tua Pasian in mi khempeuh Honpa hi a, a diakdiak
         in a um mite aa ding ahi hi.
         11 Hih thute a zuih nadingun sawl inla hilh in.
         12 Khangno na hihna kuamah kisimmawhsak kei in. Kampauna, gamtatna, itna, lungsim ngaihsutna,
         upna le sianthonate ah thu‑um mite etteh dingin om in.
         13 Kong pai mateng Lai Siangtho simna, hanthotna le thuhilhnate na hahkat in.
         14 Pawlpi makaite khutngakna le kamsangte thugenna tawh nang hong kipia na sunga om
         letsong thudon loin om kei in.
         15 Mi khempeuh in na khantohna a hong muh theih nadingin hih thute hoihtak in lungngai
         inla, limtak in zui in.
         16 Na gamtatna le thu‑upna thupi ngaihsut in. Tua bangin hihsuak leteh nang bekthamlo
         in na thugen a za mite zong na honkhia ding hi.

1 A khangham papite taii giapgiap kei inla, pa bangin ngaihsun in hanthawn zaw in.
         A khangno lai pasalte, sanggamte bangin ngaihsun in.
         2 A khangham numeite nute bangin ngaihsun in. A khangno lai numeite lungsim siangtho
         tawh sanggamte bangin ngaihsun in.
         3 Meigong taktakte na zahtak in.
         4 Ahih hangin tu le ta a nei meigongte ahih leh a tu a tate in Pasian a zahtakna uh
         a innkuan sungah a lah theih nading sin masa in nu le pa, pi le pute itna thukkik
         uh hen. Tua in Pasian mai ah a hoih le a sanhuai thu ahi hi.
         5 Meigong taktakte in amau kia bek omin Pasian muang uh a, thumna le thungetna sun
         le zanin a nei dente ahi uh hi.
         6 A paktat meigongte ahih leh a nuntak uh hangin a si ahi uh hi.
         7 Tua bang meigongte in kawkbanna a neih loh nadingin thuhilh in.
         8 Mi khatpeuh in ama tanaute a diakdiak in ama innkuanpihte a vak nop kei leh amah
         in upna thu a nial hi a, thu‑umlote sangin a sia zaw lai hi.
         9 Kum 60 a pha nailo le, pasal khat sanga a tam zaw a nei ngei meigongte meigong sazian
         sungah na khum kei in.
         10 Gamtat hoih hi ci a, pahtakna a ngah mi, a tate hoihtak in a kem mi, zindo a siam
         mi, misiangthote khe a silsak mi, micimawhte a huh mi, gamtat hoih khempeuh ahih zawh
         zahin a hanciam mi ahih leh meigong sazian ah na khum in.
         11 A khanglai meigongte sazian sungah khum kei in. Banghang hiam cihleh amaute ci le
         sa lunggulhna in Khazih tunga a kipiakna uh a zawh ciangin pasal a neikik nuam uh
         hi.
         12 Amaute in a kiciamna masa uh palsat uh ahih manin mawhsakna a thuak uh hi.
         13 Tua thamlo in amaute thadah uh a, inn khat khit inn khatah a kawi vakvak uh hi. Tua
         bek zong hilo in mi gensiat hatin midangte thuteng ah kitaklah uh a, gen dingin a
         kilawmlo thute a gen kawikawi uh hi.
         14 Tua ahih manin a khanglai meigongte in pasal neikik in tanu tapa nei in innsung makaih
         in galpa in a gensiat theih nadingin hunhoih bangmah pia kei le uh ka deih hi.
         15 Banghang hiam cihleh a khanglai meigong pawlkhatte lampial in Satan nung a zui khin
         uh hi.
         16 Pasal ahi a, numei ahi zongin thu‑um mi khatin a inn ah meigong a neih leh, amau
         mahin kem uh henla, pawlpi tungah vangik suan kei uh hen. Tua hi leh pawlpi in meigong
         taktakte a kem thei ding hi.
         17 Hoihtak a pawlpi a makaih makaite, a diakdiak in thugen le thuhilh nasep hanciamtak
         in a semte in pahtawina a zah nih a ngah ding uh a kilawm hi.
         18 Banghang hiam cihleh Lai Siangtho in, “Bawngtal in buh a cil laitak in a muuk hencipsak
         kei in. Na a sem mi in thaman a ngah ding kilawm hi,” a ci hi.
         19 Pawlpi makai khat a kimawhmat ciangin teci nih bang thum bang a om kei leh sang kei
         in.
         20 Midangte in zong a lau theih nadingun mawhna a bawl mite mipi mai ah na taii in.
         21 Hih thute ah teeltuam, paihtuam, angvantuam nei loin na zuih nadingin Pasian mai,
         Topa Zeisu Khazih mai le a kiteel vantungmite mai ah thu kong pia hi.
         22 Mi khatpeuh tungah na khut nga mengmeng kei in. Mi dangte mawhna tawh kisawh kha
         kei in. Siangthotak in na kikem in.
         23 Na gilpi hang le na cinat theih zelzelna hangin tuisiang bek dawn loin lenggahtui
         zong tawmtawm na zang in.
         24 Mi pawlkhatte a mawhna uh teltak in kilang pah a, thu a kikhenma nangawn in kithei
         hi. Ahih hangin mi pawlkhatte thu a kikhen khit ciang bekin a mawhna uh kilangpan
         hi.
         25 Tuamah bangin mi pawlkhatte a gamtat hoihna uh teltak in kilang pah a, teltak in
         a kilangkhia pahlo gamtat hoihte zong a kiselcip zo kei hi.

1 Sila suahna hakkol nuai‑a omte khempeuh in Pasian min le thuhilhnate a kigensiat
         loh nadingin a tote uh a kilawm a kituak in zahtak uh hen.
         2 A tote uh thu‑um mi ahih leh sanggam khat hilel hang ci in zahtak bawl lo tuan kei
         uh hen. Banghang hiam cihleh amaute nasepna hanga phattuamna a ngah a tote un thu‑um
         mi le a ki‑itpihte uh ahih manin hanciam zawkan in na a sep ding uh ahi hi. Hih thute
         hilh inla hanthawn in.
         3 Biakna paizia tawh a kituaklo thuhilhna le i Topa Zeisu Khazih thuhilhna maan taktak
         tawh a kituaklo thuhilhna mi khatpeuh in a hong hilh leh,
         4 a kiphasak, bangmah theilo, thu kheldot le kam kinial ding bek ut mi ahi hi. Tua
         bang thute in ki‑eenna, kitot kiselna, kigensiatna, kimuanmawhna le,
         5 lungsimsia pana hong piang kimanna neilo kampau, thuman thutak thei theilo in Pasian
         biakna pen hauh theih nading lampi in a ngaihsunte ahi uh hi. Tua bang mite kiang
         panin na kihemkhia in.
         6 Tu in, lungkimtak a Pasian mi hihna in hauhna lianpi ahi hi.
         7 Banghang hiam cihleh leitung ah bangmah keng loin i suak a, bangmah keng loin i paikhia
         ding hi cih i theitel hi.
         8 Tua ahih manin annek ding, puansilh ding i neih zahzah tawh lungkim ni.
         9 Ahih hangin a hau nuam mite in ze‑etna thang sungah awk uh a, a haihuai le a lauhuai
         lunggulhna tampite sungah a awk uh hi. Tuate in siatna le manthanna sungah amaute
         a tumsuksak hi.
         10 Banghang hiam cihleh sum deihluatna in siatna nam khempeuhte bulpi khat ahi hi. Sum
         deihluatna hangin mi pawlkhatte upna panin lampial uh a, lunggimna tampi a kisuan
         uh ahi hi.
         11 Ahih hangin Pasian mipa aw, nang na hih leh tuate taisan in. Diktatna, Pasian deihna
         banga nuntakna, upna, itna, thuakzawhna le lungnemnate na delh in.
         12 Upna thu tawh kipawl a pha galdona na do in. Nang zong teci tampite mai ah hoihtak
         a na pulak khitsa ahi Pasian hong sapna tawh na ngah nuntak tawntungna na lenkip in.
         13 Pontius Pilate mai ah hoihtak in teci a pang Khazih Zeisu le, na khempeuh nuntakna
         a pia Pasian mai ah thu kong piak inah,
         14 i Topa Zeisu Khazih hong kilat mateng ninbanglo, kawkbanglo dingin hih kong thupiak
         na zui in.
         15 Ama hun a tun ciangin amah hong kilang ding hi. Tua Pasian in thupha a ngah amah
         bek a lianbel Ukpa, kumpite Kumpipa le tote Topa ahi hi.
         16 Amah bek a si theilo hi a, a kineh theilo khuavak sungah a teengpa ahi hi. Kuamah
         in a muhngeiloh, kuamah in a muhtheihloh, tua Topa tungah pahtawina le a tawntung
         vangliatna om tahen. Amen.
         17 Tu laitak a mihaute tungah hih thute hilh in. Amaute kiphasak kei uh hen. A kiplo
         hauhna muang loin nuamtak a i zat ding, na khempeuh kicingtak in a hong pia, a nungta
         Pasian muang zaw uh hen.
         18 Na sep hoih tampi a neih theih nadingun na hoih sem uh hen. Cingh uh henla, piakkhiat
         nopna lungsim nei in,
         19 a hong tung ding hunah bulkip muanhuai ahi dingin amaute aa ding khol uh hen. Tua
         hi leh nuntak tawntungna a lenkipte ahi ding uh hi.
         20 Timothy aw! Na kep dinga hong kipia thute hoihtak in kem in. A kihhuai, mawk paupaunate
         le, pilna takpi a kisa kha thu kinialnate pel in.
         21 Mi pawlkhatte in tua bangte zui kha uh ahih manin upna panin a pial uh hi. Hehpihna
         thupha nang tungah hong om tahen. Amen.2 TIMOTHY2 TIMOTHY2 TIMOTHY2 TIMOTHY2 TIMOTHY

1 Khazih Zeisu sunga om a hong kikamciam nuntakna tawh kizui in Pasian deihna tawh
         Zeisu Khazih sawltak khat a suak keimah Paul in,
         2 kong it ka tapa Timothy lai kong khak hi. I Pa Pasian le i Topa Khazih Zeisu kiang
         pana hehpihna, hehpihna thupha le lungnopnate nang tungah om tahen.
         3 Sun le zanin ka thungetna ah nang kong phawk den hi. Tua banga kong phawkna ah lungsim
         tawngah kisuanna om hetlo ka pu ka pate mah bangin a na ka sepsak Pasian tungah lungdam
         thu ka ko hi.
         4 Na khitui luannate ka phawk a, ka lung a nop theih nadingin nang kong mu nuam mahmah
         hi.
         5 Nang sungah upna maan a om lam ka thei hi. Tua upna na pi Lois le na nu Eunice‑te
         in nei masa a, nang zong tua bang upna mah na neih lam ka thei hi.
         6 Tua ahih manin nang tunga ka khutngakna tawh na ngah Pasian hong piak letsong na
         satsuah nadingin kong phawksak hi.
         7 Banghang hiam cihleh Pasian in launa lungsim hong pia hilo in hanna, itna, ki‑ukzawhna
         hong guan hi.
         8 Tua ahih manin i Topa thu teci na pan ding maizum kei inla, ama hanga ka thongkiatna
         zong hong maizumpih kei in. Lungdamna thu hanga ka thuaknate Pasian thahatna tawh
         hong thuakpih zaw in.
         9 Tua Pasian in eite hong honkhia a, a siangtho sapna tawh hong sam hi. Amah in eite
         gamtatna hang hilo in ama ngimna le a hong hehpihna thupha hangin hong sam ahi hi.
         Amah in leitung a pianma pekin tua hehpihna Khazih Zeisu sunga a hong piak khitsa
         ahi hi.
         10 Ahi zongin tu in i Honpa Zeisu Khazih hong kilatna tawh tua thu a hong kitheisak
         zo hi. Tua Zeisu Khazih in sihna beisak a, lungdamna thu tungtawn in nuntakna le sih
         theihlohna thu khuavak bangin hong tangsak zo hi.
         11 Tua lungdamna thu Gentile‑te tungah a tangkopa, sawltakpa le thuhilh siapa a suak
         dingin Pasian in kei hong sehzo hi.
         12 Hih thu hangin hih gimnate ka thuak a, ahih hangin ka maizum kei hi. Banghang hiam
         cihleh ka uppa ka thei a, amah ka piak khitsate, tua Ni dongin kem zo ding hi cih
         ka theitel hi.
         13 Kei tung pana na zaksa a maan thuhilhnate Khazih Zeisu sunga om upna le itna tawh
         lenkip in.
         14 Nang tunga hong kipiaksa na hoih, eite sunga a teeng Kha Siangtho tha tawh na kem
         in.
         15 Asia gama om mi khempeuh in kei hong nusia khin uh hi cih na thei hi. Tuate lakah
         Phygellus le Hermogenes‑te zong a kihel uh hi.
         16 Topa in Onesiphorus‑te innkuan thupha pia tahen. Banghang hiam cihleh amah in tam
         veipi tha hong guan a, mat le hen ka thuakna zong, a hong maizumpih kei hi.
         17 Amah in Rome khuapi a hong tun ciangin kuhkaltak in kei hong zonga, hong mukhia hi.
         18 Topa in tua Ni ciangin amah hehpihna pia tahen. Amah in Ephesus khua ah lam tuamtuam
         tawh kei hong huh mahmah hi cih na thei hi.

1 Tua ahih ciangin ka tapa aw, Khazih Zeisu sunga om hehpihna thupha hangin thahat
         in om in.
         2 Teci tampite mai‑a ka thugen na zaksa thute, midangte zong a hilhsawn thei dingin
         mi muanhuaite tungah na pia in.
         3 Zeisu Khazih galkap hoih bangin haksatnate na thuak keikai in.
         4 Galkap a sem mi peuhmah in amah galkap a suaksakpa a lungdamsak nadingin ama nuntak
         nading vaite tawh a kikai‑awksak kei hi.
         5 Tai kidemna ah a tai mite in zuih ding ngeinate zui in a tai kei uh leh pahtawina
         lukhu a ngah kei ding uh hi.
         6 Hahkattak in lo a khopa in lo panin a piang a gahte a ngah masak ding kilawm hi.
         7 Hih kong gen thute ngaihsun inla, Topa in a vekpi in hong theitelsak tahen.
         8 Ka hilh lungdamna thu in misite lak panin a kithokiksak, David suan Zeisu Khazih
         thu hi a,
         9 tua lungdamna thu hangin gimna ka thuak a, migilo khat bangin sikkhau kikhih zah
         dongin ka om hi. Ahi zongin Pasian thu ahih leh sikkhau a kikhih thei kei hi.
         10 Tua ahih manin Pasian teelsa mite in hotkhiatna ahi Khazih Zeisu sunga om, tawntung
         minthanna a ngah theih nadingun gimna namkim ka thuak hi.
         11 Hih thu in thuman thutak ahi hi. Amah tawh i sihkhop leh, Amah tawh i nungta khawm
         ding hi.
         12 Gimna i thuak leh, Amah tawh i mangkhawm ding hi. Amah i nial leh, Amah in zong eite
         hong nial ding hi.
         13 Eite in i cihtak loh hangin, Amah citak veve hi. Amah le amah kinial theilo hi.
         14 Kam kinialna in phattuamna piangsak lo a, a za mite siasak zaw ahih manin kam a kinial
         loh nadingun Topa mai ah thupia inla phawksakkik in.
         15 Maizum nading a omlo thuman thutak a khentel siam Pasian in a san theih nasempa na
         suah theih nadingin hanciam in.
         16 A kihhuai le kimanna neilo thute pel in. Banghang hiam cihleh tua bang thute in biaknamisak
         lo semsem hi.
         17 Amau thugente in cancer bangin kizel ding hi. Hymenaeus le Philetus‑te zong tua bang
         mite lakah a kihel uh hi.
         18 Amaute thuman thutak pan pialkhia uh a, thawhkikna pen a beisa thu hi ci uh ahih
         manin mi pawlkhatte upna a siasak uh hi.
         19 Ahi zongin Pasian khuambulpi in kiptak in dinga, a tungah hih bangin a kiciamteh
         hi. “Topa in ama mite a thei hi,” cihleh “Khazih min a lo mi peuhmah siatna panin
         kiheikhia tahen,” cih thu ahi hi.
         20 Ahih hangin inn lianpi khat sunga vanzat ahi um le bel‑te, kham le ngun bek tawh
         kibawl hi khin lo hi. Sing le lei tawh kibawl um le bel zong a om hi. Pawlkhatte thupi
         a, pawlkhatte thupilo hi.
         21 Tua ahih manin mi khatin a thupilo nate panin a kisiansuah leh a kizatna a thupi,
         a kisianthosak le a Neipa in a zat theih ding na hoih khat peuhpeuh a sem dinga a
         kizang thei vanzat a suak ding hi.
         22 Khangno lunggulhna hoihlote taisan in. Lungsim siangthotak a Topa min a lote tawh
         diktatna, upna, itna le kilemnate delh in.
         23 A haihuai le theitel lopi a kiselnate in kitotna piangsak hi cih thei na hih manin
         na pel in.
         24 Topa nasempa in kuamah tawh kitawng lo dinga, mi khempeuh tungah thudik in thu zong
         hilh thei dinga, thuakzawhhatna zong nei in,
         25 amah a langpan mite lungnemtak in thu a hilh ding hi. Pasian in amaute lungsim kikhelsak
         leh amaute in thuman thutak thei ding uh a,
         26 tua ciangin amaute in hong phawkin Dawimangpa thang panin a hong suakta ding uh hi.
         Banghang hiam cihleh amaute in ama deih bangbang in a sawl theih dingin a mat mite
         ahi uh hi.

1 Ahih hangin hih thu ciamteh in. Ni nunung ni ciangin hun haksa hong tung ding hi.
         2 Banghang hiam cihleh mite in amau le amau bek a ki‑it, sum a duh, a kisial, a kiphasak,
         mi kosiat hat, nu le pate thu a manglo, a lungdam theilo, a siangtholo,
         3 itna a neilo, mi dangte mawhna a maisak nuamlo, mi a gensia, amau pumpi ki‑uklo,
         a gamhtat, thuhoih a deihlo,
         4 thuciamna a palsat, lungtang a khauh, a kihisak, Pasian it ding sangin noptat ding
         ut zaw ding uh a,
         5 Pasian mi bangin kibawl in, ahi zongin a vangliatna nial ding uh hi. Tua bang mite
         na pel in!
         6 Tua mite in midangte inn ah va lut khiankhian uh a, lunggulhna tuamtuam zui in, mawhna
         tawh a kidim numei ginalote a thuzawh ding uh hi.
         7 Tua bang mite pen thu a kihilhhilh hangin thuman a thei zo ngeilote ahi uh hi.
         8 Tu in Jannes le Jambres‑te in Moses a langpan bangun tua mite in zong thuman thutak
         a langpan uh hi. Amaute lungsim in kisia khin a, upna thu ah a kipampaihte ahi uh
         hi.
         9 Tua hi a, amaute a ma uh a pai kei ding hi. Banghang hiam cihleh, Jannes le Jambres‑te
         mah bangin amaute haina zong kilangkhia ding hi.
         10 Nangmah in ka thuhilhna, ka nuntakzia, ka tup ka ngimna, ka lungduaina, ka neih itna
         le ka thuakzawhnate na thei khinzo hi.
         11 Antioch khua, Iconium khua le Lystra khuate a ka thuak bawlsiatna le gimnate na thei
         hi. Ahih hangin tuate khempeuh panin Topa in kei hong honkhia hi.
         12 Hi mah hi. Khazih Zeisu sungah Pasian deihna banga a nungta nuam mi khempeuh in bawlsiatna
         a thuak ding uh hi.
         13 Ahih hangin migilote le mi kineihtawmte siahuai semsem ding uh a, midangte a khem
         bangun amaute in zong khemna a thuak ding uh hi.
         14 Nangmah in na sin khitsa, na theihtel khitsa thute zuisuak in. Tua thute kua tung
         pana na sin ahi hiam cih zong na thei hi.
         15 Khazih Zeisu upna tungtawn a hotkhiatna ngah nadingin pilna a hong piathei Lai Siangtho
         na neutung a kipan na theihsa ahi hi.
         16 Lai Siangtho buppi in Pasian humuapna tawh hong kipia hi a, thuhilh nading, mawhna
         kiphawksak nading, kibawlphat nading, le dikna thu ah kipattah nadingin a manpha hi.
         17 Tua in Pasian mipa picing a na hoih khempeuh tawh a kigingkhol mi ahih theih nading
         ahi hi.

1 Tua ahih ciangin Topa Zeisu Khazih in a nungta laite le a sisate thukhen ding pa
         hi a, ama hong kilat ding le ama kumpigam thu ngaihsun kawmin Pasian mai le ama mai
         ah thu kong piak inah,
         2 Pasian thu hilh in! Hun a hoih a, a hoih kei zongin a gen dingin kigingkhol den in.
         Lungduaitak le kiciantak in mawhna phawksak in taii bawl inla tha pia in.
         3 Banghang hiam cihleh mite in thuhilhna maan a cimtak hun uh hong tung ding hi. A
         bil uh thakin amaute zaknop bangbang a gen dingin thuhilhsiate a kaikhawm ding uh
         hi.
         4 Amaute in thuman thutak ngai nuam nawnlo ding uh a, phuahtawm tangthu peuh a ngai
         nuam zaw ding uh hi.
         5 Nangmah in na khempeuh ah pilvang inla, haksatna hong tun ciangin thuak keikai in.
         Lungdamna thuhilh nasep sem inla, na nasep tangtun in.
         6 Kei ka hih leh tuibuah biakpiakna a a kibua bangin hong kibuakhia ta a, ka paikhiat
         ding hun a hong nai zo hi.
         7 Galdona pha ka do zo hi. Tai kidemna ah a mong dongin ka taizo hi. Upna ka lencip
         zo hi.
         8 Tua hi a, tua Ni ciangin a dik Thukhenpa ahi Topa in kei hong piak ding dikna lukhu
         kei aa dingin hong koihkholhsak zo hi. Kei bek hilo in ama hong kilat ding a lunggulh
         mi khempeuh zong a pia ding hi.
         9 A manlang theithei in nong pai theih nading hong hanciam in.
         10 Banghang hiam cihleh Demas in hih leitung nate iplah ahih manin, kei hong nusia a,
         Thessalonica khua ah a paizo hi. Crescens zong Galatia gamah pai a, Titus zong Dalmatia
         gamah a paizo hi.
         11 Luke bek kei kiangah a omlai hi. Nong pai ciangin Mark hong zawn inla hong tonpih
         in. Amah in ka nasepna ah phatuam mahmah hi.
         12 Tychicus, Ephesus khua ah ka paisak hi.
         13 Nong pai ciangin Troas khua ah Carpus kianga ka nusiat ka puantualpi le ka laibute,
         a diakdiak in savun laizialte hong pua in.
         14 Sumsan sekpa Alexander in nakpi in kei hong bawlsia hi. Topa in ama gamtatna bangin
         thukkik tahen.
         15 Amah in i thugente nasiatak in hong langpan ahih manin nang zong hoihtak in kikem
         in.
         16 Thukhen zumah ka kihutna thu ka gen masak lai in kuamah in hong dinpih loin mi khempeuh
         in hong taisan khin uh hi. Amaute kimawhsak kei tahen.
         17 Ahih hangin keima tung pan lungdamna thu a kicing in kihilh a, Gentile‑te in a zak
         theih nadingun Topa in kei hong dinpih in hong thakhauhsak hi. Amah in humpi nelkai
         kam sung panin kei hong honkhia hi.
         18 Topa in thusia tawh hong kidona khempeuh panin hong honkhia lai dinga, ama vantung
         kumpigam sung a hong tunpih ding hi. Tua Topa tungah minthanna om tawntung tahen.
         Amen.
         19 Prisca le Aquila, le Onesiphorus innkuanpihte na hopihsak in.
         20 Erastus pen Corinth khua ah a taamlai hi. Ahih hangin Trophimus pen a cina ahih manin
         Miletus khua ah ka nusia hi.
         21 Phalbi ma in nong tun theih nadingin hong hanciam in. Eubulus in nang hong hopih
         hi. Pudens, Linus, Claudia le sanggamte khempeuh in zong nang hong hopih uh hi.
         22 Topa Zeisu Khazih in na kha hong ompih tahen. Pasian hehpihna thupha in nang hong
         ompih tahen. Amen.TITUSTITUSTITUSTITUSTITUS

1 Zeisu Khazih nungzui Pasian sila ahi keimah Paul in Pasian mi hihna tawh kituak in
         thuman thutak theihna le Pasian teelte upna tawh kizui in,
         2 a zuau theilo Pasian in hun kipatma peka kipan a hong kamciamsa nuntak tawntungna
         lametna thu,
         3 Pasian in a hun a tun ciangin keima thuhilhna tungtawn in ama kamciamsa tua thu hong
         kilangsak hi. Eite hong Honpa Pasian thupiakna tawh kizui in tua thuhilh nasepna keima
         tungah hong kipia zo hi.
         4 I neihkhop a kibang upna sungah ka tapa taktak ahi Titus aw, Pa Pasian le eite hong
         Honpa Topa Zeisu Khazih kiang pan hehpihna thupha, hehpihna le lungnopnate nangma
         tungah hong om tahen.
         5 Thu kong piaksa mah bangin nasep ding a kisam laiteng a sem ding le khua khempeuh
         ah pawlpi makai dingte a seh dingin Crete tuikulh ah kong nusia hi.
         6 Pawlpi upa dinga na seh mite in paubanna a omlo mi, zi khat bek a nei mi, a tate
         in thumanglo ahih keileh phengtat uh hi ci in mawhsakna a ngahlo thu‑um mi hi ding
         uh hi.
         7 Banghang hiam cihleh pawlpi kem siapa in Pasian neihsa kempa ahih manin paubanna
         a neih loh ding kisam hi. Ama thu bek thu salo in, a heh baihlo, zu a dawnlo, a ngonghtatlo,
         sum iplahlo mi,
         8 zindo a hahkat mi, thuhoih a deih mi, lungsim navak mi, a thutang mi, a siangtho
         mi, ama pumpi a ki‑uk zo mi,
         9 thuhilhna maantak tawh mite thapia in thu a nial mite zong a mawhna uh a kiphawksak
         theih nadingin a sinsa thuman a lenkip mi hi ding hi.
         10 Banghang hiam cihleh a thumanglo, thu ginalo peuh a kawi gengen leh mi a khemthei
         tampitak om a, a diakdiak in vunat mite lakah a tampen hi.
         11 Amaute in thumanlo tawh a ngah theih nadingun gen dinga kilawmlo thute gen uh a,
         midangte innkuan sung susia thei uh ahih manin tua bang mite thu gensak peuhmah kei
         in.
         12 Amaute lak mahmah a kamsang khatin zong, “Crete mite zuautheite hi a, gamsa gilote
         tawh kibang in thadah le anhai a thuahte ahi uh hi,” a ci hi.
         13 Hih teci panna a maan ahi hi. Tua ahih manin, amaute in upna thu ah a kip theih nadingun
         khauhtak in taii inla,
         14 Judah mite phuahtawm tangthute le thuman thutak a zuilo mite thupiakte a man loh
         nadingun zong hilh in.
         15 A siangtho mite aa dingin na khempeuh a siangtho hi. Ahih hangin a siangtholo mite
         le a umlo mite aa dingin a siangtho na khat beek a om kei hi. A ngaihsutna le a lungsimte
         nangawn uh zong a nin hi.
         16 Pasian ka thei hi a cih uh hangin a gamtatna uh tawh amah a nial uh hi. Mi kihhuai,
         thumanglo, na hoih khatpeuh sem dinga kizang theilo mite ahi uh hi.
         
            

         
      
   
      
         2
1 Ahi zongin nang in upna thuman tawh a kituak hih thute hilh in.
         2 Papi khanghamsate, a navak, a zahtakhuai, pumpi ki‑ukzo, upna maan a nei, itna le
         thuakzawhna a neite ahih nading,
         3 tuamah bangin nupi khanghamte zong a gamtat hoih, a zahtakhuai, mi a gensialo, zu
         a hailo, thuhoih thupha a hilhte a suah nading,
         4 amaute in a khanglai nupite tungah a pasal le a tate uh a itte,
         5 a nuntakna a siangthote, a khuavallo mite, inn nupi hoihte, a migite, a pasalte uh
         thu a mangte a suah nading, Pasian thu a kigensiat loh nading uh ahi hi.
         6 Tua mah bangin a khanglai pasalte zong a pilvang nadingin hanthawn inla,
         7 nang na hih leh nasep hoih a kici khempeuh ah mite etteh theih dingin om in. Na thuhilhna
         ah ginatna zahtakbang in om inla, kam thanghuai zang loin kampau kilawm zang in.
         8 Tua hi leh kuamah in a hong mawhsak nading a om kei ding hi. Nang hong langpang mite
         in zong hong gensiat nading uh mu loin a maizum ding uh hi.
         9 Silate in a tote uh thu mangin na khempeuh ah a tote lungdamsak in a pau uh a dawnkik
         loh nadingun hilh in.
         10 Guksim laksim nei loin a muanhuaina uh na khempeuh ah lak uh hen. Tua bangin om le
         uh amaute in a hong Honpa Pasian thu na khempeuh ah a kilangsak thei ding uh hi.
         11 Banghang hiam cihleh hotkhiatna hong puak Pasian hehpihna thupha, mi khempeuh tungah
         hong kilang zo a,
         12 Pasian deihna tawh kituaklo gamtatna le leitung lunggulhnate nialin a kilawm a kituak,
         a dik a maan le Pasian mi banga tu khang huna i nuntak nadingin hong hilh hi.
         13 A lian eite Pasian le Honpa Zeisu Khazih minthanna tawh a hong kilat ding lametna
         thupha ngakin i om hi.
         14 Amah in siatna khempeuh pan hong tankhia in ama neihtuam mite ding, ama aa dingin
         hong siangthosak a, na hoih sep ding i hanciam theih nadingin eite tangin amahmah
         hong kipia zo hi.
         15 Hih thute genin hanthawn inla na thuneihna khempeuh tawh amaute taii in. Kuamah kisimmawhsak
         kei in.

1 Ukna neite le thuneite thu a zui ding, thu a mang ding, na hoih khat peuhpeuh a sem
         dingin kigingsa in om ding,
         2 kuamah gensialo, midang tawh kihothei, thukhual le mi khempeuh tungah a kiniamkhiat
         dingin amaute phawksak in.
         3 Banghang hiam cihleh eite mahmah zong nidanglai in bangmah theilo, thumanglo, khemna
         a thuak, a hoihlo lunggulhna le noptatna tuamtuamte a bawl, midangte a eeng le a siasak
         nuam, muhdah thuak le a mudahte i hi ngei hi.
         4 Ahi zongin eite hong Honpa Pasian in a migitna le a hong itna mihingte tungah hong
         kilangsak hi.
         5 Eite in a hoih a pha i bawlman hilo in suahthakna hanga silsiangna le Kha Siangtho
         hanga thaksuahsakna tungtawn in ama hehpihna tawh kizui in a hong honkhia ahi hi.
         6 Amah in eite hong Honpa Zeisu Khazih tungtawn in tua Kha Siangtho a dimtak in eite
         tungah hong sungzo hi.
         7 Tua in ama hehpihna thupha tawh dik hong tansak khit ciangin i lamet nuntak tawntungna
         a luahte i suah nading ahi hi.
         8 Hih in a muanhuai thugenna ahi hi. Tua ahih manin Pasian a um khinsa mite in na hoih
         a sep tawntung nading uh a phawk nadingun na gen tawntung ding ka deih hi. Hih thute
         in mikim aa dingin hoih a, phattuamna zong a piangsak hi.
         9 Ahi zongin a haihuai thu kinialnate, khangthute, thukham tawh kisai kiselna le kitotnate
         na pel in. Tuate in phattuamna bangmah hong pia lo a, kimanna zong bangmah neilo hi.
         10 Khatvei nihvei thu na hilh khit ciangin kikhenna a piangsak mi na hemkhia in.
         11 Tua bang mite in lehtat in mawhna bawl teitei uh ahih manin amau le amau mawhna thukhenna
         a kithuaksak uh ahi hi cih na thei in.
         12 Artemas ahi a, Tychicus ahi zongin kong paisak ciangin ka omna Nicopolis khua ah
         nong pai nadingin hong hanciam in. Banghang hiam cihleh tualai ah phalbi sungteng
         taam dingin ka khentat hi.
         13 Sitnipa Zenas le Apollos‑te kisapna bangmah om loin a zinkhiat theih nadingun na
         huh in.
         14 I mite zong gah nei loin om loin huhna a kisamte a huh zawh nadingun na hoih sep
         ding a tawntung in kisin uh hen.
         15 Ka ompih mi khempeuh in nang hong hopih uh hi. Upna sunga hong it mite na hopihsak
         in. Pasian hehpihna thupha in note khempeuh hong ompih tahen. Amen.PHILEMONPHILEMONPHILEMONPHILEMONPHILEMON

1 Khazih Zeisu hanga thongkiapa keimah Paul le i sanggampa Timothy in kong it uh sanggam
         le naseppih Philemon a kipan,
         2 kong it uh Apphia, Khazih galkap ka seppih uh Archippus le na inn a om pawlpi mite
         lai kong khak uh hi.
         3 I Pa Pasian le i Topa Zeisu Khazih kiang pana hehpihna thupha le lungnopna note tungah
         hong om tahen.
         4 Thu ka nget ciangin kong phawk tawntung a,
         5 misiangthote khempeuh na itna le Topa Zeisu na upna ka zak ciangin Pasian tungah
         lungdam ka ko hi.
         6 Khazih Zeisu sunga na neih hoihna khempeuh mite in thei in midangte tawh na nasepkhopna
         a khan semsem nadingin thu kong ngetsak hi.
         7 Banghang hiam cileh sanggam aw, na itna in misiangthote lungsim thaksuahsak ahih
         manin lungdam mahmah in ka lung uh a kim hi.
         8 Tua ahih manin Khazih sungah a kilawm nate na hih nadingin hangtak in thu kong piak
         theih hangin,
         9 tu in Zeisu Khazih hanga thongkia putekpa keimah Paul in itna tawh kong thum zaw
         hi.
         10 Ka thongkiat sunga ka tapa a hong suak Onesimus aa dingin kong thumsak hi.
         11 Amah in a beisa hunin nang aa dingin kimanna a neih loh hangin tu in nang aa ding
         le kei aa dingin a kimang thei mi khat hong suakzo hi.
         12 Amah ka hong ciahsakkik hi. Tua ahih manin keima pumpi bangin na ngaihsun inla amah
         na sang in.
         13 Lungdamna thu hangin ka thongkiat sungteng nangma tanga kei hong kem dingin ka kiangah
         om leh ka ut hi.
         14 Ahi zongin nang thukimna omlopi in bangmah ka hih nuam kei hi. A pha nong bawl dingte
         nang lungsim pana suak hilo in kong sawl zawh thu ahih khak ding ka ut kei hi.
         15 Banghang hiam cihleh amah tawh tawlkhat sung na kikhenna uh in a tawntung in amah
         na neih theih nading hi zaw kha ding hi.
         16 Amah sila bangin ngaihsun nawnlo in sila sangin a thupi zaw in na ngaihsun in. A
         diakdiak in amah in ka it mahmah sanggampa ahi hi. Ahih hangin ci le sa ah ahi a,
         Topa sungah ahi zongin nang tungah hong ithuai zaw lai ding hi.
         17 Nasep khoppih khat a nong ngaihsut leh kei nong san ding bangin amah na sang in.
         18 Ahi zongin, nang tungah hong khialh a leiba khatpeuh a hong neih leh kei kong loh
         dingin na ciamteh in.
         19 Na nuntakna bup mahmah kei tungah nong kibatna thu nangawn gen vet loin, kong lohkik
         ding hi ci in keimah Paul in ka khut mahmah tawh lai kong gelh hi.
         20 Hi mah hi sanggam aw, nang kiang pana lungdamna Topa sungah hong neisak inla Topa
         sungah ka lungsim hong thaksuak sakkik in.
         21 Na thumanna kong muanna tawh kei hong gen sanga a hoih zaw nangawn in hih ni teh
         ci in lai hong khak ka hi hi.
         22 Nong thungetsaknate uh hangin note kiangah hong paithei dingin kilamen ka hih manin
         ka giah nading inndei khat tu kikal sungin na vaihawmsak in.
         23 Khazih Zeisu hanga ka thongkiatpih Epaphras in hong hopih hi.
         24 Tuamah bangin kei tawh na a semkhawm Mark, Aristarchus, Demas le Luke‑te in zong
         a hong hopih uh hi.
         25 I Topa Zeisu Khazih hong hehpihna thupha in nang hong ompih tahen. Amen.HEBREWHEBREWHEBREWHEBREWHEBREW

1 Pasian in tanglai in kamsangte zangin hun tuamtuam ah lam tuamtuam tawh i pu i pate
         tungah thu a genzo hi.
         2 Ahih hangin hih a nunung pen hunah a Tapa tungtawn in hong hopih hi. Tua a Tapa pen
         na khempeuh a luah dingin a sehsa hi a, van le lei zong a Tapa tungtawn mahin a bawl
         ahi hi.
         3 Tapa in Pasian vangliatna a tankhiatna le Pasian lim le mel taktak kilah khiatna
         ahi hi. Amah in a vanglian ama kammal tawh na khempeuh a lenkip hi. I mawhnate amahmah
         in a sawpsiang khit ciangin a sangpen muna om Vanglianpenpa taklam ah a tu hi.
         4 Vantungmite min sanga min thupi zaw a luah zah khat in amaute sangin a lianzaw thampa
         zong ahi pah hi.
         5 Banghang hiam cihleh Pasian in vantungmite kua pen kiangah, “Nangmah in ka Tapa na
         hi hi, Tuni in nang kong piangsak zo hi,” ci ngei ahi hiam? Tua banah, “Keimah in
         ama Pa ka hi dinga, Amah in ka Tapa ahi ding hi,” ci ngei ahi hiam?
         6 Tua banah, a ta masa pen leitung ah hong paisak ciangin, “Pasian vantungmi khempeuh
         in amah bia uh hen,” a ci hi.
         7 Vantungmite tawh kisai in amah in, “Ama vantungmite kha bangin bawl a, Ama nasemte
         meikuang bangin a bawl hi,” a ci hi.
         8 Ahih hangin a Tapa tungah, “Pasian aw, na kumpi tokhom kip tawntung a, Na ukna ciangkhut
         in dikna ciangkhut ahi hi.
         9 Thumanna na deih a, siatna na mudah hi. Tua ahih manin, Pasian, nangma Pasian in,
         Na kithuahpihte sangin a tam zaw, Lungnopna sathau nang a hong nilhzo hi,” a ci hi.
         10 Tua banah, amah in a Tapa tungah, “Topa aw, a kipatcil in leitung bulpi na phut a,
         Vantungte zong na khut tawh na bawlsa ahi hi.
         11 Tuate kisiamang ding uh a, Nang na hih leh na om tawntung ding hi. Tuate khempeuh
         puan bangin a lui ding uh hi.
         12 Nang in tuate khempeuh, Puan bangin zialin na laih ding hi. Nang na hih leh na kikhel
         ngei kei a, Na kumte zong bei hun a nei ngei kei ding hi,” a ci hi.
         13 Ahih hangin vantungmi kua pen kiangah, “Na galte na khengakna ka suahsak khit mateng
         in, Ka taklam ah na tu in,” ci ngei ahi hiam?
         14 Vantungmite in hotkhiatna a luah ding mite nasem dinga a kisawlkhia khate hilo ahi
         uh hiam?

1 Tua ahih manin i tolhmang khakloh nadingin i zaksa thute i thudon phat mahmah ding
         ahi hi.
         2 Banghang hiam cihleh vantungmite tungtawn a a kigen thute kipsak a, tua thute mang
         loin a palsat mi peuhmah a kituak in daan thuaksak ahih leh,
         3 a lian mahmah hotkhiatna thudon loin om lehang bangci bangin suakta thei ding i hi
         hiam? Tua hotkhiatna Topa in phuangkhia masa a, ama tung panin a za mite in eite tungah
         a hong kipsak uh ahi hi.
         4 Pasian in zong limlamdangte, nalamdang lianpi pite, nalamdangte le ama deihna banga
         a hawmsak Kha Siangtho letsongte tawh teci a pang hi.
         5 Pasian in kote gen, a hong pianglai ding leitung, vantungmite ukna nuai ah a koih
         kei hi.
         6 Ahih hangin munkhat ah mi khatin hih bangin teci a pang khinzo hi. Amah in, “Na ngaihsuttham
         dingin mihing in bang hi peuhmah a, Na thudontham dingin mihing tapa in bang hi peuhmah
         ahi hiam?
         7 Vantungmite sangin a niam zawdeuh in na bawl a, Minthanna le pahtawina na khusak
         hi. Na khut tawh na bawlsa nate a uk dingin na koiha,
         8 Na khempeuh ama khenuai ah koihin na uksak hi,” a ci hi. Na khempeuh ama ukna nuai
         ah koih ahih manin ama ukna nuai‑a omlo na khat beek a om kei hi. Ahih hangin tu in
         na khempeuh ama khe nuai‑a a kikoih i mu nai kei hi.
         9 Ahi zongin Pasian hehpihna thupha tawh mi khempeuh tangin sihna a thuak theih nadingin
         vantungmite sanga a niam zaw in hong kikoih Zeisu i mu hi. Amah in sihna a thuak manin
         tu in minthanna le pahtawina a kikhusak hi.
         10 Na khempeuh ama tungtawn le ama aa dingin a piangsakpa Pasian muhna ah ta tampite
         in minthanna a ngah theih nadingun amaute aa dingin hotkhiatna a piangsakpa in gimthuakna
         tungtawn in a picin ding a kilawm hi.
         11 Banghang hiam cihleh a Siangthosakpa le a sianthosak mite innkuan khat ahih manun
         Zeisu in amaute ka sanggamte a cih ding a maizumpih kei hi.
         12 Tua ahih manin amah in, “Ka sanggamte tungah na min ka tangko dinga, A kikhawm mihonpi
         lakah nangmah phatna la ka sa ding hi,” a ci hi.
         13 Amah in, “Amah ka muang ding hi,” a cih banah, “En un, Pasian hong piaksa tate tawh
         ka omkhawm hi,” a cikik hi.
         14 Tate in si le sa a neih mah bangun amah in zong si le sa a nei hi. Tua in sihna a
         uk Dawimangpa tungah sihna mah tawh gualzo in,
         15 a khantawn un sih ding kihtakna sila a suak mite a khahkhiat theih nading ahi hi.
         16 Banghang hiam cihleh ama huh mite in vantungmite hilo in Abraham suante ahi hi.
         17 Tua ahih manin na khempeuh ah a sanggamte tawh a kibat ding a kul hi. Tua in a hehpih
         thei Pasian nasepna ah a muanhuai Siampi Ukpa a suah theih nading le mite mawhna hanga
         thoihdamna a bawl theih nading ahi hi.
         18 Banghang hiam cihleh amahmah in zong ze‑etna le gimna thuak ngei ahih manin ze‑etna
         a thuakte a huh thei hi.

1 Tua ahih manin van lam pana sapna a ngah a siangtho sanggamte aw, eite upna thu tawh
         kisai a Sawltak le Siampi Ukpa ahi Khazih Zeisu na lungngai un.
         2 Pasian innkuan sung khempeuh ah Moses a muanhuai mah bangin Zeisu zong amah a sehpa
         tungah a muanhuai hi.
         3 Banghang hiam cihleh inn sangin innlampa a kipahtawi zawk mah bangin amah in Moses
         sangin pahtawina a lianzaw a ngah dingin a kilawmpa ahi hi.
         4 Inn khempeuh a lam mi omciat a, ahih hangin na khempeuh a bawlpa in Pasian ahi hi.
         5 Moses in a nung cianga kigen ding thute ah teci a suah nadingin nasem khat ahihna
         tawh Pasian innkuan buppi tungah a muanhuai hi.
         6 Ahih hangin Khazih in Tapa ahihna ah Pasian innkuan tungah a muanhuai hi. I lungmuanna
         le i kisialhpih lametna i letkipsuak le ama innkuanpihte i hi hi.
         7 Tua ahih manin Kha Siangtho in a gen inah, “Tuni in ama aw na zak uh leh,
         8 Na lungtang uh khauhsak kei un. Pasian in gamlak ah amaute a ze‑et lai a, Amah a
         langpan bangun langpan kei un.
         9 Tualai in na pu na pate un, Kei hong ze‑et in, hong sit uh a, Kum 40 sung tawntung
         ka nasepte a mu uh hi.
         10 Tua ahih manin tua khang mite tungah ka heha, ‘Amaute a lungsim uh pial tawntung
         a, Ka lampite a theithei kei uh hi,’ ka ci hi.
         11 ‘Tua ahih manin ka tawlngakna sungah, Amaute a lut kei ding uh hi,’ ci in, Hehsa
         in ka kiciam hi,” a ci hi.
         12 Sanggamte aw, a nungta Pasian nusia in a umlo lungsim gilo a nei mi khatpeuh na om
         khakloh nadingun kidawm un.
         13 Mawhna in hong khemin a lungkhauh mi khatpeuh na om khakloh nadingun, “Tuni,” a kicih
         laiteng khat le khat tha kipia un.
         14 Banghang hiam cihleh a kipatcil a i lungmuanna a tawp dongin i letkip leh Khazih
         tawh a kizomte i hi hi.
         15 Hi bangin a kigen hi, “Tuni in ama aw na zak uh leh, Pasian na lehdo lai bangun,
         Na lungtang uh khauhsak kei un.”
         16 Thu za khin napi in a lehdo lai veve kuate ahi uh hiam? Moses makaihna tawh Egypt
         gam panin a paikhia tua mite mah hilo ahi uh hiam?
         17 Kuate tungah kum 40 sung tawntung Pasian heh ahi hiam? Mawhna a bawl manun gamlak
         ah pukin sihna a thuak tua mite mah hilo ahi uh hiam?
         18 Ka tawlngakna sungah a lut kei ding uh hi ci a, Pasian a kiciamna zong thu a manglo
         tua mite tung mah hilo ahi hiam?
         19 Tua ahih manin a up loh manun amaute a lut zo kei uh hi cih i thei hi.
         
            

         
      
   
      
         4
1 Tua ahih manin Pasian tawlngakna sungah lut theih nading kamciamna omlai napi a lut
         zolo khatpeuh na om khakloh nadingun lauthawng in om ni.
         2 Banghang hiam cihleh eite tungah lungdamna thu a hong kihilh mah bangin amaute tungah
         zong a kihilh hi. Ahih hangin a thu zak uh upna tawh thuah lo uh ahih manin amaute
         aa dingin phattuamna bangmah a piangsak kei hi.
         3 Ahi zongin a um eite i hih leh tua tawlngakna sungah i lut hi. Pasian in leitung
         a piansak khit a kipan a nasep a zawh khitsa hi napi, “ ‘Ka tawlngakna sungah Amaute
         a lut kei ding uh hi,’ ci in Hehsa in ka kiciam hi,” a ci hi.
         4 Amah in ni sagih ni tawh kisai in munkhat ah hih bangin a gen hi. “Pasian in a nasep
         khempeuh zo in ni sagih ni in a tawlnga hi,” a ci hi.
         5 Tua hi napi tua mun mah ah, “Ka tawlngakna sungah Amaute a lut kei ding uh hi,” a
         cikik hi.
         6 Tua ahih manin tua tawlngakna sungah a lut ding mi pawlkhat omlai hi, cih thu le
         lungdamna thu a kihilh masakna mite in a up loh manun lut kha lo uh hi, cih thu a
         kitel hi.
         7 Tua ciangin, “Tuni in ama aw na zak uh leh, Na lungtang uh khauhsak kei un,” ci a,
         a gen zawh a sawtpi khit ciangin David tungtawn in, “Tuni,” ci in nidang khat a sehkik
         hi.
         8 Banghang hiam cihleh, Joshua in amaute tawlngakna pia khin hi leh Pasian in tua nung
         ciangin nidang khat thu a genkik nawn kei ding hi.
         9 Tua ahih manin Pasian mite aa dingin Sabbath tawlngakna khat a omlai hi cih a kilang
         hi.
         10 Pasian in a nasep zo a, a tawlngak mah bangin ama tawlngakna sungah a lut mite zong
         a nasep uh zo in a tawlnga uh hi.
         11 Tua ahih manin amaute bangin uplohna hanga a puk mi i om khak loh nadingin tua tawlngakna
         sungah i lut theih nading hanciam ni.
         12 Banghang hiam cihleh Pasian thu in nungta in vanglian a, langnih a hiam namsau sangin
         a hiamzaw hi. Lungsim le kha, guh le tang le guhngekte pailet in khentel a, lungsim
         ngaihsutna le tupna ngimnate zong a theitel hi.
         13 A kipiangsak na khempeuh lakah Pasian muh loh dinga kisel thei na khat beek a om
         kei hi. Tua thamlo in eima thu ciat i puak nading pa muhna ah na khempeuh a liah om
         loin a kilang hi.
         14 Vantung ah a kah khin a lian Siampi Ukpa ahi Pasian Tapa Zeisu nei i hih manin i
         pulaksa upna kiptak in len ni.
         15 Banghang hiam cihleh i neih Siampi Ukpa in eite thanemnate hong thuakpih theilo ahi
         kei hi. Amah in eite mah bangin ze‑etna namkim thuak a, ahih hangin amah in mawhna
         a nei kei hi.
         16 Tua ahih manin i kisap hunin a hong huh ding hehpihna thupha mu in hehpihna i ngah
         theih nadingin hehpihna tokhom hangtak in zuan ni.

1 Siampi Ukpa pen mite lak panin a kisehkhia ahi hi. Amah in Pasian tawh kisai thute
         ah mipite tangin a ding dingin a kisehpa hi a, Pasian tunga kipia nate le mawhmai
         nading gangawh biakpiaknate a pia ding pa ahi hi.
         2 Amah zong a thanem thei mi ahih manin bangmah a theilo mite le lam a khial mite a
         lainat thei hi.
         3 Tua ahih manin amah in mite aa hilo in ama aa dingin zong mawhmai nading gangawh
         biakpiakna a piak ding kul hi.
         4 Kuamah in ama thu tawh hih dinmun thupi a ngahtawm theih hilo a, Pasian in Aaron
         a sap bangin a sap mite bekin a ngah theih ahi hi.
         5 Tuamah bangin Khazih in zong Siampi Ukpa a suah theih nadingin amah le amah a kipia
         tawm ahi kei hi. Pasian in ama kiangah, “Nangmah in ka Tapa na hi hi, Tuni in nang
         kong piangsak zo hi,” a ci hi.
         6 Mundang khatah zong amah in, “Nang in Melchizedek gui zui in, A tawntung in siampipa
         na hi hi,” a ci hi.
         7 Zeisu in leitung mi banga hong omlai in sihna panin a honkhia theipa kiangah khitui
         luangin nakpitak kiko in thungen a, thumna a nei hi. Pasian kihtak zahtakna tawh ngen
         ahih manin a thungetna a ngah hi.
         8 Tapa ahih hangin a thuak gimnate tawh thumanna a sin hi.
         9 A kicin khit ciangin ama thu a mang mi khempeuh aa dingin tawntung hotkhiatna a piangsakpa
         hong suaka,
         10 Pasian in Melchizedek gui zui in Siampi Ukpa cih min a pia hi.
         11 Tua Khazih thu i gen ding tampi a om hangin thu tel zo mengmeng lo na hih manun kong
         telgen ding a haksa hi.
         12 A taktak in sia a suak khinzo dingin na kilawmta uh hi. Tua hi napi Pasian thu tawh
         kisai in a kipatna thubulte mah hilh kikkik ding na kullai uh hi. Antak kisam loin
         nawizu mah na kisam lai uh hi.
         13 Nawizu bek a nete naungek ahih manun dikna thu a theisiam nai kei uh hi.
         14 Ahi zongin antak in a theih theihnate uh zangin a sia a pha a khentel thei khin a
         picingsa mite aa ding ahi hi.

1 Tua ahih manin Khazih tawh kisai a kipatna thuhilhnate nusia photin picinna lamah
         manawt ni. Kimanna neilo sepna bawlnate panin kisikkikna, Pasian upna,
         2 tuiphumna, khutngakna, misite thawhkikna le tawntung thukhenna tawh kipawl thuhilhnate
         bulsut kikkik nawn kei ni.
         3 Pasian in hong phal leh picinna lamah ma i nawt ding hi.
         4 Banghang hiam cihleh amaute khuavak in khatvei tan khin a, vantung lam letsong zong
         a ciam ngei khin, Kha Siangtho tawh zong a kizom ngei,
         5 Pasian thu a limna le a hong tung ding huna vangliatnate zong a ciam khin mite,
         6 Pasian Tapa khailumkik in, a selphokik suak uh ahih manin a puk uh leh a kisikkik
         nadingun a kibawlpha thei nawn kei hi.
         7 A hunhun a guahtui a dawl, lokhopa aa dingin kimanna a nei gah le teh a piangsak
         leitang in Pasian thupha ngah ahi hi.
         8 Ahih hangin tua leitang ah lingkung le thangling kungte a po leh kimanna neilo a,
         hamsiatna thuakin a tawpna ah mei tawh a kihal ding hi.
         9 Tua ahih ciangin kong itte aw, hih bangin thu kong gen uh hangin note in bel a hoih
         zaw hotkhiatna thu tawh kipawl nate na neihna uhah lungmuang in ka om uh hi.
         10 Banghang hiam cihleh note in misiangthote huh ngei bekthamlo in tu in zong na huh
         lai uh a, tua banga na nasepna uh le ama min aa dingin itna tawh na hanciamnate uh
         a mangngilh dingin Pasian in a thumanlopa ahi kei hi.
         11 Note khat ciatin na lametna uh na kiciatsak sinsen nadingun a tawp dongin thanuamtak
         in na om ding uh ka deih uh hi.
         12 Thadah loin upna le thuakzawhna tungtawn a Pasian kamciamna a luahte na etteh ding
         uh ka deih zaw uh hi.
         13 Pasian in Abraham tunga kamciam a piaklai in amah sanga a lianzaw a kiciampih ding
         omlo ahih manin amah le amah kiciam in,
         14 “Thupha hong pia taktak in kong pungsak taktak ding hi,” a ci hi.
         15 Abraham in lungduaitak in a ngak khit ciangin tua kamciamna a ngah hi.
         16 Mihingte in amaute sanga a lianzawte min loin kiciam uh a, tua kiciamna in thute
         kipsak in kinialna khempeuh a beisak hi.
         17 Tuamah bangin Pasian in zong a tup a gelsa thute a kikhelkik theilo ahihna tua kamciamna
         a luah ding mite theitelsak nuam ahih manin kiciamna khat tawh kipsak a,
         18 tua in Pasian zuau theih lohna a kikhel theilo thu nihte tungah kinga in, buk nading
         zuanin a tai khin eite in i mai‑a hong kikoihsa lametna letkipna tungtawn in hehnepna
         lianpi i ngah theih nading ahi hi.
         19 Tua lametna in tembaw khawlsakna sikkawipiɠ bangin i lungsim kipsak a, puan tawh
         kideina nunglam a sungtawng ah a lut hi.
         20 Tua munah Zeisu in eite aa dingin na lut masa khinzo a, amah in Melchizedek gui zui
         in a tawntung in Siampi Ukpa a suak hi.

1 Hih Melchizedek in Salem kumpipa hi a, a Sangbel Pasian siampipa zong ahi hi. Amah
         in kumpite zo a, a hong ciahkik Abraham na dawntuah in thupha a pia hi.
         2 Abraham in gal sunga a ngah nate sung panin sawm a khat Melchizedek a pia hi. Ama
         min a khiatna masapen “dikna kumpipa,” cihna hi a, Salem kumpipa cihna zong hi‑in
         tua in “kilemna kumpipa,” a cihna ahi hi.
         3 Amah in nu le pa ahi a, pugui pagui ahi a, nuntak kipat hun le bei hun ahi zongin
         a nei kei hi. Pasian Tapa bangin siampi ahi tawntung hi.
         4 Tu in i pupi Abraham nangawn in gal sunga a ngah nate sung panin sawma khat a piak
         hih mipa a thupizia ngaihsun dih un.
         5 Siampi za a ngah Levi suante in Abraham suante mah ahi, a sanggamte uh tung panin
         thukham tawh kizui in sawma khat a san theih nading uh thupiakna a ngah uh hi.
         6 Ahih hangin Levi suan a hilo Melchizedek in Abraham tung panin sawma khat ngahin,
         kamciamna a ngahpa Abraham zong thupha a pia lai hi.
         7 Tu in a lianzawpa in a neuzawpa thupha pia hi cih nial theih ding thu hilo hi.
         8 Hihlai ah a sithei mite in sawma khat a ngah uh hi. Ahih hangin tualai in nungta
         hi ci a, teci panna a ngahpa in sawma khat a sang hi.
         9 Sawma khat a ngah Levi in tualai in Abraham tungtawn in sawma khat pia khinzo hi,
         cih theih ahi hi.
         10 Banghang hiam cihleh Melchizedek in Abraham a dawntuah lai in Levi in a pupi sungah
         a om khinzo hi.
         11 Levi siampi nasepna tungtawn in mite in thukham a ngah uh hi. Tua ahih ciangin tua
         Levi siampi nasepna in picinna piangsak thei hileh, Aaron bang a hilo, Melchizedek
         gui zui in siampi khat hong pian ding kisam lai ding ahi hiam?
         12 Tu in siampi hihna a kikhel mah bangin thukham zong a kikhel ding hong kul hi.
         13 Banghang hiam cihleh hih thute gen mipa in biaknatau a na a sem ngeilo beh dang khat
         panin a hong piang ahi hi.
         14 I Topa pen Judah beh panin a hong piang ahihna kitel mahmah a, tua beh thu ah siampite
         thu tawh kisai Moses in bangmah a gen kha kei hi.
         15 Melchizedek tawh a kibang a dang siampi khat hong pian ciangin hih thu a hong kician
         mahmah hi.
         16 Hihpa pen ci le sa a thupiakna tawh kizui in siampi a suak hilo a, a bei theilo nuntakna
         tawh kipawl vangliatna hanga siampi a suak ahi hi.
         17 Banghang hiam cihleh amah in, “Nang in Melchizedek gui zui in, A tawntung in siampipa
         na hi hi,” ci in teci a pang hi.
         18 Thu dang khat in genleng, a masa thupiakna thanem in, kimanna neilo ahih manin a
         kibeisak hi.
         19 Banghang hiam cihleh thukham in kuamah picingsak zolo a, a hoih zaw lametna tawh
         kilaih in, tua tungtawn in Pasian kiang i zuan thei hi.
         20 Hih siampipa in kiciamna omlopi a siampi suak ahi kei hi.
         21 Banghang hiam cihleh siampi dangte in kiciamna omlopi in siampi a suak ahi uh hi.
         Ahih hangin Zeisu ahih leh, ama tunga Pasian kiciamna tawh siampi a suak ahi hi. Tua
         kiciamna in, “ ‘Nang in Melchizedek gui zui in, A tawntung in siampipa na hi hi,’
         ci in, Topa kiciam khinzo ahih manin, A khelkik nawn kei ding hi,” a ci hi.
         22 Hih kiciamna hangin Zeisu in a hoih zaw thuciam kipsakna a hong suak hi.
         23 Siampi dangte si in nasep zomsuak theilo uh ahih manin, siampi tampi om uh a,
         24 ahi zongin, amah om tawntung ahih manin a kikhel theilo siampi za a ngah hi.
         25 Amah nungta tawntung ahih manin, ama tungtawn in Pasian a naih mite aa ding thumsak
         in a tawntung in a hon thei hi.
         26 A siangtho, siatna a neilo, a buahbanglo, mawh neite tawh a kisawh kha lo, vantungte
         tunga a kitawisang, tua bang Siampi Ukpa in eite aa dingin a hoih mahmah hi.
         27 Amah ahih leh Siampi Uk dangte bangin nisim in ama mawhna mai nadingin biakpiakna
         pia masa a, tua khit ciangin mipite mawhna a mai nadingin gangawh biakna a piak ding
         a kisam kei hi. Banghang hiam cihleh amah in a kimang tawntung dingin ama pumpi mahmah
         khatvei a piaksa ahi hi.
         28 Banghang hiam cihleh thukham in a thanem mihingte mah Siampi Ukte dingin seh a, ahi
         zongin thukham nunga hong piang kamciamna in a kimang tawntung dingin Tapa a seh hi.

1 Tu in i gen khitsa thute sung panin i gennop bulpi in hih thu ahi hi. Eite in vantung
         a Vanglianpa tokhom taklam ah a tu, tua bang Siampi Ukpa i nei hi.
         2 Amah in mihing lam a hilo Topa mahmah in a lam biakbuuk taktak sunga Siangthopen
         Mun ah siampi nasep a sempa ahi hi.
         3 Pasian tunga kipia nate le gangawh biakpiaknate a pia dingin Siampi Uk peuhmah a
         kiseh ahi hi. Tua ahih manin hih Siampi Ukpa in zong a piak ding na khatpeuh a neih
         ding kisam hi.
         4 Thukham tawh kizui in a kipia nate a pia dingin siampite om khinzo ahih manin amah
         leitung ah a omlai hi leh siampi a suak kei ding hi.
         5 Tua siampite nasepna in vantung a om nate lim le a lim bek ahi hi. Biakbuuk lam dinga
         Moses a kithawi lai in Pasian in ama kiangah, “Mualtung a kong lahsa lim banglian
         in na khempeuh bawl in,” ci in thu a pia hi.
         6 Ahih hangin tu in Zeisu in a hoih zaw kamciamnate tawh a kikipsak a hoih zaw thuciamna
         Palai hi a, a thupi zaw siampi nasep a ngah hi.
         7 Banghang hiam cihleh thuciamna masa a kawkbang lo hi leh thuciamna nihna zon ding
         a kul kei ding hi.
         8 Ahi zongin Topa in tua mite a mawhsak nading mu ahih manin, “En un, Israel innkuan
         le Judah innkuan tawh thuciam thak khat ka bawl hun a hong tung ding hi.
         9 Tua thuciamna in Egypt gam panin amaute bantang kaih in ka paikhiatpih lai in a pu
         a pate uh tawh ka bawl thuciamna tawh a kibang kei ding hi. Banghang hiam cihleh ka
         thuciamna ah amaute kip lo uh ahih manin amaute ka thudon kei hi, Topa in ci hi.
         10 “Tua hun khit ciangin Israel innkuan tawh ka bawl ding thuciamna in hih bang ahi
         hi, Topa in ci hi: ka thukhamte amaute lungtang sungah koihin amaute lungsim ah ka
         gelhsak ding hi. Amaute Pasian ka hi dinga, amaute in keima mite ahi ding uh hi.
         11 Amaute in a innvengpa ahi a, a sanggampa ahi zongin thu hilh nawnlo ding uh a, ‘Topa
         thei in,’ a kici nawn kei ding uh hi. Banghang hiam cihleh a neupen a kipan a lianpen
         dongin a vekpi un kei a hong theita ding uh hi.
         12 Banghang hiam cihleh amaute mawhna khialhnate ah ka hehpih dinga, amau mawhnate le
         thukham tawh a kituaklo a gamtatnate uh zong phawkin ka nei nawn kei ding hi,” a ci
         hi.
         13 Amah in, “Thuciam thak,” a cih ciangin thuciamna masa pen a luisak a hita hi. Tu
         in a lui khinsa le zat theih nawnloh pen a beimang ding mah ahi hi.

1 A taktak in ci lehang thuciamna masa pen in zong Pasian biakna tawh kisai thukhunte
         le leitung a om Mun Siangtho a nei hi.
         2 Biakbuuk khat kilam a, a dei masa pen Siangtho Mun kici hi. Tua sungah meivak tunna,
         sabuai le Ompihna Anlumte a om hi.
         3 Puan tawh a kidal dei nihna ah Siangthopen Mun kici dei khat a om hi.
         4 Tua sungah kham tawh a kibawl paknamtui halna tau a om hi. Kham tawh a kizut thuciamna
         singkuang zong om a, tua sungah manna a kikoihna kham bel, a teh a sel Aaron ciangkhut
         le thuciamna suangpekte a om hi.
         5 Tua singkuang tungah a vanglian cherub vantungmite lim om a, a kha uh tawh hehpihna
         tokhom a zakkhum uh hi. Tu in tuate thu a cingin i gen khinzo kei ding hi.
         6 Tu in na khempeuh hih banga a kibawl khit dimdiam ciangin biakbuuk dei masa sungah
         siampite lut denin siampi na a sem uh hi.
         7 Ahih hangin dei nihna sungah Siampi Ukpa bek a lutthei hi. Amah kum khat in khatvei
         lut a, ama mawhna le mipite in a theihlohna uh tawh a bawlkhak mawhnate a mai nadingin
         sisan tawh biakna a pia hi.
         8 Biakbuuk dei masa a omlai teng Siangthopen Mun lutna lampi a kilang nai kei hi cih
         thu Kha Siangtho in hong theisak hi.
         9 Banghang hiam cihleh a kipia nate le biakpiaknate in a pia mite lungsim a siangsak
         zo kei hi cih thu tu huna eite a hong lahna ahi hi.
         10 Banghang hiam cihleh tuate in nek le dawn ngeinate, silsiangna ngeina tuamtuamte
         le pumpi tawh kisai thukhunte hi a, bawlthakna hun a tun mateng zat dingin a kikoih
         nate ahi hi.
         11 A hong tung ding a hoih nate tawh kisai Siampi Ukpa hihna tawh Khazih a hong tungzo
         hi. Amah in leitung nate le khut tawh kibawl a hilo, a lianzaw le a cingtak zaw biakbuuk
         sungah a lut hi.
         12 Amah in tua sungah kelte le bawngnote sisan lutpih lo a, a kimang tawntung dingin
         ama sisan mahmah tawh Siangthopen Mun ah khatvei lutin tawntung tatkhiatna a hong
         ngahsak hi.
         13 A buahbang mite tunga a kitheh bawngtal sisan, keltal sisan le bawngla a kihalna
         vutte in amaute pumpi siangsak zo ahih leh,
         14 a si nasepna panin a nungta Pasian na sem dingin Pasian tungah paubanna om loin tawntung
         Kha tawh amah le amah a kipiapa ahi Khazih sisan in na lungsim uh hong siangsak zawkan
         lo ding ahi hiam?
         15 Hih thu hangin Khazih in thuciamna thak Palaipa hong suak hi. Pasian sapna a ngah
         mite in a kamciamsa tawntung gamhluahna a ngah theih nadingun Khazih in thuciamna
         masa hun sunga thupalsat mite ama sihna tawh a tankhia hi.
         16 Luahna tawh kisai in sih thu vaikhakna lai‑a kizat theih nadingin thu vaikhakpa a
         sihphot kul ding hi.
         17 Banghang hiam cihleh thu vaikhakna lai‑a bawlpa a nuntak laiteng luahna tawh kisai
         thu vaikhakna in thu nei theilo in a sih khit ciang bekin thu a nei thei pan hi.
         18 Tua ahih manin thuciamna masa zong sisan tawh kibawl ahi hi.
         19 Moses in thukham sunga thupiakte khempeuh mipi mai ah a gen khit ciangin bawngno
         sisan, keltal sisan le tuisiangte a lakhawm hi. Tua khit ciangin a sungah tuumul san
         le puknah hiangte diahin thukham laibu le mipite tungah a theh hi.
         20 Amah in, “Hih in Pasian hong piak thuciamna sisan ahi hi,” a ci hi.
         21 Tua khit ciangin biakbuuk le biakpiakna a kizang van khempeuh zong tuamah bangin
         sisan a theh hi.
         22 Thukham kalhna tawh kizui in na khempeuh phial sisan tawh a kisiansuah ahi hi. Sisan
         kibua loin mawh maisakna a om kei hi.
         23 Tua ahih manin vantung a om nate lim la in a kibawl vante pen hih bangin a kisiansuah
         ding mah ahi hi. Vantung na taktakte ahih leh tuate sanga a hoih zaw gangawh biakna
         tawh siansuah ding a kisam hi.
         24 Banghang hiam cihleh siangtho mun taktak lim ahi khut tawh a kibawl Siangthopen Mun
         sungah Khazih lut loin eite tangin Pasian mai ah a va kilang dingin vantung mahmah
         ah a lut hi.
         25 Tua bangin Siampi Ukpa in ganhingte sisan tawh Siangthopen Mun ah kum simin a lut
         thithe bangin amahmah a kipia kikkik dingin a lut kei hi.
         26 Tua bang a kipiak thakthak ding a kisam hi leh leitung piancil a kipan tamveipi a
         si khinzo ding hi. Ahi zongin tu hun ciangin Khazih amahmah gangawh biakna banga a
         kipumpiakna tawh mawhna a lakhia dingin khatvei hong kilang zo hi.
         27 Mihingte khatvei a sih ding sehsa hi a, tua khit ciangin thukhenna a thuak ding uh
         hi.
         28 Tua ahih manin Khazih in mi tampite mawhnate a puakhia dingin khatvei a kipia khinzo
         hi. Mawhna tawh kisai hi nawnlo in lawptak in amah a ngakte a honkhia dingin a nihveina
         a hong kilang lai ding hi.

1 Thukham in hong tung ding na hoihte lim taktak hilo in a lim bek ahi hi. Tua ahih
         manin a kibang veve tua gangawh biaknate kumsim a piak thuahthuahna tawh Pasian a
         bia mite a kicingsak zo kei hi.
         2 Tuate in hong siangsak zo hi leh gangawh biakpiakna khempeuh kibeisak ding hilo ahi
         hiam? Banghang hiam cihleh tua a pia mite in khatvei biakpiakna tawh siangtho tawntung
         in mawhna kisuantakna a beimang ding hi.
         3 Ahih hangin tua gangawh biaknate in a mawhnate uh kumsim in a phawk kikkiksak hi.
         4 Banghang hiam cihleh bawngtal sisan le keltal sisante in mawhnate a lakhia thei kei
         hi.
         5 Tua ahih manin Khazih leitung ah hong pailai in amah in, “Gangawh biakpiakna le,
         Nate tawh biakna na deih kei hi. Ahi zongin keima aa dingin, Pumpi khat nong bawlkholhsak
         zo hi.
         6 Haltum biakpiaknate le, Mawhmai nading biakpiaknate ah, Nang na lungdam kei hi.
         7 Tua ciangin, keimah in, ‘En in, keima thu laizial laibu sunga A kigelhna bangin kei
         hiah om ing. Nangma deihna a sem dingin kong paita hi, Pasian aw,’ Ka ci hi,” a ci
         hi.
         8 A tunga a gensa mah bangin amah in, “Gangawh biakpiakna, nate tawh biakpiakna, haltum
         biakpiakna le mawhmai nading biakpiaknate na deih kei a, tuate ah na lungkim kei hi,”
         a ci hi. (Hite pen thukham kalh biakpiaknate ahi hi.)
         9 Tua khit ciangin, “En in, nangma deihna a sem dingin kong paita hi, Pasian aw,” a
         ci hi. Amah in a nihna a kipsak nadingin a masa pen a lakhia hi.
         10 Tua bang deihna hangin Zeisu Khazih in a kimang tawntung dingin ama pumpi khatvei
         a kipiakna tawh eite a hong siangthosak hi.
         11 Siampi peuhmah in siampi nasep sem dingin nisim in dinga mawhna a maisak thei ngeilo,
         a kibang gangawh biakpiaknate a pia kikkik hi.
         12 Ahi zongin, hih siampipa in tawntung mawhmai nading biakpiakna in ama pumpi khatvei
         a kipiak khit ciangin Pasian taklam ah a tu hi.
         13 Tua huna kipan in a galte ama khengakna a kisuahsak ding hun ngakin a om hi.
         14 Banghang hiam cihleh amah in khatvei biakpiakna tawh a sianthosak mite a tawntung
         in a picingsak hi.
         15 Kha Siangtho in zong hih thute eite tungah teci a hong panna in,
         16 “Tua hun khit ciangin amaute tawh ka bawl ding thuciamna in hih bang ahi hi, Topa
         in ci hi: ka thukhamte amaute lungsim sungah koihin amaute lungtang ah ka gelhsak
         ding hi,” ci in a gen khit ciangin,
         17 khatvei, “Amau mawhnate le thukham tawh a kituaklo a gamtatnate uh phawkin ka nei
         nawn kei ding hi,” ci in Kha Siangtho in a genbeh hi.
         18 Tu in, mawhna a kimaisak khit ciangin mawhmai nading biakpiakna a kisam nawn kei
         hi.
         19 Tua ahih ciangin sanggamte aw, Zeisu sisan suangin hangtak in Siangthopen Mun ah
         i lut thei hi.
         20 Amah in a pumpi ahi deina puan kantan in nuntakna le lampi thak hong honsak zo hi.
         21 Tua banah Pasian innkuan a uk tua Siampi Ukpa i nei hi.
         22 Tua ahih manin i lungtang sunga om kisuanna lungsim siansuah in i pumpi zong tui
         siangtho tawh silin upna thu ah kitheician sinsensa in lungsim maantak tawh ama kiang
         naih ni.
         23 Kamciamna a hong piapa muanhuai ahih manin i kam tawh i pulak khitsa lametna thu
         hoi loin lenkip ni.
         24 Itna le gamtat hoih a nei ding le khat le khat a kilawpsuah dingte i hih lam phawk
         ni.
         25 Mi pawlkhatte bangin biakpiak kikhopnate tawpsan kei ni. Topa Ni hong naita hi cih
         thei na hih manun khat le khat tha na kipia semsem un.
         26 Banghang hiam cihleh thuman thutak i theih khit ciangin eima ut thu in mawhna i bawlbawl
         lai leh mawhmaisak nading gangawh biakna a om nawn kei hi.
         27 Thuak loh a phamawh a lauhuai thukhenna le Pasian galte a haltum ding hehna meikuangpi
         bek a omlai hi.
         28 Teci nih bang thum bang a om nak leh Moses thukham a nial mi in hehpihna ngah loin
         a si hi.
         29 Tua ahih leh a khe tawh Pasian Tapa tuancil in, amah a siangthosak thuciamna sisan
         neu ngaihsut in, hehpihna thupha a pia Kha a zahko mi in bangzah in a lianzaw daantatna
         thuak ding cih na ngaihsun uh hiam?
         30 Banghang hiam cihleh, “Phulakna in keima aa ahi hi. Keimah in ka thukkik ding hi,”
         ci in Topa in gen hi. Tua banah, “Topa in a mite tungah thu a khen ding hi,” a cipa
         i thei hi.
         31 A nungta Pasian thukhenna khut i thuak khak ding mulkimhuai pha mahmah hi.
         32 Ahi zongin khuavak na muh tung lai uh haksatnate nakpitak do in na thuakzawh lai
         uh hunte phawk gige un.
         33 Khat veivei zahkona le bawlsiatna thuakin mipite et huan dingin hong kibawl hi. Khat
         veivei tua banga a kibawl mite na thuakpih uh hi.
         34 Banghang hiam cihleh mat le hen ka thuakna zong nong khasiatpih uh hi. A hoih zaw
         a kip tawntung neihsa khat vantung ah na neih lam uh thei na hih manun na neihsate
         uh a hong kithatangsuh hangin zong na lungdam veve uh hi.
         35 Tua ahih manin na lungmuanna uh khahsuah kei un. Tua lungmuanna hangin thaman tampi
         na ngah ding uh hi.
         36 Banghang hiam cihleh Pasian deihna banga na nasep khit uh ciangin ama hong kamciamna
         na ngah nadingun thuakzawhna na kisam uh hi.
         37 Banghang hiam cihleh amah in, “A hong pai dingpa, Tomkha kal sungin hong pai dinga,
         A hong zekai nawn kei ding hi.
         38 Ahi zongin tu in, Midik in upna tawh a nungta ding hi. A nungtolh mi a om leh, Tua
         mi tungah ka lungkim kei ding hi,” a ci hi.
         39 Ahi zongin eite in nungtolh in a kisia mite hilo in uma hotkhiatna a ngahte i hi
         zaw hi.

1 Tu in upna in i lamet nate tungah lungmuanna le a kimunailo nate telcianna ahi hi.
         2 Hih bang upna hangin tanglai mite in phatna a ngah uh hi.
         3 Pasian thupiakna tawh van le lei a kibawl hi a, tu a a kimu nate zong a kimuthei
         nate pana kibawl hilo hi ci in upna tawh i thei hi.
         4 Abel in Cain piak biakna sanga a hoih zaw biakna Pasian tungah upna tawh a pia hi.
         Tua upna tungtawn in amah in midik hi ci in teci panna ngah a, a biakpiakna zong Pasian
         in a sansak hi. Amah a sih khit hangin upna tawh thu a gengen lai hi.
         5 Upna hangin Enoch kilato a, sihna tawh a kipelh hi. Pasian in lato ahih manin amah
         a kimu nawn kei hi. Amah a kilaktoh ma in Pasian lungdamsak hi cih teci panna a ngah
         hi.
         6 Tua ahih ciangin upna lo tawh Pasian kilungdamsak zolo hi. Banghang hiam cihleh Pasian
         kianga naih mi peuhmah in Pasian om taktak hi cihleh kuhkaltak a amah a zong mite
         thaman a piapa hi cih a up loh phamawh hi.
         7 Noah in a muh nailoh nate tawh kisai Pasian thupiak kholhna a ngah ciangin Pasian
         kihtak zahtakna nei a, a innkuanpihte a hotkhiat nadingin upna tawh tembaw a lam hi.
         Tua upna hangin leitung mite mawhtangsak a, upna hanga kingah dikna a luahpa zong
         a suak hi.
         8 Abraham in a nung ciangin a luah ding munah pai dinga sapna a ngah lai in a pai nading
         mun theilopi mahin upna tawh thumang in a paikhia hi.
         9 Amah in kamciamna gamah upna tawh gamdang ah pemta bangin a va teeng hi. Amah in
         tua kamciamna a luahpih Isaac le Jacob‑te tawh puanbuuk sungah a teeng hi.
         10 Banghang hiam cihleh bulkip a nei khuapi khat a lamen hi a, tua khuapi a gelpa le
         a lampa in Pasian ahi hi.
         11 Sarah in zong naupaai zawh nading upna tawh thahatna a ngah hi. Kamciamna a piapa
         muang ahih manin ta neih theih hun kheng khin hi napi ta khat a nei hi.
         12 Tua ahih manin misi tawh a kibang khin lel mi khat sung panin vana aksi zah le tuipi
         gei‑a sehnel zah a a tam suan le khak a piang hi.
         13 Hih mite khempeuh in a kikamciamte ngah nai loin upna sungah a si uh hi. Ahi zongin
         tua kamciamte gamlapi panin mu khin uh a, a na dawn khinzo uh hi. Leitung ah mikhual
         le pemtate i hi hi a kici uh hi.
         14 Hih bang thute a gen tua mite in amaute gam ding khat a zong uh ahihlam teltak in
         a kilangsak uh hi.
         15 A nusiatsa uh gam lunggulhkik uh hi leh a kilehkik theih nading uh hun hoih a ngah
         mahmah ding uh hi.
         16 Ahih hangin tu in amaute in a hoih zaw vantunggam a lunggulh uh hi. Tua ahih manin
         Pasian in amaute Pasian ka hi hi a kicih ding maizum lo hi. Tua hi a, amaute aa dingin
         khuapi khat a bawlkholhsak hi.
         17 Pasian in Abraham a ze‑et lai in amah in upna tawh Isaac a pia hi. Kamciamna a ngahpa
         in a tapa neihsun biakpiakna in a pia hi.
         18 Tua tapa tawh kisai in hi bangin, “Isaac panin a piangte bek nangma suan le khak
         kici ding hi,” ci in kigen hi napi,
         19 Pasian in misite lak pan nangawn in amah thokiksak thei hi ci in Abraham in um a,
         a up mah bangin sihna pan Isaac ngahkik takpi hi cileng zong a kici thei hi.
         20 Isaac in Jacob le Esau‑te, amaute mailam ding tawh kisai in upna tawh thupha a pia
         hi.
         21 Jacob in a sihkuan ciangin Joseph tapa nihte upna tawh thupha pia a, a ciangkhut
         tungah kingam in Pasian a bia hi.
         22 Joseph in Israel mite paikhiat nading thu a sihkuan in upna tawh gen a, ama guhte
         tawh kisai in thu a vaikhak hi.
         23 Moses nu le pate in amah a suah ciangin a mel hoihna mu uh a, kumpipa thupiak nangawn
         lau loin kha thum sung upna tawh a selcip uh hi.
         24 Moses in a khan khit ciangin Pharaoh tanu ii tapa a suah theih nading thu upna tawh
         a nial hi.
         25 Hun tomkha sung mawhna tawh kipawl nopsakna sunga a bual ding sangin Pasian mite
         tawh gentheihna thuakkhawm dingin a teel zaw hi.
         26 A ngah ding thaman mitsuan gige ahih manin Egypt gam hauhna phatna khempeuh sangin
         Khazih hanga zahkona thuak ding thupi a sa zaw hi.
         27 Muhtheih lohpa mu ahih manin kumpipa a thangpaih ding nangawn lau loin upna tawh
         Egypt gam a nusia hi.
         28 Tacil teng a thatpa in amaute a thah loh nadingin upna tawh Paisan Pawi bawl in sisan
         a theh hi.
         29 Amaute in leikeu tunga lampai bangin upna tawh San Tuipi a kantan uh hi. Egypt mite
         in tua banga kantan a sawm uh ciangin tui in a tummang hi.
         30 Israelte in Jericho khuapi ni sagih sung a kimkot khit uh ciangin amaute upna hangin
         tua khua kulhpi a cim hi.
         31 Numei kizuaknu Rahab in thukante nuamtak in zin a tunsak ciangin a upna hangin a
         umlo mite tawh a kisiakhawm kei hi.
         32 Kua thu genlai ding ka hi hiam? Gideon, Barak, Samson, Jephthah, David, Samuel le
         kamsangte thu i gen nading hun a kicing kei hi.
         33 Hih mite in upna tawh kumpigamte la in diktak in thukhen uh a, kamciamnate a ngah
         uh hi. Amaute in humpi nelkai kam khakcip in,
         34 mei thahatna mitsak uh a, namsau hiamte panin a suakta uh hi. A thanemnate uh thakhauhna
         suakin galsimna ah hang mahmah uh a, gamdang galkapte a taikeksak uh hi.
         35 Numeite in a misite uh a nungta in a ngahkik uh hi. A dang pawlkhatte in a pha zaw
         thawhkikna a ngah theih nadingun khahkhiat ding teel loin bawlsiatna a thuak zaw uh
         hi.
         36 Hi hi, pawlkhatte in zahkona, khautep tawh sata thusitna, sikkhau tawh khih a thong
         khiatnate a thuak uh hi.
         37 Suangtum tawh denlupna, singat tawh attanna, namsau tawh thahnate a thuak uh hi.
         Tuuvun, kelvun peuh silhin vak kawikawi uh a, cimawh genthei in bawlsiatna le khelbawlna
         a thuak uh hi.
         38 Hih leitung in amaute aa dingin a kilawm kei hi. Sehnel gam sung le mualkawm guamkawm
         tengah vak kawikawi uh a, leihawm sung, suanghawm sung peuh ah a teeng uh hi.
         39 Hih mite khempeuh in upna hangin etteh hoih ngah uh a, ahi hangin a kikamciam thu
         a ngah nai kei uh hi.
         40 Pasian in eite aa dingin a hoih zaw hong gelsak ahih manin eite kihel loin amaute
         kia kicinna a pia kei hi.

1 Hih zahin a tam tecite in i kim i pamah om ahih manin hong tuantualsak thei nate
         le olno taka hong awksak thei mawhna peuhmah paikhia in i mai‑a om kidemna ah kuhkaltak
         in tai ni.
         2 Eite upna a piangsakpa le a kicingsakpa Zeisu mitsuan gige ni. Amah in a mai‑a Pasian
         koihsak lungdamna thu hangin zumna awlmawh loin singlamteh sihna thuak a, tua khit
         ciangin Pasian tokhom taklam ah a tu hi.
         3 Note bahcip a na lungkiat loh nadingun mawhnei mite langpanna tua zahtak in a thuak
         keikai zopa lungngai un.
         4 Sisan luangzah dongin mawhna tawh na kido nai kei uh hi.
         5 Tate banga Pasian in hong hanthotna na mangngilh khin ta uh hi. Amah in, “Ka ta aw,
         Topa hong thuhilhna, Neu ngaihsut kha kei in. Hong taii ciangin na lung kiasak kei
         in.
         6 Banghang hiam cihleh, Topa in a itte thuhilh a, A sansa a tate a sat hi,” a ci hi.
         7 Note in tawsatna na thuak uh leh Pasian in tate bangin a hong ngaihsun ahi hi. A
         pa in thu a hilhloh ta kua om ahi hiam?
         8 Tate thu kihilh ahih manin thuhilhna na thuak ngei kei uh leh ta taktak hilo in zawlta
         na hi uh hi.
         9 Tua thamlo in eite thu hong hilh leitung pate i nei ciata, amaute i zahtak hi. Tua
         ahih leh khalam a i Pa hong thuhilhna mangin i nuntak ding hi zawkan lo ding ahi hiam?
         10 Banghang hiam cihleh i leitung pate in amaute hoihsak bangin hong hilh uh hi a, tomkha
         sung bek a kimang ding ahi hi. Pasian in ahih leh amah banga i siantho theih nading
         le eite phattuam nadingin a hong hilh ahi hi.
         11 Tu in thuhilhna peuhmah i thuak laitak in nuam loin na kisa hi. Ahi zongin thuhilhna
         tawh a kipantah mite in a nung ciangin a thuman lungmuanna gah a ngah uh hi.
         12 Tua ahih manin a thanem na khutte uh le a zaw na khukte uh khauhsak un.
         13 A bai na khete uh kilawi loin a dam nadingin na lampi uh tangsak un.
         14 Mi khempeuh tawh kilem ding le sianthona na delh un. Tualo in kuamah in Topa a mu
         kei ding hi.
         15 Pasian hehpihna thupha a khahsuah kha na om loh nadingun limtak in kisit un. Tua
         banah zungkha a nei singkung hong selin note sungah buaina piangsak a, mi tampi zong
         a buaisak loh nadingin zong kikem un.
         16 Numei pasal mawhna a bawl mi a om loh nading le ankam khat tawh ama innluah za a
         zuak Esau banga Pasian a zahtaklo mi na om khakloh nadingun hoihtak in kisittel un.
         17 Banghang hiam cihleh Esau in a nung ciangin thupha a ngahkik nop hangin kinolh khin
         a khitui luangin nakpi in a ngetkik hangin zong lungsim a kikhelsak zo nawn kei hi.
         18 Banghang hiam cihleh khut tawh kilawng thei, meikuang, khuamial, lungzinna le huihpi,
         19 Pengkul ging le thugenna awgingte kizakna, tua awging a za mite in tua banga thu
         a gen nawnloh nadingin a thumna mual, note a tung na hi kei uh hi.
         20 (Banghang hiam cihleh tua mun pen, “Ganhing khat nangawn in tua mual a sukkhak leh
         suang tawh denglum un, ahih keileh thaltang tawh kaplum un,” cih thupiak a kizatna
         mun hi a, amaute in a thuak zo kei uh hi.
         21 Amaute muh tua nate lauhuai mahmah ahih manin Moses in, “Lau lua in ka ci a ling
         hi,” a ci hi.)
         22 Ahi zongin note tunna mun in Zion mual, a nungta Pasian khuapi ahi vantung Jerusalem
         khuapi ahi hi. A kisim zolo vantungmi honpi kikhopna mun,
         23 vantung a min a kiciamteh ta masapente kikhopna le mi khempeuh tungah thu a Khenpa
         Pasian a omna mun ahi hi. Tua mun in picinna a ngah midikte khate a omna mun,
         24 thuciamna thak Palaipa ahi Zeisu a omna mun le Abel sisan in a gen thute sangin a
         hoih zaw thute a gen sisan a kithehna mun ahi hi.
         25 Note tunga thu hong genpa na nial khakloh nadingun kidawm un. Leitung ah thu a hong
         genpa a nialte suakta lo uh ahih leh vantung pana thu a hong genpa thugen ngai kei
         lehang i suakta kei sem ding hi.
         26 Tualai in vantung pan thu a genpa awging in leitung a lingsak hi. Ahih hangin tu
         in amah in, “Leitung bek lingsak loin vantung zong khatvei ka lingsakkik ding hi,”
         ci in a hong kamciam khinzo hi.
         27 Tu in, “Khatvei ka lingsakkik ding hi,” a cih ciangin a kipiangsakte sung pan a kiling
         theilo nate a kipsuak nadingin a kilingthei nate a hepkhiat nading cihna ahi hi.
         28 Tua ahih ciangin eite in a kiling theilo kumpigam ngah i hih manin lungdam mahmah
         ni. Ama san theih dingin zahtakna le launa tawh Pasian bia ni.
         29 Banghang hiam cihleh eite Pasian in a haltum meikuang ahi hi.

1 Unau khat banga na ki‑itna uh zomsuak un.
         2 Zin le leng do ding mangngilh kei un. Banghang hiam cihleh mi pawlkhat in a theih
         lohkal un vantungmite nangawn zinin a do kha ngei uh hi.
         3 Thongkiate na phawk unla amaute tawh sikkhau hong kikhihkhawm bangin kingaihsun un.
         Note zong pumpi mah tawh a nungta na hih manun bawlsiatna a thuak mite na phawk un.
         4 Mi khempeuh in kiteenna pahtawi in thupi koih unla, nupa kal puannuai thu ah na siangtho
         un. Banghang hiam cihleh numei pasal mawhna a bawlte le angkawm mite tungah Pasian
         in thu a khen ding hi.
         5 Sum duhlua kei unla na neih zahzah uh tawh lungkim un. Banghang hiam cihleh Pasian
         in, “Nang kong nusia ngei kei dinga, kong taisan peuhmah kei ding hi,” hong ci zo
         hi.
         6 Tua ahih manin, “Topa in kei hong huhpa hi a, Ka lau kei ding hi. Mihing in bang
         hong cih thei ding ahi hiam?” ci in hangtak in i genngam hi.
         7 Pasian thu hong hilh na makaite uh phawk tawntung un. Amaute nuntakzia ngaihsun in
         amau upna zui un.
         8 Zeisu Khazih in zan ni, tuni le a tawntung in kibang den hi.
         9 A tuamtuam le a lamdang thuhilhnate um kawikawi kei un. Banghang hiam cihleh a zui
         mite phattuamna a pialo nek le dawnte hangin lungkipna sangin hehpihna hangin lungkipna
         in a hoih zaw hi.
         10 Biakbuuk sunga nasemte in a nek theihloh uh biaknatau khat eite in i nei hi.
         11 Banghang hiam cihleh Siampi Ukpa in mawhmai nadingin tua ganhing sisante Siangthopen
         Mun ah paipih a, ganhing pumpi ahih leh giahphual pualam ah a kihal hi.
         12 Tua ahih ciangin Zeisu in zong ama sisan tawh mite a sianthosak theih nadingin kongpi
         pualam ah sihna a thuak hi.
         13 Tua ahih ciangin eite in zong ama kizahkona thuakpih in giahphual pualam ama kiangah
         naih ni.
         14 Banghang hiam cihleh hihlai ah a kipsuak ding khuapi i nei kei a, hong tung ding
         khuapi i zong hi.
         15 Tua ahih manin Pasian phatna biakpiakna Zeisu tungtawn in pia tawntung ni. Hih phatna
         in kam tawh ama min i pulakna gah ahi hi.
         16 Tua banah a pha bawl ding le khat le khat neihsa kihop kipiak ding zong mangngilh
         kei un. Tuate in Pasian a lungdamsak mahmah biakpiakna ahi hi.
         17 Na makaite uh thu na mang unla, amaute tungah na ki‑ap un. Banghang hiam cihleh amaute
         in note nuntakna hong cinsak in tua nasepna tawh Pasian tungah thu a pulak ding uh
         hi. Amaute in dahna tawh hih loin lungdamna tawh hih uh hen. Tua hi kei leh note aa
         dingin phattuamna a om kei ding hi.
         18 Kote aa dingin thu hong ngetsak un. Ka lungsim uh siangtho hi ci in ka tel uh a,
         na khempeuh ah a pahtawihuai dingin ka nungta nuam uh hi.
         19 Note kiangah a manlang theithei in a hong kipuak nadingin thu hong ngetsak un ci
         in a tuam vilvel in kong thum hi.
         20 Tu in kilemna Pasian in tawntung thuciamna sisan tungtawn in Tuucing Lianpa i Topa
         Zeisu misite lak pan a thokiksak zo hi.
         21 Tua Pasian in Zeisu Khazih tungtawn in ama hoihsak nate note sungah hong sem henla
         ama deihna na sep theih nadingun na hoih khempeuh tawh hong kidimsak tahen. Tua Khazih
         in minthanna ngah tawntung tahen. Amen.
         22 Sanggamte aw, kong laigelh pen sau lo ahih manin kong hanthotnate limtak in na ngaih
         nadingun kong thum hi.
         23 I sanggampa Timothy kikhah zo hi cih na theih ding uh ka ut hi. Amah hong tun baih
         leh note tawh kimu dingin amah tawh kong pai ding hi.
         24 Na makai khempeuh uh le misiangthote khempeuh na hopihsak un. Italy gama omteng in
         note a hong hopih uh hi.
         25 Pasian hehpihna thupha note khempeuh tawh hong omkhawm tahen. Amen.JAMESJAMESJAMESJAMESJAMES

1 Pasian le Topa Zeisu Khazih sila khat ahi keimah James in gam tuamtuam a kithehthang
         Israel nam sawm le nam nihte kong hopih hi.
         2 Ka sanggamte aw, haksatna tuamtuam na tuah uh ciangin lungdam nadingin la zaw un.
         3 Banghang hiam cihleh na upna uh hong kize‑et ciangin thuakzawhna a piangsak hi.
         4 Bangmah kitangsam loin hoihna namkim tawh kidim a, na picin nadingun thuakzawhna
         in nasep hoih sem hen.
         5 Note lakah pilna a kisam mi in Pasian kiangah ngen hen. Amah in kuamah taii loin
         cinghtak in a piapa ahih manin a pia ding hi.
         6 Ahi zongin lunghiang loin upna tawh ngen hen. A lunghiang mi in huih mutna peuh ah
         a tai kawikawi tuihual tawh kibang hi.
         7 Tua bang mi in Topa kiang panin bangmah a ngah dingin kilamen kei hen.
         8 A lungka mi in a sepna khempeuh ah a kiplo mi ahi hi.
         9 A nuntakna a niam sanggampa in tawisanna a ngah manin angtang hen.
         10 A hau sanggampa in zong niamkhiatna a ngah manin angtang hen. Banghang hiam cihleh
         amah in gamlak a po pak bangin a mangthang ding hi.
         11 Banghang hiam cihleh ni hong suak a, nisa in a kap ciangin a kung hong vul in a pak
         zong pulh a, a etlawmna teng a bei hi. Tuamah bangin mihaupa zong a hanciamna khempeuh
         pak bangin vulmang ding hi.
         12 Ze‑etna a thuak keikai zo mi in mihampha ahi hi. Banghang hiam cihleh tua bangin
         a thuak zo hi cih a kilat ciangin Topa in amah a it mite a piak dinga a kamciamsa
         nuntakna lukhu a ngah ding hi.
         13 Mi khatpeuh in ze‑etna a thuak ciangin, “Pasian in kei hong ze‑et hi,” ci kei hen.
         Banghang hiam cihleh siatna tawh Pasian kize‑et theilo a, tuamah bangin Pasian in
         zong siatna tawh kuamah a ze‑et kei hi.
         14 Ahi zongin mi khatpeuh a hoihlo lunggulhna in kai in a zol ciangin ze‑etna a thuak
         hi.
         15 Tua ciangin a hoihlo lunggulhna hong gaai in mawhna a suakkhiasak hi. Mawhna a kicin
         ciangin sihna a piangsak hi.
         16 Kong it sanggamte aw, mi khemsa in om kei un.
         17 A hoih le a cingtak letsong peuhmah tunglam a om i Pa kiang panin a hong pai hi a,
         amah in khuavakte Pa ahi hi. Amah in nilim kihei bangin a kikhel themthum kei hi.
         18 Ama piansakte lakah a gah masate i suah theih nadingin ama deihna bangin thuman thutak
         tawh eite a hong piangsak zo hi.
         19 Tua ahih manin kong it sanggamte aw, hih thu na ciamteh un. Kuama peuh in thungaih
         ding kin henla, ahi zongin kam manlang loin hehbaih kei hen.
         20 Banghang hiam cihleh mihingte hehna in Pasian dikna a piangsak kei hi.
         21 Tua ahih manin a nin a kihhuai le a sia na khempeuh paikhia un. Na nuntakna uh hong
         hon thei note sunga hong kituhsa thu lungnemtak in sang un.
         22 No le no a kikhem, thu a zate bek hilo in thu banga a gamtate na hi un.
         23 Banghang hiam cihleh mi khatin thu za napi in tua thu banga a gamtat kei leh, limlang
         sunga a maitang a en mi tawh kibang hi.
         24 Amah a ki‑et khit ciangin paikhia in a mel bangci bang ahi hiam cih a mangngilh pah
         hi.
         25 Ahih hangin a kicing suahtakna hong pia thu entel a a zuisuak mi in thu a zak ciangin
         mangngilh pah loin zui ahih manin a sepna khempeuh ah thupha a ngah ding hi.
         26 Note lakah mi khatpeuh in biakna hahkat mahmah a kisak hangin a leii a ukzawh kei
         leh, amah le amah a kikhem hi a, a biakna hahkatna zong a mawknapi ahi hi.
         27 Pa Pasian mai‑a a siangtho le a buahbanglo biakna in meigong tagahte haksatna huhna
         le a hong ninsak thei leitung vaite tawh kisukkhak lohna ahi hi.

1 Ka sanggamte aw, minthang Topa ahi Topa Zeisu Khazih a umte na hih manun mi angvantuam
         nei kei un.
         2 Note kikhopna ah kham khutbuh bulh a, puanhoih a silh mi khat le puansia a silh mizawng
         khat hong paikhop leh,
         3 puanhoih a silhpa zahtak bawl in, “Hihlai a tutna nuam ah hong tu in,” ci in, mizawngpa
         kiangah, “Hualai ah na ding in,” ahih keileh, “Ka khengakna gei, hihlai ah hong tu
         in,” na ci thei kha ding uh hi.
         4 Tua bang na cih uh ciangin note khat le khat kideidan in ngaihsutna hoihlo tawh thukhente
         suak hilo na hi uh hiam?
         5 Kong it sanggamte aw, ngai dih un. Pasian in hih leitung mitmuh in upna lama a hau
         ding le amah a it mite tunga a kamciamsa kumpigam a luah dingin mizawngte teel khinzo
         hilo ahi hiam?
         6 Ahi zongin note in mizawngte na simmawh uh hi. Note hong zothawh in zum ah a hong
         khiate, mihaute hilo ahi uh hiam?
         7 Note hong kisapna min manpha a hong kosiatsakte, mihaute mah hilo ahi uh hiam?
         8 “Nang le nang na ki‑it bangin na vengpa na it in,” ci in Lai Siangtho sunga hong
         kipia thupiak lianpi zui le uh teh, a dik in a gamta na hi ding hi.
         9 Ahi zongin angvan tuam na neih leh mawhna bawl na hi a, thukham in thu palsat mi
         hong ci hi.
         10 Banghang hiam cihleh thukham dang khempeuh na zuih khit hangin khat na palsat leh
         thukham khempeuh a palsat na hi hi.
         11 Banghang hiam cihleh, “Angkawm kei in,” hong ci Pasian in, “Mi that kei in,” zong
         hong ci hi. Ang na kawm loh hangin mi na thah leh thukham a palsat na hi hi.
         12 Suahtakna a hong pia thukham tawh thukhenna a thuak dingte bangin kampau unla, gamta
         un.
         13 Banghang hiam cihleh hehpihna a neilo mite, hehpihna om loin thu kikhen ding hi.
         Hehpihna na neih leh thu hong kikhen ciangin hehpihna na ngah ding hi.
         14 Ka sanggamte aw, mi khatpeuh in upna ka nei hi a cih hangin sepna in a zuih kei leh
         bang phattuamna om ding ahi hiam? Tua upna in amah hon thei ding ahi hiam?
         15 Na sanggampa ahi a, sanggamnu ahi zongin puansilh ding le nisim annek ding a neih
         kei leh,
         16 note laka mi khatpeuh in, “Nuamtak in ciah in. Na khualum henla, na gilvah hen,”
         na cih uh hangin ama pumpi aa dingin a kitangsamte pia kei le uh teh bang phattuamna
         om ding ahi hiam?
         17 Tua mah bangin upna zong amah kia bek om henla, sepna in a zuih kei leh a si ahi
         hi.
         18 Ahi zongin mi khatpeuh in, “Nangmah in upna na nei a, keimah in sepkhiatna ka nei
         hi,” hong ci kha ding hi. Sepkhiatna tawh a kilanglo na upna hong lak in. Ken ka sepkhiatna
         tawh ka upna kong lak ding hi.
         19 Pasian khat bek om hi cih na um hi. Pha hi, dawigilote in zong tua thu um in a ling
         uh hi!
         20 Mihaipa aw, sepkhiatna in a zuihloh upna a si ahihlam na thei nuam hiam?
         21 Eite pupi Abraham in biaknatau tungah a tapa Isaac a piak ciangin a sepkhiatna hangin
         diktansakna ngah hilo ahi hiam?
         22 Sepkhiatna in ama upna zui a, tua sepkhiatna in a upna kicingsak hi cih theilo na
         hi hiam?
         23 Tua ahih manin Lai Siangtho in, “Abraham in Pasian um a, tua a upna pen ama dikna
         in kisimsak hi,” a cihna thu a tangtung hi. Amah pen Pasian lawmpa kici hi.
         24 Tua ahih manin, mi khatin upna bek tawh hilo in sepkhiatna tawh diktansakna ngah
         hi cih thu na thei uh hi.
         25 Tua mah bangin numei kizuaknu Rahab in zong thukante zintungsak in lampi dang khat
         ah a ciahsak ciangin ama sepkhiatna tawh diktansakna ngah hilo ahi hiam?
         26 Kha a omlo pumpi a si ahih mah bangin sepkhiatna omlo upna zong a si ahi hi.

1 Ka sanggamte aw, siate in thukhenna a khauhzaw thuak ding ahihlam thei unla, mi tampi
         in sia na sem nuam dah un.
         2 I vekpi mahin thu tampi ah i khialtek hi. A kampauna tawh a khiallo mi a picing hi
         a, a pumpi bup zong a uk zo mi ahi hi.
         3 En un, sakol in i thu hong man nadingin kamkaih bulhin tua tawh a pumpi bup i hei
         kawikawi thei hi.
         4 Tembawte zong ngaihsun un, lian mahmah uh a, huihkhauhte mutna tawh a kihawl hangin
         a hawlpa in a neu mahmah a heina pekno khat tawh a utna lamlam ah a kiheisak hi.
         5 Tuamah bangin leii in zong i pumpi tung nate lakah a neu mahmah khat ahih hangin
         kisialh a hat mahmah hi. Meikuang neucik khatin gam zapi a kattum theih lam phawk
         un.
         6 Leii in meikuang hi a, siatna namkim tawh kidim hi. I pumpi tung nate khat ahi leii
         in i pumpi bup ninsak a, i nuntakna buppi zong kuangsak thei hi. Leii a kuangsak mei
         in hellɠ ahi hi.
         7 Mihingte in gamsate, vasate, a bokvak ganhingte le tuisung a om ganhing khempeuh
         pantah in a zualsak thei uh hi.
         8 Ahi zongin leii ahih leh a gilo, a omkhong theilo na khat hi a, sihtheihna gu tawh
         kidim in kuamah in a zualsak zo kei hi.
         9 Leii tawh i Pa Pasian i phat a, tua leii mah tawh Pasian in ama lim le melsun in
         a bawl mite i samsia zel hi.
         10 Kam sung khat bek panin phatna le samsiatna i paikhia khawmsak hi. Ka sanggamte aw,
         tua bang ding ahi kei hi.
         11 Tuinak khat panin tui lim le tui kha phulkhawm thei ahi hiam?
         12 Ka sanggamte aw, theikung ah tanluan gah thei ahi hiam? Lenggui tungah thei gah thei
         ahi hiam? Tua mah bangin tuinak khat panin tui‑al le tui lim a phulkhawm thei kei
         hi.
         13 Note lakah a pil le a thuthei kua ahi hiam? A sep a bawl peuhpeuh thunem pilna tawh
         sem henla, a pil le thuthei ahihna gamtatpha tawh lak hen.
         14 Ahih hangin kihazatna le angsungkhualna lungsim na neih uh leh kisialhpih kha peuhmah
         kei un. Tua bang na hih uh leh thutak nialin zuaugen na hi uh hi.
         15 Tua bang pilna in tunglam pana hong kipiasuk hilo in leitung pilna, ci le sa pilna
         le dawite pilna ahi hi.
         16 Deihgawhna le angsungkhualna a om ciangin buaina le siatna namkim a piangsak hi.
         17 Ahi zongin tunglam pana hong kipia pilna in a masa pen in a siangtho hi. Tua banah
         kilemna, migitna, thusan theihna, hehpihna le gahphate tawh kidim a, mi deidanna le
         kineih nate a om kei hi.
         18 Tu in kilemna a bawl mite in dikna khaici, kilemna tawh a tuh uh ahi hi.

1 Note laka om kilangdona le kitotnate koi pan hong piang ahi hiam? Note pumpi nate
         sung panin a hong phuphu noptat nopna lungsim panin a hong piang hilo ahi hiam?
         2 Na lunggulh mahmah uh a, ahih hangin na ngah kei uh hi. Tua ciangin mi na that uh
         hi. Na deihgawh leuleu uh a, na ngah loh uh ciangin kitawng in na kido uh hi. Na ngah
         kei uh hi. Banghang hiam cihleh Pasian kiangah na ngen kei uh hi.
         3 Na nget uh ciangin ngimna maanlo tawh note noptatna a zat ding bekin ngen na hih
         manun na ngah kei uh hi.
         4 A thangtat numei pasalte aw! Leitung tawh kipawlna in Pasian langpanna ahihlam theilo
         na hi uh hiam? Tua ahih manin leitung tawh a kipawl mi peuhmah, amah le amah Pasian
         gal a kisuaksak ahi hi.
         5 Ahih keileh, “Eite sunga a teeng Kha in eite hong lunggulh mahmah hi,” ci in Lai
         Siangtho sunga a kigelh thu a kimawk gelh in ngaihsun na hi uh hiam?
         6 Amah in hehpihna thupha tampi hong pia hi. Tua ahih manin amah in, “Pasian in a kiphasakte
         langpan a, A kiniamkhiatte hehpihna thupha a pia hi,” a ci hi.
         7 Tua ahih manin Pasian thu na mang unla, Dawimangpa na kham un. Tua hi leh note kiang
         panin a taikhia ding hi.
         8 Pasian naii un. Tua hi leh amah in note hong naii ding hi. Mawhneite aw, na khut
         uh siangsak un. A lungka mite aw, na lungsim uh siangthosak un.
         9 Dah in thum unla, kap un! Na nuihna uh kahna suaksak unla, na nuamna uh maigumna
         suaksak un.
         10 Topa mai ah kiniamkhiat un. Tua hi leh amah in note hong lamsang ding hi.
         11 Sanggamte aw, khat le khat kigensia kei un. A sanggam gensia in a sanggam tunga thu
         a khen mi in thukham a gensia le thukham tunga thu a khen ahi hi. Thukham tunga thu
         na khen leh thukham a zui hilo in thu a khen na hi hi.
         12 Hong hon thei le hong that thei ding thukham hong piapa khat a om hi. Midangte tunga
         thu a khen dingin nang kua na hi hiam?
         13 “Tuni hiam, zingciang hiam in hih khua ah ahih keileh tua khua ah va pai in, kum
         khat sung tamin vanlei vanzuak in summet va bawl ni,” a ci mite aw, ngai un, zingciang
         in bang thu piang ding cih na thei kei uh hi.
         14 Na nuntakna uh bang tawh kibang ahi hiam? Tawlkhat sung hong kilat khit ciangin a
         thengmangkik pah meiilum tawh a kibang hi.
         15 “Topa in hong awi leh, i dam lai dinga, tua bangin, hi bangin i hih ding hi,” na
         cih ding uh hi zaw hi.
         16 Tu in na kiphatsakna tenguh na kisialhpih zawsop uh hi. Tua bang kisialhnate a hoih
         kei hi.
         17 Tua ahih manin a pha bawl ding thei napi a bawllo mi aa dingin tua in mawhna ahi
         hi.

1 No, mihaute aw, ngai un. Note tunga hong tung ding gimna hangin kiko in kap un.
         2 Na neih na lam tenguh muatgawp in na puansilhte uh ngetin a gai khinzo hi.
         3 Na kham na ngun tenguh a kekseu khin hi. Tuate kekseuna in note langah teci hong
         pangin meikuang bangin na sa uh a hong ne ding hi. Hun nunung aa dingin note in sum
         le pai na khol uh hi.
         4 Ngai un, lo sunga an la dinga na cial uh nasemte khemin na piak khitloh uh a thamante
         hangin kiko uh a, vantung galkap honpite Topa in amaute kikona aw a zazo hi.
         5 Hih leitung ah a nuam theithei dingin na ut bangbang in na om uh a, a kigo ding ganhingte
         bangin na kivakthau uh hi.
         6 Note hong langpanlo midikte mawhsak in na that uh hi.
         7 Tua ahih ciangin sanggamte aw, Topa hong paikik dongin na thuak keikai un. Lokhopa
         in leitang panin a piang ding gah ngak a, guah masa a kipan guah nunung a zuk dongin
         lungduaitak in a ngakzia na ngaihsun unla,
         8 note in zong thuak keikai un. Topa hong pai ding naita ahih manin na lungsim uh kipsak
         un.
         9 Sanggamte aw, khat le khat kiphunsan kei un. Na kiphunsan uh leh thukhenna na thuak
         ding uh hi. En un, Thukhen mangpa kongbiang ah hong dingta hi!
         10 Ka sanggamte aw, Topa min tawh thu a gen kamsangte in lungduaitak in gimna a thuakziate
         uh na etteh un.
         11 En un, a thuakzote in thupha ngah uh hi cih i thei hi. Job in thuak keikai zo ahih
         manin a tawpna ah Topa in ama aa dingin bang hihsak ahi hiam cih na mu zo uh hi. Topa
         pen lainatna le hehpihna tawh kidim hi.
         12 Ka sanggamte aw, tuate khempeuh banah vantung tawh ahi a, leitung tawh ahi a, nadang
         khat peuhpeuh tawh ahi zongin kiciam kei un. “Hi,” na cihte uh “Hi,” ci unla, “Hilo,”
         na cihte uh “Hilo,” na ci un. Tua bangin na hih kei uh leh thukhenna na thuak ding
         uh hi.
         13 Note lakah buaina le haksatna a thuak mi a om leh thungen hen. A lungdam mi a om
         leh phatna lasa hen.
         14 A cina a om leh pawlpi makaite sam henla, amaute in Topa min tawh sathau nilhin thungetsak
         uh hen.
         15 Upna tawh thungetna in cinapa damsak dinga, Topa in amah a thosak ding hi. Mawhna
         a bawlkhak leh zong a mawhna a kimaisak ding hi.
         16 A hong kidamsak theih nadingin na khialhnate uh khat le khat kipulak unla, thu na
         kingetsak un. Midik thungetna in vanglian in muibun mahmah hi.
         17 Elijah zong eite mah bangin mihing khat hi napi guahzuk loh nadingin nakpitak a thu
         a nget ciangin tua gamah kum thum le a lang sung guah a zu kei hi.
         18 Thu a ngetkik ciangin vantung in guahtui pia a, leitang in gah le teh a piangsak
         hi.
         19 Ka sanggamte aw, note lakah mi khatpeuh in thuman thutak pan lampial in a om laitak
         in a dang khatin a kiheikiksak leh hih thu phawk tahen.
         20 Mawhna a bawl mi khat a khialhna panin a kiheikiksak mi in sihna panin tua pa nuntakna
         a honkhia hi a, mawhna tampi zong a khuhsak ahi hi.1 PETER1 PETER1 PETER1 PETER1 PETER

1 Zeisu Khazih sawltak khat ahi keimah Peter in Pontus gam, Galatia gam, Cappadocia
         gam, Asia gam le Bithynia gam‑te ah a kithehthang pemtate lai kong khak hi.
         2 Pa Pasian in ama theihkholhna tawh kizui in hong teel in Zeisu Khazih thu a mang
         ding le ama sisan tawh thehna a ngah dinga Kha tawh a hong sianthosak mite na hi uh
         hi. Note tungah hehpihna thupha le lungnopna khang semsem tahen.
         3 Amah in misite lak pan Zeisu Khazih a thawhkiksakna tungtawn in a nungta lametna
         a nei dingin ama hong hehpihna lianpi tawh eite hong suakthaksak zo hi. Tua i Topa
         Zeisu Khazih ii Pa, Pasian tungah phatna om tahen.
         4 Amah in a kisia theilo, a nin theilo, a mual theilo, na gamhluah ding khat uh vantung
         ah hong koihsak zo hi.
         5 Pasian in hun nunung cianga hong lahkhiat dingin a baihsa in a koih tua hotkhiatna
         hong tun mateng Pasian vangliatna in na upna uh tungtawn in hong kembit hi.
         6 Tu laitak in tawlkhat sung haksatna namkim ah dahna na thuak uh hangin hih hotkhiatna
         thu in note hong lungdamsak mahmah hi.
         7 Kham in mei tawh sittelna a thuak zawh hangin a kisia thei hi. Kham sangin a manpha
         zaw note upna a taktak ahihna kilang a, Zeisu Khazih a hong kilat ciangin phatna,
         pahtawina leh minthanna na ngah theih nadingun sittelna a thuak na hi uh hi.
         8 Tua Zeisu Khazih na muh loh uh hangin na it uh hi. Tu in na muh lohpi mah uh um na
         hih manun minthanna tawh kipawl a kigen zolo lungdamna lianpi tawh na kidim uh hi.
         9 Banghang hiam cihleh note upna in a ngim bulpi ahi, kha hotkhiatna na ngah man uh
         ahi hi.
         10 Note tunga hong tung ding hehpihna thupha a genkhol kamsangte in tua hotkhiatna thu
         phatak in a kantel uh hi.
         11 Khazih thuak gimnate le tua khit cianga a ngah ding minthanna thu, tua kamsangte
         sunga om Khazih Kha in a genkholh lai in bang hun ciangin bangci bangin hong tung
         ding hiam cih thei nuam in a zongtel uh hi.
         12 Note tunga lungdamna thu hong gen mite in tua thu vantung pana hong kisawl Kha Siangtho
         tawh a hong gen uh ahi hi. Tua thu kamsangte in a genkholh lai un amaute aa ding hilo
         in note aa ding ahihlam zong amaute tungah a kihilh hi. Vantungmite nangawn in hih
         thute muhkhiat ding a lunggulh mahmah uh hi.
         13 Tua ahih manin lungsim kigingsa in omden unla, pumpi kikhalna nei un. Zeisu Khazih
         a hong kilat ciangin note a hong piak ding hehpihna thupha tungah na lametna khempeuh
         uh koih un.
         14 Awlmawhlohna tawh nidang lai a na lunggulhnate uh zui in gamta loin tu in a thumang
         tate bangin na gamta un.
         15 Note a hong sampa a siantho mah bangin note zong na gamtatna khempeuh uhah na siangtho
         un.
         16 Banghang hiam cihleh Lai Siangtho sungah, “Kei ka siantho bangin note zong na siangtho
         un,” a ci hi.
         17 Kuamah deidan nei loin mi khempeuh amau gamtatna tawh kizui in thu a khen i Pa min
         a lote na hih manun leitung ah na om sungun khualzin mi bangin na gamta un.
         18 Na pu na pate uh tung panin na luahsuk uh kimanna a neilo gamtatna panin a kisiathei
         kham le ngun tawh note a hong kitankhia ahi kei hi.
         19 Ahi zongin a kawkbanglo, a ninbanglo, tuuno sisan tawh a kibang Khazih sisan manpha
         tawh hong kitankhia hi cih na thei uh hi.
         20 Khazih in leitung pian mapek in a kisehkholsa hi a, ahi zongin hih hun nunung ah
         note aa dingin hong kilang in,
         21 Pasian sungah upna le lametna na neih theih nadingun misite lak panin amah thokiksak
         in a minthangsak Pasian na um uh hi.
         22 Kha tungtawn in thuman thutak zui in na lungsim uh na siangsak khin uh a, na sanggamte
         uh zong na it takpi uh hi. Tua ahih manin lungsim takpi tawh khat le khat na ki‑it
         mahmah un.
         23 Banghang hiam cihleh note in a kisiathei khaici tawh hilo a kisiatheilo khaici ahi,
         a nungta, a kip tawntung Pasian thu tawh a suakthakte na hi uh hi.
         24 Banghang hiam cihleh, “Mi khempeuh pen lopa kung tawh kibang a, A thupitna khempeuh
         zong, Lopa pak tawh kibang hi. Lopa vul in a pakte pulh mang a,
         25 Ahih hangin Topa thu ahih leh a kip tawntung hi.” Tu in note tunga hong kihilh lungdamna
         thu in hih thu ahi hi.

1 Tua ahih manin kisiatsak nopna, zuautatna, kineihkhemna, ki‑eenna le kigensiatna
         khempeuh paikhia un.
         2 Na khantoh theih nadingun naungek suaktungte bangin Pasian thu nawizu siangtho na
         lunggulh un.
         3 Banghang hiam cihleh Topa hoih hi ci in na ciam khinzo uh hi.
         4 Mite in a nawlkhin uh hangin Pasian in a teel a manpha mahmah a nungta suangpi ahi
         Topa kiang na tung zo uh hi.
         5 Tua ahih manin note zong a nungta suangte bangin, kha inn in a kilamte na hi uh a,
         Zeisu Khazih tungtawn in Pasian in a santheih khalam biakpiakna a pia ding, a siangtho
         siampi na hi khin ta uh hi.
         6 Tua ahih ciangin Lai Siangtho sungah zong, “En un, a kiteelsa a manpha mahmah innkiusuang
         khat, Zion ah ka phut a, Amah a um mite maizumna kithuaksak ngeilo ding hi,” ci in
         a kigelh hi.
         7 Tua ahih manin thu‑um note aa dingin amah a manpha mahmah hi. A umlo mite aa dingin
         ahih leh, “Innlamte in a nilkhiat uh suang, Innkiu suang bulpi a suak hi.”
         8 Tua suang in, “Palkhak suang ahi, Pukna suangpi ahi hi,” a kici thu a tangtung hi.
         Amaute in Pasian thu mang lo uh ahih manun kipalkha uh a, tua bang ding maha a kisehsate
         ahi uh hi.
         9 Note na hi uh leh khuamial sung panin a lamdang ama khuavak sungah a hong samkhiapa,
         amah phatnate a tangkokhia dingin Pasian in a hong teel minam, kumpi za a ngah siampi
         nam, a siangtho minam le Pasian tuamneih mite na hi uh hi.
         10 Nidang lai in hehpihna na ngah loh uh hangin tu in hehpihna na ngah uh hi. Nidang
         lai in ama mite na hih loh uh hangin tu in Pasian mite na hi uh hi.
         11 Kong itte aw, kha tawh a kido ci le sa lunggulhnate na tang un ci in khualzin mi
         le pemtate tawh a kibang note kong hanthawn hi.
         12 Gentile‑te in siatna a bawl mite bangin a hong kosiat uh hangin amaute lakah a pahtakhuai
         in na gamta un. Tua hi leh note gamtatna phate mu in thukhen ni ciangin Pasian a phat
         thei ding uh hi.
         13 Tua ahih ciangin i Topa min na khualna un hong uk mite thu na mang un.
         14 Thuneihna sangpen a nei kumpipa ahi a, a tatsia mite daanpia in a hoih in a gamtate
         a pahtawi dingin ama koih gam uk mangpite thu zong na mang un.
         15 Banghang hiam cihleh thu thei loin a mawk paupaute, na gamtatpha uh tawh na daihsak
         ding uh Pasian deihna ahi hi.
         16 A suakta mi bangin nungta unla, ahi zongin na suahtakna uh gitloh selna in zang kei
         un. Pasian silate bangin gamta un.
         17 Mi khempeuh zahtak unla, thu‑um sanggamte it un. Pasian kihta unla, kumpipa pahtawi
         un.
         18 Silate aw, na tote uh thu zahtakna tawh na mang un. A hoih, a thukhual tote bek hilo
         in, a gilo, a gamhtat tote ukna zong na mang un.
         19 Banghang hiam cihleh mi khatin Pasian a theih manin a thumanlopi bawlsiatna khat
         a thuak zawh leh a pahtakhuai ahi hi.
         20 Ahi zongin na khialhna hangin satna na thuak leh na pahtakhuaina bang om ding ahi
         hiam a pha na bawl manin gimna thuak a, na thuak zawh leh Pasian mai ah a pahtakhuai
         na hi hi.
         21 Banghang hiam cihleh tua bang ding mahin Pasian in hong sap mite na hi uh hi. Khazih
         in zong eite tangin na thuak khinzo a, ama khekhap na zuih theih nadingun limpha hong
         nusiat zo hi.
         22 “Amah in mawhna bawl lo a, A kam panin zong zuauthu kiza lo hi.”
         23 Kosiatna a thuak lai in amah in a thukkik kei hi. Bawlsiatna a thuak lai in zong
         a bawlsiate tawnbawl loin maantak in thu a khenpa tungah a kipum ap hi.
         24 Mawhna sihsan in dikna ah i nuntak theih nadingin amah in i mawhnate a pumpi in singkhuam
         tungah a puazo hi. Ama liammate hangin damna na ngah zo uh hi.
         25 Banghang hiam cihleh tuu bangin lam na pial khin uh a, ahi zongin na kha uh hong
         Cingpa le hong Kempa kiangah tu in na tungkik zo uh hi.

1 Tuamah bangin zite aw, na pasalte uh thu na mang un. Tua hi leh thu‑umlo pasal khatpeuh
         a om leh note gamtatna le amaute na zahtakna uh a hong muh uh ciangin,
         2 kam khat beek pau kul loin a zite gamtatna hangin hong kikhel thei ding uh hi.
         3 Na kizepnate uh sam bawlziate, kham le ngun le nikteen puansilh hoihte tawh a pualam
         kizepna hi sak kei un.
         4 Pasian muhna ah a manpha mahmah ahi, a kisia theilo lungnemna le lungduaina lungsim,
         a kimu theilo lungsim sung kizepna hi tahen.
         5 Banghang hiam cihleh tanglai a Pasian a muang numei siangthote in zong a pasalte
         uh thu mangin, tua bangin a etlawm in a kizem uh hi.
         6 Sarah in zong Abraham thu mang a, topa a cih bangin note in zong launa tawh hilo
         in a hoih in na gamtat uh leh Sarah tanute na hi uh hi.
         7 Tuamah bangin pasalte aw, na zite uh tawh kitheihsiam in om un. Amaute a thanem zaw
         ahihna uh le hehpihna thupha tawh hong kipia nuntakna a luahkhawm dingte na hih manun
         na zite uh pahtawi un. Tua hi leh na thungetna uh hong kikhaktan lo ding hi.
         8 A tawpna a kong gennop thu in khat le khat kithutuaktak in na om un. Kilainatna,
         sanggam bang a ki‑itna, kihehpihna le kiniamkhiatna lungsimte na nei un.
         9 Thusiate thusia tawh thukkik kei unla, hong kosiate kosiakik kei un. Pasian in thupha
         a luah dinga hong sap mite na hihlam uh thei unla, thupha tawh thukkik zaw un.
         10 Banghang hiam cihleh, “A nuntakna it a, Hunhoih hunnuam tampi a munuam mi in, A leii
         tawh thusia gen kei henla, A muk tawh zuauthu gen kei hen.
         11 Thusia pan kiheikhia in a pha bawl henla, Kilemna deihin a ngah mateng hanciam hen.
         12 Banghang hiam cihleh, Topa mit in midikte en a, A bil in amaute thungetnate a ngai
         hi. Thusia a bawlte ahih leh Topa in a nungngat hi.”
         13 A hoih in gamta le uh teh kua in no tungah siatna hong bawl ding ahi hiam?
         14 Ahi zongin thuman hangin na thuak uh leh thupha na ngah ding uh hi. “Amaute hong
         tawnbawlnate hangin lau kei unla patau kei un.”
         15 Ahi zongin note lungsim sungah a tuamin Topa Pasian koih unla, note lametna thu hong
         dong mi khatpeuh lungnemna le zahtakna tawh na dawnkik theih nadingun a kigingsa in
         omden un.
         16 Amaute in nasep hoihlo sem banga hong mindaisak uh ciangin lungsim hoih nei le uh
         cin, Khazih sunga na gamtatna hoih uh hong gensia mite in maizum lawh ding uh hi.
         17 Banghang hiam cihleh Pasian deihna hi peuh leh, a pha bawl mana gimthuakna in a sia
         bawl mana gimthuakna sangin a hoih zaw hi.
         18 Banghang hiam cihleh Khazih in zong Pasian kiangah eite hong tunpih theih nadingin
         midik amah in a diklo eite mawhna tangin khatvei sihna a thuak hi. A pumpi a sih hangin
         Kha in a nungtasak hi.
         19 Tua kha tawh thong sunga om khate kiangah pai in thu a tangko zo hi.
         20 Tua khate pen Noah in tembaw a bawl lai a Pasian in lungduaitak in a ngak, thu a
         manglo mite khate ahi hi. Tua tembaw sunga om mihing tawmno khat ahi mi giatte in
         tua tui sung panin hotkhiatna a ngah uh hi.
         21 Hih tui in Zeisu Khazih thawhkikna hanga hotkhiatna i ngahna, baptizena thu a kawk
         ahi hi. (Hih baptizena in pumpi tunga cininte hong kisilna hilo in lungsim siangtho
         tawh Pasian lam i ngatna ahi hi.)
         22 Tua Zeisu Khazih vantung ah kahto khinzo in Pasian taklam ah om a, vantungmite a
         kipan ukna a neite le vangliatna khempeuh ama khut nuai ah a koih hi.

1 Tua ahih manin Khazih in eite tangin pumpi gimna a thuak mah bangin note in zong
         tua lungsimpuak mah galhiam bangin na nei un. Banghang hiam cihleh pumpi a gimna a
         thuak mi in mawhna tawh a kipaikan nawn kei hi.
         2 Tua bang mi in a nuntaklai teng ci le sa deihna tawh mihing lunggulhna hoihlote zui
         in a nungta nawn kei a, Pasian deihna zui in a nungta hi.
         3 A beisa hunin Gentile‑te gamtatna mah bangin numei pasal paktatna, a hoihlo lunggulhna,
         zukhamna, gualnop pawibawlna, zunek pawikhamnate le a kihhuai milim biakna sunga i
         kidiahnate in a simphat khin mahmah hi.
         4 Tu in tua noptatnate sungah amaute banga na bual loh uh ciangin lamdangsa in hong
         gensia uh hi.
         5 Ahih hangin amaute in a nungta le a si mite tungah thukhen dingin a om gigepa tungah
         amaute thu ciat a puak ding uh hi.
         6 Tua thu hang mahin misisate tungah lungdamna thu a kitangko khin hi. Tua in amaute
         a leitung pumpi uh thu kikhen in, Pasian deihna bangin a kha uh a nuntak theih nading
         uh ahi hi.
         7 Na khempeuh a bei ding hun hong nai zo hi. Tua ahih manin thu na nget theih nadingun
         na pumpi uh hoihtak uk unla, na pilvang un.
         8 A dang khempeuh sangin khat le khat na ki‑it mahmah un. Banghang hiam cihleh itna
         in mawhna tampi a sel hi.
         9 Phun loin khat le khat zin na kido un.
         10 Pasian hehpihna thupha tampi a kem neihsa kemsiamte bangin kha letsong na ngah bang
         uh zangtek unla khat le khat tha kipia un.
         11 Minthanna le ukzawhna a nei tawntung Zeisu Khazih tungtawn in na khempeuh ah Pasian
         min a than theih nadingin thugen mi peuhmah in Pasian kammal tektek mah bangin gen
         henla, nasem mi peuhmah in Pasian in a piak a hih theihna zah tawh sem hen. Amen.
         12 Kong itte aw, meikuang bangin a sa ze‑etna haksa na thuak uh ciangin thu lamdangpi
         khat hong tung bangin ngaihsun in lamdangsa kei un.
         13 Ahi zongin ama minthanna hong kilat ciangin nuamna lianpi tawh na kipah theih nadingun
         Khazih thuakna a thuakpih na hih manun lungdam un.
         14 Khazih min hangin zahkona na thuak uh leh mihampha na hi uh hi. Banghang hiam cihleh
         minthanna Kha le Pasian Kha note tungah hong om ahi hi. Amaute in Khazih a kosiat
         uh hangin note in na pahtawi uh hi.
         15 Note, kuamah in mithahna, guktakna, tatsiatna, midangte thu ah kitaklahna thute hangin
         bangmah thuaklawh kei un.
         16 Ahi zongin mi khatpeuh in Christian ahih manin gimna a thuak leh maizum kei henla,
         tua min a puak manin Pasian phat zaw hen.
         17 Banghang hiam cihleh Pasian innkuan sung panin thukhenna a kipat ding hun hong tungzo
         hi. Eite in thukhenna thuak masa ding i hih leh Pasian lungdamna thu a sanglo mite
         a tawpna ah bang suak ding uh ahi hiam?
         18 Tu in, “Midikte nangawn in hotkhiatna a ngah ding uh haksa ahih leh, Pasian a thusim
         lote le mimawhte bangci ding uh ahi hiam?”
         19 Tua ahih manin Pasian deihna tawh kizui in gimna a thuakte in gamtat hoih zomsuak
         uh henla, a muanhuai a Piangsakpa tungah a nuntakna uh ap hen.

1 Note bangmah a makai khat ka hih banah Khazih thuak gimnate teci a pangpa khat ka
         hihna le a hong kilang ding vangliatna a ngahpa khat ka hihna tawh kizui in,
         2 note laka om makaite kong hanthot nop thu in note laka om Pasian tuuhonte vak unla
         cing un. Sep loh phamawh hi cihna tawh hilo zaw in sepnopna lungsim tawh sem un. A
         maanlo a sum ngahnopna tawh hilo in lawpnatak tawh sem un.
         3 Pasian in note hong ap tuuhonte tungah ukcip gawp kei unla, amaute hong etteh theih
         dingin om zaw un.
         4 Tua hi leh Tuucing Mangpa hong kilat ciangin a tul theilo minthanna lukhu na ngah
         ding uh hi.
         5 Tuamah bangin khangnote aw, makaite thu mang un. Note khat le khat thu kimang unla,
         kiniamkhiatna silh un. Banghang hiam cihleh, “Pasian in a kiphasakte langpan a, A
         kiniamkhiatte hehpihna thupha a pia hi.”
         6 Tua ahih manin Pasian in a hun a tun ciangin a hong lapsang theih nadingin a thahat
         Pasian khut nuai ah kiniamkhiat un.
         7 Amah in note hong lung himawh ahih manin na lung hihmawhna khempeuh uh amah suan
         un.
         8 Na galpa uh Dawimangpa in a valhtum ding mi zong in humpi nelkai hawk bangin a vak
         kawikawi hi. Tua ahih manin pumpi ki‑uk unla, kigingsa in omden un.
         9 Leitung mun tuamtuam a om na sanggamte un zong tua bangin thuak uh hi cih thei unla,
         Dawimangpa dal in upna tawh dingkip un.
         10 Khazih Zeisu sunga tawntung minthanna sungah eite hong sampa in hehpihna thupha khempeuh
         a neipa Pasian ahi hi. Note in tawmvei sung gimna na thuak khit uh ciangin amah in
         hong picingsak in hong kipsak henla, hong thakhauhsak in hong phutkip tahen.
         11 Tua Pasian in minthanna le ukzawhna nei tawntung tahen. Amen.
         12 A tomno a kong gelh hih laikhak, a muanhuai i sanggampa Silvanus kong puasak hi.
         Hih thute Pasian hong hehpihna thupha taktak hi cih teci pangin kong hanthawn hi.
         Hih thute ah na kip un.
         13 Note mah tawh teelna a ngahkhawm Babylon khuapi a om numei in note hong hopih hi.
         Ka tapa Mark in zong hong hopih hi.
         14 Itna kinapna tawh khat le khat kihopih un. Khazih Zeisu sunga om note khempeuh tungah
         nopna om tahen. Amen.2 PETER2 PETER2 PETER2 PETER2 PETER

1 Zeisu Khazih sila le sawltak khat ahi keimah Simon Peter in i Pasian le Honpa Zeisu
         Khazih dikna hanga kote tawh a manpha mahmah upna a ngahkhawm mite lai kong khak hi.
         2 Pasian le i Topa Zeisu na theihna uh tungtawn in note tungah hehpihna thupha le lungnopna
         hong khang semsem tahen.
         3 Ama vangliatna le ama hoihna tawh eite hong sampa i theihna tungtawn in nuntakna
         le Pasian sutna tawh kisai na khempeuh Pasian ahihna vangliatna tawh eite hong pia
         zo hi.
         4 Amah in a thupi mahmah le a manpha mahmah kamciamnate tua vangliatna mah tawh hong
         pia zo hi. Tua kamciamte tungtawn in a hoihlo lunggulhnate hanga a piang hih leitung
         siatna tawh kipelh in Pasian pianzia na ngah theih nading uh ahi hi.
         5 Hih thu hang mahin upna tungah hoihna, hoihna tungah thutheihna,
         6 thutheihna tungah pumpi deihna khamna, pumpi deihna khamna tungah thuakzawhna, thuakzawhna
         tungah Pasian sutna,
         7 Pasian sutna tungah sanggam banga kikhualna, sanggam banga kikhualna tungah itna
         a neihthuah dingin na hanciam un.
         8 Banghang hiam cihleh hihte nei in khangsak le uh teh Topa Zeisu Khazih theihtelna
         ah kimanna neilo le gahsuah loin na om kei ding uh hi.
         9 Ahi zongin hihte a neilo mi ahih leh a mit mangin naicik bek muthei a, a mawhna luiteng
         kisilsiangsak khinzo ahihlam zong a mangngilh mi ahi hi.
         10 Tua ahih manin sanggamte aw, note a hong kisapna le a hong kiteelna a kiciat sinsen
         nadingin hanciam semsem un. Tua hi leh na puk ngei kei ding uh a,
         11 i Topa le Honpa Zeisu Khazih tawntung kumpigam sung luttheihna thu note a kicing
         in hong kipia ding hi.
         12 Hih thuman thutak thei in a kip khinsa na hi uh zongin hih thute mah kong phawksakkik
         nuam lai hi.
         13 Hi hi, hih buuk sungah ka teen laiteng hih thute kong phawksak ding hoih ka sa hi.
         14 Banghang hiam cihleh i Topa Zeisu Khazih in a hong lahsa mah bangin hih ka buuk ka
         suahkhia baihta ding hi ci in ka thei hi.
         15 Tua thamlo in ka sih khit ciangin zong hih thute na phawk tawntung theih nadingun
         ka hanciam nuam hi.
         16 I Topa Zeisu Khazih hong paina thu le ama vangliatna thu kong gen uh ciangin pilna
         tawh a kiphuak tawm tangthu a hong gen ka hi kei uh a, mittang mahmah tawh ka muhsa
         uh ama thupina hong gen ka hi zaw uh hi.
         17 Banghang hiam cihleh a thupi mahmah vanglian kiang panin, “Hihpa in hong lungdamsak
         mahmah ka it ka Tapa ahi hi,” a ci aw khat ama tungah a hong ginkhiat in amah in Pa
         Pasian pahtawina le vangliatna a ngah hi.
         18 Amah tawh mual siangtho tunga ka omkhop laitak un vantung panin a hong ging hih aw
         kote in ka za uh hi.
         19 Tua banah a kip a kho zaw kamsangte thugente i nei hi. Note lungsim sungah, zingsang
         khua hong vak in zingsol hong suah mateng khuamial laka meitang bangin hih thute lim
         ngaihsut le uh teh note aa dingin a hoih mahmah hi.
         20 Nadang khempeuh sangin hih thu na thei masa un. Lai Siangtho sunga om genkholhna
         thute khat beek kamsangpa theih tawmna tawh a hong piang ahi kei hi.
         21 Banghang hiam cihleh genkholhna thute in mihing deihna banga hong piang hilo in Pasian
         misiangthote in Kha Siangtho sawl bangbang in a gen uh ahi hi.

1 Ahi zongin Israel mite lakah kamsangzuaute a om ngei mah bangin note lakah zong thuzuau
         hilhte a hong om ding hi. Amaute in a hong siasak thei upna maanlote hong lutpih sim
         ding uh a, amaute a lei Topa nangawn nial uh ahih manin amaute tung mahah siatna tung
         pah ding hi.
         2 Mi tampi in tua mite siatna lampite zui ding uh a, amaute hangin thuman thutak lampi
         a zahko ding uh hi.
         3 Amaute duhhop huaiham mahmah uh ahih manin zuauthu tawh note nek zonna in hong nei
         ding uh hi. Tanglai a kipan in Pasian in amaute thukhen zo a, a sawtlo in kisiatna
         a thuak ding uh hi.
         4 Banghang hiam cihleh mawhna a bawl vantungmite nangawn Pasian in koihkhong loin hell
         sungah khia a, thukhenna thuak dingin khuamial sungah sikkhau tawh a khihcip hi.
         5 Tanglai leitung mite zong koihkhong loin Pasian a thusimlo tua mite tungah tuiciin
         tungsak a, dikna thu a hilh Noah tawh a kisim mihing giatte a honkhia hi.
         6 A nung ciangin Pasian a thusimlo mite tungah a piang ding thu a lahna in Sodom le
         Gomorrah khuate thukhen in susia a, vut le vai a suaksak hi.
         7 Ahih hangin migilote kihhuai gamtatnate hangin lunggimna a thuak midikpa Lot a honkhia
         hi.
         8 (Banghang hiam cihleh amaute laka a teeng tua midikpa in amaute tatsiatna teng nisim
         in mu in a kampau tenguh zaza ahih manin a dik ama lungsim a gimsak mahmah hi.)
         9 Tua hi a, Pasian a kihta mite ze‑etna pan a hotkhiat zia ding le thukhen ni cianga
         daanpiak dingin migilote a koihzia,
         10 a diakdiak in a kihhuai lunggulhna tawh ci le sa deihna a zui mite le ukna a thusimlo
         mite daan a piak dingzia Topa in a thei hi. Tua mite haihan in amau thu bek thusa
         uh a, tunglam a thuneite nangawn a gensia ngam uh hi.
         11 Ahih hangin amaute sanga a vanglian zaw le a thahat zaw vantungmite nangawn in Topa
         mai ah tuate zahko loin zong a mawhsak kei uh hi.
         12 Hih mite in amaute theihloh peuhpeuh gensia uh a, ngaihsutna a neilo thah ding le
         suksiat ding bek a ngak ganhing gilo tawh a kibang uh hi. Ganhing gilote mah bangin
         amaute zong a mangthang ding uh hi.
         13 Amaute in diktatlohna thaman a sang ding uh hi. Amaute nopsakna in sun tangpi in
         noptat a omna ahi hi. Note tawh ankuang hong um uh ciangin a tatsialo bangin a kigualnop
         bawl uh hangin a nin le a kawkbang a suak uh hi.
         14 Angkawm nopna lungsim tawh a mit hah uh kidim a, mawhna bawl loin om theilo uh ahih
         manin lungsim palau mite a zol uh hi. Huaihamna lamah siam mahmah uh a, hamsiatna
         a ngah mite ahi uh hi.
         15 Amaute in lampi maan nusia in lampial khin uh a, Beor tapa Balaam lampi a zui uh
         hi. Tua Balaam in thumanlohna thaman a deihpa ahi hi.
         16 A pau theilo laa khat mihing bangin pau in tua kamsangpa gamtatna maanlo taii a,
         kamsangpa haitatna a kham hi.
         17 Tua mite in tui omlo tuikhuk le huihpi mut mang meiilum tawh a kibang uh hi. Amaute
         aa dingin a mial bikbek tawntung khuamial a kikoihkhol zo hi.
         18 Amaute in kimanna neilo kiphatsakna kam pau uh a, khialhna sunga a om mite lak panin
         a suakta mite, ci le sa lunggulhna zui in a paktat dingin a zol uh hi.
         19 Ka hong suaktasak ding uh hi ci in midangte kamciam a piak uh hangin amaute mahmah
         siatna sila ahi uh hi. Banghang hiam cihleh na khatpeuh in mi khat a thuzawh leh,
         tua mipa in tua sila ahi hi.
         20 Topa le Honpa ahi Zeisu Khazih thei in, a thanghuai leitung nuntakna pan a suahtak
         khit uh ciangin tua thanghuai leitung nuntakna sungah awkkik a, a guallelh uh leh,
         tua mite pianzia in a patna sangin a tawpna a sia zaw hi.
         21 Amaute in a kipia a siangtho thupiakna thei khin uh a, a nungngatsan uh sangin tua
         thuman lampi a thei kha lo uh hi leh amaute aa dingin a hoih zaw hi.
         22 Ahih hangin, “Ui in a luak a nekik hi. Vok in a kisil khit ciangin buan lakah a bualkik
         hi,” a kici paunak bang tektek in amaute tungah a piang hi.

1 Kong itte aw, tu‑a kong laikhak a nihveina ahi hi. (Hih laikhak nihte in ngaihsutna
         gina na neihna uh kong phawkkiksakna ahi hi.)
         2 A siangtho kamsangte in nidang a a gen uh thute Topa le Honpa in sawltakte tungtawn
         a hong piak thute na phawkkik ding uh ka deih hi.
         3 A masa pen in hih thu na thei un. Hun nunung ciangin amaute lunggulhna hoihlo zui
         in a gamta, mi a zahko thei mite hong piang ding uh hi.
         4 Amaute in, “Ama hong paikik nading kamciamna koi ah omta hiam? I pu i pate si zota
         uh a, na khempeuh a kipiansak cil a bangbang in omlai hi,” ci in a gen ding uh hi.
         5 Ahih hangin tanglai in Pasian in a kammal tawh vantung nate piangsak in leitung zong
         tui in a tup pawl le tui tunga a dawkkhia pawl a omsak thu thei gige napi a kitheihmawh
         bawl uh hi.
         6 Tua hun lai a om leitung zong tui in tummang in kisia hi cih thute amaute in a kimangngilh
         bawl uh hi.
         7 Tua thamlo in Pasian in a kammal mah tawh tu laitak a a om vantung nate le leitung
         zong thukhen ni le Pasian a thusimlo mite a kisuksiat ni cianga meikuang tawh haltum
         dingin a kikoih khol ahi hi.
         8 Ahi zongin kong itte aw, Topa aa dingin ni khat in kum 1,000 bang hi a, kum 1,000
         zong ni khat mah bang ahi hi cih thu mangngilh kei un.
         9 Mi pawlkhat in zekai hi a cih bangun Topa in ama kamciamna a tangtunsak nadingin
         a zekai kei hi. Eite khat zong kisialo in i vekpi in mawhna i kisikkik ding hong deih
         manin lungduaitak in hong ngak ahi hi.
         10 Ahi zongin Topa Ni in zan laitak a hong pai guta bangin hong tung ding hi. Tua ni
         ciangin vantung nate ginngaih mahmahsa in a mangthang ding uh a, a sunga om nate zong
         salua in a tuimang ding hi. Leitung le a sunga om na khempeuh zong a kangtum ding
         hi.
         11 Tua bangin na khempeuh tuimang ding ahih manin note bangci bang mi hi dingin kilawm
         cih ngaihsun un. Pasian sutna le siangtho nuntakna ah gamta unla,
         12 Pasian Ni hong tun ding kal ngaklah in lametna tawh na om ding uh kilawm hilo ahi
         hiam? Banghang hiam cihleh tua ni ciangin vantung kuangin tuisuak dinga, a sunga om
         na khempeuh zong salua in a tuimang ding hi.
         13 Ahih hangin eite in ama hong kamciamna bangin midikte a teenna van thak le lei thak
         i lamen hi.
         14 Tua ahih manin kong itte aw, tuate lamen na hih manun ama mai ah lungmuangtak in
         na om theih nadingun a ninbanglo, mawhsakna a omlo dingin om un.
         15 I it mahmah i sanggampa Paul in zong amah a kipia pilna tawh kizui in lai sunga hong
         gelh mah bangin lungduaitak a Topa hong ngakna in hotkhiatna ngah theih nading ahi
         hi ci in na ciamteh un.
         16 Amah in a laikhak dang khempeuh ah zong tua thute mah a gen hi. Tua laikhakte sungah
         a telhak thu pawlkhat om a, bangmah theilo mite le lungsim kiplo mite in tua thute
         a lehkaih uh hi. Lai Siangtho sunga om a dang thute zong tuamah bangin lehkaih uh
         ahih manin siatna a thuaklawh uh hi.
         17 Tua hi a, kong itte aw, hih thute theikhol khin na hih manun migilote in lammaanlo
         ah hong pialkhiatpih in na dinna uh munkip pan na puk khakloh nadingun kikem un.
         18 I Topa le Honpa Zeisu Khazih hehpihna thupha le amah theihtelna ah na khangto un.
         Tua Topa tungah tu le a tawntung in minthanna om tahen. Amen.1 JOHN1 JOHN1 JOHN1 JOHN1 JOHN

1 A kipat cil a kipan in a om khinsa kote in ka zak uh, mit tawh en in ka muh uh le,
         khut tawh ka lawn uh tua nuntakna Thu tawh kisai note kiangah kong tangko uh hi.
         2 Tua nuntakna hong kilang in kote in ka mu uh a, teci pangin note kiangah kong gen
         uh hi. Tua nuntak tawntungna in Pa tawh a omkhawm hi a, tu in ahih leh kote kiangah
         a hong kilang zo hi.
         3 Kote in Pa le a Tapa Zeisu tawh ka kipawlkhop takpi mah bangun note zong kote tawh
         nong kipawlkhop theih nadingun ka muhsa ka zaksa uh tua thu note kiangah kong pulakkhia
         uh hi.
         4 Na lungdamna uh a kicin nadingin hih thute kong gelh uh hi.
         5 Ama tung pan ka zak khit uh ciangin note tungah kong pulakkhiat uh thu in Pasian
         in khuavak hi a, ama sungah khuamial a om kei hi cih thu ahi hi.
         6 Amah tawh ka kipawlkhawm hi ci napi in khuamial sungah i gamtat leh zuau thugen i
         hi a, thuman thutak a zui lo i hi hi.
         7 Ahi zongin amah khuavak sungah a om mah bangin eite zong khuavak sungah i kalsuan
         leh, khat le khat a kipawlkhawm i hi a, a Tapa Zeisu Khazih sisan in i mawhna khempeuh
         panin a hong sawpsiang hi.
         8 Mawhna ka nei kei hi i cihleh ei le ei a kikhem i hi a, eite sungah thuman thutak
         a om kei hi.
         9 I mawhnate pulak lehang i mawhnate hong maisak in i diktatlohna khempeuh pan hong
         sawpsiang dingin amah muanhuai in a dik hi.
         10 Mawhna ka bawl kei hi i cihleh amah zuaugen i suaksak a, eite sungah ama thu a om
         kei hi.

1 Ka taneute aw, mawhna na bawl khakloh nadingun hih thute kong gelh hi. Ahi zongin
         mi khatpeuh in mawhna a bawl leh Pa tawh a omkhawm Sitni khat i nei a, amah in midikpa
         Zeisu Khazih ahi hi.
         2 Amah in eite aa ding bek hilo in, leitung mi khempeuh mawhna aa dingin zong amahmah
         thoihdamna a hong hi hi.
         3 Tu in ama hong thupiakte i zuih leh amah a theitel i hi hi.
         4 “Amah ka thei hi,” ci napi in a thupiakte a zuilo mi in zuaugen hi a, ama sungah
         thuman thutak a om kei hi.
         5 Ahih hangin ama thu a zui mi sungah Pasian itna a kicing in a om hi. Hih thu tawh
         ama sungah i om lam i thei hi.
         6 Ama sungah ka om hi a ci mi peuhmah in ama gamtat bangin a gamta ding hi.
         7 Sanggamte aw, note kiangah thupiak thak kong gelh kei a, a cil a kipan na ngahsa
         uh thupiak lui mah kong gelh hi. Tua thupiak lui pen a cil a kipan na zak khitsa uh
         ahi hi.
         8 Thupiak thak khat note tungah kong gelhkik hi. Tua thu in ama sung le note sungah
         a om takpi thu ahi hi. Banghang hiam cihleh khuamial hong bei in khuavak taktak a
         hong tangzo hi.
         9 Khuavak sungah ka om hi ci napi in a sanggam a mudah mi in khuamial sungah a omlai
         ahi hi.
         10 A sanggam a it mi in khuavak sungah om ahih manin a puk nading thu a om kei hi.
         11 Ahi zongin a sanggam a mudah mi ahih leh khuamial sungah omin khuamial sunga lampai
         ahi hi. Khuamial in a mittawsak ahih manin a paina mel a thei kei hi.
         12 Ka taneute aw, Pasian in ama min hangin na mawhnate uh hong maisak ahih manin lai
         kong khak hi.
         13 Pate aw, a kipat cil a kipan a ompa thei na hih manun lai kong khak hi. Khangnote
         aw, gilopa zo khin na hih manun lai kong khak hi. Ka taneute aw, Pa thei khin na hih
         manun lai kong khak hi.
         14 Pate aw, a kipat cil a kipan a ompa thei khinzo na hih manun lai kong khak hi. Khangnote
         aw, na thahat uha Pasian thu note sungah om in gilopa zo khin na hih manun lai kong
         khak hi.
         15 Leitung ahi a, leitunga om na khat peuhpeuh ahi zongin iplah kei un. Mi khatpeuh
         in leitung a iplah leh Pa itna ama sungah a om lo ahi hi.
         16 Banghang hiam cihleh leitunga om nate in, ci le sa lunggulhna, mittang iplahna le
         nuntak kiphatsak pihnate hi a, tuate in Pa kiang pana hong pai hilo in leitung pan
         hong pai ahi hi.
         17 Leitung le leitunga om lunggulhnate a beibei hita a, ahi zongin Pasian deihna a zui
         mite a om tawntung ding hi.
         18 Ka taneute aw, tuhun in hun nunung ahi hi. Anti‑khazih hong piang ding hi ci a, na
         zaksa bangun tu in zong anti‑khazih tampi hong piangzo hi. Tua ahih manin tuhun in
         hun nunung ahi hi cih i thei hi.
         19 Amaute in eite tawh kipawl hilo uh ahih manin eite kiang panin a paikhia uh hi. Banghang
         hiam cihleh eite tawh kipawl hi le uh eite tawh a omkhawm suak ding uh hi. Ahih hangin
         amaute khat beek eite tawh hong kipawllohna uh a kilat nadingin eite kiang panin a
         paikhia uh ahi hi.
         20 Ahi zongin Siangthopa in note sathau hong nilh khinzo ahih manin na khempeuh na thei
         uh hi.
         21 Note in thuman thutak na theih loh manun lai hong khak ka hi kei hi. Thuman thutak
         na theih man uh leh thuman thutak panin zuauthu piang lo ahih manin lai hong khak
         ka hi zaw hi.
         22 Zuaugen mi kua ahi hiam? Zeisu pen Khazih hi cih thu a nial mi hilo ahi hiam? Pa
         le Tapa a nial mi in anti‑khazih ahi hi.
         23 Tapa a nial mi peuhmah in Pa zong a nei kei hi. Tapa a sang mi in Pa zong a nei hi.
         24 Tua ahih manin a cil a kipan na zaksa uh thu note sungah omsak un. A cil a kipan
         na zaksa uh thu note sungah a om leh Pa le Tapa sungah note zong na om ding uh hi.
         25 Ama hong kamciamsa thu in nuntak tawntungna ahi hi.
         26 Note hong khem nuam mite tawh kisai in hih thute kong gelh hi.
         27 Pasian sathau nilhna note sungah om khin ahih manin kuama thuhilh ding na kisam kei
         uh hi. Tua sathau nilhna in thu khempeuh hong hilh hi. Tua sathau nilhna pen zuauthu
         hilo in thuman thutak ahih manin hong hilh bangbang in ama sungah omsuak un.
         28 Tu in, ka taneute aw, ama sungah omsuak un. Tua hi leh amah a hong kilat ciangin
         i lungmuang dinga, a hong pai ciangin zong ama mai ah i maizum kei ding hi.
         29 Amah dik hi ci in na theih uh leh a dika gamta mi peuhmah zong ama sung panin a piang
         ahi hi cih na thei uh hi.

1 Pasian tate cihna i ngah theih nadingin Pa in eite tunga hong piak itna bangzahtak
         in lian ahi hiam! Leitung mite in amah thei lo uh ahih manin eite zong a hong thei
         kei uh hi.
         2 Kong itte aw, tu in Pasian tate i hi hi. Tua hi a, tunung cianga i omzia ding ahih
         leh a kilang nai kei hi. Ahi zongin amah a hong kilat ciangin amah tawh i kibang ding
         hi cih i thei hi. Banghang hiam cihleh ahihna bangbang in amah i mu ding hi.
         3 Hih bang lametna a nei mi khempeuh in Pasian a siantho bangin amah le amah a kisiangthosak
         ahi hi.
         4 Mawhna a bawl mi in thukham neilo banga gamta mi ahi hi. Banghang hiam cihleh thukham
         neilo banga gamtatna in mawhna ahi hi.
         5 I mawhnate a lakhia dingin Zeisu hong kilang hi cih thu na thei uh hi. Ama sungah
         mawhna kici a om kei hi.
         6 Ama sunga a om mi in mawhna a bawl kei hi. Mawhna a bawl mi peuhmah in amah a mu
         nailo a thei nailo ahi hi.
         7 Ka taneute aw, kuamah kikhemsak kei un. A dika gamta mi in Khazih a dik mah bangin
         midik a suak hi.
         8 Mawhna a bawl mi in Dawimangpa kiang pan ahi hi. Banghang hiam cihleh Dawimangpa
         in a kipat cil mahin mawhna a bawlpa ahi hi. Tua ahih manin Dawimangpa nasepte a susia
         dingin Pasian Tapa hong kilang zo hi.
         9 Pasian panin a piang mi peuhmah ama sungah Pasian khaici om ahih manin mawhna a bawl
         kei hi. Amah Pasian panin a piang mi ahih manin mawhna a bawlthei kei hi.
         10 A dika a gamtalo mi le, a sanggam a itlo mi peuhmah Pasian mi ahi kei hi. Hih bangin
         Pasian tate le Dawimangpa tate a kikhentel thei hi.
         11 Banghang hiam cihleh khat le khat ki‑it ni cihna thu in a kipat cil a kipan na zak
         khitsa uh thu ahi hi.
         12 Cain bangin om kei ni. Amah mi gilopa mi hi a, a sanggampa a thatpa zong ahi hi.
         Banghang in a sanggampa that ahi hiam? Ama gamtatna sia in a sanggampa gamtatna a
         dik hang ahi hi.
         13 Sanggamte aw, leitung mite in note hong muhdah uh leh lamdangsa kei un.
         14 Sihna pan nuntakna ah galkah khinzo i hihna thu i sanggamte i itna panin i theithei
         hi. A sanggam a itlo mi in sihna sungah a omlai ahi hi.
         15 A sanggam a mudah mi in mithat hi a, mi thatpa sungah nuntak tawntungna a om kei
         hi cih na thei uh hi.
         16 Zeisu Khazih in eite aa dingin ama nuntakna hong piakna hangin itna in bang ahi hiam
         cih i thei hi. Eite in zong i sanggamte aa dingin nuntakna i piak ding a kilawm hi.
         17 Ahi zongin leitung neih le lam a hau mi khatin a sanggampa khat kitangsapna mu napi
         in a hehpih nop kei leh bangci bangin ama sungah Pasian itna om thei ding ahi hiam?
         18 Ka taneute aw, a thu bekin ki‑it kei ni. Kam le muk bek tawh zong ki‑it kei ni. Sepkhiat
         bawlkhiatna le thuman thutak tawh ki‑it ni.
         19 Hih thu hangin thuman thutak tawh a kipawl i hihna thei in, ama mai ah lungmuang
         in i om ding hi.
         20 Banghang hiam cihleh i lungsim in hong mawhsak leh i lungsim sangin Pasian lianzaw
         a, amah in na khempeuh a thei hi.
         21 Kong itte aw, i lungsim in hong mawhsak kei leh Pasian mai ah lungmuanna i nei hi.
         22 Ama hong thupiakte zui in ama mai ah ama lungdam nading i sep leh ama tung pan i
         nget peuhpeuh i ngah ding hi.
         23 Ama hong thupiak in hih ahi hi. Ama hong thupiak mah bangin ama Tapa Zeisu Khazih
         min i up ding le khat le khat i ki‑it ding thu ahi hi.
         24 Tu in ama hong thupiakte a zui mi in ama sungah oma amah zong tua mi sungah a om
         hi. Amah in eite sungah hong om hi cih thu ama hong piak Kha hangin i thei hi.

1 Kong itte aw, kha khempeuh um kei un. Khate in Pasian kiang pan ahi hiam ahi kei
         hiam sittel un. Banghang hiam cihleh zuaugen kamsang tampi leitung ah hong paikhia
         khinzo hi.
         2 Pasian Kha na theih nading uh hih bang ahi hi. Zeisu Khazih mihing in hong piang
         hi ci in a pulak kha khempeuh Pasian kha hi a,
         3 a pulaklo kha khempeuh Pasian kha ahi kei hi. Tua kha in hong piang ding hi ci a,
         na zak khitsa bangun tu in leitung ah a om khinzo anti‑khazih kha ahi hi.
         4 Ka taneute aw, note in Pasian mite na hi uh a, tua khate na zozo uh hi. Banghang
         hiam cihleh note sunga a ompa in leitung a a ompa sangin a lianzaw hi.
         5 Amaute in leitung mi ahih manun leitung thu gen uh a, leitung mite in zong amaute
         thu a ngai uh hi.
         6 Eite in Pasian mi i hi hi. Pasian a thei mite in eite thugen ngai uh a, Pasian mi
         a hilote in eite thugen a ngai kei uh hi. Hih bangin a maan kha le a maanlo kha i
         khentel thei hi.
         7 Kong itte aw, khat le khat ki‑it ni. Banghang hiam cihleh ki‑itna in Pasian kiang
         pan ahi hi. Itna a nei mi in Pasian kiang pana piang hi a, amah in Pasian a thei hi.
         8 Itna a neilo mi in Pasian a thei kei hi. Banghang hiam cihleh Pasian in ki‑itna ahi
         hi.
         9 Ama hangin i nuntak theih nadingin Pasian in khat bek a neih a Tapa leitung ah a
         hong sawlna tawh Pasian in eite hong itna a hong lakzo hi.
         10 Eite in Pasian i it man hilo in Pasian in eite hong it manin i mawhnate thoihdam
         nadingin a Tapa hong sawlna in a hong itna ahi hi.
         11 Kong itte aw, Pasian in hihzahtak in eite hong it ahih leh eite zong khat le khat
         i ki‑it ding a kilawm hi.
         12 Kuamah in Pasian a mu ngei kei hi. Ahi zongin eite khat le khat i ki‑it leh eite
         sungah Pasian hong omin, eite sungah ama itna a hong picingsak hi.
         13 Ama Kha eite hong pia khinzo ahih manin ama sungah eite i om a, eite sungah amah
         a hong om hi cih thu i thei hi.
         14 Pa in leitung mite Honpa dinga a hong sawl a Tapa ka mu zo uh a, ama thu teci ka
         pang uh hi.
         15 Zeisu in Pasian Tapa hi ci in a pulak mi peuhmah sungah Pasian om a, tua mi zong
         Pasian sungah a om hi.
         16 Pasian in eite hong itna eite in thei in i umzo hi. Pasian in itna ahi hi. Itna sunga
         a om mi in Pasian sungah a om hi a, Pasian zong tua mi sungah a om hi.
         17 Leitung ah amah bangin nungta in thukhen ni ciangin hangtak a i om theih nadingin
         amah in itna sungah eite hong picingsak hi.
         18 Itna sungah launa a om kei hi. A cingtak itna in launa a beisak hi. Banghang hiam
         cihleh launa in gawt ding kihtakna hi a, a lau mi in itna cingtak a neilo ahi hi.
         19 Amah in eite hong it masa ahih manin eite in amah i it hi.
         20 Mi khatpeuh in, “Pasian ka it hi,” a cih hangin a sanggampa a muhdah leh zuaugen
         ahi hi. Banghang hiam cihleh a muh theih a sanggampa a itlo mi in a muh theihloh Pasian
         bangci it theih ding ahi hiam?
         21 Pasian a it mi in a sanggampa zong a it hi cih thupiakna ama tung panin i ngah hi.

1 Zeisu in Khazih ahi hi, ci in a um mi peuhmah in Pasian kiang pana piang ahi hi.
         A Piangsakpa a it mi in a piansak mi zong a it hi.
         2 Pasian it in ama hong thupiakte i zuih ciangin Pasian tate a it i hihlam i kithei
         hi.
         3 Banghang hiam cihleh Pasian in a hong it manin a thupiakte a zui i hi hi. Ama hong
         thupiakte zong a zuihhak ahi kei hi.
         4 Pasian kiang pana piang mi peuhmah in leitung a zo khin ahi hi. Eite upna in leitung
         a zo gualzawhna ahi hi.
         5 Zeisu in Pasian Tapa ahi hi, ci in a um mi simloh leitung a zo mi kua om ahi hiam?
         6 Tui le sisan tawh a hong paipa in Zeisu Khazih ahi hi. Tui bek tawh hilo in tui le
         sisan tawh amah a hong pai hi. Hih thu teci a pangpa in Kha ahi hi. Banghang hiam
         cihleh Kha in thuman thutak ahi hi.
         7 Banghang hiam cihleh vantung ah teci a pang thum om a, tuate in Pa, Thu, le Kha Siangtho
         ahi hi. Hih thumte in pumkhat ahi hi.
         8 Leitung ah zong teci a pang thum mah a om hi. Tuate in Kha, tui, le sisan hi a, hih
         thumteng in thukhat in a luang uh hi.
         9 Eite in mite teci panna sang i hih leh Pasian teci panna in a lianzawtham hi. Banghang
         hiam cihleh hih in Pasian in a Tapa thu teci a panna hang ahi hi.
         10 Pasian Tapa a um mi in ama lungsim sungah tua teci panna a nei hi. Pasian a umlo
         mi in Pasian in a Tapa thu teci a panna um lo ahih manin Pasian zuaugen a suaksak
         hi.
         11 Tua teci panna in Pasian in nuntak tawntungna hong pia a, tua nuntakna in Tapa sungah
         a om hi.
         12 Tapa a nei mi in nuntakna a nei hi. Pasian Tapa a neilo mi in nuntakna a nei kei
         hi.
         13 Pasian Tapa min a um note in nuntak tawntungna na neih lam uh na theih nading uh
         le Pasian Tapa min na upsuak theih nadingun hih thute kong gelhzo hi.
         14 Tu in ama deihna tawh kituak in na khat peuhpeuh i nget leh amah in i ngetna hong
         za hi cih lungmuanna ama sungah i nei hi.
         15 Amah in i nget peuhpeuh hong za hi cih i theih leh ama tung pana i nget peuhpeuh
         i ngah ding hi cih zong i thei hi.
         16 A sanggam khatin sih nading a hilo mawhna khatpeuh bawl hi cih mi khatin a theih
         leh thungetsak hen. Sih nading a hilo mawhna a bawl mi, Pasian in a nungtasak ding
         hi. Sih nading mawhna a om hi. Tua bang mawhna a bawl mite aa dingin thungetsak hen
         hong ci ka hi kei hi.
         17 Thumanlo gamtatna khempeuh in mawhna hi a, ahi zongin sih nading a hilo mawhna a
         om hi.
         18 Pasian kiang panin a piang mi in mawhna a bawl kei hi cih i thei hi. Pasian kiang
         panin a piang mi in amah le amah kikem ahih manin gilopa in a khoih kei hi.
         19 Eite in Pasian tate i hihlam i kithei a, leitung buppi ahih leh gilopa khutnuai‑a
         om ahihlam i thei hi.
         20 Pasian Tapa hong paizo a, Pasian taktak i theih nadingin pilna hong pia zo hi cih
         zong i thei hi. Eite in Pasian taktak ahi, ama Tapa Zeisu Khazih sungah i om hi. Zeisu
         Khazih in Pasian taktak le nuntak tawntungna ahi hi.
         21 Ka taneute aw, milimte panin na kikem un. Amen.2 JOHN2 JOHN2 JOHN2 JOHN2 JOHN

1 Thuman thutak sunga kong it, teelna a ngah, a zahtakhuai numei le na tate tungah
         makaipa in lai kong khak hi. Kei bek hilo in thuman thutak a thei mi khempeuh in zong
         hong it uh hi.
         2 Banghang hiam cihleh eite sunga a teeng le a hong ompih tawntung ding tua thuman
         thutak hangin ka hong it hi.
         3 Pa Pasian le Pa Tapa, Topa Zeisu Khazih kiang panin hehpihna thupha, hehpihna, le
         lungnopna in thuman thutak le itna sungah note hong ompih tahen.
         4 Pa kiang panin i ngah thupiakna bangin na tate pawlkhat in thuman thutak a zuih uh
         ka muh ciangin ka lungdam mahmah hi.
         5 A zahtakhuai numei aw, tu in kong gen in ah thupiakna thak kong gelh tuan kei a,
         a cil a pat a kipan i ngahsa ahi khat le khat ki‑it ni cih thu kong gelhkik hi.
         6 Ama thupiakte banga zuihna in itna ahi hi. Hih in a kipat cil a na zaksa uh na zuih
         ding uh thupiak ahi hi.
         7 Banghang hiam cihleh Zeisu Khazih in mihing bangin hong piang hi cih thu a sanglo
         zuauthu a gen mi tampi leitung ah a hong piangzo hi. Tua banga a gen mi in mikhem
         hi a, anti‑khazih ahi hi.
         8 I sepsate tan loin thaman kimtak in i ngah theih nadingin na kikem un.
         9 Khazih thuhilhna ah kip loin a palsat mi peuhmah in Pasian neilo ahi hi. Khazih thuhilhna
         ah a kip mi in, Pa le Tapa a nei ahi hi.
         10 Hih thuhilhna a lenlo mi khatpeuh note kiangah a hong pai leh inn ah na tungsak kei
         unla, na hopih kei un.
         11 Banghang hiam cihleh tua bang mi khat a hopih mi in tua mipa siatna ah a kihel ahi
         hi.
         12 Thu tampi kong gelhnop hangin laidal le laitui tawh ka gelh nuam kei hi. I lungdamna
         a kicin nadingin note kiangah hong hawhin maitang kituah in i kiho ding ka lamen hi.
         13 Teelna a ngah na sanggamnu tate in note hong hopih uh hi. Amen.3 JOHN3 JOHN3 JOHN3 JOHN3 JOHN

1 Thuman thutak sunga kong it Gaius tungah makaipa in lai ka hong khak hi.
         2 Kong it aw, khalam thu ah na daupai mah bangin na pumpi zong dam a, na khempeuh ah
         na daupai nadingin thu kong ngetsak hi.
         3 Banghang hiam cihleh nang kianga hong zin sanggamte in na sungah thuman thutak a
         omna le, thuman thutak na zuihna hong gen uh ciangin ka lungdam mahmah hi.
         4 Ka tate in thuman thutak zui uh hi cih thu ka zak ciangin hih thu sangin a lianzaw
         lungdamna ka nei kei hi.
         5 Kong it aw, sanggamte na theih ngeiloh mi vive ahih uh hangin na limbawl mahmah hi.
         6 Itna tawh na bawlnate amaute in pawlpite mai ah teci a pang uh hi. Amaute khualzinna
         ah Pasian deihna tawh kilawm kituak in na huh leh, nasep hoih a sem na hi ding hi.
         7 Banghang hiam cihleh amaute in Pasian min hangin kuankhia uh a, Gentile‑te kiang
         panin bangmah a la kei uh hi.
         8 Tua ahih ciangin thuman thutak aa dingin nasem khawmte i suah theih nadingin tua
         bang mite i san ding a kilawm hi.
         9 Pawlpi ah lai ka khak hangin amaute laka a lianpen a utpa Diotrephes in kote hong
         sang kei hi.
         10 Tua ahih manin kong pai ciangin ama gamtatna teng ka phawkkiksak ding hi. Amah in
         kote siat nading deihin thusia tampi a gen hi. Tua tawh zong lungkim zo nai loin sanggamte
         na sang lo a, a sang nuam midangte zong kham in pawlpi pan a hawlkhia hi.
         11 Kong it aw, thusiate ciing kei inla, thuhoihte na ciing in. A hoih a gamtate Pasian
         aa hi a, a sia in gamtate ahih leh Pasian a mu ngei nailote ahi uh hi.
         12 Demetrius pen mi khempeuh in phat uh a, thuman thutak in zong tua thu teci a pang
         hi. Kote in zong tua mah bangin teci ka pang uh a, kote teci panna maan hi cih na
         thei uh hi.
         13 Thu tampi kong gelhnop hangin laikung le laidal tawh kong gelh nuam kei hi.
         14 A sawtlo in nang tawh kimu dingin ka kilamen a, tua ciangin maitang kituah in i kiho
         ding hi. Nangma tungah nopna hong tung tahen. Hihlai a om sanggamte in nang hong hopih
         uh hi. Tualai a om i lawmte zong a mimal in na hopihsak in.JUDEJUDEJUDEJUDEJUDE

1 Zeisu Khazih sila khat le James sanggampa ahi keimah Judah in Pa Pasian in a hong
         sap, a hong sianthosak le Zeisu Khazih sunga a hong kep note lai kong khak hi.
         2 Note tungah hehpihna, lungnopna le itna‑te khang semsem tahen.
         3 Kong itte aw, a kibang a i ngahkhop hotkhiatna thu tawh kisai thute gelhin lai kong
         khak ding ka hanciam mahmah laitak in a kimang suak dingin misiangthote tunga khatvei
         bek a hong kipia upna hu a, nakpi in a pang dingin hanthotna lai kong gelh ding kisam
         ka sa hi.
         4 Banghang hiam cihleh mawhsakna thuak dingin tanglai peka ciaptehna a ngah khinsa
         mi pawlkhat note lakah hong lutsim khin uh hi. Amaute in Pasian thusim loin i Pasian
         hehpihna thupha numei pasal paktat theih nading suaksak uh a, khat bek i neih hong
         Neipa Pasian le eite Topa Zeisu Khazih a nial mite ahi uh hi.
         5 Topa in Israel mite Egypt gam pan a hotkhiat khit ciangin a umlo mite a nungah susia
         hi cih thu na theih khitsa uh ahih hangin tu in kong phawkkiksak nuam hi.
         6 Tua banah amaute dinmun masa kemsuak loin a teenna munuh a nusia vantungmite zong
         tawntung sikkhau tawh khih in ni thupi ni a thukhen dingin khuamial sungah a khumcip
         hi.
         7 Tua mah bangin Sodom, Gomorrah khuate le a kimnai a khua mite zong numei pasal thangtat
         in a khelkhel in ci le sa deihna zui in gamta uh ahih manin tawntung meikuangpi tawh
         gawtna a thuak ding mite hilhkholhna a suaksak hi.
         8 Tua mah bangin hih lungsim zaulen mite in amaute pumpi ninsak in ukna thu nialin
         tunglam thuneite a gensia uh hi.
         9 Ahih hangin vantungmite laka a lianpen Michael nangawn in Dawimangpa tawh Moses luanghawm
         a kituh lai un zahko in mawhsak ngamlo a, “Topa in nang hong taii tahen!” a ci bek
         hi.
         10 Tua hi napi in hih mite in amaute theihtelloh thute a gensia uh hi. A theih sunsunte
         uh zong ganhingte bangin pianpih theih tawm teng bek hi a, tuate mah in amaute a leh
         suksiat hi.
         11 Amaute in gimna thuakta uh hen! Banghang hiam cihleh amaute in Cain lampi a zui uh
         hi. Metna ngah nadingin huaihamtak in Balaam khialhna zui in delh uh a, Korah bangin
         langpanna tawh a kisia uh hi.
         12 Amaute in note ki‑itna ankuangte hong um uh ciangin zumna mel nei loin amaute gilvah
         nading bek a ngaihsun uh hi. Amaute in huih in a mut kawikawi, guahtui kihello meii,
         tuk hun bei donga a gahlo singkung, nihvei a si, a kibulkalh singkung tawh a kibang,
         13 tuipi tunga kihot tuihualpite, amaute zumhuaina teng mah a pulak khiakhia, a leng
         kawikawi aksite tawh kibang in amaute aa dingin a mial bikbek tawntung khuamial a
         kikoihkhol zo hi.
         14 Tu in Adam panin a khang sagihnapa Enoch in zong tua mite thu hih bangin a genkhol
         hi. “En un, mi khempeuh tungah thu a khen dingin ama misiangtho tulsawm tampite tawh
         Topa hong pai hi.
         15 Mi khempeuh tungah thukhen ding le amaute laka om Pasian a thusimlo mite in Pasian
         thusimlo sa in a gamtatnate uh le a bawl uh mawhnate ahi a, Pasian a thusimlo tua
         mite in amah langpan a kamkhauh a pauna khempeuh uh ahi zongin amah in a pholak ding
         hi,” a ci hi.
         16 Tua mite in a phunhatte, lungkimna a nei theilote, amaute lunggulhna zui in a gamtate
         ahi uh hi. Kisaktheihna kamte pau in amaute met nadingin midangte a maitang phat thei
         uh hi.
         17 Ahi zongin kong itte aw, i Topa Zeisu Khazih sawltakte in nidang in a hong gen uh
         thute phawkkik un.
         18 Amaute in hun nunung ciangin Pasian deihna tawh a kituaklo, amaute lunggulhna zui
         a, midangte a zahko mite hong piang ding uh hi ci in a gen uh hi.
         19 Tua mite in ci le sa deihna a zuite, kikhenna a piangsakte le Kha a neilo mite ahi
         uh hi.
         20 Ahi zongin kong itte aw, note na hih uh leh a siangtho mahmah note upna tungah kilam
         unla Kha Siangtho sungah thungen un.
         21 Nuntak tawntungna hong puak ding i Topa Zeisu Khazih hehpihna na ngakkawm un Pasian
         hong itna sungah kikem un.
         22 Lungheinei mite na hehpih un.
         23 Ahi zongin mi pawlkhatte meikuang sung pan dokkhia un. Ci le sa gamtatna hangin a
         kihhuai a puansilhte nangawn uh muh thadahhuai sa unla lauthawng kawm in honkhia un.
         24 Tu in na puk loh nadingun a hong kem zopa le mawhsak nading om lo a, lungdamna lianpi
         tawh ama vangliatna mai ah note a hong tunzopa,
         25 amah bek a pil i Honpa Pasian tungah minthanna, thupina, ukzawhna, vangliatna‑te
         tu le a tawntung in om tawntung tahen. Amen.KILAAKNAKILAAKNAKILAAKNAKILAAKNAKILAAKNA

1 Hih in Zeisu Khazih kilakna, Pasian in a nasemte tunga a lah dinga amah a piak, a
         sawtlo in pello a a hong piang ding thute ahi hi. Zeisu Khazih in ama vantungmi sawlin
         a nasempa John tungah tua thute a lak hi.
         2 John in Pasian thu, Zeisu Khazih teci panna le a muhsa thu khempeuh teci a pang hi.
         3 Hih genkholhna thute a sim a za mi le hih laibu sunga kigelh thute a zui mi in mihampha
         ahi hi. Banghang hiam cihleh a hun hong nai zo hi.
         4 Keimah John in Asia gama om pawlpi sagihte lai kong khak hi. A om ngei khin, a om
         laitak, hong pailai ding pa amah le ama kumpi tokhom mai‑a om Kha sagihte kiang pana
         hehpihna thupha le lungnopna note tungah hong om tahen.
         5 Zeisu Khazih in a muanhuai teci, misite lak pana a thokik masapa le leitung kumpite
         a ukpa ahi hi. Amah in eite hong it in i mawhnate ama sisan tawh hong sawpsiangsak
         a,
         6 Pasian le a Pa aa dingin kumpite le siampite a hong suaksakpa ahi hi. Amah in minthanna
         le vangliatna nei tawntung tahen. Amen.
         7 En un, meii tung tuangin amah hong pai ding hi. Mittang khempeuh le amah a dawtlum
         mite in zong mu ding uh a, ama hangin leitung minam khempeuh a kap ding uh hi. Tua
         bangin piang tahen, Amen.
         8 Topa in, “A om ngei khin, a om laitak le hong pailai ding, Vanglianpenpa, Alpha le
         Omegaɠ, a Kipatna le a Tawpna ka hi hi,” a ci hi.
         9 Keimah John in haksatna, kumpigam, le Zeisu Khazih sikdona ah note tawh a kipawlkhawm
         na sanggampa uh ka hi hi. Pasian thu le Zeisu Khazih thu teci ka panna hangin Patmos
         a kici tuikulh ah ka om hi.
         10 Topa Ni in keimah in Kha sungah ka om a, tua laitak in ka nunglam panin pengkul ging
         tawh a kibang awging lianpi khat ka za hi.
         11 Tua awging in, “Keimah in Alpha le Omega, a Masapen le a Nunungpen ka hi hi. Na muh
         khempeuh laibu sungah gelh inla, Asia gama om pawlpi sagihte ahi Ephesus khua pawlpi,
         Smyrna khua pawlpi, Pergamos khua pawlpi, Thyatira khua pawlpi, Sardis khua pawlpi,
         Philadelphia khua pawlpi, le Laodicea khua pawlpi‑te khak in,” a hong ci hi.
         12 Tua ciangin kei a hong hopih awging en dingin ka kihei hi. Tua bangin ka kihei leh
         kham tawh a kibawl meivak tunna sagih ka mu hi.
         13 Tua meivak tunna sagihte laizang ah Mihing Tapa tawh a kibang mi khat ka mu hi. Amah
         in a khepek dong a ban puantualpi silhin a awmah kham awmgak a gak hi.
         14 A lutang le a samte tuumul bangin kang a, vuk bangin pakin a mittangte meikuang tawh
         a kibang hi.
         15 A khepekte in meikhuk sunga a kihalsiang khin sumngo hoih mahmah tawh kibang a, a
         awging pen tui tampi luang zaizai bangin a ging hi.
         16 A taklam khutah aksi sagih tawi in a kam sung panin langnih a hiam namsau khat a
         pusuakkhia hi. A maitang in a tangpha mahmah nitang tawh kibang hi.
         17 Amah ka muh ciangin a si bangin a khe phungah ka puksuk a, ahih hangin amah in ka
         tungah a taklam khut hong nga in, “Lau kei in, a Masapen le a Nunungpen ka hi hi.
         18 Kei in a nungtapa ka hi hi. Ka sihngei hangin tu in a tawntung in ka nungta hi. Amen.
         Hadesɠ le Sihna tawhtang zong ka kem hi.
         19 Na muhsa thute, tu laitak a piang thute le tuate khit cianga a hong pianglai ding
         thute laibu sungah gelh in.
         20 Ka taklam khut sunga na muh aksi sagihte le kham tawh kibawl meivak tunna sagihte
         tawh kisai thusimte in hih bang ahi hi. Aksi sagihte in pawlpi a kem vantungmi sagihte
         hi in, na muh meivak tunna sagihte in pawlpi sagihte ahi uh hi.

1 “Ephesus khua pawlpi a kempa tungah hih bangin lai khak in. ‘A taklam khutah aksi
         sagih tawi in kham tawh kibawl meivak tunna sagihte laizang ah a vak kawikawipa in
         kong gen inah,
         2 “Na gamtatna, na hanciamna, na thuakzawhna le mihoihlote na koihkhong lohna kong
         thei hi. Sawltak hilo napi amau le amau sawltak a kici mite sittel in a zuau genna
         teng uh na mukhia hi.
         3 Kuhkalna le thuakzawhna na nei a, ka min hangin bah loin na hanciamna zong ka thei
         hi.
         4 “Ahih hangin nong itna masa nusia khin na hih manin hih thu ah kong mawhsak hi.
         5 Tua ahih manin na kiatma a na dinmun phawk in. Na mawhna kisikkik inla, a cil lai
         a na nasepte semkik in. Na kisik kei leh manlangtak in kong pai dinga, na meivak tunna
         ka hemkhia ding hi.
         6 Ahih hangin hoihna khat na nei a, tua in ka muhdah Nicolas pawlte gamtatna na muhdahna
         ahi hi.
         7 “Kha in pawlpite tunga a gen thu, bil nei mi in za tahen. A gualzo mipa in Pasian
         Paradise laizang a nuntakna singkung pan a nek theih nading thu ka pia ding hi.” ’
         8 “Smyrna khua pawlpi a kempa tungah hih bangin lai khak in. ‘A Masapen le a Nunungpen
         ahi ka sihngei hangin tu in a nungtapa in kong gen inah,
         9 “Na gamtatnate, haksatna lianpi na thuaknate le na zawnna ka thei hi. (Ahih hangin
         na hau hi.) Judah minam a kicih uh hangin Judah mi a hilo Satan pawlte in hong gensiatna
         zong ka thei hi.
         10 A sawtlo a na thuak dingte lau peuhmah kei in. Note hong ze‑et dingin Dawimangpa
         in pawlkhat thongah hong khia dinga, ni sawm sung gentheihna na thuak ding uh hi.
         Sihna na thuak dongin citak in. Tua hi leh nuntakna lukhu kong pia ding hi.
         11 “Kha in pawlpite tunga a gen thu, bil nei mi in za tahen. A gualzo mipa in nihvei
         sihna a thuak peuhmah kei ding hi.” ’
         12 “Pergamos khua pawlpi a kempa tungah hih bangin lai khak in. ‘Langnih a hiam namsau
         a tawipa in kong gen inah,
         13 “Na gamtatna le Satan tokhom a omna muna a teeng na hih lam ka thei hi. Satan a teenna
         note lakah, keima aa dingin citak in sihna tawh teci a pangpa Antipas a kithah lai
         nangawn in ka min na lenkip a, kong piak upna zong na nial kei hi.
         14 “Ahi zongin kong mawhsak nading thu tawm ka nei hi. Israel tate in milim biakna sa
         ne in, numei pasal thangtatna a bawl nadingun Balak tunga thu a hilhpa ahi Balaam
         thuhilhna a zui mi na om uh hi.
         15 Tua bangin ka muhdah Nicolas pawlte thuhilhna a len mi pawlkhat zong na nei hi.
         16 Na mawhna kisikkik in. Na kisikkik kei leh na kiangah manlangtak in kong pai dinga,
         ka kam sung panin a pusuak namsau tawh tua mite ka vat ding hi.
         17 “Kha in pawlpite tunga a gen thu, bil neimi in za tahen. A gualzo mipa in a kisel
         manna pawlkhat a nek theih nadingin ka pia ding hi. Tua ciangin a ngah mi simloh kuamah
         in a theihloh min thak a kigelhna suangpak zong ka pia ding hi.” ’
         18 “Thyatira khua pawlpi a kempa tungah hih bangin lai khak in. ‘A mittangte meikuang
         tawh kibang in a khepekte a kinawt kilkel sumngo tawh a kibang Pasian Tapa in kong
         gen inah,
         19 “Na gamtatna, na itna, na nasepna, na upna le na thuakzawhnate ka thei hi. A nunung
         lama na gamtatnate in a masalai sangin hoih zaw hi cih zong ka thei hi.
         20 “Ahi zongin, kong mawhsak nading thu tawm ka nei hi. Amah le amah kamsangnu ka hi
         hi a kici Jezebel na awizam kha hi. Tua nu in ka nasemte khemin numei pasal thangtat
         ding le milim biakna sa ne dingin a hilh hi.
         21 Numei pasal a thangtatna a kisikkik nadingin hun ka piak hangin a kisikkik tuan kei
         hi.
         22 Tua ahih manin amah cina in lupna ka ngaksak dinga, amah tawh ang kikawm in mawhna
         a bawl mite zong a gamtatna uh a kisik kik kei uh leh gimna lianpi ka thuaksak ding
         hi.
         23 Tua numeinu tate ka thatmang dinga, tua ciangin pawlpi khempeuh in kei pen lungsim
         tawng a zongtelpa ka hihna a thei ding uh hi. Na gamtatna uh tawh kizui in note khat
         ciat kong thuk ding hi.
         24 “Ahih hangin hih thuhilhna a sanglo Satan thu thukpi a cihte uh a theilo nang le
         hih Thyatira khua sunga om midangte tungah kong gen in ah note tungah vangik dang
         kong suan kei ding hi.
         25 Tua ahih ciangin kong pai dongin na neihsa teng uh na lenkip un.
         26 A gualzo mipa le keima gamtatnate a tawp dongin a zui mi tungah minamte uk nading
         thuneihna ka pia ding hi.
         27 Keimah in ka Pa kiang panin ukna thu ka ngah bangin, ‘Amah in sik ciangkhut tawh
         minamte uk dinga, Belsekpa belte bangin a kitamzan ding uh hi.’
         28 “Zingsol zong amah ka pia ding hi.
         29 “Kha in pawlpite tunga a gen thu, bil nei mi in za tahen.” ’

1 “Sardis khua pawlpi a kempa tungah hih bangin lai khak in. ‘Pasian kha sagihte le
         aksi sagihte a neipa in kong gen in ah, “Na gamtatnate ka thei hi. A hing min na puak
         hangin a si na hihlam ka thei hi.
         2 Kigingsa in om inla, a si dekdek a kiplai teng tha khauhsak in. Banghang hiam cihleh
         na gamtatnate Pasian mai ah cingtak zolo hi cih ka mu hi.
         3 Tua ahih manin na zaksa le na sansa thute lungngaikik in lenkip inla na mawhna kisik
         in. Kigingsa in na om kei leh guta bangin kong pai dinga, na kianga kong tun ding
         hun na thei kei ding hi.
         4 A puansilh uh a buahbangsaklo mi tawmkha Sardis khua pawlpi sungah na nei hi. Amaute
         in puanpak silhin kei tawh a kithuah ding uh hi. Banghang hiam cihleh tua bang dingin
         amaute a kilawm uh hi.
         5 A gualzo mipa puanpak ka silhsak dinga, a min zong Nuntakna Laibupi sung pan ka phiat
         ngei kei ding hi. Ka Pa mai le ama vantungmite mai ah ama min ka pulak ding hi.
         6 “Kha in pawlpite tunga a gen thu, bil nei mi in za tahen.” ’
         7 “Philadelphia khua pawlpi a kempa tungah hih bangin lai khak in. ‘ “David tawhtang
         a kempa, ama honte kuamah in a khak zawhloh, a khakte zong kuamah in a hon zawhloh,”
         a siangtho a thumanpa in kong gen inah,
         8 “Na gamtatnate ka thei hi. En in, na mai ah kongvang khat kong honsak a, kuamah in
         a khak zo kei ding hi. Banghang hiam cihleh thahatna tawmkha na nei a, ka thu mangin
         ka min na nial kei hi.
         9 Judah mi hilo napi Judah mi ka hi hi ci a, zuauthu a gen, Satan pawlte kong paisak
         dinga nang kong itna a theih nadingun na khephung ah kong biasak ding hi.
         10 Banghang hiam cihleh thuak kenkan in ci a, kong thupiakna zui na hih manin leitang
         tunga teeng mite sittel nadingin leitung bup ah a hong tung ding haksatna hun panin
         nang kong kem ding hi.
         11 En in, kong pai pah ding hi! Na ngah ding pahtawina lukhu kuamah in hong suh loh
         nadingin na neihsa teng uh lenkip un.
         12 A gualzo mipa ka Pasian biakinnpi khuampi khatin ka bawl dinga, tua mun panin a paikhia
         nawn kei ding hi. Ama tungah ka Pasian min le ka Pasian khuapi min ka gelh ding hi.
         Tua khuapi in ka Pasian omna vantung pana hong paisuk Jerusalem Khua Thak ahi hi.
         Keima min thak zong tua mi tungah ka gelh ding hi.
         13 “Kha in pawlpite tunga a gen thu, bil nei mi in za tahen.” ’
         14 “Laodicea khua pawlpi a kempa tungah hih bangin lai khak in. ‘A Muanhuai le a Thuman
         Teci, Pasian piansak khempeuh a Pankhiapa ahi Amen in kong gen inah,
         15 “Na gamtatnate ka thei hi. Sa lah salo, votlah votlo in na om a, na vot leh votvet,
         na sat leh sa vet lecin kong deih hi.
         16 Tu in ahih leh sa lah salo, vot lah vot lo, lum milmial bek na hih manin ka kam sung
         panin kong siakhia ding hi.
         17 Nangmah in, ‘Mihau ka hi a, cithei mahmah ka hih manin bangmah ka kisam kei hi,’
         na ci hi. A genthei, a hehpihhuai, a zawng, a mittaw le guaktang a om na hih lam na
         kithei kei hi.
         18 Tua ahih manin na hauh theih nadingin mei tawh a kihalsiang sa kham, kei kiang pan
         hong lei in. A zumhuai guaktangpi a na om loh nadingin na silh ding puanpak hong lei
         inla, khua na muh theih nadingin na mit zong mitza hong nuh in.
         19 Keimah in ka itte khempeuh taii in daan zong ka pia thei hi. Tua ahih manin na lungsim
         kiciansak inla na mawhna kisik kik in.
         20 Ngai in, kongkhak gei ah dingin kong ka kiu hi. Mi khatpeuh in ka aw za a, kong a
         hong hon leh ama sungah ka lut dinga, amah tawh an nekhawm in amah in zong kei tawh
         an a nekhawm ding hi.
         21 Keimah gualzo in ka Pa tawh ama tokhom ah ka tutkhop bangun a gualzo mi zong keimah
         tawh ka tokhom ah a tutkhop theih nading thu ka pia ding hi.
         22 “Kha in pawlpite tunga a gen thu, bil nei mi in za tahen.” ’ ”

1 Hihteng khit ciangin ka en a, en in, vantung ah kongkhak khat a kihongsa in a om
         ka mu hi. Ka zak masak awging in kei a hong hopih pengkul ging tawh kibang a, “Hih
         lamah hong paito in. Hihteng khit ciangin pello in a hong piang ding thute kong lak
         ding hi,” hong ci hi.
         2 Tua ciangin thakhat in Kha sungah ka om a, en in, vantung ah kumpi tokhom khat kikoih
         in tua tungah a tu Khat a om ka mu hi.
         3 Tua kumpi tokhom tunga a tupa a mel jasper suangmanpha le sardius suangmanpha tawh
         a kibang hi. Tokhom kimkot ah sakhi tuihup khat om a, emerald suangmanpha tawh a kibang
         hi.
         4 Tua kumpi tokhom kimah tokhom 24 om a, tuate tungah upa 24te tu in a om uh ka mu
         hi. Amaute in puanpak tualpi silhin kham tawh kibawl kumpi lukhu a khu uh hi.
         5 Kumpi tokhom panin khuaphialep hong tangkhia a, van nakpi in hong gingin a gamlum
         henhan hi. Kumpi tokhom mai ah meivak sagih a kuangsa in om a, tuate in Pasian Kha
         sagihte ahi uh hi.
         6 Kumpi tokhom mai ah crystal suangmanpha banga a siang limlang tuipi a om hi. Kumpi
         tokhom laizang le a kimkot ah ganhing li om a, amaute mailam le nunglam ah mittang
         bekbek a dim hi.
         7 Ganhing a khatna in humpi nelkai tawh kibang a, a nihna pen bawngno tawh a kibang
         hi. A thumna ganhing maitang in mihing mai tawh kibang a, a lina pen muvanlai leng
         tawh kibang hi.
         8 Tua ganhing lite in kha gukciat nei uh a, a khate uh a kimkot leh a sung lamah mittang
         bekbek a dim hi. Amaute in sun le zan tatsat loin, “A om ngei khin, a om laitak le
         hong pailai ding, Vanglianpen Topa Pasian in, Siangtho hi, siangtho hi, siangtho hi!”
         a ci uh hi.
         9 Ganhing lite in kumpi tokhom tunga a tu, a nungta tawntungpa tungah minthanna le
         pahtawina pia in lungdamna a koh sial un,
         10 upa 24te in kumpi tokhom tunga a tupa mai ah boksuk in, a nungta tawntungpa bia uh
         a, amaute pahtawina lukhute kumpi tokhom mai ah ngasuk in,
         11 “Topa aw, minthanna, pahtawina le vangliatna a ngah dingin na kilawm hi. Banghang
         hiam cihleh na khempeuh nangma piansak hi a, Tuate nangma deih bangin a kipiangsak
         le nangma deih banga a om ahi hi,” a ci uh hi.

1 Kumpi tokhom tunga tupa in a taklam khutin a tawi laizial khat ka mu hi. Tua laizial
         a sunglam le a pualam ah kigelh a, ciaptehna sagih tawh a kiciamteh hi.
         2 Tua ciangin a thahat vantungmi khat ka mu a, amah in, “Ciaptehnate phelkhia in laizial
         a hong dingin kua kilawm ahi hiam?” ci in a ngaih mahmah aw tawh a kiko hi.
         3 Tua laizial a hong zo ding le a enthei ding mi, leitung leinuai le vantung ah kuamah
         a om kei hi.
         4 Tua laizial hongkhia in a sim ding le a en dingin a kilawm kuamah om lo ahih manin
         nakpi in ka kap hi.
         5 Tua ciangin upate khat in, “Kap kei in. En in, Judah nam panin a piang, Humpi Nelkai
         ahi David Zung in tua ciaptehna sagihte phelkhia in tua laizial a hongkhia dingin
         a gualzo khin hi,” hong ci hi.
         6 Tua ciangin ka et leh, en in, thahna a thuakngei tawh a kibang Tuuno khat ka mu hi.
         Tua Tuuno in kumpi tokhom, ganhing lite le upate laizang ah dingin a om hi. Amah in
         kii sagih le mittang sagih nei a, tuate in leitung buppi ah a kisawlkhia Pasian Kha
         sagihte ahi uh hi.
         7 Tua khit ciangin Tuuno hong pai in kumpi tokhom tunga a tupa taklam khuta om laizial
         a la hi.
         8 Tu in amah in tua laizial a lak khit ciangin ganhing lite le upa 24te in harp lasakna
         khat ciat le paknamtui tawh a kidim khamhai khat ciat tawi in Tuuno mai ah a bok uh
         hi. Tua paknamtuite in misiangthote thungetna ahi hi.
         9 Amaute in la thak khat sa uh a, “Nang in laizial a la ding le, Ciaptehnate a phelkhia
         dingin na kilawm hi. Banghang hiam cihleh thahna na thuak ngei zo a, Minam khempeuh,
         paunam khempeuh, Mi khempeuh le gam khempeuh lak panin, Pasian aa dingin nangma sisan
         tawh kote nong tan khin hi.
         10 Kote, Pasian aa dingin kumpite le siampite, Hong suaksak zo na hih manin leitung
         ka uk ding uh hi,” a ci uh hi.
         11 Tua khit ciangin ka et leh kumpi tokhom, ganhing lite le upate kimkot a om vantungmite
         awging ka za hi. Amaute a tultul, a thenthen in om ziahzuah uh hi.
         12 Amaute in, “Thahna a thuak Tuuno in Vangliatna, hauhna, pilna, hatna, Pahtawina,
         minthanna le Thupha ngah dingin a kilawm hi!” ci in ngaihtak in a kiko uh hi.
         13 Tua ciangin vantung, leitung, leinuai, tuipi sung le tuate sunga om Pasian piansak
         khempeuhte awging zong ka za hi. Amaute in, “Kumpi tokhom tunga tupa le Tuuno in Thupha,
         pahtawina, minthanna, Vangliatna ngah tawntung tahen!” a ci uh hi.
         14 Tua ciangin ganhing lite in zong, “Amen!” a ci uh hi. Upa 24te zong boksuk in a nungta
         tawntungpa a bia uh hi.

1 Tu in Tuuno in ciaptehna sagihte lakah khat a hon ka mu hi. Tua ciangin ganhing lite
         lak a khat in, “Hong pai inla hong en in,” hong cihna vanging tawh a kibang aw khat
         ka za hi.
         2 Tua ciangin ka et leh, en in, sakol kang khat ka mu hi. A tunga tuangpa in thalpi
         khat tawi a, kumpi lukhu khat a kipia hi. Amah in a gualzo le a gualzo lai dingin
         a kuankhia hi.
         3 Tuuno in ciaptehna nihna a hon ciangin ganhing lite a nihna pen in, “Hong pai inla
         hong en in,” hong cih ka za hi.
         4 Tua ciangin sakol san mahmah khat hong paikhia hi. Tua sakol tunga tuangpa tungah
         leitung mite khat le khat a kithah theih nading leitung pan kilemna a lakkhiat theih
         nading thuneihna a kipia hi. Namsau lianpi khat zong amah a kipia hi.
         5 Tuuno in ciaptehna thumna a hon ciangin, ganhing thumna in, “Hong pai inla hong en
         in,” hong cih ka za hi. Ka et leh, en in, sakol vom khat ka mu a, a tunga a tuangpa
         in tawikhaina khat a tawi hi.
         6 Tua khit ciangin ganhing lite laizang pana hong gingkhia aw khatin, “Mangbuh haiɠ
         khatin denariusɠ khat man a, mangbuhham hai thum in zong denarius khat mah a man hi.
         Ahi zongin sathau le lenggahzute susia kei in,” a cih ka za hi.
         7 Tuuno in ciaptehna lina a hon ciangin ganhing a lina in, “Hong pai inla hong en in,”
         hong cihna awging ka za hi.
         8 Tua ciangin ka et leh, en in, sakol puang khat ka mu hi. A tunga tuangpa min Sihna
         hi a, Hadesɠ in a zui hi. Tua nihte in leitung mi sehli suah sehkhat namsau tawh,
         kialpi tawh, sihna tawh, gamsate tawh thah theih nading thu a ngah uh hi.
         9 Tuuno in ciaptehna ngana a hon ciangin amaute in a letkip uh Pasian thu le a teci
         panna hangun thahna a thuak mite khate biaknatau nuai ah a om ka mu hi.
         10 Amaute aw lianpi tawh kiko uh a, “A siangtho, a thuman Topa aw, leitung a a teeng
         mite tungah thu khen loin kote sisan phula loin bang tanvei sawtlai ding na hi hiam?”
         a ci uh hi.
         11 Tua ciangin amaute puantual kang khat ciat kisilhsak a, amaute mah bangin thahna
         a thuak lai ding na a sepkhoppihte uh le a sanggamte uh a kim khit dong, tawlkhat
         sung a ngaklai nadingun a kigen hi.
         12 Tuuno in ciaptehna gukna a hon ciangin ka en a, en in, nakpitak in zin a ling hi.
         Ni in samul tawh a kigan puan bangin vom a, kha zong sisan tawh a kibang hi.
         13 Huihpi in theikung a mut cianga a sanghte a pulhkhiat bangin vana aksite lei ah a
         kia uh hi.
         14 Tua khit ciangin laizial kizial bangin vantung kizialkhia a, mualte le tuikulh khempeuh
         zong a kikhinkhia uh hi.
         15 Leitung kumpite, miliante, mihaute, galkap mangteɠ, mi thahatte, sila le sila a hilo
         a suakta mi khempeuh leihawm sung le mualtung a suanghawmte sungah a bu uh hi.
         16 Amaute in mualte le suangte kiangah, “Kote tungah hong cim un. Kumpi tokhom tunga
         tupa maitang ka muh khakloh nading uh ahi zongin Tuuno hehna ka thuak loh nading uh
         ahi zongin hong vukmang un!
         17 Banghang hiam cihleh ama hehna ni lianpi hong tungzo ahih manin kua in thuakzo ding
         ahi hiam?” a ci uh hi.
         
            

         
      
   
      
         7
1 Hihteng khit ciangin leitung, tui tung le singkung khat peuhpeuh tungah huih a nun
         loh nadingin leitung huihmong lite lenin leitung kiuli‑a a ding vantungmi lite ka
         mu hi.
         2 Tua khit ciangin a nungta Pasian na ciaptehna a tawi, a dang vantungmi khat nisuahna
         lampan hong kahto ka mu hi. Amah nakpitak kiko in leitung le tuipite suksiat theih
         nading thu a ngah vantungmi lite a gal hopih hi.
         3 Amah in amaute kiangah, “Eite Pasian na a semte taltang ah ciaptehna ka khet khit
         mateng un leitung, tuipi le singkungte susia nai kei un,” a ci hi.
         4 Ciaptehna a kikhen mite a phazah ka za a, Israel suan beh khempeuh lak panin mi 144,000
         ahi hi. Tuate in,
         5 Judah beh panin 12,000, Reuben beh panin 12,000, Gad beh panin 12,000,
         6 Asher beh panin 12,000, Naphtali beh panin 12,000, Manasseh beh panin 12,000,
         7 Simeon beh panin 12,000, Levi beh panin 12,000, Issachar beh panin 12,000,
         8 Zebulun beh panin 12,000, Joseph beh panin 12,000, Benjamin beh panin 12,000‑te tungah
         ciaptehna a kikhen hi.
         9 Hihteng khit ciangin ka et leh, en in, sim zawhloh ding zahin a tam mihonpi ka mu
         hi. Amaute gam tuamtuam, beh tuamtuam, minam tuamtuam le paunam tuamtuam pan ahi uh
         hi. Kumpi tokhom le Tuuno mai ah ding uh a, puanpak tualpi silhin nisuh hiang a tawi
         uh hi.
         10 Aw lianpi tawh amaute kiko uh a, “Hotkhiatna in kumpi tokhom tunga a tu, eite Pasian
         le Tuuno aa ahi hi!” a ci uh hi.
         11 Tua khit ciangin kumpi tokhom, upate le ganhing lite kimkot ah a ding vantungmi khempeuh,
         kumpi tokhom mai ah bokin Pasian a bia uh hi.
         12 Amaute in, “Amen! Eite Pasian tungah Phatna, minthanna, pilna, lungdamkohna, pahtawina,
         Vangliatna le thahatnate om tawntung tahen. Amen,” a ci uh hi.
         13 Tua ciangin upate khat in, “Puanpak tualpi tawh a kizem hualai a mite kuate hi a,
         koi pana hong pai uh ahi hiam?” ci in hong dong hi.
         14 Tua ciangin kei zong, “Sia aw, nang na thei hi,” ka ci hi. Tua ciangin amah in, “Gimna
         lianpi sung panin a hong pai mite ahi uh a, a puan uh Tuuno sisan tawh sawpin a paksak
         mite ahi uh hi.
         15 Tua ahih manin Pasian tokhom mai ah omin ama biakinnpi sungah sun le zanin amah a
         bia mite ahi uh hi. Kumpi tokhom tunga a tupa zong amaute tawh a teengkhawm ding hi.
         16 Amaute gilkial ngei nawnlo ding uh a, a dangtak ngei nawn kei ding uh hi. Nitang
         in amaute kap kha ngei nawnlo dinga, a sa na khatpeuh zong a thuak ngei nawn kei ding
         uh hi.
         17 Banghang hiam cihleh kumpi tokhom laizang a Tuuno in tuu bangin amaute cing dinga,
         nuntakna tuinak ah amaute a kha ding hi. Pasian in amaute mit panin khitui khempeuh
         a nulsak ding hi,” hong ci hi.

1 Tuuno in ciaptehna sagihna a phel ciangin vantung ah nailang sung bang a dai khipkhep
         hi.
         2 Pasian mai‑a a ding vantungmi sagihte zong ka mu a, amaute tungah pengkul sagih a
         kipia hi.
         3 Tua khit ciangin vantungmi a dang khat hong pai in biaknatau ah hong ding hi. Amah
         in kham tawh kibawl paknamtui halna kuang khat a tawi hi. Ama tungah paknamtui tampi
         a kipia hi. Tuate le misiangthote thungetnate kumpi tokhom mai‑a om kham tawh kibawl
         biaknatau ah a piakkhop ding ahi hi.
         4 Tua paknamtui khu in misiangthote thungetna tawh vantungmi khut panin Pasian mai
         ah a kahto hi.
         5 Tua khit ciangin vantungmi in paknamtui halna kuang la in, a sungah biaknatau pana
         mei a dimin a luah khit ciangin, leitung ah a lawnsuk hi. Tua ciangin gamlumna hong
         om a, van hong gingin khua hong phia a, zin a ling hi.
         6 Tua ciangin pengkul sagih a tawi vantungmi sagihte in a pengkul uh mut dingin a kithawi
         uh hi.
         7 A khatna vantungmi in a pengkul a mut ciangin sisan tawh a kihel gialpi le meikuangte
         leitung ah a kiasuk hi. Singkung sehthum suah sehkhat le lopa hing khempeuh a kangtum
         hi.
         8 A nihna vantungmi in a pengkul a mut ciangin mual lianpi kuang zuahzuah tawh a kibang
         na khat tuipi sungah kilawnkhiasuk a, tuipi sehthum suah sehkhat sisan a suak hi.
         9 Tuipi sunga om nuntakna a nei khempeuh sehthum suah sehkhat si uh a, tembaw zong
         sehthum suah sehkhat a kisia hi.
         10 A thumna vantungmi in a pengkul a mut ciangin meilah kuang tawh a kibang aksi lianpi
         khat vantung pan hong kiasuk a, gunpite le tuinakte sehthum suah sehkhat tungah a
         kia hi.
         11 Tua aksi a min Gamsai ahi hi. Tui sehthum suah sehkhat gamsai tui suak a, kha mahmah
         ahih manin a dawn mi tampi a si uh hi.
         12 A lina vantungmi in a pengkul a mut ciangin ni sehthum suah sehkhat, kha sehthum
         suah sehkhat, aksi sehthum suah sehkhat su kha a, tuate sehthum suah sehkhat a mial
         hi. Sun hun sehthum suah sehkhat tang nawnlo a, zan hun zong tuamah bang ahi hi.
         13 Tua khit ciangin ka et leh, van laizang ah a leng vantungmi khat ka mu hi. Amah in
         aw lianpi tawh kiko a, “Vantungmi thumte in a mutlai ding uh pengkulte hangin leitung
         mite tungah gimna, gimna, gimna a tung ding hi!” a ci hi.

1 A ngana vantungmi in a pengkul a mut ciangin vantung pan leitung ah aksi khat hong
         kiasuk ka mu hi. Taw neilo kuahawmpi tawhtang tua vantungmi a kipia hi.
         2 Amah in taw neilo kuahawmpi a hon ciangin meiphualpi pana meikhu suak bangin tua
         sung panin meikhu a hong pusuakto hi. Tua kuahawmpi pana hong pusuak meikhu hangin
         ni le huih a mial hi.
         3 Tua ciangin tua meikhu sung panin kauphete leitung ah hong pusuakkhia uh hi. Tua
         kauphete in thahatna nei uh a, leitung a om aikam thahatna tawh a kibang hi.
         4 Amaute in lei a po lopate, lohingte le singkungte susia loin, amaute taltang ah Pasian
         ciaptehna a neilo mite suksiat nading thu a ngah uh hi.
         5 Amaute in tua mite that loin kha nga sung bawlsiat theih nading thu a ngah uh hi.
         Amaute bawlsiatna pen aikam in mi a deh cianga a nat bangin a na hi.
         6 Tua hun ciangin mite in sih theih nading a zon uh hangin a mu zo kei ding uh hi.
         Amaute a sihnop mahmah uh hangin sihna in amaute kiang panin a taikhia ding hi.
         7 Tua kauphete lim le melin galsim dinga kithawi sakolte tawh kibang hi. Kham tawh
         a kibang lukhu khu uh a, a maitang uh mihing maitang tawh kibang hi.
         8 A sam uh numeite sam tawh kibang a, a ha uh humpi nelkai ha tawh kibang hi.
         9 Sik awmdal tawh a kibang awmdal bulh uh a, amaute kha zapna gingin galsim dinga a
         tai henhan sakolleng honpi ging tawh kibang hi.
         10 A mei uh aikam mei tawh kibang a, a sungah gu a om hi. Amaute in kha nga sung mihingte
         bawlsiat theih nading thu a ngah uh hi.
         11 Taw neilo kuahawmpi a uk vantungmi in amaute kumpipa ahi hi. Ama min Hebrew pau in
         Abaddon kici a, Greek pau in Apollyon ahi hi.
         12 Gimna khatna a beizo hi. En in, hihteng khit ciangin gimna nih hong tung lai ding
         hi.
         13 Tua khit ciangin a gukna vantungmi in a pengkul a mut ciangin kii li a nei Pasian
         mai‑a om kham biaknatau panin a hong gingkhia aw khat ka za hi.
         14 Tua aw in pengkul a tawi a gukna vantungmi kiangah, “Euphrates gunpi‑a a kikhih vantungmi
         lite khahkhia in,” a ci hi.
         15 Tua ciangin leitung mi sehthum suah sehkhat a thah nading uh a kum, a kha, a ni,
         a nai bek ngakin kigingsa a om tua vantungmi lite a khahkhia hi.
         16 Tu in, sakol galkap honpi a phazah hong kigen ka za a, awn 200 ahi hi.
         17 Sakolte le sakol tunga tuangte ka muhzia hih bang ahi hi. Sakol tunga tuangte in
         a sanciip, a dumciip le kaat banga a naipak awmdalte a bulh uh hi. Tua sakolte a lutang
         uh humpi nelkai lutang tawh kibang a, a kam sung panun meikuang, meikhu le kaat khute
         a pusuak hi.
         18 Amaute kam sung panin a pusuak hih gimna thumte ahi meikuang, meikhu le kaat khute
         in leitungmi sehthum suah sehkhat a sisak hi.
         19 Banghang hiam cihleh amaute kam sung le a mei sungah thahatna a om hi. A mei un gul
         bangin lutang nei a, tua lutang tawh mi a liamsak uh hi.
         20 Ahih hangin hih gimnate in a thah khakloh a omlai mite in amau khut tawh a bawlsa
         uh nate panin a kisikkik kei uh hi. Dawigilote le khua a mu theilo, khua a za theilo,
         lam a pai theilo kham, ngun, sumngo, sing, le suang milimte a biak uh zong a kisikkik
         tuan kei uh hi.
         21 Mi a thahna uh, dawithu a zatna uh, numei pasal a thangtatna uh le a guktaknate uh
         zong a kisikkik tuan kei uh hi.

1 Meiipi in tuamin vantung pan a hong kumsuk a thahat vantungmi khat zong ka mu hi.
         A lu tungah sakhi tuihup khat om a, a maitang ni tawh kibang in a khete mei khuampite
         tawh a kibang hi.
         2 Amah in a khut sungah laibu neu khat lemsa in a tawi hi. A taklam khe tuipi tungah
         nga in a veilam khe leitung ah a nga hi.
         3 Humpi nelkai hawk bangin aw lianpi tawh kiko a, a kiko ciangin vanging sagihte gingin
         thu a gen uh hi.
         4 Tu in vanging sagihte in a gen uh thute lai tawh gelh ka sawm leh vantung panin aw
         khat in, “Vanging sagihte thugente gelh kei inla iim in,” hong cih ka za hi.
         5 Tuipi le leitang tunga a ding, ka muhsa vantungmi in vantung lamah a khut lamto in,
         6 vantung le a sunga om nate, leitung le a sunga om nate, tuipi le a sunga om nate
         a bawl, a nungta tawntungpa min tawh kiciam a, “Hong zekai nawn peuhmah lo ding hi.
         7 A sagihna vantungmi in pengkul mut dingin a kithawi laitak in, Pasian in ama nasem
         kamsangte tunga a gensa lungdamna thu tawh kipawl ama thusim a tangtungsak ding hi,”
         a ci hi.
         8 Tua khit ciangin vantung panin a hong ging ka zaksa aw in hong hopihkik a, “Va pai
         inla, tuipi tung le leitunga a ding vantungmi khut sunga om a kizalsa laibu neu va
         la in,” hong ci hi.
         9 Tua ciangin vantungmi kiangah va pai in, “Laibu neu hong pia in,” ka ci hi. Amah
         in, “La inla ne in. Na kam sungah khuaizu bangin khum dinga, na gil sungah a kha ding
         hi,” hong ci hi.
         10 Tua khit ciangin vantungmi khut sunga laibu neu la in ka nek leh ka kam sungah khuaizu
         bangin khum a, ahi zongin ka nek khit phetin ka gil sungah a kha hi.
         11 Tua ciangin amah in, “Minam kim, gam tuamtuam, paunam kim le kumpite tawh kisai na
         genkhia lai ding hi,” hong ci hi.

1 Tua khit ciangin vantungmi in tehna ciang tawh a kibang pumpeng tawn khat hong pia
         hi. A din kawmin hong gen in ah, “Pai in Pasian biakinnpi le biaknatau teh inla, tua
         muna Pasian a bia mite zong va sim in.
         2 Ahih hangin biakinnpi pualam huang pen Gentile‑te aa dinga kipiasa ahih manin teh
         kei inla hawi in. Amaute in kha 42 sung khuapi siangtho a tuancil ding uh hi.
         3 Tua ciangin ka teci nihte vangliatna ka pia dinga, ippipuan silhin ni 1,260 sung
         kamsang in thu a gen ding uh hi.”
         4 Hih mi nihte in leitung Pasian mai‑a a ding, tanluan kung nih le meivak tunna nihte
         ahi uh hi.
         5 Mi khatpeuh in amaute suksiat a sawm leh a kam sung panun meikuang pusuakkhia in
         a galte uh a kangtum ding hi. Amaute a susia nuam mi khatpeuh a om leh tua bangin
         thahna a thuak ding hi.
         6 Amaute in kamsang a thu a gen hun sungin guah a zuk loh nadingin vantung khakcip
         theih nading vangliatna a nei uh hi. Tua banah tui sisan suahsak theih nading le a
         ut hunhun un gimna nam tuamtuam tawh leitung suksiat theih nading vangliatna zong
         a nei uh hi.
         7 Amaute in teci a pan khit uh ciangin taw neilo kuahawmpi sung pan a hong paikhia
         sapi in amaute do in zo dinga, a that ding hi.
         8 A luanghawm uh khuapi lian sunga lampi tungah a kisial ding hi. Tua khuapi in kha
         thu tawh kisai in Sodom le Egypt hi a, i Topa a kikhailupna mun zong ahi hi.
         9 Tua ciangin minam kim, behnam kim, paunam kim le gam tuamtuam pana mi khempeuhte
         in ni thum le a lang sung amaute luang en ding uh a, hanah vui ding a phal kei ding
         uh hi.
         10 Hih kamsang nihte in leitung mite bawlsia uh ahih manin amaute sihna hangin leitung
         mite kipak ding uh a, lungdam in khat le khat letsong a kikhak ding uh hi.
         11 Tu in ni thum le a lang khit ciangin Pasian in nuntakna huu amaute guan dinga, a
         khe uh tawh a dingto ding uh hi. Amau a mu mite a lau mahmah ding uh hi.
         12 Tua ciangin amaute in vantung panin, “Hih lamah hong paito un,” a ci aw lianpi khat
         za uh a, a galte muh tangpi in vantung ah kahto in, meii lakah a tumto ding uh hi.
         13 Tua hun sungin nakpitak zinling a, khuapi sehsawm suah sehkhat a cim hi. Tua zinling
         in mi 7,000 that a, a nungta lai mite lau mahmah in vantung Pasian min a phat uh hi.
         14 Gimna nihna a beizo hi. En in, gimna thumna a manlang in hong tung ding hi.
         15 Tua ciangin a sagihna vantungmi in ama pengkul a mut ciangin vantung panin aw ngaih
         mahmah khat hong ging a, “Hih leitung gamte in i Topa le ama Khazih gam suak khinzo
         a, amah in a tawntung in a uk ding hi!” a ci hi.
         16 Tua ciangin Pasian mai‑a kumpi tokhomte tunga a tu upa 24te boksuk in Pasian bia
         uh a,
         17 “A om ngei khin, a om laitak le hong pailai ding, Vanglianpen Topa Pasian aw, Nang
         tungah lungdam kong ko uh hi. Banghang hiam cihleh na vangliatna lianpi zangin na
         ukta hi.
         18 Minam tuamtuamte heh uh ahih manin Nang na lungso ta hi. A sisa mite tungah thu na
         khen ding hun hong tungzo a, Na nasem ahi kamsangte, na misiangthote, Nangma min a
         zahtak a neu a lian, Amau thaman na piak ding hun le, Leitung a susia mite na suksiat
         ding hun, Hong tungzo hi,” a ci uh hi.
         19 Tua khit ciangin vantung a om Pasian biakinnpi hong kihong a, ama biakinnpi sungah
         ama thuciamna singkuang a kimu hi. Tua khit ciangin khuaphia in, gamlum henhan a,
         vanging in gialpi kia a, zin a ling hi.

1 Tu in vantung ah lim lianpi khat hong kilang a, numei khatin ni silh in a khe tawh
         khapi sik a, aksi sawm le nihte tawh a kizem lukhu khat a khu hi.
         2 Tua numei in naupaai a, nausuak nuam ahih manin nasa in a kiko hi.
         3 Lim dang khat zong vantung ah hong kilang a, en in, lutang sagih le kii sawm a nei
         gulpisan khat ahi hi. Tua lutangte tungah kumpi lukhu sagih a om hi.
         4 Tua gulpi in a mei tawh aksi sehthum suah sehkhat vatkhia in leitung ah a lawnsuk
         hi. Nau a suakkuan numei mai ah tua gulpi dingin nau a suahlian leh naungek a valhtum
         pah dingin kigingsa in a om hi.
         5 Tua numei in minam khempeuh sik ciangkhut tawh a uk ding ta pasal khat a nei hi.
         Tua a tapa pen Pasian le ama kumpi tokhom ah a kilato hi.
         6 Tua ciangin tua numei in Pasian bawlkholhsa gamlak mun khatah tai a, tualai ah amaute
         in amah an a vak theih nadingun ni 1,260 sung a kikem hi.
         7 Tua ciangin vantung ah gal kidona om a, Michael le ama pawl vantungmite in gulpi
         a do uh hi. Tua ciangin gulpi le a pawlte in zong a lehdo uh hi.
         8 Ahih hangin gulpi le ama pawlte in lel uh ahih manin vantung ah amaute om nading
         mun a om kei hi.
         9 Tua ahih manin Dawimangpa le Satan a kici, leitung buppi a khem tanglai gulpi, a
         lian mahmah gulpi pen kilawnkhia hi. Leitung ah amah kikhiasuk a, a pawlte zong amah
         tawh kikhiasuk hi.
         10 Tua ciangin vantung ah a ngaih mahmah aw khat ka za a, tua aw in, “Tu in, i Pasian
         hotkhiatna, ama hatna, ama ukna, ama Khazih thuneihna hong tungzo hi. Banghang hiam
         cihleh i Pasian mai ah sun le zanin i sanggamte a mawhsakpa a kikhiasuk zo hi.
         11 Amaute in Tuuno sisan le a teci panna uh tawh Satan zo uh a, a si ngam zah dongin
         a nuntakna uh a it kei uh hi.
         12 Tua ahih manin vantung le a sunga teengte aw, lungdam un! Leitung le tuipi tunga
         teengte aw, gimna na thuak ding uh hi! Banghang hiam cihleh note kiangah Dawimangpa
         hong tuaksuk hi. Amah in hun tomcik bek neilai ahihlam thei ahih manin lungsosa in
         a hong tuaksuk ahi hi,” a ci hi.
         13 Tu in gulpi in amah leitung ah kikhiasuk zo hi cih a theih ciangin tapa a nei numei
         a bawlsia hi.
         14 Ahih hangin tua numei ama om nading mun gamlak ah a len theih nadingin a lian mahmah
         muvanlai kha nih a kipia hi. Gulpi sukkhak theihlohna tua munah numeinu hun khat,
         hun nih le hun lang sung a kikem hi.
         15 Tua ciangin gulpi in tua numei a taimang dingin a kam sung panin tua nu nungah tuikhang
         bangin tui a luangsak hi.
         16 Ahih hangin leitang in numei huh a, leitang kikak in gulpi kam sung panin a luangkhia
         tua tuikhang a valhmang hi.
         17 Tua ciangin numei tungah gulpi heh mahmah a, a omlai numei suan le khakte a sim dingin
         a kuankhia hi. Tua mite in Pasian thupiakte le Zeisu Khazih teci panna a zui mite
         ahi uh hi.

1 Tua ciangin tuipi gei sehnel tungah ka dinga, tuipi sung pan hong paikhiato sapi
         khat ka mu hi. Tua sapi in lutang sagih le kii sawm nei a, a kiite tungah kumpi lukhu
         sawm khu in a lutangte tungah Pasian kosiatna min a om hi.
         2 Tu in ka muh tua sapi in kamkei tawh kibang a, a khete vompi khe tawh kibang in a
         kam pen humpi nelkai kam tawh a kibang hi. Gulpi in ama vangliatna, a kumpi tokhom,
         le ama thuneihna lianpi tua sapi a pia hi.
         3 A lutangte khat pen sihpih ding zah a a liam khin bangin ka mu hi. Ahih hangin tu
         in sihzawh nading tua a liamma dam khin ahih manin leitung buppi in lamdangsa in tua
         sapi nung a zui uh hi.
         4 Tua ciangin amaute in tua sapi tunga thuneihna a pia gulpi a bia uh hi. Sapi zong
         bia uh a, “Sapi tawh a kibang kua om ahi hiam? Amah a do zo ding kua om ahi hiam?”
         a ci uh hi.
         5 Tua sapi tungah kiphatsakna kampau nading le kosiat nading kam khat kipia in, a thuneihna
         a zat hun ding kha 42 sung kipia hi.
         6 Tua ciangin sapi in Pasian, ama min, ama biakbuuk le vantung a a teengte ahi zongin
         a kosia hi.
         7 Misiangthote do in a zawh nadingin ama tungah thuneihna a kipia hi. Minam khempeuh,
         pau khempeuh le gam khempeuh zong a uk theih nading thuneihna a kipia hi.
         8 Leitung piancil a thahna a thuak Tuuno Nuntakna Laibupi sunga min a kigelh lo, leitunga
         a teeng mi khempeuh in tua sapi a bia ding uh hi.
         9 Bil nei mi in hih thu za tahen.
         10 Mi khatpeuh salin a kaite sal mahin kikai dinga, namsau tawh mi a thatte namsau mah
         tawh kithatkik ding hi. Hih thu ah misiangte in upna le thuakzawhna a neih ding uh
         kisam hi.
         11 Tua khit ciangin leisung pana hong paikhiato a dang sapi khat ka mu hi. Tua sapi
         in tuuno kii tawh a kibang kii nih nei a, gulpi bangin kam a pau hi.
         12 Amah in a khatna sapi muhna ah tua sapi thuneihna khempeuh zangin leitung le leitang
         tunga a teeng mi khempeuh tua sapi a biasak hi. Tua sapi in a liamma a damkik sapi
         pen ahi hi.
         13 Tua sapi in a lian mahmah na lamdangte bawl a, mite muhin van panin leitung ah meikuang
         a kiasak hi.
         14 Amah in sapi mai‑a ama lah theih ding a ngah na lamdangte tawh leitunga a teeng mite
         khem a, tua mite tungah sapi lim a bawl nadingun zong a sawl hi. Tua sapi in namsau
         tawh a liam khit hangin tu in a nungta lai pen ahi hi.
         15 Amah in tua sapi lim, nuntakna huu a piak theih nadingin vangliatna a ngah hi. Tua
         bangin sapi lim pauthei dinga, tua sapi lim a bialo khempeuh thah theih nading thu
         a ngah hi.
         16 A neu a lian, a zawng a hau, sila le silalote a kipan mi khempeuh, a taklam khut,
         ahih keileh a taltang ah ciaptehna khat a neisak ding hi.
         17 Tua hi a, ciaptehna, sapi min le ama min nambat a neilo peuhmah in bangmah lei theilo
         in zuak theilo ding uh hi.
         18 Hih thu ah pilna a kisam hi. A ngaihsun thei mi in sapi nambat sim tahen. Hih in
         mihing nambat hi a, 666 ahi hi.

1 Tua ciangin ka et leh, en in, Zion Mual tunga a ding Tuuno ka mu hi. A taltang tungah
         a Pa min a kigelh mi 144,000te zong tua Tuuno tawh a dingkhawm uh hi.
         2 Tuipi ging le a ngaih mahmah vanging tawh a kibang aw khat vantung ah a ging ka za
         hi. Harp lasakna tum in la a sa mite awging zong ka za hi.
         3 Amaute in la thak tawh a kibang la khat kumpi tokhom, ganhing lite le upate mai ah
         a sa uh hi. Leitung panin a kitankhia 144,000te simloh kuamah in tua la a sa thei
         kei uh hi.
         4 Tuate in numei tawh a thangtatlo misiangte hi uh a, Tuuno paina peuhpeuh ah a zui
         kawikawite, mihingte lak pan a kitankhiate, Pasian le Tuuno aa dingin a gah masate
         ahi uh hi.
         5 Amaute kamsung panin zuauthu gingkhia ngeilo hi. Banghang hiam cihleh amaute in Pasian
         tokhom mai ah kawkban nading khat beek a neilote ahi uh hi.
         6 Tua ciangin van laizang a a leng kawikawi, a dang vantungmi khat ka mu hi. Amah in
         leitunga a teeng gam khempeuh, minam kim, paunam kim le mi khempeuh tungah tawntung
         lungdamna thu a tangko ding ahi hi.
         7 Amah in, “Pasian thukhenna hun hong tungzo hi. Tua ahih manin Pasian kihta unla amah
         phat un. Vantung, leitung, tuipi le tuinakte a bawlpa bia un,” ci in a kiko hi.
         8 Tua ciangin a dang vantungmi khatin zui a, “Tua khuapi in ama angkawmna hangin hehna
         lenggahzu minam khempeuh dawnsak ahih manin a lian Babylon khuapi a pukzo hi, a pukzo
         hi,” a ci hi.
         9 Tua khit ciangin a thumna vantungmi in amaute zui in aw lianpi tawh kiko a, “Mi khatpeuh
         in sapi le ama lim a bia, a taltang ah, ahih keileh a khutah sapi ciaptehna a ngah
         leh,
         10 hai sunga kisung Pasian hehna, khauh theihtawp in a khauh, ama hehna lenggahzu amah
         kidawnsak ding hi. A siangtho vantungmite mai le Tuuno mai ah kaat le meikuang tawh
         amah in bawlsiatna a thuak ding hi.
         11 Sapi le ama lim bia a, ama min ciaptehna a ngah mite in sun le zan tawlngak hun neilo
         ding uh a, amaute a kibawlsiatna meikhu a tawntung in a khu den ding hi,” a ci hi.
         12 Hihlai ah Pasian thupiakte zui a, Zeisu upna a lenkip misiangte in a thuak zawh keikai
         ding uh kisam hi.
         13 Tua ciangin vantung panin awging khatin ka kiangah, “ ‘Tu‑a kipan, Topa sunga a si
         mite mihampha ahi uh hi,’ ci in gelh in,” a hong ci hi. Kha in zong, “Hi mah hi, tua
         mite in a nasep gimna panin tawlnga ta ding uh a, amau nasepte in amaute a zui ding
         hi,” a ci hi.
         14 Tua ciangin ka khuadak leh, en in, meiingo khat ka mu a, tua meii tungah Mihing Tapa
         tawh a kibang mi khat a tu hi. Amah in kham lukhu khat khu a, a hiam mahmah phiaukawi
         khat a tawi hi.
         15 Tua ciangin a dang vantungmi khat biakinnpi sung pan hong pusuak a, meiipi tunga
         tupa kiangah, “Leitung ante min khin ta a, anlak ding hun hong tungzo ahih manin na
         phiaukawi khia inla at in,” ci in aw lianpi tawh kiko in a gen hi.
         16 Tua ciangin meiipi tunga tupa in leitung ah a phiaukawi a khiat leh, leitung ante
         atsa a suak hi.
         17 Tua ciangin vantung a om biakinnpi panin a dang vantungmi khat a hong paikhia leuleu
         hi. Amah in zong a hiam mahmah phiaukawi khat a tawi hi.
         18 Tua ciangin meikuang tunga thu a nei a dang vantungmi khat biaknatau panin hong paikhia
         a, a hiam mahmah phiaukawi a tawipa kiangah, “Leitung a lenggahte min khin ahih manin
         a hiam na phiaukawi khia inla, leitung lenggah bawkte khawm in,” ci in aw lianpi tawh
         a kiko hi.
         19 Tua ciangin vantungmi in a phiaukawi leitung ah khiasuk in leitung a lenggah teng
         khawm a, Pasian hehna lenggahcilna phualpi ah a lawn hi.
         20 Tua lenggahte khuapi pualam a om lenggahcilna phualpi sungah a kicil hi. Tua pana
         a luangkhia sisan in sakol kamkaih ciang banin tai 200 dong a luang hi.

1 Tua ciangin a lian mahmah le a lamdang mahmah nalamdang khat vantung ah ka mu hi.
         Tua in a nunung pen gimna nam sagihte a tawi vantungmi sagihte ahi hi. Tua gimnate
         in Pasian hehna a tawpkhakna ahi hi.
         2 Tua ciangin meikuang tawh a kihel limlang tuipi tawh a kibang khat ka mu hi. Amaute
         in sapi tungah a gualzote, ama lim tungah a gualzote, ama kiciaptehna le ama min nambatte
         tungah a gualzo mite hi uh a, Pasian harp lasaknate tawi in tua limlang tuipi gei
         ah a ding uh hi.
         3 Amaute in Pasian nasempa Moses le Tuuno la sa uh a, “Vanglianpen Topa Pasian aw,
         Na nasepte lianin, Lamdang mahmah hi! Misiangthote Kumpipa aw, Na gamtatnate thutang
         in a maan hi!
         4 Topa aw, Kua in nang hong kihta loin, Na min phatlo thei ding ahi hiam? Banghang
         hiam cihleh, A siangtho nangmah bek na hih manin, Minam khempeuh hong pai in, Na mai
         ah hong bia ding uh hi. Banghang hiam cihleh, Na thukhennate na kilangkhiasak zo hi,”
         a ci uh hi.
         5 Hihteng khit ciangin ka et leh, en in, vantung a teci panna buuk, biakinnpi honsa
         in a om ka mu hi.
         6 Biakinnpi sung panin gimna nam sagih a tawi vantungmi sagih hong pusuakkhia a, a
         pak pha mahmah saihadial puan silhin kham kawnggak tawh a awm a gak uh hi.
         7 Tua ciangin ganhing lite laka khatin vantungmi sagihte khamhai khat ciat a pia hi.
         Tua haite sungah a nungta tawntung Pasian lungsona a dimtak in a om hi.
         8 Pasian minthanna le ama vangliatna hangin biakinnpi sungah meikhu a dim hi. Tua hi
         a, vantungmi sagihte tawi gimna nam sagihte a kibuak khit masiah biakinnpi sungah
         kuamah a lut thei kei hi.

1 Tua ciangin biakinnpi panin vantungmi sagihte kiangah, “Pai unla, Pasian hehna haite
         leitung ah va bua un,” ci in aw lianpi khat tawh a gen ka za hi.
         2 Tua ciangin a khatna vantungmi pai in ama hai leitung ah a bua hi. Tua ciangin sapi
         ciaptehna a nei mite le ama lim a bia mite tungah a nasia mahmah a kihhuai meima a
         piang hi.
         3 A nihna vantungmi in tuipi tungah a hai a buak ciangin tuipi pen misite si tawh a
         kibang sisan suak a, tuipi sunga om nuntakna a nei khempeuh a si uh hi.
         4 A thumna vantungmi in gunte le tuinakte tungah a hai a buak ciangin tui khempeuh
         sisan a suak hi.
         5 Tua ciangin tui a uk vantungmi in, “A om laitak, a om ngei khin le, hong pailai ding,
         Topa aw, Hih bangin thu khen na hih manin, Nang na dik hi.
         6 Amaute in misiangte le kamsangte sisan luangsak uh ahih manin, Amaute dawn dingin
         sisan na pia hi. Banghang hiam cihleh, sisan a dawn ding bek mah in, Amaute a kilawm
         uh hi,” ci in a gen ka za hi.
         7 Biaknatau panin zong a dang awging khatin, “Vanglianpen Topa Pasian aw, hi mah hi,
         na thukhennate thuman in a dik hi,” a cih ka za hi.
         8 A lina vantungmi in ama hai ni tungah bua a, tua ciangin ni in mihingte meikuang
         tawh hal theih nading thuneihna a nei hi.
         9 Tua meikuang salua mahmah ahih manin mihingte kanggawp a, amaute in tua gimnate tunga
         thunei Pasian min a kosia uh hi. Amaute kisik nuamlo in Pasian zong a pahtawi kei
         uh hi.
         10 A ngana vantungmi in sapi tokhom tungah a hai a buak ciangin, sapi gam sung khempeuh
         ah khua a mial hi. Amaute in nasalua in a kha uh a pet uh hi.
         11 A meimate uh nasalua uh ahih manin vantung Pasian kosia uh a, amaute gamtatnate a
         kisik kik tuan kei uh hi.
         12 A gukna vantungmi in Euphrates gunpi tungah ama hai a buak ciangin nisuahna lam kumpite
         hong pai nading lampi a kihon nadingin tua gunpi a kang hi.
         13 Tua khit ciangin gulpi kam sung, sapi kam sung le kamsang zuaupa kam sung panin uiphuk
         tawh a kibang dawigilo thum a hong pusuakkhia ka mu hi.
         14 Tua dawigilote in nalamdang a bawlthei kha gilote ahi uh hi. Tua dawite in leitung
         bupa om kumpite khempeuh kiangah va pai uh a, Vanglianpenpa ahi Pasian ni lianpi ni‑a
         galsim dingin gal kidona phual ah hong pai nadingun a va kaikhawm uh hi.
         15 “En un, guta bangin kong pai ding hi. Guaktang in om a, maizumna a thuak loh nadingun
         kigingsa a puansilhsa in a om mi in mihampha ahi hi.”
         16 Amaute in Hebrew pau in Armageddon a kici munah kumpite a kaikhawm uh hi.
         17 A sagihna vantungmi in ama hai huih lakah a buak ciangin vantung biakinnpi a om kumpi
         tokhom panin aw lianpi khat hong gingkhia a, “Kiman khinzo hi!” a ci hi.
         18 Tua ciangin gamlumna hong om a, khua hong phia in van zong ging a, zin nakpi in a
         ling hi. Leitung ah mihing a om zawh tua zah a a khauh le a nasia zinling a om ngei
         kei hi.
         19 Tu in a lian mahmah khuapi phelthum kisuah a, minamte khuapite zong a cim hi. Tua
         ciangin Pasian in a lian mahmah Babylon mangngilh lo a, a lauhuai mahmah ama hehna
         lenggahzu a dawnsak hi.
         20 Tua ciangin tuikulh khempeuh lengmang a, mualte zong a kimu nawn kei hi.
         21 Tua ciangin talentɠ khat bang a gik gialpite van panin mihingte tungah kia a, tua
         gialpi hanga gimna nasialua ahih manin mite in Pasian a kosia uh hi.

1 Tua ciangin hai sagih a tawi vantungmi sagihte khat ka kiangah hong pai in hong hopih
         a, “Hihlai ah hong pai in. Tuipi tunga a tu a paktat mahmah numei kizuaknu tunga Pasian
         thukhenna kong lak ding hi.
         2 Leitung kumpite in tua numei KILAALNA tawh thangtat uh a, leitung a a teeng mite
         in tua nu thangtatna lenggahzu a kham uh hi,” a hong ci hi.
         3 Tua ciangin amah in Kha tawh gamlak ah kei hong paipih hi. Tua ciangin lutang sagih
         le kii sawm a nei sapi san tungah a tuang numei khat ka mu hi. Tua sapi pum tungah
         Pasian kosiatna min a dimtak in a om hi.
         4 Tua numei in a dupsan le a ausan puante silh a, kham, suangmanpha le kepsuangmanphate
         tawh a kizem hi. A khut ah khamhai khat tawi a, tua sungah ama bawl a kihhuai le numei
         pasal mawhna ninte a dimin a om hi.
         5 A taltang tungah min khat kigelh a, tua min in, A KISEL THUSIM, A LIAN BABYLON, NUMEI
         KIZUAKTE NU LE, LEITUNG A OM A KIHHUAI NATE NU, ahi hi.
         6 Tua numei in misiangthote sisan le Zeisu hanga thahna a thuak mite sisan dawnin a
         om ka muh ciangin lamdang ka sa hi.
         7 Ahih hangin vantungmi in, “Banghang in lamdangsa na hi hiam? Hih numeinu tawh kisai
         thusim le lutang sagih le kii sawm a nei tua numeinu tuanna sapi tawh kisai thusim
         kong hilh ding hi.
         8 Na muh sapi in a om khinsa, ahi zongin tu laitak a a omlo, taw neilo kuahawmpi panin
         a hong paikhiato ding le suksiatna a thuak ding pen ahi hi. Leitung piancil a kipan
         Nuntakna Laibupi sungah min kigelh lo, leitung a teeng mite in tua a om ngeizo, tu
         laitak a a omlo, a hong omkik ding tua sapi a muh uh ciangin lamdang a sa mahmah ding
         uh hi.
         9 “Hih thu ah lungpilna kisam hi. Lutang sagih in numeinu tutna mual sagihte ahi hi.
         10 Kumpi sagih zong hi a, kumpi nga bei khin in kumpi khat a om laitak ahi hi. A dang
         kumpi khat a hong piang nai kei hi. A hong pian ciangin tawlkhat sung bek a kip ding
         hi.
         11 A om ngeizo, tu laitak a a omlo sapi in a giatna kumpi zong hi a, kumpi sagihte lakah
         khat ahi hi. Amah in suksiatna a thuak ding hi.
         12 “Na muh kii sawmte in kumpigam a ngah nailo kumpi sawmte ahi hi. Amaute in sapi tawh
         kumpi suakkhawm ding uh a, nai khat sung thuneihna a ngahkhawm ding uh hi.
         13 Tua kumpite a ngimna uh kibang dinga, sapi tungah amaute vangliatna le thuneihna
         a ap ding uh hi.
         14 Tua kumpite in Tuuno tawh kido ding uh a, ahi zongin Tuuno in amaute a zo ding hi.
         Banghang hiam cihleh Tuuno in tote Topa, kumpite Kumpipa ahi hi. Amah tawh a omkhawm
         mite in a kisamte, a kiteelte le mi citakte ahi uh hi,” a hong ci hi.
         15 Tua ciangin vantungmi in kei kiangah, “A kizuak numei tutna ahi na muh tuite in minam
         kim, mihonpi, gam khempeuh le paunam kimte ahi uh hi.
         16 Sapi lu tunga na muh kii sawmte in a kizuak numei mudah ding uh a, hawmsuaksak in
         a guaktang in a koih ding uh hi. A sa ne in meikuang tawh a hal ding uh hi.
         17 Banghang hiam cihleh Pasian gensa thute a tangtun khit mateng in ama ngimna a tangtun
         nadingin Pasian in amaute lungsim sungah guan a, kumpite lungsim kipumkhat in sapi
         khut sungah amau kumpigam a ap ding uh hi.
         18 Na muh numei in leitung kumpite a uk, a lian khuapi ahi hi,” a hong ci hi.

1 Hihteng khit ciangin vantung panin a hong kumsuk vantungmi a dang khat ka mu hi.
         Amah in thuneihna lianpi nei a, ama vangin leitung a tan hi.
         2 Amah in nakpi in aw lianpi tawh kiko a, “A lian Babylon khuapi a cimzo hi, a cimzo
         hi! Dawigilote teenna, a kihhuai kha khempeuh a kikhumna thonginn, a kihhuai le a
         muhdahhuai vasate a kikhumna mun a suakzo hi.
         3 Banghang hiam cihleh ama angkawmna hangin hehna lenggahzu minam khempeuh in a kham
         uh hi. Leitung kumpite in amah tawh angkawm uh a, leitung a sumbawlte in zong ama
         noptat luatna teng a hauhlawh uh hi,” a ci hi.
         4 Tua ciangin vantung panin awging dang khat ka za hi. Tua aw in, “Ka mite aw, ama
         mawhna bawlna kihel kha loin, ama thuak gimnate na thuak khakloh nadingun ama kiang
         panin hong paikhia un.
         5 Banghang hiam cihleh ama mawhna in vantung dong tung khin a, ama tatsiatna teng Pasian
         in a ciamteh zo hi.
         6 Amah in note a hong bawl bangin ama tungah bawl un. Ama gamtatna tawh kizui in a
         zah nih in thukkik unla, ama tawi hai sungah a zah nih in a khauh in helsak un.
         7 Amah le amah a kipahtawina zah le a noptatna zahin bawlsiatna le gentheihna pia un.
         Banghang hiam cihleh a lungsim sungah, ‘Meigongnu hilo in kumpinu ka hi a, gentheihna
         ka phu kha kei ding hi,’ a ci hi.
         8 Tua ahih manin ni khat thu in gimna thuak dinga, sihna, kahna le gilkialna a thuak
         ding hi. Ama tunga thu a khen Topa Pasian thahat ahih manin meikuang tawh amah a haltum
         ding hi.
         9 “Tua numei tawh mawh in a noptat leitung kumpite in amah a kihalna meikhu a muh uh
         ciangin tamlo in a kap ding uh hi.
         10 Tua numei a kibawlsiatna hangin lau ding uh a, a gamlapi panin, ‘Tazen aw, tazen
         aw, a vanglian Babylon khuapi aw! Nai khat sungin na kisiatna hong tungzen maw,’ ci
         in a kiko ding uh hi.
         11 “Leitung sumbawlte vante kuamah in lei nawnlo ahih manin amaute in khitui luangin
         tua khuapi a kah ding uh hi.
         12 Sumbawlte zuak vante in kham le ngun, suangmanpha le kepsuangmanpha, puanpak le puan
         dupsan, naipuan le puansan, sing manpha nam khempeuh, saiha tawh a kibawl van nam
         khempeuh, sing manphapente tawh a kibawl van nam khempeuh, sumngo le sik, suangpak
         tawh a kibawl van nam khempeuh,
         13 thaksing le paknamtui, sathau namtui le libanos paknamtui, lenggahzu le sathau, mangbuhtang
         le mangbuhnel, tuu, bawng, sakol le sakollengte, mihingte pumpi le khate ahi hi.
         14 Na lunggulh mahmah singgahte in nang hong nusia hi. Na hauhna le na vangneihna zong
         mangthang khin a, tuate na mu kha ngei nawn kei ding hi.
         15 Hih nate zuak in tua numei hanga mihau a suak sumbawlte in tua khuapi a kibawlsiatna
         hangin lau in a gal panin tamlo in kap in a humham ding uh hi.
         16 Amaute in, ‘Tazen aw, tazen aw, puanpak, puan dupsan le puan ausante silhin, kham,
         suangmanpha le kepsuangmanpha tawh a kizem a lian khuapi aw!
         17 Hih zahtak a na hauhna teng nai khat sunga beimang tazen maw,’ a ci ding uh hi. “Tembaw
         hawlte, tembaw tawh khual a zinte, tembaw nasemte le tuipi tungah sumbawl a khualzin
         khempeuh zong gamlapi ah dingin,
         18 amah a kihalna meikhu a muh uh ciangin, ‘Hih khuapi lian tawh a kibang 18:13 libanos
         paknamtui: Greek ah “libanos” kici a, zatui leh biakpiakna a kizang khawm paknamtui
         nam khat ahi hi. khuapi om ahi hiam?’ ci in a kiko uh hi.
         19 Tua ciangin amaute lutung ah leivui kibuak in, ‘Tazen aw, tazen aw, ama hauhna tawh
         tembaw a neite khempeuh mihau a suaksak a lian khuapi! Nai khat sung bekin na hawmsuak
         tazen hi,’ ci in kapin humham in a kiko uh hi.
         20 “Tua ciangin Pasian in tua numeinu tungah phu hong laksak khin ahih manin vantung
         le a siangtho sawltakte a kipan kamsangte aw, tua numei hangin lungdam un!” a ci hi.
         21 Tua ciangin a thahat vantungmi khatin a lian mahmah an gawina suang tawh a kibang
         suangtum khat la in tuipi sungah khiasuk a, “A lian Babylon khuapi, hih bangin kikhia
         dinga, a kimukik ngei nawn kei ding hi.
         22 Na sungah harp tawh la a sate, tumtheih tuamtuam a tumte, tamngai tumte le pengkul
         a mutte awging a kiza ngei nawn kei ding hi. Khutsiam mi khat beek kimu ngei nawnlo
         dinga, an sukna sum ging zong a kiza nawn kei ding hi.
         23 Na sungah meivak kivak ngei nawnlo dinga, mopipa awging le mothaknu awging zong a
         kiza nawn kei ding hi. Banghang hiam cihleh na sumbawlpihte leitung miliante hi a,
         dawi aisanna tawh minam khempeuh na khem hi.
         24 Kamsangte, misiangthote le leitunga thahna a thuak khempeuh sisan zong hih khuapi
         sungah a kimu hi,” a ci hi.

1 Hihteng khit ciangin vantung ah a ngaih mahmah mihonpi awging khat ka za a, tua aw
         in, “Hallelujah! Hotkhiatna, minthanna, pahtawina le vangliatna in Topa eite Pasian
         aa ahi hi!
         2 Banghang hiam cihleh numei pasal mawhna tawh leitung a susia a paktat mahmah numei
         kizuaknu tungah thu a khen zo hi. Ama thukhennate thuman in dika, Pasian nasemte sisan
         a luansakna hangin tua numei tungah phu a lazo hi,” a ci hi.
         3 Tua ciangin amaute in, “Hallelujah! Tua numei a kihalna meikhu, a khu tawntung hi!”
         a cikik uh hi.
         4 Tua ciangin upa 24te le ganhing lite boksuk in kumpi tokhom tunga a tu Pasian bia
         uh a, “Amen! Hallelujah!” a ci uh hi.
         5 Tua khit ciangin kumpi tokhom panin aw khatin, “Amah a kihta a nasemte le a neu a
         lian khempeuh aw, i Pasian phat un!” a ci hi.
         6 Tua khit ciangin mihonpi awging tawh a kibang tui tampi luang zuahzuah awging tawh
         a kibang le a ngaih mahmah vanging tawh a kibang awging khat ka za hi. Tua aw in,
         “Hallelujah! Banghang hiam cihleh Vanglianpen Topa Pasian a maangta hi!
         7 Lungdam kipak in amah phat ni. Banghang hiam cihleh Tuuno zipi hun hong tungta a,
         a zi zong kigingsa in a omzo hi,” a ci hi.
         8 A siangtho le a pak pha mahmah puankang Tuuno zi silh dingin a kipia hi. Banghang
         hiam cihleh puanpak in misiangthote gamtat hoihna ahi hi.
         9 Tua ciangin vantungmi in, “ ‘Tuuno mopawi sim dinga sapna a ngah mite mihampha ahi
         uh hi!’ ci in gelh in,” hong ci hi. Tua banah amah in, “Hih thute Pasian hong gen
         taktak ahi hi,” a hong ci hi.
         10 Tua ciangin amah bia dingin a khe phungah ka boksuk hi. Ahih hangin amah in, “Hong
         bia kei in! Kei pen Zeisu teci panna a lenkip na sanggamte le nangmah banga nasem
         khat ka hi hi. Pasian bia in! Kamsangte thugente in Zeisu thu teci panna ahi hi,”
         a hong ci hi.
         11 Tu in vantung hong kihong a, en in, sakol a kang khat ka mu hi. Tua sakol tunga tuangpa
         min in Muanhuai le Thuman ahi hi. Amah in thuman tawh thukhen in thuman tawh gal a
         do hi.
         12 A mittangte meikuang tawh kibang a, kumpi lukhu tampi a khu hi. Amah longal kuamah
         in a theihloh min khat ama tungah a kigelh hi.
         13 Amah in sisan sunga a kidiahsa puantualpi silhin, ama min pen Pasian Thu ahi hi.
         14 Vantung galkap honpite in zong sakol tung tuangin amah a zui uh hi. Amaute in a siangtho,
         a kang, puanpak a silh uh hi.
         15 Tu in tua pa kam sung panin minamte a susia dingin a hiam mahmah namsau khat a pusuakkhia
         hi. Amah in sik ciangkhut tawh minamte a uk ding hi. Vanglianpen Pasian hehna lenggahcilna
         phual ah amah in lenggah a cil hi.
         16 A puantualpi tung le a phei tungah, KUMPITE KUMPIPA LE TOTE TOPA, ci in min a kigelh
         hi.
         17 Tua ciangin ni sungah dingin a om vantungmi khat ka mu hi. Amah in vana leng vasa
         khempeuh kiangah, “A lian Pasian nitak an a ne dingin hong kikhawm un.
         18 Kumpite, galkap mangteɠ, mi thahatte, sakolte le sakol tung tuangte, sila le sila
         lote a kipan a neu a lian le mi khempeuhte sa hong ne un,” ci in aw lianpi tawh a
         kiko hi.
         19 Tua ciangin sapi, leitung kumpite le amaute galkap honpite in sakol tunga tuangpa
         le ama galkap honpite sim dingin a kikaihkhop uh ka mu hi.
         20 Tua ciangin sapi le amah tawh a kithuah kamsang zuaupa a kiman hi. Hih kamsang zuaupa
         in sapi muhna ah nalamdangte bawl in sapi ciaptehna a sang ama lim a bia mite a khempa
         ahi hi. Amaute gel kaat le meilipi sungah a hingtang in a kikhiasuk hi.
         21 A omlai teng ahih leh sakol tunga tuangpa in ama kamsung panin a pusuakkhia namsau
         tawh a that hi. Vasate khempeuh in amaute sa gilvahtak in a ne uh hi.

1 Tua ciangin vantung panin a hong kumsuk vantungmi khat ka mu hi. Amah in taw neilo
         kuahawmpi tawhtang le sikkhau lianpi khat a tawi hi.
         2 Tua vantungmi in tanglai gulpi manin kum 1,000 sung a hencip hi. Tua gulpi in Dawimangpa
         hi a, Satan zong a kici hi.
         3 Vantungmi in taw neilo kuahawmpi sungah amah khiasuk in kuahawmpi a kalh khit ciangin
         a tungah ciaptehna khat a khetnelh hi. Tua ahih manin kum 1,000 a cin masiah minamte
         a khem thei nawn kei hi. Ahih hangin kum 1,000 a cin ciangin tawmvei sung a kikhahkhia
         ding hi.
         4 Tua ciangin kumpi tokhomte le a tunga tu mite ka mu hi. Amaute in thukhen theih nading
         thu a ngah uh hi. Zeisu thu teci panna le Pasian thu hanga ngawng tanna a thuak mite
         khate zong ka mu hi. Amaute in sapi hi ta leh ama lim hi ta leh bia loin amaute taltang
         ah ahi a, amaute khutah ahi zongin sapi ciaptehna a neilo mite ahi uh hi. Amaute nungta
         in Khazih tawh kum 1,000 sung a maangkhawm uh hi.
         5 Ahih hangin misi dangte ahih leh kum 1,000 a cin mateng in a nungtakik nai kei uh
         hi. Hih in thawhkikna masa ahi hi.
         6 Thawhkikna masa sunga a kihel mite in a siangtho le a hampha mite ahi uh hi. Nihvei
         sihna in tua mite tungah thu a nei kei hi. Ahih hangin amaute in Pasian le Khazih
         aa ding siampite suakin amah tawh kum 1,000 sung a mangkhawm ding uh hi.
         7 Tu in kum 1,000 a cin khit ciangin Satan a kikhumna panin a kikhahkhia ding hi.
         8 Amah kuankhia dinga, Gog le Magog ahi leitung kiuli a om mite khem in galsim dingin
         tua mite a kaikhawm ding hi. Tua mite tuipi gei‑a sehnel zahin a tam uh hi.
         9 Amaute leitung maitang dimin hong kuan ding uh a, misiangthote omna, Pasian it khuapi
         a umcih ding uh hi. Tua ciangin vantung a om Pasian kiang panin meikuang hong kiasuk
         in amaute a valhtum ding hi.
         10 Sapi le kamsang zuaupa omna kaat le meilipi sungah amaute a khem Dawimangpa zong
         a kikhiasuk hi. Amaute in sun le zan a tawntung in bawlsiatna a thuak ding uh hi.
         11 Tua ciangin a lian a kang tokhom khat le a tunga tupa ka mu hi. Ama mai panin lei
         le van lengmang in a kimu nawn kei hi.
         12 Tua ciangin a sisa milian mineute Pasian mai ah dingin a om uh ka mu hi. Laibute
         zong lemsa in om a, Nuntakna Laibupi ahi laibu dang khat zong a kilem hi. A sisa mite
         in laibute sunga a kigelh amaute gamtatna bangin thukhenna a thuak uh hi.
         13 Tuipi in ama sunga om misite puak in Sihna le Hadesɠ in zong amaute sunga om misite
         a puak uh hi. Tua mite in amaute gamtatna tawh kizui in thukhenna a thuak uh hi.
         14 Tua ciangin Sihna le Hadesɠ zong meilipi sungah a kikhiasuk hi. Hih in nihvei sihna
         ahi hi.
         15 Nuntakna Laibupi sunga min kigelhlo mi peuhmah meilipi sungah a kikhiasuk hi.

1 Tu in, van thak le lei thak ka mu hi. A masa van le lei beimang khin a, tuipi zong
         a om nawn kei hi.
         2 Tua ciangin keimah John in Pasian kiang, vantung panin a hong kumsuk a siangtho Jerusalem
         Khua Thak ka mu hi. Tua in a pasal aa dingin kizemsa a om mothaknu tawh a kibang hi.
         3 Tua ciangin vantung panin aw ngaih mahmah khat ka za a, tua aw in, “En in, Pasian
         biakbuuk mite lakah om dinga, Pasian zong mite tawh teengkhawm in amaute Pasian ahi
         ding hi. Amaute in zong Pasian mite ahi ding uh hi.
         4 Pasian in amaute mit panin a khitui khempeuh uh a nulsak ding hi. A lui na khempeuh
         bei khinzo ahih manin sihna, dahna, kahna le natna thuakna khempeuh a om nawn kei
         ding hi,” a ci hi.
         5 Tua ciangin tokhom tunga tupa in, “En in, na khempeuh a thakin ka bawl zo hi,” a
         ci hi. Tua banah amah in, “Hih thute thuman le a muanhuai thu ahih manin lai sungah
         gelh in,” a hong ci hi.
         6 Tua ciangin amah in, “Kiman khinzo hi! Keimah in Alpha le Omegaɠ, a Kipatna le a
         Tawpna ka hi hi. A dangtak mi khempeuh, nuntakna tuinak pana tui, manngen loin ka
         pia ding hi.
         7 A gualzo mi in na khempeuh luah dinga, ama Pasian ka hi ding hi. Amah zong keima
         tapa ahi ding hi.
         8 Ahih hangin a meidawite, a umlote, a kihhuaite, mi a thatte, numei pasal tawh a thangtatte,
         dawi aisante, milim a biate le zuauthu a gente om nading mun in kaat le meilipi sung
         ahi hi. Hih in nihvei sihna ahi hi,” a ci hi.
         9 Tua ciangin a nunung pen gimna nam sagihte a dimtak in a omna hai sagih a tawi vantungmi
         sagihte lakah khat ka kiangah hong pai in hong hopih a, “Hong pai in. Tuuno zi ahi,
         a kipi mo kong lak ding hi,” a hong ci hi.
         10 Tua ciangin amah in a lian mahmah mualsangpi khat tungah Kha tawh hong paipih a,
         Pasian omna vantung panin a hong kumsuk a lian a siangtho Jerusalem khuapi a hong
         lak hi.
         11 Tua khuapi in Pasian vang tawh a tang hi. A manphapen jasper suangmanpha bangin tang
         a, limlang suang bangin a tedeldel hi.
         12 A kulhpi zong lianin a sang mahmah hi. Kulhpi ah kongpi sawm le nih om a, tua kongpite
         ah vantungmi sawm le nih a om hi. Tua kongpite tungah Israel suan minam sawm le nihte
         min a kigelh hi.
         13 Nisuahna lamah kongpi thum, leilu lamah kongpi thum, leitaw lamah kongpi thum, nitumna
         lamah kongpi thum a om hi.
         14 Tu in tua khuapi kulhpi in nuaiphah sawm le nih nei a, tuate tungah Tuuno sawltak
         sawm le nihte min a kigelh hi.
         15 Kei a hong hopih vantungmi in khuapi kongpite le kulhpite a teh nadingin kham tawh
         kibawl tehna ciang khat a tawi hi.
         16 Khuapi in kiuli nei in a dung a vai a kikim hi. Vantungmi in tua ciang tawh khuapi
         a teh ciangin tai 1,500 pha a, a dung, a vai le a sanna a kikim hi.
         17 Tua ciangin kulhpi teha, pasalte tong tawh a kikim vantungmi tongin tong 144 a sang
         hi.
         18 Tua kulhpi in jasper suangmanpha tawh a kibawl ahi hi. Khuapi zong kham taktak hi
         a, limlang bangin a te deldel hi.
         19 Khuapi kulhpi tawphah zong suangmanpha nam tuamtuam tawh a kizem hi. A masa pen jasper
         suangmanpha, a nihna sapphire suangmanpha, a thumna chalcedony suangmanpha, a lina
         emerald suangmanpha,
         20 a ngana sardonyx suangmanpha, a gukna sardius suangmanpha, a sagihna chrysolite suangmanpha,
         a giatna beryl suangmanpha, a kuana topaz suangmanpha, a sawmna chrysoprase suangmanpha,
         a sawm le khatna jacinth suangmanpha, a sawm le nihna amethyst suangmanpha‑te ahi
         hi.
         21 Kongpi sawm le nihte in kepsuang pekpi sawm le nih hi a, kongpi khat ciangin kepsuang
         pekpi khat tek ahi hi. Khuapi kongzingte kham taktak hi a, a pailet a kimu limlang
         tawh a kibang hi.
         22 Ahi zongin tua khuapi sungah biakinn ka mu kei hi. Banghang hiam cihleh a Vanglianpen
         Topa Pasian le Tuuno in tua khuapi biakinnpi ahi hi.
         23 Pasian vangin tua khuapi tan a, Tuuno in tua khuapi meivak ahih manin nitang le khatang
         a kisam kei hi.
         24 Hotkhiatna a ngah minamte tua khuapi vangtang sungah vak ding uh a, leitung kumpite
         in amaute minthanna le a ngah uh pahtawinate tua khuapi ah a paipih ding uh hi.
         25 Khuapi kongpite sunlai in kikhak lo ding hi. Zan khuamial zong a om kei ding hi.
         26 Amaute in minamte minthanna le a ngah uh pahtawinate tua khuapi ah a paipih ding
         uh hi.
         27 Ahih hangin tua khuapi sungah a siangtholo mi, a kihhuai mi, zuauthu a gen mi khat
         beek lut theilo dinga, Tuuno Nuntakna Laibupi sunga a min a kigelhte bek a lut thei
         ding uh hi.

1 Tua ciangin vantungmi in a siang silsel nuntakna tui a luanna gunpi khat a hong lak
         hi. Tua tui in Pasian le Tuuno tokhom pana hong luangkhia hi a, limlang suang bangin
         a tedeldel hi.
         2 Lam lianpi laizang le gunpang tuakah nuntakna singkung po a, khasim in gah ahih manin
         sawm le nihvei a gah hi. Tua singkung a tehte zong minamte cidam nading ahi hi.
         3 Tua munah hamsiatna a om nawn kei ding hi. Pasian le Tuuno tokhom om dinga, ama nasemte
         in ama na a sem ding uh hi.
         4 Amaute in ama maitang mu ding uh a, amaute taltang ah ama min a kigelh ding hi.
         5 Tua munah zan khuamial a om kei ding hi. Topa Pasian vangin tan ding ahih manin meivak
         ahi a, nitang ahi zongin a kisam kei ding hi. Amaute in a tawntung in a maang ding
         uh hi.
         6 Tua ciangin vantungmi in, “Hih thute thuman in muanhuai hi,” a hong ci hi. A siangtho
         kamsangte Topa Pasian in ama vantungmi sawlin a sawtlo in a hong piang pelmawh ding
         hih thute ama nasemte a hilhsak hi.
         7 Amah in, “En in, kong pai pah ding hi! Hih laibu sunga genkholhna thute a zui mi
         in mihampha ahi hi,” a hong ci hi.
         8 Tu in keimah John in hih nate mu in a za pa ka hi hi. Ka muh khit ka zak khit ciangin
         hih thute a hong lak vantungmi a bia dingin a khe phungah ka boksuk hi.
         9 Tua ciangin amah in, “Hong bia kei in. Keimah in na sanggam kamsangte, hih laibu
         sunga a kigen thute a zui mite le nangma naseppihpa ka hi hi. Pasian bia in,” a hong
         ci hi.
         10 Tua ciangin amah in, “A hun hong naita ahih manin hih laibu sunga a kigelh genkholhna
         thute iimcip kei in.
         11 A thumanlo mi, thumanlo in omsuak tahen. A gamtatsia mi, gamtatsia in omsuak tahen.
         A dik mi in a dik in omsuak tahen. A siangtho mi in a siangtho in omsuak tahen,” a
         hong ci hi.
         12 “En in, a manlang in kong pai dinga, mi khempeuh a gamtatna uh tawh kizui in ka piak
         ding thaman kong pua ding hi.
         13 Keimah in Alpha le Omegaɠ, a Kipatna le a Tawpna, a Masapen le a Nunungpen ka hi
         hi,” a ci hi.
         14 Ama thupiakte a zui mite in mihampha ahi uh hi. Amaute in nuntakna singkung pan nek
         theih nading le kongpite tawnin khuapi sungah lut theih nading thu a ngah ding uh
         hi.
         15 Ahi zongin, a pualam ah uite, dawi aisante, numei pasal a thangtatte, mithatte, milim
         biate, zuauthu gen nuam a sate a om uh hi.
         16 “Pawlpite tungah hih thute teci a pang dingin keimah Zeisu in ka vantungmi kong paisak
         zo hi. Keimah in David Zung le ama Suan a Tang Zingsol ka hi hi,” a ci hi.
         17 Kha le monu in zong, “Hong paita in!” a ci uh hi. A za mi in zong, “Hong paita in!”
         ci tahen. A dangtak mi hong pai henla, a dawnnuam mi in nuntakna tui man pia loin
         hong dawn tahen.
         18 Hih laibu sunga genkholhna thu a za mi khempeuh tunga hilhkholh nop in ah, mi khatpeuh
         in hih thute a behlap leh hih laibu sunga a kigelh gimnate, Pasian in ama tungah a
         tungsak ding hi.
         19 Mi khatpeuh in hih laibu sunga genkholhna thute a lakkhiat leh Pasian in hih laibu
         sunga kigen Nuntakna Singkung le khuapi siangtho panin ama ngah ding khempeuh a lakkhiatsak
         ding hi.
         20 Hih thute teci a pangpa in, “Kong paibaih taktak ding hi,” a ci hi. Amen. Tua bang
         hi tahen. Topa Zeisu aw, hong pai ta in!
         21 Eite Topa Zeisu Khazih hong hehpihna thupha note khempeuh tungah hong om tahen. Amen.
         
            

         
      
   